
1. Schema corporală şi imaginea corpului 


La începutul practicii mele în psihanaliza copilului (1938), îndrumată 
de Sophie Morgenstern!, prima psihanalistă pentru copii din Franţa, 
ofeream copiilor - dornici să înţeleagă împreună cu mine care era cauza 
din interior, neştiută, a dificultăţilor de a trăi pe care le aveau - hârtie şi 
creioane colorate; mai târziu, am adăugat şi plastilina. 

Desenele, culorile folosite, formele, constituie modalităţi spontane de 
a se exprima pentru majoritatea copiilor. Lor le place apoi să 
“povestească” ceea ce mâinile lor au tradus din fantasmele lor, 
verbalizează astfel ceea ce au desenat şi modelat celui care-i ascultă. 
Uneori, spusele lor sunt în afara unui raport logic (pentru adult) cu ceea 
ce adultul credea că vede. Dar a fost foarte surprinzător ceea ce mi s-a 
impus treptat. Faptul că instanţele teoriei freudiene a aparatului psihic: 
Se, Eu, Supraeu, sunt reperabile în orice compoziţie liberă, fie că este 
grafică (desen), plastică (modelaj), etc. aceste producţii ale copilului sunt 
veritabile fantasme reprezentate, din care se pot descifra structurile 
inconştientului. Ele nu pot fi decodificate ca atare decât prin spusele 
copilului care antropomorfizează, care dă viaţă diferitelor părţi ale 
desenelor sale atunci când vorbeşte analistului. Acest fapt este particular 
în analiza copiilor: ceea ce, la adulţi, se descifrează pornind de la 
asociaţiile de idei cu privire la un vis povestit, de exemplu, se poate 


! N.A.: S-a sinucis în 1940, la invadarea Parisului de către germani. 


ilustra, la copii, prin ceea ce spun despre grafismele sau compoziţiile 

plastice, ca suport al fantasmelor şi fabulaţiilor lor în relaţia de transfer. 
Mediatorul celor trei instanţe psihice (Se, Eu, Supraeu), în 

reprezentările alegorice furnizate de subiect, s-a dovedit a fi specific. Eu 


l-am numit imaginea corpului. 


Exemplul I. Două desene ale unui copil de aproximativ 11 ani, cu 
ticuri severe. 

Primul desen: un cal al cărui cap nu încape pe foaia de desen, pe 
care se află un călăreț care se luptă cu un inamic ce nu este complet 
vizibil, dar căruia i se vede spada venind de sus, din stânga foii de desen, 
amenințând capul călăreţului, şi în acelaşi timp putem observa, în partea 
dreaptă jos a desenului, un şarpe veninos care, spune copilul, îl va muşca 
pe calul călăreţului. În acest desen, calul nu are cap, dar călăreţul are. 

Al doilea desen (într-o altă şedinţă): se prezintă ca o variaţie a temei 
precedente. Capul călăreţului nu încape complet pe foaia de desen; calul 
are capul pe foaie, dar coada nu i-a încăput. Şarpele a fost înlocuit de 
capul unui tigru, care se află în partea stângă jos a foii, şi se pregăteşte 
să atace calul. Capul tigrului se află de fapt în partea unde ar fi trebuit să 
fie capul calului, dar acesta era plasat mai jos. 

Băieţelul care, la invitaţia psihanalistului, povesteşte despre cele 
două desene ale sale, poate să se pună în locul tuturor personajelor şi, 
de pe poziţia fiecăruia dintre ele, să-şi imagineze şi să spună ceea ce 
simţea. 

Apar astfel, succesiv, un cap simbolizând devorarea orală, cel al 
tigrului; un cap al controlului musculaturii anale, pe care-l poate 
reprezenta cel al calului, şi un cap al controlului călăreţului, reprezentat 
de figura umană. Aceste trei capete sunt susceptibile să se substituie 


unul altuia, fiind exclus ca ele să se poată afla simultan pe planşa de 
desen. În plus, există întotdeauna un pericol pentru cavaler, care este 
reprezentat fie de oralitatea aparţinind unui corp (capul de tigru), fie de 
către şarpele veninos care, pe la spate, figurează forţele telurice şi anale 
care se pot răzbuna pe individ, şi în acelaşi timp, spada unui superior 
ierarhic uman care-l vizează. 

Ulterior, printre ultimele desene ale acestui copil, pericolul a fost 
reprezentat de un fulger puternic ce distrugea în acelaşi timp călăreţul, 
calul, şi probabil animalele care se găseau acolo; şi care se aflau în 
conflict cu aceste instanţe vii, conflict figurat de către atac. 

Explicitarea diferitelor pericole a făcut posibilă descoperirea, prin 
asocierile libere privitoare la inamic, la furtuni, la pericolul veninului, al 
devorării, că aceste teme figurative erau legate de o dramă familială. 

Moartea bunicului patern al copilului fusese urmată de conflicte 
familiale legate de moştenire, şi tatăl copilului fusese martor la tentativa 
de omor a unuia dintre fraţi de către fratele cel mai mare. Copilul a aflat 
despre acest fapt, surprinzând o conversaţie între părinţii săi când, 
aflându-se la bunici, a dormit cu ei în cameră. Totul s-a telescopat pentru 
el, aviditatea orală a moştenirii, tabuul de a ucide şi surpriza de a asista 
la complicitatea părinţilor săi vorbind în şoaptă în patul conjugal şi dând 
dreptate ucigaşului care din fericire doar îl rănise pe celălalt frate (se 
vorbise ca despre un accident de vânătoare) şi convenind să-l ascundă. 
Ticurile se declanşaseră la întoarcerea acasă de la funerariile bunicului. 

Vedem cum, graţie desenelor succesive, analiza amintirilor şi 
asociaţiilor ce fuseseră inconştient figurate a permis eliberarea acelor 
aspecte ce se prezentau ca şi contradicții insolubile pentru acest copil, 
care nu putea simultan să-şi păstreze capul, vitalitatea musculară şi 
controlul comportamentului. El s-a aflat în postura martorului tăcut şi 


deci complice al unei conversații a părinţilor cu caracter dezumanizant în 
raport cu codul Legii. Dar, ceea ce este important, ceea ce ne permite să 
înţelegem că se poate face psihanaliză copiilor, este că furnizează el 
însuşi elementele interpretării prin ceea ce spune despre desenele sale 
fantasmagorice; este el, el-şarpele care gândeşte astfel, el-capul de tigru 
care o reprezintă pe mama periculoasă (tatăl său o numea tigroaica lui) 
cu care se identifică, şi care este periculoasă pentru calul care îl 
reprezintă pe tatăl lui în acest caz; în acelaşi timp, sabia lui Dumnezeu, 
înlocuită de fulgerul din cer, vine să-l condamne pe copil, să rănească 
umanizarea lui din moment ce a-şi judeca tatăl, complice cu unchiul său, 
este un act vinovat în raport cu Legea. Căci ceea ce a auzit din cuvintele 
lor, însemna că părinţii lui - mai ales tatăl, mai puţin mama, speriată de 
împărtăşirea secretului - erau mânaţi ei înşişi de dorinţa de a transgresa 
Legea, ca şi un copil incestuos, el în acest caz, martorul ocazional al 


discuţiei lor în patul conjugal din casa rudelor pe linie paternă. 


Exemplul 2. Este cazul unui copil de zece ani total inhibat, aproape 
fără voce, a cărui faţă exprimă un surâs angoasat şi rigid. La invitaţia de 
a desena pentru a se exprima, pentru că nu putea povesti nimic şi, 
susţinea el, nu visează, a început să reprezinte grafic “bătălii cu tancuri”. 
De fapt, toate desenele din primele sale şedinţe sunt reprezentări ale 
aceleiaşi teme, într-o manieră care exprimă clar amploarea inhibiţiei sale 
în raport cu altul. Într-unul din desenele sale, de exemplu, este schiţat cu 
trăsături fine şi tremurătoare un tanc în mijlocul paginii, şi, abia la 
extremitatea dreaptă a foii, mai apare vârful ţevii unui alt tanc. Din vârful 
acestei ţevi nu iese nici un proiectil; doar tancul vizibil lansează 
proiectile, dar într-o asemenea direcţie încât, manifest, nici o stricăciune 


nu va fi făcută tancului invizibil. 


De la o şedinţă la alta se continuă în acelaşi mod această luptă 
imposibilă între cele două tancuri, care mai târziu au fost înlocuite de 
boxeri, reprezentaţi din profil, cu un singur braţ vizibil, la o distanţă 
apreciabilă unul de celălalt. Se confirmă astfel problema rivalităţii sub 
forma unei imposibile lupte corp la corp. Pentru că aceşti boxeri n-au, 
conform primelor desene succesive pe care copilul le-a făcut, fie cap 
pentru că nu au încăput în întregime în spaţiul foii, datorită dimensiunilor 
corpurilor lor, fie picioare. Dându-şi seama, i-a redesenat cu genunchii 
îndoiţi; sunt amândoi în genunchi unul în faţa altuia, dar braţele lor, chiar 
întinzându-se, nu pot să se atingă. 

Când în final, după mai multe şedinţe, ajunge să-i poată pune pe cei 
doi boxeri în picioare unul în faţa celuilalt, se observă că unul dintre ei 
are un maieu în dungi iar celălalt nu. El ar fi acela, dacă ar apărea în 
desen, răspunde el la întrebarea mea. Ori, maieul în dungi, după cum 
indică asocierile, amintea de pulovărul unui coleg de clasă, care, întors 
de la şcoală cu o notă proastă, fusese pedepsit de tatăl său. 

Atunci, la întrebarea mea: “Ti-ai dori şi tu ca tatăl tău să te 
pedepsească ? - Ah! Nu asta vroiam să spun, dar tatăl lui, se interesează 
de el.” 

Şi, în fapt, acest copil avea un tată absolut indiferent faţă de el; în 
ultimă instanţă, acest tată nu-şi recunoscuse fiul ca pe o persoană 
autentică. Toată  inhibiţia copilului a putut să se exprime prin 
autodistrugerea libidoului său viril, în absenţa unei identificări posibile cu 
un tată care nu se recunoştea ca atare şi care nu regăsea concret în fiul 
lui un băiat, din moment ce nu manifesta nici un interes pentru el. Era 
chiar o inversare a situaţiei oedipiene, tatăl era cel gelos pe fiul lui şi cel 
care nu-i permitea să se construiască în raport cu el, să-şi elaboreze 


instanţele psihice: Eu, Supraeu, Idealul Eului, pentru că, acest tată, nu 


era nici un Supraeu inhibitor al nerespectării legii muncii - care este o 
sublimare a pulsiunilor anale - nici un interlocutor pentru fiul său. Nu ştia 
să-i spună decât “Taci!”, “Pleacă de-acolo!”, “Lasă-mă în pace!”. Adică 
nu suporta Eul Ideal al unui băieţel în stadiul falic oral, care are dreptul 
să se adreseze şi să aibă schimburi de cuvinte cu tatăl său. Copilul se 
simţea astfel un pericol prea mare pentru tatăl său, pentru că acestuia îi 
era frică. Sau cel puţin, tatăl său, negând, dădea impresia că-i este frică 
de copil. 

Interpretările făcute asupra desenelor au pus în evidenţă această 
auto-frânare a libidoului datorată insecurităţii tatălui în raport cu copilul, 
asociată la acesta cu refugierea într-o viaţă puerilă a non-rivalităţii, şi 
deci a non-creativităţii, întregul libidou fiind blocat întrucât copilul se 
simţea un pericol pentru tatăl său. Eul dorit era: să fie un băiat care are 
un tată puternic, capabil să controleze inhibiţia de a lucra a fiului său, 
suscitând astfel formarea unui Supraeu inhibitor al trândăviei, un tată 
care ar fi putut fi un Eu Ideal. Visul lui era să fie ca şi colegul cu pulovăr 
cu dungi. Atunci tatăl lui s-ar interesa de tot ce-l preocupă pe copilul lui, 
ca şi tatăl colegului cu pulovăr cu dungi care-l recompensa pe acesta 
când lua note bune. Mama tricotase ea însăşi pentru copil frumosul 
pulover cu dungi; deci în această familie exista o mamă care putea să-şi 
iubească copilul fără să-şi facă soţul inexistent; iar acesta continua să fie 
tatăl care controlează şi în acelaşi timp susţine energia copilului său 
pentru a deveni o fiinţă socială, pregătit pentru viaţă. 

Prin aceste volume reprezentate în spaţiu, volume ce constituie 
suporturi pentru intenţionalitate, se exprimă copilul. La început, pare să 
deseneze o scenă; dar în realitate, prin modul în care îl interpretează el 
însuşi, în care vorbeşte despre desenul său, dovedeşte că, prin această 
punere grafică în scenă, el mediatizează pulsiunile parţiale ale dorinţei 


sale, în luptă cu pulsiunile parţiale ale dorinţei sale la un alt nivel. Aceste 
niveluri ale psihicului sunt ceea ce Freud a descris ca: Eu, Eu Ideal şi 
Supraeu. lar energia mobilizată în scenariile imaginare reprezentate de 
aceste desene sau modelaje nu este altceva decât libidoul care se 
exprimă prin corpul său, fie pasiv, fie activ, pasiv - în echilibrul său 
psihosomatic - şi activ - în relaţia sa cu alţii. 

Să urmărim exemplul unei situaţii în care modelajul este suportul 


reprezentării. 


Exemplul 3. Un tânăr, la liceu în clasa a zecea, elev strălucit până la 
paisprezece ani, dar “foarte nervos”, mi-a fost adus în consultaţie: cei de 
la liceu se plângeau de faptul că loveşte compulsiv cu piciorul în mese 
până le distruge. Şi mama, care-şi însoțea fiul, avea picioarele rănite, 
ulcerate la nivelul tibiei. În afară de picioarele ei, mi-a adus la cunoştinţă 
că mai sunt vizate de acest comportament insolit picioarele patului 
conjugal de pe partea pe care doarme ea, ca şi picioarele mesei de 
acasă, pe partea unde se aşează ea de obicei. 

În cursul primei întrevederi, tot ceea ce băiatul a putut spune despre 
simptomul lui, a fost: “Nu pot să fac altfel, este mai puternic decât 
mine... - Dar cum se face că întotdeauna este vizată mama şi nu tatăl 
dumneavoastră ? - Nu ştiu, nu o fac deliberat.” 

Spunând că nu poate desena, a ales să facă un modelaj şi a realizat 
un put în stil vechi, o reproducere foarte artistică. Atunci i-am spus: “Un 
puț, ce-mi puteţi spune despre el ? - Ei bine, în adânc are apă, este un 
puț de demult, acum nu mai sunt puțuri. - Da. Ce se mai spune uneori că 
se găseşte pe fundul puţului ?” Şi, împreună, am ajuns să vorbim despre 
adevărul nud care se presupune că iese de acolo. Odată terminată 


şedinţa, în timp ce ne pregăteam să stabilim întâlnirea următoare, 


băiatul care părea destul de descurcăreţ, mi-a spus: “Ah, trebuie să o 
întreb pe Mama. - De ce trebuie să o întrebaţi pe mama, nu vă ştiţi 
singur zilele libere ? - Nu, trebuie să o întreb pe Mama.” 

Mama intră în cabinet şi se aşează la stânga lui. În timp ce ea îmi 
vorbea despre zilele în care să fixăm şedinţele următoare, tânărul apucă 
cu mâna stângă mâna dreaptă a mamei şi îi îndrumă indexul pentru a 
mângâia interiorul puţului modelat, fără ca ea, care continua să-mi 
vorbească, să pară că realizează acest fapt. În loc să-l las să plece 
împreună cu mama, i-am spus acesteia: “Aşteptaţi o clipă, mai am ceva 
de discutat cu fiul dumneavoastră.” Ea a plecat iar eu l-am întrebat pe 
băiat: “Ce a însemnat gestul pe care l-ai făcut cu indexul mamei pe 
modelajul tău? - Eu ? Cum ? Nu ştiu...” (Părea surprins, chiar confuz). El a 
răspuns deci ca şi cum ar fi uitat, sau nu şi-ar fi dat seama de nimic; i-am 
descris atunci ceea ce-l văzusem făcând. Şi am adăugat: “La ce vă face 
să vă gândiţi, degetul mamei dumneavoastră în gaura acestui puț ? - Ei, 
bine... nu pot să merg la toaletă, Mama nu-mi dă voie să merg la toaletă 
la liceu pentru că trebuie ca ea să vadă, să-mi controleze tot timpul 
fecalele. - De ce ? Sunteţi deranjat la burtă de mult timp ? - Nu, darea 
vrea, şi îmi face scene dacă fac caca la şcoală. - Mergeţi şi căutaţi-o pe 
mama dumneavoastră.” 

Mama revine şi afirmă şi ea că nu a remarcat jocul cu degetul în put. 
l-am spus că fiul ei, prezent în cameră, mi-a vorbit despre nevoia ei de a-i 
verifica excrementele. “Ei bine, Doamnă, nu este datoria unei mame să 
aibă grijă de buna funcţionare a corpului copiilor ei ? Chiar şi fiului meu 
mai mare (un băiat de douăzeci şi unu de ani), îi masez anusul de câte 
ori defechează. - Ah da, şi de ce ? - Doctorul mi-a impus să fac asta. 
Când fiul meu cel mare avea optsprezece luni a avut un prolaps rectal, şi 


doctorul mi-a spus să-i masez anusul după fiecare defecare, pentru a 
face să se retragă acest prolaps.” 

În jurul acestei probleme se organizase, în pre-pubertate şi apoi în 
cursul  pubertăţii, pretinsa maladie nervoasă a acestui băiat de 
paisprezece ani, a cărui mamă nu suporta ca funcţionarea lui vegetativă 
să devină autonomă. 

Băiatul traducea astfel gelozia faţă de fratele lui mai mare, care avea 
dreptul la prerogativele masajului anal din partea mamei, în timp ce lui 
mama îi impunea doar controlul vizual al excrementelor: lui, care nu 
avusese “şansa” de a avea un prolaps rectal când era mic. 

Puţul era proiecția unei imagini parţiale a corpului anal; el reprezenta 
rectul băiatului, care asocia adevărul despre sexualitatea feminină cu 
satisfacția excrementului. El rămăsese, în ansamblu, la o sexualitate 
anală fixată astfel de dorinţa perversă a unei mame inocent incestuoase 
în raport cu proprii fii, sub acoperirea medicinei şi a “datoriei” unei 
mame ce se ocupă de “buna funcţionare” a corpului-obiect al copiilor săi. 

Aceasta permite şi înţelegerea semnificației simptomului motor de 
agresare prin lovituri de picior. Motricitatea care, atunci când este 
adaptată social, este o expresie a plăcerii anale sublimate, era, la acest 
băiat, alterată. Cele două membre inferioare acționau în cadrul 
simptomului său ca un substitut al celui de-al treilea membru inferior: 
penisul. El lovea jambele mamei sale cu piciorul, în absenţa posibilităţii 
de a-i penetra vaginul cu penisul său. 

În fine, vedem cum se juca rivalitatea cu fratele mai mare, un frate 
care nu putea decât în mod imperfect să figureze un Eu Ideal, constituind 
de asemenea un model regresiv căruia fratele mai mic, ca un sugar, ar fi 


vrut să-i ia locul. 


Exemplul 4. Este tot un exemplu de utilizare a modelajului. Un băiat 
de opt ani, în cursul şedinţei, a realizat un fotoliu. Eu l-am întrebat: 
“Unde ar fi aşezat el ? - În pod. - Dar pare foarte solid, şi nu se pun fotolii 
încă bune în pod. - Da, este adevărat. - Bine, cine ar fi, fotoliul acesta, 
dacă ar fi o persoană ? - Ar fi bunicul... Pentru că se zice despre el că 
este bătrân şi că nu vrea să moară. - Şi deci, este enervant, că nu vrea 
să moară ? - Ei bine, da, pentru că nu avem spaţiu acasă şi atunci, eu, 
sunt obligat să dorm în cameră cu Mama şi cu Tata pentru că el nu vrea 
ca cineva să doarmă cu el în cameră.” 

lată deci un bătrân care stânjeneşte, pe care părinţii îl luaseră la ei 
sperând că va muri curând, un bătrân paralizat, veşnic aşezat într-un 
fotoliu, şi pe care şi-ar fi dorit să-l pună în pod, cu obiectele stricate. 
Acest fotoliu era reprezentativ pentru corpul stânjenitor şi prea rezistent 
al bătrânului care împiedica viaţa familiei în spaţiul mic de locuit. Este 
cert că băiatul nu ar fi putut niciodată să povestească această situaţie 
altfel decât prin această mediere, prin această fantasmă, care ilustra o 
fixaţie anală la scaun, literalmente vorbind, care făcea dealtfel din copil 
un encopretic. Din cauza acestei encopreze fusese adus la consultaţie, 
pentru psihoterapie. 

Şi aici, putem observa cum un copil, cu ajutorul unei producţii 
plastice, antropomorfizează ceea ce Freud a delimitat ca instanţe psihice. 
Bunicul, în acest caz, întruchipa un Supraeu anal (culpabilitatea de a 
face, a acţiunii dinamizante, progresive). Problema era de “a dejecta” 
acest bărbat şi în acelaşi timp de a-l păstra şi respecta. Este probabil 
motivul pentru care copilul avea retenţii anale care se evacuau prin 
discontrol sfincterian, în acelaşi timp eşuând în sublimarea pulsiunilor 
orale şi anale, manipulările mentale ce reprezintă şcolaritatea pentru un 


copil. 

Aceste exemple au interesul de a ne arăta cum, în orice compoziţie 
liberă, se reprezintă, se spune, imaginea corporală: asociaţiile furnizate 
de copil venind să actualizeze articularea conflictuală a celor trei instanţe 
psihice. 

La copii (şi la psihotici), care nu pot spune direct visele şi fantasmele 
lor, aşa cum fac adulţii în asociaţiile libere, imaginea corpului este pentru 
subiect mijlocul pentru a le spune, iar pentru analist constituie mijlocul 
pentru a le recunoaşte. Este deci ceva spus, ceva spus pentru a fi 
decodificat, şi pentru care analistul singur nu are cheia. Asocierile 
copilului aduc cheia: prin aceasta va deveni în ultimă instanţă el însuşi 
analistul. Căci ajunge să se înţeleagă el însuşi ca loc al contradicţiilor 
inhibitoare pentru puterea mentală, afectivă, socială şi sexuală a vârstei 
sale. 

Să ne înţelegem bine: imaginea corpului nu este imaginea desenată 
sau reprezentată prin modelaj; ea se relevă prin dialogul analitic cu 
copilul. Din acest motiv, contrar a ceea ce se crede în general, analistul 
nu trebuie să interpreteze din primul moment materialul grafic, plastic, 
care-i este produs de către copil; ci acesta, făcând asociaţii asupra 
producţiei sale, ajunge să dea elementele unei interpretări psihanalitice a 
simptomelor sale. Şi acestea, nu în mod direct, ci asociind asupra 
cuvintelor lui (de exemplu, pulovărul cu dungi al boxerului). Mijlocire 
care, vorbind despre imagine, despre imaginea corporală, nu înseamnă 
că aceasta ar fi doar de ordin imaginar, pentru că ea este de asemenea 
de ordin simbolic, fiind indiciul unui anumit nivel al structurii libidinale 
prinse într-un conflict, care trebuie dezlegat prin cuvântul copilului. Mai 

trebuie şi ca acest cuvânt să fie auzit de cel care ascultă prin prisma 


evenimentelor istoriei personale a copilului. 


IMAGINEA CORPORALĂ NU ESTE SCHEMA CORPORALĂ 


Exemplele precedente ne-au permis să insistăm asupra acestor doi 
termeni: nu trebuie să confundăm imaginea corporală cu schema 
corporală. 

În toate cazurile care au fost descrise, a fost vorba despre copii 
sănătoşi în privinţa schemei corporale; doar funcţionarea acesteia era 
afectată de imagini patogene ale corpului. Instrumentul, corpul, sau mai 
corect mediatorul organizat dintre subiect şi lume, dacă pot spune aşa, 
era potenţial în bună stare, fără leziuni; dar utilizarea sa funcţională 
adaptată la conştientul subiectului era împiedicată. Aceşti copii erau 
teatrul, în propriul lor corp, unei inhibiţii a schemei corporale pentru 
primele două cazuri (ticuri, totala inhibiţie ideativă şi motorie cu mutism 
şi surâs rigid), al unui discontrol al schemei corporale pentru ultimele 
două (lovituri cu piciorul incontrolabile, encopreza). Utilizarea adecvată a 
schemei lor corporale era anulată, împiedicată de libidoul legat de o 
imagine corporală inadecvată, arhaică sau incestuoasă. Libidoul barat de 
lipsa castrărilor pe care ar fi trebuit să le sufere pulsiunile arhaice din 
partea adulţilor, şi a sublimărilor care ar fi trebuit să le achiziţioneze cu 
sprijinul adulţilor responsabili de umanizarea (educarea) lor. 

Această invalidare a unei scheme corporale sănătoase de către o 
imagine corporală perturbată se regăseşte de exemplu în cazul copilului 
care a desenat două tancuri care nu reuşeau să se lupte “cu adevărat”. 
Unei scheme corporale valide i-ar fi corespuns dimpotrivă o trăsătură 
grafică netremurată, ţevi de tun îndreptate către adversar. Sau, în 
desenele sale următoare, boxeri care să aibă fiecare două braţe şi care 
să nu se aşeze în genunchi ca să boxeze. Am putea chiar spune că în 
ciuda unei scheme corporale sănătoase, integre!, imaginii corporale îi 
lipsea un braţ, era îngenuncheată (dovedind prin aceasta neputinţa 
băiatului de a susţine potenţialităţile staturii verticale şi situaţiile de 
rivalitate). În cel de al patrulea caz, această parte, sau părţile absente 
ale imaginii corporale, interzise de agresivitatea la adresa bunicului care- 
i stânjenea pe părinţi, împiedicau copilul să se identifice cu un băiat care, 
el, reuşise, pentru că avea o mamă şi un tată care nu erau în conflict 
unul cu celălalt, cum erau părinţii săi (datorită prezenţei bunicului), şi 
care concurau amândoi la susţinerea existenţei umanizante a fiului lor şi 
a eforturilor sale şcolare. 

Schema corporală este o realitate de fapt, este într-o oarecare 
măsură trăirea noastră carnală în contact cu lumea fizică. Experiențele 
realităţii noastre depind de integritatea organismului, sau de leziunile 
sale tranzitorii sau permanente, neurologice, musculare, osoase, ca şi de 
senzațiile noastre fiziologice viscerale, circulatorii - numite şi 
cenestezice. 

Desigur, atingeri organice precoce pot provoca tulburări ale schemei 
corporale, şi acestea, datorită lipsei sau întreruperii relaţiilor de 
comunicare, pot antrena modificări pasagere sau durabile pentru toată 
viaţa ale imaginii corporale. Se întâmplă însă frecvent ca o schemă 


corporală infirmă şi o imagine corporală sănătoasă să coexiste la acelaşi 


! N.A.: Copilul era bine dezvoltat şi robust fizic. 

subiect. Să ne gândim la copiii atinşi de poliomielită, adică de o paralizie 
motorie, dar nu şi senzitivă. Dacă maladia survine după vârsta de trei 
ani, sau după achiziţionarea mersului, a continenţei sfincteriene şi a 
cunoştinţelor cu privire la apartenenţa lor la un anumit sex (castrarea 
primară), schema corporală, chiar dacă poate fi parţial definitiv atinsă, 
rămâne compatibilă cu o imagine corporală aproape întotdeauna intactă, 
după cum putem observa în desenele acestor copii. 

În schimb, schema corporală este întotdeauna atinsă, cel puţin 
parţial, atunci când poliomielita este foarte precoce, la vârsta alăptării şi 
a leagănului, mai ales înaintea experienţei mersului. Dar chiar dacă 
aceşti copii nu recuperează o schemă corporală sănătoasă, integră din 
punct de vedere motor şi neurologic, infirmitatea lor poate să nu 
afecteze imaginea lor corporală: pentru aceasta trebuie ca, până la 
îmbolnăvire, în cursul acesteia, şi apoi în cursul convalescenţei şi 
reeducării, relaţia lor cu mama şi cu persoanele din jur să fi rămas suplă 
şi satisfăcătoare, fără prea multă angoasă din partea părinţilor; relaţia 
trebuie să fie adaptată nevoilor lor, care trebuie să fie întotdeauna puse 
în cuvinte ca şi când acestea ar putea fi satisfăcute de ei înşişi, când 
atingerea musculară datorată bolii şi sechelelor sale i-au făcut incapabili. 
Atunci când un copil este atins de o infirmitate, este indispensabil ca 
deficitul său fizic să-i fie explicat, pus în raport cu trecutul său non-infirm 
sau, dacă este cazul, cu diferenţele congenitale dintre el şi ceilalţi copii. 
Trebuie ca el să poată, prin limbajul mimico-gestual şi verbal, să-şi 
exprime şi să-şi fantasmeze dorinţele, fie că sunt sau nu realizabile în 
raport cu schema corporală infirmă. 

Astfel, un copil paraplegic! are nevoie să se joace verbal cu mama 
lui, vorbind despre a fugi, a sări, lucruri pe care mama lui ştie, ca şi el, că 
nu le va putea face niciodată. El proiectează astfel o imagine corporală 


! N.A.: Paralizie neurologică a membrelor inferioare. 

sănătoasă, simbolizată prin cuvinte şi reprezentări grafice, în fantasme 
de satisfacţii erotice, în schimburile de la subiect la subiect. Faptul că 
dorinţele sale sunt astfel verbalizate împreună cu cineva care acceptă 
acest joc proiectiv permite subiectului să integreze în limbaj aceste 
dorinţe în ciuda realităţii, a infirmităţii corpului său. lar limbajul îi permite 
descoperirea unor modalităţi personale de comunicare. Un copil 
phocomele, născut fără membrele inferioare şi superioare, posedă o 
schemă corporală infirmă. În schimb, imaginea sa corporală poate fi 
perfect sănătoasă şi să-i permită un limbaj de comunicări interumane la 
fel de complete şi satisfăcătoare pentru el ca cele ale unui individ care 
nu este infirm. Este cazul Denisei Legrix, femeia-trunchi, autoarea cărţii 
“Născută aşa”! şi care, infirmă din naştere, a fost iubită de mama sa, de 
tatăl său şi de anturajul lor social. 

Un copil care nu are decât un braţ poate să ajungă, cu acesta, la 
manipularea obiectelor care-i sunt necesare. Ceea ce face ca un copil să 
fie inadecvat socializat, chiar caracteropat, cu o imagine corporală 
nesănătoasă, non-castrabilă la momentul înţărcării, apoi al castrării anale 
(acţiunea autonomă) în raport cu mama sa, care-l menţine în dependenţă 
faţă de ea, în fixaţie falică sau fobică, este faptul că mama lui nu a vrut 
să-i vorbească de infirmitatea lui, în timp ce el observă diferenţa dintre 
corpul lui şi cel al altor copii. 

Evoluţia sănătoasă a subiectului, simbolizată de o imagine corporală 
non-infirmă, depinde deci de relaţia emoţională dintre părinţii lui şi el: de 
faptul că informaţii veridice, verbale îi sunt oferite foarte precoce în 
privinţa stării lui fizice de infirm. Aceste schimburi umanizante - sau 
dimpotrivă, absenţa lor, dezumanizantă - provin din faptul că părinţii au 
acceptat - sau nu - infirmitatea corpului copilului lor. Sunt ei culpabilizaţi 
în genitalitatea lor ? Sunt ei angoasaţi ? Copilul acesta, este el investit 


! Paris, ed. Kent-Segep, 1972. 


15 


narcisic pentru a fi iubit aşa cum este, sau, dimpotrivă, dezinvestit 
narcisic în valoarea lui de interlocutor care, în calitate de infirm, nu este 
iubit, şi a cărui infirmitate nu este recunoscută şi rostită ? Ca infirm, este 
el rejectat de către părinţi, în loc să fie recunoscut deplin ca fiul sau fiica 
lor reală, considerat ca o fiinţă umană cu toate drepturile ? Dacă este 
recunoscut ca subiect al dorințelor sale, simbol al cuvântului acordat 
împreună de două fiinţe umane tutelare, care sunt responsabile de 
naşterea lui şi care-l iubesc în această realitate a sa, dacă ei nu încearcă 
să-l facă să uite, părinţii (apoi educatorii) vor putea să dea întrebărilor 
sale, prin intermediul limbajului şi în mod inconştient pentru ei, structura 
unei imagini corporale sănătoase. “Dacă erai o pasăre, puteai zbura...” 
“Dacă aveai picioare, mâini, puteai să faci ceea ce face băieţelul 
acesta... tu eşti la fel de priceput ca şi el.” 

Şi putem vedea aceşti copii, fără braţe şi fără picioare, ajungând să 
deseneze cu gura la fel de bine ca cei care au mâini; pe cei care nu au 
decât picioare ajungând la fel de îndemânatici cu picioarele pe cât sunt 
alţii cu mâinile lor. Dar asta nu se poate obţine decât dacă sunt iubiţi şi 
susținuți în mijloacele care le rămân pentru a deveni creativi, şi care sunt 
reprezentantele pulsiunilor lor în schimburile cu celălalt. 

O fiinţă umană poate să nu-şi fi structurat imaginea corporală în 
cursul dezvoltării schemei corporale. Aceasta se poate datora uneori, aşa 
cum vom vedea, unor infirmităţi, unor maladii organice neuro-vegetative 
sau musculare precoce; se poate datora şi unor maladii neo-natale, 
consecutiv unor accidente obstetricale sau infecțiilor care au distrus zone 
perceptive subtile în prima copilărie (surditate, anosmie, gură de iepure, 
cecitate, etc). 

Putem face totuşi ipoteza că non-structurarea imaginii corporale este 
în mare parte datorată faptului că instanţa tutelară, dezorientată că nu 

obţine niciodată răspunsurile aşteptate în mod obişnuit de la un copil de 
vârsta respectivă, nu mai încearcă să comunice cu el altfel decât corp la 
corp, pentru a-i întreţine trebuinţele, abandonând umanizarea lui. Este şi 
mai probabil că o astfel de fiinţă umană, întrucât corpul lui 
supravieţuieşte, va fi capabilă, mai devreme sau mai târziu, să elaboreze 
o imagine corporală prin limbaj în funcţie de modalităţile care-i vor fi 
particulare, prin intermediul reperelor relaţionale senzoriale şi a 
complicităţii afective cu cineva care îl iubeşte, care îl introduce într-o 
relaţie triunghiulară, şi care îi permite accesul la relaţia simbolică. 

Copiii deveniți precoce infirmi poliomielitici, de exemplu, care au deci 
o schemă corporală mai mult sau mai puţin sever infirmă, pot să pună în 
evidenţă o imagine corporală perfect sănătoasă, cu condiţia, cel puţin, să 
nu fi fost nevrotici înainte de a face poliomielită şi să fi fost susținuți în 
cursul perioadei acute a bolii de către mama şi tatăl lor, în relaţia cu sine 
şi cu altul. Ei desenează în această situaţie corpuri care nu prezintă nici 
una din disfuncţionalităţile sau lipsurile pe care le au ei. 


Imaginea corporală şi schema corporală: 


cum le distingem. 


Să revenim acum în altă manieră la distincţia noastră esenţială. 

Schema corporală delimitează individul ca reprezentant al speciei, 
indiferent de locul, epoca sau condiţiile în care trăieşte. Tocmai această 
schemă corporală va fi interpretul activ sau pasiv al imaginii corporale, în 
sensul că permite obiectivarea unei intersubiectivităţi, a unei relaţii 
libidinale expresive cu alţii care, în absenţa acesteia, ar rămâne pentru 


totdeauna o fantasmă non-comunicabilă. 

Dacă schema corporală este în principiu aceeaşi pentru toți indivizii 
(la vârste aproximativ egale, în acelaşi climat) speciei umane, imaginea 
corporală, dimpotrivă, este proprie fiecăruia: ea ţine de subiect şi de 
istoria lui. Ea este specifică situaţional libidoului, unui tip de relaţie 
libidinală. Rezultă că schema corporală este în parte inconştientă, dar şi 
preconştientă şi conştientă, în timp ce imaginea corporală este 
eminamente inconştientă; ea poate deveni parţial preconştientă, dar 
numai când se asociază limbajului conştient, care utilizează metafora şi 
metonimia raportate la imaginea corporală, atât în mimica limbajului cât 
şi în limbajul verbal. 

Imaginea corporală este sinteza vie a experiențelor noastre 
emoționale: interumane, trăite în mod repetat prin intermediul senzaţiilor 
erogene elective, arhaice sau actuale. Ele pot fi considerate ca 
încarnarea simbolică inconştientă a dorintelor subiectului şi, chiar înainte 


ca individul respectiv să fie capabil să se desemneze prin pronumele 


“ "m 


personal “eu”, ştie să spună “eu”. Vreau să se înțeleagă că dorinţa 
inconştientă a subiectului în raport cu corpul există din momentul 
concepţiei. Imaginea corporală este în fiecare clipă memoria inconştientă 
a oricărei trăiri relaţionale, şi, în acelaşi timp, ea este actuală, vie, 
dinamică, simultan  narcisică şi inter-relaţională: camuflabilă sau 
actualizabilă în relaţia aici şi acum, prin orice formă de exprimare - 
desen, modelaj, compoziţie muzicală, plastică, dar şi mimico-gestică. 
Graţie imaginii noastre corporale susținute de - şi suprapuse cu - 
schema noastră corporală putem intra în comunicare cu altcineva. Orice 
contact cu altul, fie că acest contact înseamnă comunicare sau evitarea 
acesteia, este susţinut de imaginea corporală; pentru că la nivelul 
imaginii corporale, suport al narcisismului, se intersectează spaţiul cu 


timpul, trecutul inconştient intră în rezonanţă cu relaţia prezentă. În 


18 


momentul actual se repetă întotdeauna în filigran ceva dintr-o relaţie din 
trecut. Libidoul este mobilizat în relaţia actuală, dar poate fi trezită, 
resuscitată, o imagine relaţională arhaică, ce fusese refulată, şi care face 
acum retur. 

să profităm de această ocazie pentru a sublinia că schema corporală, 
care este o abstractizare a trăirii în corp în cele trei dimensiuni ale 
realităţii, se structurează prin învăţare şi experienţă, în timp ce imaginea 
corporală se structurează prin comunicarea dintre subiect şi amintire 
(urma mnezică), memorată în fiecare zi, a satisfacţiei frustrate, reprimate 
sau interzise (castrarea, în sens psihanalitic, a dorinţei în realitate). În 
această privinţă ea trebuie raportată exclusiv la imaginar, la un 
intersubiectiv imaginar marcat din primul moment, la om, de 
dimensiunea simbolică. 

Pentru a ne exprima altfel: schema corporală raportează corpul 
actual în spațiu la experienţa imediată. Aceasta poate fi independentă de 
limbaj înţeles ca istorie relaţională a subiectului cu alţii. Schema 
corporală este  inconştientă, preconştientă şi conştientă. Schema 
corporală evoluează în timp şi spaţiu. Imaginea corporală raportează 
dorințele subiectului la satisfacţie, mediatizat prin limbajul memorat al 
comunicării între subiecţi. Ea poate fi independentă de schema 
corporală. Ea se poate articula prin narcisism, care îşi are originea în 
întruparea subiectului la concepere. Imaginea corpului este întotdeauna 
inconştientă, constituită prin articularea dinamică a unei imagini primare, 
a unei imagini funcţionale şi a unei imagini a zonelor erogene unde se 


exprimă tensiunile pulsionale. 


Rolul divanului, în psihanaliză. 

În tehnica psihanalitică, tocmai pentru că schema corporală este 
neutralizată de poziţia culcat a pacientului, este permisă desfăşurarea 
imaginii corporale. Imaginea corporală este pusă în joc, în acelaşi timp cu 
faptul că vederea corpului - şi mai ales a expresiei faciale - a analistului 
devine imposibilă, ceea ce provoacă la analizat o reprezentare imaginară 
a celuilalt şi nu a realităţii sale vizibile. Se produce astfel o absentizare a 
satisfacerii pulsiunilor scopice, şi o frustrare a satisfacerii pulsiunilor 
auditive (pentru că analizatul este cel care vorbeşte, iar analistul foarte 
puţin). Într-un fel, Freud s-a servit, fără să ştie, de imaginea corpului, şi 
chiar mai mult decât o facem noi astăzi, pentru că frustra pacienţii de 
orice satisfacţie genitală în cursul curei. 

Cercetarea dorințelor şi a apărărilor împotriva dorințelor sunt procese 
verbale constructive pentru imaginea corporală, vizând protejarea 
simultană a integrităţii narcisismului şi a schemei corporale, adică a 
corpului însuşi în calitate de ansamblu carnal coeziv care trebuie să 
rămână integru pentru a percepe. Astfel, într-o durere prea intensă, 
întregul organism (întregul psihism?) presimte că o confruntare cu un 
obstacol a corpului aflat în suferinţă în cutare sau cutare loc rănit sau 
dureros ar putea provoca o stare de insecuritate, şi se protejează pe sine 
prin distanţa pusă faţă de ceilalţi. Acest fapt reflectă schema corporală 
imaginată conştient, şi nu imaginea corporală. 

Se mai poate întâmpla ca procesele active de negare a plăcerii- 
neplăcerii, sau a proceselor ideative de negare a obiectului erotic prin 
limbajul corpului sau cel verbal, să aibă ca scop protejarea subiectului 
faţă de o experienţă repetată de la care să nu aştepte decât ceva 
neplăcut!. Este interesant pentru psihanalist să urmărească dinamica 


! N.A.: Un exemplu banal este timiditatea şi expresia sa corporală: “roşirea”, “transpiraţia”. 
Eritrofobia reprezintă nevroza, dar timiditatea nu este nevrotică. 

dorinţei inconştiente la diferitele sale niveluri: mai întâi la nivelul 
corpului-obiect, apoi la nivelurile relevate de imaginea corporală a 
fiecărui stadiu în aspectul său trinitar inconştient - limbaj mimic, visceral 
sau gestual inconştient. 

În cazul de modelaj al puţului, pe care l-am citat?, am văzut cum 
imaginea corporală parţială anală era reactualizată într-o trăire 
relaţională. Să mai oferim exemplul unei fetiţe care, în cursul primei 
şedinţe, a desenat, fiind singură cu mine, o vază foarte frumoasă cu flori 
înflorite, indicând nivelul apei în care intrau cozile. Apoi am avut o 
întrevedere cu mama în prezenţa fetiţei. Aceasta făcea, în acest timp, un 
al doilea desen, cu un ghiveci minuscul cu flori ofilite. Putem observa în 
acest caz diferenţa imaginii corporale a fetiţei, aşa cum era resimţită 
inconştient, în funcţie de faptul că se afla sau nu în prezenţa mamei. În 
comparaţie cu mama sa, se simţea jalnică şi ofilită, în timp ce, atunci 
când era singura interlocutoare a psihanalistului care o asculta, simţea 
că are dreptul să înflorească şi să se bucure de frumuseţea sa narcisică 
seducătoare. 

Schema corporală a acestei fetiţe nu era afectată de prezenţa mamei 
ei; această prezenţă însă, inducea o modificare a imaginii corporale şi, 
datorită acestui lucru, în reprezentarea sa proiectivă. Această modificare 
permite şi înţelegerea relaţiilor perturbate între mamă şi fiică. 
Simptomele, motivele consultaţiei, sunt astfel ilustrate. Copilul exprima, 
graţie acestor două desene ale sale, ceea ce era resimţit ca un narcisism 
rănit în relaţia sa cu mama, şi care nu putea fi dezlegat, decodificat, 
decât prin travaliul psihanalitic. Această decodificare trebuia făcută, nu 
numai în raport cu dorinţa fetiţei în relaţie cu dorinţa mamei şi invers, 
dar şi în raport cu dorinţa fiecăreia în relaţia lor triunghiulară oedipiană - 
actuală pentru copil, trecută pentru mamă - adică în raport cu obiectul 


2 N.A.: Cf. p.7. 

extern al dorinţei lor genitale: pentru fetiţă, tatăl ei, sau altfel spus, 
consortul mamei sale. 

Situaţia triunghiulară pe care analistul o face să apară prin simpla sa 
prezenţă, situaţia triunghiulară în care mama vorbeşte cu analistul, pune 
fetiţa în situaţia de inferioritate a unei flori! ofilite şi lipsite de vitalitate, 
în timp ce relaţia duală a copilului cu analistul o investise narcisic. 
(Analistul, chiar dacă era femeie în acest caz, pare să fi fost pus pe 
poziţia tatălui). Desenul exprimă sentimentul dureros al castrării genitale 
a fetei care se imaginează, din cauza mamei, nedezirabilă pentru tatăl ei. 

Graţie observării şi ascultării copiilor, pe de-o parte în relaţiile lor 
reale, familiale şi amicale, pe de altă parte în relaţia transferenţială în 
şedinţa analitică, am putut să înţeleg rolul major al imaginii corpului 
pacientului, pentru sine, şi ca proiecţie asupra altuia în orice fantasmă 


existenţială a prezenţei pentru sine şi în lume. 


Tehnica analizei adaptată la copii 


A face un copil, în cadrul şedinţei analitice, să deseneze sau să 
modeleze nu înseamnă a te juca cu el. Regula, pentru psihanalist, este 
de a nu participa activ la jocul copilului, adică de a nu amesteca propriile 
fantasme cu cele ale copilului aflat în cură; ceea ce subiînţelege că 
analistul nu erotizează relaţia sa cu pacientul, în aceeaşi măsură în care 
nu urmăreşte nici vreun fel de reparaţie. Este un travaliu, o punere în 
cuvinte a fantasmelor copilului, aşa cum le observăm adesea în primele 
şedinţe exprimate doar prin priviri, şi nu printr-un joc. Ca şi adulţii, copiii 


nu vin ca să se distreze, să se amuze, la psihanalist. Vin ca să se exprime 


! N.A.: Floare - proiecţie a zonei erogene a imaginii corporale oral-anală pasivă, loc purtător al 
fructelor plantelor, fiinţe vii individuate, dar nu animate şi motrice. 

cu adevărat. Mulţi copii care au avut posibilitatea unui tratament 
psihanalitic nu au reuşit să tragă nici un folos din acesta, pentru simplul 
fapt că şedinţele de psihoterapie le-au fost indicate prin cuvintele: vor 
merge să se joace cu un domn sau cu o doamnă care iubeşte copiii. 
Rezultatul a fost o erotizare a relaţiei, continuarea de “a fi jucăria altuia”. 

Rolul psihanalistului este, tocmai, nu de a înlocui cu o dorinţă 
presupusă sănătoasă dorinţa presupusă patologică a părinţilor, nici de a 
“răpi” copilul părinţilor sau educatorilor care, teoretic, au fost, sau sunt, 
sau vor fi, răi pentru el; ci dimpotrivă, de a permite copilului, prin gesturi, 
prin semnele limbajului, cărora li s-au adăugat cuvinte adresate 
persoanei sale (în prezenţa sau nu a părinţilor), să ştie că analistul are 
încrederea părinţilor, care rămân aşa cum sunt, responsabili de el, ca el 
să ajungă la propria înţelegere asupra a ceea ce-l face să sufere. El se 
poate atunci regăsi ca subiect care doreşte, în triunghiul iniţial al scenei 
primitive, şi ca, dacă într-adevăr suferă, să accepte, sau măcar să 
încerce, contractul care i se oferă: nu de a se juca pentru propria plăcere, 
ci pentru a se exprima faţă de analist prin jocul său, în măsura în care nu 
poate încă spune prin cuvinte gândurile, sentimentele, fantasmele sale. 
Desenele şi modelajele sale sunt destinate pentru a fi puse în cuvinte, 
aparţin transferului, aşa cum sunt visele, fantasmele şi asociaţiile libere 
în cadrul tehnicii psihanalizei pentru adulţi. 

Voi adăuga că eu am ca principiu, în ce-i priveşte pe copiii care nu au 
abordat încă complexul oedipian, chiar dacă nu sunt autişti sau fobici 
severi, indiferent de vârstă, de a-i vedea la început împreună cu părinţii 
lor, apoi de a vedea frecvent părinţii singuri şi, oricând copilul doreşte, de 
a le permite acestora să asiste la şedinţe şi chiar să participe. 

M-am abținut întotdeauna să mă joc cu copilul în cadrul şedinţei 


analitice. Ca şi în cazul pacienţilor adulţi, cu care nu intrăm în 

conversaţie, nici cu copiii, nu ne amestecăm fantasmele cu ale lor, ci 
ascultăm, prin ceea ce fac ei, ceea ce au de spus, ceea ce simt şi ce 
gândesc, şi care trebuie aprioric total acceptat de noi. 

Pornind de la desenul său, copilul ajunge, prin asociaţiile de idei, să 
vorbească despre tatăl său, despre mama sa, despre fraţii şi anturajul 
său, despre mine în raport cu el şi “interpretările” pe care i le ofer. 
Aceste “interpretări” fiind, ca şi pentru adulţi, probleme privind 
reactivarea uneia sau alteia dintre fantasmele sale, şi mai ales a legăturii 
între asocierile sale, privind anumite perioade trecute din viaţa sa. 

În acelaşi timp, desenele sau modelajul nu-i sunt propuse pentru a-l 
face să vorbească despre tatăl sau mama sa. Ele sunt, ca şi visele sau 
fantasmele adulţilor, expresii ale inconştientului. Orice desen, orice 
reprezentare a lumii este deja o exprimare, o comunicare tăcută, ceva 
spus pentru sine sau pentru altul. În şedinţă, este o invitaţie la 
comunicare cu analistul, fapt pentru care trebuie să adăugăm că, atunci 
când copilul vorbeşte în şedinţă (ca şi adultul dealtfel) despre tatăl sau 
mama lui, despre familia lui, el nu vorbeşte despre ei în realitatea lor, ci 
despre tatăl din el, despre mama din el, fraţii din el; adică despre 
dialectica relaţiei sale cu aceste persoane reale care, în spusele sale sunt 
deja fantasmate. 

Crezând că vorbeşte despre persoane reale, el vorbeşte de fapt 
despre aceste persoane aşa cum şi le reprezintă, în raport cu propria 
subiectivitate, aceste experienţe fiind urmarea suprapunerii în cursul 
istoriei sale de viaţă în relaţia cu adulţii. De aici vine posibilitatea 
proiecției acestei trăiri relaţionale în reprezentarea plastică pe care am 
descris-o deja în termeni de antropomorfizare. La întrebarea mea: “Cine 
ar fi soarele ?”, întrebare care pune la condiţional posibilitatea de a 
asocia asupra soarelui, copilul poate răspunde: “Soarele ar fi tata, iarba 

ar fi un Cutare...”. Aş putea să-l mai întreb: “Dacă tu ai fi în acest desen, 
cine ai fi ?”, fără a uita că micuțul copil nu poate intra în relaţie decât 
prin intermediul proiecției. De fapt, doar după castrarea oedipiană şi 
intrarea în ordinea simbolică a Legii, aceeaşi pentru toţi, relaţia directă 
reală devine posibilă. Până atunci, un bărbat este o referire la tată, 
prezent sau absent, o femeie este o referire la mamă, prezentă sau 
absentă. Deci prin observarea interpretărilor proiective - “Bunica ar fi 
ceaşca”, “Bunicul ar fi fotoliul” - vedem în ce măsură un copil împrumută 
o parte sau în totalitate imaginea sa corporală unor obiecte, animale sau 
persoane, etc; şi în momentul în care se produce această proiecţie 
comunică viaţa sa inconştientă. 

Un copil de şaptesprezece sau optsprezece luni este la fereastră şi 
priveşte cerul. Pentru prima oară, este atras de imaginea unei stele pe 
cerul încă luminat. Mama sa vine pentru a închide geamul. “Aşteaptă, 
aşteaptă, priveşte !” spune el. Mama îi explică: “Este o stea, este Steaua 
Ciobanului, prima stea care apare pe cer”. Şi adaugă: S-a făcut frig, 
trebuie să închidem fereastra”. Părăsindu-şi locul cu regret, copilul 
spune: “La revedere, prinţesă !” şi face cu mâna un gest de rămas bun 
stelei. El nu spune “la revedere” prinţeselor din poveşti, dar spune asta 
unei stele care străluceşte ca privirea mamei, referinţă la prinţesa 
sufletului copilului, prinţesa care este mama pentru el. 

Oferit pe viu, acest exemplu ne poate permite să înţelegem ce poate 
reprezenta cerul în desenul copilului. Este suficient să observăm că 
micuțul copil care priveşte adultul de jos în sus, vede capul părinţilor săi 
profilat pe cer, atunci când sunt afară, şi deci asociază chipul lor 
persoanei figurate ca ocupând cerul, adică Dumnezeului lui, Regelui din 
realitatea spaţială a desenului său: Dumnezeului său din “realitatea 


imaginară” (omnipotenţa parentală fantasmată), cea a omnipotenţei 

cosmice şi divine, şi omnipotenţei ce stăpâneşte comportamentul său, 
simbolizat de cuvintele “Rege” sau “Regină”, mijloc de a regăsi în cerul 
infantil instanţa Supraeului sau a Eului Ideal:. 

Imaginea corpului - înainte de Oedip - se poate proiecta în orice 
reprezentare, indiferent care ar fi ea, şi nu doar în cele umane. Astfel, un 
desen sau un modelaj figurând un obiect, o plantă, un animal sau un om 
este în acelaşi timp o imagine a celui care desenează sau modelează, şi 
a celor desenate sau modelate, aşa cum le-ar dori, conforme cu ceea ce 
poate să se aştepte din partea lor. 

Toate reprezentările sunt simbolic legate de emoţiile care au marcat 
persoana în cursul istoriei sale, şi ţin cont de zonele erogene care au fost 
succesiv prevalente pentru acesta. Ştim că prevalența, electivitatea 
zonelor erogene, se modifică, se deplasează pe măsura creşterii 
subiectului şi dezvoltării schemei sale corporale aşa cum îl permite 
sistemul nervos al copilului (imatur la naştere şi maturizat spre douăzeci 
şi şapte, treizeci de luni). Această evoluţie a erogenităţii nu este o simplă 
derulare a unui program fiziologic, ci este structurată prin calitatea 
relaţiei interpsihice cu altul, în special cu mama, imaginea corporală 
reprezentând mărturia acesteia. 

Relaţia interpsihică implică faptul că trebuinţa nu este singura în 
cauză, că nu este vorba doar de corp la corp. Spre exemplu, atunci când 
copilul cere mamei sale o bomboană, plăcerea pe care o anticipează este 
articulată plăcerii pierdute a contactului gurii sale cu sânul sau cu tetina, 
dar degajată de aspectul nutritiv al lactaţiei ca şi de mirosul corpului 


matern. Primirea bomboanei este o dovadă din partea persoanei care i-o 


! N.A.: Eul Ideal este o instanţă care ia o fiinţă reală (un Tu) ca reper idealizat (model), pentru 
pre-subiectul care este Eul raportat la Tu. Maestrul model, cu dreptul de a spune “Eu” (nit.: “Je” 
în franceză). După Oedip, persoana este ea însăşi subiectul Eu (“Je”, în fr.), asumându-şi Eul 
(n.t.: “Moi” în text), comportamentul său fiind marcat de legea genitală în aceeaşi măsură ca şi 
adulţii: iar Idealul Eului nu mai este raportat la o altă persoană, ci la o etică ce serveşte Eului ca 
suport imaginar pentru accederea la vârsta adultă. 

dă, că se poate simţi iubit şi acceptat în dorinţa sa. Este un dar din 
dragoste!. În fond, dacă se refuză copilului satisfacerea cererii 
bomboanei recunoscând că acesta solicită persoanei să intre în relaţie cu 
el, şi dacă această persoană se interesează de copil, îi vorbeşte, 
comunică cu el, aceasta dovedeşte copilului că este iubit, chiar dacă i se 
refuză gratificarea corporală. Dragostea care i se oferă astfel, chiar dacă 
nu răspunde cererii sale pentru o plăcere orală, îi oferă o plăcere de 
valoare umană mult compensatoare. 

Aşa cum am spus, doar o dată cu intrarea în ordinea simbolică 
datorată castrării oedipiene relaţia adevărată cu cuvântul îl va putea 
exprima clar pe cel care vorbeşte, ca subiect responsabil de acţiunile 
Eului său, pe care corpul lui le manifestă. Până atunci, dorinţa copilului, 
fie că este olfactivă, orală, anală, uretrală (la băiat) sau genitală (la băiat 
şi fată), nu poate să se exprime direct prin limbaj autonom, raportată (şi 
dependentă) fiind la instanţele tutelare: care, focalizând dorinţa, definesc 
universul relaţional al copilului. El nu poate exprima această dorinţă 
decât prin intermediul dorințelor parţiale, prin proiecţiile reprezentate pe 
care i le dă. De unde şi importanţa teoretică şi practică - în psihanaliză - 
a acestei noţiuni de imagine corporală pentru copiii de vârsta pre- 
oedipiană. Dorinţa copilului se manifestă în raport cu fiecare bărbat sau 
femeie - inclusiv analistul - cu prudenţa necesară pentru a fi protejată 
structurarea în curs. El nu va mobiliza în relaţia cu o persoană extra- 
familială acele pulsiuni erotice care trebuie să rămână angajate în 
situaţia emoţională securizantă a spaţiului familial, situaţie inconştient 
erotică faţă de ambii părinţi. Pentru că, în mod concret, persoanele 
parentale sunt responsabile de coeziunea sa narcisică, raportați în timp 
la scena primitivă, şi în spaţiu la relaţia actuală de dependenţă faţă de ei, 
'N.A.: Din nefericire, acest fapt nu dovedeşte întotdeauna cu adevărat că el este iubit ca 


persoană; căci bomboana este uneori mijlocul de a refuza cererea sa de a relaţiona; se caută 
mai degrabă să fie făcut să tacă dându-i-se bomboana. 

pentru a supravieţui. Dorinţa incestuoasă structurantă (inconştientă, 
desigur), homosexuală şi/sau heterosexuală, este şi deci trebuie să 
rămână angajată în raport cu tatăl şi cu mama sa. Deci, emoţiile datorate 
situaţiei erotice actuale, în curs de evoluţie spre imaginea (punerea în 
scenă) completă a complexului Oedip! în raport cu părinţii, nu poate fi 
transferată asupra analistului şi nici asupra altui bărbat sau femei fără a 
pune în pericol coeziunea narcisică a copilului. Pericolul provine din riscul 
că nu va putea transfera proiectiv decât emoţiile necastrate, 
nesimbolizate, legate de pulsiunile arhaice: şi riscul este mai ridicat dacă, 
aşa cum se întâmplă adesea, părinţii regresează ei înşişi, datorită 
tratamentului copilului lor, la poziţii libidinale la fel de arhaice, de 
exemplu, într-o atitudine de încredere necondiționată sau de suspiciune 
iraţională faţă de analistul copilului lor. Copilul este prins atunci într-o 
situaţie fără ieşire, în care trebuie să facă faţă unor comportamente 
inconştiente arhaice, erotizate şi erotizante, ale părinţilor săi. Aceştia, 
deşi în continuare responsabili de educaţia lui, nu mai pot fi 
reprezentanţi ai Eului Ideal feminin sau masculin din moment ce 
comportamentele relevând un libido arhaic devin dominante asupra celor 
de tip adult, animate de dorinţa genitală unul faţă de celălalt. 

Când un copil se află în cură, mai mult chiar decât pentru un copil 
oarecare în curs de evoluţie spre Oedip şi castrarea dorinţei incestuoase 
genitale în cadrul familiei, este important ca părinţii să îşi asume rolul de 
responsabili faţă de copil şi de castrarea acestuia, afirmându-şi dorinţa 
autonomă de adulţi, cu încrederea în ei înşişi aşa cum se simt, adulţi 
printre alţi adulţi de vârsta lor, pe scurt, cu narcisismul pe care trebuie să 
şi-l păstreze. 


! Cf. Au jeu du désir, Paris, Ed. Seuil, 1981, “Complexul Oedip, etapele sale structurante şi 
accidentele sale”. 

Regresia posibilă a adulţilor tutelari, a părinţilor, ca a oricărui adult în 
faţa dorințelor arhaice ale copilului, explică de ce este de neconceput 
formarea de psihanalişti care să fie doar psihanalişti pentru copii. Un 
analist pentru copii trebuie să fie obligatoriu, în primul rând, şi 
psihanalist pentru adulți. 

De unde şi necesitatea ca noi, analiştii să ascultăm discursul (sau 
tăcerea) unui copil şi travaliul unor şedinţe în prezenţa unuia dintre 
părinţii lui, atâta timp cât copilul doreşte o prezenţă protectoare în raport 
cu persoana adultă străină care suntem. Din moment ce acceptă să vină 
la analist şi să rămână la şedinţă, o face pentru că doreşte să fie ajutat, 
dar nu în detrimentul relaţiei sale cu părinţii, atâta timp cât nu se simte 
în deplină siguranţă în ceea ce ne priveşte: adică atâta timp cât nu este 
sigur că respectăm în el copilul părinţilor săi şi, prin acesta, părinţii lui, 
aşa cum sunt, fără a încerca să-l separăm când el este fixat la ei, nici să 
le schimbăm comportamentele faţă de el. 

Necesitatea de a fi psihanalist pentru adulţi se impune şi în cazul 
luării deciziei de a accepta sau nu un copil adus pentru simptome care 
îngrijorează medicul său, părinţii sau educatorii, deşi el nu suferă 
personal încă de nimic, desigur datorită, tocmai, acestor simptome. 
Şedinţele preliminare, împreună sau separat, în absenţa copilului, pot 
prin ele însele să amelioreze considerabil starea copilului, ceea ce ne 
permite să înţelegem că părinţii, în relaţia lor, sau unul dintre ei, 
angoasat de o nevroză personală, provoacă, nevorbind despre angoasele 
sale, sindromul reactiv al copilului. Subiectul tratamentului, în opt cazuri 
din zece, nu este copilul ci una din persoanele din anturaj, un copil mai 
mare sau unul din părinţi, în raport cu care copilul este, fără să-şi dea 


seama, “reactivul” care alertează familia. 

În cazul în care copilul este atins şi suferă de o tulburare ireversibilă, 
este important ca părinţii lui să rămână educatorii lui, în fiecare zi 
animați de un proiect pedagogic şi de dorinţa de a-l îndruma. Rolul 
psihanalistului este diferit: el nu se ocupă direct de realitate, ci numai de 
ceea ce percepe copilul, raportat în prezent la întreaga sa istorie 
libidinală. 

Interesul pentru a decodifica imaginea corporală prin intermediul 
ilustraţiilor grafice şi plastice pe care le oferă copilul, este de a înţelege 
cum poate el intra în comunicare lingvistică, să se exprime cu adevărat, 
cu un adult, fără însă a-i vorbi direct. Un adult reacţionează adesea în 
faţa unui copil care nu-i vorbeşte prin : “Ei, ţi-ai pierdut limba ?”, fără a 
înţelege tocmai faptul că acel copil nu-şi poate folosi limba în relaţie cu 
el. Chiar fără a fi suspicios (dacă părinţii nu resimt asta), copilul în 
această situaţie nu se simte încă în siguranţă cu acest adult despre care 
nu ştie cum îl cunoaşte sau nu, cum respectă sau nu, liberul joc şi 
relaţiile dintre părinţii lui şi relaţiile lui cu aceştia. 

O persoană care îi cere să vorbească, atunci când el nu o cunoaşte, şi 
când el este încă angajat cu precădere în relaţia sa cu părinţii, va fi 
percepută ca violatoare, ca un răpitor, în raport cu dorinţa copilului şi a 
cuvintelor pe care nu i le poate da. Aceasta va fi cu atât mai mult dacă, 
prin seducţie, ea va încerca să se “joace” cu copilul sau dacă, fără ca 
acesta să fie conştient de “meseria” adultului la care părinţii l-au adus, 
acesta se comportă ca şi când ar avea toate drepturile asupra persoanei 
sale: sub pretextul că părinţii lui doresc ca el să intre în relaţie cu acesta, 
care îi este încă necunoscut şi despre care nu înţelege cum sau cu ce se 


află în serviciul propriei persoane. 

IMAGINEA CORPULUI 
PULSIUNI DE VIAŢĂ ŞI DE MOARTE 


Imaginea corpului este, în orice moment, pentru fiinţa umană, 
reprezentarea imanent inconştientă în care îşi găseşte sursa dorinţa. Ca 
şi Freud, eu consider că pulsiunile care urmăresc satisfacerea dorinţei 
sunt pulsiuni de viaţă şi de moarte. Pulsiunile de viaţă, întotdeauna 
legate de o reprezentare, pot fi active sau pasive, în timp ce pulsiunile de 
moarte, repaus al subiectului, sunt întotdeauna lipsite de reprezentare şi 
nu sunt nici active nici pasive. Ele sunt trăite în absenţa ideaţiei. 
Pulsiunile de moarte prevalează în timpul somnului profund, al 
absenţelor, al comei. Nu reprezintă dorinţa de a muri, ci aceea de a se 
odihni. 

Pulsiunile de moarte sunt caracterizate de absenţa reprezentării 
reziduale a relaţiilor erotice cu altul. Ele sunt creaţia unui corp nealterabil 
de către dorinţă. Pulsiunile de moarte incită regulat subiectul să se 
retragă din orice imagine erogenă, ca în timpul somnului profund, în 
leşinul care urmează unei emoţii prea puternice, sau ca în enureza şi 
encopreza secundară, care apar la copilul care era deja continent, a cărui 
schemă corporală achiziţionase deja continenţa naturală oricărui 
mamifer, şi care, confruntat cu o stare emoţională inasimilabilă pentru 
imaginea sa corporală şi etica aferentă acesteia, o stare pe care 
narcisismul său nu poate să şi-o reprezinte, revine la somn, la o imagine 
funcţională sau la imaginea unei zone erogene, aici zona erogenă 


uretrală sau anală. 

El doarme atunci, nu ca acel copil de trei ani care este, ci ca şi copilul 
care a fost înainte de a ajunge la continenţa diurnă şi nocturnă a unei 
scheme corporale de trei ani. El poate deci pierde, prin pulsiunea de 
moarte, în cursul stării de veghe sau a somnului, aceasta continenţă care 
este totuşi, cum am mai spus, o achiziţie firească oricărui mamifer; o 
poate pierde din cauza unei dorinţe pe care şi-o interzice, şi care-l face 
să se întoarcă în timpul somnului la o imagine a corpului arhaica. Acest 
lucru se produce în timpul somnului pentru că atunci schema corporală 
continentă poate fi neutralizată prin reviviscenţa unei perioade 
relaţionale libidinale de la subiect la subiect, în care micuțul a fost mult 
timp imatur neurologic, şi deci incontinent. De fapt, somnul este 
caracterizat de prevalența pulsiunilor de moarte şi de adormire - 
literalmente - a pulsiunilor de viaţă (cu excepţia visului!). 

Imaginea corpului este întotdeauna o imagine capabilă de 
comunicare într-o fantasmă. Nu există stare de solitudine umană care să 
nu fie însoţită de amintirea unui contact în trecut cu o fiinţă 
antropomorfizată, dacă nu reală. Un copil singur este întotdeauna 
prezent sieşi prin intermediul unei fantasme a unei relaţii anterioare, 
reală sau narcisizantă, între el şi un altul, altul cu care a avut în mod real 
o relaţie pe care a introiectat-o. El fantasmează aceasta relaţie, ca un 
sugar care, singur în leagănul său, se simte împreună cu mama sa prin 
vocalizele pe care le produce, crezând că repetă fonemele pe care le-a 
auzit de la ea şi, astfel iluzionat, nu se mai simte singur, ci fiind pentru şi 
împreună cu ea. 

Viziunea asupra lumii a copilului mic este conformă imaginii sale 
corporale actuale şi depinde de aceasta. Deci, prin intermediul acestei 


imagini corporale putem să intrăm în contact cu el. Chiar de la naştere, 


1 N.A.: În vis, subiectul nu comunică cu obiectul concret, ci cu obiectul fantasmat sau cu 
obiectul introiectat. Visul este gardianul somnului. 

există cuvinte şi foneme care au însoţit contactele percepute de corpul 
copilului. Cuvintele, cu care noi gândim, au fost la origine cuvinte şi 
grupuri de cuvinte care au însoţit imagini ale corpului în contact cu 
corpul altcuiva. Aceste cuvinte vor fi auzite şi înţelese de către copil în 
mod diferit în funcţie de stadiul la care a ajuns. Este deci necesar ca noi, 
psihanaliştii, să înţelegem că toate cuvintele pe care le utilizăm cu copiii 
sunt cuvinte care corespund unei experienţe senzoriale deja simbolizate 
sau pe cale de a fi simbolizate. Este evident că, de exemplu, cuvântul “a 
iubi” nu exprimă acelaşi lucru pentru un copil de şase luni, în stadiul oral, 
ca pentru un adult ajuns în stadiul genital. Copilul a cărui imagine 
corporală este aceea a stadiului oral nu înţelege decât cuvintele privind 
plăcerea orală şi a corpului purtat, cele asociate funcţionării şi 
erotismului oral, pentru un corp a cărui schemă corporală nu este încă 
autonomă. 

O fetiţă de cinci sau şase ani a venit în consultaţie pentru că, de doi 
ani, nu mai apuca nimic cu mâinile: pulsiunile de moarte parţiale 
făcuseră să dispară imaginea corporală funcţională a membrelor 
superioare. Atunci când i s-a oferit un obiect, ea şi-a strâns degetele în 
pumn şi şi-a lipit braţele de torace astfel încât mâinile sale să nu atingă 
obiectul care se apropia. Copilul mânca direct din farfurie atunci când 
vedea un aliment care îi plăcea. l-am întins nişte plastilină şi i-am spus: 
“O poţi lua cu gura mâinii”. imediat, plastilina a fost apucată de mâna 
copilului şi dusă la gură. Ea putea înţelege “gura mâinii” întrucât erau 
cuvinte corespunzătoare erotismului oral. Nu ar fi reacţionat însă dacă i- 
aş fi întins plastilina. Nu ar fi reacţionat nici dacă i-aş fi spus “la plastilina 
în mâna” sau “Modelează ceva din plastilină”, pentru că acestea ar fi fost 
cuvinte care implicau o imagine corporală aparţinind stadiului anal, pe 


care ea îl pierduse. Aceste cuvinte, nu mai aveau pentru ea semnificaţia 

unei corespondențe de la imaginea corpului la schema corporală, ar fi 
rămas lipsite de sens. Eu i-am oferit, într-un fel, medierea fantasmatică 
orală, zona erogenă păstrată pentru a înghiţi şi supravieţui, şi aceasta i-a 
permis utilizarea mânii şi a braţului. În timp ce ea nu avea mâini decât în 
gură, i-am pus prin cuvinte o gură în mâinile sale, redându-i un braţ ce îi 
lega mâna-braţ-gură de gura-mână a feţei, pierdut şi el. Schema sa 
corporală şi imaginea corpului regresaseră în ceea ce priveşte “a lua” 
(dar nu şi “a merge”) la o epocă la care încă nu se intersectau la nivelul 
acţiunii, pentru “a face”, care aparţine eroticii anale. Etica sa se baza pe 
mâncabil/non-mâncabil, conţinător/conţinut, agreabil/dezagreabil, 
bun/rău. Noţiunea de formă palpabilă era dominată de aspectul tactil, 
labial, auditiv, vizual, olfactiv, percepţie de stadiu oral; percepţia 
volumului venind doar odată cu stadiul anal. 

La nivelul imaginii corpului se înscriu experienţele relaţionale ale 
trebuinţei şi dorinţei, valorizante şi/sau devalorizante, adică narcisizante 
sau denarcisizante (de investire sau dezinvestire narcisică). Aceste 
senzaţii valorizante sau devalorizante se manifestă ca o simbolizare a 
variațiilor percepţiei schemei corporale, şi în special a celor induse de 
interacţiunile interumane, printre care contactul fizic şi spusele mamei 


sunt predominante. 
Imaginea corpului şi Se-ul 

Trebuie subliniat: imaginea corpului implică dorința şi nu se 
raportează doar la trebuinţă. Imaginea corpului, putând preexista, dar 


coexistând fiecărei manifestări a subiectului, atestă o lipsă raportată la a 
fi pe care dorinţa urmăreşte să o satisfacă, în timp ce trebuinţa 


34 


urmăreşte saturarea unei necesităţi legate de a avea sau a face, dictată 
de schema corporală. Studiul imaginii corporale ca şi substrat simbolic ar 
putea contribui la elaborarea noţiunii de “Se”. Trebuie însă precizat că 
este vorba despre un Se-u întotdeauna în relaţie, la început în relaţie cu 
un obiect parţial necesar supravieţuirii corpului, în relaţie asociativă cu o 
relaţie precedentă cu un obiect total, relaţie care a fost transferată de la 
acest obiect la un altul, parţial sau total!. Imaginea corporală este un Se 
deja relaţional, nu un Se fetal, ci unul inclus într-un corp situat în spaţiu, 
autonomizat ca masa spaţială, un Sine din care o parte constituie un pre- 
Eu: cel al unui copil capabil să supravieţuiască temporar separat de 
corpul altuia. Pulsiunile, emanând din substratul biologic structurat sub 
forma schemei corporale, nu pot să se exprime în fantasme, ca în relaţia 
transferenţială, decât prin intermediul imaginii corporale. Dacă locul de 
origine, sursa pulsiunilor este schema corporală, locul reprezentării lor 
este imaginea corpului. Cu toate acestea, elaborarea acestei imagini 
corporale nu poate fi studiată decât la copil, în cursul structurării 
schemei sale corporale în relaţie cu adultul care îl îngrijeşte: pentru că 
ceea ce numim imaginea corporală este ulterior refulată, în special 
datorită descoperirii imaginii scopice a corpului, iar apoi datorită 
castrării. La copil, în cursul primilor trei sau patru ani, ea se constituie în 
raport cu experienţele olfactive, vizuale, auditive, tactile, care au valoare 
de comunicare la distanţă, în absenţa contactului fizic cu alţii - în primul 
rând cu mama, dar şi cu alte prezenţe din anturaj. Atunci când nu este 
nimeni în apropiere, când se produce o experienţă senzorială nouă în 
absenţa unei prezenţe umane, teoretic, doar schema corporală va fi 


implicată. Practic însă, această experienţă senzorială este, pentru 


! N.A.: Numesc “obiect total” o fiinţă vie în întregimea sa - arbore, animal sau fiinţă umană. 
Numesc “obiect parţial” o parte reprezentativă a acestui obiect total, prin care subiectul poate 
intra în relaţie mediată cu acest obiect total. 

subiectul însuşi, integrată prin intermediul amintirii unei relaţii simbolice 


deja create. 


Fantasmă, dorinţă. Realitate, trebuinţă. 


De exemplu, un copil care se loveşte de o masă crede că aceasta 
este rea, şi se aşteaptă ca masa să-l consoleze pentru răul pe care l-a 
suferit din pricina ei. El proiectează asupra acestei mobile o imagine 
corporală. Doar cu ajutorul cuvintelor mamei el va ajunge să discrimineze 
lucrurile de persoane. Persoanele sunt pentru el, până în acest moment, 
doar corpuri de care el se loveşte, dar care apoi îl consolează; o mobilă 
este un corp de care el se loveşte, dar care nu îl consolează, care nu 
reacţionează, chiar dacă el ţipă şi apoi o bate. În schimb, aflat în 
prezenţa unui martor uman, real sau din amintire, schema corporală, 
origine a trebuinţei, care constituie corpul în vitalitatea sa organică, se 
intersectează cu imaginea corpului, locul de origine al dorinţei. Această 
țesătură de relaţii va permite copilului să se structureze ca om. Mai 
târziu, relaţiile umane astfel introiectate vor face posibilă relaţia narcisică 
cu sine-însuşi (narcisismul secundar). 

Pentru a relua exemplul precedent, când mai târziu copilul se loveşte 
de o mobilă, se va mângâia cu propria mână, îşi va alina suferinţa 
corporală; nu va mai atribui lucrurilor comportamente intenţionate. El 
introiectează experienţa diferenţei între lucru şi corp viu, în cazul acesta 
al său; lucrul, corpul mamei şi obiectul numit masă. El transferă propriei 
mâini capacitatea de acţiune salvatoare şi reconfortantă pe care doar 
mama lui o putea realiza pentru el când era mai mic şi se rănea lovindu- 


se de lucruri. Această introiecţie îi permite să se auto-îngrijească. 

În măsura în care imaginea corpului se structurează astfel în relaţia 
intersubiectivă, orice întrerupere a acestei relaţii, a acestei comunicări, 
poate avea efecte dramatice. Sugarul care îşi aşteaptă Mama plecată de 
două săptămâni, se aşteaptă ca ea să fie exact la fel ca atunci când l-a 
părăsit. Când ea revine, după cincisprezece zile, o vede altfel, şi el însuşi 
a devenit altfel, conform propriei realităţi. Astfel se poate instala o formă 
de autism, pentru că nu mai reuşeşte să regăsească împreună cu celălalt 
senzaţia de sine din urmă cu două săptămâni, nu mai regăseşte în mama 
lui nici aceeaşi mamă şi nici pe el însuşi. Această schimbare poate fi de 
asemenea traumatizantă la vederea mamei care revine de la maternitate 
cu un copil; ea nu mai are copilul în pântece ca atunci când a plecat de 
acasă; ori copilul mai mare la asta se aştepta, fără să realizeze că se 
aştepta: el nu se aştepta să o vadă cu un nou-născut. Ştiind, din ceea cei 
s-a spus, că s-a născut un frăţior sau o surioară, el se aşteaptă ca mama 
să revină cu un copil de vârsta lui. 

Fantasma pe care o are cu privire la ceea ce aşteaptă nu este ceea 
ce se întâmpla în realitate. Consecința uneori patogenă a acestei 
discordanţe între imaginar şi realitate, face obiectul intervenţiei 
psihanalitice. Orice copil trebuie să ajusteze permanent fantasma, 
derivată din relaţiile din trecut, la experienţa imprevizibilă a realităţii 
prezente, care diferă cu totul sau doar parţial de fantasmă. Această 
ajustare permanentă însoţeşte dezvoltarea continuă a schemei corporale 
a copilului în confruntarea cu realitatea adulţilor, a căror formă i se pare 
perfectă, imuabilă (orice schimbare este insolită) şi dezirabilă. La nivelul 
imaginii corpului, este vorba, aşa cum am spus, de dorinţă şi nu doar de 
trebuinţă. 

Repetarea permanentă a tipurilor de trebuinţe, urmate de uitarea 
cvasi totală a tensiunilor care le însoțesc, subliniază faptul că fiinţa 

umană trăieşte mult mai narcisic emoţiile şi dorinţele, asociate imaginii 
sale corporale, decât senzațiile de plăcere şi suferinţă, legate de 
excitaţiile la nivelul schemei corporale (mai puţin în cazurile limită în care 
viaţa sa este pusă în pericol, sau dacă, la copilul respectiv, regiunea în 
cauză, aflată în tensiune, este suprainvestită narcisic prin fantasme 
împărtăşite cu adultul în a cărui îngrijire se află, mai ales dacă acestea 
rămân neexprimate de-o parte şi de alta). 

În exprimările, teoretic fără limite, pe care le permit cuvântul, 
imaginile şi fantasmele, regăsim doar dorinţa în căutarea satisfacerii, 
veşnic nepotolită. Trebuinţa însă, nu poate fi “amânată” de cuvânt decât 
un timp, după care trebuie satisfăcută în corp. Cu plăcere sau nu, ea 
trebuie în mod efectiv obligatoriu satisfăcută pentru ca viaţa 
organismului să poată continua. Prin cele două procese reprezentate, pe 
de-o parte, de tensiunile create de durere sau plăcere în corp, şi pe de 
alta, de cuvintele venite de la un altul pentru a umaniza aceste percepții, 
schema corporală şi imaginea corpului sunt puse în relaţie. 

Construită în relaţia verbală cu celălalt, imaginea corporală constituie 
mijlocul, puntea de comunicare interumană. Aceasta explică, invers, 
faptul că, a trăi într-o schemă corporală fără o imagine corporală 
înseamnă a trăi mut, singur, tăcut, narcisic insensibil, la limitele 
disperării umane: subiectul autist sau psihotic rămâne prizonierul unei 
imagini incomunicabile, al unei imagini animale, vegetale sau obiectuale, 
unde nu se poate manifesta decât o fiinţă-animal, o fiinţă-plantă sau o 
fiinţă-lucru, care respiră şi pulsează, fără plăcere sau durere. Observăm 
asta la copiii care, închişi în ei înşişi, părând să-şi ignore propriile senzaţii 

şi gânduri, nu se pot exprima decât împrumutându-şi vocea unei păpuşi, 
unei pisici, unei marionete. 

Prin intermediul cuvântului dorinţele împlinite au putut să se 
organizeze în imagine a corpului, amintirile au putut să influenţeze zone 
ale schemei corporale, devenind astfel zone erogene, chiar dacă obiectul 
dorinţei nu mai este prezent. Ţin să insist asupra faptului că, dacă nu 
există cuvinte, imaginea corpului nu structurează capacitatea de 
simbolizare a subiectului, ci face din acesta un debil ideativ relational. 

În acest caz, există totuşi o imagine corporală, dar atât de arhaică, o 
imagine senzorială, fugară, vagă şi fără cuvinte pentru a o reprezenta, 
încât nu oferă posibilitatea comunicării cu o persoană. Un astfel de 
subiect este în aşteptarea simbolizării. El nu poate exprima nimic despre 
imaginea sa corporală, nu poate nimic.... Nu poate exprima decât o 
stupefacţie prostească sau alertată, în aşteptarea unui sens. Sensul este 
dat de limbaj, care însoţeşte împărtăşirea emoţiilor între doi subiecţi, 
dintre care cel puţin unul exprimă verbal trăirile, este o persoană. Aceşti 
doi subiecţi comunică prin imaginile lor corporale aflate în relaţie 
complementară. Daca lipseşte acest fapt, indiferent de motivul pentru 
care lipseşte, subiectul rămâne aparent debil, pentru că imaginea sa 


corporală nu beneficiază de medierea limbajului verbal. 


Problema debilității 


Problema schizofreniei 


N.A.: Cf. capitolului “Cură psihanalitică cu ajutorul păpuşii-floare”, din volumul Au jeu du 
désir, op.cit. 

Poate că este mult spus că vorbim despre debilitate, având în vedere 
că nu suntem siguri că debilitatea efectivă există. Ceea ce există constă 
în întreruperea comunicării pentru motive care, în orice istorie personală, 
rămân de descifrat. Chiar atunci când există cuvinte, sunete... dacă ele 
nu semnifică pentru subiectul-copil comunicarea unei persoane cu 
persoana sa, el poate suferi o breşă în capacitatea de simbolizare, şi să 
ajungă astfel la schizofrenie. 

În cazul debililor, ca aparenţă clinică, potenţialul capacităţii de 
simbolizare a imaginii corporale este “adormit”. În cazul schizofrenilor, 
potenţialul de simbolizare al imaginii corporale a fost întrerupt la o 
anumită epocă, şi cum nu a mai beneficiat de cuvinte venind de la 
persoana cu care se afla într-o relaţie structurantă, o relaţie de iubire, 
copilul a simbolizat pentru sine-însuşi tot ceea ce a trăit, într-un cod care 
însă nu mai este comunicabil. Şi asta se datorează fie faptului că el nu şi- 
a vorbit sieşi, fie i s-au spus, sau a auzit doar cuvinte pe care nu le 
simţea, înțelegând prin asta că nu erau conforme cu emoţiile pe care ar fi 
trebuit să le exprime, care erau cuvinte-zgomot, fără valoare emoţională 
veridică, fără încărcătura umană a intenţiei capabile să comunice viaţa şi 
iubirea (sau ura) subiectului care vorbea copilului şi căruia copilul se 
adresa. Toate celelalte percepții, fie ele cuvinte, exemple, comunicări, 
venind din parte obiectului complice aşteptat, sunt resimţite ca zgomote 
de cuvinte, percepții senzoriale fără sens pentru imaginea sa corporală, 
şi, din nou, îl reduc, ca înaintea oricărei cunoaşteri, la o schemă 
corporală, aceea a momentului în care devine schizofren. Această 
schemă corporală, separată de imaginea corpului, creează un fel de 
ruptură a spaţiului şi timpului, o falie am putea spune, prin care copilul 
derapează în imaginarul unei dorinţe disociate de posibilitatea unei 


realizări. Pentru dorinţă nu mai există o reprezentare capabilă să 

întărească, credibilă pentru narcisismul unui subiect în comunicare cu alt 
subiect. 

Astfel, un zgomot din exterior i se pare că este un răspuns la o 
“simtire” actuală a corpului său, întregul univers al lucrurilor se află în 
conversaţie cu el, dar nu şi universul uman, pentru că relaţia cu altul a 
devenit un pericol, datorită unei scăpări a celuilalt sau a sa, a 
amândoura, dar cine a fost cel care a început ? el nu se mai regăseşte şi 
nici nu se mai înţelege pe sine. Se retrage în el însuşi şi stabileşte cu sine 
un limbaj codat, delirant pentru noi, în timp ce, pentru el, acest cod 
conferă un sens trăirilor sale; sau “dezvorbeşte”, emițând foneme ce nu 
constituie asamblări cu sens de cuvinte. 

înţelegem de ce o trupă de mimi care a dat un spectacol într-un 
spital de psihiatrie, în faţa unui public în care se aflau şi psihotici, s-a 
simţit mai bine înţeleasă decât de către un public obişnuit. 


Imaginea corpului şi inteligența limbajului gestual şi verbal 


Mimul, care transmite imagini corporale este imediat înţeles de către 
psihotic, de schizofren, tocmai pentru ca el nu descifrează lingvistic 
spectacolul dat de mim, nu pune, cum face spectatorul obişnuit, ceea ce 
vede în cuvinte. Spectacolul dat de mim vorbeşte direct imaginii sale 


corporale!. 


! N.A.: Putem observa că mimii nu interesează întotdeauna copiii sănătoşi, în timp ce clovnii îi 
interesează. Aceasta deoarece comportamentele mimate de clovni se raportează la imagini ale 
corpului arhaice, orale şi anale, în timp ce comportamentele mimate de către mimi se 
raportează cel mai adesea la sentimente şi comportamente ale erotismului uman castrat anal 
şi genital, adică se raportează la o imagine corporală post-oedipiană şi la o etică în acord cu 
morala socială. Nu este însă şi cazul clovnilor care aşteaptă de la un Domn Drept semnalul 
pentru a se opri din elucubraţiile lor fantasmatice erotico-ludice, orale şi anale. 

În general, înţelegerea unui cuvânt depinde simultan de schema 
corporală a fiecăruia şi de constituirea imaginii sale corporale, legată de 
schimburile vii care au acompaniat, pentru el, integrarea, achiziţia 
acestui cuvânt. Cuvântul are cu certitudine un sens simbolic în sine, 
adică reuneşte, dincolo de spaţiu şi timp, într-o comunicare prin limbajul 
vorbit, înregistrat, scris, fiinţe umane care, chiar fără a avea o experienţa 
trăită în comun, pot să-şi transmită astfel, dacă au încredere unul în 
celalalt, roadele lingvistice dobândite de ei prin intersectarea imaginii lor 
corporale cu schema corporală. Dar cel care nu are fie imaginea 
corporală, fie schema corporală corespunzătoare cuvântului emis, îl aude 
fără a-l înţelege, în absenţa raportului corporal (imagine pe schemă) care 
permite acordarea unui sens. 

Un orb congenital poate, de exemplu, să spună culori, să pronunţe 
cuvintele “albastru”, “roşu”, “verde” - cuvinte care exprimă o imagine, 
care dobândesc sens pentru un interlocutor văzător (pentru că pentru el, 
senzațiile scopice au contribuit la constituirea imaginii corporale); dar 
asta nu-l împiedică pe nevăzător să ignore sensul cuvintelor sale; mai 
exact, semnificaţia culorilor nu poate reuni pentru el o imagine corporală 
de văzător cu o schema corporală de nevăzător. Fiecare dintre noi are 
astfel, cu adevărat, un raport narcisic (traversat de narcisism) cu 
elementele senzoriale aflate în rezonanţă cu cuvintele din vocabular?. 

Nimeni nu poate şti, chiar printre văzători, când cineva vorbeşte 
despre albastru, despre ce fel de albastru vorbeşte. Doar atunci când cei 
doi interlocutori caută, printre nuanțele de albastru, albastrul despre care 


? N.A.: Putem înţelege astfel maniera în care pacientul reacţionează la interpretările analistului, 
atunci când le refuză, spunând că sunt incomprehensibile. Este adevărat că termenii utilizaţi de 
analist pot face referire la imagini corporale pe care pacientul le-a refulat, obligând simultan la 
respingerea unei explicaţii, a unei întrebări sau a unei intervenţii care face referire la acestea, 
şi asta chiar dacă analistul preia termenii folosiţi de pacient, pentru că aceşti termeni nu 
acoperă aceleaşi articulări mentale sau afective ca pentru analist. Acest fapt constituie uneori 
cauza unei rupturi bruşte a relaţiei de transfer, irecuperabilă în relaţia analitică şi care impune 
schimbarea analistului. 

vorbeşte fiecare, pot să-şi dea seama dacă vorbesc sau nu despre un 
albastru diferit. 

Orbul congenital nu are o imagine a corpului în raport cu ochii, el are 
doar schemă corporală: el ştie că are ochi-organe, dar nu are o imagine 
relaţională prin intermediul vederii. Fapt care nu-l împiedică să 


vorbească utilizând semnificanţi vizuali. Am avut astfel de orbi în analiză, 

care spuneau adesea: “L-am văzut bine...”, “Nu l-am văzut...”; “Ce vreţi 
să spuneţi prin “l-am văzut” ?” - Da, această persoană a venit la noi 
acasă. - Dar l-aţi auzit. De ce spuneţi “l-am văzut”? - Păi pentru că toată 
lumea spune aşa.” Chiar dacă nu îşi poate reprezenta o culoare, orbul a 
auzit oamenii vorbind despre culori, despre culori reci, culori calde, 
despre intensitatea, frumuseţea, tristeţea sau veselia pe care văzătorii le 
asociază viziunii culorilor; el îşi face o reprezentare auditivă şi emoţională 
a culorilor în relaţia cu ceilalţi. Auditivă, dar şi tactilă, calorică. 

Acelaşi lucru se întâmplă şi cu copilul care, vorbind despre 
învăţătoarea sa, spune: “Este drăguță, este verde! Cei din clasa cealaltă 
au o învăţătoare albastră, mi-ar place mai mult să fiu cu ei!” (atunci când 
ambele învăţătoare poartă bluze albe!). 

Cazul orbului congenital ne ajută să înţelegem indirect cum este 
pentru un copil care, datorită unei scheme corporale imature, nu a putut 
înregistra, prin interacţiunea percepţiilor efective şi a imaginii corporale, 
experienţa senzorială subiacentă anumitor cuvinte pronunţate de adulţi. 
Aceste cuvinte, el le aude şi le repetă la invitaţia adulţilor. Deşi 
asemănându-se adultului în limbaj, copilul nu posedă însă, cu privire la 
ceea ce spune, o imagine a corpului fantasmată, consecutivă 
experienţelor personale trăite, corespunzătoare sensului cuvintelor 


pentru adult. 

Cuvintele, pentru a dobândi sens, trebuie întâi să prindă corp, să fie 
cel puţin metabolizate într-o imagine corporală relațională. Este cazul 
adultului care, trecând în principiu prin castrarea genitală oedipiană, 
vorbeşte dintr-o zonă a experienţei raportată la propriul corp, sexual 
adult, la schema sa corporală şi la percepțiile interrelaţionale aşa cum le 
cunoaşte: toate acestea sunt încă necunoscute unui copil. Când acesta 
reia în limbaj cuvintele unui adult pe care-l aude, ele sunt reprezentative 


pentru alte erogenităţi decât cele la care adultul putea face aluzie. 


Imaginea corporală 


şi cazul particular al prenumelui. 


Dintre toate fonemele, dintre toate cuvintele auzite de copil, există 
unul care va avea o importanţă primordială, asigurând coeziunea 
narcisică a subiectului: prenumele. Încă de la naştere, prenumele - legat 
de corp şi de prezenţa altuia - contribuie în manieră determinantă la 
structurarea imaginii corpului, incluzând imaginile cele mai arhaice. 
Prenumele reprezintă fonemul sau fonemele ce acompaniază 
senzorialitatea copilului, mai întâi în relaţia sa cu părinţii, apoi cu alţii, de 
la naştere până la moarte. Chiar şi în somnul profund, pronunţarea 
prenumelui poate trezi subiectul. Dacă este în comă şi îi rostim 
prenumele, deschide ochii. Prenumele, este primul şi ultimul fonem care 
se află în raport cu viaţa proprie şi în relaţie cu altcineva, şi care o 
susţine, pentru că a fost, încă de la naştere, semnificantul relaţiei sale cu 
mama. Cu condiţia, desigur, ca aceasta să nu-l fi numit permanent “zizi”, 
“toto” sau “mimi”. Dacă prenumele însoţeşte subiectul dincolo de 
castrarea oedipiană şi este preluat de toţi din societate, numele de alint 

dat eventual de mamă copilului său va trebui abandonat la momentul 
înţărcării sau a controlului sfincterian. 
Aceasta explică de ce nu se poate schimba prenumele unui copil fără 


riscuri grave. 


Cazul lui Frederic 


Am avut în tratament un copil care, fiind abandonat după naştere de 
către părinţi, a fost plasat într-o creşă şi apoi adoptat la vârsta de 
unsprezece luni. La această vârsta, părinţii adoptivi i-au dat un nou 
prenume: Frederic, diferit de cel pe care-l purtase până atunci, fapt pe 
care mama nu l-a precizat în informarea preliminară pentru cură. 

Frederic a fost adus în consultaţie la vârsta de şapte ani, pentru 
simptome aparent psihotice. Începutul tratamentului  psihanalitic 
conduce la descoperirea faptului că este hipo-acuzic. | se pune aparat 
auditiv şi, cu ajutorul travaliului psihoterapeutic, inteligenţa i se trezeşte, 
şi incontinenţa sfincteriană se rezolvă. 

Se adaptează complet la categoria de vârsta, dar, la şcoală refuză să 
citească şi este incapabil să scrie. Observ însă că se serveşte de litere, şi 
în special de litera “A” pe care o distribuie cam peste tot, scrisă în toate 
sensurile, în desenele sale. “Acesta este un A ?” El face semn ca da. 
Repet întrebarea: “Şi acesta ?” (un A făcut invers). El rosteşte un “da” în 
cursul inspiraţiei, în timp ce de obicei vorbeşte prin sunete emise în 
cursul expiraţiei. 

învăţătoarea îmi scrie că participă la toate activităţile, dar că refuză 


să înveţe să scrie şi să citească. 

Am căutat să aflu cine ar putea fi desemnat prin aceste A-uri, pentru 
că nu exista, în familia sa, nici un prenume care să înceapă cu această 
literă. Interpretarea că ar putea fi vorba despre supraveghetoarea 
consultaţiei, al cărei nume începea cu “A”, a rămas fără efect. Mama 
adoptivă îmi spune atunci ceea ce nu ştiam: copilul purta, atunci când l-a 
adoptat, prenumele de Armand. Acest fapt mi-a permis să interpretez 
copilului că probabil încearcă să semnifice Armand, în desenele sale, prin 
toţi acei “A”; că fără îndoială a suferit în urma schimbării prenumelui 
atunci când a fost adoptat, adopţie asupra căreia, printre altele, a fost 
foarte timpuriu informat. Dar această interpretare nu a dat nici un 
rezultat. 

Atunci - şi acest fapt dovedeşte importanţa imaginii corporale a 
analistului, pentru că urmarea nici nu a fost gândită de mine - după un 
moment de aşteptare silenţioasă, în cursul căruia copilul era ocupat cu 
desenul sau modelajul, iar eu reflectam, mi-a venit ideea să-l strig ca din 
culise, fără să-l privesc, adică fără să mă adresez persoanei sale 
prezente acolo prin corpul lui în faţa mea, ci cu o voce mai ridicată, cu un 
ton şi o intensitate diferită, capul meu întorcându-se în direcţia tuturor 
punctelor cardinale, spre tavan, sub masă, ca şi cum aş fi chemat pe 
cineva din spaţiu, care nu ştiam unde se află: “Armand...! Armand...! 
Armand...!”. Persoanele care asistau la această consultaţie la Trouseau 
au văzut copilul ascultând şi întinzându-şi urechea spre toate colţurile 
încăperii. Fără să mă privească, aşa cum nici eu nu-l priveam pe el. Am 
mimat căutarea unui “Armand”, şi a venit momentul în care ochii 
copilului au întâlnit privirea mea, şi i-am zis: “Armand, este prenumele 
tău când ai fost adoptat”. Atunci, am perceput în privirea sa o intensitate 
excepţională. Subiectul Armand, de-numit, a putut să lege imaginea sa 
corporală de cea a lui Frederic, acelaşi subiect numit astfel la unsprezece 

luni. A fost un proces absolut inconştient: el avea nevoie să-şi audă 
prenumele rostit nu cu o voce normală, a mea, cea pe care o cunoştea, 
care se adresa lui în propriul corp, acolo, în prezent, în contextul realităţii 
actuale, ci spus de o voce fără loc, o voce din cap, o voce “off”, cum se 
spune azi. Era genul acela de voci maternante necunoscute pe care le 
auzise când i se vorbise sau când fusese strigat, când era în creşa de 
unde fusese adoptat. Aceasta regăsire în transferul asupra mea, 
psihanalista lui, a unei identități arhaice, pierdută de la vârsta de 
unsprezece luni, i-a permis să depăşească în următoarele două 
săptămâni, dificultăţile legate de scris şi citit. 

Această pregnanţă a fonemelor cele mai arhaice, pentru care 
prenumele este exemplul-tip, arată că imaginea corporală este urma 
structurală a istoriei emoţionale a ființei umane. Ea este locul inconştient 
(şi prezent unde?) din care se elaborează orice expresie a subiectului; 
locul emiterii şi receptării emoţiilor interumane lingvistice. Ea îşi trage 
ceea ce este durabil în coeziunea sa din atenţia şi din stilul de dragoste 
oferit copilului. Vine de la sine, în consecinţă, că ea depinde de comerţul 
afectiv cu mama şi cu cei apropiaţi. Este o structură ce decurge dintr-un 
proces intuitiv de organizare a fantasmelor, a relaţiilor afective şi erotice 
pregenitale. Fantasma semnifică aici memorizarea olfactivă, auditivă, 
gustativă, vizuală, tactilă, barestezică, cenestezică, a percepţiilor subtile, 
slabe sau intense, resimţite ca limbaj al dorinţei subiectului în relaţie cu 
altul, percepții care au acompaniat variațiile de tensiuni substanţiale 
resimţite în corp, şi în special, printre acestea, senzațiile de alinare şi de 
tensiune datorate trebuinţelor vitale. 

CELE TREI ASPECTE DINAMICE ALE IMAGINII CORPORALE 

Cum imaginea corporală nu este o consecinţă anatomică naturală, 
aşa cum poate fi schema corporală, ci dimpotrivă, ea trebuie să se 
elaboreze în cursul istoriei subiectului, trebuie să studiem modul în care 
aceasta se construieşte şi se transformă de-a lungul dezvoltării copilului. 
Aceasta ne va conduce la distingerea a trei modalităţi ale aceleiaşi 
imagini corporale: imaginea de bază, imaginea funcţională şi imaginea 
erogenă, care, împreună, constituie şi asigură imaginea corpului viu şi 
narcisismul subiectului în cursul fiecărui stadiu al evoluției sale. Ele sunt 
legate între ele, în fiecare moment, menținute coezive prin ceea ce vom 
numi: imagine, sau mai exact: substrat dinamic, desemnând prin aceasta 
metafora subiectivă a pulsiunilor de viaţă! care, avându-şi originea în 
fiinţa biologică, sunt permanent tensionate de dorinţa subiectului de a 
comunica cu un alt subiect, cu ajutorul unui obiect parţial senzorial 


semnificat. 


Imaginea de bază 


Prima componentă a imaginii corpului este imaginea de bază. 
Imaginea de bază este ceea ce permite copilului să se simtă într-o 
“identitate de a fi”, adică într-o continuitate narcisică sau o continuitate 
spaţio-temporală care datează şi se ţese din momentul naşterii, în ciuda 
mutaţiilor din viaţa sa şi a deplasărilor impuse corpului său, ca şi 
împotriva dificultăţilor pe care trebuie să le îndure. În acest fel definesc 
eu narcisismul : ca o identitate de a fi cunoscută şi necunoscută, fiind- 
devenind, proprie fiecăruia în genitalitatea sexului său. 


IN.A.: Active şi pasive. 

Din această identitate, puternic sau cu tenacitate susţinută, provine 
noţiunea de existenţă. Sentimentul de a exista al unei fiinţe umane, care 
arimă corpul său narcisismului, sentiment ce este evident, provine din 
această convingere, fără îndoială iluzorie, a continuității. Din acelaşi 
motiv, invers, eclipsele narcisismului constituie deschiderea spre 
numeroase aberaţii ale echilibrului unei fiinţe umane. Aici se plasează 
dereglările funcţionale, pe care le putem interpreta ca veritabile “căderi” 
sau eşecuri ale narcisismului, susceptibile să provoace, prin pulsiunile de 
moarte localizate în anumite regiuni ale corpului, atingeri organelor cum 
ar fi infarctul sau ulcerul suferit în momentul unor şocuri emoţionale. 

Dar dacă narcisismul înseamnă continuitate, el nu este în mai mică 
măsură istorie, nu este mai puţin susceptibil de remanieri, ceea ce obligă 
la distincţie între diferite momente. Şi, pentru că acum vorbesc despre 
imaginea de bază, aş dori să adaug că ea este fundamental “raportată 

la”, “constitutivă a” ceea ce eu numesc narcisism primordial. Înţeleg prin 
acesta narcisismul subiectului în calitate de subiect al dorinţei de a trăi, 
preexistent conceperii sale. Este ceea ce animă chemarea de a trăi într-o 
etică ce susţine subiectul în a dori. În acest fel copilul este moştenitorul 
simbolic al dorinţei genitorilor care l-au conceput. Această etică, a 
fetusului, este articulată satisfacţiei de a creşte în fiecare zi masa 
carnală, este o etică aditivă vampirică, o etică de “a aduna”, de “a 
prinde”; şi pentru că este vorba despre sângele placentar, această etică 
echivalează, retroactiv, în amintirea fantasmată, unei perioade 
vampirice!. 

Acest narcisism primordial constituie într-o oarecare măsură o 


intuiţie trăită de ființare în lume a individului speciei, adică lipsit de orice 


! N.A.: Vampiric în raport cu un pretins altul, al cărui parazit este fetusul. Ori, placenta este a 
sa, elaborată de ovulul fecundat, ca şi membranele amniotice. Expresiile lingvistice ca “a trage 
de sine” pentru a ieşi dintr-o stare de slăbiciune, sau “a se retrage în sine” pentru a găsi o 
împăcare coezivă, sunt referiri inconştiente la această epocă. 

mijloc de expresie, cum este încă copilul in utero. Acest signifiant este 
cel care dă sens identităţii sociale, simbolice. Aici rezidă, cum am 
subliniat, valoarea şi importanţa prenumelui care, în momentul trecerii 
de la fetus la nou-născut, este primit de subiect de la instanţele tutelare, 
ataşat corpului său vizibil pentru altcineva, şi certifică pentru el, în 
realitate, perenitatea sa existenţială; dovadă, atunci când se recunoaşte 
în fonemele acestui cuvânt, a dominării pulsiunilor sale de viaţă asupra 
celor de moarte. 

Imaginea de bază nu poate fi atinsă, alterată, fără a mobiliza imediat 
o reprezentare, o fantasmă, care ameninţă viaţa însăşi. Această 
fantasmă nu este însă produsul pulsiunilor de moarte, căci acestea sunt 
inerție vitală, şi mai ales sunt lipsite de reprezentare. Când imaginea de 
bază este ameninţată, apare o stare fobică, mijloc specific de apărare 
împotriva unui pericol resimţit ca persecutor, reprezentarea acestei 
persecuții fantasmate fiind ea însăşi ataşată unei zone erogene 
prevalente în prezent pentru subiect. Acesta va reacţiona deci la ceea ce 
pune în pericol imaginea de bază printr-o fantasmă persecutorie 
viscerală, ombilicală, respiratorie, orală, anală - a crăpa, a exploda, etc. 
în funcţie de primul moment traumatic trăit în istoria sa. 

Acest fapt revine la a spune că fiecare stadiu modifică reprezentările 
pe care copilul le poate avea cu privire la imaginea sa de bază; altfel 
spus, este o imagine de bază în fiecare stadiu. Apar astfel, după naştere, 
mai întâi o imagine de bază respiratorie-olfactiv-auditivă (cavitate bucală 
şi torace); este prima imagine aeriană de bază. Ea este urmată de o 
imagine de bază orală care o include nu numai pe prima, respiratorie- 
olfactiv-auditivă, ci şi întreaga zonă bucală, faringo-laringeală, care, la 
cavitatea bucală şi torace, asociază imaginea abdomenului, 
reprezentarea de plin şi gol în stomac (de foame sau saţietate), care 

poate fi în rezonanţă cu senzațiile fetale de foame sau plenitudine 
stomacală. 

A treia imagine de bază, care este imaginea de bază anală, adaugă 
primelor două funcţionarea retentivă sau expulzivă a părţii inferioare a 
tubului digestiv, şi adaugă de asemenea masa de înveliş care o 
constituie bazinul, cu o reprezentare tactilă a feselor şi perineului. 

Vom reveni asupra a ceea ce reprezintă o veritabilă arhitectură 
relaţională, dar care este asta numai dacă mama vorbeşte în cursul 
particular orificiile corpului, dar nu numai) care sunt întotdeauna 
articulate unei zone funcţionale unde percepţia este aşteptată, uneori 
cerută prin strigăte, iar aşteptarea este satisfăcută sau refuzată de către 
mamă. 

Nicăieri nu se observă mai bine decât la nivelul imaginii de bază şi a 
narcisismului primordial conflictul dintre pulsiunile de viaţă şi cele de 
moarte!, acestea din urmă putând predomina mult timp la sugar, când 
mama sau anturajul tratează copilul ca pe un pachet, ca pe un obiect de 
îngrijit, fără a vorbi persoanei sale. 


Aş dori să ilustrez cele spuse printr-un exemplu. 


1 N.A.: Profit pentru a sublinia eroarea care se face confundând pulsiunile de moarte cu 
pulsiunile agresive, active sau pasive. În pulsiunile de moarte nu se poate strecura nici o 
pulsiune agresivă, fie ea activă sau pasivă. Pentru că pulsiunile active sau pasive, indiferent de 
imaginea corporală la nivelul căreia se produc, sunt întotdeauna în slujba libidoului, deci a 
dorinţei de a trăi a subiectului, în relaţie cu lumea exterioară, vizând satisfacerea completă a 
pulsiunilor sexuale corespunzătoare stadiului în curs. De-a lungul existenţei, pulsiunile de 
moarte se dispută cu cele de viaţă, într-un mod relativ similar cu alternanţa zilei cu noaptea, şi 
ele triumfă tocmai în somnul nostru natural, unde fiecare este supus dominanţei pulsiunilor de 
moarte, şi datorită acestui fapt corpul, ca un anonim, se odihneşte de exigenţele dorințelor 
subiectului. 

Cazul lui Gilles, instabilul. 


Gilles este un băiat de opt ani, adus pentru un enurezis şi al cărui 
principal simptom este o instabilitate extremă, practic imposibilitatea de 
a sta în acelaşi loc. Este dificil suportat în familie şi la şcoală. Nu este un 
băiat rău. Nu are prieteni, dar nici duşmani. Mustrări, pedepse, nimic nu 
pare să-l atingă. 

În cursul şedinţei nu încetează să privească în toate colţurile 
încăperii. Ochii săi neliniştiţi se opresc cu dificultate în timpul desenului, 
şi de îndată ce se mişcă începe din nou să privească în toate părţile în 
jurul lui. Tratamentul l-a ajutat să-şi amelioreze mult starea şi să înceteze 
enurezisul, aşa că am convenit împreună să încheiem psihoterapia. În 
cursul şedinţei considerate penultima, mi-a spus: “Acum pot spune unde 
este primejdia. - Pentru că vei pleca ? - Da.” 

Îmi explică atunci, cu ajutorul desenelor, că unghiurile în relief şi 
unghiurile intrînde, unghiurile zidurilor şi cele ale pieselor de mobilier, 
erau fantasmate de el ca aruncând săgeți. Bisectoarele unghiurilor erau 
purtătoare de săgeți şi problema era că, dacă el se afla la intersecţia a 
trei săgeți, risca să fie străpuns şi să moară imediat. Înainte de 
tratament, acest pericol era peste tot. De atunci, doar în cabinetul 
analistului. 

Am putut înţelege ulterior, căci am decis împreună să prelungim 
tratamentul cu câteva şedinţe, că această obsesie a unghiurilor ucigaşe 


I“ 


era legată de semnificantul “englez”!. Acest copil, din Paris, avea trei ani 
în timpul evacuării din 1940. În acea perioadă - prima dificultate reală 
pentru schema sa corporală - a fost accidentat, aflându-se Împreună cu 


familia în maşina condusă de tatăl său, în timp ce încercau să se 


1 N.T.: În limba franceză, cuvintele “angle” (unghi) şi “anglais” (englez) se pronunţă 
asemănător. 

refugieze în Sud. Puțin mai târziu, fiind la mare, a fost pe punctul de a se 
îneca, scăpând din braţele tatălui său care încerca să-l înveţe să înoate 
(a fost reanimat prin respiraţie artificială). Psihanaliza copilului aducea 
astfel la suprafaţă evenimente uitate de toţi, dar cărora părinţii, surprinşi 
de memoria lui, trebuiau să le admită exactitatea. După aceste 
evenimente, Gilles nu a mai suportat să fie despărţit de mama lui, era tot 
timpul “lipit” de ea, permanent agăţat de fusta mamei. Se afla acolo, 
realmente, într-o cabină telefonică, în cursul unei convorbiri telefonice a 
mamei cu fratele ei, conversaţie dramatică în care fratele, după Apelul 
din 18 iunie, anunţa că pleacă în Anglia pentru a i se alătura lui de Gaulle 
la Londra. Situaţie resimţită de mamă ca încărcată de angoasă; ea era 
foarte ataşată de fratele ei, şi existau mari riscuri pentru el. Se mai 
temea şi de faptul că fiul ei, auzind conversaţia, putea să repete 
conţinutul acesteia, tocmai când profesia tatălui îi impunea acestuia să 
revină în zona ocupată. În fapt, din acest moment, pentru copil tot ce era 
nespus în familie şi toate preocupările părinţilor, se centrau în jurul 
acestor cuvinte: “englez”, “Anglia” - pericol de moarte, dacă Germanii, 
care ocupau două camere ale casei, le auzeau; şi copilul îi întâlnea des. 
Toate aceste elemente, necunoscute mie, complet uitate de părinţi, 
au reieşit în cursul şedinţei considerate de mine şi copil ca penultima; 
abia atunci a putut să iasă în evidenţă modul în care imaginea corporală 
de bază a acestui copil, atât de fobic şi de angoasat, fusese erotizată 
până la olfacţie, sub fustele mamei lui, de mirosul angoasei ei, când ea 
vorbea fratelui adorat, şi el percepea emoția provocată mamei sale de 
această separare, în timp ce ea, la ieşirea din cabina telefonică, crezuse 
că era mai bine să nu spună nimic fiului ei despre cuvintele schimbate de 


ea cu fratele ei, şi pe care sperase ca fiul ei de trei ani să nu le înţeleagă. 

Acest moment lăsase în el cuvintele “englez”, “Anglia”, ca 
semnificanţi ai emoţiilor intense şi ai pericolului, atât pentru corp cât şi 
pentru “spusele de nerostit”. Ai pericolului, într-o perioadă în care, 
datorită celor două incidente succesive cu tatăl (accident de maşină şi 
iminenţa de înec), Eul Ideal regresase spre relaţia cu mama, singura 
imagine de adult securizantă şi protectoare, şi spre o pierdere secundară 
a continenţei sfincteriene. Acest moment intens al istoriei sale de copil în 
curs de organizare oedipiană, ameninţat de cei doi bărbaţi ai mamei sale, 
tatăl său şi unchiul matern, rămăsese închistat, sub forma amenințării 
provenind de la bisectoarele unghiurilor, care se înarmaseră cu săgeți 
vectoriale (imagini ale zonei sexuale anale şi uretrale), persecutoare 
fantasmatice pentru imaginea corporală de bază a copilului. Corpul său, 
ca masă spaţială, prin instabilitatea motorie (imagine funcţională anală), 
încerca să stăpânească fobia provocată de pulsiunile sexuale, zona 
uretral-anală fiind reprezentată în spaţiu de către englezi şi presupusele 
lor săgeți, în loc să fie la nivelul anusului mai întâi, apoi al penisului, 
stăpânul continenţei jetului urinar şi asumând erecţiile devenite interzise 
pentru că a se cuibări în braţele mamei sale devenise singurul său 
refugiu, cel puţin imaginar (în fantasme aproape halucinatorii de a trăi 
sub pământ şi de a dormi într-o lume numită de el “la Lifie”). 


Imaginea funcţională 
A doua componentă a imaginii corpului, după imaginea de bază, este 
imaginea funcţională. 


În timp ce imaginea de bază are o dimensiune statică, imaginea 


funcţională este imaginea stenică a unui subiect care urmăreşte 

satisfacerea dorinței sale. Ceea ce trece prin medierea unei solicitări 
localizate la nivelul schemei corporale într-o zonă erogenă unde se face 
simțită lipsa specifică, este ceea ce provoacă dorinţa. Graţie imaginii 
funcţionale pulsiunile de viaţă pot, după ce s-au obiectivat în dorinţă, 
încerca să se manifeste pentru a obţine plăcerea, să se obiectiveze în 
relaţia cu lumea şi cu altcineva. 

Astfel, imaginea funcţională anală a corpului unui copil este iniţial o 
imagine de emisie expulzivă, la origine în raport cu nevoia de a defeca 
pe care o are, o resimte pasiv, şi care ia sau nu sens de limbaj cu mama; 
apoi, secundar, ea ia forma unei imagini exprimând expulzia stenică 
agreabilă a unui obiect parţial nu întotdeauna substanţial, şi care poate 
fi, prin deplasare, transferat asupra unui obiect parţial subtil al propriului 
corp. De exemplu, expulzia din plăcere a coloanei de aer pulmonar, 
modificând forma de deschidere şi emisia sunetelor, ce permite 
sublimarea anală în pronunţarea cuvintelor şi în modularea vocii cântate. 
Trebuie să înţelegem că elaborarea imaginii funcţionale realizează, în 
raport doar cu punerea în joc a zonelor erogene, o îmbogăţire a 
posibilităţilor de relaţionare cu altcineva. Mâna, de exemplu, care este la 
început zonă erogenă prehensivă orală, apoi rejectantă anală, trebuie să 
se integreze unei imagini funcţionale brahiale, dând copilului libertatea 
scheleto-musculară care îi permite să îşi atingă scopurile, serveşte la 
satisfacerea nevoilor şi a exprimării dorințelor sale prin joc. Invers, atunci 
când imaginea funcţională este negată parţial sau total, de exemplu 
printr-o intervenţie fizic represivă sau verbal castratoare ce se opune 
acţiunii copilului (“Nu pune mâna”), acesta poate alege ca soluţie 
retragerea, pentru ca zona erogenă să nu intre în contact cu obiectul 
interzis, obiectul periculos, şi nici dorinţa sa în conflict cu dorinţa 


adultului tutelar. 

Putem aici să ne referim la exemplul fetiţei cu fobice de a atinge 
obiecte, care a putut recupera utilizarea prehensiunii spunându-i: 
“Apucă-l cu gura mâinii”. Prin aceste cuvinte am “păcălit” oarecum 
imaginea tactilă; copilul a apucat obiectul, l-a înfăşcat şi l-a dus imediat 
la gură, iar braţul, în loc să rămână lipit de corp, a putut să se întindă şi 
să permită mâinii să apuce, ceea ce nu mai ştia să facă de câteva luni, ca 
şi cum ar fi ignorat că are mâini. Eu i-am redat posibilitatea unei imagini 
funcţionale oral-anale, şi a interesului oral pentru lucruri anale, care 
reprezintă posibilităţile corpului unui copil cu vârsta de douăzeci de luni. 
Ori, acest copil avea trei ani şi jumătate, şi fusese, după spusele celor 
care o cunoşteau, un copil zburdalnic şi comunicativ până la doi ani şi 
jumătate, perioadă în care a trăit o serie de traumatisme psihice 


derealizante. 


Imaginea erogenă 


A treia componentă a imaginii corpului este imaginea erogenă. 

Doar pentru a o prezenta, voi spune că ea este asociată imaginii 
funcţionale a corpului, locul unde se focalizează plăcerea sau neplăcerea 
erotică în relaţie cu altul. Reprezentarea sa este raportată la cercuri, 
ovale, concavităţi, sfere, linii şi orificii, imaginate ca dotate cu intenţii 
emisive active sau receptive pasive, în scop agreabil sau dezagreabil. 

Important este, să descriem modul în care aceste trei componente 
ale imaginii corporale se metabolizează, se transformă şi se modifică, 
ţinând cont de dificultăţile cu care se confruntă subiectul şi de limitările 
pe care le întâlneşte, în special în forma castrărilor simboligene! care îi 


sunt impuse; deci, să descriem modul în care vicisitudinile istoriei sale 


! N.A.: Vezi capitolul următor. 

permit, în cel mai bun caz, ca imaginea sa de bază să garanteze 
coeziunea sa narcisică. Pentru aceasta este necesar: 1) ca imaginea 
funcţională să permită utilizarea adaptată a schemei corporale; 2) ca 
imaginea erogenă să ofere subiectului calea spre o plăcere împărtăşită, 
umanizantă prin valoarea simbolică şi poate exprimată nu doar prin 
mimică şi gestică, ci şi prin cuvintele spuse de altcineva, memorate în 
situaţie de către copil, care se va servi de ele cu bună ştiinţă când va 
vorbi. 

Aşa cum spuneam înainte, imaginea corporală este sinteza vie, 
permanent în devenire, a celor trei imagini: de bază, funcţională şi 
erogenă, legate între ele prin pulsiunile de viaţă, care sunt actualizate 


pentru subiect în ceea ce am numit imagine dinamică. 


Imaginea dinamică 


Imaginea dinamică corespunde “dorinţei de a fi” şi de a persevera în 
a deveni. Această dorinţă, ca fundament marcat de lipsă, este 
întotdeauna deschisă spre necunoscut. Imaginea dinamică nu are nici o 
reprezentare de sine care să-i fie proprie, ea este tensiunea intenţiei; 
reprezentarea sa va fi cuvântul “dorinţă”, conjugat ca un verb activ, 
participant şi prezent subiectului, întruchipând verbul a merge, în sensul 
de permanent-doritor, corespunzător fiecăreia dintre cele trei imagini în 
comunicare actuală sau potenţială cu celelalte două. Imaginea dinamică 
exprimă în fiecare din noi Fiind-ul, chemând Întâmplarea: subiectul 
îndreptățit să dorească, sau cum mi-ar place mie să-i spun, “doritor”. 

Dacă am intenţiona să decriptăm o schematizare reprezentativă a 


acestei imagini dinamice, ar fi forma virtuală a unei linii punctate care, 

pornind de la subiect, prin intermediul unei zone erogene a corpului său, 
ar merge spre obiect; dar această reprezentare este foarte aproximativă. 
Imaginea dinamică corespunde unei intensităţi a aşteptării atingerii 
obiectului, şi ea apare indirect în imaginile de balistică pe care copiii le 
reprezintă prin puşti sau tunuri, arătând că, din acestea, pornesc mici 
puncte care ajung la obiectul ţintă. Este traiectul dorinţei înzestrat cu 
sens, “mergind spre” un scop. 

Ea mai apare şi sub altă formă virtuală, foarte timpuriu în dezvoltarea 
copilului (9-10 luni): când o imagine îl interesează, el trasează un mic 
vârtej (numit, mai târziu de copil, melc), pe toate reprezentările grafice 
care îl atrag, apoi întoarce pagina, şi caută altceva. Aceea este imaginea 
subiectului simțindu-se dinamizat, adică simțindu-se în starea de a dori. 
Aceste trăsături grafice îi punctează ritmul. Fie că o regăsim într-una sau 
alta din aceste forme grafice, nu este însă mai puţin adevărat că 
imaginea dinamică în sine nu are reprezentare şi este, datorită acestui 
fapt, inaccesibilă oricărui eveniment castrator. Ea poate fi sustrasă 
subiectului de o stare fobică, obiectul fobic barând atunci imaginea 
dinamică în traiectoria sa doritoare, amenințând dreptul său de a fi. 

Putem vorbi de imagine dinamică orală care, în raport cu trebuinta, 
este centripetă şi, în raport cu dorinţa, este simultan centripetă şi 
centrifugă. Putem vorbi de o imagine dinamică anală care este, în raport 
cu trebuinţa, centrifugă şi, în raport cu dorinţa, centrifugă şi centripetă 
(acest din urmă caz fiind cel al sodomiei realizate asupra altuia sau 
suportată din partea altora la homosexuali). 

Imaginea dinamică genitală este, la femeie, o imagine centripetă, 
relativ la obiectul parţial penian şi, la bărbat, o imagine dinamică 
centrifugă. În procesul de naştere, este o imagine dinamică centrifugă 
expulzivă, în raport cu copilul care este subiect, deci obiect total, chiar 

dacă este, acest corp al fetusului ce se naşte, obiect parţial pentru căile 
genitale ale parturientei, femeie şi, curând, faţă de subiect, mamă, 
acceptantă sau rejectantă pentru copil, aşa cum este el la naştere. 

Să precizăm ceea ce vrem să spunem revenind la imaginea dinamică 
oral-anală. Această imagine completă a corpului digestiv ar trebui să fie 
conformă schemei corporale, o imagine întotdeauna centripetă, în sensul 
căii peristaltice care merge de la gură spre anus. Când se produc 
inversiuni ale peristaltismului - cazul vărsăturilor - este pentru că 
imaginea orală (şi nu anală) este inversată, adică este “analizată”, şi 
pune în act rejecţia obiectului parţial ingerat. Ea este inversată în relaţia 
cu altul, persoană prezentă, imaginară sau reală, sau în raport cu un 
obiect resimţit periculos în stomact. 

Un astfel de exemplu redă bine vitalitatea imaginii dinamice care, 
legată de dorinţă, poate merge până la inversarea traiectului obiectului 
parţial al trebuinţei. Să adăugăm cazul atingerii regresive a unei imagini 
dinamice genitale. Este vorba despre un adolescent care, simțindu-se 
impotent, incapabil de relaţii cu fete tinere, devine masturbator 
obsesional. În locul dorinţei pentru obiect, îi devine suficient substitutul 
acestei dorinţe, prin regresie la imaginea funcţională a corpului (mâna 
masturbând penisul), pentru a imagina fantasma unui obiect dorit, care 
nu mai are nimic de-a face cu realitatea unei persoane exterioare. El 
intră atunci într-un fel de autism relativ la relaţia genitală, care, în 
realitate, îl face din ce în ce mai inhibat şi fobic în privinţa întâlnirilor care 
l-ar face să iasă din această izolare. Imaginea dinamică este întotdeauna 
aceea a unei dorinţe în căutarea unui nou obiect. Prin aceasta ea este 
contradictorie cu auto-erotismul, care nu survine decât pentru a atenua 


absenţa unui obiect real adecvat dorinţei. 


| N.A.: “Mi-a vomat biberonul”, “Îmi varsă tot ce-i dau” (expresii ale mamelor); “Spectacolul pe 
care vi-l oferă greaţa”. 

Este reperabilă, la un alt nivel, la începuturile obiceiului de a suge 
policele, care survine la vârsta de trei luni la copilul cu care nu “se face 
conversaţie” după biberon. Căci, dacă i se vorbeşte după ce a supt, 
punându-i obiecte la îndemână şi numindu-i-le în timp ce le duce la gură, 
dacă mama, obiectul total, îi numeşte toate senzațiile tactile, bucale, 
vizuale ale lucrurilor pe care el le atinge şi le prinde, apoi le aruncă, 
copilul trăieşte o plăcere reală, împărtăşită cu mama lui, apoi, obosit, 
adoarme. După câteva biberoane, nu îşi mai suge policele. Policele nu 
era decât substitutul tactil al sfârcului, reprezentant parţial al mamei, 
obiect total cu care copilul dorea să comunice dorinţa pe care o are 
pentru ea. Mama dispărând prea repede ca obiect al dorinţei după 
satisfacerea trebuinţei, şi, sfârcul ne mai existând, copilul, datorită 
schemei corporale care îi permite de acum înainte să-şi bage mâna în 
gură, şi pentru că are numeroase potenţialităţi dinamice din partea 
pulsiunilor libidinale, în căutarea întâlnirii cu altcineva prin care se simte 
ca fiind, devenind, având, şi făcând, îl alină în această manieră iluzorie şi 
masturbatorie orală: suptul degetului. Locul absenței şi expresiei sale 
prin plâns fiind anulat, copilul nu mai alertează mama prin apelurile sale 
şi, încet, încet, ajunge să nu mai aştepte nimic de la prezenţa altcuiva. 
De fiecare dată când trăieşte un puseu libidinal în absenţa obiectului, se 
mulţumeşte cu acest transfer, numit adecvat auto-erotic, asupra unui 
obiect parţial, pumnul său, policele, iluzie a sânului, a sfârcului; o parte 
din corpul lui devenind suportul iluzoriu al amăgirii de un altul. El intră 
astfel într-un simptom compulsiv de tip obsesional, în care dorinţa sa se 
serveşte de imaginea corporală, funcţionează pentru a funcţiona. Este 
repetiţia aceleiaşi senzaţii corporale întotdeauna acompaniată de 
fantasme diferite, dar nu şi de contacte relaţionale între subiecţi prin 
relaţia senzorială a diferitelor obiecte parţiale reale, şi cu atât mai puţin 

prin relaţii emoţionale inter-relaţionale şi lingvistice, în fiecare zi aducând 


noi descoperiri. 


2. Imaginile corporale şi destinul lor 


Evoluţia imaginilor corporale 


Putem spune despre evoluţia imaginilor corporale că dificultăţile pe 
care le întâlneşte sunt întotdeauna reductibile la un acelaşi scenariu. 
Dorinţa, acţionând prin imaginea dinamică, încearcă să se împlinească 
prin imaginea funcţională şi cea erogenă. Dar dorinţa întâlneşte în 
căutarea sa obstacole în faţa realizării: fie pentru că subiectul nu îşi 
doreşte suficient, fie pentru că obiectul este absent, sau pentru că acesta 
îi este interzis. 

Ori, trebuie spus că mai întâi jocul prezenţă-absenţă a obiectului 
satisfacerii dorinţei atunci când acesta nu era epuizat, a instituit o zonă 
sau alta ca erogenă. 

De fapt, dorinţa debordând întotdeauna trebuinţa, locurile 
percepţiilor subtile ale cavităţii bucale, al auzului, vederii, mai târziu 
anale, vaginale, peniene, devin zone erogene datorită, pe de-o parte, 
contactului lor cu un obiect parţial gratifiant în relaţia cu mama (mai 
târziu partenerul sexual), iar pe de altă parte, datorită absenței 
mediatizate prin limbaj, în cazul în care obiectul parţial lipseşte. De unde 

şi importanţa primordială, eminentă, a mamei, obiect total şi subiect 
exprimând prin limbaj gestual, mimic, auditiv şi verbal, în 
intercomunicare cu copilul său (în timp ce acesta îşi elaborează imaginile 
de bază, funcţională şi erogenă). Mama, prin cuvinte, vorbind copilului 
său despre ceea ce el îşi doreşte, dar pe care nu i-l oferă, îi mediatizează 
absenţa unui obiect sau ne-satisfacerea cererii unei plăceri parţiale, 
valorizând-o însă, prin însuşi faptul că îi vorbeşte, deci o recunoaşte ca 
valabilă, această dorinţă - situaţie la care ea participă - negată în 
satisfacerea sa. Zona erogenă nu poate fi introdusă în limbajul cuvântului 
decât după ce a fost complet privată de obiectul specific prin care a fost 
iniţiată în comunicarea erotică. Şi asta nu este posibil decât dacă acelaşi 
obiect total (mama) vocalizează fonemele cuvintelor care specifică 
această zonă erogenă: “Sânul mamei tale îţi este interzis de-acum”, “Nu, 
gata, nu mai sugi”. Cuvinte care permit ca gura şi limba să-şi reia 
valoarea de dorinţă. Şi asta, pentru că obiectul parţial erotic este evocat 
de către obiectul total (mama) care privează copilul de sânul dorit, dar 
un copil deja alinat de foame şi de sete, care nu mai are “nevoie”. 

Cuvântul, prin funcţia sa simbolică, generează o mutație la nivelul 
dorinţei: de la satisfacția erotică parţială la relaţia de iubire care este 
comunicarea de la subiect la subiect, sau mai degrabă de la pre-subiect 
(sugarul) la subiectul care este mama, obiect total pentru copilul ei, 
căruia îi serveşte ca referinţă în raport cu lumea şi cu el însuşi. 

Asta înseamnă că într-un proces normal de elaborare subiectivă a 
imaginilor corporale, se produc schimburi de cuvinte; este ceea ce 
permite simbolizarea obiectelor satisfacţiei împlinite. 

De aici rezultă că fonemele tranziționale pre-lingvistice verbale au 
ceva paranormal. Pentru că obiectul parţial tranziţional, oricare ar fi el, 


substanţial sau subtil, este simultan lucru peren şi limbaj confuz al 

relaţiei copil-mamă sau copil-tată: limbaj materializat, fantomă a 
cuvintelor indicibile, conjugate inconştient cu o trăire senzorială ce pare 
să răspundă de o fiinţare în stare pasivă care va conduce pasiv la a fi 
subiect. 

Cuvinte pentru care acest copil nu are vocabular, obiectul tranziţional 
este probabil lexicul, non descifrabil, promis să reprezinte întregimea 
subiectului care se instituie în relaţia de obiect-corp potenţial erogen şi în 
relaţia sa funcţională încă fuzională cu “mama” (adultul de care depinde 
supraviețuirea copilului). 

Copiii care au suficiente cuvinte de iubire şi libertăţi ludice motorii nu 
au nevoie de obiecte tranziționale. Oricare ar fi dorinţa lor de a se 
securiza, au suficientă inventivitate motorie asociată mamei lor şi 
suficiente cuvinte cu ea, fiind suficient de prezentă, pentru ca ei să-şi 
reînnoiască “stocul” de cuvinte vocalizate, obiecte tranziționale sonore 
probabil, înainte de a se articula unor situaţii şi acţiuni pentru a deveni 
adevărate cuvinte pe care le păstrează în memorie în momentele de 
solitudine şi când adorm. 

Obiectul tranziţional este un obiect ce articulează copiii imaginilor 
tactile ale zonelor de bază, funcţionale şi erogene, orale şi olfactive; şi 
imaginilor manipulatorii funcţionale anale ale epocii la care, înainte de a 
fi autonomi prin mers, sunt “deambulaţi” de către adult. Asupra 
obiectelor tranziționale, ei deplasează relaţia din trecut a adulţilor cu ei 
când, în raport cu aceşti adulţi, se simțeau obiecte parţiale. 

Obiectele tranziționale le sunt necesare când simt un pericol ce 
ameninţă să-i separe de locul securizant matern, şi atunci când îşi pierd 
imaginea funcţională anală, deci motricitatea şi deambularea, adică 
atunci când sunt puşi la culcare (uneori şi la schimbarea locului). 

Ei au atunci nevoie de acest obiect numit tranziţional, unul printre 
multe altele, care reprezintă relaţia lor rememorată, de când erau mici, 
cu adultul securizant: adult care are rolul potenţial atotputernic faţă de 
acest lucru care este obiectul tranziţional, fetiş anti-pericol. Fetiş, pentru 
subiect, al comunicării cu altcineva securizant în spaţiu, în timpul 
necesar venirii somnului profund unde comunicarea dispare, locul 
pulsiunilor dorinţei fiind luat de pulsiunile de moarte. 

Să spunem într-o manieră generală că, dacă mama stă împreună cu 
copilul ei, angoasa acestuia este umanizată prin percepții subtile şi 
cuvinte. Acest schimb securizant cu mama, cu mama lui, este pentru el 
dovada unei relaţii umane durabile, dincolo de atingerea imaginii 
funcţionale sau a amenințării atingerii imaginii de bază, sau dincolo de 
senzațiile de tulburare în schimburile în slujba trebuinţelor substanţiale 
când, perturbat, copilul se simte “bolnav”. El regăseşte prin acest obiect 
peren imaginea sa corporală olfactivă, tactilă, etc., orală şi anală: 
regăsire a unei cunoaşteri de sine însuşi, narcisică primordială, care este 
fundamentul însuşi al sănătăţii sale. “Vasul comunicant” imaginar cu 
mama genitoare şi care îl îngrijeşte este restabilit, asociat fantasmelor 
remanente ale simbiozei primare: Eu-Mama-Mea-lumea regăsită. 

Imaginea corporală a copilului, astfel restabilită, în integritatea sa, 
păstrează, din suferinţa trecută, o experienţă simbolizată a pulsiunilor de 
viaţă ale subiectului coexistent cu corpul său, care au reuşit să prevaleze 
faţă de pulsiunile de moarte (adormire, boală). Copilul, în compania 
mamei, pentru că se simte obiect special în braţele ei regăsite după 
această experiență, se  vaccinează împotriva angoasei care, la 
următoarea experienţă îl va găsi mai bine înarmat decât pe sugarul pe 
care până atunci nici un incident nu-l perturbase. Medicina ia în 


considerare tulburările organice ale copilului şi permite evaluarea 

condiţiilor igienice şi materiale ale unei bune funcţionări fiziologice, 
interesând orice individ uman (puericultura, pediatria). Psihanaliza a 
permis descoperirea importanţei interacțiunilor, subtile susținătoare ale 
narcisismului indispensabil regăsirii sănătăţii afective, care fondează 
prognosticul psihosocial de viitor al unui anumit copil, născut din anumiţi 
părinţi, şi protejat de pericole fizice. Cum vedem, narcisismul, ce pare la 
începutul vieţii legat de euforia unei bune sănătăţi, este de fapt, de la 
naştere, în interacţiune cu relaţia prin limbaj subtil, creatoare de sens 
uman, cu originea în mamă şi întreţinută de aceasta - relaţie ce nu poate 


fi, la începutul vieţii, întreruptă mai mult timp fără pericol. 


Cazul Agnes 


Aşa s-a întâmplat cu această fetiţă hrănită la sân de cinci zile, a cărei 
mamă a trebuit spitalizată pentru un incident febril grav, necesitând o 
intervenţie ginecologică. În zilele care au urmat, copilul nu a mai vrut 
nimic din ceea ce tatăl său, rămas singur, sau mătuşa, care locuia la ei 
de la naşterea lui, îi ofereau: nici apa oferită cu linguriţa, nici biberonul, 
într-un refuz alimentar total. La recomandarea pediatrului neputincios în 
faţa acestei situaţii şi care mă cunoştea, tatăl mi-a telefonat. Trebuie să 
spun că toate acestea se petreceau în timpul războiului, în provincie, şi 
că datorită acestei situaţii a aduce copilul la mine era de neconceput. l- 
am răspuns simplu tatălui neliniştit: “Mergeţi la spital, şi aduceţi cămaşa 
pe care o poartă soţia dumneavoastră făcând astfel încât să-i păstreze 
mirosul. Puneţi-o în jurul gâtului copilului şi apoi daţi-i biberonul”. 
Biberonul a fost acceptat imediat! 

Cunoştinţele privind noţiunea de imagine corporală mi-au permis 


această idee şi să fac această sugestie. Ce-i lipsea copilului în absenţa 

mamei, pentru a putea înghiţi ? Nu era bolnav, dar pierdea în greutate - 
îi era foame. Cum supsese trei, patru zile, nu putea fi decât imaginea 
olfactivă a mamei subit dispărută care-i lipsea. Narcisismul fundamental 
al subiectului (care permite corpului să trăiască) este înrădăcinat în 
primele relații repetitive care acompaniază simultan respiraţia, 
satisfacerea trebuinţelor nutritive, şi satisfacerea dorințelor parţiale, 
olfactive, auditive, vizuale, tactile, ce ilustrează, am putea spune, 
comunicarea de la psihism la psihism a copilului-subiect cu mama- 
subiect. 

Pe fondul acestei nediferenţieri a zonelor corporale a locului real care 
este corpul copilului, anumite funcţionalităţi corporale sunt favorizate 
prin repetarea senzaţiilor pe care le trăieşte, iar aceste arii servesc drept 
centru al narcisismului primar. Sunt ariile corpului prin care copilul 
recunoaşte zi de zi, din tensiune-privare în detensionare-satisfacere, prin 
foame-sete urmată de saţietate, o identitate resimţită ca regăsire de a fi 
şi de a funcţiona. Dar, în acelaşi timp cu această funcţionalitate 
substanţială, cu aceste aporturi şi frustrări substanţiale ale zonelor 
erogene corporale cu dominanţă cardio-respiratorie, orală şi viscero-uro- 
anală, se produc stimulări auditive, olfactive, tactile şi vizuale care, în 
spaţiu şi timp, acompaniază satisfacţiile copilului în aceste zone erogene 
şi îmbogăţesc narcisismul. Când survine o separare între copil şi mama 
lui, dorinţa este frustrată, dar copilul nu-şi dă seama decât când 
trebuinţa asociată dorinţei reapare, trebuinţa fiind atunci satisfăcută de 
către orice persoană fără ca dorinţa să poată recunoaşte auditiv, vizual şi 
olfactiv persoana ce acompania înainte aceste satisfacţii. Locul în care 
tensiunea dorinţei şi cea a trebuinţei se confundă a devenit locul 
gratificării promise, aşteptate, satisfăcute sau nu. Şi acest loc în care 
este resimţită lipsa, acest loc al căutării nu doar substanţiale (ca suport 

al existenţei pentru corp, adică al trebuinţei), ci şi subtile (căutare de 
suflet la suflet, al celuilalt eu-însumi în dragoste, adică al dorinţei), acest 
loc în corp este zonă erogenă. Dar, în spaţiu, locul unde, în timp, se 
repetă întâlnirea care răspunde trebuinţelor şi dorințelor devine spaţiul 
de securitate pentru copil. De exemplu, copilul înţelege mai târziu că nu 
vede. Spaţiul său de securitate auditiv este mai mare decât cel vizual. lar 
spaţiul său de securitate tactil este mai redus decât cel vizual. Ansamblul 
creat de acest spaţiu de securitate, este spaţiul în care legătura cu 
mama este potenţial regăsibilă. Înţelegem că sânul şi sfârcul, în 
conjunctie în mirosul mamei, cu gura copilului ce suge şi cu mucoasa lui 
pituitară, în timp ce se ghemuieşte în braţe la pieptul mamei, toate 
acestea formează un pattern al dorinţei confundate, în această împlinire 
simultană a trebuinţei şi a dorinţei, cu plăcerea de a fi şi satisfacția de a 
trăi şi de a iubi. La fiecare separare, se instalează somnul şi, de fiecare 
dată când apare foamea, se produce regăsirea, care-l face să continue să 
resimtă ca erogenă zona şi ansamblul ariilor care îl leagă de mama sa. 
Pulsiunile parţiale ale dorinţei continuă să se focalizeze la nivelul gurii şi 
al cavităţii bucale a copilului în aşteptarea acestor regăsiri. De fiecare 
dată când sugarul se află în tensiune, indiferent de motiv, trebuinţa sau 
dorinţa, el caută modalitatea de a accede la acest scop care este Nirvana 
prezenţei materne şi a siguranţei când se cuibăreşte la pieptul ei. 
Privarea un anumit timp, când sugarul este în tensiune, suscită toate 
potenţialităţile substitutive de care este capabil, asociate senzorialităţii 
substanţiale ale obiectului parţial, sânul, pentru întâlnirea cu altul pe 
care îl fantasmează cu orice senzorialitate liminară, asociată întâlnirilor 
trecute, şi care sunt, probabil, o promisiune de acel altul. La fel, 


sonoritatea vocii materne la distanţă este o promisiune a întâlnirii pe 

care o aşteaptă, cu o tensiune spre satisfacţie ce-l face să-şi dezvolte 
recunoaşterea auditivă a acestei voci. 

Putem spune că, dincolo de distanţa dintre corpurile copilului şi al 
mamei care îl îngrijeşte, când aceasta iese din câmpul său vizual, 
percepțiile subtile ale mirosului şi vocii sale continuă să fie pentru copil 
locul - spaţiul care-l înconjoară - în care aşteaptă cu nerăbdare 
întoarcerea mamei sale, adică locul legăturii sale narcisizante cu ea, şi al 
continuării acestei simţiri vii în securitate pe care o trăieşte cu ea. La fel, 
defecarea în scutece îi aduce odată cu mirosul fecalelor, aspectele tactile 
ale contactelor cu mama sa în timp ce-l curăţă, excrementele prezente la 
şezut fiind pentru el o promisiune că ea va reveni repede; de aici sensul 
encoprezei mai târziu: este, într-o situaţie angoasantă, modalitatea 
inconştientă a unui copil mare de a încerca regăsirea unui spaţiu 
securizant matern. Noile modalităţi de relaţionare umană ale sugarului, 
modalităţi subtile de-a lungul timpului, dincolo de distanţe, ce nu mai 
sunt raporturi substanţiale de corp la corp, trebuie păstrate, pentru ca 
subiectul să nu sufere prea multe fisuri ale narcisismului: adică pentru a 
asigura securitatea identităţii sale, cunoscută şi recunoscută ca fiind în 
raport cu acest prim altul, obiect total cunoscut, mama care îl îngrijeşte, 
care îl face să se recunoască uman şi să se iubească trăind. Faptul este 
că, în copilăria timpurie, este indispensabil, pentru ca imaginea corporală 
să se organizeze, să fi existat un continuum de percepții repetate şi 
recunoscute în care să alterneze percepțiile, succesiv prezente şi 
absente, altele necunoscute şi noi pe care copilul le descoperă şi care îl 
solicită. Sunt unele pe care le recunoaşte, altele care îl surprind. În faţa 
celor care îl surprind, culoare, formă, percepţie, persoană, spaţii 
necunoscute, este necesar ca adultul în prezenţa căruia se află să-i 
răspundă, sonor, la aceste surprize. În acest fel câmpul de variaţie al 

percepţiilor subtile tolerate, trăite în securitate, se poate extinde. 
Percepţii la început inedite, dar asociate prezenţei mamei care-şi 
menţine obiceiul cunoscut şi numeşte lucrurile, vorbeşte, apoi experienţa 
absenței mamei, urmată de revenirea ei, permit copilului memorizarea 
legăturii care, integrată senzorialităţii, îl uneşte cu ea. Când nu sunt 
împreună, prin medierea făcută de ea cu tot ce-l înconjoară şi a fost 
umanizat prin prezenţa ei, cuvintele, motricitatea, manipularea, 
deambularea, reprezintă în spaţiu securitatea existenţială pentru copil, în 
fiinţa sa, în fantasmele, în acţiunile sale, prin încrederea sa în revenirea 
curând a celei pe care o iubeşte şi care îl iubeşte. 

Datorită acestui fapt copilul este în întregime, ca pre-persoană în 
curs de structurare, loc al acestei legături relaţionale, al acestei legături 
întrerupte şi apoi regăsite. Această primă persoană şi el se regăsesc 
uneori puţin diferiţi, dar ea îl recunoaşte întotdeauna, chiar dacă copilului 
îi ia puţin timp, şi apoi legătura este regăsită. Este ceea ce mă face să 
vorbesc de obiecte “impregnate de prezenţa mamei”, adică obiecte ce 
generează în copil, prin asocierea fantasmelor, prezenţa securizantă 
memorizată a mamei sale. Printre acestea, se numără obiectele uzuale 
din cadrul spaţial obişnuit al copilului, jucăriile pe care ea i le numeşte, 
animalele familiare, şi mai ales persoanele din anturaj, cu care mama 
comunică prin limbaj şi care în acest fel se specifică pentru copil ca alţi 
oameni ai acestei prime persoane speciale care este mama. Copilul, 
graţie acestei legături  introiectate, simbol al narcisismului său 


uA 


fundamental, este atunci, în fiecare moment, în întreg corpul lui, “în 
coeziune”. 

Imaginea sa corporală, unificată prin relația simbolică permanentă, 
îşi asumă percepții care, dacă această relaţie n-ar fi existat sau lipsea 


prea mult timp, ar fi fost fragmentante. Fragmentarea fantasmatică de 

sine şi a lumii înconjurătoare provine din imaginea (metaforă) a 
funcţionării alimentare şi excretorii (maxilar şi anus) condiţionată de 
schema corporală umană; această condiționare este originea 
discriminării între trebuinţă şi dorinţă, a fost referinţa comună a relaţiei 
de comunicare cu mama, comunicare de la psihism la psihism, 
contaminată de perceptiile comunicării substanţiale de obiect parţial oral 
şi de obiect parţial excremenţial, plăcerile tandreţii, care acompaniază 
toaletă. Cu cât relaţia cu mama est permanent vie în relaţiile subtile 
vocalizate, vizuale, olfactive, mimice, jucăuşe şi ludice în afara 
momentelor de manipulare pentru îngrijirea corpului copilului, cu atât 
mai puţin fantasmele de fragmentare se instituie şi durează. 

Faptul că narcisismul asigură continuitatea de a fi a individului uman 
nu înseamnă că el nu va fi remaniat în funcţie de dificultăţile de care se 
loveşte dorinţa copilului. Aceste dificultăţi, castrările cum le-am numit 
noi, vor permite simbolizarea şi, în acelaşi timp, ele vor contribui la 
modelarea imaginii corpului în cursul istoriei reelaborărilor sale 
succesive. 

Dacă pornim de la ideea că (pe care o vom argumenta mai mult în 
continuare) castrarea este interdicţia radicală opusă satisfacţiei căutate 
şi cunoscute anterior, rezultă că imaginea corpului se structurează 
datorită emoţiilor dureroase articulate dorinţei erotice, dorinţă interzisă 
după ce satisfacția şi plăcerea sa au fost cunoscute şi repetitiv trăite. 
Într-o zi, accesul la “din ce în ce” mai multă plăcere procurată de 
satisfacerea directă şi imediată cunoscută prin acest corp la corp cu 
mama şi alinarea trebuinţei substanţiale, este definitiv întrerupt. Câtul 
acestei operaţii de ruptură, este posibilitatea pentru copil de a culege 


retroactiv ceea ce putem numi “roadele castrării”. 

Explicitînd ceea ce înţelegem prin asta, am putea oferi o primă idee 


despre castrările succesive, înainte de a le examina în detaliu. 


“Roadele” castrării 


Efectele lor umanizante 


Rodul castrării orale (încetarea nutriţiei corp la corp), este 
posibilitatea pentru copil de a accede la un limbaj care să nu mai fie 
comprehensibil doar pentru mamă: ceea ce îi va permite să nu mai fie 
dependent exclusiv de ea. 

Rodul castrării anale (sau desprinderea de relaţia tutelară corp la 
corp mamă-copil) privează copilul de plăcerea manipulatorie împărtăşită 
cu mama. Deşi nu mai are nevoie de adult pentru a se spăla, a se 
îmbrăca, a se şterge, a merge, dorinţa sa suferă de pe urma pierderii 
intimităţii şi plăcerii împărtăşite în contactele corporale. Graţie deja 
limbajului verbal, rod al înţărcării- dacă această castrare a fost suportată 
- dezvoltarea schemei corporale a permis adăugarea limbajului mimic şi 
gestual, la dexteritatea fizică, acrobatică şi manuală. Castrarea anală, 
odată aplicată de câtre mamă copilului, acompanierea sa verbală, 
tehnologică, fără angoasă, securizează copilul pregătit să se descurce 
singur în spaţiul tutelar, să facă propriile experienţe, să dobândească 
autonomie expresivă, motorie, privind trebuinţele şi o parte din dorinţele 
sale. 

Pentru mulţi copii, desprinderea de mamă este o experienţă 
insuportabilă (ca să nu mai spunem ce înseamnă această experienţă 
pentru anumite mame!). Totuşi, ca şi în cazul înţărcării - interdicţia de a 


mai suge, a contactului mucoasă la mucoasă, a cooperării între copilul- 


71 


gură - mama-hrană, pe scurt interdicţia plăcerii corpului copilului în 
raport cu plăcerea corpului mamei, această castrare zisă anală este 
condiţia umanizării şi socializării copilului între 24 şi 28 de luni. 

Privarea totală de asistenţa fizică maternă este de asemenea debutul 
autonomiei pentru copil, în raport cu ceea ce era tutela, în care depindea 
doar de dorinţele mamei, prevalente faţă de toate celelalte relaţii ale 
sale. Această decizie, privită ca o promovare, este pregătită de către 
mamă oferind copilului toate mijloacele tehnice privind îngrijirea corpului 
său, a utilizării prudente a libertăţii de mişcare, a iniţierii progresive prin 
răspunsuri veridice la toate întrebările, această decizie - spunem noi - 
deschide comunicarea cu toţi copiii de vârsta lui şi cu oricine altcineva, 
prin schimburi de cuvinte, prin manipulări ludice sau utilitare împărtăşite 
cu anturajul familial şi social apropiat faţă de care se simte promovat ca 
fiindu-i auxiliar. 

Rodul castrării anale, punând capăt dependenţei parazitare de 
mamă, înseamnă de asemenea descoperirea unei relaţii vii cu tatăl, cu 
alte femei, cu camarazii preferaţi; înseamnă începutul acţiunilor şi 
faptelor de băiat sau fată în societate, capacitatea de control a propriilor 
acte, discriminarea între a spune şi a face, între probabil şi imposibil. A 
nu ceda plăcerii de a acţiona care ar putea dăuna lui însuşi şi celor pe 
care îi iubeşte. 

Graţie acestei autonomii câştigate prin castrarea anală, autonomia 
copilului în raport cu mama, dar mai ales a mamei sale în raport cu el, 
copilul, fată sau băiat, se simte uman şi poate, cum se spune, “să se 
pună în locul altuia”, copil sau animal, sau a cuiva slab în raport cu cei 
puternici, şi astfel să dezvolte premisele unei etici umane: “Nu face altuia 
ceea ce nu ţi-ar place să ţi se facă”, cu, din păcate, de asemenea 


frecventul corolar infantil impulsiv, răzbunarea. 

Limbajul permite ceea ce nu mai este “dresaj”: cuvânt ce ar trebui 
exclus din vocabular când este vorba despre o fiinţă umană, a cărei 
învăţare, din primele ore de “creştere”, înseamnă deja educaţie. 

Copilul nu poate face altceva decât să imite ceea ce vede, şi apoi să 
se identifice cu oamenii care-l înconjoară. Aceste persoane model, de 
care depinde pentru a supravieţui, sunt pentru el investite cu dreptul de 
a-i limita agresivitatea sau pasivitatea în beneficiul apartenenţei sale la 
grupul familial şi social: scop cultural, utilitar, ludic, la care concură 
persoane asemănătoare sau diferite de el. Vorbind cu anturajul său 
despre observaţiile, dorinţele sale, primeşte răspunsuri, confirmări, 
infirmări, judecăţi. Cu ocazia acestor schimburi de cuvinte cu tata, cu 
mama, cu membrii familiei, copilului i se spun şi i se repetă interdicțiile. 
Astfel castrarea simboligenă este repetată, într-un mod sau altul, de 
către cineva în care copilul are încredere datorită apartenenţei sale la 
grup. Prin acceptarea acestor interdicții, copilul capătă valoarea de 
element activ al grupului. 

Din acest moment, pentru copil devine esenţială frecventarea 
universului extra-familial - fără ca, pentru aceasta, să fie smuls din acest 
grup şi mai ales de mama sa care constituie garanţia continuității vieţii 
sale. În special în cazul unui copil unic, frecventarea altor copii va 
permite acestuia intrarea sănătoasă în Oedip, prin cunoaşterea de către 
copil a sexului său, masculin sau feminin, în funcţie de comparatia pe 
care o va putea face prin observarea celorlalţi copii de ambele sexe. El 
are nevoie atunci de răspunsuri corecte privind observaţiile sale, atât 
referitor la diferenţele sexuale cât şi la cele rasiale şi sociale, privind 
ceea ce observă ca aparenţe şi acţiuni ale băieţilor, ale fetelor, ale 
bărbaţilor şi femeilor întâlnite. 


73 


El dezvoltă o identificare cu copiii mai mari de acelaşi sex, şi 
experienţa arată că, atunci când aceştia, ca şi adulţii cu care intră în 
contact, au primit ei înşişi castrarea pulsiunilor arhaice, se va dezvolta 
sănătos spre un Oedip conform moralei în curs în cultura sa. El prezintă, 
dimpotrivă, semne imediate de angoasă în faţa adulţilor şi copiilor mai 
mari ale căror pulsiuni arhaice sunt defectuos castrate, deci deficitar 
sublimate, şi care, datorită acestui fapt, sunt atraşi de către copii, pentru 
că nu au terminat ei înşişi cu copilăria. Plăcerile pe care le aşteaptă de la 
interacţiunea cu copiii şi pe care aceştia, păcăliţi, le acceptă sau şi le 
oferă reciproc, nu numai că nu contribuie la educaţia copiilor, în sensul 
iniţierii spre sublimarea pulsiunilor în direcţia creativităţii adulte, dar 
“seduc” copiii în sensul unui blocaj repetitiv al plăcerii narcisice, care nu 
deschide spre legea corectă, şi aceasta nu numai pentru individ, ci 
pentru grupul social din care face parte. Numeroase nevroze infantile 
provin din faptul că aceşti copii nu sunt informaţi la timp asupra 
drepturilor limitate în ce-i priveşte de către toţi adulţii, inclusiv părinţii 
lor, apropiații, educatorii, şi societatea în general. Totul este altfel pentru 
copil dacă poate vorbi cu încredere şi primi informaţii despre 
transgresarea acestor drepturi, de care un adult se face vinovat faţă de 
el. Această simplă afirmaţie ajunge pentru a oferi copilului ordinea 
naturală a eticii umane, cu alte cuvinte niciodată oprită de la sine în 
căutarea repetării plăcerilor cunoscute. Etica umană este o căutare 
constantă a depăşirii. De aceea, după castrarea anală, copilul deschis 
spre frecventarea societăţii în afara familiei, intrat în ceea ce constituie 
afirmarea propriului sex şi admiraţiei celor mai mari, aspiră la drepturile 
şi plăcerile de adult, părinte (sau educator) de acelaşi sex, mama sau 
tata, în raport cu obiectul preferenţial, celălalt părinte (persoana iubită 
de educator). 

Pentru că interdicţia incestului este spusă (şi, dacă este crescut de 
altcineva decât părinţii săi, interdicţia relaţiilor sexuale adult-copil), dar 
mai ales datorită imposibilității reale întâmpinate în a reuşi şiretlicurile 
seducătoare la adresa părintelui de sex opus, şi în acelaşi timp faţă de 
părintele rival homosexual, copilul primeşte castrarea oedipiană. Rodul 
acestei castrări va fi adaptarea sa în toate situaţiile sociale. În plus, 
pulsiunile orale, anale, uretrale, care au fost deja castrate în momentul 
înţărcării, apoi în momentul autonomizării corpului, se vor metaforiza în 
manipularea obiectelor subtile reprezentate de cuvinte, sintaxă, regulile 
jocurilor (ceea ce nu înseamnă că va accepta să piardă şi că nu va 
încerca să trişeze). În final, semnele reprezentative ale fonemelor - 
scrierea, lectura -, semnele reprezentând numerele, sunt sublimări, 
adică roade ale tuturor castrărilor anterioare şi care îşi dobândesc sensul 
în orientarea băiatului şi a fetei spre o viaţă genitală viitoare, aşteptată 
ca o promisiune şi pregătită de plăcerea de a câştiga cunoştinţe şi 
abilităţi, tehnice, curiozităţi şi plăceri. La sfârşitul oedipului, copilul nu 
mai trăieşte pentru a-i place mamei sau tatălui, ci pentru el, pentru 


camarazii, colegii şi prietenii lui. 


După Oedip 


Copilul intră în perioada de latenţă, cu toate promisiunile de viitor 
pentru timpul când, odată cu pubertatea, va veni maturizarea genitală. O 
castrare care are toate şansele de a reuşi (în simbolizarea pulsiunilor 
castrate care va urma) este aceea oferită la timp, nici prea devreme, nici 


prea târziu, copilului, de către un adult sau un frate mai mare pe care îl 

stimează şi care, la rândul său, îl iubeşte şi îl respectă nu numai pe el ca 
persoană, dar în aşa fel încât prin el copilul simte că sunt respectaţi 
părinţii lui. 

Să admitem că, pentru un copil, fiecare castrare a fost efectuată la 
timp, printr-un comportament decent, de către cineva ale cărui interdicții 
sunt credibile tocmai deoarece comportamentele acestui bărbat sau 
femei care interzice sunt concordante cu spusele sale. 

Roadele receptării acestor vorbe castratoare, întotdeauna iniţial 
penibil de acceptat, îl constituie, după depăşirea acestui fapt, renunţarea 
la actele interzise prin care copilul vroia să-şi procure o plăcere mai mare 
decât cea deja trăită, chiar dacă asta se petrecea doar în imaginaţie, în 
proiectele de viitor. Copilul trebuie să facă doliul realităţii acestor vise de 
plăcere pe care le recunoaşte ca irealizabile pentru el, care-l iubeşte pe 
adultul care le interzice şi cu care doreşte să se identifice. Este 
renunţarea la pulsiunile canibalice, perverse, ucigaşe, vandalice, etc. 

Dacă aş dori să rezum ceea ce numesc “roade ale castrării” într-una 
sau două fraze, aş spune că reprezintă destinul oferit pulsiunilor care nu 
se pot satisface corp la corp, sau prin satisfacerea corpului cu obiecte 
erotice incestuoase. Aceste pulsiuni sunt menținute interzise - şi aici 
intervine realitatea încurajatoare - prin modelul care a pronunţat 
interdicţia, respectând umanizarea copilului. Invidiind modul în care alţii 
care sunt valorizaţi, în societate, le utilizează, aceste pulsiuni intră, după 
un timp mai mult sau mai puţin lung de tăcere, de refulare, în ceea ce 
numim procesele de sublimare, adică în cultură. Pentru corpul propriu, 
înseamnă uşurinţa, graţia, abilitatea, capacităţile sportive şi autonomia 
totală; în plan mental, înseamnă comunicarea prin limbaj şi inteligenţa în 
evenimentele de viaţă. Pentru aspectele legate de sex, independent de 
interesul pentru plăcerea zonelor erogene sexuale şi de atracțiile 

sentimentalo-sexuale, la trei ani, mândria propriului nume, propriului sex, 
a apartenenţei la grupul familial propriu, a plăcerii de a se alătura copiilor 
de aceeaşi vârstă, este semnul că s-a produs o bună castrare orală şi 
anală. 

Sublimările pulsiunilor genitale care se vor face după castrarea 
oedipiană, realizată între şase şi nouă ani cel mai târziu, se vor dezvolta 
în perioada de latenţă, de la opt, nouă la doisprezece, treisprezece ani 
asupra obiectelor extra-familiale, prin relaţii sociale de schimburi 
conforme Legii, în eforturile copilului de a avansa către pubertatea ce-i 
va deschide calea adolescenţei: care remaniază toate conflictele de 
castrare nereuşite ale subiectului şi ale modelelor sale arhaice, fraţii mai 
mari şi părinţii. Apoi, după această perioadă de adolescenţă în care toate 
castrările trebuie reconsiderate şi acceptate, pentru că ele reprezintă 
preţul ce trebuie plătit pentru descătuşarea potenţialităţilor sale senzuale 
şi creative, fără  decompensări patogene, adolescentul, devenit 
responsabil de cuvântul simbolic, de propria persoană, de actele lui, 
asumându-şi deplin viaţa amoroasă şi socială, devine adult, egal cu 
genitorii săi, aceştia intrând sau nu în procesul de îmbătrânire, uneori cu 
seninătate, alteori în mod decrepit, necesitând asistenţă. 

Această prezentare, un fel de panoramă pe care o trasăm cu privire 
la castrările succesive umanizante, permite fără îndoială mai buna 
înţelegere a faptului că vorbim despre castrări “simboligene”. 

Asupra acestei noţiuni - capitale - ne vom îndrepta acum atenţia. 


NOŢIUNEA DE CASTRARE SIMBOLIGENĂ 

Despre cuvântul “simboligenă” 


Este importantă adăugarea adjectivului “simboligenă” la cuvântul 
castrare. El oferă acestui termen sensul pe care îl are în psihanliză. De 
fapt, cuvântul castrare semnifică în limba franceză mutilarea glandelor 
sexuale, deci o atingere fizică, ce-l face steril în mod ireversibil pe 
individul castrat. Ori, în psihanliză, cuvântul castrare desemnează 
procesul care se produce la o fiinţă umană când o altă fiinţă umană îi 
semnifică faptul că îndeplinirea dorinţei sale, sub forma pe care acesta o 
vroia, este interzisă prin Lege. Această semnificare se face prin limbaj, 
fie că acesta este gestual, mimic sau verbal. 

Recepţionarea acestei interdicții de a acţiona, la care uneltea cu 
ardoare, provoacă, la subiectul care o recepționează, efectul unui şoc, 
întărirea dorinţei sale în faţa obstacolului, uneori revolta, simțindu-se 
ameninţat cu anularea dorinţei sale, în faţa inutilităţii totale de a mai 
urmări obiectul. 

El trăieşte secundar o inhibiţie cu efect depresiv. Este travaliul de 
refulare a pulsiunilor în chestiune: o tensiune refulantă care, depăşind 
renunţarea la obiectul dorinţei şi a modalităţilor sale de satisfacere, 
atinge însăşi valoarea de dorinţă, care poate antrena mutilarea definitivă 
(de ordin psihic) a surselor sale pulsionale. Atunci vorbim despre 
infirmarea traumatică, de mutilare isterică şi nu de castrare în sens 
psihanalitic. Confuzia făcută de subiect între experienţa pe care trebuie 


să o îndure şi acest risc imaginar de mutilare, a corpului său şi a zonei 

erogene implicate de interdicţie, ne incită să păstrăm, în franceză, pentru 
acest complex, denumirea de complex de castrare. 

Pentru a ilustra, putem compara individul cu o plantă care, foarte 
tânără, face să apară prima sa floare - crezând că este singura pe care o 
va avea vreodată. Şi grădinarul i-o taie. Ştim că floarea este organul 
sexual al plantei. Dacă planta ar putea gândi, ea ar crede că a suferit o 
mutilare a destinului său reproductiv. Dar de fapt, dacă grădinarul a tăiat 
această primă floare, este pentru că el ştie că, făcând asta, forţa 
rădăcinilor va face planta să crească mai mult; şi că, dimpotrivă, lăsând 
această ramură deja înflorită, ar sărăci vitalitatea plantei. Educarea de 
către oameni a fiinţei umane, copilul în curs de dezvoltare, corespunde 
cu ceea ce face grădinarul care ştie şi furnizează plantei, presupunând că 
aceasta ar începe să gândească, dovada nulităţii gloriei legate de 
această primă înflorire, pe care şi-o imagina a fi promisiunea singurei 
sale şanse de fecunditate. Ca şi pentru floare, castrarea înseamnă 
întotdeauna a reîncepe pentru fiinţa umană. Atunci când condiţiile de 
relaţionare emoţională între adult şi copil sunt bazate pe încredere 
reciprocă, iese la iveală un sens umanizant, prin exemplu şi prin cuvinte. 
Copilul, imitând adultul care reprezintă pentru el imaginea împlinită a 
viitoarei sale persoane, acceptă ceea ce acesta îi impune, pentru că 
doreşte, pentru a câştiga mai multă valoare, să ajungă la exemplul primit 
de la cineva în care crede sau care comandă formarea sa şi care, în plus, 
are prin Lege drepturi asupra lui. Verbalizarea interdicţiei unui anumit 
scop al dorinţei sale, cu condiţia să ştie bine că şi adultul este marcat ca 
şi el de această interdicţie, ajută copilul să suporte această trăire, 
subiectului rămânându-i încrederea în dreptul său de a-şi imagina scopul 
acestei dorinţe pe care adultul i-a interzis-o. Deci prin interdicţie 


subiectul doritor este iniţiat în puterea dorinţei sale, care este o valoare, 

în acelaşi timp fiind iniţiat cu privire la Lege, care îi oferă alte căi de 
identificare cu ceilalţi oameni, marcați şi ei, de către Lege. 

Aceasta antrenează un proces pe care-l putem numi de mutație 
pentru subiect, şi de întărire a dorinţei. Este vorba despre o lege care, 
chiar dacă pare momentan represivă în raport cu acţiunea, este de fapt o 
Lege a promovării subiectului pentru a acţiona în comunitatea umană. Ea 
nu poate fi niciodată Legea unui adult care o proclamă pentru profitul 
său împotriva copilului. Este Legea căreia i se supune adultul în aceeaşi 
măsură ca şi copilul. 

Pulsiunile astfel refulate suportă o remaniere dinamică şi dorinţa, al 
cărei scop iniţial a fost interzis, vizează împlinirea sa prin mijloace noi, 
prin sublimări: mijloace care necesită, pentru a aduce satisfacţie, un 
proces de elaborare, pe care nu-l solicita obiectul primitiv vizat. Acest din 
urmă proces este cel care poartă denumirea de simbolizare, decurgând 
din castrarea înţeleasă în sens psihanalitic. 

Dar numai pentru asta nu putem pune semnul egalităţii între castrare 
şi sublimare. O castrare poate conduce la sublimare, dar poate de 
asemenea constitui deschiderea spre o perversiune, spre o refulare cu 
consecințe nevrotice. 

Perversiunea este o simbolizare; dar o simbolizare care nu 
corespunde Legii tuturor: lege a progresului care, din castrare în 
castrare, îl conduce pe cel sau cea care o trăieşte la o umanizare în 
sensul creativităţii ca şi al eticii. Se poate produce o deturnare a 
pulsiunilor spre o satisfacţie care nu introduce progresul subiectului spre 
asumarea Legii. Aşa se întâmplă atunci când castrarea conduce individul 
la negarea proceselor vitale, care se observă în masochism!. 

să ne imaginăm o fetiţă care reacţionează la agresiunea din partea 


unui micut camarad eliberându-şi pulsiunile agresive strigând. Dacă 


! N.A.: A se vedea cazul lui Leon, cap. 3. 

mama intervine pentru a stăvili această manifestare orală a pulsiunilor 
agresive ale fetiţei, ironizând-o, ca şi cum s-ar face, ea, mama, complice 
al băiatului, fata, pentru care mama este modelul, poate ajunge să 
trăiască agresivitatea ca fiind ceea ce mama doreşte efectiv pentru ea. 
Adică, a avea parte de o suferinţă fizică presupusă ca fiind aprobată de 
către imaginea împlinită de sine reprezentată de adult. 

În acest fel Supraeul devine pervers, masochist, hipocondriac (atunci 
când este introiectat) sau masochist în relaţia cu altul, sau autodistructiv 
(accidente repetate), sau lipsit de defense umorale în faţa agresiunilor 
patogene. Castrarea este înţeleasă uneori - în funcţie de adultul care o 
efectuează, de copilul care o primeşte, dar mai ales în funcţie de cuplul 
parental, exemplu de viaţă la acel moment şi promisiune de viitor - ca 
interdicţie a oricărei dorinţe ce are ca scop plăcerea, şi ca o negare a 
intuiţiei juste a copilului cu privire la ce înseamnă a te bucura de 
dezvoltarea fizică, afectivă şi mentală. Acesta este un efect simboligen 
pervers al castrărilor. Cel mai adesea complet inconştient din partea 
părinţilor sau educatorilor care stau la originea lor. O castrare care 
induce dorinţa de a se satisface prin suferință, în locul satisfacerii prin 
plăcere, este o perversiune. Ca şi în cazul efectului homosexualizant al 
interdicţiei privind satisfacerea  incesuoasă a dorinței genitale. 
Interzicerea femeii care este obiectul subiectului copil băiat, fie mama 
(fie surorile sale), îi poate fi spusă şi o poate înțelege ca o interdicție a 
oricărei femei, orice femeie fiind proprietatea tatălui său. 
Comportamentele şi vorbele tatălui îi interzic atunci să încerce să atragă 
atenţia oricărei femei din mediul familial şi social al anturajului său. 
Astfel, castrarea pe care tatăl o impune dorinţei băiatului îl conduce spre 
orientarea pulsiunilor falice centrifuge ce se manifestă în el spre 


căutarea unui bărbat şi nu a unei femei. 

Repet, castrarea nu este sinonimă cu sublimarea. Dar dacă se 
realizează sublimarea, aceasta este pentru că a avut loc castrarea, care 
a susţinut simbolizarea pulsiunilor în sensul limbajului, în căutarea de noi 
obiecte, într-o manieră conformă legilor grupului restrâns familial şi 
grupului social, şi pentru că subiectul a găsit o plăcere mai mare în joc şi 
în împlinirea pulsiunilor sale evitând sectorul realizării barat prin 
interdicţie. Faptul că a fost aplicată şi primită castrarea nu constituie o 
certitudine că procesul se va încheia cu o simbolizare “eugenă”, sursă de 
noi simbolizări, excluzând o simbolizare ce s-ar bloca, pe care o putem 
numi “patogenă”. O simbolizare patogenă suscită o direcţie perversă în 
îndeplinirea dorinţei. Subiectul poate fi atunci amăgit de plăcerea pe care 
o descoperă, spre exemplu, într-un obiect de fixaţie care aduce o plăcere 
intensă repetitivă, care va prinde în capcană narcisismul deoarece 
căutarea dorinţei se opreşte la corp, loc parţial sau total al gratificării, 
dar obiect al morţii. 

Întreaga mea cercetare privind tulburările precoce ale fiinţei umane 
vizează decodarea condiţiilor necesare astfel încât castrările aplicate 
copilului în cursul dezvoltării să-i permită accesul la sublimări şi la 
ordinea simbolică a Legii umane. Această ordine simbolică ce 
promovează un specimen uman, născut din bărbat şi femeie, dotat cu un 
corp feminin sau masculin, pentru a deveni subiect responsabil într-o 
anumită etnie, şi în acelaşi timp martor al culturii sale şi actor al 
dezvoltării acestei culturi într-un anumit loc şi timp. De-a lungul întregii 
evoluţii a unei fiinţe umane, funcţia simbolică, castrarea şi imaginea 
corporală sunt strâns legate. Funcţia simbolică, cu care fiecare fiinţă 
umană este dotată la naştere, permite noului-născut să se diferenţieze 
ca subiect doritor şi căruia i s-a atribuit un prenume de către un 


reprezentant anonim al speciei umane (la care totuşi se reduce în somnul 

profund, în momentul în care subiectul dorinţei nu este în relaţie cu un 
obiect din realitate). 

Graţie castrării comunicarea subtilă, a corpurilor la distanţă, devine 
creatoare, de la subiect la subiect, prin comunicarea, mediată de 
imaginea corpului actual şi de limbaj, în cursul fiecărui stadiu evolutiv al 
libidoului. 

Castrarea este generatoare a unei noi maniere de a face faţă dorinţei 
devenite imposibil de a mai fi satisfăcută în modul în care o făcea până 
atunci. Castrările - în sens psihanalitic - sunt încercări de separare 
simbolică. Ele sunt cuvinte sau acţiuni semnificative, ireversibile şi care 
fac legea, care au deci un efect operaţional în realitate, întotdeauna 
dureros de admis în momentul în care respectiva castrare este aplicată. 
Dar sunt de asemenea necesare individuării copilului în raport cu mama, 
apoi cu tatăl său, cu cei apropiaţi, ca şi dezvoltării limbajului. 

Înţărcarea de sân, spre exemplu, separă copilul de mama sa ca 
hrană substanţială, despărţind gura copilului de sânul care producea 
laptele. Dar înţărcarea, prima castrare orală, nu vizează decât o 
modalitate de satisfacere a dorinţei, parţială. Tactilitatea, olfacţia, 
postura de corp la corp pentru biberon sau alimentarea cu linguriţa şi 
băutul din cană rămân; mama continuă să fie obiectul total al relaţiei pe 
care copilul o are cu ea. Este adevărat că acest sân matern, în momentul 
în care copilul suge pentru ultima oară, acest sân care este obiect parţial 
al dorinţei sale (şi în acelaşi timp mediator al trebuinţei), acest sân care 
face parte din mamă, este perceput de copil ca aparţinându-i lui. El este 
deci separat de o parte din el însuşi, deşi iluzoriu, dar asta, realizează 
doar supraviețuind acestei încercări, şi această experienţă este 
simboligenă în funcţie de modul în care mama conduce înţărcarea, 


promovând relaţia lor prin limbaj, prin tandreţe şi înţelegere. 

Atunci, “circuitul scurt” al dorinţei de mucoasă la mucoasă, de gură 
la sfârc, se transformă, pe fondul tensiunii, suferinţei, al neplăcerii sau 
lipsei, în circuit lung de comunicare, de la psihism la psihism; comunicare 
extinsă în spaţiu şi timp, şi mai subtilă decât era comunicarea repetitivă 
prin corp la corpul impus de trebuinţele asociate dorinţei. Am putea 
spune că, copilul privat de sân, de supt (vas comunicant, antropofagie 
fantasmată), erotizează cu atât mai mult schimburile subtile cu mama 
sa. Erotizarea schimburilor subtile, olfacţie, audiție, vedere, este deja o 
simbolizare în plus a limbajului faţă de schimburile substanţiale, laptele 
înghiţit, plăcerea suptului; deoarece schimbul substanţial este legat de 
trebuinţa repetitivă cu modalităţile sale de gratificare lipsite de surpriză. 
În schimburile subtile, interferența auzită a vocii mamei cu vocile altor 
persoane introduce copilul în relaţii noi; în timp ce în relaţionarea gură la 
sân, nimeni nu se amestecă. Datorită acestor separări cu efect 
simboligen de acest tip, castrările succesive, zonele erogene asociate 
tactilităţii, înainte de separarea de corp la corp, vor putea deveni locuri 
de dorinţă şi plăcere, atât primită cât şi oferită de un altul, şi semn de 
alianţă. 

Plăcerea oferită este astfel resimţită ca o descoperire, o invenţie, o 
crealie în doi, pentru o conjugare - prin intermediul corpului - a 
psihismului mamei cu cel al copilului său. Satisfacţia devine simbolic 
rodul unei întâlniri simultan reale şi imaginare, în timp şi spaţiu, asociate 
corpului copilului în senzațiile sale parţiale, dar şi corpului în întregime, 
datorită prezenţei subtile şi expresive a mamei: prezenţă ale cărei 
modalităţi de percepţie rămân în memorie, fără a mai fi eliminate ca în 
cazul schimburilor substanţiale. 

Se produce o modificare a valorii simbolice, în fiecare zi alta, a 


prezenţei mamei, şi nu o dispariţie a obiectului-mamă. O rafinare a 

cunoaşterii pe care o are copilul despre ea şi despre sine, în plăcerea de 
a-şi aminti de ea, de a o aştepta şi regăsi, aceeaşi şi surprinzătoare, cu 
ceva diferită. În schimb, dacă obiectul dispare definitiv, castrarea nu mai 
este nici valorizare a dorinţei, nici purtătoare a unei vieţi cunoscute, nici 
deschidere pentru o chemare la comunicare interumană. Este, după un 
timp de aşteptare, o epuizare a dorinţei şi un arest al dinamicii dorinţei, 
mutilare a imaginii corpului care se dezvoltase în relaţia sugarului cu 
mama sa; consecinţa este o imposibilitate de simbolizare a unei legături 
dispărute, deci sublimarea în relaţii subtile prin limbaj pe care alte 
persoane le-ar putea înţelege. În acest mod, pulsiunile brusc dezintricate 
din relaţia cu singura persoană prin care copilul se ştia existând se întorc 
la corpul acestuia devenit anonim în raport cu dorinţa. Copilul regresează 


u^ 

ca “înainte de naşterea sa”, fără însă a mai avea referinţele dinainte de a 
se naşte. 

Acesta este autismul. 

Prin castrarea simboligenă, dimpotrivă, mama, care a înţărcat copilul 
şi a constatat, prin ţipetele lui, dificultatea de a trăi şi de a accepta 
această încercare, se străduieşte să-l consoleze. Cu atât mai mult cu cât, 
adesea, ea însăşi suferă din pricina schimbării relaţiei propriului corp cu 
copilul. Ea încurajează copilul să se simtă la fel de aproape de ea şi chiar 
mai agreabil decât înainte de privare, prin schimburile umane cu ea. ÎI 
încurajează să descopere, în comunicarea prin limbaj cu ea, o 
introducere în atenţia altcuiva: tatăl, fraţii şi surorile, substitutivi în 
consolare şi interlocutori, aliaţi ai mamei, care îi vor deschide copilului 
universul social. Când un copil este surăâzător, întinde mâinile, şi o altă 
persoană asistă la asta şi spune: “Ce drăguţ este copilul dumneavoastră, 
ce vesel!”, această persoană îl prezintă altcuiva decât mamei sale; şi din 


relaţie în relaţie, din persoană în persoană care îl cunoaşte comunicativ, 

el intră în comunicare cu societatea. Tocmai în acest fel, înţărcarea, 


această castrare orală, este simboligenă. 


Angoasa din luna a opta 


De aceea, spre exemplu, ceea ce numim “angoasa din luna a opta”, 
care a fost observată şi descrisă de unii psihanalişti, nu este o trecere 
fatală şi nici necesară, dar apare uneori deoarece copilul nu a fost 
suficient purtat şi apropiat de ceea ce îl atrage, spre ceea ce ar dori să 
atingă (pentru că dorinţa de mişcare este imaginar mult mai precoce 
decât posibilitatea reală a schemei corporale). Angoasa din luna a opta 
provine din faptul că adultul nu mediatizează în spaţiul obiectelor pe care 
copilul le vede şi pe care, văzându-le, doreşte, prin corpul său, să le 
atingă, să le apuce, să ajungă la ele. Această absenţă a mediatizării din 
partea mamei generează un sentiment de neputinţă; lipseşte socializarea 
de care copilul ar fi avut nevoie în acel moment; atunci, contrariat, îşi 
pierde curajul de a mai încerca, şi o parte din limbajul dorinţei lui nu este 
înţeleasă. 

să profităm pentru a remarca faptul că, pentru ca aceste castrări să 
poată avea valoare simboligenă, este necesar ca schema corporală a 
copilului să fie în măsură să le suporte. Naşterea, înţărcarea, separarea 
de instanţa tutelară bicefală - feminină şi masculină - reprezentată de 
cei doi părinţi, etc., trebuie să respecte integritatea esenţială, originală, 
ce caracterizează  continuumul  narcisic al imaginii corporale a 
subiectului. 

Un copil care nu a atins şapte luni de viaţă fetală nu este capabil să 


suporte, fără o îngrijire specială, naşterea, să simbolizeze prin 

schimburile respiratorii castrarea ombilicală. Un copil care nu a fost 
suficient timp împreună cu corpul mamei sale nu este capabil să suporte 
înţărcarea, fără a regresa la stadiile cele mai timpurii din primele sale zile 
de viaţă. Este un anumit moment pentru a efectua fiecare castrare; acest 
moment este acela când pulsiunile, cele care sunt în curs, au adus deja o 
anumită dezvoltare a schemei corporale făcând copilul capabil să-şi 
organizeze plăcerile în alt fel decât satisfacerea prin corp la corp, care nu 
mai este absolut necesar acestui exemplar al speciei umane reprezentat 
de organismul corporal, pentru a supravieţui în calitate de fiinţă ce are 
trebuinţe. Rămâne că, acestui organism ce face din copil o fiinţă ce are 
trebuinţe, îi este asociat un subiect al dorinţei. 

Subiectul care, fără îndoială, este prezent încă de la fecundare nu se 
manifestă decât prin dorinţe. Aceste dorinţe nu se pot delimita imediat 
de conjuncţia lor cu trebuinţele. Limbajul este cel care, în sensul larg al 
termenului şi în sensul mai precis de cuvinte, constituie mediatorul 
acestor evoluţii reprezentate de castrările surmontate. 

De exemplu, un copil care a achiziţionat motricitatea, mişcarea în 
cadrul familiar, alături de tatăl şi mama sa, poate, dacă cunoaşte 
persoana cu care schimbă cadrul, continua să-şi dezvolte motricitatea şi 
bucuria de a trăi: datorită acestei persoane ce mediază între spaţiul 
anterior şi cel nou, rămânând imaginar al părinţilor săi, mai ales dacă 
această persoană îi vorbeşte despre ei. Dar, dacă este mutat brusc în alt 
spaţiu de către cineva care nu-i cunoaşte părinţii, nu-i vorbeşte despre 
ceea ce i se întâmplă şi despre sensul acestei schimbări, care nu-i 
reînnoieşte legătura cu amintirile anterioare, copilul trăieşte un 
traumatism. El se opreşte din dezvoltarea motorie şi nu se ataşează 
noului mediu tutelar decât prin regresie, pierzând achiziţiile, restabilind o 
relaţie arhaică în raport cu noul cadru. Separarea, castrarea dorinţei 

implicate în dragostea faţă de persoanele din mediul anterior, nu a fost 
simboligenă, separarea a fost traumatică, se produce regresie, iar 
simbolizarea se va relua mai târziu. Dar pentru moment este un 
traumatism. 

Mai există o altă condiţie necesară pentru a asigura dimensiunea 
simboligenă a procesului de castrare. Ea ţine de calităţile adultului pus în 
postura de a efectua castrarea. Un copil acceptă o restricţie şi o 
temporizare a satisfacerii dorințelor sale, şi chiar interdicţia de a le mai 
satisface vreodată, dacă persoana care face interdicţia este o persoană 
iubită, la a cărui putere şi cunoaştere ştie că este îndreptăţit să acceadă. 
Acest cineva, acest adult, nu-l poate face pe copil să acceadă la 
simbolizarea pulsiunilor sale decât dacă, în acelaşi timp cu castrarea 
aplicată, este animat de respect şi de iubire castă pentru copilul căruia îi 
propune limitări momentane sau interdicții definitive cu privire la o 
anumită plăcere parţială pe care acesta o solicită. Mai trebuie ca acest 
adult să fie, pentru copil, exemplul unei reuşite umane şi promisiunea că 
aceste pulsiuni vor putea fi satisfăcute prin obţinerea de plăceri mult mai 
mari, conform imaginii celui care îi vorbeşte şi îl îndrumă. Acesta 
constituie atunci un model pe care copilul îl poate urma, asculta, dacă 
vrea în acelaşi timp să se dezvolte, să se înscrie pe drumul de acces la 
falusul simbolic, şi să aibă certitudinea că dorinţa sa este valorizată, că 
plăcerea este accesibilă şi bine văzută de către adult. Nu ştie încă modul 
în care va găsi această cale; dar din moment ce îndrumătorul lui găsit-o 
deja, de ce el însuşi, ascultându-l, având încredere în el (şi nu supunere), 
nu ar găsi-o ? 

În acest fel, o castrare suferită conduce individul la o mai mare 
încredere în el însuşi şi la o comunicare din ce în ce mai diferențiată cu 


altcineva, şi aceasta atât printr-o abilitate crescândă în utilizarea 


! N.A.: Este o castrare mutilantă a imaginii dinamice a corpului, adică non-simboligenă. 

vocabularului şi în general a limbajului cât şi abilitatea manuală ce 
permite copilului o activitate constructivă, o dexteritate, datorită căreia 
este capabil de schimburi cu alţii, probabil apreciat de aceştia, şi să 
părăsească, din palier în palier, dependenţa de adulţii familiari tutelari. 
Progresul din castrare în castrare, este modalitatea de a se elibera de 
comportamentul de neputinţă puerilă pentru a trece spre cel de pre- 
cetăţean în curs de acces la toate drepturile: cu condiţia ca, aceste 
drepturi, să fie recompensate prin acceptarea legilor ce îi guvernează pe 
cei la a căror şcoală copilul s-a dus cu dragoste, adică pe părinţi, pe 
educatori, ca şi pe colegii de aceeaşi vârstă şi pe cei mai mari. Acest 
sentiment de promovare îi permite să lase în urmă satisfacţiile de copil 
mic, pentru a ajunge la satisfacţii mai mari, satisfacţiile celor mai mari ca 
el. Există în mod natural la copii această dorinţă de a se face mari, 
proiect inclus în organismul lor aflat în creştere. Această speranţă de a 
nu rămâne mici le susţine curajul în faţa multor inconveniente datorate 
neputinței reale, comparativ cu iniţiativele lor creatoare. Din păcate, 
mulţi adulţi rămân în acest punct şi reproşează, sau mai curând exprimă 
în manieră peiorativă copilului nemulţumirile lor, devalorizându-şi 
calitatea de subiect în numele corpului, ceea ce este vexant. Înţelegem 
că, pentru copilul care creşte, pericolul poate fi resimţit uneori ca o 
întoarcere la momentul anterior castrării pentru că ar pierde achiziţiile 
care, datorită acestei castrări, le-a putut obţine. Înainte de a fi absolut 
asigurat asupra noilor modalităţi culturale dobândite, este periculos 
pentru copil să privească înapoi şi să se identifice cu el însuşi cel de 
altădată. 

Acestui fapt îi corespund atitudinile fobice ale copiilor mici care, 
aduşi într-un spaţiu nou, se refugiază în fustele mamei lor, cu o mimică la 


început mai mult sau mai puţin anxioasă, care se poate agrava, şi sunt 

susceptibili să ajungă până la a-şi pierde limbajul: tocmai, pentru că, 
limbajul utilizează pulsiunile orale în mod civilizat, în timp ce fobia 
proiectează aceste pulsiuni asupra unei primejdii în spaţiu, care ar lua 
forma muşcăturii dentale, destinată să devoreze în întregime sau parţial 
corpul din partea căruia aşteaptă satisfacţie. 

Când, dimpotrivă, un copil atinge nivelul castrării anale, adică este 
deja capabil, prin schema corporală, să utilizeze pulsiunile motrice 
sublimate în abilităţile corpului, abilitatea de modulare a tuturor 
pulsiunilor într-o manieră culturală, atunci, nu se mai teme să se 
identifice cu el însuşi aşa cum era când era mic. Este dealtfel vârsta la 
care copiii nu se tem să se ocupe de copii mai mici, să râdă de poznele 
lor, şi nu sunt deloc geloşi de atenţia care li se acordă din partea celor pe 
care îi iubesc. 

Invers, atunci când castrarea anală este deficitar asumată, fie pentru 
că a fost defectuos efectuată de către adult, fie pentru că adultul care a 
aplicat-o nu este un model demn de a fi imitat de către subiect (dacă 
adultul însuşi este angoasat de propriile dorinţe), niciodată cel pe care îl 
educă nu va putea sublima suficient, adică să vorbească, să fantasmeze 
“pentru a se amuza”, pulsiunile sale anale. Adultul tutelar confundă 
imaginarul cu realitatea; nu este nici tolerant, nici indulgent, nici 
permisiv în raport cu propriile fantasme, care trebuie să rămână 
inconştiente, reprimate sau refulate, cu privire la pulsiunile sale orale şi 
anale. Este o tristă evidenţă să constatăm cât de numeroşi sunt adulţii 
care nu sunt capabili să ofere o castrare simboligenă a stadiilor arhaice, 
pentru că ei înşişi regretă că nu mai sunt copii sau regretă faptul că 
proprii copii cresc şi manifestă dorinţa de autonomie în raport cu ei. Ei 
împiedică copilul să se ridice la nivelul care îi permite să depăşească 
acest stadiu etic arhaic în care a trebuit să rămână un timp, şi din care 

vârsta îl va scoate cvasi-spontan dacă are alături părinţi fericiţi, mă refer 
la părinţi bucurându-se de un libido genital şi altfel decât la nivelul 
libidinal de consumaţie şi al muncii (sublimare orală şi anală). În 
dinamica familială, este în mult mai mare măsură inconştientul agent al 
educaţiei, reuşită sau nu, decât cunoştinţele pedagogice dobândite. (În 
afara dinamicii familiale, capcana incestuoasă nu mai este direct 
prezentă). 

Acum că am explicat ce înţeleg prin castrare simboligenă, aş dori să 
studiem mai în detaliu modul în care se actualizează în istoricitatea trăită 


de copil. 


CASTRAREA OMBILICALĂ 


Ideea că naşterea constituie, de fapt, prima castrare, în sensul pe 
care l-am dat acestui termen, poate surprinde. Este însă ceea ce voi 
arăta în continuare. 

Naşterea, fără îndoială, este aparent în primul rând un fapt natural: 
dar rolul său simboligen pentru noul născut este de neşters, şi 
marchează prin mijloace emoţionale primare venirea sa pe lume în 
calitate de fiinţă umană, bărbat sau femeie, primită în funcţie de sexul pe 
care corpul său îl dovedeşte pentru prima oară, şi în funcţie de modul în 
care este acceptat aşa cum este, frustrant sau gratifiant pentru 


narcisismul fiecăruia dintre părinţi. 

Ceea ce separă corpul copilului de corpul mamei, şi care îl face viabil, 
este secţionarea cordonului ombilical şi ligatura lui. 

Tăierea cordonului ombilical constituie originea schemei corporale 
prin limitele învelişului care este pielea, despărțită de placentă şi de 
învelişurile uterului, şi lăsate acestuia. Imaginea corpului, cu originea 
parţială în ritmurile, căldura, sonoritatea, percepțiile fetale, se vede 
modificată de variaţia bruscă a acestor percepții; în particular, pierderea, 
pentru pulsiunile pasive auditive, a dublei bătăi a inimii pe care copilul o 
auzea in utero. Această modificare este acompaniată de respiraţia 
pulmonară şi de activarea peristaltismului tubului digestiv care, odată 
născut copilul, elimină meconiumul acumulat în viaţa fetală. Cicatricea 
ombilicală şi pierderea placentei pot fi considerate, datorită urmării 
destinului uman, ca o prefigurare a tuturor încercărilor pe care le vom 
numi mai târziu castrări (adăugându-i adjectivul orală, anală, genitală). 
Această primă separare va fi deci numită castrare ombilicală. Ea este 
concomitentă naşterii şi este fondatoare, prin modalităţile de bucurie sau 
angoasă care au însoţit naşterea copilului în raport cu dorinţa altora. 
Caracteristicile naşterii, această primă castrare mutantă, vor servi drept 
matrice caracteristicilor castrărilor ulterioare. 

Naşterea este însoţită, datorită modificărilor fiziologice care se 
operează în corpul copilului, de un țipăt sonor care se manifestă, în 
acelaşi timp reacţionând prin evacuarea conţinutului de substanţe 
intestinale prin polul cloacal, în timp ce înainte fusese un fetus centrat 
exclusiv pe cordonul ombilical, pe deglutiţia lichidului amniotic, şi 
micţiunea urinară în lichidul amniotic. 

În acelaşi timp cu respiraţia şi cu propriul strigăt pe care îl aude, 
intrarea în joc a olfacţiei (mirosul matern) este inconştient primul impact, 


pentru noul-născut, al unui reperaj particular al relaţiei sale cu mama. 

Audiţia difuză prenatală dispare, pentru a face loc audiţiei intensificate a 
vocilor deja cunoscute: a tatălui, a mamei, şi a celor apropiaţi?. 

Această pierdere a percepţiilor cunoscute şi apariţia noilor percepții 
constituie ceea ce a fost numit “traumatismul” naşterii, care este o 
mutație iniţială a vieţii noastre a tuturor, şi care marchează printr-un tip 
de angoasă mai mult sau mai puţin memorabilă, pentru fiecare fetus 
parvenit la viaţa aeriană, prima sa senzaţie liminară de asfixie, legată de 
părăsirea elementului cald acvatic şi ieşirea în lumea aeriană a greutăţii. 
Modificările cataclismice ne marchează deci naşterea, prima noastră 
separare mutantă, prin care lăsăm o parte importantă din ceea ce 
constituie in utero propriul nostru organism, învelişurile amniotice, 
placenta, cordonul ombilical; parte datorită căreia am putut fi viabili 
pentru un alt spaţiu care, primindu-ne, ne face imposibilă întoarcerea în 
spaţiul precedent, la modul de a fi şi de a fi satisfăcuţi pe care l-am 
cunoscut. 

În locul sângelui placentar care alimenta pasiv viaţa simbiotică a 
fetusului în organismul matern, în aer, noul element comun tuturor 
creaturilor terestre, a cărui respiraţie pulmonară întreţine fluxul şi 
refluxul pe care se grefează viaţa carnală, dacă putem spune aşa. Odată 
cu respiraţia, apare modificarea ritmului pulsatil cardiac ce nu mai este 
pendular, ci devine prezent ritmat, cum era, în timpul vieţii fetale, ritmul 
ondulator al inimii mamei. Da: copilul nou-născut a pierdut, născându-se, 
audiţia propriului ritm cardiac aşa cum îl cunoştea. Apare de asemenea 
senzaţia de masă a corpului, supusă greutăţii, şi modalităţi de 
manipulare al cărui obiect este din partea mâinilor cărora este 


încredinţat; şi planul patului sau corpul mamei pe care copilul este 


! N.A.: Să notăm că studii recente au dovedit că in utero copilul aude sunetele grave, adică 
vocile umane, şi că ceea ce aude de la mamă, sunt bătăile inimii, şi un sunet asemănător celui 
al valurilor care se sparg pe țărm. El nu aude vocea maternă decât dacă are intensităţi grave. 
Cel mai curios, este că aceasta se va inversa după naştere, şi că va auzi apoi cu predilecție 
sunetele ridicate. 


93 


aşezat. Lumina îi orbeşte retina, mirosul mamei îi umple cavitatea 
nazală, vocile din jur şi zgomotele se aud clar, în timp ce, până atunci, 
sonorităţile mediului nu erau percepute decât traversând acest înveliş de 
apă şi carne, pe acest fond unde ritmul pendular rapid al cordului fetal se 
intersecta cu ritmul, mai lent, de doi timpi şi jumătate, al inimii mamei. În 
funcţie de orele zilei, aceste ritmuri sincopate alternau cu cele ale 
mersului corpului ce îl purta, şi cu zgomotele activităţii sale lucrative, 
marcate uneori de vibraţiile sonore pe care cuvintele, în special cele cu 
tonalitate gravă, masculine, transmise difuz până la embrionul unde 
copilul se dezvoltă. Noaptea, era odihna acestui dublu ritm auditiv, la 
care se adăuga sforăitul somnului matern şi zgomotele mişcărilor 
viscerale digestive ale mamei adormite. 

Deci, brusc, brutal, el descoperă percepții a căror noţiune nu o avea 
până atunci: lumină, mirosuri, senzaţii tactile, senzaţii de presiune şi 
greutate, şi sunetele puternice şi clare pe care le percepuse difuz până 
atunci. Elementul auditiv cel mai marcant va fi, prin repetiţie, cel al 
prenumelui său, semnificant al fiinţei sale în lume pentru părinţii săi. 
Semnificant şi al sexului său, pentru că acesta este primul lucru pe care îl 
aude: “Este băiat!”, “Este fată!”, şi cuvintele imediat scoase de câtre 
asistenţi, vocile familiare care îl întâmpină, vocile care apropie, care se 
îndepărtează, şi sunt permanent auzite, fonemele cuvintelor “băiat” sau 
“fată”, însoţite de prenumele prin care părinţii îl desemnează în cele din 
urmă. Acest prenume, şi această calificare, calificarea sexului său, sunt 
emise de către voci animate de bucurie sau reticenţă, exprimând 
satisfacția sau nu a anturajului, iar noi descoperim zi de zi cât de bine 
păstrează sugarii “engramate” ca pe bandă magnetică undeva în 


cortexul lor, aceste prime semnificări de bucurie narcisizantă, sau de 

reticenţă, dacă nu de durere, şi de angoasă pentru ei denarcisizantă 
deja. 

Deci, limbajul este cel, care simbolizează castrarea reprezentată de 
naştere pe care noi o numim castrare ombilicală; acest limbaj va atinge 
repetitiv auzul sugarului ca efect al fiinţei sale în impactul emoţional al 
părinţilor săi, în funcţie de silabele sonore, de modulaţiile, şi de afectele 
pe care le percepe intuitiv, fără ca noi să ştim exact cum le pot ei 
percepe. Este ca şi cum toate aceste afecte însoţite de foneme 
încarnează un mod de a fi narcisic primar. 

Primele silabe care ne-au semnificat sunt pentru fiecare dintre noi 
mesajul auditiv simbolic al naşterii noastre, sinonim al prezentului în 
dublul sens de actual şi de dăruirea reprezentată de a trăi efectiv pentru 
acest copil care, din imaginar cum era pentru părinţii lui, devine realitate. 
Realitate ireversibilă, feminină sau masculină, aşa cum este şi va fi, cum 
s-a arătat tuturor, părinţilor şi reprezentanţilor societăţii care l-au primit. 
În calitate de băiat sau fată, primind un nume sau altul, care este dat de 
tată mamei sale, primit de tată de la mama sa, ambii primindu-l nu 
numai unul de la celălalt, ci de la generaţiile anterioare care i-au adus pe 
lume şi de la destinul care-l are pentru ei, sau nu, numele lui Dumnezeu, 
dar care, în orice caz, a marcat această existenţă. Inexorabil, este fată 
sau băiat, asta este, este un fapt în afara puterilor părinţilor. Castrarea 
lor, este înscrierea copilului la starea civilă, care semnează statutul lui de 
cetăţean, indiferent ce se întâmplă cu părinţii lui. Fie că îl protejează, fie 
că nu pot să facă asta, el este de acum înainte în grija lor, dacă şi-o pot 
asuma; dar nu le aparţine lor în întregime, pentru că este legal subiect al 
societăţii, asupra căruia drepturile lor sunt limitate. Şi datoria lor 


nelimitată! 

Proiectele fantasmatice ale prenumelui şi sexului sunt întrerupte prin 
fixaţia acestei înscrieri la starea civilă, inclusiv apartenenţa la cei care-l 
recunosc legal sau adulterin, sau refuză să-l recunoască legal sau, mai 
mult, afectiv. Nu mai sunt posibile fantasmele, o dată îndeplinit acest act 
la primărie; copilul a intrat într-o realitate de care nu se va mai putea 
desprinde, decât cum prevede Legea. Simbolizarea, pentru noul născut 
ca şi pentru părinţi, a acestei castrări a fetusului, şi împreună cu acesta, 
a părinţilor săi, odată cu naşterea şi înscrierea la starea civilă, înseamnă 
adoptarea deplină şi integral, afectiv şi social, sau adoptarea reticentă, 
exprimată prin modul în care genitorii săi decid să-l înscrie. Această 
înscriere a cărei urmă este lăsată la starea civilă, în conjuncţie cu 
numele, îi dă pentru tot restul vieţii semnificaţia majoră a fiinţei sale în 
lume, pe care corpul său o va purta până la moarte. 

Putem să ne mirăm, dar totuşi aşa este: impactul asupra unui nou- 
născut al audiţiei şi percepţiilor izvorâte din bucuria, suflet la suflet, a 
părinţilor săi, sau, dimpotrivă, a depresiei în care naşterea sa - pentru că 
are un anumit sex, sau prezintă o anumită trăsătură - i-a condus pe unul 
sau pe amândoi părinţii săi, se regăsesc întotdeauna în psihanalize. 
Oricum ar fi această simbolizare a castrării ombilicale, avem acum dovezi 
formale că ea poate investi copilul cu o putere simbolică mai mult sau 
mai puţin mare, în funcţie de modul în care a fost trăită de către mamă, 
în plan fiziologic, naşterea sa, adică expulzia placentei aproximativ o 
jumătate de oră după ce s-a născut el, şi în care a fost trăită, de către 
cuplul parental, mama şi tatăl, promisiunea oferită de realitate relativ la 
fantasmele lor de genitalitate fecundă şi viabilă în copil, fată sau băiat. Ei 
se pot simţi împliniţi; dar copilul poate să nu fie conform cu ceea ce 


speraseră în fantasmele lor. 

Există deci două surse de vitalitate simboligenă promovate de 
castrarea ombilicală: una datorată impactului organic al naşterii asupra 
echilibrului sănătăţii psihosomatice a mamei, şi deci a cuplului în relaţia 
lor genitală; cealaltă este impactul afectiv pe care viabilitatea copilului o 
aduce, în plus sau în minus narcisismului, fiecăruia dintre genitori, care 
datorită acestui fapt, îl vor adopta cu caracteristicile emoţiei lor de 
moment, şi îl vor introduce în viaţa lor ca purtător al sensului pe care îl 
are pentru ei în acel moment. 

Aceste două surse de vitalitate simboligenă, rezultând din castrarea 
ombilicală a copilului şi din castrarea imaginară a părinților, sunt vizibile 
atunci când una sau alta dintre ele a fost distorsionată în momentul 
naşterii. Moartea sau morbiditatea mamei marchează definitiv, cu o 
culpabilitate inconştient trăită, orice copil ce a părut, prin naşterea sa, 
responsabil, pentru tatăl său, de un efect patogen sau mortifer asupra 
mamei sale. La fel şi dacă sexul sau aspectul copilului au decepţionat 
profund, atât conştient cât şi inconştient, unul sau altul dintre părinţi, şi 
cu atât mai mult când este vorba despre amândoi, viaţa fiind 
fundamental legată, pentru el, odată cu prenumele, de o culpabilitate: 
limbaj inculcat subiectului cu privire la trăirea dorinţei sale în corp. Este 
ceea ce regăsim în cazurile de psihoză precoce, cum sunt cele de care 
ne-am ocupat noi, unde deteriorarea mijloacelor de comunicare a 
dorinţei este, observăm, de un ordin precoce perturbat. 

Contrar a ceea ce am putea gândi, nu faptul morţii sau al hemoragiei 
post-natale a mamei, spre exemplu, este ceea ce a avut impactul de 
neşters asupra organicităţii copilului şi a provocat psihoza. Asta este 
ceea ce am putut constata în planul realităţii; ceea ce dovedeşte 
tratamentul psihanalitic, este că elementul psihogen a acţionat asupra 
interdicţiei de a se dezvolta. Analiza acestei naşteri, şi retrăirea acestei 

experienţe cu cuvintele adecvate, spuse atât de către părinţi cât şi de 
către copil, în cadrul analitic, sunt cele care îl eliberează definitiv din 
capcana care îl reţinea într-o interdicţie de a trăi pentru sine însuşi. 

Unei naşteri catastrofice i se impută tulburarea precocisimă a 
dezvoltării deficitare somato-psihice a copilului psihotic; sau se invocă 
uneori o encefalită trecută neobservată. Totuşi faptul că analiza poate 
determina ieşirea copilului din psihoză dovedeşte că tulburările nu provin 
din accidente fizice - tulburări lezionale sau funcţionale fizice precoce, 
creând infirmităţi corpului noului-născut. Dificultăţile de dezvoltare au 
fost ele însele expresia unor emoţii precoce şi afecte împărtăşite cu 
anturajul, fără însă a putea fi semnificate prin cuvinte spuse la timp 
copilului, fie acţiunea unor cuvinte infirmând dreptul copilului la viala 
simbolică. 

Deci, începând prin castrarea ombilicală angoasa sau bucuria, în 
triunghiul  părinţi-copil, în care circulă vitalitatea dinamică a 
inconştientului, marchează într-o manieră simboligenă sau nu psihismul 
unei făpturi umane, indiferent de organicitatea sa. Este o activare a 
sursei dinamice inconştiente ce va susţine, îmbogăţind sau sărăcind, 
dezvoltarea copilului. Această vitalitate este generos sau mediocru 
oferită subiectului, în funcţie de narcisismul împăcat sau conflictual al 
părinţilor; este ceea ce îl susţine sau impietează în depăşirea dificultăţilor 
generate de mutaţia reprezentată de naştere şi primele zile ale adaptării 
la viaţa aeriană. 

Prin orificii, deschizăturile feţei pentru comunicările subtile centrate 
şi convergente spre cavum - nările, urechile, asociate percepţiilor optice 
- aceste interacțiuni sunt posibile, şi simbolice pentru fiinţarea sa pe 
lume. 

Prin această simbolizare fondatoare a fiinţei la feminin sau masculin 
ce urmează naşterii şi numirii copilului, acesta intră în perioada orală. 
Atunci, cei care au fost răniţi în viaţa simbolică prezintă tulburări precoce 
privind tocmai aceste orificii deschise schimburilor substanţiale cu lumea 
exterioară la naştere, adică: intrarea tubului digestiv, legat la nivelul 
capului cu cavitatea bucală, şi la nivelul bazinului, ieşirea tubului 
digestiv, unde excrementele sub cele două forme, lichidă şi solidă, sunt 
strâns legate prin contiguitate tactilă dezvoltării senzaţiilor genitale. 

Nu ne-am plasa în cadrul realităţii clinice dacă nu am adăuga că 
efectul asupra fratriei predecesoare naşterii unui copil şi condiţiilor sale, 
atât cu privire la sănătatea mamei cât şi a bucuriei sau tristeţii pe care 
sexul copilului a adus-o în familie, fac de asemenea ca acest copil să 
aducă bucurie sau tristeţe fraţilor şi surorilor mai mari, şi primind în 
consecinţă o întărire sau sărăcire a dorinţei sale de viaţă. Ştim în ce 
măsură deziluzia provocată de sexul unui frăţior sau surioare poate 
aduce destructurarea încrederii pe care un copil mai mare o are în 
părinţii săi, când nu au atins încă vârsta la care să înţeleagă că aceştia 
nu sunt atot-puternici astfel încât să poată controla realizarea dorinţei lor 
cu privire la sexul copilului pe care l-au adus pe lumet. 

Ştim în ce măsură rivalitatea dintre fraţi poate impieta vitalitatea 
simbolică a unui sugar, datorită pulsiunilor fratelui mai mare care refuză 
să admită existenţa fratelui mai mic. În ce-l priveşte pe fratele mai mare, 
tot ceea ce trăieşte dramatic cu ocazia naşterii celui mic este raportat la 
situaţia oedipiană. Sexul noului-născut pune în joc ceea ce îi lipseşte lui, 
şi de care acest sugar, fată sau băiat, devine pentru el responsabil, 
vinovatul. Naşterea unui copil într-o familie reactualizează castrările 


fraţilor precedenţi. 


! N.A.: Vezi cazul lui Pierre. 

Separarea de placentă, moment simboligen al naşterii, este 
importantă pentru toţi oamenii. Acest fapt a trecut neobservat până 
acum; dar de când medicina salvează un anumit număr de noi născuţi 
observăm cât de important este acest moment de primire socială şi 
modalităţile sale, aşa cum sunt trăite, pentru viitorul dezvoltării somatice 
şi emoţionale?. 

Astfel, primejdiile reale trăite de noul-născut datorită infecţiei 
cordonului ombilical, a ombilicului, sau angoasei ginecologului pentru o 
ligatură prea scurtă, sau teama de o hemoragie a noului născut, lasă 
urme de neşters în psihismul şi propensiunea la angoasă a sugarului, 
chiar şi atunci când nu au fost decât temeri anticipate şi nu s-a produs 
nici un eveniment în realitate, care să confirme această nelinişte de 
câteva zile. Tot ce se raportează la morbiditatea psihogenă, am putea 
spune, provenit din angoasele neonatale, se manifestă la copii - şi uneori 
şi mai târziu - prin faptul că orice angoasă pe care o resimt le provoacă 
în jurul nasului şi gurii o paloare subită, simultan cu un tremor visceral, 
după cât se pare, şi acompaniate adesea de un acces de febră 
emoţională. Febră emoţională, pentru că apare fără nici un alt motiv la 
aceşti pacienţi, copii sau adulţi, şi dispare când, prin analiză, s-a putut 
spune în cuvinte angoasa ombilicală trăită în primele zile, primele 
cincisprezece zile de viaţă, înainte ca desprinderea corectă a cordonului 


să liniştească ginecologul şi familia, şi deci copilul însuşi. 


? N.A.: Importanţa castrării ombilicale pare a fi mai bine înţeleasă în zilele noastre, când studiile 
asupra fiziologiei naşterii au ajuns la cercetări referitoare la naşterea fără violenţă. Viaţa 
ulterioară a copilului dovedeşte că naşterea fără violenţă, atunci când anumiţi copii au putut 
profita de ea, îi pune la adăpost de angoasele existenţiale pe care majoritatea noilor născuţi le 
cunosc. Astfel de studii se efectuează în prezent în toate ţările. F. Leboyer, în Franţa, a început 
aceste cercetări asupra naşterii fără violenţă şi a statisticilor efectelor pe termen lung asupra 
copiilor proveniţi din astfel de naşteri. (A se vedea de asemenea studiile similare din “Caietul 
noului născut”, de Stock). 


100 


CASTRAREA ORALĂ 


A doua mare renunțare tipică impusă copilului, castrarea orală, 
semnifică privarea impusă sugarului de ceea ce este pentru el 
canibalismul faţă de mama sa: adică înţărcarea şi de asemenea 
împiedicarea de a consuma ceea ce ar fi otravă ucigătoare pentru corpul 
său, fie interdicţia de a mânca ceea ce nu este alimentar, ceea ce ar fi 
periculos pentru sănătate sau viaţă. Această castrare (înţărcare), când 
este aplicată judicios, conduce la dorinţa şi posibilitatea de a vorbi, şi 
deci la descoperirea de noi posibilităţi de comunicare, prin plăceri 
diferite, cu obiecte ce nu pot sau nu mai pot fi încorporate. Toate aceste 
obiecte sunt suport al transferului sânului lactifer sau al laptelui înghiţit 
(supt din sân sau din biberon) pentru o plăcere mai mare, împărtăşită cu 
autoritatea tutelară, cu mama, cu tata, cu membrii familiei. 

Înţărcarea, această castrare a sugarului, implică faptul că şi mama 
acceptă această ruptură de corp la corp în care copilul era, trecut din 
sânul interior la sânii lactanţi şi la purtarea în braţe, total dependent de 
prezenţa ei fizică. Această castrare orală a mamei implică faptul ca ea să 


fie capabilă de comunicare cu copilul ei altfel decât hrănindu-l, 

îndepărtându-i excrementele şi devorându-l prin săruturi şi mângâieri: 
prin cuvinte şi gesturi, care constituie limbajul. Castrarea orală atât a 
copilului, a sugarului înţărcat, cât şi a mamei, şi ea serată de relaţia 
erotică, de dăruire, cu gura copilului, ca şi de relaţia erotică tactilă, 
prehensivă, ce stă la baza ei, se dovedeşte prin faptul că mama însăşi 
are o plăcere mai mare de a vorbi copilului ei, de a-i ghida fonemele 
până ce acestea devin perfecte în lima maternă, ca şi motricitatea în 
ceea ce înseamnă a apuca şi a arunca obiectele pe care i le dă şi le 
adună, într-un început de limbaj motor. Copilul poate atunci simboliza 
pulsiunile orale şi anale într-un comportament prin limbaj pentru că 
mama sa este fericită să-l vadă capabil să comunice cu ea şi cu ceilalţi ca 
ea; el percepe plăcerea care i-o face ei asistând la bucuria de a se 
identifica cu ea, în schimburile ludice prin limbaj cu alte persoane. Sunt 
posibilităţi de relaţie simbolică pe care această castrare le promovează în 
inconştient şi în psihismul copilului său. 

Nu trebuie uitat că relaţia corp la corp a unei mame cu copilul său 
este erotizantă. Este necesar, dealtfel, ca să fie aşa: asta face parte din 
relaţia mamă-copil. Dar înţărcarea trebuie să vină să marcheze o etapă 
diferită, de mutație, de comunicare pentru plăcere, la distanţă de corp la 
corp: o comunicare gestuală, care nu mai este posesie pentru copil, şi 
care face posibilă identificarea cu mama sa în relaţia cu alţii şi cu mediul. 

Este important deci ca ea să lase copilul să fie la fel de fericit în 
braţele altcuiva decât ale ei, să-l lase să intre în zâmbet şi expresie prin 
limbaj (încercări fonematice) cu alţii decât ea. 

Din punct de vedere pulsional, obiectal, castrarea orală este pentru 
copil separarea de o parte din el însuşi care se află în corpul mamei: 
laptele pe care el, copilul, îl făcuse să curgă în sânii mamei. El se separă 
de acest obiect parţial, sânul mamei, dar şi de această primă formă de 

hrană, laptele, pentru a se deschide şi iniţia hranei variate şi solide. 
Renunţă la iluzia canibalismului faţă de acest obiect parţial care este 
sânul mamei. El transpune în timp, dacă mama nu este vigilentă, 
pulsiunile canibalice asupra propriilor mâini, sugându-şi degetul sau 
pumnul, cu iluzia că în acest fel continuă să fie la sânul mamei. Acesta 
este un înţărcare ratată, parţial cel puţin, la copilul care continuă să se 
iluzioneze de o relaţie cu mama stabilind o relaţie auto-erotică între gura 
şi mâinile sale. Trebuie bine înţeles că laptele este mai întâi laptele 
copilului, cu care el se află în comunicare, în timp ce îl face să curgă în 
corpul mamei prin sucţiune. 

Când este înţărcat, este sevrat de hrana pe care o elaborase el însuşi 
în mamă şi care era a lui, în acelaşi timp gura lui fiind privată de relaţia 
tactilă cu sfârcul şi cu sânul, obiect parţial al mamei, dar pe care îl 
credea al său. Şi încearcă să umple golul subit creat de absenţa sânului 
în gură, băgând degetul. El îşi procură o plăcere lipsită de valoarea 
nutritivă, care este şi plăcerea de a se asigura că gura sa , nu a dispărut 
Şi ea. 

Este exact asupra a ceea ce atrag atenţia copiilor mari care îşi sug 
degetul şi care vor să se “vindece”: le cer să se gândească bine: “În timp 
ce îţi sugi degetul fi foarte atent la ceea ce simţi. Gura ta este cea care 
are nevoie de deget ? Gura ta este mai satisfăcută de prezenţa 
degetului, sau degetul doreşte să se afle la adăpostul gurii ?”. Este 
extraordinar modul în care se concentrează asupra senzaţiilor şi se 
gândesc la ele. Ei înţeleg că este degetul şi nu gura, sau că este gura şi 
nu degetul: şi atunci li se poate vorbi că, tocmai, acest deget a înlocuit 
sânul, pentru că nu au acceptat, când erau foarte mici, să fie privaţi să 
mai sugă de la mama, deşi erau totuşi suficient de mari, la acel moment, 


pentru a vorbi şi duce la gură tot ceea ce se afla la dispoziţia lor, dar, 

uite, mama nu s-a gândit că erau suficient de mari pentru a cunoaşte 
totul, şi nu numai pentru a împărtăşi cu ea plăcerea de a fi pus la sân, şi 
această iluzie a întreţinut ceea ce acum îi deranjează, dar la care nu 
reuşesc să renunţe în momentele de oboseală sau grijă. 

Atunci când, dimpotrivă, separarea prin înţărcare este progresivă şi 
plăcerea parţială ce leagă gura de sân este încurajată de mamă să se 
distribuie asupra cunoaşterii succesive a tactilităţii altor obiecte pe care 
copilul le duce la gură, aceste obiecte numite de ea îl introduc în limbaj, 
şi asistăm atunci la faptul că, copilul, încearcă, atunci când este singur şi 


ar 


treaz în leagănul său, să-şi “vorbească”, mai întâi prin lalaţii, apoi prin 
modulări ale sonorităţii, aşa cum a auzit-o pe mama lui făcând cu el şi cu 
alţii. 

În acest punct vedem simbolizarea la lucru: dacă mama este atentă 
să pună la gura copilului din acel moment (începând de la trei luni), în 
cursul minutelor după ce a supt şi precedând somnul, indiferent ce pot 
apuca mâinile sale şi duce spre gură, în locul sânului. Dacă ea pune în 
cuvinte şi semnifică ceea ce el simte tactil, spre exemplu: “Este o jucărie, 
este rece, este de metal, din os, este ursuleţul tău de pluş, este din 
pânză, este degetul tău, este degetul lui tati, este lâna din pulovărul 
tău”, toate aceste cuvinte, când ea nu este prezentă, îl ajută să şi-o 
reamintească şi să încerce să repete sunetele care o însoțeau, şi să 
poată încerca să se poarte cu obiectele ţinute cum face ea când sunt 
împreună, să scoată sunete, foneme, gesturi şi zâmbete voioase când 
apare tata şi ceilalţi cunoscuţi din anturaj, fără a provoca astfel mamei 
un sentiment de gelozie şi de abandon. În acest fel, limbajul devine 
simbolic pentru relaţia corp la corp, circuitul scurt al relaţiei mamă-copil, 
transformându-se în circuit lung, prin subtilitatea diferitelor percepții 

senzoriale ale vocalizărilor şi sensului acestor cuvinte impregnate cu 
persoana mamei prin vocea sa, aceeaşi de când se afla la sân. 

Efectul simboligen al castrării orale, este deci introducerea copilului, 
ca persoană separată de prezenţa absolut necesară a mamei sale, în 
relaţia cu altul: copilul ajunge astfel la modalităţi de comportament prin 
limbaj care îl fac să accepte compania oricărei persoane cu care mama 
sa este în termeni amicali, cu care el însuşi dezvoltă posibilităţi de 
comunicare, începute cu mama şi tatăl lui, şi dezvoltate cu alţii. 

Să subliniem că, abia după înţărcarea propriu-zisă - înţărcarea de 
corp la corp - începe să se producă asimilarea limbajului matern, pe 
grupe de foneme acompaniind senzaţii şi emoţii, senzațiile datorate 
corpului învecinat al mamei, emoţiile apropierii şi îndepărtării sale. 

Este o epocă imprecisă a limbajului, pe care copilul nu-l poate 
manifesta imediat. Nu va fi capabil de asta decât mai târziu, în momentul 
în care va descoperi plăcerea de a stăpâni obiectul primordial anal, adică 
excrementele, jucându-se cu sfincterele uretral şi anal, jucându-se de-a 
retenţia acestor materii, sau rejectându-le, mai ales dacă o face la 
cererea mamei, şi producând sunete sau nu, şi în acest caz, în special la 
solicitarea mamei, în jocul lor faţă în faţă, apoi numind prin foneme 
părinţii, apoi excrementele, cel mai adesea înainte de a numi diferite 
tipuri de hrană. 

Primele cuvinte prin repetarea a două silabe, corespund 
sentimentului de a exista al copilului, atunci când este împreună cu o 
persoană asemănătoare mamei şi dublură a senzaţiilor lor, şi prin care 
debutează limbajul primar: ma-ma, ca-ca...; este întotdeauna el-celălalt, 
la fel, “împerecheaţi”, care provoacă începutul vorbirii prin aceste două 
silabe asemănătoare, repetitive. Sugarii încep aproape întotdeauna să 
vorbească astfel. 

Cred că, tocmai, faptul că este o dublură a mamei, şi această 
simbioză este urmată de o diadă, cu ritmuri preferenţiale în doi timpi, 
toate acestea fac din această epocă o epocă cu ritmuri în doi timpi. 
Evident, acestea se înrădăcinează în inimă şi bătăile sale, dar mai ales 
din faptul că trebuie să fie dublu, să se dedubleze cu neplăcere atunci 
când mama pleacă, să se reunească cu plăcere când îşi regăseşte dublul, 
şi să se redubleze în acelaşi timp pentru ca simbolismul să se asocieze 
noţiunii de sentiment diferit de senzațiile avute în prezenţa sau absenţa 
mamei; senzaţii ce sunt însoţite de plăcerea reziduală a sustragerii uneia 
dintre senzaţii, cealaltă fiind luată cu ea de către mamă, şi cea a regăsirii 
acompaniate de o bucurie auditivă, exprimată şi de către mamă. 
Ansamblul acestei metaforizări a prezenţei obiectelor parţiale dublate de 
prezenţa-absenţa mamei mi se pare că explică dubla silabisire ce 
constituie primii semnificanţi între copii şi mama lor. 

Acesta este rolul primordial al mamei ca iniţiatoare a limbajului, 
aspect nu foarte cunoscut de către mame şi educatoare. Este important 
ca după fiecare alăptare, în momentele în care copilul, animat înainte de 
a adormi, doreşte deja să facă conversaţie - ceea ce, pentru el, este 
manipulare de obiecte, şi mirajul de a se oglindi în figura mamei -, mama 
să îi numească obiectele pe care le duce la gură, să le pronunţe 
denumirea, culoarea, tactilitatea. Copilul învaţă să dea aceste obiecte 
mamei, ca şi cum i-ar da o lingură cu mâncare. Şi mama, dându-i-le 
înapoi, se amuză de acest joc, care uneori constă, dintr-o dată, în a 
arunca obiectul pe jos: exact aşa cum în gura lui, după un anumit timp 
de manipulare, de mestecare de către limbă şi maxilare, se produce 
dispariţia prin deglutiţie a obiectului în stomac, metafora stomacului, aici, 
este deplasarea prin aruncarea pe jos, dispariţia obiectului din leagăn. 


Este o mare bucurie pentru copil dacă mama ridică apoi lucrurile 


106 


aruncate, tocmai pentru că sunt lucruri, şi nu obiecte parţiale 
consumabile. Nu ne aflăm aici în ordinul anal al aruncării; aceasta se 
poate întâmpla, dar aruncarea începe sub forma deglutiţiei, a face 
înghiţit de către spaţiu. 

Asistăm astfel, la copilul înţărcat de două, trei săptămâni - când are 
între şase şi opt luni, încep să-i apară dinţii - la apariţia roadelor 
simbolice ale unei castrări orale efectuate cu inteligenţă de către mamă. 
Apare limbajul mimic, expresiv, modulat variabil în funcţie de persoanele 
din anturaj, şi în funcţie de senzațiile şi de sentimentele copilului; 
asistăm la apariţia limbajului modulat la copil, încă negramatical, care 
atinge intensitatea maximă către optsprezece luni. El devine astfel 
capabil să manipuleze la distanţă persoanele din anturajul său. Gura sa a 
moştenit din abilitatea sa manuală, care a fost valorizată de către părinţi; 
limba sa manipulează fonemele care sunt, pentru părinţii săi, şi pentru 
anturaj, tot atâtea semne pentru sentimentele, senzațiile şi dorinţele pe 
care vrea el să le comunice. Este foarte interesant, ceea ce se produce 
astfel între diferitele zone erogene. Primul limbaj, în care cuvintele nu pot 
fi încă recunoscute, dar în care intenţia şi intensitatea dorinţei este 
recunoscută de către anturaj, promovează la copil, dacă nu este constant 
împreună cu părinţii, o manipulare la distanţă, şi uneori manipularea 
obiectelor apropiate, pentru a le atrage spre sine. El ştie foarte bine, spre 
exemplu, că atunci când se plictiseşte de absenţa mamei, dacă răstoarnă 
obiecte, dacă face zgomot sau ţipă, va face adultul să revină. Şi face 
aceste lucruri ca şi cum ar trage de o coardă pentru a face să sune un 
clopoțel! Pentru el, asta este limbaj. 

Dacă mama are schimburi mimice şi verbale cu copilul său, la 
distanţă, copilul se bucură realmente şi aplaudă cu mânuţele: fie lovindu- 
le una de cealaltă, când a fost învăţat asta, fie apucând cu mâinile 

obiecte şi ciocnindu-le de bucurie, de sus în jos, de un suport fix cum ar fi 
o masă. El scoate strigăte de satisfacţie, şi este foarte fericit dacă mama 
adaugă un cântecel pentru a modula împreună bucuria pe care o simte şi 
o manifestă lovind obiectul manipulat într-un ritm propriu. El bate în 
ritmul său, pe care mama se joacă urmându-l, punându-l în cuvinte, 
modulându-le uneori, şi aceasta dă naştere unei cântări: este fantastic, 
totul prinde sens. 

lată de ce este în stare un copil care încă nu merge, dar care nu se 
descurajează niciodată că mama lui (sau persoana care o înlocuieşte) 
este sau nu prezentă, cu condiţia ca ea să nu fie prea departe, să-i poată 
auzi vocea. Nu se plictiseşte pentru că roadele simbolice ale castrării 
orale au făcut din el un individ uman, care are o viaţă interioară în raport 
cu bucuriile interioare ale mamei sale, asociate bucuriilor sale; bucurii ale 
mamei, care constituie pentru el şi certitudinea că tatăl său şi adulţii din 
anturajul mamei sale sunt mândri de el; şi dacă are fraţi mai mari, că 
este pe cale să urce treptele care-l vor face egalul lor. 

Aş omite un element care poate uneori juca un rol capital, dacă nu aş 
menţiona aici aspectul olfactiv al întregului proces din jurul castrării 
orale. Căci, în acelaşi timp cu suptul la sân, satisfacere a trebuinţei, 
copilul trăia o satisfacţie erotică, simultan olfactivă şi pseudo-canibalică, 
prin prinderea sânului între maxilare. Copilul, care nu mai primeşte sânul 
şi este pus la biberon, este supus absenței acestui erotism olfactiv ce 
însoțea canibalismul imaginar, deşi apucarea şi suptul, în cursul înţărcării 
şi trecerii la biberon, continuă să îi aducă într-un fel satisfacția pe care o 
cunoştea deja. Cavitatea bucală şi gura copilului vor servi comunicării 
subtile cu mama, în mod inconştient desigur, la distanţă de corp la corp, 
adică cu mama ca obiect total şi nu ca obiect parţial, substanţial. 

În mod electiv, prin olfacţie, mama poate ajunge să fie, din obiect 
parţial mamelar, singularizată ca obiect total: tocmai pentru că olfacţia 
nu poate fi localizată dintr-o parte exactă pentru copil. Subtilitatea 
mirosului răspândindu-se în spaţiul care o înconjoară, va scălda copilul în 
proximitatea mamei. Mirosul nu mai poate fi asignat uneia sau alteia 
dintre părţile corpului matern şi, zona erogenă pituitară fiind întotdeauna 
asociată inspiraţiei nazale, acest miros lăsat de mamă nu poate lipsi 
copilului decât dacă este atins de anosmie. Este important de înţeles că, 
nevoia de a respira nefiind supusă temporizării, olfacţia va acompania 
fiecare inspiraţie nazală. Deci, dorinţa şi discriminarea plăcerii datorate 
prezenţei mamei se produc prin olfacţie, în timp ce trebuinţa de a respira 
se poate satisface prin orice aer, şi indiferent de mirosul său. 

Înţărcarea poate fi un eveniment euforizant pentru copil şi pentru 
mamă dacă, pe un fond cunoscut de comunicare substanţială - adică 
acum suptul la biberon - şi al imaginii funcţionale a sucţiunii - deglutiţia 
laptelui şi a alimentelor lichide sau semi-lichide înaintea celor solide, 
toate având un gust diferit de cel al laptelui mamei -, copilul şi mama 
păstrează amândoi ceea ce rămâne specific legăturii lor psihice, 
manifestat prin conjugarea prezenţei lor. Pentru copil legătura senzori- 
psihică este mirosul corpului mamei apropiat, vocea sa, privirea, 
ritmurile, tot ceea ce ea degajă pentru el şi pe care el le percepe în 
contactul lor fizic; în acelaşi timp, pentru mamă, nimic nu s-a schimbat la 
copilul său, care nu mai primeşte sânul, dar căruia îi admiră în fiecare zi 
graţia şi dezvoltarea. 

Invers, trebuie spus, o mamă care nu vorbeşte copilului său când îl 
alăptează, în acelaşi timp mângâindu-l permanent, sau care, atunci când 


îl îngrijeşte, fiind deprimată, se arată complet indiferentă, nu încurajează 

la copil o înţărcare favorabilă socializării ulterioare, unei expresii verbale 
şi motricităţi corecte. 

Cu atât mai puţin o mamă care, după ce şi-a sevrat copilul, nu se 
poate abţine să nu-l devoreze permanent prin săruturi şi să-l copleşească 
de atingeri şi mângâieri. Copilul este pentru ea fetişul acestui sân matern 


arhaic de care ea însăşi a fost serată în manieră traumatică. 


CASTRAREA ANALĂ 


Există două acceptiuni ale termenului de castrare anală. Prima, 
desemnată ca o a doua înţărcare, este sinonimă cu separarea între copil, 
devenit capabil de motricitate voluntară şi agilă, şi asistenţa auxiliară a 
mamei sale pentru tot ceea ce înseamnă “a face” necesar vieţii în grupul 
familial: este achiziţia autonomiei, “eu singur”, “eu, nu tu”. Această 
castrare asumată de către copil depinde, desigur, de toleranța parentală 
faţă de faptul că zi de zi copilul îşi dezvoltă autonomia în spaţiul de 
securitate oferit libertăţii sale pentru util, joc, plăcere. Copilul, devenind 
subiect, încetează să mai fie obiect parţial reţinut în dependenţa de 
instanţa tutelară, supus pasivităţii şi supravegherii sale totale (hrănire, 
îmbrăcare, toaletă, somn, mişcare). 

Cealaltă accepţiune a termenului de castrare anală, este - între 
aceste două persoane care sunt copilul devenit autonom în acţiunile sale 
şi adultul educator - interdicția semnificată copilului asupra oricărei 
“acţiuni” dăunătoare, de a “face” altuia ceea ce nu i-ar place să i se facă. 

Este accederea la cuvintele ce valorizează comerţul relaţional între 
persoane recunoscute ca şi controlându-şi acţiunile, şi a căror plăcere 
trebuie să fie reciprocă şi liberă. În acest sens, această a doua 
accepţiune a termenului castrare anală se articulează strâns cu prima 
accepţiune. 

Orice copil a cărui mamă sau tată nu sunt castraţi anal în raport cu el 
şi vor, prin cuvintele sau acţiunile lor faţă de el, să-i introducă interdicţia 
de a dăuna (când ei înşişi dăunează umanizării lui considerându-l un 
obiect de dresaj) semnifică prin cuvinte contrariul exemplului pe care i-l 
oferă. Ei nu aplică o castrare anală. Ci dresează un animal domestic. 
Subiectul este negat în loc ca pulsiunile dorinţei copilului să fie în parte 
barate şi în parte susţinute în intrarea în limbaj în scopul unui comerţ de 
schimburi ludice, şi socializate, cu valoare de plăcere între subiecţi. 

Nu putem deci vorbi de castrare anală decât atunci când copilul este 
recunoscut ca subiect, chiar dacă corpul său este încă imatur şi dacă 
acţiunile sale nu sunt niciodată confundate cu expresia subiectului care 
este, atâta timp cât nu a dobândit autonomia totală a propriei persoane 
în grupul familial. 

Atunci, castrarea anală, este interdicţia de a face rău propriului corp, 
ca şi lumii inanimate şi animate ce înconjoară triunghiul iniţial tată- 
mamă-copil, prin acțiuni motorii, rejectante, periculoase sau 
necontrolate. Este, la origine şi în fapt, interdicţia de a ucide şi a 
vandalismului, în numele armoniei sănătoase a grupului; în acelaşi timp 
cu iniţierea în libertatea plăcerilor motorii împărtăşite cu altcineva, într-o 
comunicare prin limbaj şi gesturi în care fiecăruia îi face plăcere să se 
acordeze cu ceilalţi. Acest control al pulsiunilor motorii distructive, 
această iniţiere în plăcerea comunicării şi a controlului motricităţii, în 


măsura stăpânirii forţei, aplicată activităţilor utile şi agreabile, toate 

acestea permit subiectului să parvină la propria întreţinere, la 
conservarea sa, la mişcarea în spaţiu, apoi la creativitatea constructivă şi 
ludică (deci nu doar utilitară). În acelaşi timp, calea rămâne deschisă 
altor plăceri, ce vor fi descoperite în stadiile următoare, uretral şi vaginal, 
care îl vor conduce, băiat sau fată, spre stadiul genital. 

Ființele umane, indiferent de vârsta lor, sunt capabile să aplice 
această castrare anală celor mai tineri, atât prin exemplu cât şi prin 


cuvinte. 


De ce o numim anală, din moment ce tot ceea ce am spus pare să 
circumscrie o privare de plăcerile agresive motorii care ar fi dăunătoare 
propriei persoane şi altora, şi o iniţiere în plăcerea unei motricităţi 
controlate, ca şi relaţionării cu altcineva ? Pentru că acolo se situează, la 
copilul încă imatur motor, prima motricitate a cărei dovadă o are că este 
doar lui însuşi agreabilă şi că în general ea creează satisfacţie mamei 
sale, din moment ce vine să îl schimbe şi ia ceea ce a produs el. După 
sucţiune-deglutiţie, motricitatea expulzivă uretrală şi anală provoacă 
întotdeauna o modificare perceptibilă pentru olfacţie şi adesea o variaţie 
a senzaţiilor în raport cu relaţia cu mama. Prin excrementele sale, copilul 
rejectează mama imaginară încorporată sub forma unui obiect parţial 
oral care, după înghiţirea care l-a făcut să dispară şi, după trecerea sa 
prin tubul digestiv, se anunţă pentru a se exterioriza la fund. El a mâncat 
din mamă dintr-o plăcere legată de canibalismul imaginar şi expulzează 
acum ceea ce, din mamă, din plăcere, se desprinde din corpul lui sub 
forma excreţiilor solide şi lichide. Este o mamă imaginară pe care o ia şi 
o rejectează, pe care o primeşte şi o dă, când mama reală i-a oferit 


obiectul alimentar parțial şi îi îndepărtează obiectul digestiv 

excremenţial. Obiect care, pentru copil, pare atrăgător, pentru că el nu 
are încă altă logică sau etică decât logica încorporării lucrurilor bune: 
excrementele copilului sunt valorizate ca obiecte presupuse ca hrană şi 
plăcere pentru mamă. Atunci când sistemul motor se dezvoltă şi când 
castrarea orală a fost simboligenă, îngrijirile mamei la şezutul copilului 
sunt însoţite de cuvinte, de jocuri, de o întreagă relaţie afectivă cu 
mama, în cursul căreia se dezvoltă zi de zi schema corporală. Dar 
schema corporală se dezvoltă în interacţiune cu imaginea corpului: 
ataşată cadoului erogen excremenţial şi plăcerii funcţionale a forţei 
musculare motorii, plăcerea pe care o exprimă mişcările bucuroase ale 
membrelor sale, ale corpului, ale gurii, zâmbetele, gângurelile, visele, 
jocurile sonore, şi ţipetele, semnifică durerea sau bucuria mamei sale. 

Cu ocazia acestor jocuri motorii, a mersului în patru labe, pe care 
copilul îl descoperă, a deplasării sale şi a obiectelor, la care supune tot 
ceea ce poate mişca în jurul său, motricitatea sa devine o problemă 
pentru mama sa pe care aceasta caută să o rezolve reducându-i 
libertatea sau, dimpotrivă, suscitând posibilităţi de deplasare explorativă 
din ce în ce mai extinse, care sunt posibilităţi de schimburi cu copilul, 
sursă de cuvinte, de plăcere, sursă de durere şi de bucurie, de restricţii şi 
autorizări concertate şi semnificate prin limbaj. Castrarea anală se 
realizează astfel progresiv. Ea ghidează copilul în stăpânirea proprie a 
motricităţii sale, dar nu numai excremențială. Adică el devine continent 
când parvine la stăpânirea motorie de sine, pentru o bună înţelegere cu 
codul limbajului motor al fiinţelor animate din lumea exterioară. 
Castrarea anală nu este posibilă, într-o manieră simboligenă care îl face 
pe copil constructiv, decât prin identificarea motorie cu obiectul total 
reprezentat de fiecare dintre părinţii şi frații lui mai mari în motricitatea 


intenționată observabilă de către copil. 


113 


Atunci când simbolizarea motricităţii în acte utile şi ludice nu se 
poate face, din lipsa iniţierii, a controlului, a cuvintelor şi veseliei ludice 
cu anturajul, copilul nu poate sublima plăcerea analo-rectală, el însuşi de 
unul singur; şi revine, din lipsa deplasării pulsiunilor anale, pasive şi 
active, asupra altor obiecte parţiale, din afara corpului său, în exersarea 
motricităţii pentru o mai mare comunicare cu persoanele asupra cărora 
să transfere relaţia cu mama sa. El se întoarce, în lipsa unei castrări 
anale simboligene, la comunicarea liminară iniţială pe care o avea cu 
mama interioară: adică jocul de-a retenţia, prin constipaţie, sau 
exteriorizarea fecalelor, eventual prin diaree, în orice caz în manieră de 
incontinenţă, necontrolat. Apoi se plictiseşte, uneori se excită din orice, şi 
din nou se plictiseşte. Mama rămâne imaginar interioară, în loc să fie 
reprezentată inconştient de către toate obiectele exterioare pe care ea 
le-a numit şi pe care trebuie să-i permită să le manipuleze. 

Constipaţia poate fi deci un semn al inhibiţiei relaţiei motorii cu 
lumea exterioară: deoarece copilul nu a fost iniţiat în această relaţie de 
către mamă, pentru că el se află într-o proastă armonie cu ea, în ceea ce 
priveşte funcţia excremenţială. Dar el poate deveni şi diareic atunci când 
efectele unei excitaţii motorii nu pot fi exprimate altfel, şi sunt refulate în 
ceea ce priveşte acţiunile sale scheleto-musculare asupra obiectelor din 
lumea exterioară. Pulsiunile anale acţionează atunci asupra primei 
imagini a corpului, adică a peristaltismului tubului digestiv, care devine 
hiperactiv, şi a cărui hiperfuncţionare produce diareea. Diareea iniţială 
este non-infecţioasă; dar tubul digestiv fiind supus unei supra-activităţi, 
şi cum nu mai manipulează conţinutul digestiv, acesta fiind prea repede 
expulzat, se va excita el însuşi provocând astfel o infecţie prin efectul 
unui peristaltism în gol, care antrenează destructurarea mucoasă. 


Aceasta este descoperirea doamnei Aubry, în cercetările făcute la 

“Parent de Rosan” asupra copiilor din această creşă pentru adopţie. Când 
îngrijitoarele se disputau deasupra patului acestor copii abandonaţi, fără 
părinţi, a căror imagine corporală era deja redusă la bula toraco- 
abdominală şi tubul digestiv, mergînd de la un pol erogen la altul, şi cum 
nu exista limbaj adresat persoanei lor, ei încercau să se pună la unison 
cu acest limbaj violent schimbat între necunoscuţi care îi angoasau şi 
reacţia lor era un hiper-peristaltism reactiv ce provoca diareea. Diaree 
care d-na Aubry a descoperit că era absolut amicrobiană şi că ea înceta 
dacă se dădeau, una după alta, două sau trei mese copilului, pentru a le 
umple tubul digestiv: atunci excitaţia peristaltică avea de ce să se ocupe 
şi nu avea urmări patogene. 

Diareea, este o manieră de a rejecta un pericol matern imaginar 
încorporat. Ea semnifică probabil, din punctul de vedere al copilului, că, 
dacă expulzează mai mult, mama orală îi va da în plus, va mai aduce 
obiecte parţiale la intrarea tubului digestiv: pentru că expulzează prin 


“ 


partea de jos mama “rea” (aceasta datorită vorbelor privind mirosul: 
“Asta miroase urât”), aceasta îl poate face să spere că pe sus va veni 
mama bună, laptele, fiertura: “Asta miroase bine”. Este dealtfel ceea ce 
s-a petrecut în experimentul doamnei Aubry. Ea a recomandat să se dea 
din nou repede una sau două mese copiilor diareici care altă dată erau 
puşi la dietă. Desigur, asta nu se face atunci când diareea este deja 
infecțioasă, tubul digestiv fiind deja atins de frecări intrinsece datorită 
peristaltismului exacerbat. Dar toate acestea demonstrează cel puţin că, 
atunci când diareea se instalează la un copil plasat într-o ambianţă de 
mare tensiune nervoasă, nu are alte mijloace decât cele digestive pentru 
a se manifesta. Dacă ar putea striga, aceasta ar fi deja o altă modalitate: 
strigătul este expresia unei tensiuni, a unei supratensiuni căutând 


comunicarea cu un altul. Şi dacă strigătul nu este auzit de nimeni, şi nu 

face pe nimeni să vină spre el să-l liniştească şi să intre în limbaj cu el, 
atunci, atunci va dirija tensiunea asupra mamei arhaice imaginare, a 
tubului digestiv: pentru că suferă în interior de ceea ce, pentru tubul 
digestiv, este asociat acestei mame exterioare care îl face să sufere prin 
tensiunea nervoasă anxiogenă. 

Pentru a înţelege mai bine această dinamică, putem considera tubul 
digestiv al copilului în manieră similară cu viermii pe care îi putem vedea 
pe plaja mării şi care, deplasându-se, înghit nisipul şi îl lasă în urma lor, 
ca şi cum s-ar hrăni cu mediul pe care îl traversează. În ceea ce priveşte 
copilul, este mama cea care trece prin interiorul său, de la gură până la 
anus: mama, imaginară, sub formă de obiect parţial pe care îl absoarbe. 
Şi mama exterioară - cea lângă care se cuibăreşte şi îl adăposteşte, care 
îl securizează - este cea care, într-o fantasmă alternativă, oferă gurii şi ia 
de la anus. Atunci când copilul expulzează violent conţinutul tubului său 
digestiv, este ca şi cum i-ar spune mamei sale: “Umple-mă pe sus”. 
Adică solicită o comunicare. Ar dori cuvinte, dar preferă mâncare decât 
nimic, şi asta este ceea ce exprimă. Este prezenţa mamei simbolice pe 
care o solicită. Şi dacă mama nu înţelege că de ea, de prezenţa, de 
tandreţea ei calmă are nevoie, dacă ea nu-i dă decât material digestiv, 
să bea, să mănânce, care nu este limbaj, un astfel de copil, văzut de ea 
permanent ca un tub digestiv, pentru care ea caută ceea ce-i lipseşte şi 
care expulzează caca pe care ea îl îndepărtează fără cuvinte însoţitoare, 
este inevitabil inhibat în privinţa iniţierii sale în limbaj pentru viitor. Şi 
asta se petrece foarte timpuriu. Când copilul începe să vorbească, la 
nouă luni este deja potenţial vorbitor, pentru că “înghite foneme”. Le 
înghite prin urechi, trebuie să le scoată prin laringe, şi este acelaşi lucru 
analogic pentru subtil ca şi pentru substanţial, este o metaforă pentru 
ceea ce se petrece în tubul digestiv. 

După cum spuneam, castrarea motorie, purtătoare a legii interdicţiei 
privind uciderea şi distrugerea vandalică de sine şi a altcuiva, şi a 
obiectelor investite de altcineva ca posesie a sa, este o parte a castrării 
anale. Şi mai spun că, toate fiinţele umane, indiferent de vârsta lor, sunt 
capabile să aplice această castrare anală celor mai tineri, cu condiţia ca, 
fiind mai dezvoltați ca subiectul care urmează să fie castrat, să constituie 
modele pentru devenirea sa, prin dorinţa pe care o are cel mic de a-i 
imita pe cei mari pentru a se valoriza narcisic, atingând o imagine mai 
dezvoltată şi mai armonioasă, mai adaptată grupului, decât este deja el 
însuşi. Această dorinţă merge în sensul dezvoltării în societate, al 
pattern-ului adult, de băiat sau fată; căci are, prin limbaj, cunoştinţa 
sexului său, pe care o are şi intuitiv prin dorinţa de a-i imita pe cei pe 


care îi simte asemănători sexual, fără să ştim prea bine cum. 


Cazul lui Francois 


Primirea castrării de la un frate mai mare de sex diferit, fără ca 
această castrare să fie raportată la comportamente al propriului sex, 
poate conduce la devierea dezvoltării copilului. 

“Prima treaptă pentru a deveni ca tatăl meu, era să fiu sora mea”, 
spunea acest copil care fusese forţat să meargă până la tentativa de 
suicid. Era un băiat de treisprezece ani, inteligent, căruia i-au trebuit 
două zile pentru a ieşi din comă. Încercase să se sinucidă cu un cuţit de 
bucătărie tăindu-şi burta. Îngrozise serviciul de chirurgie, spunând, când 


şi-a revenit: “De ce aţi făcut asta, căci va trebui să o iau de la capăt!”. 

Atunci, indignaţi, s-au gândit la consultarea unui psihanalist şi m-au 
chemat. Şi este primul lucru pe care i l-am spus. Avea ochii închişi; am 
aşteptat să-i deschidă. Mi-a simţit prezenţa. A deschis ochii, m-a privit, 
eu i-am spus cum mă numesc şi că eram psihanalist, şi că fusesem 
chemată de personalul secţiei “pentru că au muncit două zile să te 
reanimeze şi că primele tale cuvinte au fost: “De ce să mă reanimaţi, 
pentru că va trebui să o iau de la capăt!”. Acum, pune-te în locul 
medicilor şi al chirurgilor care au salvat un copil de la moarte, şi care le 
spune: “Vreau să mor!”. Ei nu înţeleg, şi de aceea m-au chemat, pe mine 
care sunt psihanalist, ca să vedem împreună dacă într-adevăr vrei să 
mori, sau dacă doreşti să trăieşti, dar nu ştii cum să faci asta. Acum, 
dacă doreşti să-mi vorbeşti, fă-mi...” (închisese din nou ochii) “... fă-mi 
un semn din pleoape, pentru că nu poţi vorbi” (era intubat peste tot) “şi 
dacă nu vrei să mă vezi, ei bine, o să înţeleg, nu-mi face nici un semn, şi 
o să plec. Ai dreptul să doreşti să mori, dar cred că ar fi interesant să 
înţelegi că poate există o posibilitate ca să trăieşti, dacă înţelegi motivele 
pentru care crezi că nu mai ai dreptul să trăieşti”. 

Atunci el a făcut un semn, repetat de două ori: a deschis şi a închis 
pleoapele. l-am spus: “Mă numesc d-na Dolto, tu te numeşti Cutare, şi 
am să vin la spital marţi. Vom putea vorbi atunci, dar poţi să-mi spui, 
pentru că poţi vorbi puţin, de ce trebuie să reîncepi ? - Eu n-am fost 
niciodată ca ceilalţi. - Ei bine, asta nu mă miră, pentru că ceilalţi sunt 
fete, iar tu eşti băiat!” A deschis ochii larg, ca şi cum ar fi fost uluit de 
răspunsul meu. lar eu i-am spus: “Pe martea viitoare!”. 

A fost un tratament extraordinar, un tratament foarte scurt, în cinci 
şedinţe la interval de o săptămână. Era imposibil pentru acest băiat să 
ajungă la maturitate: era un copil ce revendica identificarea cu un 


bărbat, dar fiind tot timpul fuzionat cu sora lui, cu paisprezece luni mai 

mare. Ajunsese la această tentativă de suicid la scurt timp după ce sora 
lui devenise nubilă. În şase luni se transformase, din copil devenise 
domnişoară, avea cicluri, era diferită în raport cu el. Şi apoi toţi băieţii se 
interesau de ea, o căutau la telefon; iar el, fratele ei, răspundea de 
fiecare dată: “Nu este aici”. Aşa-zis, ea nu era niciodată acasă, când o 
căuta o voce de băiat şi el răspundea la telefon. 

Cei doi copii nu vorbeau niciodată unul despre celălalt altfel decât 
spunând “noi”. “Noi doi - Christine, spunea el, vrem asta... ne gândim 
că...”. lar ea spunea: “Noi doi - Frangois...”. Niciodată un “Eu”, nici din 
partea unuia, nici din a celuilalt; cei doi erau întotdeauna “şi unul şi 
celălalt”. El era anorexic de la vârsta de şapte ani, dar nimeni nu-şi 
făcuse probleme pentru asta în familie. Era longilin, foarte slab, sportiv, 
activ, foarte bine clasat şcolar, iar părinţii spuneau: “Da, nu mănâncă 
niciodată grăsimi, nici pâine, nici dulciuri, în fine, se hrăneşte aşa de la 
vârsta de şapte ani” - vârstă la care se născuse sora sa mai mică. Și 
astfel, am găsit cheia, pentru că el mi-a spus că făcea asta de când 
mama lui aştepta “fantoma”... L-am întrebat: “De ce este fantomă ?” - 
Bine, înţelegeţi dumneavoastră, copiii, când se nasc, se ridică din pătuţ şi 
trag de văluri. Aşa că, eu am numit-o “fantoma”. - Cine este, fantoma ? - 
Ei bine, era o fată. - Da, deci este sora ta ? - Ă, nu, înţelegeţi, dacă ar fi 
fost băiat, aş fi putut să am un frate, dar cum era o fată... - Atunci, dacă 
a fost fată, tu erai ce ? - Ei, sora mea (se referea la Christine) era sora”. 
În această idee bizară, el ar fi putut fi frate dacă noul-născut ar fi fost 
băiat, dar aşa, nu era nimic, Christine era cea, fals îngemănată cu el, 
care era “sora mea”... iar cea mică era fantoma. De fapt el era cel care 
devenea o fantomă. 

Mi-a mai spus că, pe când mama lui aştepta “fantoma”, doctorul de 
familie îi explicase: “Ar trebui să profitaţi şi să îi faceţi un regim soţului 

dumneavoastră, pentru că este gras şi asta îi poate afecta inima”. Astfel 
că, în cursul sarcinii, soţul ei, tatăl lui François, urmase un regim pentru 
slăbire. Şi Francois a adăugat: “Înţelegeţi, burta mare, la femei aduce 
copii, dar la bărbaţi afectează inima”. 

A fost formidabil, tot ce a putut să-mi spună în câteva şedinţe, şi 
luând în greutate... 12 kilograme! La ultima şedinţă mi-a spus: “Ce 
meserie este aceasta a dumneavoastră. ... Ce studii trebuie făcute 
pentru meseria dumneavoastră ? Mie mi-ar place să fac această meserie! 
- Trebuie să devii mai întâi fie medic, fie psiholog, şi apoi să faci o 
psihanaliză pentru a învăţa această meserie”. 

Atunci a spus: “A, psihanaliza, ştiu este povestea cu complexul lui 
Oedip. Da, tata mi-a povestit asta”. (Era ultima şedinţă, şedinţa de 
despărţire. A dorit ca tatăl lui să fie prezent). “O, era istoria unui tip, care 
era tot timpul agasat de un altul care ţinea mereu predici (sic!) şi el l-a 
omorât!”. l-am spus: “Da, este aproximativ aşa, dar mai este ceva. - 
Sigur, ştii şi tu, a intervenit atunci tatăl, ţi-am spus că s-a întâmplat aşa 
pentru că tatăl era îndrăgostit de aceeaşi femeie ca şi fiul (din nou sic!)”. 

Oricum, pentru a reveni la dificultăţile sale de identificare, dacă nu 
mai mâncase niciodată gras, fusese pentru că dorea să devină bărbat şi 
nu vroia să aibă grăsimea care aduce copii. De aici această anorexie, 
care îl ducea până la leşin. Cu câteva săptămâni înainte de tentativa de 
suicid, fusese ales şef de clasă la şcoală. În acest sens mi-a explicat: 
“Când băieţii m-au ales, mi-am spus: dar eu nu sunt fată, de ce mă vor 
pe mine băieţii?” 

Când mi-a povestit despre pierderea totală a apetitului care îl făcea 
să leşine, l-am întrebat: “Cum a început asta ? A început prin 
imposibilitatea de a mânca, sau prin aceea de a face caca ? - Aşa, prin 
imposibilitatea de a face caca. Înţelegeţi, eram plin de aceste chifle în 

formă de supozitoare”. (Era vorba despre sandwich-uri, pe care el le 
numea “în formă de supozitoare” şi pe care le mânca la şcoală la prânz). 
“Asta mă umplea cu totul, şi nu mai puteau ieşi pentru că erau prea 
multe. Atunci, nu mai puteam mânca”. 

Era în orice caz extraordinar, această pubertate care se desfăşura şi 
provoca reactivarea tuturor fantasmelor infantile. Exista o confuzie a 
tuturor orificiilor cu imaginea tubului digestiv ca „gaură” în care se 
îndesa tot ce intra. Avea ideea obstacolului prin acumulare. Dealtfel, 
spunea: “Ştiţi, e ca şi cu tuburile când sunt înfundate; trebuie 
desfundate. Şi de aceea îşi desfundase stomacul printr-o despicătură a 
abdomenului cu cuțitul de bucătărie. Trebuia să ucidă fantoma pentru a 
deveni real. În cazul lui, castrarea anală fusese efectuată de sora lui. 
Atunci, el, se pierduse, fiind abandonat de Eul său auxiliar. Nu avusese 
autonomie reală până atunci, în ciuda unei dezvoltări intelectuale 
deosebite şi a unei excepţionale reuşite şcolare. Castrarea anală fusese 
aplicată, dar identificarea masculinizantă era imposibilă, iar Oedipul 
fusese trăit pe o imagine corporală vagă, care nu era aceea a unui băiat; 
era o persoană dornică-de-a-fi-băiat care avea o imagine corporală 
asexuată sau feminină, devenită asexuată subiectiv deoarece îşi dăduse 
seama că nu era feminină, dar ameninţată secundar (în ochii săi) de 
feminizare când votul băieţilor din clasa lui îl alesese şef de clasă: le 
plăcea, ca şi sora lui băieţilor. 

Vedem cum castrarea anală trebuie efectuată de către cei care 
susţin, în cel căruia o aplică, ceea ce noi numim identificarea cu sexul lor, 
Eul Ideal al copilului - adică modelul invidiat, cel cu care vrea să se 
identifice - şi care, prin gesturi şi cuvinte, îi interzice comportamentele 
motorii indezirabile după legile grupului: comportamente pe care dorinţa 
i le sugerează, dar care ar fi dăunătoare fie lui însuşi fie altcuiva. De aici 

decurge că, dacă pe ascuns sau fără ştiinţa adultului, copilul, curios să-şi 
experimenteze dorinţa, nu respectă interdicțiile verbale care i-au fost 
impuse şi nu numai că nu suferă nici un prejudiciu, dar nu obţine decât 
plăcere fără a dăuna nici altcuiva, şi nici sieşi, a descoperit singur 
modalitatea de a-şi satisface dorinţa şi, prin aceasta, a experimentat o 
putere de care adultul nu îl credea capabil încă. Este momentul cel mai 
important în relaţia educativă a adultului cu copilul între doi şi patru ani. 
Atunci când această transgresiune motorie este descoperită de către 
instanţa tutelară, aceasta ar trebui să felicite copilul care nu s-a supus, în 
loc să-l culpabilizeze că a nesocotit nişte vorbe; pentru că aceste vorbe 
nu aveau alt scop decât să-l protejeze de un pericol real, şi în nici un caz 
să îl facă dependent de nişte cuvinte interzicând mişcarea. Aceste 
cuvinte au devenit caduce din moment ce nu mai are nevoie de această 
interdicţie pentru a fi în siguranţă, riscându-şi dorinţa. În aceasta constă 
intreaga dificultate a educării copilului de la doi la patru ani, căruia se 
doreşte impunerea, pentru că este mai comod, că el sau ea nu trebuie să 
nesocotească restricţiile din prudență ale instanţei tutelare: atunci când 
le transgresează şi nu i se întâmplă nimic rău, trebuie să i se spună: 
“Bravo! Îţi interzisesem asta pentru că nu te credeam destul de mare ca 
să o poţi face fără pericol, dar pentru că eşti, ei bine, te felicit, şi de 
acum înainte îţi este permis, dar să nu faci cutare alt lucru, de care nu ai 
fi capabil, până în ziua în care te vei simţi în stare, pentru că ţi s-ar putea 
întâmpla cutare sau cutare necaz. Ai grijă şi ca acel copil, mai mic decât 
tine, să nu facă asta încă, până când nu va fi capabil să o facă”. 

Dacă, dimpotrivă, cu ocazia acestei tentative de transgresiune sau a 
transgresării împlinite, copilul şi-a experimentat neputinţa printr-o 
suferinţă riscantă pentru el, sau dăunând fără să fi dorit asta prin 
proiectul său de acţiune, trebuie să fie replicată castrarea anală prin 

cuvinte, în acelaşi timp cu ajutorul ce trebuie adus narcisismului său, 
pentru că a eşuat în această dorinţă de transgresiune care era o dorinţă 
promovată de identificare cu adultul. Vedem în general educaţia 
făcându-se cu totul altfel. Copilul a suferit din cauza eşecului tentativei 
sale de transgresiune şi adultul, angoasat de riscul unui accident sau 
provocării unui incident, agresează la rândul său copilul, şi adesea într-o 
manieră sadică se bucură verbal: “Foarte bine, n-ai ascultat, eşti 
pedepsit!!” 

Această manieră de a efectua castrarea anală este absolut nefastă, 
inumană. Pentru copil, poate părea că adultul însuşi este, prin cuvintele 
magice prin care exprimă dorinţa sa, agentul nereuşitei sale. Adultul este 
cel care vrea, în ideea sa de atotputernicie, să-i impună o neputinţă 
motorie, ce riscă să decurgă de acum din însăşi dorinţa copilului, prin 
identificare cu adultul, când va încerca să obţină un succes în realitate. 
Este într-adevăr necesar ca adultul să verbalizeze pericolul real, 
neputinţa copilului în faţa acţiunii pe care dorea să o efectueze. Dar 
adultul trebuie să explice că în aceeaşi neputinţă se pot afla şi adulţii 
dacă ar încerca, la nivelul lor, acţiuni asemeni celor pe care copilul dorise 
să le realizeze şi a eşuat. În primul caz, el dă copilului speranţa de a se 
identifica într-o bună zi cu el, dezvoltându-se şi observând modalităţile 
lui de acţiune; în al doilea caz, oferă copilului dovada că neputinţa sa nu 
este mai mare decât a părinţilor săi, dacă ar fi confruntaţi, în condiţiile 
lor, cu elementele implicate în această acţiune periculoasă. Castrarea 
anală securizează copilul, susţinând în acelaşi timp libertatea sa de a dori 
şi speranţa de a reuşi. 

Copilul, prin experienţă, descoperă că interdicțiile sunt securizante 
din moment ce, dacă le transgresează, îi aduc o suferinţă reală. Această 


experienţă îi dă încredere în părinţii săi şi în cuvintele lor care-i limitează 


! N.A.: A se vedea că, se poate merge până la a spune: “Dumnezeu te-a pedepsit!”. 

libertatea totală. Cu toate acestea însă, trebuie ştiut că orice eşec al unui 
copil este pentru el o rană narcisică, în acelaşi timp cu faptul că suferinţa 
pe care o poate trăi prin insuccesul provocat de o dorinţă pe care a pus-o 
voluntar în acţiune, se află în ordinea castrării. De aceea este important 
ca interdicţia să nu fie decât temporară pentru ceea ce poate fi dăunător 
copilului ca atare, dacă cineva mai mare sau un adult poate face asta şi 
să-i reuşească, conform modului etic anal, fără pericol, atunci când va 
dispune de tehnica necesară. Este necesar să se afirme copilului că în 
timp, cu răbdare, observând, o abilitate mai dezvoltată, şi identificarea 
cu comportamentul adulţilor în care poate avea încredere, perseverenta 
şi eforturile sale vor fi recompensate: va putea accede într-o zi la aceeaşi 
putere pe care o vede şi la părinţii săi, şi poate chiar la o putere mai 
mare decât a lor. Decurge din asta că adulţii, părinţi sau nu, capabili să 
aplice unui copil castrarea anală cu maximum de eficacitate simboligenă 
atât pentru capacitatea lui ludică, constructivă, artistică şi utilitară, ca şi 
simţul său social şi respectul pentru altcineva, sunt cei care nu 
proiectează angoase faţă de toate acţiunile copiilor de care sunt 
responsabili. Sunt cei care sunt gata să răspundă întrebărilor puse de 
copil, fără a merge dincolo de ceea ce el cere; care sunt apți să-l ajute 
judicios atunci când se enervează şi se descurajează că nu ajunge la 
performanţa la care aspiră, dacă nu se serveşte de mijlocul tehnic 
adecvat. 

De asemenea, sunt cei care ştiu să spună nu dorinţei unui copil 
atunci când aceasta este împotriva legii non-dăunării, fie, spre exemplu, 
prin luarea în posesie - ciupeala, şterpelitul, furtul obiectelor personale 
ale altcuiva în absenţa proprietarului -, fie prin acţiuni realmente 
periculoase pentru vârsta lui. Când vorbesc despre faptul că, copilul, 
trebuie să înveţe să respecte bunul altuia în absenţa sa, trebuie să mai 

spun şi că asta nu este posibil decât dacă şi el posedă obiecte ale lui, şi 
dacă adultul nu-şi arogă dreptul de a atenta, în absenţa lui, la aceste 
bunuri. Vedem, spre exemplu, mame sau taţi care aruncă regulat 
anumite jucării ale copilului lor, sub pretextul că acestea s-au stricat. Îi 
mai vedem confiscându-le anumite jucării sau obligând copilul să le 
încredinţeze banii pe care i-au primit cadou. Ei nu-şi dau seama că, 
procedând astfel, subminează posibilitatea respectării bunului altuia de 
către copil. Mai întâi, dezmembrarea jucăriilor sale face parte din jocul 
copilului, şi niciodată nici o posesie aparţinind unui copil nu trebuie să fie 
aruncată fără ca acesta să fi luat el însuşi această decizie. De asemenea, 
nici o posesie a copilului nu trebuie să-i fie confiscată drept pedeapsă. 
Dacă un obiect este luat din mâna copilului, aceasta nu trebuie să i se 
facă decât pentru că acel obiect este realmente preţios şi pentru a ajuta 
copilul, care riscă să îl strice şi să regrete mai târziu, preţul obiectului 
sau siguranţa sa excluzând posibilitatea înlocuirii sale. Dar niciodată: “iţi 
confisc păpuşa pentru că ai spart vaza de porţelan!”. 

Un copil căruia i s-a respectat tot ceea ce a pus în cutia sa cu jucării, 
şi care îi sunt - din motive personale - absolut preţioase, va respecta în 
mod natural obiectele personale ale altcuiva. După cum vedem castrarea 
anală nu poate fi efectuată decât dacă părinţii sunt realmente 
respectuoşi față de copil şi bunurile sale, dacă îl cresc având încredere în 
inteligenţa şi în viaţa în devenire a acestui micut bărbat sau a acestei 
micuțe femei, lăsând o marjă largă iniţiativei sale, reducând zi de zi 
interdicțiile făcute, pe măsura dezvoltării şi experienţelor dobândite: 
uneori cu preţul transgresării injuncţiei parentale, riscând, dar care devin 
reuşite atunci când copilul scapă fără incidente. 

În momentul unor astfel de transgresiuni reuşite, de nesupuneri 


care i-au fost profitabile, copilul este deosebit de tensionat cu privire la 

ceea ce i se va spune. Va fi certat pentru că nu a ascultat, sau vor fi 
mândri de reuşita lui ? Dacă adultul recunoaşte că nu a estimat corect 
posibilităţile ce s-au dezvoltat la copil continuând să-i interzică ceva ce el 
era deja capabil să facă, atunci şi copilul va avea mai multă încredere în 
acest adult care era atent la el pentru siguranţa lui, şi nu pentru a-l 
menţine în dependenţă. Atunci când i se va face o altă interdicţie, şi se 
va face referire la transgresiunile anterioare reuşite pentru a specifica 
bine că, în cazul prezent, aventura ar fi prea riscantă, chiar catastrofică, 
pentru el sau pentru altcineva, copilul va asculta şi se va supune. 

Deseori educaţia, în momentul castrării anale - deci între 
optsprezece luni şi patru sau cinci ani, în momentul în care sunt în joc 
motricitatea, valoarea de convivialitate în joc alături de alţi copii, 
valoarea controlului corporal, sursă de plăcere şi sănătate -, este la 
originea tulburărilor caracteriale în familie şi în societate. Aceste tulburări 
se datorează fie inhibiţiei, fie nerespectării oricărei reguli de conduită. 
Non-socializarea copilului provine din faptul că educatorii n-au respectat 
zi de zi dorinţele sale de iniţiativă motorie, chiar atunci când nu 
comportau nici un pericol real, pur şi simplu pentru că făcea un anumit 
zgomot, deranja ordinea în casă, şi provoca părinţilor angoase 
fantasmatice în numele cărora distribuie imaginaţii profetice de 
nefericire, ameninţări cu pedeapsa sau bătaia: şi asta la cea mai mică 
tentativă de transgresare a interdicţiilor absurde şi sadice asupra 
promovării motorii normale, ceea ce onorează mai degrabă bunul simţ al 
copilului. 

Astfel: interdicţia de a se murdări, de a face dezordine, de a face 
zgomot jucându-se, de a se căţăra pe mobile (nu trebuie decât fixate de 
perete), de ramurile solide ale arborilor, de a atinge tot ceea ce adultul 
atinge, observând cu atenţie cum face el pentru ca, la rândul său, să 

devină priceput. Copilul vrea să imite adulţii, este datoria lui, îndrăznesc 
să spun; el trebuie susţinut în acest efort cu solicitudine atentă. Mâinile 
unui copil, de la vârsta de 22 - 24 luni, şi întregul său corp, pot fi la fel de 
abile faţă de lumea exterioară ca şi mâinile şi corpul anumitor adulţi, 
chiar dacă încă nu este capabil să-şi controleze sfincterele pentru o 
continenţă absolută. La patru sau cinci ani, educat cu încredere, copilul 
poate fi deosebit de abil, dacă este învăţat tehnologia, şi dacă îi face 
plăcere să ajute adultul de fiecare dată când acesta îl autorizează. Munca 
astfel împărtăşită, activitatea motorie cu scop utilitar, jocurile cu părinţii, 
toate activităţile în care fiecăruia îi face plăcere schimbând cuvinte cu 
privire la ceea ce face, toate acestea decuplează plăcerea de a acţiona la 
copil, şi îl pregătesc pentru autonomia progresivă şi totală prin 
introiectarea zi de zi a faptului de a şti-face în conjuncţie cu cuvântul şi 
cu amiciţia între el şi adult, între el şi ceilalţi copii întâlniți, amiciţie pe 
care activitatea împărtăşită îl face să o simtă. 


Aşa cum am menţionat mai sus, castrarea anală îşi trage denumirea 
din faptul că îşi are originea în funcţionarea sfincteriană voluntară şi 
controlată, deşi implicaţia sa umanizantă trece dincolo de această 
singură achiziţie pe care o numim higienă sfincteriană, şi care vizează 
conduita autonomă a copilului pentru propriile nevoi, întreţinerea 
corpului său, continenţa inconştientă în cursul somnului profund. Aş 
spune chiar că această achiziţie, atunci când este prea precoce, departe 
de a fi educativă, este mutilantă. Întrucât nu operează ca şi castrare 
simboligenă, deschizând copilului calea spre plăcerile sublimării 
pulsiunilor anale. Ca toate celelalte mamifere, copilul este capabil să 
parvină la o continenţă sfincteriană spontană, când vine momentul, fie că 


a fost sau nu solicitată de către adultul tutelar. Continenţa sfincteriană 

este “naturală” din momentul în care dezvoltarea neuro-fiziologică o 
permite. Atunci când adulţii pun prea devreme şi/sau cu prea mare 
intensitate accentul pe cererea de a “deveni curat”, înseamnă că acordă 
trebuinţelor o valorizare ce nu ar trebui raportată decât la dorinţa de 
comunicare şi de schimburi socializante. 

În acest fel comportamentul adulţilor ce manifestă ei înşişi dorinţa de 
a controla nevoile copiilor ajung să pervertească o parte dintre ei, 
conducându-i să se joace de-a retenţia pentru a place sau nu unui adult 
exigent. Această atitudine valorizantă pentru caca prin atenţia care i se 
acordă este cea care suscită manipularea excrementelor produse, copilul 
acţionând atunci în felul în care adultului îi face plăcere să i le ia... pentru 
a se juca cu ele, crede el. Un copil căruia nu i s-a cerut sau impus 
niciodată defecarea nu se joacă cu excrementele, ci preferă să se joace 
cu alte obiecte; cu excepţia cazului în care nu a avut niciodată nici jucării 
nici alte obiecte la dispoziţie. El îl foloseşte pe acesta, excrementul, 
pentru că este primul obiect parţial (impregnat de persoana mamei) pe 
care îl poate găsi în apropierea sa; dar dacă are jucării, obiecte care-l 
interesează să le manipuleze, să le bage în gură, etc., nu se va folosi de 
caca. Copilul nu face caz de asta, dacă nu îi este indus de atitudinea 
valorizantă cotidiană a mamei sale pentru conţinutul scutecelor sau al 
oliţei sale de noapte. O castrare sănătos aplicată, adică nu centrată pe 
pipi-caca ci pe valorizarea motricităţii manuale şi corporale, trebuie să 
permită copilului să substituie plăcerilor excremenţiale (limitate) bucuria 
de a face, de a manipula obiectele din jurul său, atât pentru propria 
plăcere cât şi pentru a promova prin identificarea cu cei mari şi cu 
părinţii. Mâinile sunt, de fapt, locul de deplasare al zonei erogene orale 
după înţărcare. Ele acţionează ca o gură prehensivă asupra obiectelor: ca 
dinţii, ca apucarea între maxilare, degetele se afundă în obiectele aflate 

la îndemână, le zgârie, le fărâmiţează, le pipăie, apreciindu-le formele. 
Un copil foarte mic adoră să deşire în joacă cu mâinile, cu o bucurie 
ludică. Aceasta este utilizarea “gurii mâinilor”. Copiii sunt uneori de o 
bucurie debordantă când ajung la această stăpânire a obiectelor, a 
elementelor, a apei, a pământului; bucuria umană a primei dărâmări care 
pentru ei este o operă, pentru că ea este transferul, asupra obiectelor 
parţiale plăcute pentru mâini, a obiectelor parţiale alimentare plăcute 
pentru gură. Limbajul tatălui şi al mamei cu privire la comportamentul 
explorator de  a-atinge-tot aduce o securitate asistată primelor 
manifestări ale unei observaţii şi creaţii ce sunt pre-constructive, chiar 
dacă, pentru început, această investigaţie este aparent necreativă, şi 
apoi păguboasă. Abia ulterior, după un anumit timp de exerciţiu aparent 
destructiv, activitatea manuală devine constructivă şi aglomerativă, ca, 
spre exemplu, aranjarea cuburilor. Prin aceste jocuri de deplasare a 
dorinţei orale şi apoi anale, copilul devine priceput şi inteligent, observă 
legile fizice în funcţie de referinţele senzoriale dobândite prin experienţă, 
şi în particular legile greutăţii, pe care învaţă să le aprecieze. 

Astfel de achiziţii motorii şi creative sunt cele care vor fi 
obstrucţionate în cazul în care se acordă “problemei” legate de pipi-caca 
o valoare stupidă. Copilul este întotdeauna capabil de la sine, educaţia 
constând doar, atunci când survine continenţa, în a depozita 
excrementele sale în locul destinat tuturor, copii şi adulţi, la toaletă, şi de 
a se descurca singur cu mândrie, pe cât de repede este neurologic 
posibil. De fapt, copilului i se pare, că adulţii care merg la toaletă singuri, 
sunt posesorii unei chei simbolice extrem de valoroase - cu atât mai mult 
cu cât copilul nu îi însoţeşte. A face pipi şi caca în locul rezervat adulţilor, 


şi într-o manieră ce exprimă continenţa, caracteristică celor mari, dă 

dreptul de a atinge, odată cu autonomia completă privind trebuinţele 
corporale, un nivel etic ce oferă eticheta demnităţii umane în societate. 

Doar printre copiii cărora li s-a impus continenţa prea timpuriu, 
vedem cazuri de retard, în raport cu schema corporală, al imaginii 
corporale. Căci aceasta reprezintă singura manieră de a rămâne subiecţi 
decât de a se opune injuncţiilor presante ale mamei, şi de a o priva de 
plăcerea pe care o are - şi pe care copilul o resimte incestuoasă oral şi 
anal - de a se ocupa de pipi-caca şi de şezut, această regiune simultan 
ruşinoasă şi sacră, unde trebuinţele şi dorinţele sunt originea valorilor 
etice contradictorii!. Copilul în stadiul anal devine civilizat în a-şi face 
nevoile, şi continent în timpul somnului, între douăzeci şi douăzeci şi 
şapte de luni cel mai târziu, cu condiţia să nu i se impună nici un dresaj 
educativ, şi ca educaţia în scopul unei promovări umane în toate 
celelalte comportamente - control motor, control senzorial cu expresia sa 
în schimburile prin limbaj, cunoştinţe extinse de vocabular, acceptarea 
regulilor şi obiceiurilor în societate, frecventarea altor copii - să fi fost 
mobilul instanţelor tutelare. 

Continenţa naturală este întotdeauna spontană la un copil crescut cu 
încredere, respectând demnitatea lui umană, în mijlocul celor mai mari şi 
al adulţilor cu care este îndreptăţit să se identifice de îndată ce are 
posibilitatea neurologică, fără a fi repezit: “A, nu, tu nu, tu eşti prea 
mic!”. Ea nu survine natural la copiii care, sub pretextul că ei sunt mici, 
nu-şi pot satisface dorinţa de a acţiona pe măsură ce o resimt, în modul 
în care îi văd pe alţii că o fac. 

Un copil devenit continent spontan nu-i deranjează niciodată pe 
adulţi, cel puţin dacă aceştia nu sunt intoleranţi la întrebările sale, la 


cererile, la încercările, la iniţiativele sale de acţiune. Solicitările sale care, 


! N.A.: Există mame exhibiţioniste şi voyeuriste care vorbesc în public despre scaunul copilului 
lor, şi îl dezbracă pentru a-l schimba, în orice încăpere şi în faţa oricui. 

uneori, obosesc părinţii, sunt întotdeauna inteligente; iar adulţii, când îl 
văd că este neputincios în a-şi realiza o dorinţă, ar trebui mai degrabă 
să-l încurajeze să reia mai târziu aceeaşi experienţă, decât să-i arunce: 
“Vezi, am avut dreptate!”. Majoritatea copiilor sunt menţinuţi prea mult 
timp în locurile publice sau la masă, spre exemplu, pentru plăcerea 
părinţilor, într-o imobilitate care le este nocivă. Aceiaşi copii, la ei acasă, 
nu sunt ajutaţi să devină abili, când orice copil îşi doreşte asta. 
Neîndemânarea provenind adesea atât din lipsa de experienţă, din lipsa 
de concentrare, din insuficienta observare, cât mai ales din lipsa 
cuvintelor explicative din partea adulţilor pe care le place să-i 
urmărească în activităţile lor. Copilul are nevoie de înţelegere 
tehnologică, şi deci de un ajutor din partea părinţilor explicându-i că, 
dacă ar fi procedat aşa cum a făcut el, ar fi avut aceleaşi dificultăţi ca şi 
el. Dar, încă o dată, nu este posibil ca el să ajungă la asta, la această 
plăcere a “facerii” tehnologice cu materialele sau cu obiectele, decât prin 
sublimarea plăcerii excremenţiale, plăcerea de a produce, prin el însuşi, 
obiectele parţiale substanţiale pipi şi caca, faţă de care orice altă 
“facere” este o deplasare în interesul său afectiv, ideativ şi lingvistic în 
adevăratul sens al cuvântului. 

Este adevărat că, de la naştere, excrementele sale sunt în mod 
necesar obiecte de interes pentru părinţi: deoarece prin producerea lor 
regulată şi aspectul satisfăcător medicul sau mama judecă, prin 
funcţionarea digestivă, buna sănătate a sugarului. În plus, pentru el, 
aceste obiecte de interes excremenţial sunt confundate cu referinţele 
tactile ale legăturii co-naturale cu mama sa, şi cu referinţele olfactive pe 
care le resimte chiar şi atunci când ea este absentă, dacă a defecat în 
scutece. Mama este cea care, îndepărtându-i-le atunci când îi face 
toaleta, suprimând deci o senzaţie tactilă la şezut, în acelaşi timp 

percepând un miros caracteristic, adaugă aprecieri mimice (limbaj) ce nu 
trec niciodată neobservate de către copil. Ea este cea care îl iniţiază 
pentru rolul de control manual pe care ea îl are asupra acestor obiecte 
parţiale expulzate datorită nevoii, ca şi pentru rolul pe care copilul, prin 
controlul său, îl poate avea el însuşi asupra acestor obiecte ce servesc şi 
dorinţei, şi plăcerii pe care defecarea i-o poate aduce: plăcere adesea 
solitară, după ce a fost împărtăşită cu mama. 

După cum am spus, acestea sunt nevoi: dar prin toate relaţiile 
realizate cu mama, copilul este iniţiat, în “a face”, după “a mânca”, prin 
dorinţă. Odată cu dezvoltarea schemei corporale, copilul devine în mod 
natural sensibil la ceea ce poate, prin ceea ce scoate, sau împiedicând 
asta, simțită ca plăcere locală - sau ca plăcere la distanţă prin 
manipularea climatului emoţional al adultului faţă de el. Controlul ludic al 
excrementelor sale poate deveni, în funcţie de exigenţele educative, un 
schimb valorizat cu ceilalţi, schimb prin limbaj şi prin comerţul cu 
obiectele. S-a vorbit mult - prea mult dealtfel - despre caca-cadou: fapt 
particular în special pentru anumite tipuri de educaţie curente la noi. 

De unde şi importanţa stilului de răspuns pe care îl va da adultul, şi 
în special mama. Dacă ea pare să dea atâta importanţă recepţionării, 
văzând sau nu obiectul parţial excremenţial al copilului - gângurind, 
zâmbind, manipulând obiecte şi schimbându-le cu ea -, ea oferă valoarea 
de limbaj trebuinţelor, excrementelor ca atare, pe când pentru copil este 
cu totul altfel. Ori, excrementele ca atare nu pot fi un cadou. Ele devin 
asta pentru copil dacă mama se bucură mai mult de ele decât se bucură 
de activităţile sale ludice manuale şi vocale. Anusul devine atunci un fel 
de substitut al gurii, din moment ce semnificantul anal este valorizat de 
ea. În acest fel caca este susceptibil să devină - sau să rămână - caca- 
cadou. Vedem astfel mame care se bucură, care povestesc la toată 

lumea despre pipi-caca făcut de copilul lor!... lar el, deja “pervertizabil”, 
încearcă să placă şi mai mult mamei sale “arătându-se”, exhibându-şi 
talentul. Aduce oliţa în faţa tuturor, atunci când în jur sunt străini. Ne 
aflăm acolo unde castrarea simbolică, şi nu represia pură, este 
binevenită: “Nu aduce asta aici, mai bine adu jucăria ta, nu ne-ai văzut 
niciodată, pe mine sau pe tatăl tău, aducând caca în faţa tuturor”. “Adu- 
ne prăjituri, sau mai bine adu-ne jucăriile care îţi plac ţie, vino şi stai cu 
noi dacă vrei, dar atunci poartă-te ca noi!”. În acest fel mama ajută 
copilul - care vrea, prin natura sa sociabilă, să se facă interesant, să facă 
parte din grup, să fie admis în el - să aducă ceva ce aparţine ordinii 
sociale. 

Această valoare deosebită oferită excrementelor este recentă!. 
Importanţa defecării la sugari şi la copii nu exista înainte de apariţia 
limbajului zis de tip englez. Ea a apărut, fără îndoială în parte, datorită 
comodităţii mamelor de a nu mai spăla scutecele. Cu cât copilul era curat 
mai repede, cu atât ele aveau mai puţin de lucru, într-o vreme în care nu 
existau maşini de spălat, şi nici scutece de hârtie. Este adevărat şi că era 
bine pentru copil să nu stea prea mult timp ud. Când se uda, i se făcea 
frig; când i se făcea frig, putea să aibă colici; era un întreg lanţ anxiogen, 
atât cu privire la treburile mamei, cât şi pentru riscurile implicate. Când 
eram eu copil, nu existau chiloţeii de cauciuc, ci doar scutece de lână, iar 
copilul udat putea să răcească, şi mortalitatea infantilă era, tocmai, 
spaima mamelor. 

Nu este mai puţin adevărat că, dacă mijloacele substanţiale rămân în 
mod privilegiat aceste obiecte parţiale uretrale şi anale care sunt 
excrementele, şi tocmai în măsura în care aceste obiecte parţiale brute 


sunt produse inconştient şi fatalmente de către corpul său, copilul va fi 


! N.A.: Anumite cărţi cu sfaturi pentru mame, scrise de către “psi”, par să considere că 
admiraţia pentru cadoul fecal face parte din panoplia acţiunilor aşa-zisei “mame bune”. 


133 


îndreptăţit să creadă că supunerea sa pasivă la dorinţa de a oferi 
excrementele în momentul în care adultul vrea, reprezintă o relaţie 
interumană armonioasă. Asta perverteşte ceea ce va constitui sensul 
activităţii copilului, şi este o stângăcie compulsivă în devenire, ce face 
din copil “lucrul” funcţional al unei mame anxioase când nu are în oliţă 
ceea ce ea doreşte să vadă. 

Este cu adevărat dăunător pentru umanizarea viitoare a copiilor a 
căror mamă crede că trebuie să consacre, sub pretextul educaţiei, 
întreaga sa atenţie obţinerii unui dresaj: adică, după acceptarea mâncării 
aşa cum este impusă de către mamă, urmează defecarea aşa cum vrea 
ea. Orice dresaj este o incitare perversă la pasivitate, la o interparazitare 
prelungită; mama diminuează în acest fel, prin simplul fapt al exigenţelor 
şi al regularităţii pe care vrea să o impună ritmurilor trebuinţelor, 
interesul copilului pentru activitatea ludică motorie, accederea la mers, 
agilitatea manuală şi corporală. Aceste două activităţi necesită o relaxare 
musculară care, obligatoriu, este sursă de “accidente în chiloţi”. Copilul 
nu este încă apt, datorită insuficientei sale dezvoltări neurologice şi 
anatomice (înainte de 21 - 28 de luni), să controleze în acelaşi timp ceea 
ce vede, ce aude, ce fac mâinile sale în manieră ludică sau constructivă, 
şi sfincterele sale. Nu îi stă în putinţă, la această vârstă, să fie în acelaşi 
timp “şi în car şi în căruţă”. Din fericire, mamele, în multe cazuri, acceptă 
să nu obţină ceea ce ar vrea, şi se interesează şi de toate celelalte 
manifestări ale dezvoltării copiilor lor, lăsând pentru mai târziu acest 
dresaj epuizant pentru ele, şi sursă permanentă de dispute emoţionale 
cu copilul, dacă acesta are caracter: ceea ce este un prognostic mai bun 
pentru viitor decât dacă este supus în acest sens mamei lui. 

Pentru copilul în vârstă de nouă, zece luni, cel puţin, intrarea în 


stadiul anal activ al plăcerii motorii a întregului său corp este satisfacția 

dorinţei şi plăcerii descoperirii motricităţii voluntare: mai întâi a 
trunchiului, a membrelor superioare, apoi a bazinului, a membrelor 
inferioare, care devin capabile de deambulare voluntară, de a sta în 
şezut sau în patru labe, de abilitate manuală din ce în ce mai 
satisfăcătoare pentru el. În final, copilul se ridică pentru mers către 
vârsta de un an, uneori mai târziu. Fericit copilul care a descoperit 
mersul singur, care nu a fost ţinut în picioare, nici nu s-a încercat să fie 
făcut să meargă, aşa cum observăm adesea că se face, cu mult înainte 
de a descoperi singur capacităţile pe care le are. Este un moment de 
extraordinară bucurie, pentru un copil, acela în care, pentru prima oară, 
are revelaţia posibilităţii de a se mişca singur pe cele două picioare ale 
sale; şi este cu siguranţă recomandabil să descopere asta fără prezenţa 
unui adult în apropiere. 

În orice caz, din dorinţa de a merge spre mama sa, sau spre ceva ce 
îl atrage, copilul va face primii săi paşi. Atunci când merge pentru prima 
oară, este complet surprins. Dacă, atunci când începe să meargă, survine 
un incident, nu poate să reînceapă înainte de una sau două luni, 
incidentul asociindu-se pentru el acestei descoperiri. 

În experienţa mea de mamă, m-am aflat în această poziţie a mamei 
care, într-o manieră discretă, asistă la acest început al verticalităţii, şi 
descoperă pe faţa copilului său surprinderea. Este emoţionant să asişti la 
bucuria radioasă extraordinară a băieţelului sau fetiţei care inventează 
din nou statul în picioare. 

Copilul poate acum să se deplaseze în spaţiu. Această deplasare 
motorie, care se efectua înainte în patru labe sau în şezut, o va repeta în 
patru labe, deşi ştie să meargă; şi mamele trebuie să înţeleagă în ce 
măsură este necesar copiilor, pentru dezvoltarea toracelui şi a muşchilor 


spatelui, a şalelor şi a umerilor, ca ei să poată merge cât mai mult timp 

posibil în patru labe, chiar dacă ştiu să meargă în picioare. Apoi, copilului 
îi place să folosească un suport stabil pe care să-l împingă în faţă, fapt ce 
îi dă satisfacţie şi controlul propriului corp, în acelaşi timp cu plăcerea de 
a merge spre mama sa şi de a se îndepărta de ea prin propriile mijloace; 
el măsoară astfel după bunul său plac spaţiul de securitate, în autonomia 
pe care mama sa i-o lasă, ea însăşi liniştită, pentru a explora 
apartamentul şi spaţiul din jur. 

Deplasarea obiectelor exterioare, şi deplasarea sa autonomă în 
spaţiu, este pentru copil o metaforă prin limbaj - în dimensiunea 
expresiei motrice, graţie posibilităţilor scheletului şi muşchilor săi -, a 
peristaltismului digestiv, care făcea să avanseze obiectul alimentar de la 
gură spre anus!. Asta explică faptul că un copil care merge singur pentru 
prima oară, renunțând la orice sprijin, revine în patru labe la locul în care 
a stat în picioare şi din care a început să meargă, şi face asta de mai 
multe ori înainte de a descoperi că poate merge mai departe. Trebuie ca 
motricitatea să se fi detaşat de această primă modalitate, pentru a putea 
fi asumată ca practică a unui subiect motor, ce nu mai este dependent 
de condiţiile spaţiului exterior?. Chiar la începutul mersului în picioare 
asistăm la asta. Să repetăm: condiţiile care au însoţit mersul către un 
obiect sunt ca şi metafora peristaltismului ce mergea de la gură spre 
anus, şi deci copilul se întoarce la locul în spaţiu unde a descoperit 
posibilitatea de a se ridica şi de a merge, pentru a relua această 
experienţă. Copilul care descoperă mersul nu poate face imediat 
experienţa invers, adică să revină în picioare de unde a ajuns, după 
câţiva paşi, la capătul acestei prime îndrăzneli, când a căzut din nou în 
şezut. Nu revine niciodată în picioare pentru a se întoarce, atunci când 


abia începe să meargă. Merge întotdeauna în linie dreaptă, adică se mai 


! N. A.: Poate că asta explică relativa anorexie a unor copii atunci când ajung să descopere 
mersul. 
? N. A.: Anumiți copii ştiu să meargă acasă dar nicăieri altundeva. 

deplasează pentru un timp într-un spaţiu pe care l-am putea numi ca 
aparţinînd schemei orale (metaforă a traiectului de la un orificiu al 
corpului la altul). 

Schimbările de plan, altfel spus, a urca şi a cobori, sunt o nouă 
descoperire ce poate fi prealabilă mersului şi să survină din timpul epocii 
mersului în patru labe. Dar copilul care a urcat scările nu poate încă să le 
şi coboare singur. Este de asemenea extraordinar să asişti la prima 
experienţă reprezentată de urcatul pe un tobogan ce are bare de cele 
două părţi, de-o parte şi de alta a unui mic palier; în sine este la fel de 
uşor să fie coborât, dar după ce a fost urcat pe o parte, copilul vrea să îl 
coboare pe cealaltă, cu capul înainte, fapt ce provoacă şi căderea. La fel 
cum nu crede că este posibil, după câţiva paşi făcuţi, să se ridice şi să 
revină mergind, la fel nu poate nici să coboare înapoi scările decât după 
o lungă învăţare. Există un sens în ordinea lucrurilor. Celălalt sens ar 
însemna pentru el dezordinea. Este ca şi cum ar merge în sens opus în 
primele sale descoperiri asupra mersului. Asta este pentru el de 
negândit. Puțin mai târziu, când stăpâneşte mersul, se operează o 
mutație în gândirea micuţului, mutație care îl face să dorească să 
acţioneze “el singur”, cum “fac” cei mari, în timp ce înainte se servea de 
ajutorul celor mari pentru a se “juca” prefăcându-se că acţionează ca ei. 
Începând din acel moment, vrea să fie mare cu adevărat, şi nu doar a se 


|“ 


face că este. Cuvântul “mare”, cuvânt schiţat foarte precoce, pronunţat 


LLE- 


“mae” sau “io”, devine sinonim al promovării şi scop narcisizant. “Uite, 
mama, uite, tata, eu mare, eu singur...”. Este formidabil, să vezi chipul, 
mândria copilului care vrea să încerce singur să se depăşească, pentru a- 
şi câştiga identificarea cu cei mari. Tentativele sale de a imita adulţii şi 
fraţii mai mari îl fac pe copil să înţeleagă, că este incapabil, că 


slăbiciunea sa o reprezintă bazinul şi lipsa de control a membrelor 


137 


inferioare. Mâinile sale erau deja investite de o oralitate transferată 
asupra obiectelor  agresivităţii dentare: fărâmițarea, aruncarea, 
deplasarea, asamblarea, separarea. Picioarele sunt acum, cele care sunt 
investite cu agresivitate şi cu tactilitatea rezervată până acum mâinilor. 
Ştim cât de mult le place copiilor să-şi exploreze degetele de la picioare, 
călcâiele, gambele, până la încheieturile picioarelor, coapsele şi sexul, 
anusul, regiunea fesieră. Le place să se ciupească singuri, acesta 
rămânând privilegiul mâinilor, ce-şi are desigur originea în deplasarea 
ciupirii cu gura asupra mâinilor, care, dealtfel, se deschid şi se închid ca 
un sfincter, datorită opoziţiei între police şi celelalte degete. Fesele 
rămân încă privilegiul mâinilor adultului tutelar, copilul neavînd uneori 
braţele suficient de lungi, înainte de trei zeci de luni, pentru a atinge 
toate părţile corpului său (la şase ani mâna dreaptă, cu braţul trecut 
peste cap, poate atinge lobul urechii stângi). Dar şi pentru că ignoră 
forma tactilă pe care o are fanta fesieră şi regiunea anală pe care trebuie 
să le descopere. De asemenea, toate manipulările corpului său ar trebui 
însoţite de cuvinte desemnând diferitele părţi, şi nu ca mama, când îl 
vede făcând asta, să-l împiedice să se atingă. Încă de la începuturile 
limbajului, pe când avea câteva luni, oricât de puţin reuşise să îşi atingă 
regiunea genitală din întâmplare - când mâinile lui nu erau încă decât 
micuţi cleştişori care strângeau tot ce întâlneau, şi care trăgeau tot ce 
puteau trage - copilul, dacă mama nu i-a dat peste mâini, a putut să 
repereze acolo senzaţii foarte diferite de cele pe care le putea avea în 
alte regiuni, şi diferite, de asemenea de cele pe care mama, când îi făcea 
toaleta, i le provoca. 

Odată cu competenţa stadiului anal şi controlul generalizat al 
musculaturii în fine dobândite, copilul face o descoperire mult mai 
precisă a întregului ansamblu, al corpului, pe care îl cunoştea, prin 

tactilitatea care până atunci era impusă de mama sa. Sunt propriile 
descoperiri, acum, care sunt centrul interesului său. Îi trebuiesc cuvinte 
pentru a specifica toate aceste regiuni de explorare sensibilă a propriului 
corp; şi trebuie ca aceste cuvinte să-l facă să înţeleagă că este alcătuit 
ca toţi ceilalţi oameni. Căci are nevoie de vocabular pentru a cunoaşte 
geografia corpului său, în special regiunea urogenitală şi funcţionarea 
excremenţială activă şi sensibilă, pasivă şi retentivă, funcţionare în care 
îi place să se antreneze fără a şti încă să pună în cuvinte această 
plăcere. 

Expresiile verbale: “pipi, caca” sunt foarte interesante pentru el, nu 
numai pentru că ele implică stăpânirea cuvântului (oralitate), dar şi 
pentru că ele sunt valorizante în realitate, din moment ce spunându-le el 
poate şi comanda şezutului său. Astfel este vorba despre o stăpânire în 
acord a cuvântului şi a funcţiei, pe când, atunci când copilul spune 
“mâncare”, nu poate să şi mănânce în acelaşi timp. Când spune “pipi”, 
poate să facă sau să nu facă. Nu poate mânca în timp ce vorbeşte, dar 
poate foarte bine defeca în timp ce vorbeşte. 

Aceasta este marea diferenţă între defecare şi ceea ce se petrece în 
gură. Şi tot de aceea interdicţia de a vorbi îl face pe copil să creadă că se 
urmăreşte interdicţia de a resimţi ceea ce are loc în această regiune atât 
de abundent inervată, şi de a resimţi articularea inteligentă între, pe de-o 
parte, controlul ce trebuie cucerit, asemeni adulţilor şi celor mai mari, a 
funcţionării corpului său, împreună cu plăcerile ce o însoțesc şi, pe de 
altă parte, plăcerile senzuale de un alt nivel decât comportamentul 
promovant. 

Nu putem înţelege importanţa ce trebuie acordată intrării în joc a 


castrării anale, dacă nu înțelegem că ea permite obținerea unei stăpâniri 

adecvate şi umanizante a motricității, fie asta chiar şi numai sub forma, 
printre altele, a achiziţiei mersului. 

Caracterul decisiv - pentru viitorul copilului - al castrării anale ţine, 
într-un cuvânt, de faptul că ea este defileul ce va permite (sau nu) să fie 
sublimate manifestările excremenţiale sub forma activității constructive 
şi creative. În acelaşi timp, faza relaţională a copilului despre care vorbim 
aici este aceea în care trebuie să îşi domine motricitatea, şi în care 
trebuie să ţină cont de comportamentele resimţite de el ca insolite, cele 
ale celorlalte fiinţe vii, animale, adulţi şi copii, şi pe care autonomia în 
spaţiu îl face să îi întâlnească, fiindu-i la început inediţi, străini lumii sale 
tutelare obişnuite. Până la autonomia ambulatorie, el observa fără risc, 
într-un nimb de securitate familiară. Această securitate care îi lipseşte 
acum, copilul are nevoie mai mult decât înainte să o aibă imaginar, prin 
cuvinte păstrate în memorie, suportul învățăturilor privind fiinţele noi pe 
care le va întâlni: cuvinte purtătoare de cunoştinţe tehnice asupra lumii 
din care face parte şi pe care o descoperă zi de zi, cuvinte ce-l iniţiază în 
manipularea lucrurilor prin permanenţa în amintire când prezenţa 
tutelară îi lipseşte. Prin cuvintele explicative pe care şi le reaminteşte, 
este ca şi cum prezenţa tutelară ar fi iniţiatoarea comportamentului 
fiinţelor şi lucrurilor încă necunoscute lui. 

Aceste învățături îi vor permite să considere spaţiul necunoscut de 
descoperit în fiecare zi, îl vor susţine în explorarea domeniului familiar, în 
toate încăperile casei, fără pericol fantasmatic. Le poate cuceri graţie 
acestei cunoaşteri verbalizate ce îi permite să avanseze. El se simte 
valorizat în primele sale încercări narcisice, când acestea nu sunt 
stigmatizate ca fiind “prostii”, şi în reuşitele reale de fiecare dată când 
poate acţiona aşa cum îi vede făcând pe cei mari. 

Este uşor, în această etapă intermediară între copilul foarte mic, care 
este, şi cel mare, care doreşte să fie, să se introiecteze eşecul şi reuşita 
ca efect magic al maliţiozităţii lucrurilor; conform dorinţei distructive a 
creaturilor animale sau vegetale, sau chiar a lucrurilor inerte, pe care 
copilul le antropomorfizează după modelul mamei sale atotputernice. 
Copilul în acest stadiu proiectează intenţii antropomorfizate de devorare, 
de rejecţie, de distrugere, asupra a tot ce îi rezistă, tot ce îl angoasează, 
pe bună dreptate sau nu, în contactele sale cu obiectele. 

Exemplu: un copil de nouă luni care merge foarte repede în patru 
labe primeşte de la tatăl său, care îl vede băgând degetele într-o priză 
electrică, interdicţia de a o face; dacă o face, va fi foarte rău, şi îi este 
absolut interzis de către tatăl său să bage degetele în găurile prizelor 
electrice. Ca orice copil de nouă luni, el încearcă, pentru că este 
inteligent, să transgreseze această interdicţie. Şi, la un moment dat când 
nu este văzut, comite actul interzis. Ţipă. Cineva vine la el. În ziua 
acestei experienţe, din fericire, necazul nu este prea mare: dar copilul 
arată priza şi spune cu groază: “Tata, acolo!”. Trei zile mai târziu, bunicii 
vin în vizită, şi el face semn bunicului să-l urmeze. El merge înainte în 
patru labe. Îi arată priza electrică, de la distanţă, spunând din nou: “Tata, 
acolo!”. Pe scurt, persoana care a enuntat interdicţia este pentru el 
prezentă acolo unde, transgresând interdicţia, a primit descărcarea 
electrică neplăcută!. 

Orice rană narcisică îl împinge pe copil să se retragă în plăcerile 
cunoscute, deci lipsite de primejdie pentru schema corporală. La această 
vârstă, toate plăcerile corporale sunt esenţial focalizate la nivelul 


! N.A.: Este ceea ce noi, adulţii, facem atunci când, transgresând legi înscrise în realitatea 
lucrurilor dar prost înţelese, gândim că “Dumnezeu sau Zeii se opun”. La fel şi când, procesele 
noastre nevrotice intră în joc pentru a ne conduce la eşec sau boală, şi căutăm persecutorul 
responsabil, soarta nefastă, pe scurt, “inamicul”. 

cavităţii bucale, a gurii, a anusului, pentru băiat: al membrului, pentru 
fată: a vulvei şi clitorisului; plăceri care se produc prin intermediul 
mâinilor lor. Interdicţiile prea numeroase de a atinge obiectele exterioare 
cu corpul său obligă copilul să îşi considere mâinile periculoase; şi dacă i 
se interzice să-şi atingă propriul corp, ajunge să-şi creadă corpul - în 
întregime sau parţial - un obiect periculos, divizibil, devorabil, şi să-şi 
creadă sexul pus în primejdie de către propriile mâini - care sunt ele 
însele neliniştitoare pentru anumiţi copii, cărora li se spune fără încetare 
“Nu pune mâna”. 

Dorinţa de a fărâmiţa, de a demonta, de a atinge tot, este pentru el o 
modalitate de a-şi descoperi mâinile capabile, asemeni celor ale adulţilor, 
de a se ocupa de altceva decât gura sa, şezutul sau sexul său. El 
dezvoltă o abilitate manuală, o cunoaştere vizuală, auditivă şi tactilă a 
obiectelor; în timp ce le stăpâneşte, el îmblânzeşte pericolele, 
experimentează aspectul utilitar sau cel agreabil, altfel spus, se împacă 
cu lumea învățând să se şi să o cunoască, să şi-o facă familiară. 

O aventură tehnică nereuşită, atunci când coincide cu o persiflare, 
datorită nemulțumirii sau angoasei adultului, care adaugă uneori 
propoziţii cum ar fi: “Copilul ăsta mă omoară”, “O să se omoare”, 
“Copilul ăsta face numai tâmpenii”, sau chiar: “Foarte bine ai păţit, asta 
te va învăţa să mă asculţi !”, proiectează dintr-o dată, pentru un copil 
precoce, dorinţa sa în dimensiunile destructurante ale unei solitudini 
împietrite în mijlocul primejdiilor ascunse sub orice atracţie, primejdii 
care îl ameninţă şi cu care părinţii sunt de acord, deci complici, şi de aici 
şi persecutori. Orice atracţie face să apară în imaginea corpului imaginea 
funcţională motorie. Inteligent utilizată, dorinţa îl va promova să caute o 


plăcere care, dacă ar obţine-o, l-ar iniţia într-o mai mare autonomie. 

În fata unui eşec, copilul are întotdeauna nevoie de cuvinte care să-i 
explice cauza, fără să-l blameze, şi să-l reconcilieze astfel cu intenţia sa, 
“demagicizind” primejdia la care s-a expus şi pe care a crezut-o ca fiind 
intenţionat pusă acolo de către părinţii săi. Este necesar să se 
stabilească în mod clar cu copilul tehnologia eşecului său; tehnologie la 
care adulţii sunt la fel de expuşi ca şi el, pentru că este vorba de legi ale 
realităţii lucrurilor. 

În faţa eşecurilor sale, un copil se simte umilit în proprii ochi, şi cere 
alinare, fie ţipând, fie mergînd să se plângă pe un ton smiorcăit şi 
regresiv la mama lui. Ori adesea, acest copil care vine să ceară ajutor 
adulţilor pentru că a comis o stângăcie, tocmai când dorea să 
promoveze, este întâmpinat tocmai cu ceea ce nu şi-ar fi dorit, cuvinte 
agresive: “Taci, lasă-ne în pace!”. Sau adultul îl prosteşte din propria 
angoasă, luându-l în braţe în loc să îl pună din nou în faţa obstacolului, 
arătându-i cu mâinile sale, sau picioarele, explicându-i în acelaşi timp 
prin cuvinte, modul în care ar fi putut reuşi în încercarea sa. Să mai 
spunem şi că, dacă adulţii fac pentru el ceea ce a greşit, ceea cenua 
reuşit, este la fel de grav ca şi când n-ar face nimic, pentru că suprimă 
dorinţa pentru experienţă furnizând rezultatul imediat. De unde o 
creştere a dependenţei atunci când copilul încerca să se facă 
independent de mama sa. 

De îndată ce copilul, pentru plăcerea sa, preferă să rămână aşezat 
manipulând diferite obiecte, apoi când începe să se plimbe în patru labe 
sau în şezut, sau când merge şi doreşte să exploreze tot, modul în care 
adultul prezent se comportă este determinant pentru dezvoltarea 
copilului respectiv. Rolul acestei prezenţe adulte este de a asigura 
securitatea în mediul înconjurător, astfel încât copilul să se simtă cât mai 


liber să acţioneze după cum este tentat să o facă. Trebuie acceptată 

dezordinea, obiectele deranjate, cele care sunt aruncate pe jos şi trebuie 
să rămână acolo. Toate acestea implică o toleranţă pe care mulţi adulţi 
nu o au, în special în locuinţele mici. Şi totuşi! Dacă adulţii ar şti ce strică 
din inteligenţa senzorială şi mentală, din încrederea în sine şi în alţii, 
netolerând zgomotul şi dezordinea făcute de copiii mici sănătoşi, până la 
trei, patru ani, sunt sigură că ar abandona ţarcurile şi educaţia de a “nu 
atinge”, că ar descoperi inteligenţa precoce care se exprimă în această 
activitate continuă şi aparent dezordonată. 

Prezenţa adultului ocupat cu treburile menajere şi profesionale, 
supraveghind uşor copilul, îi permite să îi dea acestuia, uneori perplex 
sau nemulţumit că nu reuşeşte ce-şi propune, o educaţie tehnologică 
prin exemplu şi prin explicaţii verbale; este suficient să alăture cuvintele 
cu gesturile eficiente, operaţionale, pe care copilul vrea să le vadă. 

Trebuie adăugate şi încurajările prin cuvinte amicale, fără angoasă; şi 
să nu i se provoace niciodată teama de ceva ce doreşte (cel puţin în 
absenţa unui pericol real şi inevitabil). Trebuie lăsat să-şi dea seama de 
propria neputinţă şi, în faţa acesteia, să i se promită că pe măsură ce va 
creşte va fi capabil de una sau alta; dar niciodată nu trebuie să se facă în 
locul lui, nici să fie amăgit printr-un ajutor fizic prin care să trişeze faţă 
de dificultate. 

Este deci foarte important de înţeles ce este educaţia la această 
vârstă. Igiena sfincteriană, natural, face parte din ea, şi toţi copiii al căror 
control sfincterian nu a fost dobândit la patru sau cinci ani sunt copii a 
caro educaţie motorie nu a fost făcută, ci “simulată”, dacă putem spune 
aşa, de o atitudine cuprinzând prea mult ajutor şi puerilizantă. Care îi 
face să trebuiască să fie asistați pe viaţă, şi care rămân (mai puţin în 
somnul profund şi în momentele de neatenţie) într-o epocă din viaţa lor 


în care nu aveau control sfincterian. De fapt, educaţia copilului mic, 

începând cu vârsta de “atinge tot”, care este vârsta mersului, revine la 
întrebarea implicită: “Explică-mi cum să fac totul absolut singur şi la fel 
de bine ca tine”. 

Acest narcisism care îl împinge pe copil să se identifice cu adulţii pe 
care îi admiră se exprimă prin faptul că a devenit capabil de a se 
“materna” singur când îi este foame, să îşi ia să mănânce, să se 
servească, să se învelească cu ceva, să-şi pună şosete, chiar dacă nu 
este încă în stare să-şi pună pantofii şi să îşi încheie şireturile. Se poate 
feri de neplăceri pentru corpul său, exact aşa cum ar fi făcut-o şi mama 
lui: se poate feri de tensiuni, de trebuinţe atunci când, evident, are ce să 
mănânce la dispoziţie. De asemenea, poate ajuta un copil mai mic, 
mimând rolul mamei sale şi al tatălui în manieră adecvată. El se 
comportă atunci faţă de acest obiect uman astfel încât să evite pericolele 
şi suferinţa (când gelozia este depăşită, desigur, şi mai ales când este 
vorba despre un copil din altă familie ce îi este încredinţat momentan). În 
psihanaliză, spunem că acest copil a elaborat deja un pre-Supraeu 
privind tot ce ţine de corp şi supraviețuirea sa, atât al său cât şi al altuia. 
Cu excepţia stărilor emoţionale perturbatoare, el nu poate face rău 
altuia, la fel cum nu poate uita să mănânce sau să meargă la toaletă. În 
plus, el atribuie oricui altcuiva aceleaşi dorinţe ca şi ale sale: ceea ce va 
provoca unele incidente foarte utile, tocmai, în ceea ce ţine de castrarea 
anală. 

De fapt, diferenţa între imaginaţia de a-face-impreună-cu-altul 
presupus a fi asemănător cu sine şi realitatea în care celălalt nu vrea 
deloc să se comporte aşa cum se aştepta el, îl învaţă pe copil următorul 
lucru: că dorinţa sa imaginară nu corespunde dorinţei imaginare a oricui 
altcuiva. Dacă celălalt refuză să fie obiectul său, sau colaboratorul său, 
spre exemplu pentru a se juca cu el, el este nemulţumit. Dar dacă 

instanţa tutelară îi explică faptul că fiecare are dorinţele sale, şi că atunci 
când dorinţele coincid produc plăcere pentru amândoi, a descoperit cheia 
vieţii în societate. Din nefericire, adesea, părinţii obligă un copil mai 
mare să se joace cu un copil mai mic, când nu le face plăcere nici unuia 
dintre ei şi nu îi este deloc necesar celui mic. Nu este niciodată sănătos 
ca un copil să fie învăţat să aibă parte de o plăcere cu preţul neplăcerii 
altuia. Să-i fie inculcat prin cuvinte sau să i se ofere exemplu. 

O altă situaţie frecventă: copilul pentru care adultul tutelar “lasă de 
la sine”, cum se spune, ca o marionetă, şi îi satisface toate dorinţele, 
acest copil se află în pericol, şi va fi vulnerabil ulterior în mediul social al 
copiilor de vârsta sa. De ce ? Pentru că el nu a fost castrat prin castrarea 
anală în ceea ce priveşte distincţia între imaginarul unei activităţi 
motrice care i se face, sau se face altuia, şi realitatea întâlnirii cu 
altcineva a cărui dorinţă nu este deloc conformă cu manipularea altcuiva 
cu care a fost obişnuit de către părinţii lui. 

La fel se întâmplă şi atunci când copiii mai mari primesc un sfat care 
îi perverteşte să cedeze fratelui sau surorii mai mici, sub pretextul că 
este mai mic; sau să se lase invadaţi de către acesta în ocupațiile lor 
vizând un interes diferit, în timp şi în spaţiu. Vedem asta constant în 
familii: aceste sfaturi, injuncţii pervertind atât copilul cel mare cât şi pe 
cel mic, dar pentru cel mic este cel mai rău, pentru că nu primeşte 
castrarea anală. Această etică perversă în cursul stadiului anal va urma 
copilul în mod nevrotizant în stadiul genital. 

Înţeleg prin “castrare anală” interdicţia de a face orice pentru propria 
plăcere erotică. Interdicţii limitative trebuie să fie impuse acţiunii din 
momentul în care această “facere” provoacă neplăcere sau pericol 
pentru alţii, începând din momentul în care utilizarea libertăţii jenează în 


realitate libertatea de a acţiona a altuia. 

Castrarea anală trebuie să-l înveţe pe copil diferența între ceea ce 
este posesia lui, asupra căreia este absolut liber, şi ceea ce este posesia 
altcuiva, a cărei utilizare de către el trebuie să treacă prin cuvinte care 
să ceară celuilalt să-i împrumute obiectele pe care vrea să le folosească, 
şi să accepte ca acest altcineva să îl refuze. Dincolo de pulsiunea 
posesiei obiectelor parţiale, respectul posesiei personale a unui obiect de 
către altul produce la copil înţelegerea unui spaţiu al său ce se 
prelungeşte spre lumea exterioară, dar care trebuie să respecte şi faptul 
că spaţiul altcuiva se prelungeşte prin obiectele sale personale, asupra 
cărora nu are drepturi de fapt, decât cele ale negocierii prin limbaj. 

Educaţia pulsiunilor începând din stadiul anal trebuie să mai lase 
liber copilul să dea sau nu altcuiva un obiect care îi aparţine şi pe care 
acesta îl doreşte, sau să facă troc - adesea defavorabil naivului care 
încearcă să-şi facă prieteni, sau este tentat de un obiect pentru că 
aparţine altcuiva. 

Schimburile de găleți, de lopăţele în parc, s-ar petrece foarte 
timpuriu şi ar fi foarte socializante, dacă mamele nu s-ar împotrivi. Ţine-ţi 
găletuşa pentru tine, nu-l lăsa să ţi-o ia!” 

Când copilul creşte, asistăm la oferte nechibzuite poate, la trocuri în 
pierdere, sau la prea mari beneficii (conform valorii monetare a 
obiectului obţinut în schimb prin troc): cu condiţia să fie obiecte 
aparţinind la propriu copiilor participanţi la troc, este clar că asta nu 
trebuie să fie interzis, ci explicat. Nu există o reglementare implicită a 
obiectului dat, ci există una pentru troc. Dar dacă o maşinuţă are mai 
multă valoare în ochii unui copil decât jucăria frumoasă primită de ziua 
lui, este treaba lui. Este foarte greu de admis pentru anumiţi părinţi, dar 
pentru un copil - şi chiar pentru foarte mulţi adulţi - valoarea unui cadou 
este mai mult afectivă decât monetară. Discutarea cu copilul a acestui 

fapt este formatoare, dar niciodată părinţii nu trebuie să continue să se 
simtă posesorii a ceea ce au dat copilului, la fel cum nu trebuie să 
aprecieze valoarea afectivă pe care el o dă sau nu cadoului primit. 


Sadism anal ? 


După părerea mea, când se vorbeşte, în toate scrierile psihanalitice, 
de sadism anal, ca şi cum plăcerea de a dăuna ar fi legată de pulsiunile 
din acest stadiu, se face o eroare gravă. Se vorbeşte, despre copiii care 
au fost educați în manieră perversă, fără respectul datorat persoanei lor. 
Căci copilul care primeşte, pe măsură ce se manifestă dorinţa sa de 
mişcare, limitări pentru motivul unor daune reale (pentru el sau pentru 
alţii) fiind în acelaşi timp susţinut şi consolat de o instanţă tutelară care îl 
asigură că va reuşi mai târziu, acest copil, susţinut dincolo de 
sentimentul său de neputinţă prin cuvinte reconfortante, nu va înţelege 
că ar exista o plăcere de a distruge. Copilul nu are niciodată sadism 
decât la început de tot, când îi apar pentru prima oară dinţii. Sadismul 
este oral, nu este anal. Etica pervertită la un stadiu, datorită unei castrări 
deficitare sau neefectuate (aici, este înţărcarea), poate contamina cu 
perversiune stadiul următor de dezvoltare. Orice comportament coercitiv 
al adultului asupra copilului este o iniţiere la sadism şi incită copilul să se 
identifice cu acest model. 

Deci, după cum se vede, castrarea anală, este (atât pentru sine cât şi 
pentru alţii) interdicţia deteriorării şi de a lua cu forţa obiectele altuia, şi 
a oricăror daune aduse corpului: nu numai corpurilor umane, dar a 
dăunării gratuite, pentru simpla plăcere a celui care îşi foloseşte forţa şi 
puterea în acest fel asupra corpului animalelor, a plantelor estetice sau 


148 


utilitare, a obiectelor uzuale necesare activităţilor întregii familii sau în 
societate: vandalismul. Verbalizarea acestor interdicții de către adult, 
care oferă exemplu conformându-şi actele acestor interdicții, este de 
asemenea castrare anală. 

Un copil între douăzeci şi patru şi trei zeci şi două de luni, care se află 
deplin la apogeul epocii anale, deci al motricităţii voluntare, de 
asemenea nu primeşte castrarea anală, care trebuie să fie simboligenă în 
sensul psihanalitic, dacă totul îi este interzis şi libertatea sa de a cerceta, 
în mod intensiv şi auto-erotic, plăcerea mişcărilor sale, a acrobaţiilor, a 
manipulării dezordonate a obiectelor pe care le poate manipula, nu îşi 
găseşte locul în timpul zilei şi în spaţiul în care trăieşte. De asemenea, el 
nu-şi poate sublima pulsiunile în manieră socială dacă nu are nici un 
tovarăş de joacă. Datorită partenerilor de joc de vârsta lui, puţin mai 
mari, sau puțin mai mici decât el, învățând din experienţă, el reuşeşte să 
evite şi momentele dezagreabile provocate de forţa altcuiva, când este 
vorba de copii mai mari, şi pe acelea când el însuşi le-ar putea provoca 
unor copii mai mici cu scopul unic de a-şi arăta forţa faţă de ei. 

Castrarea anală este această interdicţie de a dăuna altcuiva, aplicată 
zi de zi, de la vârsta achiziţiei mersului, de către instanţa tutelară, ce 
permite un impact util şi agreabil al activităţii musculare lăsate liberei 
sale iniţiative, controlate de la distanţă, şi asistată educativ prin gesturi 
şi cuvinte în acelaşi timp cu un exemplu permanent. Aceasta este 
atitudinea sănătoasă faţă de pulsiunile marcate de castrarea anală, care 
este bine să fie oferită copilului. Este recomandabil ca orice activitate 
liber angajată de el în ceea ce-i place să-i fie respectată de către adult 
atunci când nu dăunează nimănui; şi când copilul se joacă cu interes, 


este important să nu fie deranjat de adult. Aşa cum nici el nu are dreptul 

să deranjeze adultul când e ocupat. Aici exemplul este mai important 
decât cuvintele. 

Adultul, că este bărbat sau femeie, părinte, frate mai mare sau 
delegat extra-familial, dacă aplică judicios această castrare, care se 
întinde pe mai multe luni, de la doi la trei ani, şi dacă nu face verbalizări 
cu privire la acţiunea copilului prin intervenţii sadice, urmărind propriul 
confort, de adult intolerant la dorinţa copilului, acest adult, singurul adult 
în mod sănătos, nu se arată nici angoasat, nici tensionat, nici văicăreţ, 
când interzice un act. Şi dacă acesta din urmă îi pune o întrebare relativ 
la interdicţie, el ştie să îi explice, fără să se mulţumească să-i spună că 
tot ce îi interzice este pentru “binele lui”. Încearcă să-i explice care este 
motivul interdicţiei şi, spre exemplu, că actul respectiv riscă să dăuneze 


I“ 


copilului, dar nu tergiversează în detalii şi nici în şantaj de genul “pentru 
a-mi face mie plăcere”. Nimic nu este mai umilitor în adevăratul sens al 
cuvântului, pentru copil, decât interdicțiile de genul: “Pentru că aşa spun 
eu”, “Pentru că eu comand”, fără ca el să simtă că există un motiv 
justificat într-o primejdie pentru el, adică fără ca el să simtă că este iubit 
în dezvoltarea lui, şi nu ca un animal căruia i se comandă şi care este 
redus la supunere. Adultul tutelar evită tot ce poate angoasa inutil un 
copil, deci să-l facă să-şi refuleze pulsiunile. Evită de asemenea tot ce-l 
poate surexcita prin anticipare sexuală. Un educator pentru vârsta mică 
este cel care înţelege foarte repede cu ce tip de caracter are de-a face la 
un anumit copil: cei care trebuie stimulaţi, cei care nu trebuie, 
supraveghindu-le progresul, fără a-i face remarcaţi prea mult pentru a 
nu-i face exhibiţionişti şi cărora, dimpotrivă, le trebuie dezvoltat sensul 
promovării în ceea ce are autentic, nu pentru a se face văzuţi de un 


spectator. 

Este educativ, în atitudinea şi cuvintele adultului tutelar, tot ceea ce 
va dezvolta intersectarea schemei corporale, care este acum completă, 
cu imaginea corpului, mai mult decât ceea ce va dezvolta dependenţa 
copilului faţă de pulsiunile scopice, auditive şi măgulitoare pentru 
anturajul imediat. 

Pentru a ne ocupa judicios de copii şi a purta realmente titlul de 
educator, titlu pe care părinţii îl primesc dar pentru care au rareori 
calităţile necesare cu proprii copii (dar pe care le pot avea cu copiii 
altora), trebuie luat în serios rolul civic pe care îl pot avea fraţii mai mari 
pentru a-l ajuta în dezvoltare pe cel mic, oricare ar fi natura acestui 
ajutor!, cu condiţia ca această înţelegere între copii să nu fie exploatată 
de către părinţi pentru a se îndepărta de rolul lor. 

Rolul civic al persoanelor mai mari este important în dezvoltarea 
celui mic, căci atunci când un copil cere să fie privit când execută ceea 
ce el crede a fi o realizare, este necesar să aibă încrederea adultului, şi 
să fie sigur că acesta îl autorizează pentru aceste realizări. 

Este motivul pentru care exhibiţionismul unui copil durează un 
anumit timp înainte ca el să poată renunţa la acest sentiment admirativ 
pe care-l caută. Orice copil are nevoie ca mama sa să-l privească atunci 
când face ceva. Asta nu trebuie să dureze, dar există întotdeauna la 
început. Dacă nu, copilul se dezvoltă fără sensul civic. Se dezvoltă doar 
pentru el. Trebuie de asemenea ca adultul să împărtăşească şi să ratifice 
ceea ce face el spunându-i: “Este bine, şi vei reuşi să faci asta şi mai 

bine!...”. Şi atunci când copilul vrea să rişte, este important ca adultul să 
ştie să-i spună: “Fă asta dacă te simţi capabil, dar eu nu vreau să te 
privesc, pentru că mi se face frică. Tu trebuie să judeci dacă te simţi 


capabil”. 


'N.A.: A se afla într-un grup cu cei mai mari şi în grija acestora (fără a-i stânjeni), să-i asculte, 
să-i observe în jocurile lor. 

Atunci copilul îşi va asuma sau nu faptul de a face lucrul respectiv 
fără a fi văzut făcând ceva de care, el, se simte capabil. Important este 
ca instanţa educativă să îl susţină în accederea la experienţe personale, 
ale căror roade îi vor permite să achiziţioneze mijloacele pentru 
autonomie şi valorizare în societatea copiilor de vârsta lui. În acelaşi 
timp, educatorul trebuie să răspundă oricărei întrebări puse de copil şi să 
nu-i spună niciodată că ceva nu îl priveşte, pentru că, tocmai, dacă 


UA 
îl 


manifestă interes pentru ceva, este pentru că acel lucru priveşte”. 
Sau, mai exact, copilul l-a urmărit şi vrea să primească o explicaţie 
pentru ceea ce a observat. Această susţinere a curiozităţii copiilor, în loc 
de a limita sau interzice - când ea este cea mai fundamentală dintre 
pulsiuni, pulsiunea epistemologică? - este punctul cheie al unei educaţii a 
pulsiunilor orale şi anale fără sadism. interdicţia făcută unui copil de a se 
interesa de ceva este anti-educativă şi chiar nocivă: a se interesa de 
ceva nu este niciodată ceva rău. Deci, prin cuvinte, de fiecare dată când 
copilul pune întrebări, trebuie să i se răspundă veridic ceea ce adultul 
gândeşte, ştie, sau să-şi mărturisească ignoranţa reală. În acest fel, 
bazele sadismului sunt neutralizate. Va exista probabil sadism mai tărziu, 
la momentul stadiului uretral, dar nu în cel al stadiului anal. Sadismul, 
este atunci o regresie a pulsiunilor uretrale sau genitale la stadiul anal. 
Dar în stadiul anal acestea nu există atunci când copilul este susţinut în 
realizarea activităţii motrice, şi, atunci când nu este realizabilă, pentru a 
o pune în cuvinte şi primi la timp autorizarea, în beneficiul viitorului, 
“când tu vei putea face acel sau acel lucru...”. Susținerea şi valorizarea 
curiozităţii aflate în conjunctie cu observaţia este principiul însuşi al 
educaţiei umanizante. Când castrarea simboligenă susţine acest scop, 
înseamnă că persoana care limitează unui copil accesul direct şi 


cunoscut la dorinţa sa este ea însăşi pentru el reprezentantul unei fiinţe 


? N.A.: Care impulsionează fiinţa umană la cunoaştere. Pe scurt, curiozitatea. 

umane mai evoluate, în posesia unei puteri şi a unei cunoaşteri la care 
doreşte să parvină, putere şi cunoaştere pe care acesta doreşte să i le 
delege şi să i le transmită prin cuvinte şi prin intermediul previziunii unei 
experienţe curând autorizate. Acesta este întregul travaliu; este: “Şi tu 
vei putea foarte curând, nu este interzis”. 

Tratamentul psihanalitic este bazat tocmai pe această permisiune de 
a pune în cuvinte dorinţa. Facem, de asemenea, copiii să deseneze toate 
lucrurile pe care le fabulează. Inclusiv, desigur, expresiile sadice. Aceasta 
înseamnă că suntem de acord cu dorinţa în sine, care se exprimă aici 
prin fantasme de o violenţă exagerată. În momentul în care copilul 
realizează asta, în şi prin dialog în situaţia de transfer analitic, el nu mai 
are dorinţa efectivă de a face rău în realitate, din plăcere. Este un fapt 
care ţine de experienţă. Expresia simbolizată în limbaj, într-o relaţie în 
cursul căreia subiectul este recunoscut ca valabil - deci narcisizat de 
către cineva care nu doreşte copilul, ci se află în slujba dezvoltării sale, îl 
respectă pe el ca persoană şi pe cei pe care el îi iubeşte, părinţi, 
educatori, şi nu urmăreşte să îl separe de ei - este deja o sublimare 
pentru dorinţă. Simbolizarea îndepărtează progresiv subiectul de recursul 
la plăcerea corp la corp, care eclipsează relaţia de la subiect la subiect. 
Orice reprezentant al pulsiunilor în afara propriului corp al persoanei 
doritoare este deja o mediere pe calea controlării dorinţei şi a valorizării 
sale umanizante, în acord cu legea de viaţă între oameni. Orice fiinţă 
umană este natural socială, cu condiţia ca socialul să nu infirme dorinţa 
în căutarea realizării în plăcere. Plăcerea creşte fiind împărtăşită de 
ceilalţi: cu atât mai mulţi cu cât limbajul le permite să comunice ceea ce 
simt. 

De aici valoarea simboligenă a castrărilor care permit pulsiunilor să 


se exprime altfel decât doar prin satisfacerea imediată a corpului ce ar 

face să dispară tensiunea dorinţei, suprimând în acelaşi timp căutarea 
fecundă a altuia, destinat să i se comunice şi să împărtăşească emoţiile 
sufletului şi întrebările inteligenţei. 


OGLINDA 


Ceea ce îi permite subiectului integrarea motorie a propriului corp - 
integrare realizată, în relaţie cu altul, prin castrarea anală - este 
momentul narcisic pe care experienţa psihanalitică a permis să fie izolat 
ca stadiul oglinzii. 

A vorbi de stadiu este dealtfel un lucru abuziv, pentru că este vorba 
mai curând de o asumpţie a subiectului în narcisismul său; asumpţie ce 
permite şi acoperă câmpul castrării proprie stadiului anal, şi care îşi face 
simţite efectele dincolo de acesta, în realizarea diferenţei între sexe 
(castrare primară, după cum vom vedea mai departe). 

Adaug că se valorizează adesea dimensiunea scopică a experienţelor 
zise speculare: eronat, dacă nu se insistă suficient asupra aspectului 
relaţional, simbolic, al acestor experienţe pe care le poate face copilul. 
Nu este suficient să existe realmente o oglindă plană. Aceasta nu 
serveşte la nimic dacă subiectul se confruntă cu lipsa unei oglindiri a 
fiinţei sale în altul. Căci asta este important. 

Ceea ce poate fi dramatic, este ca un copil căruia îi lipseşte prezenţa 
mamei, sau a altei fiinţe, care se reflectă cu el, să ajungă să se “piardă” 
în oglindă. 

Asemeni acestei copile devenită schizofrenă la doi ani şi jumătate 
pentru că fusese dusă într-o cameră de hotel în care tot mobilierul era de 
sticlă, şi pereţii acoperiţi cu oglinzi. Trăind în Statele Unite, fusese, până 
la doi ani şi jumătate, un copil absolut sănătos, care râdea, se juca, 
vorbea; în Franţa, la capătul a două luni la hotel, cu o persoană angajată 
ca să se ocupe de ea şi pe care nu o cunoştea, a devenit un copil 
schizofren. Ea s-a pierdut, s-a dispersat, în spaţiul acestei camere 
necunoscute, cu bucăţi de corp vizibile peste tot în oglinzi, în geamurile 
uşilor, sau ale picioarelor mesei; fărâmiţată în tot spaţiul şi fără o 
prezenţă amicală. Părinţii erau ocupați să viziteze Parisul, timp în care au 
lăsat-o cu o persoană necunoscută ei ca şi lor, şi care nu vorbea limba 
lor. 

Anumiți copii pot să cadă astfel în autism, prin contemplarea imaginii 
lor în oglindă, capcană iluzorie de relaţie cu un alt copil. Această imagine 
de sine nu le aduce decât duritatea şi răceala sticlei, atraşi de întâlnirea 
cu altul, ca şi Narcis, ei nu întâlnesc pe nimeni: doar o imagine. Este un 
moment de infirmare a sentimentului de a exista al copilului. Stadiul 
oglinzii, care poate fi simboligen, pentru copil, al fiinţei lui în lume pentru 
altcineva, ca individ ce se află în mijlocul altora, poate în acelaşi timp fi 
desimboligen pentru imaginea sa corporală, prin vederea acestui lucru 
care este corpul său, dacă nu îl recunoaşte ca fiind al său. 

Să încercăm deci să reluăm ceea ce trebuie înţeles prin individuarea 
subiectului copil în oglindă. Care este importanţa acestei experienţe 
pentru narcisismul primar, de unde va proveni, după castrarea oedipiană, 


narcisismul secundar!? 


! N.A.: A se vedea mai departe, p. 160, şi apoi p.168. 

S-a spus deja despre copil că poate, prin imagini (fantasme 
anticipatorii), să  suplinească provizoriu absenţa unei persoane 
semnificative, care este indispensabilă supravieţuirii sale. Dacă acest 
altul lipseşte prea mult timp, se produce obligatoriu o deschidere spre 
regresie, aceasta nefiind atunci vizibilă decât printr-o exagerare a 
somnolenţei copilului. Dacă este o regresie traumatică, în imaginaţia 
copilului izbucnesc pulsiuni disociate de orice fantasme de imagini de 
funcţionare. Acestea sunt pulsiunile de moarte ale subiectului care devin 
singure prevalente. Invers, pre-Eul copilului îşi are originea în dialectica 
prezenţei-absenţei materne, în continuumul securizant al unei percepții 
progresiv asociate prezenţei promise, aşteptate şi regăsite, în mijlocul 
mediului spaţial şi temporal al fiinţei în lume, şi prin memorarea prin 
limbaj. Copilul auzind se cunoaşte pe sine prin cel care îi vorbeşte; şi zi 
după zi, această regăsire îl personalizează, reprezentat fiind, auditiv, prin 
fonemele numelui său pronunţate de către această voce, prin percepțiile 
pe care le recunoaşte şi care constituie specificitatea acestei persoane 
(mama) repetitiv regăsite. Întoarcerea mamei pe fondul cunoscut este 
întotdeauna sursă de noi descoperiri. Prin limbajul mimic şi vocal matern 
ce însoţeşte noile percepții, acestea capătă sens umanizant. 

Imaginea corpului se elaborează deci ca o reţea de securitate prin 
limbaj cu mama. Această reţea personalizează experienţele copilului, cu 
privire la olfacţie, vedere, audiție, modalităţile de atingere, în funcţie de 
ritmurile specifice ale obiceiurilor materne. Dar nu individualizează 
copilul cu privire la corpul său; căci limitele spaţiale ale percepţiilor prin 
limbaj sunt vagi: el este în acelaşi timp mama lui, iar mama sa este el; 
din moment ce ea este, liniştea lui, durerea sau bucuria lui. Putem spune 
că întreruperile, separările (castrările orală şi anală, cum le-am numit) 


reprezentate de înţărcare şi motricitatea autonomă au operat deja o 

relativă individuare ce a permis schemei corporale a copilului să se 
separe de cea a mamei sale şi, prin substituție, să lege propria schemă 
corporală în elaborare de imaginea inconştientă a corpului. Această 
legătură a subiectului cu corpul se face prin elaborarea unui narcisism al 
pre-Eului, garant, atât pentru subiect, al existenţei sale şi a relaţiei 
continue cu propriul corp, prin intermediul unei etici ce perenizează 
securizarea după încercarea anxiogenă reprezentată de orice castrare. 
Dar noţiunea de individuare proprie acestui narcisism al pre-Eului, 
raportat pentru fiecare la limitele pielii, în realitatea sa coezivă, tactilă şi 
vizibilă, decurge dintr-o altă experienţă, aceea a oglinzii. Această 
experienţă a imaginii pe care o vede în oglindă, atunci când o instituie ca 
a sa, pune brusc în contact subiectul cu o plus-valoare a pulsiunilor 
scopice asupra tuturor celorlalte pulsiuni, plus-valoare ce nu merge de la 
sine şi care se confruntă cu valorile de schimb ca şi cu valorile narcisice 
ale celorlalte pulsiuni: olfactive, auditive, tactile. Să reamintim că, în 
constituirea imaginii corpului, pulsiunile scopice ocupă un loc foarte 
modest, practic total absent, pentru organizarea narcisismului primar. 
Oglinda va aduce această experienţă: apariţia altcuiva necunoscut, 
imaginea unui copil cum subiectul a putut să-i vadă pe alţii în spaţiu, şi 
pe care o ignoră ca fiind a sa; această imagine scopică trebuie atunci să 
se suprapună experienţei, deja cunoscute, a intersectării schemei sale 
corporale cu imaginea inconştientă a corpului. Vreau să spun că el vede 
acolo o imagine despre care, în faţa oglinzii, află că el singur o cauzează, 
din moment ce nu întâlneşte decât o suprafaţă rece şi nu un alt copil, şi 
că, dacă pleacă din faţa acestei suprafeţe reci, imaginea dispare. 
Limbajul mimic şi afectiv pe care copilul l-a stabilit cu lumea 
înconjurătoare nu îi aduce nici un răspuns privind această imagine 


întâlnită în oglindă, contrar tuturor experienţelor pe care le are despre 

altcineva. De aceea, dacă mama, sau o persoană cunoscută, nu este în 
apropiere de el, există riscul ca din cauza oglinzii, imaginea corporală să 
dispară fără ca imaginea scopică să fi prins un sens pentru el. Imaginea 
scopică nu capătă sensul de experienţă vie decât prin prezenţa, alături 
de copil, a unei persoane cu care imaginea sa corporală şi schema 
corpului se recunosc, în acelaşi timp recunoscând această persoană în 
suprafaţa plană a imaginii scopice: el vede dedublat în oglindă ceea ce 
percepe din ea lângă el, şi poate atunci include imaginea scopică, ca 
fiind a sa, din moment ce poate vedea, alături de a lui, pe a celuilalt. El 
se descoperă astfel sub forma unui copil aşa cum a mai văzut alţii, în 
timp ce, până acum, singura oglindă era celălalt cu care se afla în 
comunicare: ceea ce îl putea face să creadă că el era acest celălalt, dar 
fără să ştie sau să ştie într-adevăr că acest altul avea o imagine scopică, 
şi el de asemenea. 

Doar experiența oglinzii oferă copilului şocul de a înțelege că 
imaginea sa corporală nu era suficientă pentru a răspunde pentru alţii de 
ființa sa cunoscută de ei. Că ea nu este totală. Ceea ce nu vrea să 
însemne că imaginea scopică este răspunzătoare de el. Această rană 
iremediabilă a experienţei oglinzii, o putem numi breşă simbolică ce 
rezultă, pentru noi toţi, din nepotrivirea imaginii corpului cu schema 
corporală - prin care o serie de simptome vor căuta de-acum înainte să 
remedieze ireparabila pierdere narcisică. Repetarea experienţei oglinzii 
vaccinează copilul de prima stupoare pe care a avut-o, şi îl asigură, prin 
dovada scopică, de faptul că orice s-ar întâmpla, nu este niciodată 
fragmentabil: din moment ce, pentru ceilalţi care se reflectă ca şi el, 
„dispariţia” aparenţei lor nu îi atinge în integritatea întregii lor făpturi, că 
întâlneşte în continuare ca şi înainte, în căldura interacțiunilor, opoziţia 


sau acordul dorințelor între el şi ceilalţi, că limbajul - în sensul total al 

termenului - semnifică, dar foarte puţin sau deloc aspectul vizibil al 
corpurilor. 

Prin această breşă, despicătură, mă refer la un “blanc”, la o relaţie 
scopică stranie, discordantă, ce serveşte drept mască vie, care trădează 
întotdeauna mai mult sau mai puţin, simţirile subiectului. Subiectul 
descoperă atunci, în raport cu altul, că el nu este autentic decât în 
imaginea sa inconştientă a corpului care, asociată sau nu schemei 
corporale, în funcţie de faptul dacă este în imaginar ceea ce gândeşte 
faţă de acest altul, sau că, în realitate acest altul este acolo, îi permite să 
discrimineze între o întâlnire în absenţa sau în prezenţa persoanei. Între 
o fantasmă şi un fapt. Oglinda permite copilului să se observe ca şi când 
ar fi un altul pe care nu îl întâlneşte niciodată. El “se” vede, dar toată 
dorinţa lui de a comunica cu altul este frustrată. 

Să ne imaginăm un orb din naştere care întâlneşte o oglindă. Nu este 
pentru el decât un tip particular de perete, o suprafaţă rece într-un cadru 
limitat care îi dă referinţe de percepţie tactilă, şi asta este tot. Pentru un 
copil văzător, efectul este total diferit, din moment ce are, în această 
fereastră ciudată, iluzia unui altul pe care nu îl cunoştea, pe care nu îl va 
cunoaşte niciodată, şi care, în loc să fie o fiinţă cu volum şi caldă, este o 
suprafaţă plană şi rece. Imaginea sa dispare de pe această suprafaţă 
când el nu mai este în faţa oglinzii, şi apare când se întoarce la loc. 
Devine pentru el o experienţă concomitentă cu prezenţa lui, dar este 
doar o experienţă scopică, fără răspuns, fără comunicare. Chemarea lui, 
gestul lui, sunt identice în oglindă, inverse. Chemarea sa vorbeşte 
acestei imagini, dar nu se aude decât vocea lui, nu este nimeni acolo ca 
să îi răspundă. În acest sens, este o imagine alienantă, dacă nu există în 


jur o persoană pe care o cunoaşte şi care, împreună cu el, în faţa oglinzii, 

să îi arate că şi ea răspunde aceloraşi condiţii curioase de reflexie pe 
această suprafaţă plană şi rece. 

Este o experienţă a iluziei întâlnirii altcuiva, cu care i se poate 
întâmpla să se mulţumească, într-o oarecare măsură cum se mulțumea 
cu obiectul tranziţional: amăgindu-se din plictiseală în singurătate, din 
lipsa întâlnirii cu alte persoane, din absenţa jucăriilor, a distracţiilor, cum 
se spune. Amăgirea poate merge aici până la a deveni satisfacere optică, 
ce îndepărtează valoarea relaţiilor intersubiective: acestea neavând 
pentru copil sensul de plăcere împărtăşită. Amăgirea poate constitui o 
fascinaţie mortiferă pentru imaginea inconştientă a corpului însuşi: 
imaginea scopică devenind un substitut conştient al imaginii inconştiente 
a corpului, şi provocând copilului nerecunoaşterea relaţiei sale reale cu 
altul. Începe să nu mai ia în considerare decât aparenţa altcuiva şi să nu 
mai dea în relaţia sa cu altcineva decât aparenţa unei plăceri datorate 
întâlnirii cu el. Propria imagine poate fi suficientă satisfacţiei sale; în 
amintirea propriei imagini face grimase pentru altul ca şi cum le-ar face 
pentru sine: nu se mai exprimă cu adevărat de-acum. Aceasta este 
capcana creată de o aparenţă. Amăgire a ceea ce nu este fiinţă vie, ci o 
aparenţă parţială, un manechin şi o mască de a fi viu. Copilul poate fi 
fascinat de această aparenţă repetitivă de a fi viu, pentru că are un efect 
securizant cu privire la fantasmele fobice de a trăi doar împreună cu 
obiecte inanimate, dar, în acelaşi timp, ea este absolut adinamică!. 

Orice copil mic, care îşi vede imaginea de la distanţă în oglindă, mai 
ales prima oară, este plăcut surprins, se repede spre oglindă şi, dacă ştie 
să vorbească, exclamă: “Uite, bebe!”, pe când, atunci când vorbeşte 


despre el, se exprimă deja pronunţând fonemele prenumelui său. 


'N.A.: Această fascinaţie a însingurării poate opri dorinţa sa de comunicare asupra unui răspuns 
fals, aparent mai puţin terorizant decât solitudinea, dar un răspuns repetitiv al imaginii rigide 
de sine, fetiş al altcuiva. Îl vedem luând diferite posturi, jucându-se făcând grimase, zâmbindu- 
şi, mimând că plânge, orice poate simula ca expresii de sentimente pe care însă nu le simte. 
Este “a se face că...”. 

Înseamnă deci că nu se recunoaşte în oglindă. Va ajunge să descopere, 
pornind de aici, aspectul său şi să se joace cu acesta; până acum, deşi 
exista imaginea corpului în relaţia subiectului cu dorinţa, ea era 
întotdeauna inconştientă şi în raport intuitiv cu dorinţa altcuiva. 

Aici orbii congenitali în analiză pot să ne permită localizarea 
diferenţei între ei şi văzători în privinţa narcisismului primar: diferenţă 
datorată absenței, la ei, a experienţei scopice a oglinzii. Mimica afectivă 
a orbilor este de o autenticitate la fel de emoţionantă ca şi a copiilor 
înainte de experienţa oglinzii. Ei nu deghizează niciodată ceea ce simt şi 
se poate citi pe chipul lor tot ce simt în contact cu cei pe care îi întâlnesc. 
Dar ei nu ştiu că se vede. Deci ei nu pot şi nu ştiu să ascundă asta; ceea 
ce dovedeşte că noi, văzătorii, ascundem şi faţă de noi şi faţă de alţii 
ceea ce simţim datorită faptului că am putut face experienţa oglinzii. 
Vederea propriei imagini în oglindă impune copilului revelaţia că propriul 
corp este o micuță masă alături de atâtea alte mase de dimensiuni 
diferite, şi mai ales de marea masă a adulţilor. Nu ştia asta. Şi mai este 
ceva nou: descoperirea unui corp şi a unui chip inseparabile, de acum 
înainte, unul de celălalt. Copilul nu mai poate deci, în realitate, pornind 
de la experienţa scopică împărtăşită cu celălalt, să se confunde cu 
celălalt, şi nici cu celălalt al celuilalt, adică vreau să spun: nici cu tatăl, 
nici cu mama, nici cu un frate mai mare, ceea ce făcea cu uşurinţă 
înainte. Nu se mai poate confunda în realitate cu fantasmele narcisice 
care îl făceau să se imagineze aşa cum îşi dorea să fie: căci copilul îşi 
imaginează cu uşurinţă că este un autobuz, un avion, un tren, un cal, o 
pasăre; se poate observa asta când se joacă producând onomatopee, 
traducând în manieră sonoră identitatea lui presupusă; uneori în joc 
întruchipează un personaj, şi crede că este cu adevărat acesta. Pornind 
de la experienţa oglinzii, asta nu va mai putea fi ca înainte. El ştie că nu 

se mai poate confunda cu o imagine fantasmatică de sine, că nu se mai 
poate juca de-a a fi celălalt, cel care lipseşte dorinţei sale. În aceste 
jocuri imaginare în care îi place să fantasmeze o altă identitate, apare de 
acum în limbajul său “condiţionalul”: “Eu aş fi un avion”, “Tu ai fi...”. 
Pentru a înţelege mai bine acest proces complicat al oglinzii care 
cere să fie dialectizat pentru a fi depăşit traumatismul, să cităm această 
istorie, document ce mi-a fost oferit de câtre mama unor gemeni 
univitelini (cu alte cuvinte copie identică unul faţă de celălalt ca 
aparenţă, dar nu ca “natură” şi nici la “caracter”, după spusele mamei). 
Pe aceşti gemeni, nedespărţiţi, nimeni nu ştia să îi deosebească unul de 
celălalt, chiar de către cei apropiaţi, cu excepţia mamei şi a unui copil 
foarte mic, născut în urma lor, şi care îi interpela deja prin foneme 
distincte, discriminându-i fără greşeală. Într-o zi, (cei doi mergeau deja la 
grădiniţă), unul dintre ei fiind bolnav, mama a decis să-l reţină acasă. L-a 
condus pe celălalt la grădiniţă. Revenind acasă, s-a apucat de treburile 
ei, când l-a auzit pe fiul ei, care se juca singur în cameră, rugându-se. 
Tonul rugăminţii creştea şi devenea tot mai angoasat, şi totuşi copilul nu 
o chema pe mama sa. Ea s-a apropiat de uşa întredeschisă şi l-a văzut pe 
băiat rugând imaginea sa din oglinda dulapului să ia căluţul de lemn şi să 
se suie pe el. Atunci, mama a intrat şi l-a strigat pe fiul ei, care s-a 
precipitat în braţele ei şi care, pe un ton revendicativ şi deprimat, i-a 
spus: “Xt... nu vrea să se joace cu calul”. Mama, tulburată, a înţeles că 
băiatul a luat imaginea sa din oglindă drept prezenţa efectivă a fratelui 
său. Ea s-a apropiat de oglindă, ţinându-l în braţe, luând şi căluţul cu ei, 
şi i-a vorbit despre imaginea pe care o oferea oglinda, a lor, dar care nu 
este nici ea, nici calul, nici fratele lui. Ceea ce vede este el. Ea i-a amintit 
că, dimineaţa, el era puţin bolnav, dar nu şi fratele lui; ea l-a lăsat acasă 


! N.A.:Numele fratelui său geamăn. 

şi l-a dus pe fratele lui la grădiniţă, şi mai târziu se va duce să-l ia. Copilul 
a ascultat-o cu foarte mare atenţie. 

În acest caz particular de gemeni atât de asemănători, oglinda, deşi 
plasată pe dulapul din camera lor, nu pusese niciodată copilului 
problema aspectului său. Când se văzuse, fără îndoială crezuse, şi fără 
îndoială că şi fratele lui făcuse la fel (aveau puţin mai mult de trei ani), că 
îl vede pe fratele lui, fără să se mire de dubla prezenţă a acestuia. Când 
fratele geamăn s-a întors de la grădiniţă, mama a reluat experienţa cu 
cei doi copii, punându-i pe fiecare de-o parte şi de alta a ei, în faţa 
oglinzii, şi făcându-l pe fiecare să-şi vadă imaginea ca fiind a sa, iar 
imaginea celuilalt frate ca fiind a aceluia. Ea le-a explicat că se 
asemănau, erau fraţi gemeni, născuţi în aceeaşi zi. Explicaţiile sale, atent 


ascultate, puneau vizibil şi tăcut o problemă gravă fiilor săi. 


Înaintea experienţei oglinzii plane, schema corporală a mamei, corpul 
său real, dădeau sens reperelor narcisismului primordial sau fundamental 
al copilului şi le susțineau. Numai după experienţa oglinzii imaginea 
corpului copilului îl informează asupra propriei scheme corporale, 
conform limbajului constituit de imaginea corpului pentru subiect, în 
raport cu subiectul mama. El nu descoperă aparenta integritate sau nu, 
caracterul euforizant sau nu, decât dacă narcisismul său este mulţumit 
de imaginea pe care o vede în oglindă!, şi pe care oricine ar putea-o 
vedea?. 

Acesta este momentul apariţiei clinice a identificării primare: origine 


a narcisismului primar, care urmează narcisismului primordial pe care l- 


'N.A.: Să ne imaginăm că, în faţa unei oglinzi, nu ne vedem reflexia. Ce angoasă! Dar nici un fel 
de angoasă dacă asta se întâmplă înainte de prima experienţă a oglinzii. Incepând cu aceasta o 
suprafaţă reflectantă nu mai poate fi considerată ca o suprafaţă neutră. 

*N.A.:Aici îşi are originea plăcerea deghizării, a machiajului. 

am mai numit şi fundamental. Narcisismul primar nu vine să înlocuiască 
narcisismul fundamental. El se întemeiază pe acesta, în sensul analogic 
al grefei. Vine să se adauge, extinzând astfel câmpul relaţional al 
copilului. Imaginea miezului cepei înconjurat de tunicile sale ilustrează 
bine relaţia care există între narcisismul fundamental şi cel primar. 
Acesta se suprapune peste celălalt. Este mai întâi narcisismul 
fundamental, apoi narcisismul primar, cu reflexia mentală cu privire la 
sine însuşi, raportată la experienţa imaginii pe care oglinda o reflectă. 
Înainte de asta, narcisismul copilului se informează de la inconştientul 
mamei şi se acordează acestuia, se conformează modului în care ea îl 
priveşte. Fiinţa sa vie (“vivacitatea” sa) în sens vegetativ (pasivă) şi 
“vitalitatea” sa în sens animal (motrice), sexul său, se acordează 
inconştient emoţiilor pe care le suscită şi pe care le resimt persoanele 
care, ocupându-se de el, retrăiesc istoria propriului lor narcisism pe care 
copilul îi face să-l rememoreze. Narcisismul copilului, de această dată în 
calitate de subiect, se construieşte de asemenea în relaţia sa, de zi cu zi, 
cu dorinţele persoanei semnificative pentru dorinţa sa şi cunoscuţii 
acesteia, cu tatăl său sau cu orice alt adult care, pentru că este o 
companie obişnuită a mamei, indiferent de sexul său, primeşte în ochii 
lui valoarea de însoțitor al mamei. 

Să ne gândim: copilul, până acum, nu a văzut, cu ochii lui, decât faţa 
anterioară a corpului său, toracele, abdomenul, membrele superioare şi 
inferioare. Volumurile corpului său, orificiile, proeminenţele, reliefurile, 
chipul, gâtul, spatele, le-a simţit prin contactul cu mâinile mamei sale 
mai întâi, apoi al sale în părţile corpului pe care le putea atinge, şi prin 
senzațiile de plăcere sau de durere. Dar până în prezent, nu-şi cunoştea 
nici chipul, nici expresivitatea proprie. Îşi pipăia capul, ştia să arate cu 
degetul urechile, ochii, gura, nasul, fruntea, obrajii, părul, în jocurile care 

le plac mamelor să le facă împreună cu copiii lor; dar el nu ştia că faţa lui 
este vizibilă pentru altcineva cum este vizibil pentru el chipul altora. 
Asta, o învaţă mai ales cu ajutorul oglinzii, cum am arătat mai sus, spre 
deosebire de orb, care ştie asta dar nu a “văzut”. 

Cu toate acestea, copilul se simte coeziv încă înainte de stadiul 
oglinzii, datorită referinţelor viscerale: spre exemplu senzațiile subtile 
peristaltice permanente ale tubului digestiv, prin care simte itinerariul 
obiectului parţial oral, indicându-i stomacul când a găsit ceva bun de 
mâncat. Apoi percepțiile datorate tranzitului abdominal; îi place să îşi 
atingă şi să îşi mângâie burta. Urmează apoi obiectul parţial anal şi 
expulzia lui, care îl informează prin senzaţii tactile şi olfactive specifice. 
Toate acestea constituie un continuum coeziv, intern, limitate de către 
întregul său înveliş cutanat, pe care senzațiile tactile l-au delimitat cu 
ocazia îngrijirilor materne şi purtării sale în braţe. Este suficient să 
spunem în ce măsură mama, sau persoana care îl îngrijeşte, este cu 
adevărat garantul narcisismului fundamental al copilului până la achiziţia 
mersului, şi apoi până la dobândirea experienţei graţie revenirilor 
reparatoare la mamă, după dificultăţile relaţionale cu alţii în societate. 
De aceea regăsirea mamei, ritmată de referinţe specifice, este necesară 
perenităţii coeziunii narcisice a copilului. Abia după experienţa speculară, 
copilul repetă experimental prin plecările şi revenirile deliberate în faţa 
oglinzii, începe într-un fel să-şi însuşească propriul corp şi să-şi prindă în 
capcană narcisismul, care, de acum, se va numi primar. Aparenţa va 
căpăta importanţă şi incepe să influenţeze, uneori să prevaleze asupra a 
ceea ce simte persoana. În particular propriul chip, care îi este revelat de 
către oglindă, şi care va fi de acum înainte indisociabil de identitatea sa, 
solidar cu corpul său, cu toracele, trunchiul, membrele, convingînd 


copilul că este asemeni celorlalţi oameni, unul dintre ei. Descoperirea 

taliei relative a corpului său în oglindă nu vine de la sine. Nu este acesta 
motivul pentru care absenţa perspectivei şi dimensiunea 
disproporţionată a corpului uman în cadrul arhitectural au prevalat în 
artă atâtea secole ? 


Aşa cum copilul descoperă, prin observarea în oglindă, realitatea 
vizibilă a fiinţei sale în lume, din faţă şi imobilă sau aproape imobilă, la 
fel observarea nudităţii altor copii pe care îi ştie asemănători lui şi pe 
care îi vede din spate, având în partea de sus păr dar nu şi chip, iar în 
partea de jos fese, îl interesează mult mai mult după experienţa scopică 
decât înainte. La scurt timp după acceptarea roadelor experienţei 
oglinzii, copilul descoperă că, dacă toţi copiii au în partea superioară a 
corpului un cap care are, în faţă un chip, iar în spate, păr, dacă au 
deasupra coapselor, în spate, fese (dacă toţi copiii, din spate sunt la fel), 
din faţă, nu sunt identici. Priviţi dintr-o parte a feţei, unii au în parte de 
jos o fantă!, ca şi cum ar avea acolo nişte fese micuţe, iar alţii au o 
prelungire. Cum este asta în raport cu propriul corp ? A văzut el bine ? 
Copilul trăieşte atunci ceea ce noi numim castrarea primară, efect al 
descoperirii diferenţei între sexe; şi aceasta, în mod natural, este 
asociată feţei, pentru că aceasta este întotdeauna vizibilă din faţă, ca şi 
sexul, împreună cu deschizăturile sale, ochii, nasul, gura, delimitate de 
masa părului ce raportează faţa la cap. Această descoperire a corpului 
propriu în raport cu al altor copii nu se poate produce înainte de stadiul 
oglinzii. Această experienţă repetată, este cea care permite castrării 
primare să fie integrată convingerii de a fi uman, şi nu trăită ca un 
fenomen al animalităţii. A se vedea nud, conform nudităţii altor copii, îi 


permite să afle că, nud cum este, va deveni bărbat sau femeie adult, şi 
'N.A.: Curios, copiii nu vorbesc decât despre „dungă”, din spate, această linie întunecată ce 


separă de dos modelul muscular. Este un cuvânt ce vorbeşte despre vizibil şi nu despre tactil, 
pentru care ar fi potrivit cuvântul “fantă”. Copiii nu-l folosesc niciodată pe acesta. 

nu va rămâne câine sau orice altă creatură care s-a putut crede înainte 
de experienţa scopică. Înseamnă că acel moment este tocmai cel al 
identificărilor cu animalele, lipsite de chip uman, întrucât copilul se 
identifică cu tot ceea ce vede şi îl interesează. Dar el se identifică în 
manieră pregnantă cu propria imagine, de îndată ce a putut să se 
recunoască în oglindă, valorizat prin cuvinte, deşi mirat la început, dar 
promovat ca fiind uman în mijlocul altora, în curs de a deveni bărbat sau 
femeie. 

Identificarea cu un animal, dacă nu este compensată prin 
cunoaşterea de sine în calitate de copil al unui om, va face ca percepțiile 
resimţite privind propriul sex să se erotizeze în funcţie de modul în care i 
se vorbeşte despre acesta, i se răspunde la întrebări, şi este făcut să 
asocieze propriul sex pozitiv sau negativ narcisismului imaginii sale 
speculare. Există cazuri în care copilul nu poate integra cu mândrie 
particularitatea sexului său, de băiat sau fată. “Eul-subiect” nu se simte 
valoros să fie băiat sau să fie fată, datorită raportării particulare la falus a 
familiei sale, datorită locului său în fratrie sau a importanţei relative a 
tatălui sau a mamei în familie (dacă părintele de acelaşi sex ca şi el i se 
pare că este devalorizat de către celălalt părinte, sau în raport cu acesta, 
prin cuvintele pe care le aude sau prin ceea ce observă din 
comportamentele şi schimburile între aceştia). În astfel de cazuri, copiii 
se simt având fie un chip corespunzător cu ceea ce sunt, băiat sau fată, 
dar cu un sex anatomic căruia îi neagă senzațiile (mai târziu, le vor 
refula), neacceptind decât plăcerea funcţională a trebuinţei - constipatie, 
encopreza, aşa-zisa cistită sau enurezisul - fie, dimpotrivă, un sex 
corespunzător lor, dar pe care modul lor de a vorbi, de a se comporta nu 
îl asumă. Ei nu pot, în societate, să-şi acordeze chipul şi sexul!. 


! N.A.: Originea pre-genitală a denegării valorii propriului sex. 

Se creează sau se suprapune în serviciul pulsiunilor libidinale pe care 
sexul nu le valorizează un “Eu-subiect” ca animal, în serviciul pulsiunilor 
unei zone erogene parţiale, asociată sexului înainte de castrarea 
primară; şi este resimţită disparitatea între chipul uman corespunzător 
acestui sex, al său. În acest caz, copilul simte sau că are o faţă, sau un 
sex, unul sau altul domină, dar nu îşi corespund unul altuia. Când copilul 
se simte sexual, se simte ca un animal; când vorbeşte, se simte uman, 
dar cu sex nedeterminat. Între aceste două moduri de expresie, subiectul 
este fragil şi nu mai este coeziv. Reuşita şcolară poate, valorizându-l 
printre alţii, să-l ajute să-şi păstreze faţa; dar în aceste imagini 
alternative se fixează psihoze sau enclave psihotice, ce persistă silențios 
în structura neutralizată a copilului cu privire la propriul sex, şi care se 
manifestă uneori mai târziu. Căci, pe această bază disociată, nu se poate 
nici angaja cu adevărat şi nici rezolva Oedipul. În particular după 
pubertate, în momentele de criză provocate de dificultăţile narcisice, în 
special cele vizând eşecul sublimărilor, sunt stârnite angoasele 
castrărilor pregenitale (însingurarea prin rejecţie). 

Fără îndoială, pentru a se debarasa de aceste relicve pregenitale ale 
dorinţei care nu au trecut prin castrarea umanizantă sunt utile mimările, 
mâăştile, deghizările, uman derealizante, necesare spontan tuturor 
jocurilor copiilor, sănătoşi sau nevrozaţi; dar ignorate de copiii psihotici 
care, fără mască, trăiesc emoţii neumanizante. Probabil, sărbătorile în 
grup şi sociale unde feţele sunt mascate permit fiecăruia să-şi elibereze 
pulsiunile refulate şi nu în totalitate sublimate în acord cu etica dorinţei 
castrate. Ele autorizează, la date fixe, o  defulare colectivă, 
deculpabilizind, fără îndoială, adulţii de enclave datând dintr-o epocă în 
care exista o incompatibilitate între anumite pulsiuni sexuale şi figura lor 


umană. 

Sau chip uman, sau dreptul la sex: această contradicţie provine din 
ceea ce nu a putut fi castrat şi simbolizat la momentul diferitelor castrări, 
şi în particular al castrării primare, la epoca stadiului oglinzii. 

Castrarea primară, în cadrul căreia trebuie să se afle în conjuncţie în 
acelaşi timp experienţa oglinzii, iniţiatică pentru imaginar, şi asumpţia 
simbolică a subiectului, al cărui chip este garantul unei dorinţe în acord 
cu sexul său şi cu viitorul aşa cum îl intuieşte, merită să îi acordăm 
pentru o clipă atenţia noastră. Castrarea primară vine după integrarea 
mentală conştientă a legilor etice orale şi anale - interdicţia 
canibalismului, a  vandalismului şi a uciderii - care articulează 
narcisismului copilului mândria sau ruşinea unei acţiuni, în funcţie de 
calitatea etică sau nu (umană, fără un sex determinat). 

Pentru a introduce stadiul castrării primare ce va urma, să spunem 
că ea face trecerea între, pe de-o parte, castrarea anală de care este 
legată şi, pe de altă parte, castrarea genitală oedipiană care îi urmează 
direct. Să mai spunem că, după experienţa oglinzii şi dialectica ce 
conduce la asumpţia simbolică a subiectului, copilul are sentimentul 
ruşinii care îl incită la pudoare: de a nu se arăta nud cui ar fi periculos, 
sau a se ascunde pentru a-i vedea pe alţii nuzi, sau de a nu îndrăzni să 
privească în acelaşi timp sexul şi faţa celor care sunt pentru el Idealul 
Eului. Există pentru copil o persoană model în realitate, care este 
referent al Eului său Ideal. Odată cu Oedipul, copilul descoperă sexul 
acestei persoane. Ruşinea, sau mândria, care se manifestă după 
descoperirea că faţa şi sexul îşi corespund, se exprimă prin modul în care 
îşi poartă capul, privirea directă sau nu, graţia corpului său în prestanţa 
şi mişcările sale, sau, dimpotrivă, o atitudine stângace, un fel de mască 

pe care o poate lua în manieră cronică obişnuinţa cuiva căruia îi este 
ruşine de sexul său, şi nu numai de sexul său, dar şi de dorinţele sale 
necastrate: dorinţe pe care chipul său nu şi le poate asuma fără riscul de 
a-şi pierde faţa. Căci, după stadiul oglinzii şi castrarea primară, 
grimasele, măştile şi deghizările, devin mijlocul de negociere, camuflând 
sentimentele de neputinţă sau de ruşine pe care copilul le trăieşte 
simțind pulsiunile care l-ar putea face să-şi piardă faţa, sau să nege 
valoarea sexului său genital. 

Atunci când experienţa oglinzii este integrată, indiferent de modul 
acestei integrări, reprezentările persoanelor se modifică. Intuiţia pe care 
copilul o avea cu privire la adevărul şi primatul imaginii sale inconştiente 
a corpului, de ordinul invizibilului, dar pe care o reprezenta în desenele şi 
modelajele sale, face loc reprezentărilor de imagini conştient valoroase şi 
vizibile. Copilul desenează personaje aşa cum ar vrea ca oglinda să îi 
reflecte imaginea corpului său: cu o aparenţă în acord cu narcisismul 
său. El oferă figurilor umane caracteristici recognoscibile, şi atribute 
simbolice masculine sau feminine dacă este mândru de sexul pe care îl 
are. 

Dacă este nefericit de apartenenţa la sexul său, desenele sale 
traduc, prin referinţe arhaice, modul de educaţie orală şi anală pe care l- 
a primit cu privire la acceptarea chipului său, a corpului şi sexului său. În 
orice caz, după stadiul oglinzii, desenele sale fac mai mult loc 
reprezentărilor artificiilor vestimentare şi obiectelor parţiale, accesoriilor 
asociate personajelor lor şi destinate să le valorizeze, decât imaginilor 
inconştiente ale corpului. 

Ei se proiectează în aceste personaje, şi aceste atribute de putere, de 
rol, dovedesc faptul că sexul pune, în sine, întotdeauna probleme; asta 
va dura în cursul întregii perioade pre-oedipiene, apoi în perioada de 

latenţă, şi acest lucru caracterizează de fapt desenele copiilor începând 
cu castrarea primară, chiar atunci când este reuşită şi este urmată de o 
castrare genitală reuşită. 

De fapt, etica în jurul căreia se axează încă din copilăria timpurie 
narcisismul nostru, garant al coeziunii noastre, are ca perioade-cheie 
momentele în care ne apărăm împotriva pierderii iluziilor cu privire fie la 
corpul nostru, fie la chipul nostru, la sexul nostru, sau la puterea noastră, 
intotdeauna asociate cu angoasa de castrare. Identitatea subiacentă în 
fiecare dintre noi, care asumă deplin emoţiile noastre, cuvintele şi actele 
noastre, pune serioase probleme. Narcisismul este necesar pentru a 
apăra coeziunea subiectului în relaţia sa cu Eul (corpul său), şi prin el cu 
aparenţa pe care o oferă, care, în anumite circumstanţe relaţionale, 
trebuie să fie mai mult sau mai puţin dispreţuitor faţă de identitatea 
doritoare subiacentă (imaginea inconştientă a corpului), pentru a nu se 
expune riscului de replicare. Toate acestea pun serioase probleme. În 
cursul Oedipului, şi în continuare în cursul întregii vieţi, ne face plăcere 
să cucerim identificări succesive şi să ne continuăm exaltarea. Aceste 
identificării provin pur şi simplu din deplasarea valorii atribuite falusului; 
dar nici una din aceste identificări nu poate răspunde de identitatea 
noastră doritoare, necunoscută fiecăruia dintre noi, după castrarea 
primară, fără imaginea inconştientă a corpului ! Această identitate 
necunoscută fiecăruia dintre noi, băiat sau fată, este fără îndoială 
arimată percepţiei liminare şi luminoase a primului chip aplecat asupra 
noastră. Strălucea această privire de o expresie a dragostei primindu-ne, 
pe noi, noul oaspete necunoscut în căminul părinţilor noştri ? Era acesta 
chipul de tehnician profesionist în domeniul naşterii ? În orice caz, este 
privirea acestui chip uman, primul reper al identităţii-valoare pe care o 


avem. 

CASTRAREA PRIMARĂ - 
ZISĂ UNEORI CASTRARE GENITALĂ NON-OEDIPIANĂ 


Este vorba despre descoperirea diferenţei sexuale între fete şi băieţi. 

Am văzut copilul ajuns, după treizeci de luni, la un nivel de 
dezvoltare care îi permite motricitatea, mişcarea, fie că este bine sau 
prost educat, fie că vorbeşte sau nu. Pentru că are mâini şi laringe, el 
manifestă în jocurile sale, în schimburile cu ceilalţi, suficiente sublimări 
privind pulsiunile epocii orale - miros, gust, vedere, auz, atingere - 
pentru a face observaţii şi experienţe senzoriale personale. 

El a întâlnit cu siguranţă oglinda şi a observat toate regiunile 
corporale omologe cu ale sale la altul, fie că i s-au numit sau nu prin 
cuvinte pentru a le semnifica. 

Astfel, vederea şezutului altui copil îi aduce revelaţia formei feselor 
atât cât sunt vizibile, în timp ce, cu excepţia eventual şi foarte rar prin 
jocul în oglindă, nu şi-a cunoscut, ca formă, decât faţa anterioară a 
propriului corp. Numai senzațiile tactile, prin plăcere sau durere, i-au 
permis să simtă regiunea posterioară a bazinului său, în cursul îngrijirilor 


pentru toaletă, spre exemplul. 


! N.A.: Mă gândesc în acest sens la copiii care primesc palme la fund atunci când fac o prostie: 
deci acolo mama şi tata situează originea intenţională a dorinţei copilului lor. Că cei mici cred 
asta, în naivitatea lor, bucurându-se să utilizeze expresii de jargon: pipi-caca şi caca-popou, 
revoltătoare şi necuviincioase pentru vârsta lor, de ce nu ? Dar ca adulţii să mai creadă şi ei 
acelaşi lucru, considerând aceste cuvinte şocante ! Şi să-şi închipuie că fac educaţie valorizând 
şezutul ! 

Ca un corolar, faţa anterioară a bazinului, care serveşte micţiunea 
urinară şi caracterizează sexul, nu este remarcată de copil în diferenţele 
între formele feminine şi masculine decât, în general, după treizeci de 
luni. (La fel, deşi în familie vedea adulţi, părinţii, fraţii şi surorile, nuzi, el 
nu remarcă, cât este micut, pilozitatea corporală a acestora). De fapt, 
numai odată cunoscută faţa posterioară a corpului altcuiva se 
interesează de faţa anterioară a bazinului: atât a lui, în oglindă, cât şi a 
altcuiva. 

În schimb, această faţă anterioară i-a pus deja probleme când, aşezat 
pe genunchii adultului, compara pieptul femeilor cu toracele bărbaţilor. 
De ce el, fetiţă sau băiat, privindu-se în oglindă şi pipăindu-şi toracele, 
constată că nu are sâni ? De ce nici tatăl său nu are ? Toate aceste 
întrebări sunt verbalizate de către copiii de această vârstă, atunci când 
cuvintele lor cu privire la corp sunt libere. Şi cuvintele care le sunt spuse 
cu privire la aceste diferenţe ale corpurilor îi incită să presupună, în 
special dacă sunt băieţi, că protuberanţa palpabilă a sexului lor şi al 
bărbaţilor este de aceeaşi natură ca şi cealaltă protuberanţă, palpabilă 
pe toracele femeilor: sânii. Adesea copiii, şi nu doar cei foarte mici, nu au 
decât un cuvânt pentru a desemna sânii femeilor - “lolo” sau “pi”! - 
nume pe care îl dau prin extensie şi sexului lor: cuvântul “pi” dublat 
devenind “pipi” în limba franceză, la fel ca “lolo” este repetiţia fonemului 
desemnând elementul vital care, ca şi laptele din sânul mamei, alină 
setea: apa. Cuvântul “pi”, onomatopee a jeturilor succesive, care sunt 
produse de mamelele vacilor sau caprelor mulse cu mâna, este dublat 
pentru a semnifica ceea ce am putea numi “robinetul” băieţilor, vreau să 
spun penisul, cuvânt rareori folosit faţă de copii. Cu ocazia acestui 
interes pentru sâni şi penis, interes tradus prin cuvintele de care copilul 
dispune, copilul, fată sau băiat, îşi pune problema diferenţei de forme 


! N.T.: Denumiri utilizate în limba franceză. 

între corpul bărbaţilor şi cel al femeilor. Cum se face că băieţii au unul în 
partea de jos, şi tăticii la fel, ca şi mămicile (de la sine înţeles), iar 
mămicile au doi în partea de sus, în timp ce fetiţele nu au nimic de arătat 
aşa frumos şi aşa de funcţional, nici în partea de sus şi nici în cea de jos ? 

Fără îndoială diferenţa este deja pusă în cuvinte: “Tu eşti o fetiţă 
mică”, “Tu eşti un băieţel”, dar nu a fost încă raportată la corp; la fel ca 
şi “manierele” conforme cu ceea ce se aşteaptă de la o fată sau un băiat. 
Prin întrebările privind corpurile diferite ale părinţilor, copilul descoperă 
diferenţa; dar pentru aceasta, trebuie de asemenea să îşi dea seama că 
nu există diferenţe privind partea posterioară a corpului între fete şi 
băieţi. Asta antrenează curiozitatea faţă de diferenţele părţii anterioare. 
Când părinţii nu folosesc decât cuvântul “fund” sau “popou” pentru a 
vorbi despre bazinul copilului, atât din faţă cât şi din spate, complică 
totul, chiar dacă, pentru a discrimina locaţia prin funcţionarea sa, adaugă 
la “popou” sau “spate” adjectivul “mare” sau “mică”. Prima viziune 
clară, pentru băiat, a bizareriei sexului unei fete este un şoc, ca şi pentru 
fetiţă prima observare clară a sexului unui băiat. Nu este însă cazul 
atunci când copiii sunt liberi să vorbească, şi nu mai reacţionează atât de 
puternic la această primă observare. Băiatul crede că şi fetele au un 
penis, dar că este ascuns, retras înăuntru momentan; iar fetiţele au 
toate, imediat, un gest prădător, impulsiv. Câte dintre ele, după 
mărturisirile părinţilor, nu spun: “Asta este a mea, tu mi-ai luat-o!”. Ele 
nu pun întrebări, ele iau cu forţa, convinse de dreptul lor ! În ce priveşte 
băiatul, este uimit de acest interes sau râde cu hohote, şi va spune asta 
oricui vrea să-l asculte. În legătură cu această experienţă a descoperirii şi 
întrebările indirecte sau directe cu privire la diferenţele sexuale, trebuie 
spus copiilor de ambele sexe adevărul, confirmând corectitudinea 
observaţiei lor, şi felicitându-i de a-şi fi dat seama de o diferenţă care a 

existat întotdeauna. Cuvintele realiste care raportează conformitatea 
sexului său la un viitor de femeie sau de bărbat, oferă valoare de limbaj 
şi valoare socială sexului său şi lui însuşi; şi asta pregăteşte un viitor 
sănătos pentru genitalitatea sa, la o vârstă la care pulsiunile genitale nu 
sunt încă prevalente. Copilul aude, încă de când era mic, faptul că este 
băiat sau fată; dar este o referire pur verbală, ce nu are corespondent în 
observaţia sa asupra corpului. Este un cuvânt ce conţine judecăţi etice 
vagi, în funcţie de familie, şi în plus, idei agreabile sau dezagreabile 
pentru mămicile sau tăticii care şi-au dorit sau nu la naştere un copil cu 
alt sex decât al său. Fetele, în conversațiile banale ale vieţii, sunt numite 
cochete; băieţii sunt consideraţi brutali. Fetele plâng, băieţii nu trebuie 
să plângă. Fetele sunt delicate, băieţii sunt aşa-zişi poznaşi. Câte cuvinte 
nu aud copiii, privind o diferenţă de fapt sexuală, cu mult înainte de a şti 
cum să le raporteze la părinţii lor ! Şi câţi copii sunt lăsaţi fără vreo 
explicaţie pentru această observaţie, fondatoare pentru inteligenţa 
generală şi afectivitatea lor ! Pentru că ea este baza tuturor 
discriminărilor semnificative ce susțin  comparaţiile, diferenţele, 
analogiile, inducția, deducţia, şi vocabularul parental, al cetăţeniei, şi al 
responsabilităţii. 


Este indispensabil pentru copii, atunci când îşi exprimă curiozitatea, 
îndoielile asupra observaţiei lor, sau uneori când, din prudenţă, acuză un 
alt copil de interes în a vedea sau a-şi arăta această regiune, sau de 
asemenea când susţin afirmaţii false pentru a afla adevărul, să 
primească, chiar în acel moment, nu porunca să tacă şi nici cuvinte care 
să-l ridiculizeze, ci cuvinte adecvate ale vocabularului referitor la 


observaţiile lor, formele fiziologice ale sexului lor, şi al celorlalţi: forme 

care fac, de la naştere, ca un copil să fie înscris la primărie ca băiat sau 
fată, şi să devină, dezvoltându-se, bărbat ca tatăl lui sau femeie ca 
mama sa. Cuvinte realiste, corecte şi simple: cât de dificil este asta! Fie 
este un curs magistral, însoţit de morală, de atenţionări; sau, cel mai 
adesea, este un refuz: “Nu este încă momentul, sunt lucruri prea 
serioase pentru a-ţi răspunde acum!” Ca şi cum ar trebui o discuţie între 
patru ochi, la limită erotizată, şi cuvinte din botanică sau zoologie! În 
afară de asta, se oferă aproape întotdeauna informaţii privind 
funcţionarea, confirmând iluzia unei forme cu utilitate urinară, pentru a 
abate pistele curiozităţii privind plăcerea pe care copilul o cunoaşte deja, 
şi întrebările sale: la ce foloseşte asta, erecţia, sexul (care se observă), 
sau la ce foloseşte asta, ceea ce simte acolo atât de interesant, de 
emotionant, în special, când este vorba despre fete care nu au, sau care 
nu pot, vorbi despre erecţie peniană, şi nu au nimic care să se vadă acolo 
unde simt. 

Mulţi adulţi - pe care îi ascultăm, noi psihanaliştii, pe divan, şi medicii 
pot şi ei confirma - continuă să nu aibă, pentru a-şi desemna organele 
sexuale, decât cuvinte pentru copii, în care funcţia serveşte pentru a 
numi organul, sau porecle la limită peiorative, glumeţe sau de argou. De 
aici provine, fără îndoială, de la părinţi la copii, din tată în fiu, din mamă 
în fiică, informarea imposibilă a copiilor de către părinţi, deşi aceştia 
aşteaptă totul de la explicaţiile lor. În special aşteaptă ca aceştia să nu 
tacă în ceea ce priveşte dorinţa şi plăcerea: pentru că asta este cel mai 
important pentru copil, pe care le-a descoperit cu mult înainte de a-şi de 
seama de distincția între plăcerea care însoţeşte eliberarea 
excrementelor şi cea pe care o simte fie prin manipularea aceste regiuni, 
fie în anumite momente emoţionale, pentru care nu are explicaţie. Către 


vârsta de treizeci de luni, la sfârşitul perioadei anale - asta poate fi şi mai 

târziu - pulsiunea epistemologică a copilului trece prin “la ce foloseşte 
asta” referitor la tot, căutând răspuns cu privire la util, inutil, agreabil sau 
dezagreabil, pe termen scurt sau lung, sau, pe scurt, la ceea ce furniza 
deja criteriile de satisfacere sau renuntare în faţa pulsiunilor orale şi 
anale. Una din primejdiile banale, este de a o supăra pe mama, şi 
această neplăcere, copilul o constată în jurul plăcerii pe care o are cu 
excrementele sale. Constatarea acestei neplăceri este unul din 
mijloacele copilului de a discrimina ceea ce ţine de sexual în raport cu 
excremenţialul, pe când la început, acestea se confundă. Se confundă în 
special la băiat, pentru că el nu poate urina decât în erecţie până la 28- 
30 de luni. Numai după ce apar erecţiile independente de micţiune, acest 
organ care se mişcă singur şi fără un scop funcţional, devine o problemă. 
El nu are posibilitatea de a decoda, singur, ceea ce simte. În ceea ce 
priveşte fetiţa, funcţia urinară este foarte timpuriu scoasă din relaţie cu 
plăcerea senzaţiilor clitoridiene şi vaginale. De asemenea fetele sunt mai 
precoce, dar probabil, pentru că organele lor în erecţie, adică în 
momentul senzaţiei de excitație, nu se văd, le este mai dificil să 
vorbească despre asta. Sunt senzaţii intime, şi nu există un indicator 
vizibil pentru mărturisirile pe care le-ar putea face. 

Pentru orice copil, părinţii săi deţin toate cunoştinţele, şi cuvintele lor 
deţin toată autoritatea, după înţărcare, cu privire la tot ce înseamnă a 
lua, a acţiona, a face, din partea copilului aflat sub tutela lor. 


Odată cu maturizarea neuro-musculară, deplasarea interesului - 
dinspre tranzitul digestiv spre deambularea în spaţiu - face copilul să 
înregistreze, în raport cu vorbele şi faptele, ceea ce percepe ca agreabil 


sau dezagreabil, atât în corpul său cât şi în armonia relaţiilor sale 

emoţionale cu anturajul. Castrarea efectuată de către instanţa tutelară 
prin cuvinte (şi de asemenea prin exemplu, în cazurile fericite), adică 
interdicțiile care limitează libertatea copilului, vizează binele şi răul 
pentru corpul lui şi cel al altcuiva, pentru lucruri şi fiinţe vii, plante şi 
animale, în acord sau în contradicţie cu plăcerea resimţită în a-şi pune în 
act dorinţele sau a le frâna supunându-se celor altcuiva. Copilul este 
iniţiat de către adulţii tutelari în ceea ce este posibil şi imposibil, în 
funcţie de natura lucrurilor, ceea ce este permis sau interzis, care se 
raportează şi depind uneori de cunoştinţe tehnologice experimentate în 
raport cu vârsta, timpul, spaţiul, cu cuvintele adultului, mai mult decât 
experienţa directă pe care o are despre posibil sau imposibil. “Mai tărziu, 
când vei fi mare...”, i se răspunde uneori. Criteriul de imposibil, pe care îl 
intuieşte şi este învăţat (veridic sau nu, în funcţie de anxietatea instanţei 
tutelare), este primejdia veritabilă, pe termen scurt sau lung, şi corolarul 
său, de a-şi face rău sau a face cu bună ştiinţă rău altcuiva. A-şi face rău, 
a se răni, a se îmbolnăvi, a se otrăvi, a se tăia, a se mutila, poate chiar a 
muri, acestea sunt cuvintele pe care le-a auzit şi care îi pun probleme cu 
privire la tot ceea ce încearcă să facă şi îi este interzis. Ceea ce este bun 
sau dăunător se raportează la corp; dar ceea ce este urât, neplăcut, se 
raportează la ceea ce vede altul. Binele şi răul, este mult mai complicat 
în raport cu ceea ce este bun sau rău, pentru că ceea ce este bun, dacă 
este prea mult, poate deveni dăunător, şi este rău să nu asculţi instanţa 
tutelară şi să mănânci prea mult din ceea ce este bun. Este bine, uneori, 
să nu acţioneze, atunci când ar fi tentat să o facă, pentru că asta ar fi 
bine pentru el, dar a face asta ar fi rău pentru altul sau dacă ar fi 
observat de către instanţa tutelară. 

Tot ceea ce constituie travaliu mental discriminativ pentru copilul 


inteligent, din momentul în care este iniţiat în limbaj, îl face să elaboreze 

un sistem de valori, o etică, privind imaginarul şi realitatea, în timp ce se 
află, pentru că este viu, în căutarea plăcerii care este întotdeauna scopul 
dorinţei, fie că este conştientă sau inconştientă. Există o plăcere “de a 
spune”, sau “de a râde”, avută vorbind; şi apoi plăcerea “de bun” sau 
“cu adevărat” avută realizând o dorinţă. Asta subintinde toate 
sublimările pulsiunilor de către copiii de ambele sexe. Prin introiectarea 
cuvintelor adultului, a comportamentelor lui pe care le observă şi de care 
depinde pentru a supravieţui, imaginea inconştientă a corpului (să 
reamintim că ea este triplă: de bază, funcţională şi erogenă) se 
structurează începând cu prima castrare, cea ombilicală, apoi înţărcarea, 
şi apoi independenţa motorie. Ea se structurează informând schema 
corporală de cuvintele părinţilor privind limitarea iniţiativelor copilului 
(pre-Supraeul), pentru că ar pune în pericol coeziunea subiectului şi a 
corpului său, prin care este mediatizată relaţia sa cu obiectul său de 
iubire - mama, tata, persoana tutelară. “Mama-Tata”, instanţă bicefală 
ca obiect familiar de manipulare şi ca relaţie nuanţată cu fiecare dintre 
ei, de a-i flata diferit, în funcţie de caz, dar întotdeauna, fatalmente, 
proiectând asupra celor doi propriul său narcisism. 

Copilul, către vârsta de trei ani, în funcţie de iniţierea verbală şi 
exemplele primite, îşi cunoaşte deja numele, adresa, apartenenţa 
familială. Ştie deja să-şi poarte singur de grijă suficient pentru a nu muri 
de foame sau de frig dacă are ce să mănânce sau cu ce să se acopere în 
spaţiul înconjurător, ştie să fie interesat şi să se bucure de tot ceea ce Îl 
înconjoară fără prea mari riscuri, şi, atunci când cunoaşte acest spaţiu în 
care persoanele familiare l-au adus, el ştie deja cum să se comporte, pe 
scurt se auto-îngrijeşte. Acest copil, fată sau băiat, creşte dornic să se 
identifice cu adulţii tutelari, părinţi sau fraţi mai mari. Şi iată că 
observaţia sa şi dorinţa de a şti - pulsiune fundamentală a oricărei fiinţe 

umane, care îl face, în raport cu orice, să afle la ce foloseşte, cum se 
face, cum funcţionează, şi de ce - îl face să descopere clar diferenţa 
dintre sexe, descoperire surprinzătoare imediat raportată la plăcerea 
specifică pe care această regiune o procură fiind excitată. Este bine, este 
agreabil, de ce ? La ce foloseşte asta ? Şi ar putea să nu fie bine ? De 
ce ? 

“Pentru că tu eşti prea mic”, i se răspunde cu un aer jenat, “vei şti 
când vei fi mare. - Şi când voi fi mare, ca tine ?”, spune băieţelul mamei 
sale, sau fetiţa tatălui său. - Oh, nu spune prostii, i se răspunde, vei fi 
ca... tu vei fi... nu ştiu. Să vorbim despre altceva”. 

Este deci ceva misterios, rău, ceva asupra căruia este interzis să se 
pună întrebări. Pentru că părinţii, adulţii, care au uitat complet modul de 
a gândi şi simţi de când erau mici (ceea ce Freud a descoperit şi a numit 
refulare) se simt chestionaţi în ceea ce au ei mai intim; şi sunt stupefiaţi, 
aproape jenaţi să aibă revelaţia că propriul copil trăieşte o plăcere pe 
care o credeau rezervată doar adulţilor, în relaţie cu emoţii pe care şi le 
imaginau legate de un organ genital deplin dezvoltat, într-un corp cu 
caractere sexuale secundare complet apărute. Pentru un adult, dorinţa şi 
dragostea înainte de pubertate sunt de neconceput; iar posibilitatea unui 
orgasm sexual cu atât mai mult. Adultul interogat crede deci că este 
inutil să răspundă la nişte întrebări lipsite de fundament. Dar copilul 
înţelege jena părinţilor într-o manieră foarte diferită. 

Copilul care vede că sexul altcuiva este diferit de al său are fantasma 
că este vorba despre o anomalie sau de o mutilare: suferită ? acceptată ? 
efectuată de către părinţi ? Tocmai această fantasmă stârneşte copilul, 
uneori prea precoce, în direcţia genitalităţii sale. Părinţii au uitat. Dar 
jena pe care copilul o constată la adult îi confirmă că fără îndoială ei sunt 
cei care au făcut asta, lui sau altuia, ei au vrut asta, şi deci de ce ? De 

unde o angoasă absolut inutilă, care se adaugă primei angoase, a 
incitării, inevitabilă şi necesară, dat fiind tipul de raţionament al copilului 
de până acum, fie în logica sa asupra formelor (la fel-diferit, mare-mic, 
plus-minus, bun-rău, posibil-imposibil), fie în logica sa asupra funcţionării 
corpului, întotdeauna însoţită de aprecieri ale persoanelor tutelare (este 
frumos sau urât, a mâncat bine sau nu, a fost bolnav, uite că ai făcut, 
etc.). 

Inconvenientul de a nu răspunde sau al răspunsurilor inadecvate la 
întrebările copilului cu privire la sex este deci de a confirma ipoteza lui: 
părinţii sunt cei care au tăiat ceva sau au uneltit asta. Părere cu atât mai 
credibilă pentru copil cu cât asistă la dispute între părinţi care nu mai pot 
să se acordeze în dorinţa sexuală şi iubire. Este o neînțelegere inerentă 
la vârsta respectivă a celui care întreabă şi a celui care răspunde; dar 
există şi ceva de neauzit în anumite întrebări ale copiilor, pentru că ating 
în ce-i mai profund suferinţa afectivă şi psihică a adulţilor, adică propriile 
lor angoase de castrare şi sentimentele lor actuale de neputinţă. 

În majoritatea cazurilor - care vor evolua sănătos datorită unui 
anturaj educativ ce acceptă inteligenţa copilului în ceea ce observă, şi 
iubind copilul în calitate de viitor bărbat sau viitoare femeie - acceptarea 
castrării primare conduce copilul, de ambele sexe, la valorizarea 
penisului ca formă frumoasă şi dezirabilă. Această formă frumoasă a 
penisului se înscrie în continuitatea formei frumoase a sânului. În cazul 
fetei, doar secundar şi după reflecţie ea va admite ca mai valabil pentru 
corpul ei să nu aibă penis pentru a face pipi: pentru că, pe de-o parte, ea 
poate face pipi (desigur, nu din picioare, dar poate face foarte bine); şi 
pentru că, pe de altă parte, cercetând cu atenţie în regiune, cu ideea că 
poate a avut unul, sau poate că îi va creşte, a descoperit clitorisul, şi că 
la urma urmei acesta îi oferă destule satisfacţii; şi apoi, învățând că 

mama ei şi femeile, făcute ca ea, sunt mulţumite, ajunge la concluzia că 
asta este condiţia pentru a deveni mamă, pentru a avea copii (concepţia 
nu poate fi încă gândită) şi a fi pe placul tăticilor. 

Atunci, merge şi să nu ai penis! Se poate accepta această 
despicătură şi acest bumb (vaginul şi clitorisul), cum le numesc ele. Şi 
apoi mai sunt şi aceşti doi bumbi de pe piept. “Deci când vor deveni 
aceştia sâni pentru a alăpta bebeluşii mei ?”. lată întrebarea unei fete. 
Care consolează imaginea corpului fetei, imagine inconştientă, şi 
consolează în mod conştient fata pentru a-şi accepta schema corporală. 
Ea acceptă mai uşor decât băiatul castrarea uro-genitală, adică 
renunţarea la plăcerea erotică prin obiectul excremenţial. Continenţa 
sfincteriană este urmată de sublimarea pulsiunilor tactile în abilitate 
manuală, aşa cum copilul vede la femeile pricepute din casă. Similar, 
plăcerea musculară motorie se deplasează mai rapid la fete decât la 
băieţi, de la narcisismul peristaltismului erogen şi manipularea corpului 
în regiunea vulvară, asupra plăcerii oferite de treburile pseudo-menajere 
propriului corp, coafura aranjată, realizarea ei, pe scurt a cochetăriei, a 
griji pentru rochiţele sale, atenţia pentru pliuri, nasturi, buzunare, 
panglici, noduri.... 

Să observăm copiii de această vârstă care trec cu succes această 
perioadă. Certăreţe, fetele neagă valoarea penisului băieţilor, fără să fie 
prea convinse de asta, mulţumite, atunci când pot să îi vadă “pe unde 
fac pipi”, să le admire “puterea” când se luptă, dar: “nu voi, ci noi, fetele, 
suntem cele care vom fi mămici, şi care vom avea bebeluşi“! De unde şi 
jocul cu păpuşile, jocul clasic al fetiţelor, sau cel puţin considerat astfel, 
dar care este, de fapt, un joc erotic privind copilul-fetiş falic anal, cum 
este pentru băiat jocul cu maşinuţe: deplasare a obiectului parţial 

excremenţial asupra unui obiect-fetiş analo-uretral pe care îl conduce 
singur, pe care îl stăpâneşte şi îl îndrăgeşte. La fel, jocurile cu arme 
corespund deplasării fetişismului obiectului parţial penian, când copilul 
acceptă controlul defecării. După cum vedem, fetiţa are jocuri prin care 
deplasează obiectul parţial anal şi unde exersează maternitatea, iar 
băieţelul are jocuri prin care deplasează obiectul parţial anal şi uretral 
(intern şi extern - penisul) unde îşi exprimă virilitatea în devenire. Băiatul 
nu trăieşte un sentiment de insatisfacţie în faţa acestei aşa-zise 
superiorităţi a fetelor, care nu au penis, dar care vor avea copii, decât 
dacă nu este învăţat că, în timp ce fetele cred că triumfă prin aşa-zisa 
superioritate a aparenţei în diferenţa dintre sexe, o femeie nu poate avea 
copii decât cu condiţia ca un bărbat, tatăl copilului, să îi dea, prin unirea 
lor sexuală, posibilitatea de a-l concepe. 


Acesta este momentul la care trebuie să i se facă cunoscut prin 
cuvinte că atât tatăl cât şi mama sunt implicaţi şi responsabili în 
fecunditate, adică în conceperea copilului. Orice copil de trei ani sau mai 
mult, când pune problema “La ce foloseşte sexul ?”, trebuie să audă clar 
în ce constă fecunditatea umană, adică responsabilitatea umană a 
paternităţii şi maternității în unirea dintre sexe. Asta este cât se poate de 
posibil, iar părinţii care au dificultăţi în a oferi aceste răspunsuri, o pot 
face după ce au discutat cu un psihanalist. Atunci când copilul nu îlş 
cunoaşte genitorul, sau mai rar genitoarea, fie că este crescut de un 
părinte unic, fie cu ajutorul unei persoane înlocuitoare, este mult mai 
dificil părinţilor să răspundă. Dar cu toate acestea, este indispensabil. 

A spune clar adevărul se traduce printr-o aluzie implicită sau, mai 


bine, explicită la unirea sexuală a genitorilor, act deliberat sau nu, în 

cursul căruia copilul a fost conceput, adesea fără cunoaşterea conştientă 
a dorinţei sau a satisfacţiei genitorilor. Orice copil cunoaşte în parte 
plăcerea sexuală şi este sensibil la modul în care adulţii, fără a numi, se 
referă, în acelaşi timp cu conceperea sa, la iubirea lor reciprocă, la 
plăcerea sau neplăcerea lor. Timpul scurs între concepţie şi naştere, care 
oferă importanţă rolului mamei, oferă de asemenea părinţilor 
posibilitatea de a-i acorda copilului statutul de subiect. El este acela care, 
odată conceput, şi-a asumat zi de zi partea sa în simbioza mamă-făt. 
Acest răspuns clar cu privire la concepţie creează o deschidere a 
cuvintelor veridice ale adultului asupra plăcerii sexuale, care nu este 
neapărat întotdeauna în serviciul fecundității. Dacă acest adevăr nu este 
spus copiilor, aceştia, în inocenta lor, îşi imaginează actul sexual ca strict 
funcţional, animalic, zoologic, “operaţional”. “Aţi făcut asta de două ori” 
(dacă sunt doi copii). Şi iată astfel indusă o neînțelegere totală şi 
progresivă, pe măsură ce cresc, a trăirilor lor sentimentale şi a dorințelor 
resimţite în corpul lor, la evocarea şi/sau la întâlnirea celor pe care îi sau 
le doresc şi iubesc. 

Faptul că venirea pe lume a unui copil este o chestiune de dorinţă şi 
plăcere reciprocă a subiecţilor care se caută, îşi vorbesc şi, în întâlnirea 
concertată, au dorit să aibă fiinţa pe care au conceput-o, ştiind sau nu 
(sperând sau dorind să evite asta), toate acestea, spuse în cuvinte pe 
care copilul le consideră veridice, îi relevă umanizarea sexualităţii 
genitale, limbaj al vieţii şi nu doar un proces funcţional. 

Filiaţia şi parentalitatea responsabilă a acestui copil, despre care de 
asemenea trebuie să i se vorbească, oferă sensul fundamental al vieţii 
sale aşa cum a fost inaugurată: simplu, dificil, sau imposibil de asumat 
de către părinţii lui. Şi acest adevăr verbalizat îl umanizează definitiv, în 


raport cu ceea ce a putut vedea referitor la ritualurile de împerechere, la 

maternitate la mamifere, la păsări, şi ceea ce este la ei acasă 
relaţionarea parentală. În general, nu se explică limpede copiilor 
fecundarea la animale. Dacă, în zilele noastre, nu se ocoleşte informarea 
asupra tehnologiei fecundării şi naşterii, cel mai adesea aceasta se face 
prin cuvinte vagi: spre exemplu, împerecherea pentru inseminarea unui 
animal domestic este numită “măritiş“, rutul instinctiv şi sezonier al 
animalelor este verbalizat în termeni de dorinţă şi dragoste, ca şi cum ar 
fi vorba despre oameni. 

Fără o explicaţie verbală a responsabilităţii concepţiei şi a creşterii 
sugarului, apoi a educaţiei copilului, de către genitor sau un înlocuitor 
patern, genitoare sau înlocuitoarea maternă, copilul nu poate înţelege 
vocabularul parentalităţii, în special vocabularul relaţional între adulţii 
familiari şi el. Cunoaşterea unirii sexuale îl face să înțeleagă sensul 
simbolic al cuvintelor parentalităţii corpului, al parentalităţii afective sau 
sufleteşti, şi al parentalităţii sociale, adică numirea printr-un patronim 
legal, înscris la starea civilă, la primărie, patronim pe care copilul îl va 
purta toată viaţa. diferenţierea acestor accepţiuni ale termenului de 
parentalitate - accepțiunea paternă şi maternă, carnală, afectivă, legală 
- deschide copilul spre inteligenţa relaţiilor simbolice. 

Mi se va spune că un copil între trei şi patru ani nu înţelege nimic din 
toate acestea. Nu este deloc adevărat; el intuieşte sensul, atunci când 
cuvintele fac referire la o realitate experimentată de el; cuvinte juste 
pentru adult, şi resimţite ca juste de către el, sunt cele care îl construiesc 
ca fiinţă umană. El are nevoie să ştie că tatăl lui, ca şi el, a fost conceput 
prin unirea sexuală a unui bărbat cu bunica sa paternă, şi că bărbatul 
care a dat numele său tatălui său este bunicul lui patern. Unchii şi 
mătuşile paterne au fost şi ei concepuţi de acelaşi bărbat, bunicul patern, 
le-a dat numele lui şi s-a arătat responsabil de ei în faţa Legii, prin 


185 


intermediul mamei lor, soţia lui, care este pentru el bunica paternă. La 
fel, el are nevoie să ştie că mama lui a fost concepută de bunica 
maternă, pe care o cunoaşte, sau de alta despre care mama lui îi 
vorbeşte. Unchii şi mătuşile din partea mamei îi are pentru că aceştia 
sunt fraţii şi surorile mamei sale, adică sunt născuţi din aceeaşi mamă ca 
şi mama lui, sau prin unirea sexuală a aceluiaşi bunic cu aceeaşi bunică. 
El înţelege atunci că unchii şi mătuşile lui sunt mai tineri sau mai în 
vârstă decât mama lui. El este nepotul sau nepoata lor, iar copiii lor îi 
sunt veri sau verişoare; şi la fel şi pe linie paternă. Şi dacă, indiferent de 
motiv, nu are rude legale din partea unuia sau altuia dintre părinţi, 
trebuie să i se dea explicaţia veridică. Această explicaţie a vocabularului 
rudeniei nu are sens dacă unirea sexuală nu este consemnată ca origine 
a naşterii şi a filiaţiei copilului, asumată de către cel care i-a dat numele, 
apoi l-a crescut sau nu. 

Băieţelul - care se bucură deja în imaginea sa corporală de valoarea 
erotică peniană, de imaginea funcţională uretral-anală a producerii 
excrementelor, a masturbării, parţial sublimate asupra obiectelor ludice 
şi utilitare controlabile, şi care se investeşte narcisic ca băiat - este astfel 
trezit la conştiinţa nu doar a ce înseamnă plăcerea pe care o va avea în 
calitate de bărbat în unirea sexuală între iubiţi, dar şi în ce va consta 
valoarea sa de tovarăş, poate de soţ, al unei femei pe care o va iubi; şi în 
special a valorii procreative a tatălui său şi a bunicului patern care, până 
atunci, nu era văzută decât în calitate de sateliți, de însoțitori, de 
complici, companioni, agreabili sau nu, ai mamei sau ai bunicii. Orice 
băiat care nu îşi cunoaşte tatăl doreşte fără încetare să afle cu cine l-a 
conceput mama lui. Am văzut mulţi copii de mamă celibatară 
manifestând numeroase şi diverse tulburări de comportament ca urmare 


a lipsei unui răspuns la întrebarea implicită sau indirect explicită cu 

privire la tatăl lor: “N-ai nevoie să ştii, nu suntem fericiţi împreună ?”, 
“Nu-l ai pe bunicul, pe unchiul, pe bunica ?”. acestea sunt cuvintele pe 
care le aude un copil când pune întrebarea, aproape directă: “De ce 
ceilalţi copii au un tătic ?”. lată un copil metis, spre exemplu, cu părul 
aranjat ca un african, şi a cărui mamă era blondă; cum i se plângea 
mamei lui despre întrebările prietenilor privind culoarea pielii sale, ea i-a 
răspuns: “Tu eşti bronzat de când ai fost la munte, asta-i tot. - Şi atunci 
de ce mă strigă toţi “negru” ?” Mama n-a mai găsit altceva să-i răspundă 
decât: “Sunt prost crescuţi, sunt nepoliticoşi!” 

Când aceşti copii nu sunt încă prea mari, între trei şi cinci ani, şi chiar 
puţin mai mult, şi asta este problema lor, cea a genitudinii!, ei pot fi 
repuşi în ordinea unui comportament umanizant printr-un răspuns veridic 
din partea mamei lor. Uneori este necesar ca ea să discute cu un 
psihanalist pentru a înţelege ce se petrece, pentru a putea spune acest 
adevăr prin cuvintele cele mai simple. Asta este ceea ce copilul are 
nevoie să ştie şi, prin întrebare şi răspuns, să înţeleagă. Şi asta îi conferă 
bazele sănătoase pentru regăsirea a ceva ce eu nu ştiu să numesc altfel 
decât ordinea sa. Dar nu este indispensabilă consultarea unui psihanalist 
pentru asta. Orice mamă ar putea, dacă ar şti că este foarte important, 
să răspundă copilului său. În multe cazuri similare, nu am văzut decât 
mama. În anumite cazuri era inutil să amesteci o terță persoană, 
psihanalistul, în travaliul de informare umanizantă a copilului. Mama era 
suficientă din momentul în care îşi înţelesese propriile rezistenţe. Dar 
adevărul cu privire la originea copilului poate fi spus şi de către un bunic, 
de orice persoană care iubeşte copilul şi care îi cunoaşte istoria, putând 
astfel să-i povestească, cu respect pentru actul sexual din care provine, 
fără a-i acuza pe unul sau pe altul dintre genitorii lui. Este necesar să li 


'N.A.: Înţelegând prin asta atât potenţa fizică a procreării cât şi asumarea responsabilităţii 
dorinţei. 

se povestească faptele reale şi, dacă este posibil, să se aducă precizări 
asupra numelui de familie, asupra familiei genitorului, asupra motivului 
care i-a făcut să se unească, şi apoi să se separe pe părinţi. Această 
fiinţă umană, copilul, este el însuşi la originea propriei vieţi: dorinţa lui l-a 
făcut să se întrupeze, l-a făcut zi de zi să rămână în matrice, cu această 
femeie fericită sau întâmpinând dificultăţi pentru a-l purta. Toate 
acestea, corpul lui le-a trăit, şi deci totul poate fi spus pentru ca totul să 
fie umanizat, şi nimic să nu rămână într-o pseudo-animalitate şi 
organicitate, căci nimic nu este doar organic la ființa umană, totul este în 
acelaşi timp simbolic. Atunci când copiii află adevărul asupra actului 
sexual al părinţilor lor, care este originea vieţii lor, se produce o înflorire 
a inteligenţei lor, întărită prin cunoaşterea filiaţiei lor, şi care le permite 
să dea sens sentimentelor avute faţă de mama lor, de tatăl lor şi rudele 
acestora, dacă au şansa de a le avea. Dar este vorba, pentru 
mentalitatea copilului, de o dorinţă care nu este deocamdată decât 
verbal genitală. Responsabilitatea, acceptată sau evitată, a părinţilor săi, 
asumată parţial, total sau deloc aducându-l pe lume, asta, nu o poate 
încă înţelege şi, dealtfel, nu există un discurs moral care să i se ţină 
acum asupra faptelor reale ale istoriei sale. A fi tată sau mamă constituie 
pentru copil o reprezentare funcţională şi fără îndoială erotică, dar pentru 
el sunt funcţii ale zonelor erogene parţiale ale corpului, a căror 
presupusă plăcere este de ordinul celei procurate de masturbare, însoţită 
în plus de fantasme de fericire în doi, băieţelul cu mama lui sau o 
prinţesă, fetiţa cu tatăl ei sau Prinţul Fermecat, dar fără urmă de 
rivalitate. Nu este încă Oedipul. Faptul că nu înţelege în ce constă 
responsabilitatea şi mutaţia narcisică pe care o implică maternitatea şi 
paternitatea pentru părinţii lui, nu este pentru el, în contradicţie cu ceea 
ce crede el că a fost fericirea lor la naşterea lui: ei sunt fericiţi că îl “au”, 

şi să joace în raport cu el “rolul” de tată şi de mamă. Pentru el, arimat de 
propria viaţă, este de la sine înţeles că iubirea şi bucuria sunt pereche cu 
“a avea” un copil; iar a avea un copil conferă în mintea lui o “putere 
discreţionară”. Aceasta din urmă, pentru el, este perfect compatibilă cu 
afecțiunea pe care el le-o poartă când este mic, indiferent care este 
comportamentul părinţilor. 

Dar, se va spune, dacă condiţiile emoţionale ale naşterii copilului au 
fost nefericite, sau chiar catastrofale, trebuie să i se spună ? Desigur, 
deoarece el a supravieţuit. Din moment ce copilul este acolo, după 
dificultăţile suferite de mama sa, de tatăl său, de familie, de el însuşi, 
este pentru că aceste dificultăţi au fost compatibile cu supraviețuirea lui, 
deci dinamic pozitive pentru el, şi ele fac parte din ceea ce trebuie spus 
prin cuvinte, felicitându-l pentru că a depăşit toate acestea. Bunul cel 
mai preţios este viaţa, iar el este în viaţă. A se asuma pe sine însuşi se 
face prin cuvintele altuia care oferă sens şi forţă dorinţei, prin adevărul 
spus asupra dificultăţilor pe care le-a întâmpinat. 

Dar, vor mai spune din nou atâţia părinţi, dacă ei, copiii, ştiu aşa-zisul 
secret al conceperii lor, se vor juca fără încetare cu sexul lor sau vor 
povesti oricui adevărul unei filiaţii ignorate de persoanele din anturaj. 
Acestea sunt gânduri de adult şi nu sunt deloc adevărate. Se întâmpla 
exact contrariul. Copilul, liniştit asupra problemelor pe care şi le pusese, 
intră într-o perioadă de inteligenţă a relaţiei triunghiulare şi a vieţii în 
ansamblul său, care îl conduce spre complexul lui Oedip. lar acesta nu 
constă, cum pot să creadă părinţii, în a se juca fără încetare cu propriul 
sex. 

Alţi părinţi spun: “Dacă îi explic asta copilului meu, va spune asta 
altor copii, şi ce se va crede despre mine ?”. Mereu această problemă a 


părinţilor care cred că nu este bine ca un copil să cunoască originea vieţii 

sale în dorinţa şi dragostea părinţilor săi! Din moment ce el există, 
reprezintă o unire sexuală, şi de ce nu ar avea dreptul să cunoască asta 
prin cuvinte, având în vedere că acest adevăr l-a construit aşa cum 
este ? “Şi dacă se duce la şcoală şi povesteşte...”. 

Să vorbim atunci despre şcoala la trei ani şi rolul său. În funcţionarea 
sa, îngrijirea igienică pe care copilul trebuie să înveţe să o cunoască 
pentru a se putea îngriji singur, ar putea fi învățată în cursul orelor, în 
anii mai mari de grădiniţă, apoi reluată în clasele primare. La fel ar fi şi în 
ce priveşte sexul masculin şi feminin, şi rolul dorinţei asumate, conform 
legilor: fără însă a neglija existenţa dorințelor despre care copiii vorbesc, 
care nu se încadrează în Lege, pe care şi unii dintre adulţi şi le realizează 
şi care îi fac să cadă sub incidenţa Legii, care îi trimite la închisoare: 
dorinţele interzise de canibalism, de a ucide, de a fura, de a vătăma, 
exhibiţionismul, violul, tocmai acestea sunt interdicțiile ce dublează 
castrarea orală şi cea anală, pe care aceşti adulţi le-au transgresat. 
Şcoala trebuie să îi înveţe pe copii să discrimineze între trebuinţe, care 
sunt irepresibile, şi dorinţe, care sunt controlabile, şi că această distincţie 
specifică fiinţele umane în raport cu animalele. Viata socială a oamenilor 
implică stăpânirea dorințelor conform Legii, aceeaşi pentru toți; şi, 
începând de la trei, patru ani, că nu este posibilă căsătoria cu tatăl sau 
cu mama, între fraţi şi surori, toate acestea se pot spune foarte bine la 
şcoală, în timp ce copiii se joacă şi continuă să fantasmeze, căci 
complexul Oedip se trăieşte şi se rezolvă în fantasme, susţinut de 
cunoaşterea conştientă a interdicţiei sale în realitate. Singura lege 
comună întregii specii umane, despre care şcoala nu vorbeşte niciodată, 
este interdicţia incestului, homosexual şi heterosexual. Ar trebui învăţaţi 
copiii la şcoală că această interdicţie se aplică atât dorinţei lor faţă de 

părinţi cât şi părinţilor faţă de ei, ca şi interdicţia raporturilor sexuale în 
fratrie. 

Toate aceste legi privind sexualitatea genitală, adică regulile de 
validare şi invalidare a căsătoriei şi cele privind recunoaşterea legală a 
copiilor născuţi în afara căsătoriei, ca şi în ceea ce priveşte divorţul, 
custodia copiilor, pensia alimentară, toate aceste lucruri despre care aud 
adesea vorbindu-se sau care îi privesc direct, se supun unor legi diferite 
în funcţie de ţară. La şcoală, copiii ar trebui puşi la curent cu toate 
acestea în momentul în care acestea îi interesează, adică între cinci şi 
opt ani. 

Şi apoi, în zilele noastre, există în Franța problema pusă de 
sărbătorirea Zilei Mamei şi a Zilei Tatălui. Câte orori nu trebuie să îndure 
copiii, cu ocazia acestor sărbători! Copiii au pentru mama şi tatăl lor 
sentimente intime care nu pot absolut să coincidă cu dulcegăriile care le 
sunt spuse în clasă pe acest subiect. “Mamă dragă”, Dumnezeu ştie că 
aceste cuvinte, în anumite familii, sunt în afara oricărei chestiuni (pentru 
că mama este bolnavă, este deprimată, sau plecată, şi-a abandonat 
căminul, este moartă sau... mai ştiu eu ce altceva): ce fac toţi aceşti bieţi 
copii cu această Zi a Mamei care nu face decât să modularizeze 
problema, când de fapt, cu această ocazie şi pregătind-o, ceea ce ar fi 
putut fi o sărbătoare pentru copil, a dorinţei de a fi născut din unirea 
sexuală a părinţilor săi, care a avut un sens, şi pe care îl va avea 
întotdeauna, sensul dorinţei sale de a trăi care îl uneşte cu cele două 
ascendente prin intermediul celor care l-au conceput. Anumiți copii spun 
în clasă: “Dar eu am trei taţi. - Este adevărat, poate spune educatoarea, 
există persoane care au trei taţi, dar fiecare dintre noi are un singur tată 
biologic şi o singură mamă biologică. Pot fi şi treizeci şi şase de tătici, dar 


aceştia reprezintă compania mamei; ei se pot schimba, dar fiecare dintre 

noi are un singur tată, care a dat germenul vieţii mamei noastre care ne- 
a purtat luni de zile înainte de a ne naşte. Toţi am fost concepuţi de către 
tatăl nostru împreună cu mama noastră, în cursul unirii lor sexuale. 
Anumiți părinţi se iubesc mult timp sau chiar toată viaţa, alţii se separă 
sau divorţează, dar asta nu schimbă relaţia lor de rudenie cu copilul. 

lată care ar trebui să fie învăţăturile şcolii, dacă ea are scop educativ. 
Adevărul ar putea fi spus tuturor copiilor. În zilele noastre, toţi copiii, aud 
vorbindu-se la radio, la televizor, despre legile privind avortul. Le aud pe 
mamele lor vorbind despre pilulă, despre mijloacele anticoncepţionale. 
De ce să nu poată ei să pună aceste întrebări ? Şi de ce educatoarea sau 
educatorul nu le-ar răspunde ? În mod natural, cum ar trebui să se 
întâmple şi în familie. Şi atunci vocabularul înrudirii ar putea să capete 
un sens. Ce este aceea o mamă, ce este un tată ? Ce este un unchi, o 
mătuşă, un bunic, o bunică ? Cum pot acestea fi explicate, dacă nu este 
informat copilul asupra genitudinii şi a actului sexual care face ca 
predecesorii săi să fie părinţii lui, iar el să fie punctul focal al întâlnirii 
între două ascendente care, prin el, probabil se vor continua ? 

Reprezentarea tip a unui arbore genealogic la şcoală ar fi deja foarte 
interesantă pentru toţi, şi i-ar invita pe fiecare să-l completeze cu tatăl 
său, cu mama, cu fraţii şi cu surorile mai mari, dacă are, cu bunicii săi. Se 
dau adesea copiilor cărticele oribile, cu desene pe care să le coloreze. De 
ce nu li se dă copiilor, în anii de grădiniţă, schema unui arbore 
genealogic ? Cei care provin din familii din regiuni diferite, sau din ţări 
diferite, ar fi foarte interesaţi să îi audă pe părinţii lor vorbind, şi 
educatorul vorbind cu ei, despre obiceiurile diferite ale bunicilor şi 
rudelor lor colaterale, în funcţie de regiunile din care provin. Dacă sunt 
de etnii diferite, şi această situaţie este din ce în ce mai frecventă în 
şcolile franceze datorită emigrației, să fie ajutaţi să devină conştienţi de 

asta privind harta geografică şi vorbind despre tradiţiile, obiceiurile, 
climatul familiilor din care provin; familiile pot fi diferite, de partea tatălui 
şi de partea mamei, când s-au cunoscut în Franţa: toate acestea, pentru 
mine, reprezintă datoria şcolii, de când ştim, cu ajutorul psihanalizei, că 
modul în care adultul credibil răspunde întrebărilor copilului, explicit 
apărute între trei şi cinci ani, determină sau nu deschiderea spre o 
inteligență umană, adică vreau să spun spre o inteligență legată de 
legea socială. Înainte de asta, inteligenţa copilului recurge la tot felul de 
vicleşuguri, necunoscând Legea valabilă pentru toţi. 

Atunci când nu i s-a răspuns la întrebările asupra apariţiei şi vieţii lui, 
copilul nu mai pune întrebări, cel puţin în familie. Trebuie puse din nou 
când ajunge la şcoală, pentru a le clarifica, a-i răspunde la ele şi a face 
din el nu un individ anonim al speciei umane, ci un subiect căruia i se 
oferă responsabilitatea propriei istorii şi dorinţe, în acelaşi timp fiind 
recunoscută dorinţa lui cu scopuri îndepărtate masculine şi feminine, 
“când o să fi mare”, cu legile acestei dorinţe în societăţile umane, şi în 
special în aceea din care face parte. 

Dacă vorbesc despre rolul şcolii în informarea şi educarea privind 
originea şi sexualitatea copiilor, este deoarece copiii intră din ce în ce 
mai timpuriu în viaţa socială, la grădiniţă, apoi la şcoală, şi pentru că, 
acolo, tot ceea ce nu s-a putut realiza în familie poate fi remediat. Ori noi 
vedem bieţii copii venind fără să ştie măcar ai cui copii sunt, sau cum, de 
către cine, pentru cine existenţa şi supraviețuirea lor are un sens, fără a 
cunoaşte măcar sensul cuvintelor pe care le folosesc: bunic, bunică, 
mamă, tată, frate, soră, unchi etc. Este rolul şcolii de a le oferi sensul 
acestui vocabular, şi educaţia sexuală constă în cele din urmă în a 
explicita vocabularul înrudirii. De la Freud încoace, ştim că în stadiile 
pregenitale, adică înainte de a ajunge la castrarea primară reprezentată 

de descoperirea celor două sexe, se creează premizele psihozelor; şi că 
răspunsul la problema sexualităţii pentru fiecare copil este unul dintre 
cele mai importante pentru ca el să poată iubi, îngriji şi respecta propriul 
corp, să iubească viaţa sa, să aibă grijă de el în cadrul familiei care îl 
creşte, fie că este a lui sau nu. 

Copilul trăieşte fiecare etapă a vieţii sale conform cuvintelor care îi 
explicitează limpede evenimentele. Fiecare etapă este, în plus, trăită în 
funcţie de modul în care etapa precedentă a fost trăită şi depăşită. Copiii 
din ziua de azi, în special din oraşe, sunt atât de puţin crescuţi de părinţii 
lor încât acest rol educativ revine din ce în ce mai mult cadrelor 
didactice. Dealtfel, Învăţământul Public n-a devenit Educaţie Naţională ? 

Castrarea primară, adică descoperirea de către copil a propriului sex 
şi a faptului că aparţine doar acestui sex şi ce înseamnă asta pentru 
viitor, poate fi complet compromisă în ce priveşte efectele sale 
simboligene, datorită absenței informaţiilor, a  persiflărilor, a 
contrarierilor, ce însoțesc răspunsurile sau reacţiile adulţilor la întrebările 
puse de copil asupra a ceea ce a observat, a auzit spunându-se, şi a 
simţit. 

La şcoală, toate întrebările copiilor ar trebui să fie valabile. Multe 
şcoli au înţeles asta, ajutând copiii să observe fiinţele vii şi să le 
îngrijească: viaţa plantelor, creşterea cerealelor, îngrijirea animalelor 
mici asupra cărora îşi asumă responsabilitatea la ore. Toate acestea sunt 
foarte bune, dar nu constituie o educaţie asupra propriei vieţi, suficiente 
pentru a o cunoaşte şi înţelege. Pentru un copil, când a descoperit 
diferenţa între sexe şi când îi este explicată, este extraordinar faptul că 
este pentru prima oară când întâlneşte o lege care nu depinde nici de 
părinţii lui nici de adulţi, o lege care este un fapt al naturii şi care vine, 
pentru unii, să bulverseze lumea. Asta are un efect simboligen de 

valorizare a propriei persoane, dar care poate să aibă şi efecte 
contradictorii. În acest caz, este important ca şcoala să poată ajuta 
copilul să refacă handicapul care marchează sexul său după spusele lui, 
sau valorile inoculate în familie. Acest copil, uneori el însuşi, băiat sau 
fată, ar vrea să aibă celălalt sex pentru motive pe care le cunoaşte şi le- 
ar putea spune, şi nu ezită să le spună atunci când cineva are răbdare să 
îl asculte. 

Uneori, un astfel de copil, fată sau băiat, şi-ar dori să aibă celălalt sex 
pentru motive pe care le ştie şi le-ar putea spune, şi nu se jenează să le 
spună cuiva care are răbdare să-l asculte. Pe măsură ce reflectez mai 
mult la problema prevenţiei psihozei la copiii încă sănătoşi în 
comportamente către vârsta de doi ani, şi a nevrozelor pentru cei care 
dezvoltă dificultăţi începând cu vârsta şcolară, cu atât mai mult cred că 
rolul informativ şi educativ al şcolii relativ la problemele legate de corpul 
şi sexul copiilor nu este corespunzător asumat, acum când copiii 
frecventează tot mai timpuriu societatea, au din ce în ce mai rar familii 
extinse, şi au tot mai puţin timp pentru a vorbi cu părinţii lor. Pe de altă 
parte, tot ceea ce aud şi văd în mass-media, la televizor, se adaugă la 
confuzia a ceea ce simt: sentimente pasionale ce generează conduite 
ucigaşe, relaţii de iubire în cuplu exhibiţioniste. Toate acestea, privind 
relaţiile dintre părinţi şi propria lor existenţă, adaugă imagini problemelor 
pe care şi le pun. Şcoala trebuie să se schimbe, şcoala trebuie să 
răspundă printr-un vocabular precis tuturor întrebărilor copilului, şi mai 
ales: „De ce cutare copil poartă numele de fată al mamei sale, sau 
numele tatălui biologic, care nu este acelaşi cu cel al mamei sau al unuia 
dintre fraţii lui, sau pe cel al unuia dintre iubiții mamei, devenit soţul 
acesteia, care l-a recunoscut dar care nu este tatăl lui ?”. Toate acestea 
ar trebui explicitate la şcoală, din moment ce la şcoală descoperă toate 

acestea. Câţi copii nu au aud pentru prima oară, când se face prezenţa, 
un nume pe care nu-l ştiau, şi care este totuşi cel al stării lor civile!! 


COMPLEXUL LUI OEDIP 
ŞI CASTRAREA GENITALĂ OEDIPIANĂ 
(INTERDICŢIA INCESTULUI) 


Perioada care urmează momentului în care copiii au descoperit 
apartenenţa lor la un anumit sex este perioada în care intră în ceea ce 
psihanaliza numeşte complexul lui Oedip!. Din momentul în care copilul 
dobândeşte cunoştinţa apartenenţei definitive la un singur sex, imaginea 
sa corporală se schimbă; nu mai este inconştientă, ci este conştient cea 


care trebuie să se acordeze în realitate cu un corp care va fi mai târziu 


' Dorinţa de a şti mai multe cu privire la propria origine prin răspunsuri verbale veridice din 
partea celor responsabili pentru supraviețuirea sa (părinţii tutelari), este semn de inteligenţă 
din partea copilului. Ridiculizarea acestei dorinţe, ocolirea unui răspuns, interzicerea 
chestionării ca fiind necuviincioasă, sau înşelarea copilului răspunzându-i în termeni de 
funcţionare fiziologică vorbind despre o femeie care naşte, înseamnă a prosti bărbatul sau 
femeia în devenire care este copilul ce pune întrebări privind viaţa sa, asupra căreia - în ochii 
lui - adulţii deţin secretul. Dorinţa de împreunare carnală între un bărbat şi o femeie, genitorii 
lui, fie că au fost sau nu pregătiţi să îşi asume urmările, viaţa unei noi făpturi umane concepute 
prin unirea lor sexuală, toate acestea trebuie spuse copilului care îşi chestionează mama, tatăl, 
sau orice alt adult, cu privire la originea sa. Alianţa triunghiulară a dorinţei tatălui, a mamei şi a 
copilului - băiat sau fată - trebuie semnificată prin cuvinte de către adult, relevând astfel 
copilului propria sa contribuţie prin dorinţă: pentru a fi conceput, apoi pentru a se naşte, şi 
după aceea pentru a supravieţui. 

! N.A.: Cf. capitolului referitor la complexul Oedip din Au jeu du désir, op. cit. 

cel al unei femei sa al unui bărbat. În ce-l priveşte pe subiect, şi dorinţa 
sa cu privire la acest viitor, este o dorinţă de identificare cu persoana pe 
care o iubeşte cel mai mult în acest moment al vieţii sale. Şi din acest 
motiv este atât de importantă, prin funcţia sa - asumată sau nu - de 
iniţiator în Lege, după cum sper că am arătat în detaliu, de răspunde 
copilului cu privire la rolul tatălui în conceperea sa, apoi la naşterea sa: 
rol conform naturii în împreunarea sexuală, rol conform Legii în 
recunoaşterea copilului la starea civilă, şi rol afectiv în îngrijirea copilului. 
Tatăl i-a dat sau nu numele său, a ajutat-o sau nu pe mamă să să-l 
crească. Copilul poate sau nu să conteze pe el pentru a fi îndrumat, 
pentru a-l ajuta să devină un bărbat sau o femeie adultă. 

În absenţa tatălui biologic, un alt bărbat, tovarăş al mamei, poate să-i 
servească drept părinte tutelar. Începând cu intrarea în Oedip, se 
dezvoltă la copil o viziune de sine în lume în care viaţa imaginară este 
dominată de relaţia sa actuală cu cei doi părinţi, fiind legată de proiectul 
- foarte prețuit - viitorului său de adult, în funcţie de sexul său, 
seducător şi reuşit. Oedipul poate fi în mod sănătos conflictual, sau 
conflictual în mod patologic datorită nefericirii apartenenţei la sexul său. 
Asta se poate întâmpla atunci când mama nu a putut sau nu a vrut să 
spună copilului, fată sau băiat, adevărul referitor la filiaţie. Sau se mai 
poate întâmpla atunci când disputele permanente dintre părinţi obligă 
copilul să sufere pentru mama sa datorită atitudinii tatălui, să-l judece 
defavorabil pe tatăl său, sau invers. Se va spune: ce se poate schimba în 
viaţa unui copil care are neşansa de a aparţine unui cuplu certăreţ, de a 
fi crescut de un bărbat sau o femeie celibatară, sau de părinţi divorţaţi, 
etc.? Se pot face multe, punând în cuvinte adecvate situaţia de fapt, şi 
ajutând copilul să spună ce crede că îl culpabilizează când îi aude sau 
când se gândeşte; căci un copil gândeşte întotdeauna lucruri pozitive 

faţă de mama şi tatăl său, chiar dacă gândeşte şi lucruri negative, şi 
dacă au dovezi vizibile ale neînţelegerii lor şi suferă din pricina atitudinii 
educative, uneori teribil de suportat, a unora dintre părinţi. Copiii lor 
găsesc întotdeauna cu ce să-i scuze. Este important, din moment ce 
copilul trăieşte, să fie susţinut, ajutat să îşi asume propria 
responsabilitate şi să vorbească fără ruşine despre ceea ce se întâmplă. 
Nu este nici uşor, nici agreabil. Părinţii lui îi fac probleme; dar pentru a 
putea să continue să se dezvolte în ordinea genitudinii sale, trebuie să fie 
susţinut, în efortul de a-şi păstra încrederea în sine ca fiu sau fiică a lor. 
Este ceea ce eu numesc în psihanaliză „a susţine narcisismul copilului”, 
narcisismul primar, dorinţa de a trăi, şi narcisismul secundar, interesul 
pentru el însuşi, fiind, şi în curs de a deveni adult cu sexul pe care îl are: 
fie preluând modelul persoanelor pe care le cunoaşte, fie ştiind că, şi cu 
modelele pe care nu doreşte să le imite, există în el dorinţa de a căuta 
un model pentru a deveni adult cu sexul pe care îl are. 

Să presupunem că un copil se află în condiţiile unei suficiente 
înţelegeri în cadrul cuplului parental pentru a-şi continua evoluţia. Este o 
diferenţă între fată şi băiat în acest moment. Băiatul vrea să se identifice 
cu tatăl lui, ca dealtfel şi fetiţa. Fiecare dintre ei doreşte să fie ca ambii 
părinţi. Dar băiatul, care are iniţiativă sexuală datorită intuiţiei virile, 
hotărăşte că vrea să o ia de soţie pe Mama. Fata, de asemenea, în 
momentul în care va intra în Oedip, vrea să se mărite cu mama ei. Pentru 
că ea încă mai crede că mama face copii pe cale digestivă şi că, dacă 
este iubită de mama ei, aceasta îi va dărui, total sau parţial, ceea ce 
soţul ei i-a dăruit, adică ce îi trebuie pentru a avea copii; pentru ea, în 
fantasme, concepţia şi naşterea sunt lucruri absolut feminine şi au ceva 
magic. Asta doreşte să primească de la adultul iubit, bărbat sau femeie, 


ceea ce-i trebuie pentru a face un bebeluş anal. Tata, dacă locuiesc 

împreună acasă, oricum, este şi va fi tatăl, al ei şi al copiilor ei. Băiatul 
intră mult mai direct în Oedip. Dacă îl preţuieşte pe tatăl lui şi simte că şi 
mama lui face asta, este mândru de tatăl lui, vrea să devină la fel ca el, 
caută să se identifice total cu el şi, natural, să aibă prerogativele pe care 
tatăl lui le are în intimitate cu mama lui. Aici, tatăl poate şi trebuie să 
aplice fiului său ceea ce noi, în psihanaliză, numim castrare; să-i spună: 
„Niciodată nu este posibil ca un fiu să îşi iubească mama aşa cum o face 
alt bărbat. Nu pentru că tu eşti mic şi eu sunt mare, ci pentru că tu eşti 
fiul ei şi niciodată un fiu şi mama lui nu pot să se împreuneze sexual şi să 


aibă copii”. 


Băiatul 


Ce imagine corporală se află în joc la copilul care intră în Oedip ? Să 
vorbim despre băiat. Pulsiunile genitale active, care aşa cum am văzut îşi 
au rădăcinile în uretral, rămân pulsiuni parţiale peniene, cu orientare 
centrifugă în direcţia obiectului dorinţei. Aceste pulsiuni, copilul le 
transpune asupra obiectelor parţiale reprezentând ele însele imagini 
parţiale ale corpului său, penisul în particular, care este deplasat asupra 
tuturor obiectelor percutante, armele destinate atacului, agresiunea 
penetrantă, în jocurile balistice, în acţiunile sadice, distructive, urmărirea 
fetelor, aşa-zis pentru a le omori. El proiectează, e cazul să precizăm, fie 
dorinţa de a lansa un lichid ucigător (excrementele sunt percepute ca 
dăunătoare, fiind eliminate de corp), fie dorinţa de a lansa ceva care 
produce bebeluşi, când ştie că asta se va întâmpla la un moment dat în 
viaţă, ştie asta din spusele adulţilor sau de la colegii mai mari. Această 


alternativă nu este cu nimic contradictorie. Copiii care se joacă de-a 

omorâtul vor cu orice preţ să fie înviaţi imediat după aceea. „Ziceam că”, 
„ne facem că”; pulsiunile, în fantasme, nu sunt „în realitate”!. Şi apoi, 
aud despre naşterea unui copil: de unde vine el ? Şi moartea ? Ea atinge 
persoane din anturajul copilului. Unde ne duce ? Viaţa şi moartea, 
constituie problema cea mai importantă pentru copil, când se află în 
plină perioadă oedipiană. Atunci renunţă la jocurile falice agresive, sau 
cel puţin la cele care nu sunt reglementate în jocurile cvasi-sociale. Şi 
asta se întâmplă graţie interdicţiei incestului, care trebuie pusă şi în 
raport cu fraţii şi surorile, adică atât homosexual cât şi heterosexual. 
Băieţii transpun agresiunea peniană de tip centrifug, inconştient sau 
preconştient dorită, asupra activităţii manuale, intelectuale, a întregului 
corp, ludic şi constructiv. Prin cuvintele tatălui şi exemplele oferite de el 
de respect faţă de femei, de soţia şi fiicele lui, băiatul realizează 
diferenţa între dorinţa lui uretral-anală de a lua în stăpânire corpul altuia, 
de a-l lovi agresiv pentru a se simţi viril (asemănător cu rutul la animale) 
şi faptul de a da viaţă într-o zi, prin alegerea venită din iubirea asociată 
dorinţei; prin implicarea simțului responsabilităţii unul faţă de celălalt, 
care-i uneşte pe cei doi amanti, apoi părinţi, cei care au adus pe lume un 
copil şi care se angajează, fiecare dintre ei, faţă de acest copil, să îl 
îndrume până la vârsta majoratului. Toate acestea, spuse fiului de către 
tată, reprezintă iniţierea fiului în viaţa umană. Aceasta este castrarea 
oedipiană. „Îţi este interzisă mama ta, pentru că ea este soția mea, şi ea 
te-a adus pe lume. Şi aceste două lucruri sunt importante. Surorile tale iţi 
sunt de asemenea interzise sexual, ca şi mama ta”. Eu nu sunt însurat 
nici cu mama mea, care este bunica ta paternă, nici cu mătuşile tale, 
care sunt surorile mele. Mama ta nu este măritată nici cu tatăl ei, bunicul 


tău matern, nici cu unul din fraţii ei, etc?.” 


! N.A.: Nu sunt „de-adevăratelea”. 
? N.A.: Asta este foarte important de spus şi de repetat copilului unei mame celibatare, al cărui 
nume poate părea, prin comparaţie cu cele ale altor copii, ca fiind acela al tatălui ei. 

În acest fel, copilul va auzi ceea ce îl va introduce în ordinea 
umanizării genitale. În această privinţă, şcoala ar avea de asemenea un 
rol de îndeplinit, vorbind despre diferenţa între pulsiunea genitală 
umană, legată de dragoste, şi rutul fecundant al animalelor, care se 
supune unui instinct orb de unire a masculului şi femelei, fără dragoste, 
fără simţul responsabilităţii şi angajării, chiar dacă anumite animale oferă 
protecţie puilor un timp după împerechere asigurându-le hrana, până ce 
aceştia învaţă să şi-o găsească singuri. 


Carenţa tatălui, inapt să efectueze castrarea. Dacă tatăl, sau 
altcineva, nu face această educaţie în stăpânirea dorinţei, interzicând 
incestul, băiatul poate rămâne toată viaţa cu ideea unei alegeri exclusiv 
narcisice a obiectului, care probabil nu va fi sora sau mama lui, dar care 
va fi destinat exclusiv plăcerilor parțiale genitale: obiect ales eventual 
pentru a fi ţinut dependent de el prin intimidare şi violenţă. Supunerea 
tatălui faţă de legea respectului, a non-agresiunii consoartei sale, mama 
copilului, relevă acestuia faptul că viaţa relaţională a adulţilor, nu este de 
tip anal-uretral, cum îşi imagina el pornind de la modul său de a simţi şi 
conform narcisismului infantil, ci de un alt tip decât cel pe care îl doreşte 
la vârsta lui. De unde şi rolul perturbator al unui tată violent, sau ca efect 
al absenței totale a tatălui. Cei care sunt agresivi, odioşi în viaţa de 
familie, sau beţivii, care atunci când vin acasă îşi bat nevestele, cei care 
sunt iresponsabili şi nu vorbesc cu copiii lor, nici unii dintre aceştia nu 
formează copiii din punct de vedere al dezvoltării afective. La fel, bărbaţii 
care nu aduc nici o bucurie familiei lor, care sunt surprinşi de copii lor 
pregătindu-se să o posede în mod violent pe mama lor, sunt patogeni, 
pentru că băieţeii îi admiră totuşi. Sunt masculi ce par de o potenţă 

fantastică, şi care sunt, pentru el, în mai mare măsură modele animalice 
decât umane. Astfel de taţi, în complicitate cu supunerea soţiei, dau 
copiilor lor tocmai exemplul comportamentelor masculine iresponsabile. 
Comportamentul lor „viril” pare copiilor, când sunt mici, magic, am putea 
spune: narcisic, oral, anal, fascinant. Asemănător cu al balaurilor din 
poveşti, sau la monştrii mitologici. Revendicarea dominării, sau disprețul 
băiatului faţă de fată!, care face momentan, pentru el, mai mult sau mai 
puţin parte din dezvoltarea normală începând cu castrarea primară până 
la sfârşitul oedipului, este dată ca exemplu în acest caz prin 
comportamentul tatălui faţă de mamă. 

Dacă tatăl continuă să facă singur legea în casă, prin registrul 
pulsiunilor sale orale, anale şi uretrale, satisfăcute prin etilism sau 
comportament paranoic, faptul că băiatul vede bărbatul stăpânul absolut 
al femeii înfricoşate, făcându-i din timp în timp copii, confirmă, băiatului 
care îi poartă numele, că prin pulsiunile uretral-anale bărbatul este 
cetăţean valoros în societate. Atunci creşte sensibilitatea copilului la 
homosexualitate: fie homosexualitatea pasivă, prin identificarea cu 
mama depresivă, uneori, dar valoroasă, fiind singurul protector al copiilor 
în faţa tatălui; fie homosexualitatea activă, structurată în relaţia cu tatăl, 
al cărui exemplu îl împinge să creadă că asta înseamnă, a deveni bărbat 
în adevăratul sens al cuvântului. Astfel se construieşte acest tip de 
bărbaţi, cu comportament  paranoic, violatori ai femeilor şi 
regulamentelor, de îndată ce dorinţa lor impulsivă şi irepresibilă este 
câtuşi de puţin contrariată. Sunt adulţi care, în copilăria lor, nu s-au 
instalat niciodată complet în Oedip, sau care n-au primit niciodată 
această castrare din partea tatălui lor. Au rămas indivizi de sex masculin, 


incomplet umanizaţi, mânaţi mai curând de pulsiunile lor decât 
! N.A.: Această tendinţă de dominare şi dispreţ, se regăseşte şi la copiii de celălalt sex - cel 


puţin este frecventă între fraţi şi surori (manieră curentă de a sublinia refularea pulsiunilor 
incestuoase). 

controlându-le, vorbind, certându-se, făcând legea, a lor, deseori 
inteligenţi, logici şi - cum poate vedea copilul la cafenea - apreciaţi de 
camarazii lor. De fapt, ei sunt, în societate, modele de viaţă afectivă 
homosexuală; iar acasă, în relaţia cu soţia lor, animale mânate de rut. 
Femeile care sunt obligate să accepte o astfel de situaţie, evident, sunt şi 
ele născute şi provin din familii cu situaţii dificile în copilăria lor. Aici, 
rolul adulţilor din anturaj, de la şcoală, rolul medicilor care cunosc copiii, 
este foarte important: fără a-i separa de mediul familial, trebuie să li se 
permită să înţeleagă lipsa de educaţie care se află la originea 
dificultăţilor tatălui. Nu îl vor iubi mai puţin, dar va fi mai puţin nociv ca 
model de identificare. În plus, astfel de taţi foarte adesea au fost, la 
începutul vieţii lor, extrem de îndrăgostiţi de soţia lor, dar atât în calitate 
de fiu cât şi de iubit; sunt bărbaţi al căror Oedip s-a petrecut foarte prost, 
şi care pe, adesea, îl retrăiesc prin gelozia la sunt constrânşi în raport cu 
afecțiunea şi interesul pe care soţia lor îl poartă copiilor lor, în special 
faţă de băieţi. Un medic având cunoştinţă de psihanaliză, şi ştiind ce 
înseamnă o astfel de viaţă de familie, poate foarte bine să aplice, el, 
copilului, interdicţia incestului şi să-i spună că nu mai poate asta, nici 
chiar pentru a o consola, pentru a o alina pe mama lui când o vede tristă 
din cauza tatălui lui - nu mai are vârsta pentru a face asta, el trebuie să 
înveţe bine la şcoală, să-i onoreze pe mama şi pe tatăl lui, şi nu să se 
poarte ca un partener exclusiv al mamei. Tatăl lui nu a fost întotdeauna 
aşa cum îl vede el acasă şi, dealtfel, mama poate să spună asta 
medicului în prezenţa copilului. Tatăl a ajuns în această situaţie cel mai 
adesea din pricina depresiei, a surmenajului, a dificultăţilor datorate unei 
vieţi materiale dificile. Toate acestea ajută mult copilul să relativizeze 
dramele la care asistă; şi, din altă perspectivă, sunt ajutaţi şi părinţii prin 
intermediul copilului. Atunci când un băiat atinge un nivel oedipian 

imposibil din cauza unui tată patogen, travaliul constă în a-l face să 
înţeleagă că va învăţa mai bine la şcoală, îi va fi mai bine, dacă 
părăseşte familia şi cere, el însuşi, să fie plasat în pensiune, dacă este 
posibil economic, sau cu ajutorul societăţii. Dar cererea trebuie să vină 
din partea copilului. Cu puţine excepţii, nu din cauza dificultății situaţiei, 
copilul trebuie să fie separat de familie. Trebuie aşteptat ca cererea să 
fie formulată de copilul însuşi. Oedipul trebuie să fie rezolvat în familie. 


Fetița 


Să discutăm acum despre Oedipul la fată, despre care aş spune că ea 
este la început homosexuală cât şi heterosexuală, din moment ce fetiţa 
intră în viaţa genitală cu scopul de a seduce pe cineva care să o facă 
mamă ca pe mama sa. Pentru ea, care se raportează la falus, bărbaţii au 
penisul, femeile au copii, în mod clar. Dorinţa sa de identificare cu 
mama, conduce fetiţa, dacă cuplul parental se înţelege, să dorească 
prerogativele pe care tatăl ei le recunoaşte mamei sale. Dar ea nu poate 
intra în Oedip decât cu condiţia să încerce să transgreseze interdicţia 
incestului, făcându-l pe tată să cadă în capcana seducţiei sale. Fetiţa nu 
are pulsiunile active centrifuge peniene pe care le are băiatul. În raport 
cu falusul, pulsiunile sale sunt centripete. Ea atrage spre ea. Ea caută 
obiectul care reprezintă pentru ea potenţa şi îl vrea doar pentru ea. În 
fantasmă, transgresarea interdicţiei incestului de către tatăl sau fratele 
ei dă valoare persoanei sale şi filiaţiei. A fi posedată, a fi penetrată aşa 
cum o face Tata cu Mama, adică supusă cu forţa acestei puteri 
seducătoare, iată ce explică visele de urmărire, de supunere şi viol de 

către un bărbat căruia nu i se vede chipul dar care are unele trăsături ale 
tatălui sau ale unuia din fraţii ei. În realitate, dorinţa ei este să placă. 
Asta o face să-şi dezvolte calităţi feminine care le poate utiliza în 
reuşita socială: să îşi înveţe bine lecţiile, să îşi facă temele corect, să ia 
note bune, şi să dezvolte calităţi feminine utile în casă, să facă curăţenie, 
să spele vasele, toate activităţile care vede că le fac adulţii, atât mama 
cât şi tata, pe care le va dezvolta pentru a plăcea ambilor părinţi, dar şi 
mai mult tatălui, pentru ca el să o considere la fel de valoroasă ca şi 
mama ei şi, de ce nu, chiar mai valoroasă. În consecinţă, atitudinea 


PA Li 


„perversă” a fetiţelor este mai manifestă şi mai vizibilă decât a băieţilor, 
în cursul oedipului. Ele sunt „perverse” în sensul de seducătoare, pentru 
a-l face pe celălalt să încalce legea, din momentul în care aceasta le-a 
fost enunțată. Din acest motiv este important ca legea să fie clar 
enunțată. „Dacă îi plac cu adevărat, dacă sunt mai valoroasă decât 
Mama, va vedea că eu îl înţeleg mai bine, eu îi voi fi o parteneră mai 
bună”; la care se adaugă faptul că această exprimare a dorințelor faţă de 
tată iau adesea o turnură mincinoasă, răutăcioasă, calomniatoare, mai 
mult sau mai puţin cusută cu aţă albă faţă de mamă. Astfel, când tata se 
întoarce acasă, îi spune: „Ah, ştii, mama este plecată, şi nu ştiu unde 
este, şi nici dacă se va întoarce acasă pentru cină”. Alte fetiţe 
fantasmează până la mitomanie, că au plăcut unor bărbaţi care au 
întreprins acţiuni sexuale faţă de ele, fantasme pe care nu le 
verbalizează niciodată faţă de mamă: ele sunt menite să îl facă pe tată 
gelos, şi să-l provoace să procedeze la fel, la fel dacă nu mai bine decât 
presupuşii bărbaţi despre care spun că au reuşit să-i seducă. Atitudinile 
perverse ale fetiţelor sunt, în general, mai mult verbalizate decât cele ale 
băieţilor, la aceştia fiind în mai mare măsură trăite decât verbalizate. 


Ştim bine, fetele au limba foarte ascuţită, şi foarte şirete în a-şi atinge 

scopurile (sau stăpânite de o „foame”, întotdeauna mai mult sau mai 
puţin orală în genitalitatea lor). 

Aceasta se datorează faptului că fetiţele au descoperit că puterea lor 
de seducţie ţine de acceptarea lor de a nu avea penis şi de dorința lor ca 
altcineva să li-l ofere: nu pentru a avea penis, ci pentru a fi stăpâna celui 
care îl are şi poate să le satisfacă. Ce ţintă ar putea fi mai bună decât 
tatăl lor, sau amantul mamei, cel care o satisface pe mama lor ? Cum se 
poate face diferenţa între aceste fantasme, pe care fetiţele le povestesc, 
şi realitate? Citim constant în ziare istorii de seducţie sexuală şi le 
întâlnim frecvent în consultaţie. Cum să discriminăm adevărul de fals ? 
Este foarte simplu. Este o mare diferenţă între modul în care descrie, cu 
detalii realiste, o fetiţă care a fost cu adevărat obiectul unei seducţii, şi 
cel al mitomanei. Din păcate, aceste fantasme sunt înşelătoare pentru 
adulţi conduc la urmări sociale traumatizante pentru toţi; şi toţi 
psihanaliştii au avut în tratament femei ale căror fantasme oedipiene 
verbalizate au fost investite cu credibilitate de către anturaj, 
bulversându-le şi ruinându-le viaţa. Sau, dimpotrivă, copii care, supuşi 
datorită seducţiei imprudente abuzului unui bărbat din familie sau din 
afara acesteia, nu au putut vorbi la timp, pentru că se simțeau atât 
vinovaţi cât şi mândri de a fi stârnit atenţia unui adult. Din nou, cred că 
rolul şcolii ar putea fi foarte important pentru a oferi copiilor legea 
interdicţiei relaţiilor sexuale între adulţi şi copii, pentru ca realitatea să 
fie distinctă, pentru copil, de fantasmele sale şi ca, dacă copilul este 
supus realmente unei situaţii atât de tulburătoare, să ştie să spună 
adultului: „Dar e interzis”; în general, ei nu au cuvinte pentru a se apăra 
de avansurile perverse, pentru că nu li s-a vorbit niciodată despre asta 
înainte de o experienţă care îi găseşte complet nepregătiţi. 

Enunţarea prohibiţiei incestului îl face pe băiat să iasă din Oedip, în 
timp ce pe fată o face să intre în Oedip, este saltul în limbaj şi în 
sublimările orale şi anale de a spune şi a face, prin care să poată să 
transgreseze interdicţia sau mai degrabă de a-l face pe adult să o 
transgreseze. Cochetăria ei incită la micuţe cadouri, inele, cercei, coliere, 
făcute să strălucească, să atragă atenţia bărbaţilor asupra aspectului 
său, şi pentru a fi invidiate de alte fetiţe. Tatăl şi băieţii continuă să aibă 
pentru ea o valoare prevalentă şi doreşte să le placă. De asemenea, mai 
mult decât băieţii, ea este atrasă de oglindă, în care evaluează seductia 
aspectului său. De fapt, narcisismul fetelor pentru ceea ce au de arătat 
din feminitatea lor este trăit mai mult la suprafaţă faţă de narcisismul 
băieţilor, care trăiesc Oedipul mult mai profund şi în raport cu 
sentimentele faţă de mamă, şi în rivalitatea pe care o simt faţă de tatăl 
lor pe care îl iubesc. Activitatea falică a fetei, în calitate de expresie 
provocatoare şi spectaculoasă, utilizabilă oriunde în societate, acasă, la 
şcoală, este enormă; din acest motiv fetele reuşesc atât de uşor totul în 
perioada oedipiană, apoi în perioada de latenţă, după rezolvarea 
Oedipului, mai ales dacă păstrează speranţa de a place, prin activităţile 
lor falice, atât femeilor cât şi bărbaţilor. Interdicţia incestului provoacă la 
fată sublimarea pulsiunilor pregenitale, în timp ce la băiat provoacă în 
special trezirea pulsiunilor epistemologice. Ceea ce intră în joc pentru el, 
este problema de a şti - că se poate auzi şi scrie aşa cum „se vede”. 
Vrea să înţeleagă cum este făcută lumea, cum se poate deveni şef, vrea 
să cunoască legile care reglementează drepturile oamenilor; în timp ce, 
pentru fată, este vorba despre „a fi aşa”, de „a părea”, de a place, dea 
cuceri tot ce se poate pentru a se face preţuită de instanţele tutelare. 
Defăimarea şi calomnia sunt atunci arme împotriva altor fete, în 


societate. 

Băiat sau fată, copilul este fragilizat în momentul rezolvării sănătoase 
a Oedipului, deoarece, orice ar face, nu este cu putinţă pentru băiat să o 
seducă pe mamă, iar pentru fată pe tată, cei doi adulţi avându-şi 
dorinţele ocupate de obiecte sexuale ce se află altundeva, consortul sau 
o persoană din afara familiei, metresa tatălui!, cum spun copiii care le 
aud pe mamele lor plângându-se prietenelor lor. Copilul nu are mai 
puţină nevoie de protecţie din partea părinţilor, în orice caz de protecţia 
adulţilor care îl susţin; are nevoie de tutelă educativă pentru dificultăţile 
care-i vor ieşi în cale în societate. interdicţia dorinţei sale genitale în 
familie îl împinge spre dorinţa de a se integra în categoria lui de vârstă; 
spre amiciţii auxiliare, cu fiinţe umane de acelaşi sex cu al său, marcați 
de aceeaşi dificultate ca şi ei în raport cu părinţii lor. El va căuta să 
cucerească, din rândul fiinţelor umane de sex opus, obiecte din partea 
cărora, îndrăgostindu-se, va fi mândru să obţină privilegii senzuale şi 
sexuale, eventual o iubire împărtăşită; dar va întâlni atunci şi rivalitatea 
pentru acelaşi obiect din partea celor de acelaşi sex. Deplasarea socială 
a Oedipului colorează viaţa socială a copiilor, în special la şcoală, deşi se 
află în faza de latenţă în raport cu preocuparea sexuală genitală ca atare. 
Preocupările afective sexuate şi căutarea narcisică a plăcerilor parţiale 
nu dispare niciodată. 

O parte din copii nu au trăit cum trebuie Oedipul sau ieşirea din 
acesta, datorită absenței unei castrări, vreau să spun prin absenţa unei 
verbalizări a  prohibiţiei realizării dorinţei sexuale în familie, care 
eliberează dorinţa în vederea realizării sale în afara mediului familial. În 


absenţa ocaziilor frecvente de a vedea alţi copii, părinţii lor dorind să îi 


! N.A.: Există multe ambiguităţi imaginare, în special la fete, privind cuvântul „metresă”, când 
mamele îl folosesc în faţa lor pentru a vorbi despre rivala lor în inima soţilor. Cuvântul 
„metresă” („metresse”) l-a înlocuit dealtfel pe cel de „învăţătoare” (institutrice) în vocabularul 
Şcolar. 

păstreze doar pentru ei în zilele de concediu, aceşti copii caută să aibă 
animale domestice, atât pentru a le iubi cât şi pentru a le face 
dependente de ei. Acestea pot fi pisici, câini, animale de companie, 
hamsteri, şi uneori chiar cai, care plac foarte mult copiilor atunci când 
sunt blânde. Asta nu înseamnă însă că, aceşti copii, cu timpul, nu vor 
ajunge să rezolve şi să „iasă” din Oedip; dar o vor face mai târziu, căci 
animalele sunt ca obiectele lor tranziționale de altă dată, care îi leagă 
imaginar de mama-sân. Aceste animale pe care le place să le alinte, să le 
mângâie, şi de care se fac iubiţi, cărora le comandă şi le fac să se teamă, 
sunt pentru ei obiecte tranziționale ale relaţiei lor senzuale difuze cu 
părinţii dinaintea rezolvării Oedipului: înainte de a-şi fi dat seama că nu 
este nici o speranţă pentru un viitor fecund şi dorinţa genitală cu părinţii 
iubiţi. Dealtfel, acest ataşament faţă de animale poate deveni un scop al 
sublimărilor care, mai târziu, să se constituie într-o vocaţie legată de 
lumea animalelor. Nu vreau să spun că orice relaţie bună cu animalele 
este pentru oameni semn că imaginea lor corporală nu a ieşit din situaţia 
oedipiană. Dar este cazul atunci când iubirea stăpânului izolează 
animalul de indivizii din aceeaşi specie, din nevoia narcisică a copilului 
de a avea un confident afectiv şi tăcut. 

După Oedip, în perioada de latenţă, rolul adulţilor, părinţi, educatori, 
radical diferit de cel al prietenilor şi colegilor, rămâne foarte important 
pentru copii atunci când au eşecuri, dificultăţi narcisice, când întâmpină 
dificultăţi în relaţiile lor amicale sau amoroase. Modul de a reacţiona al 
adulţilor poate susţine sau culpabiliza copilul atunci când suferă. El este 
sensibil la atenţia discretă a prezenţei caste, compătimitoare, a adultului 
care, fără reproşuri sau discursuri moralizatoare, îl ascultă. Dezvoltarea 
încrederii în sine, inclusiv în şi prin situaţiile de eşec, este posibilă pentru 
copil atunci când părinţii lui sunt atenţi şi securizanţi, şi mai ales sunt 

încrezători în ei înşişi. Un tată care spune copilului lui: „Vei reuşi, pentru 
că eşti fiul meu şi al mamei tale, iar noi suntem persoane capabile, deci, 
şi tu eşti o persoană capabilă, chiar dacă, pentru moment, îţi este greu”, 
nu este un tată care „face morală”, ci un tată care susţine moralul: şi 
copilul are nevoie în aceeaşi măsură să fie felicitat atunci când e cazul. 
La fel şi în cazul fetei care suferă şi se plânge mamei sale: „Băieţii nu mă 
iubesc, sunt urâtă, n-o să-mi găsesc niciodată un soţ. - Ba da, răspunde o 
mamă compătimitoare, îţi vei găsi un soţ drăguţ, pentru că şi tu eşti o 
fată drăguță. Tatăl tău este drăguţ, şi avem o fată drăguță. Pentru 
moment, n-ai avut succes, dar vei avea data viitoare. Şi tu vei fi o 
persoană drăguță”. Şi să-i indice atuurile reale pe care le are, în acest joc 
al vieţii. Doar prin recunoaşterea de către părinţi a propriei lor valori şi, în 
acelaşi timp, prin dragostea şi încrederea de care dau dovadă faţă de el, 
copilul se simte valorizat şi susţinut pentru a-şi depăşi eşecurile 
păstrându-şi încrederea în sine, legat tocmai de faptul că este copilul 
acestor părinţi. 

Această încredere, afecţiune, acest interes cast, am putea spune, al 
părinților față de copil, sunt de neînlocuit după Oedip. Întrucât afecțiunea 
părinţilor este necesară copilului tocmai atunci când, ştiind că îi este 
definitiv interzisă intimitatea sexuală şi senzuală cu ei, crede că nu mai 
are nici o valoare în ochii lor, că nu mai este iubit, şi se crede chiar 
rejectat. Discursul moralizator, ca şi intimitatea unei tandreţi 
consolatoare, sunt nocive pe termen scurt şi lung, deoarece copilul 
trebuie să continue să se elibereze de dependenţa parentală. Rolul dificil 
al adulţilor este de a contribui la această emancipare eliberatoare prin 
afecțiunea lor veritabilă. 

APORTUL NARCISIC AL CASTRĂRII OEDIPIENE 
CA ELIBERATOARE A LIBIDOULUI 


Ce se întâmplă, după Oedip, cu narcisismul, deci cu etica şi relaţia 
subiectului cu propriul corp ? Ce se întâmplă cu imaginea inconştientă a 
corpului ? 

Pentru a distinge bine efectele narcisice proprii ce se află la baza 
dorinţei conform legii interdicţiei incestului, cu alte cuvinte când este 
acceptată castrarea genitală oedipiană, numim narcisism secundar 
nivelul de relaţie cu sine însuşi pe care subiectul îl atinge în momentul în 
care a depăşit această etapă structurantă a ultimei castrări. Această 
ultimă castrare este iniţiatoare în viaţa socială. Ea este oferită de părinţi 
atunci când pot şi ştiu să o facă, susținuți fiind, în acest efort, atât în ce-i 
priveşte pe ei cât şi pe copil, de Idealul Eului parental şi dragostea castă 
pentru copiii lor. 

Este cert că părinţilor care în copilăria lor au primit la timp castrarea 
oedipiană de la părinţii lor, adică bunicii copilului, le este mult mai uşor 
decât altora să îşi asume acest travaliu educativ. De aceea, rolul în 
societate, al educatorilor şi profesorilor, este important, ca auxiliari ai 
părinţilor, pentru a susține copilul în depăşirea modurilor de raţionament 
şi afectivitate pre-oedipiene şi oedipiene. În special pentru a iniţia şi 
susţine copilul ai cărui părinţi, ei înşişi deficitar castraţi oedipian, trăiesc 
în mod ambiguu relaţia lor de iubire cu copilul, relaţie care poate fi filică 
sau fobică (mângâieri sau lovituri), resimţită de copil ca incestuoasă 
datorită interesului pe care părinţii îl poartă corpului şi emoţiilor pe care 

asta i le creează. Să revedem întreaga evoluţie a acestui narcisism din 
copilărie. 

1. Narcisismul primordial este legat de asumarea în fapt, de către 
nou-născut, a castrării ombilicale. Faptul că în ansamblu a supravieţuit 
naşterii, descoperind autonomia respiratorie şi cardio-vasculară, însoţită 
de olfacţie şi peristaltismul tubului digestiv în totalitate. 

2. Narcisismul primar rezultă din experienţa oglinzii care revelează 
copilului chipul său. Această experienţă a oglinzii este concomitentă sau 
consecutivă cunoaşterii corpului său ca sexuat, masculin sau feminin, şi 
asta în manieră definitivă, creând distincţia între posibil şi imposibil care 
nu depinde de voinţa părinţilor. 

3. Ceea ce adaugă interdicţia incestului, sursă a unui narcisism 
diferit, pe care noi l-am numit secundar, este împiedicarea pulsiunilor 
sexuale în societate de a rămâne în afara unei legi umanizante: de a 
rămâne, ca să spunem aşa, animalice, instinctuale (cum spune copilul: 
„N-am făcut-o intenţionat!”). Dorinţele, de-acum înainte, vor trebui să fie 
stăpânite de către copil, făcând diferenţa între a gândi şi a acţiona. El 
învaţă să acţioneze în numele său, ceea ce constituie identitatea sa de 
subiect în grupul social. Este angajată responsabilitatea sa în 
comportamente. Se simte obligat de el însuşi, cu riscul de a-şi pierde 
valoarea în proprii ochi dacă nu îşi stăpâneşte propriile dorinţe şi dacă 
acţionează sub presiunea impulsurilor simţite fără a înţelege şi 
motivațiile lor. 

Începând din momentul castrării oedipiene, copilul trebuie să ştie 
conştient, în realitate, că dorinţa sa, în aspectul său genital - ca a tuturor 
fiinţelor umane, adulţi şi copii, fără distincţie de rasă sau vârstă - şi 
plăcerile intimităţii sexuale corp-la-corp şi ale fecundității cu rudele 
apropiate, îi sunt definitiv şi pentru totdeauna interzise. Primele sale 


212 


obiecte heterosexuale şi homosexuale, tata, mama, bunicii, fraţii, 
surorile, fiind obiecte incestuoase, trebuie să renunţe la ele, aşa cum şi 
acestea au renunţat la realizarea fantasmelor lor senzuale în ce-l 
priveşte. Ori, trebuie ştiut, şi orice copil simte asta, că tocmai scopul 
incestuos l-a susţinut, permanent în cursul promovării sale umanizante. 
De la naştere, dorinţele şi motivațiile sale au fost focalizate de mama, 
tatăl, şi rudele apropiate. Şi iată că acestea conduc la o asemenea 
angoasă de prădare şi viol eviscerantă, sau de castrare şi de moarte, în 
funcţie de sex, de dominanta pasivă sau activă a pulsiunilor sale, ca şi în 
funcţie de idealul său şi de plăcerile senzuale aşteptate de receptivitate 
sau de emisivitate, ale violenţei propriilor pulsiuni, încât trebuie să 
renunţe, pentru a supravieţui, la erotismul şi la etica incestuoasă a 
narcisismului primar. De fapt, ceea ce, până atunci, caracteriza dinamica 
dorinţei copiilor, care amestecă fantasma cu realitatea, era de a fi 
susținuți fără să-şi dea seama de dorinţa incestuoasă, mergând, fără să 
ştie, spre exclusivitatea dorinţei genitale a părintelui de sex opus, fără a 
renunţa însă nici la narcisismul lor fundamental de subiecţi, nici la 
destinul lor viitor de fecunditate în calitate de indivizi. 

Atunci când, fără ca părinţii să-şi dea seama, dau satisfacţie 
copilului, pulsiunilor sale erotice incendiare, printr-o relaţie corp la corp 
pe care el se străduieşte să o menţină, fie prin mângăieri, culcându-se în 
patul lor, situaţie la fel de tulburătoare erotic ca şi violențele corporale pe 
care îi constrânge să i le aplice, copilul riscă să regreseze şi să nu 
reuşească să îşi menţină coeziunea între imaginea corpului şi schema 
corporală corespunzătoare vârstei sale, coeziune care îi permite atât să 
rămână subiectul istoriei sale cât şi să-şi câştige statutul uman. Acest 
statut uman, copiii îl cuceresc asemuindu-se părinţilor lor. Dar ei nu 


înţeleg că singura asemuire umanizantă este acceptarea legilor ce 

reglementează exercitarea pulsiunilor în acţiune între oameni. Ei cred că 
această asemuire umanizantă constă în a imita, a mima acţiunile 
adulţilor, ca şi cum adulţii ar juca un rol pe care trebuie să-l reproducă şi 
ei. Oare asta provine din capcanele limbajului verbal în ceea ce are el 
stereotip, inclusiv rolurile, şi din gesturilor de amabilitate ? 

Cuvintele rostite de adulţi sunt aceleaşi cu cele folosite de copii, dar 
experienţa lor fiind diferită, ele nu semnifică o trăire de acelaşi nivel. Prin 
intermediul imaginii corpului care subiîntinde cuvintele copilului (şi pe 
care copilul o relevă în şedinţe prin desene, în special prin comentariile 
pe care le face), putem să înţelegem acest fenomen de ambiguitate şi 
neînțelegerile dintre copii şi adulţi!. Există nenumărate astfel de 
exemple. Să cităm doar unul: „a iubi” pentru un copil în stadiul oral 
înseamnă a băga în gură, aşa cum face cu hrana primită; apoi, după 
înţărcare, „a iubi” este semnificat nu prin canibalism sau muşcătură, ci 
prin mimica sărutului. Bine crescut, sărutul copilului tinde să devină 
silențios şi folosit ritual în familie. În ce priveşte săruturile zise de 
dădăceală, aplicate zgomotos pe obrajii sau fesele copilului, putem 
îndrăzni să credem că sunt, pentru ei ca şi pentru ele, în acelaşi timp o 
aluzie la plăcerile canibalice şi un fel de a trage vânturi în preludiu la 
defecare ? Alt exemplu: îmi amintesc de o reuniune mondenă la care, 
copiii vorbind între ei după ce spuseseră bun venit invitaţilor, doi dintre 
aceştia făceau schimb de opinii: „Ai văzut, doamna căreia i se spune 


"m 
”, 


general, ce udă când pupă Această doamnă dădea într-adevăr 
săruturi umede din cauza protezei dentare. Dar un părinte îngrozit le-a 
spus: „Tăceţi, nu vă daţi seama ce spuneţi !” - Nefericite cuvinte ! 

În lupta sa pentru a conserva în felul său asemănarea cu adultul, 


pentru a cuceri un statut uman, nevroticul refulează pulsiunile 


! N.A.: Un băiat de opt ani, neştiind cum a fost născut şi aflând asta de la mama lui, a reacţionat 
îngrozit: „Dar este necivilizat să naşti, eşti văzută complet dezbrăcată!” (sic!). 

necastrate în diferitele stadii, fără a putea nici să le pună în act nici să le 
fantasmeze, până la înfrângerea dorinţei însăşi. Este ceea îi ce aduce şi 
suferința şi demnitatea. 

Este şi diferența faţă de psihotici, al căror narcisism nu mai suferă în 
urma pierderii asemănării umane privind plăcerea de a pune în act 
pulsiunile. Nu mai face distincţia între a fantasma şi a gândi, a fantasma 
şi a acţiona în realitate. 

Dacă, prin intermediul narcisismului, copilul renunţă în cursul 
diferitelor castrări la manierele juisante primare de satisfacere a 
pulsiunilor sale, este şi pentru că oamenii adulţi sunt pentru el, atunci 
când e mic, o imagine de sine valoroasă; am spus bine: adulţii de cele 
două sexe, înainte de castrarea primară; apoi urmează adultul model de 
un singur sex. Atunci când copilul ajunge la castrarea oedipiană, 
imaginea a ceea ce credea că trebuie să devină pentru a-şi afirma 
identitatea, nu mai este asemănarea, ci o totală identificare cu părintele 
de sexul său, luându-i locul, puterile şi prerogativele. Îşi dă seama că, 
până atunci, se înşelase. Trebuie să se identifice cu supunerea părintelui 
în fața Legii, şi nu cu imaginea părintelui, nici cu modul său afectiv de a 
se prezenta altora şi lui-însuşi. 

Copilul subiect trebuie să primească, de la un alt subiect, castrat ca 
şi el în raport cu dorinţele incestuoase, recunoaşterea anticipativă a 
valorii erotice - în ochii săi momentan eclipsată - a corpului său, a 
sexului, a persoanei sale, a demnităţii sale de bărbat sau femeie în 
devenire: deoarece, orice ar face, nu îşi poate îndeplini dorinţele, 
incestuoase până atunci, şi inseparabile pentru el de faptul de a-şi iubi 
părinţii sau de a fi iubit de ei. Nu mai ştie, nu mai înţelege ce este 
plăcerea de a iubi şi de a fi iubit. 

Ori, castrarea oedipiană survine în viaţa copiilor în perioada căderii 
dinților de lapte. Când se văd în oglindă, se consideră jalnici, şi foarte 
adesea, li se spune: „Oh, ce urât eşti aşa! !” 

Căderea dinţilor în visele adulţilor este o formă curentă de figurare a 
angoasei de castrare. Căderea dinţilor, aceşti dinţi mediatori ai 
pulsiunilor orale active şi sadice, a marcat în schema corporală 
acceptarea  oedipiană, mutaţia  narcisismului primar în  narcisism 
secundar. Regularea economiei libidinale inconştiente pe care înainte de 
Oedip am putea-o descrie ca o homeostazie între Se, Eul, şi Eul Ideal, 
păstrată de un pre-Supraeu. Această economie este modificată pentru că 
Eul nu mai are un Eu ldeal: un Ideal al Eului, care nu mai este 
reprezentat de o persoană existentă, i-a luat locul ca scop de atins ce 
susţinea motivațiile conştiente şi inconştiente ale dorinţei. Dacă 
persoana sa continuă să trăiască, să crească, nu mai este un pre- 
Supraeu care era întotdeauna legat de entitatea tutelară care avea grijă 
să controleze actele copilului, şi de care depindea. Acum, este un 
Supraeu articulat pe fantasmele pe care şi le-a creat el însuşi în 
momentul dorinţei imposibile pentru obiectul incestuos, fantasme de 
castrare sau de moarte pentru băiat („banii sau viaţa!”), fantasme cu 
bărbaţi ce-i agresează corpul sau violare eviscerantă a sexului pentru 
fată, viol în care o femeie poate fi executantul complice al bărbatului. 
Acest Supraeu, moştenitor inconştient atât al pre-Supraeului cât şi al 


! N.A.: Trebuie ca cineva, din afara familiei să îl asigure că faţa şi persoana sa sunt în 
continuare capabile să suscite dragostea şi dorinţa. A nu fi ca mama sa pentru o fată, sau ca 
tatăl său pentru un băiat, a nu deveni asemănător cu ei ca aparenţă, conferă copilului statutul 
de subiect şi îl asigură că va deveni bărbatul sau femeia pe care naşterea sa îl prefigura. Este 
important să i se explice asta bine (aici din nou ar fi rolul şcolii); pentru că până la asta, copiii 
trăiesc cu speranţa iluzorie de a deveni o copie conformă a modelului lor şi această speranţă, 
au atribuit-o chipului lor de copil sau comportamentelor lor, permanent validate de plăcerea 
sau neplăcerea pe care o făceau părinţilor lor. Acum li se poate releva sensul uneori 
contradictoriu pe care îl are a onora părinţii şi a-i iubi sau a fi iubit de ei, când a iubi nu 
înseamnă „a le face plăcerea” celor dragi. Fără integrarea interdicţiei incestului, a face plăcere 
este ambiguu şi poate fi pervers. 

fantasmelor provocate de interdicţia incestului, ca efect dinamizant ce-l 
împinge pe copil să iasă din cercul strâmt familial pentru a cuceri în 
realitatea socială obiecte licite, sau mai degrabă neinterzise dorinţei sale 
de iubire şi senzuale cu conotaţie genitală. Trebuie verbalizat copiilor 
faptul că această dorinţă nu numai că nu este interzisă, dar că este 
legitimă şi valabilă, dacă nu este aplicată urmăririi obiectelor 
incestuoase. 

Pentru copiii care au primit această castrare, anii perioadei de 
latenţă vor fi utilizaţi pentru a face astfel de cuceriri care să-i valorizeze 
în faţa băieţilor şi fetelor de vârsta lor. Adolescenţa, cu puseul fiziologic 
al pubertăţii, relansează dorinţa în manifestările sale la nivel de genitori 
şi de afecte de iubire pentru obiectele dezirabile. Asta confirmă, întărind, 
narcisismul secundar care incită tânărul bărbat sau fată să se valorizeze 
în societate: atât pentru a-şi întări propria imagine cât şi pentru a cuceri 
dreptul unei întâlniri corp-la-corp cu obiectul iubirii, triumfând asupra 
rivalilor sau rivalelor. Această fantasmă de a reuşi în orice eventuală 
relaţie amoroasă şi sexuală non-incestuoasă susţine narcisismul 
secundar al subiectului începând din faza de latenţă, şi în continuare 
după pubertate. 

Deci bariera bine pusă de tată şi de mamă dorinței incestuoase a 
fiului sau fiicei lor, este cea care eliberează energiile libidinale ale 
copilului pentru viaţa sa în afara familiei. Această interdicţie, căreia şi ei 
se declară supuşi la fel ca şi copilul, dintr-o dată, înnobilează copilul şi îl 
plasează la nivel de cetăţean. Îi permite liberul joc al pulsiunilor sale în 
societate, începând cu momentul din care se exprimă în cadrul regulilor. 
Începând din acest moment, jocurile cu reguli sunt foarte importante; ca 
şi acceptarea faptului că jocul poate fi mult mai amuzant dacă nu se 
trişează, chiar dacă uneori e foarte obositor să nu câştigi, când se 


217 


întâmplă ca soarta, sau abilitatea, să-l facă pe celălalt să câştige. Asta se 
va manifesta şi în alt mod. Plăcerea se îndreaptă spre efort, muncă, 
învăţarea a tot ceea ce permite înţelegerea lumii, pe ceilalţi, legile 
naturii, ale schimburilor între oameni, şi tot ceea ce valorizează copilul în 
categoria lui de vârstă, devenită mult mai importantă decât Tata, Mama, 
fraţii şi surorile. Este important aici ca Tata-Mama să suporte că au 
pierdut mult în importanţă pentru copilul lor. Dacă vor să îl înveţe pe 
copil respectul care li se datorează, o pot face doar oferindu-i exemplu şi 
respectându-l ca persoană. Copilul lor, în orice caz, nu le „datorează” 
nimic. Ci faţă de copiii lui - devenit părinte, tată sau mamă - va face 
ceea ce părinţii lui au făcut pentru el (sau ea). 

Dacă, dimpotrivă, părinţii revendică, în perioada de latenţă, şi mai 
mult la adolescenţă, o datorie de iubire şi recunoştinţă, este în dauna 
copilului lor; şi, prin efectele pe termen lung ale acestei culpabilităţi, în 
dauna nepoților lor. Unii părinţi îşi pervertesc copiii vorbind permanent 
despre sacrificiile făcute: aceste „sacrificii” sunt de fapt inerente 
responsabilităţii lor de părinţi şi nu antrenează deci nici un fel de datorie 
din partea copiilor faţă de ei. 

Perioada de latenţă implică la început o latenţă fiziologică. Volumul 
părţilor genitale, importante proporţional la nou-născut, cum este capul 
în raport cu corpul, rămâne acelaşi, pentru un corp de fată sau de băiat 
de opt, nouă ani. Puseul pubertar, acompaniat de dezvoltarea rapidă a 
organelor genitale şi a caracterelor sexuale secundare, face să revină în 
imaginar reprezentările dorinţei cunoscute în momentul iminentei 
castrări oedipiene: ca şi cum adolescentul şi adolescenta ar trebui să 
retrăiască în câteva zile sau săptămâni etapele semnificative ale 


evoluţiei lor din copilărie până la Oedip. 

Aptitudinile constructive şi culturale, dobândite în cursul perioadei de 
latenţă, pentru plăcerea narcisică şi de asemenea, uneori, pentru a 
triumfa asupra unui sau unei rivale, se reorganizează şi se orientează 
spre ceea ce numim o vocaţie. Este dorinţa cu scop mai îndepărtat de a- 
şi consacra forţele şi a se înarma pentru a juca un rol în societate. „A 
ieşi” este cuvântul magic al adolescenților. 

Ei doresc să îşi asume propriile nevoi şi să trăiască separat de 
căminul parental, nu numai pentru a fi liberi şi disponibili să-şi 
frecventeze prietenii de acelaşi sex şi diferit fără a fi supravegheați, dar 
şi pentru a lua parte la viaţa civică şi socială. Valoarea muncii continuă 
să fie apreciată în funcţie de plăcerea procurată, indiferent de efortul 
consacrat; dar banii procuraţi de sarcinile şi eforturile, chiar neplăcute, 
pentru nevoia imediată de eliberare de tutela parentală, încep să conteze 
şi ei; este munca „alimentară”, cum se spune. Din acest motiv 
dificultăţile economice actuale din ţara noastră, cu un şomaj ridicat, sunt 
dramatice pentru tineri, şi mulţi regresează la un narcisism pregenital. 
Imposibilitatea licită de a scăpa de părinţi câştigând bani prin munca sa, 
subminează sensul vieţii inerent pulsiunilor genitale şi contrazice 
pulsiunile anale de a face care ar valoriza adolescentul în categoria sa de 
vârstă dacă şi-ar găsi de lucru. Asta explică în mare măsură mica 
delincvenţă juvenilă ce pare să se generalizeze şi traduce dificultatea în 
care se află tineretul nostru. Cum să obţină banii pentru a trăi sub un 
acoperiş propriu, şi pentru a putea aduce obiectul dorinţei sale, să 
trăiască în doi, în cuplu, dacă nu au posibilitatea să muncească ? Cum să 
dobândească plăcerea, necesară pentru conservarea narcisismului, dacă 
numai plăcerile pasive - de aşteptare răbdătoare - sunt autorizate, când 
nu au de lucru? Dorinţa pasivă nu onorează băiatul care doreşte să 
cucerească o fată, şi pare să privilegieze doar aspectul atractiv al fetei. 

Dorinţele pasive articulate  pulsiunilor pregenitale, spre exemplu 
erotismul olfactiv, se asociază cu eterul sau, mai oneroasă, cocaina; 
erotismul oral, înseamnă a bea, drogul; erotismul anal, imaginaţia fals 
creatoare vidă, şi mulţi dintre tineri pică în aceste regresii pasive. 

Există, din fericire, posibilitatea de a utiliza pulsiuni active, 
socializate: muzica, dansul, descoperirea şi dragostea pentru natură, 
sporturile; dar şi acestea costă bani, de unde marea dificultate actuală, 
chiar şi pentru tinerii care au trecut prin furcile caudine ale diferitelor 
castrări, şi care au fost umanizaţi prin educaţie, dar care se devin în 
cursul adolescenţei lipsiţi de interese culturale, şcolare, şi tineri adulţi, 
într-o dificultate socială care nu le permite să îşi asume nici propria 
subzistență nici dezvoltarea sexuală, căreia împreunarea, chiar 
trecătoare, i-ar da sens. Ori, regresiile la pulsiunile anale active, 
împreună cu angoasa lipsei de speranţă, conduc la violenţă. 

3. Patologia imaginii corporale şi clinica analitică 


PRIMELE RISCURI DE ALTERARE 
A IMAGINII CORPULUI 


Putem porni de la ceea ce constituie aici un fel de lege generală. O 
fiinţă umană poate, fără a avea anomalii neuromusculare sau 
neurovegetative, să se găsească în imposibilitatea de a-şi structura 
prima sa imagine corporală, şi chiar de a-şi menţine narcisismul 
fundamental. Este suficient să fi suferit rupturi deformante ale relaţiei 
precoce cu mama, fie în cursul vieţii fetale simbiotice, fie în cursul vieţii 
de sugar, această perioadă în care echilibrul diadei mamă-copil este 
esenţial pentru devenirea sa umană. 


În cursul sarcinii 
Am putea fi surprinşi că sunt posibile astfel de rupturi în cursul unei 


sarcini altminteri sănătoasă fiziologic şi supravegheate de medic. Este 


însă ceea ce regăsim în sfera premizelor arhaice a structurilor copiilor 

sau adulţilor paranoici. Aceasta se poate produce, spre exemplu, la un 
copil în cursul gestaţiei căruia mama a pierdut o persoană dragă, dacă 
acest şoc a făcut-o să uite, timp de câteva zile, de sarcină: acestei uitări, 
a cărei amintire doar ea o are, este foarte posibil să-i regăsim ulterior 
urma în reacţiile paranoide ale copilului. Această observaţie nu a fost 
posibilă decât în cursul psihanalizelor. Nu putem însă să o generalizăm. 
Trebuie înţeles că ceea ce atinge relaţia simbolică vitală despre care 
vorbesc aici, nu este o ostilitate conştientă a mamei faţă de fetus, ţinând 
fie de ceea ce nu-şi doreşte, fie că el o parazitează. Nu înseamnă nici 
clasicele vărsături incoercibile; căci aceste atitudini de corp în dificultate 
sau de conştiinţă afectivă în dificultate pe parcursul sarcinii, aceste 
manifestări şi afecte, oricât de negative ar părea, nu sunt în mai mică 
măsură dovada că legătura simbolică libidinală mamă-fetus nu numai că 
nu este uitată de conştientul mamei, dar se menţine în inconştientul ei şi 
o mobilizează până în afectivitatea conştientă a sentimentelor destinate 
copilului. 

Menţinerea acestei legături prin dorinţă inconştientă între fetus şi 
genitoarea lui, şi invers, permite copilului să-şi trăiască sănătos viaţa 
fetală. Nu este deloc la fel dacă, aşa cum menţionam, mama uită că este 
însărcinată. De fapt această uitare este imposibilă oricărei femei 
gestante, şi asta chiar şi în timpul somnului. Pentru orice femeie, o astfel 
de uitare ar părea contra naturii. În realitate, este vorba despre un 
traumatism psihic puternic al gestantei, care a zguduit-o până în privinţa 
sensului vieţii sale; poate chiar, pentru a avea efect asupra fetusului, 
după cum observăm în unele cazuri, a făcut-o să-şi uite propria existenţă, 
şi chiar a soţului sau a iubitului. Există astfel de traumatisme psihice în 
cursul gestaţiei - uneori complet uitate de către mamele care au adus pe 


N.A.: Să nu uităm că, negative sau pozitive, afectele, în sens libidinal, sunt vii, şi deci 
operaţionale, dinamice. 

lume copii psihotici de la naştere - pe care le regăsim în cursul travaliului 
psihanalitic. Aceste cazuri sunt cu siguranţă rare; sau cel puţin, este rar 
ca fetusul să nu moară printr-un avort sau o naştere prematură, cu toate 


complicațiile sale. 


La naştere 


Un fenomen similar se produce la copiii a căror mamă suferă o 
hemoragie în cursul travaliului. Este pericolul care-i aşteaptă pe copiii 
care nu se nasc prin cezariană în caz de placenta proevia! şi care îi 
supraviețuiesc. Ei se află ca într-o ruptură a legăturii simbolice cu mama, 
ca şi ea în relaţia simbolică cu ei, în cursul orelor în care aceasta este în 
pericol de moarte, copilul însuşi fiind în reanimare. Ruptura legăturii cu 
mama este suferită retroactiv. Dacă dificultăţile lor psihosociale îi aduc 
într-o cură psihanalitică, descoperim că aceşti copii trăiesc ca şi cum ar fi 
murit la naştere. Coeziunea subiect - imagine a corpului - schemă 
corporală n-a putut să se constituie, pentru că, pentru ei, a se îndrepta 
spre viaţă însemna riscul de a muri. De asemenea, ceva s-a rupt în 
legătura simbolică a mamei cu nou-născutul ei, pentru că în momentul 
naşterii bucuria a făcut loc angoasei unei morţi iminente. La acest “blanc 
relaţional” al genitoarei faţă de copilul ei, mergând uneori până la 
ignorarea sexului copilului înainte de a intra în comă, se adaugă adesea, 
din partea iubitului femeii, a genitorului copilului, fantasme ucigaşe la 
adresa noului-născut care a cauzat pericolul de moarte pentru mama sa. 

Dacă mama sfârşeşte prin a muri consecutiv acestei naşteri 


dramatice după un anumit timp de intimitate cu sugarul, aceasta poate 


'N.A.: Placenta este implantată la nivelul istmului şi a colului uterin, regiune care trebuie să se 
dilateze în cursul naşterii. 

avea efectul de a interzice copilului să se structureze într-un narcisism 
primordial coeziv. Aceste două şocuri succesive pentru copil - naşterea 
cu risc vital, apoi moartea mamei - provoacă ruptura primei legături 
umanizante, care nu va reuşi, pentru mult timp, să fie deplasată, şi să se 
reconstituie cu alte persoane din familie; în special dacă una dintre ele 
preia locul mamei decedate. De fapt, foarte adesea în astfel de cazuri, 
doliul familial îl face pe copil să poarte culpabilitatea de a-şi fi ucis 
mama. Desigur, nimeni nu-i spune asta. Dar modul de a-l privi şi a-l 
îngriji, cuvintele triste care înconjoară leagănul lui, creează un climat 
depresiv, resimţit de către noul-născut care este întotdeauna de o 
sensibilitate extremă la toate afectele care îl privesc. Este ca un ucigaş şi 
incestuos în acelaşi timp: violator inconştient, deci, a două tabuuri ale 
umanităţii, pe care orice copil trebuie să le construiască după înţărcare şi 
după castrarea anală (care este, să reamintim, deambularea autonomă). 

Pentru sugarul a cărui mamă moare precoce din cauza unui accident, 
când îl alăpta şi se ocupa de el, ceea ce se petrece este că mama ia cu 
ea, ca şi cum era din totdeauna ataşat de ea, acest sân care, în 
concepţia pe care o poate avea un copil, a plecat odată cu ea. Şi ia cu ea 
în acelaşi timp cu acest sân, neştiut de nimeni, dacă pleacă fără a putea 
ea însăşi să verbalizeze copilului că îl încredinţează altei persoane, gura 
relaţională şi lingvistică a copilului, o parte din nasul său, din buzele sale, 
din bronhiile sale, din limba sa, din auzul său, din mirosul său, care sunt 
solidare imaginar cu sânul dispărut împreună cu mama: vocea ei, mirosul 
ei, tactilitatea ei vitală. Moartea precoce a unei mame care se ocupa 
complet de copilul ei suprimă locul relaţiei în corpul copilului, care făcea 
medierea pentru copil la limbaj şi la existenţa umană pe care acest adult 
unic i-o procura. El continuă să existe ca mamifer, dar a pierdut ceea ce, 


uman, în mod unic, îl anima: mama sa. Ceea ce mănâncă în el, este “Se”; 

dar suptul nu mai înseamnă regăsirea plăcerii cunoscute şi recunoscute, 
el-ea, ea-el. Narcisismul sugarului, fată sau băiat, este profund rănit, 
fisurat am putea spune, şi foarte fragilizat în viitor. Sunt două niveluri la 
care este rănit: 

1. Rana în relaţia subiectului cu propriul corp, pentru că imaginea 
corporală este amputată într-o zonă erogenă plecată cu mama, şi care 
era olfacţia, deglutiţia copilului. Această imagine a corpului îi poate fi 
redată dacă îi putem readuce, dacă putem spune aşa, material sau subtil 
mirosul mamei rămas în hainele sale. Ceea ce revine la viaţă atunci, este 
corpul său. Imaginea sa de bază, a corpului propriu; este imaginea 
funcţionării, posibilitatea suptului; în timp ce, fără mirosul mamei, nu mai 
ştia, spre exemplu, nici să sugă nici să înghită. 

2. A doua rană, traumatismul cel mai profund, este pierderea relaţiei 
interpsihice care exista deja, uneori foarte puternică, între sugar şi mama 
sa. Această rană nu poate fi reparată sau depăşită decât prin cuvinte 
autentice, spuse de cineva pe care copilul îl ştie ca fiind în acord cu 
mama şi cu tatăl lui, şi care îi vorbeşte despre încercarea prin care au 
trecut, el şi mama lui. Travaliul psihanalitic cu sugari separați precoce de 
mama lor, indiferent de motive, moarte, boală sau abandon, arată că, 
dincolo de hiatusul imaginii funcţionale erogene, există un hiatus al 
relaţiei de la subiect la subiect. Cuvântul singur poate, în mod simbolic, 
restabili coeziunea internă a copilului; dar nu putem, dacă dorim să 
ajutăm copilul să depăşească această încercare, să facem economie cu 
privire la durerea sa. Copiii, sugarii, noii-născuţi, înţeleg cuvintele, 
uimitor, nu ştim cum, atunci când le sunt spuse pentru a le comunica 
adevărul care-i priveşte; cuvintele care relatează despre faptele 
petrecute, fără judecată de valoare. 

Când sugarul supravieţuieşte acestei iminente morţi simbolice pe 
care a riscat-o în zonele erogene şi până în fiinţa sa dornică de 
comunicare, consecința reziduală minimă a acestor evenimente 
traumatizante şi mutilante este retardul şi defectele de vorbire, 
acroşajele de palat făcând imposibilă parţial sau complet pronunţarea 
fonemelor. Sunt ţipete constituind expulzii continue de sunete; sau, 
dimpotrivă, absenţa totală a sonorizării, prin moartea simbolică a 


laringelui ca zonă a plăcerii active pentru modulările de comunicare.!. 


PERIOADA ORALĂ 
ÎNAINTEA ACHIZIŢIEI MERSULUI ŞI VORBIRII 
ÎNŢĂRCAREA, DIFICULTĂŢILE SALE 


Ceea ce se poate desprinde, ca învăţătură cu valoare generală, din 
studierea traumatismelor precoce, este că întotdeauna se produc efecte 
negative ca urmare a unei înţărcări nereuşite. Nu s-a produs înțărcarea, 
adică separarea de acest corp-la-corp până atunci constant la fiecare 
masă: separare resimţită ca dureroasă de-o parte şi de alta, şi 
semnificată, urmată de revenirea mamei care mângâie, vorbeşte despre 


înţărcare, dar nu mai dă să sugă. Dacă nu s-a produs acest “travaliu” 


Ss A 


! N.A.: Această moarte simbolică parţială, fără îndoială clasabilă ca simptom isteric precoce, nu 
trebuie confundată cu pulsiunile de moarte ale individului, pentru că sugarul nu este încă 
individuat, iar subiectul - prezent de la naştere - nu putea să-şi fi investit propriul corp cu 
dorinţa sa unificată. Corpul său este parte constituantă a unei diade mamă-copil. Ceea ce se 
aseamănă, în acest caz particular, cu pulsiunile de moarte ale subiectului doritor ce este, 
pierzând uzajul laringelui, sugarul salvează individuarea viitoare a copilului. Este ca şi cum ar fi 
plecat cu mama sa acest loc al comunicării sonore cu ea. Să fie aceasta o deplasare de la 
placentă asupra laringelui, ca separare de placentă la naştere, prima etapă a individuării? 

care este înţărcarea, atunci s-a produs o separare bruscă şi, în plus, fără 
explicaţie. De asemenea, apar întotdeauna dificultăţi relaţionale cu 
mama, dar acestea sunt negociate cu ea în jurul achiziţionării mersului şi 
al autonomiei, care ajută copilul să-şi dezvolte narcisismul individual. 
Traumatisme se pot produce şi în cursul acestei perioade (zisă de 
castrare anală). Când, spre exemplu, mama procedează la educare 
sfincteriană severă, fără a permite medierea deplasării plăcerii excretorii 
spre plăcerea manipulării tuturor obiectelor nepericuloase aflate la 
îndemâna copilului. Castrările, naşterea şi tăierea ombilicului, înţărcarea 
şi hrănirea altfel decât prin corp la corp cu mama, autonomia şi 
satisfacerea nevoilor în mod autonom când copilul dobândeşte 
posibilităţile motorii, toate acestea trebuiesc mediate - cuvinte, mici 
incidente, complicităţi, bucurii şi dureri - pentru a se face lent şi nu 
abrupt: nici absolut fără conflict, nici absolut fără cuvinte. Aceste 
întâmplări fără (conflict, cuvinte) sunt cele care provoacă tulburări grave 
de non-structurare ale personalităţii copilului. 

În cazul extrem al înţărcării prin abandon sau prin moartea mamei, 
ceea ce-i rămâne sugarului ca subiect doritor se manifestă printr-o 
regresie a comportamentului, datorită  persistenţei  fantasmelor 
anterioare traumatismului constituit de ceea ce aş numi o înţărcare 
sălbatică, în locul unei înţărcări umanizante. Originea arhaică a ceea cea 
contribuit la constituirea imaginii prehensive a gurii şi limbii, în 
comunicarea atât a dorințelor cât şi a trebuinţelor, poate reapărea într- 
un mod ce face să involueze posibilităţile schemei corporale legate până 
atunci de imaginea inconştientă a corpului în comunicare cu mama. 
Laringele şi cavitatea bucală pot pierde, cum am amintit, aptitudinile 
sonore pe care pruncul le dobândise anterior. 

Se produce atunci intrarea într-un mutism psihogen fără atingerea 
auzului. Dar putem să asistăm şi la aparenta pierdere a recunoaşterii 
vocilor familiare din anturajul copilului; acesta devine nu doar mut, dar şi 
ne-auzitor psihogen. El nu mai aude vocile umane, cuvintele, ci doar 
zgomotele vieţii. Anulează ceea ce i se spune, dar receptează referinţele 
utile pentru supraviețuirea sa, eliminând din atenţia sa oamenii care-l 
înconjoară. În ceea ce priveşte imaginea corporală cea mai arhaică, 
imaginea respiratorie, prin care se articulează ritmurile cardio-vasculare 
vegetative şi liniştea somnului, ea poate fi alterată prin suferinţa afectivă 
născută din destrămarea dureroasă a legăturii mamă-copil. Putem 
explica banala patologie a jenei respiratorii bronşitice sau a supra- 
încărcării cavităţii vizibile cu scurgerile de muci pe care atâţia copii au 
nevoie să le ţină sub nas, ca o tentaţie de întoarcere la imaginea 
prenatală în care această regiune, cavitatea bucală şi căile respiratorii, 
încă neerotizate, erau scăldate în lichidul amniotic ce securiza imaginea 
corporală fetală. În ce priveşte copiii zişi psihotici, muţi, instabili, închişi 
în incomunicabilitate sau în suferinţa psihică, aceştia au rareori o 
funcţionare organică alterată. Subiectul, care a fost la originea încarnării 
lor în momentul conceperii şi care a supravieţuit momentului naşterii, 
pare absent. Dar unde se află ? În orice caz, nu-şi asumă, prin 
intermediul imaginii corpului, o schemă corporală care trăieşte 
independent, ca un specimen anonim al speciei. Când subiectul se 
desolidarizează de corpul său, asistăm tocmai - în ceea ce mă priveşte - 
la ceea ce eu numesc pulsiunile de moarte ale subiectului. Care nu 
trebuie confundate cu dorinţa de a omori un alt corp sau pe cel propriu. 
Este doar un fel de retragere a dorinţei subiectului, care pare să se 
odihnească după travaliul de a trăi cu corpul său în realitate; ca şi cum s- 


ar reduce la un punct focal în care ritmurile de întreţinere vegetativă a 

corpului sunt bine menținute, conservând perenitatea subiectului 
momentan în „vacanţă” în raport cu libidoul. Vedem asta, la unii dintre 
aceşti copii, când adulmecă totul şi care nu fac niciodată nimic cu 
obiectele mirosite, pe care, uneori le adună pentru a le lăsa apoi să cadă. 
Ei miros corpurile, picioarele persoanelor care se apropie de ei. Am putea 
spune că sunt în căutarea obsesivă a unui miros: poate cel al căii 
genitale a mamei lor, mama arhaică; poate cel al naşterii lor, care i-ar 
face să se regăsească în calitate de subiect al dorinţei, al comunicării 
interpsihice. Uneori, verbalizându-le ipoteza pe care o elaborăm cu 
privire la sensul căutării lor, vedem - într-o privire intensă adresată în 
profunzime ochilor noştri - că ceva adevărat cu privire la suferinţa lor îi 
trezeşte pentru o clipă la o relaţie umană, care nu are însă urmare. 

Astfel de disocieri bruşte şi durabile ale imaginii corpului de subiect, 
imposibil de reparat, se întâlnesc frecvent ca urmare a spitalizărilor 
precoce şi a schimbărilor succesive a persoanelor care îngrijesc copilul 
inaintea vârstei la care stă în şezut şi a deambulării voluntare, adică 
înainte de patru luni, şi apoi între patru şi nouă, zece luni. Copilul 
regresează la o stare în care trebuinţele vitale sunt satisfăcute de un 
anturaj cu care nu mai are schimburi subtile, prin limbaj, nici mimice nici 
motorii. Devine autist. Pulsiunile dorinţei rămân fără ieşire, se 
simbolizează teratologic în halucinaţii ale unor maxilare periculoase 
undeva în spaţiu. Să fie aceasta propria lui gură pe care şi-a pierdut-o, şi, 
sub forma vocalizelor terifiante, halucinate, să fie propriile ţipete pornite 
în spaţiu, care rămân în afara timpului, în manieră halucinatorie ? Totul 
făcând tabloul unei simptomatologii fobice majore la copilul mut şi 
psihotic. Fantasma sau amintirea corpului său purtat în braţele mamei 
dispărute se manifestă ca o cerere, o tentativă de comunicare gură la 


sân, nelegate la o imagine inconştiente coezive, cerere nerecognoscibilă 

a priori de către observator. Pentru acest subiect, inconştient legat 
probabil încă la un pre-Eu mutilat de mama lui, „Tu” pare să fie redus la 
ceva din imaginea erogenă şi funcţională a apucării cu maxilarele, cum 
este fără îndoială legănarea sa permanentă, lipsită de plăcere şi de 
sunete. El se apucă uneori de propriile braţe, antebraţe sau mâini, care 
au rămas fetişuri ale sânului matern în propriul corp, singurele amintiri 
garantând o relaţie de alăptare asociată sânului şi braţelor materne ce 
semnificau dragostea. În clinica copiilor psihotici se confruntă cu astfel 
de copii auto-devoratori, de fiecare dată când aceştia simt (dar unde 7?) 
mai mult decât de obicei muşcătura suferinţei lor, imposibilitatea unei 
comunicări pierdute, şi o terifiantă singurătate psihică de infirm în orice 
formă de limbaj. 

Orice fobie corespunde unor imagini parţiale arhaice care utilizează 
pulsiuni ale subiectului actual pe care nu şi le recunoaşte ca fiind ale 
sale, şi care sunt proiectate în lumea înconjurătoare. Această 
simptomatologie fobică precocisimă şi defensivă invadează din aproape 
în aproape tot libidoul copilului. Chiar dacă ajunge să utilizeze, să 
traducă, să fixeze angoasa şi imageria fobică, care dacă ar putea fi 
împărtăşită şi înţeleasă de adult, ar putea linişti copilul, angoasa nu 
permite, când starea fobică este atât de precoce, exprimarea acestor 
pulsiuni şi împărtăşirea umanizantă cu un altul din lumea exterioară. 
Autismul se agravează atunci pe zi ce trece, urmărind jugularea fobiilor, 
interzicând dorinţei urmărirea oricărui obiect, fără a reuşi asta, pentru că 
trăirea este însoţită permanent, la fiinţa umană, de o funcţie simbolică, 
iar aceasta, prin imageria disparată a obiectelor parţiale lipsite de 
intenţie, devine din ce în ce mai terifiantă!. Fobia devine persecutorie şi 


copilul cade în stări psihotice grave. Autismul traumatic pe care îl 


! N.A.: Dorinţa obligă subiectul să-şi deghizeze nevoile - ca şi cum ar fi dorinţa unei alte 
persoane invizibile. 

descriem poate să apară fără a-l putea raporta clar la un incident 
petrecut în realitate. Poate fi o separare precoce şi bruscă de mamă. Se 
datorează întotdeauna, fără îndoială, unui traumatism simbolic, adăugat 
unei dificultăţi petrecute în realitate sau care o acompaniază. Aceste 
dificultăţi, întotdeauna asociate unei castrări, au rămas non-simboligene, 
şi din această cauză suferă sugarul. Dificultatea sugarului este dealtfel 
adesea concomitentă cu dificultăţi trăite de mama care îl îngrijeşte, care, 
din acest motiv, este în mică măsură atentă la copilul său altfel decât 
pentru îngrijirile materiale urgente - hrană, schimburi -, dar fără cuvinte, 
mângâieri, sau discriminarea fină a ceea ce se întâmplă cu el şi care ar fi 
alertat-o altădată. Este vorba, de fapt, de absenţa unei structurări, 
provocând  mutilări parţiale ale imaginii corpului 7?  Travaliul 
psihanalistului, prin acceptarea transferului pulsiunilor de moarte asupra 
persoanei sale, în astfel de cazuri de debut de psihoză, este de a 
decodifica sensul uman etic pervertit în comparaţie cu primul sens uman 
etic reprezentat de dorinţa de a comunica. Avem de-a face, la copilul 
psihotic, cu o dorinţă prudent preventivă în raport cu orice relaţie în 
realitate. Ca şi cum subiectul, la acest copil, ar răspunde spunând: „Dacă 
eu exist nu, nu, nu, oricărei prezenţe” (pericolul eventual de a comunica 
şi deci al unei eventuale rupturi secundare dureroase), „nu sunt prezent, 
nu sunt vizat, deci nu mai risc nimic”. Desigur, spun asta pentru a 
înţelege mai bine aparentul non-transfer al copilului asupra terapeutului. 
Dar, din momentul în care terapeutul înţelege inteligenţa acută a unui 
copil psihotic şi modul său de rezistenţă în faţa suferinţei, i se poate vorbi 
despre asta, fără a-l culpabiliza pentru masca pe care şi-o pune: 
indiferenţă, mutism, acţiuni animalice. Este ajutat astfel să se 
regăsească în calitate de subiect uman şi subiect al dorinţei sale, este 


ajutat să accepte din nou umanitatea sa rănită în schema corporală şi să 

reconstruiască, graţie transferului, o imagine a corpului în raport cu 
schema corporală, ca şi cum ar ieşi dintr-o vrajă. 

Copilul psihotic este locul unei veritabile tumori a simbolizării, să 
spunem al unei tumori imaginare construite de o funcţie simbolică ce a 
funcţionat în gol şi fără nici o posibilitate de relaţionare cu alt om. Pentru 
că omul vizat de pulsiunile copilului lipsea, iar dacă era prezent corpul 
acestuia, psihic era de neatins pentru copil, şi deci ca şi cum ar fi fost 
singur. 

Sunt fenomene aproximativ asemănătoare cu cele pe care le întâlnim 
în ceea ce a fost numit, după Spitz, hospitalism. Acestea survin la copiii 
care suferă schimbări numeroase, ale persoanei care îi îngrijeşte sau ale 
instituţiilor în care se află, în primele zece luni de viaţă, dar în special în 
primele şase luni, care sunt decisive. Putem vorbi şi de hospitalism 
burghez, când bebeluşul este lăsat de părinţi în grija mai multor femei 
plătite succesive, adesea frustrate sexual de viaţă, care îl cresc ca pe un 
animal sau ca pe o plantă, fără cuvinte adresate persoanei sale în afara 
celor privind trebuinţele sale, fără respect pentru părinţii lui, uneori chiar 
cu ostilitate faţă de aceştia, pe care el o moşteneşte. 

La toţi aceşti copii cronic sau succesiv traumatizaţi precoce, 
pulsiunile orale şi anale pasive se satisfac solitar, într-o manieră pe care 
suntem nevoiţi să o calificăm drept masturbatorie imaginar invizibil, deci 
sub o formă inobservabilă; ea poate fi olfactivă, optică (strabismul, spre 
exemplu), labială, glotică, linguală, rectală sau micţională, caracteristice 
pentru erotismul regiunilor parţiale în epoca acestor stadii precoce. Acest 
erotism îi face să elaboreze fantasme de corp-la-corp cu mama absentă 
pentru care propriul corp-lucru le serveşte pentru a o simţi prezentă în 
singurătatea leagănului. Banalul supt al degetului, pentru majoritatea 


copiilor, dar care devine un fel de pasiune inveterată la anumiţi copii, 


232 


este cu siguranţă aici una din manifestările cele mai puţin grave, fiind 
compatibilă cu dezvoltarea ulterioară spre o nevroză obişnuită. 
Imaginaţia bebeluşului, care este susţinută de toate dorinţele normale 
pentru vârsta lui, nu are aici ca referinţă stabilă decât momentele 
aportului de hrană sau îndepărtării excrementelor, şi îngrijirile legate de 
toaletă şi manipularea corpului său ca obiect al adultului. Acest mod de 
creştere, când este lipsit de bucurie împărtăşită şi de cuvinte, ceea ce se 
întâmplă cu anumite mame, face din copil un obiect şi nu permite 
subiectului doritor, în special pre-Eului limbajului verbal pe care îl 
reprezintă virtual, să se construiască prin schimburi de percepții 
complice cu celălalt. Dacă acest copil se dezvoltă aşa, în singurătate, 
până la descoperirea prehensiunii manuale, activitatea masturbatorie 
necesară, asociată suptului policelui, se fixează la un obiect imposibil de 
numit pe care îl ţine la nas, îl suge, îl respiră, fiinţa sa lăsându-se 
absorbită complet de aceste senzaţii pe care, astfel, şi le procurăl. 

Acest obiect imposibil de numit constituie un fetiş arhaic al relaţiei 
sale cu mama care alăpta ce a fost indispensabilă pentru securitatea sa, 
şi acest fetiş este metafora, pentru acest copil, pentru el-mama lui, ca 
promişi unul altuia pentru corp-la-corp, ca şi pentru supt etern. Absența 
ocazională a acestui fetiş, singurul simbol al subiectului în relaţie de 
continuitate cu mediul înconjurător cunoscut, securizant, raportat la 
entităţile tutelare din spaţiul maternant, aruncă copilul în cea mai teribilă 
angoasă. Cunoaştem această angoasă a copiilor care nu au la culcare 
micuțul lor obiect tranziţional; dar dacă mama este prezentă şi îi 
consolează, le permite să regreseze în prezenţa ei, cu cât se vorbeşte 


mai mult cu ei despre pierderea acestui obiect, cu atât mai repede vor 


! N.A.: Winnicott a numit acest obiect „obiect tranziţional”, a studiat funcţia lui securizantă în 
creşterea copiilor. II putem compara cu jokerii din cărţile de joc, ce pot fi folosiţi ca înlocuitori ai 
tuturor cărţilor care lipsesc, raportate în mod particular la atu (în cazul nostru mama, „Totul” 
pentru bebeluşul ei). 

ieşi din această regresie reactivă în raport cu pierderea. Ceea ce este 
grav, este când copiii nu au decât acest obiect rămas din trecutul lor, şi 
nimic altceva, nici o formă de relaţionare prin care să se refacă relaţia cu 
mama lor, nici jocuri, nici cântece nici cuvinte. Astfel de copii se află în 
mare primejdie, dacă îşi pierd fetişul vreo clipă. În scurt timp cad 
progresiv, fără ca cineva să-şi dea seama de asta, secundar acestui fapt. 
Atâta timp cât aveau acest fetiş, erau relativ în relaţie cu lumea. Odată 
fetişul dispărut, ei intră progresiv într-un autism care duce cu gândul la 
un fel de somnambulism. Pulsiunile arhaice orale nu pot fi înlocuite de 
pulsiuni anale şi pregenitale în raporturile cu persoana care îl îngrijeşte 
sau cu alte persoane. Subiectul pierde anumite componente ale imaginii 
corporale care legau dorinţa sa de corpul său, şi ajung să prezinte 
tulburări somatice (în special insomnii) şi tulburări digestive, însoţite de 
stări critice. Astfel de stări provoacă la părinţi fantasme de proastă 
îngrijire din partea celei în grija căreia se afla copilul şi s-a îmbolnăvit. 
Copilul este dus la spital, în observaţie, şi apare reacţia în lanţ a copiilor 
traumatizaţi prin pierderea obiectului care înlocuia mama; pierderea 
operează ca şi cum ar fi fost o separare de mama însăşi aşa cum am 
descris-o mai sus. Toate aceste tulburări precoce ale comunicării 
antrenează întotdeauna sechele, chiar dacă copilul a reuşit să 
depăşească situaţia. Rămân întotdeauna unele anomalii ale limbajului în 
sensul larg al termenului. Schema corporală, corespunzând vârstei sale, 
şi neintersectindu-se cu mediatizările necesare elaborării unei imagini a 
corpului corespunzătoare, are drept consecinţă un retard psihomotor şi 
un retard în limbaj. 

Ce sunt atunci mediatizările simbolice necesare ? Le-am văzut: sunt 
percepțiile auditive, vizuale, tactile, informatoare, venite de la mama 


reacţionând la copilul său, fiind atentă la bucuria şi suferinţa bebeluşului 

schimburilor, adresate de mâinile mamei corpului copilului, a purtării 
corpului copilului de către corpul mamei, cuvintele acesteia, cântecele, 
legănările, mângâierile, dojenirile sale, întregul limbaj al inteligenţei 
inimii mamelor, atunci când nevroza nu a sterilizat, prin angoasa de a fi 
femeie, căile intuiţiei materne. 

Fiecare bebeluş, născându-se, suscită în femeia pe care o face mamă 
sursa familiară, izvorâtă din relaţia cu propria mamă şi tată, din 
adâncurile copilăriei sale timpurii, ce alimentează relaţia sa de mamă cu 
fiul sau fiica, influenţată în plus de relaţia actuală de iubită a bărbatului 
care este sau nu tatăl copilului ei. Acest bebeluş, fată sau băiat, suscită 
la această femeie, care se ocupă de el, cuvinte aparţinând sufletului său, 
care stârnesc zâmbetul şi inima copilului, şi care fac spiritul său să se 
deschidă spre ascultare: în acelaşi mod în care, părăsind matricea 
corpului acestei femei, a provocat apariţia laptelui, laptele lui, şi care îi 
place, pentru a-şi continua dezvoltarea. Această dialectică corp-suflet- 
spirit a fetusului, apoi a sugarului cu mama sa, este înrădăcinată în 
fiziologie; dar la fiinţa umană, fiind în acelaşi timp simbolică, se 
elaborează o componentă psihică inter-relaţională care este metafora. 
Astfel că, pentru fiecare fiinţă umană, relaţia cu mama sa, sursa propriei 
existenţe, pare să-şi aibă rădăcinile în ceea ce, în lipsa altui termen 
numim „sacru”. Este o evidenţă resimţită deopotrivă etică şi estetică, 
pentru orice fiinţă umană la contactul cu natura şi frumuseţea sa. Acest 
sacru, îl învăluie prin lumina de pe chipul aplecat asupra sa în primele 
sale ore de viaţă, în primele zile ale experienţei sale. 

Orice mamă este atât modelul medierii împăciuitoare a trebuinţelor, 
dar şi, datorită articulării dorințelor cu trebuinţele, sursă a confuziei între 
trebuinţe şi dorinţe. În funcţie de care au fost particularităţile emoţionale 

ale mamei pe care copilul le-a remarcat, intuite în cursul primelor dureri 
şi bucurii uitate din viaţa sa, centrate în jurul ei, se elaborează o 
sensibilitate reactivă, sensibilitate ce s-a ombilicat în visul de a exista, 
iniţial indus de mamă, şi care, acest vis, zi după noapte, de a se regăsi şi 
de a se continua, devine realitate. 

Auzim adesea spunându-se: „Femeia asta nu este o bună mamă”. 
Este o propoziţie absurdă. Nici o mamă nu poate fi declarată bună sau 
rea. Ea este mama, deci în ea s-a înrădăcinat temeinic, din moment ce 
nu este mort şi a supravieţuit aceste aşa zise mame rele. Că a suferit din 
acest motiv, este altceva; dar, încă o dată, nu există nici mamă bună nici 
mamă rea, ci există mame care susţin mai mult sau mai puţin 
narcisismul în depăşirea castrărilor care sunt pentru fiecare experienţe 
necesare în construirea propriei identități. 

În jurul acestor prime percepții ale mamei noastre, aşa cum am 
simţit-o şi fiind pentru noi viaţa - chiar dacă ne aflam în suferinţă şi era 
greu - s-a ombilicat visul nostru de a exista. Acest vis, acest lung vis al 
copilăriei noastre timpurii, pe măsură ce noi creştem, este reluat de 
gândirea noastră agăţată de câteva sclipiri ale culorilor amintirilor, legate 
de privirea, ascultarea, cuvintele, evenimentele care, pentru noi, sunt 
asociate ideii de mamă. Acest simţ al „sacrului” , legat de ideea de 
mamă, este pentru fiecare dintre noi o instanţă atât masculină cât şi 
feminină. Pare surprinzător să spunem asta, din moment ce orice mamă 
este femeie. Cu toate acestea este suficient să ne gândim la toate 
construcţiile în care fiinţa umană onorează providenţa pentru a vedea că 
le încununează prin forme cu referinţă falică, domuri şi cupole făcând 
referire la sâni, turnuri şi fleşe făcând referire la penis. Sunt forme 
corporale, obiecte parţiale „sacre” ale corpurilor părinţilor noştri, 
percepuți ca gigantici. Propriile noastre pulsiuni active şi pasive se 

proiectează în formele genitoare şi tutelare ale acestor adulţi magici, 
care ne trimit la sursa vie a fiinţei noastre, am putea spune la acel coit 
iniţial al conceperii noastre, care asociază permanenta conştiinţei de sine 
fructului viu al unei hierogamii; uniune fecundă şi permanentă a 
pulsiunilor sexuale active şi pasive sublimate, începând cu cele mai 
arhaice şi până la cele mai recente. Pentru a mă exprima altfel, fiecare 
dintre noi, bebeluş, total dependent de adult, nu poate supravieţui decât 
potolindu-i-se setea şi foamea, şi protejat de pericolele lumii exterioare. 
Aceste două condiţii sunt asigurate de mamă, cu sânul său, de tată, cu 
vigilenţa sa devotată şi protectivă. În ce-l priveşte pe bebeluş, el caută 
sânul vital şi forţa protectoare. Bebeluşul este în postură libidinală pasivă 
în raport cu aceste două instanţe două instanţe parentale pe care le 
resimte şi pe una şi pe cealaltă ca active faţă de el. În timp ce este 
fatalmente pasiv în corpul său, el simte în suflet o dragoste arzătoare 
activă pentru această instanţă parentală cu dublu aspect protector în 
ochii săi. Aceşti stăpâni atotputernici ai spaţiului, aceste două corpuri 
falice mişcându-se ca doi aştrii animați, îi percepe ca fiind dotați cu 
prelungiri mângâietoare şi palpabile ce domnesc parcă magic într-un 
spaţiu în care el se simte complet neputincios, abandonat bunăvoinţei lor 
şi puterii lor discreţionare. Prin chipul luminat de vocile care îi vorbesc, 
prin strălucirea din ochii lor, siguranţa îşi face loc în spiritul lui fragil, care 
fără prezenţa lor iubitoare şi securizantă ar fi pierdut în indiferența 
elementelor naturale ce îi constituie corpul, un corp care, fără ei, ar fi 
lipsit de repere ale spaţiului şi timpului. Nu este de mirare că, deveniți 
adulţi, în continuare neputincioşi în faţa creaţiei, oamenii construiesc 
casele de rugăciuni cu forme estetice falice masculine şi feminine. 

Mama este şi prima informatoare credibilă cu privire la pericole, şi 
mesager al iubirii care, dăruită de ea, nu poate fi luată înapoi. Dar ea 

poate fi şi cea care aduce moartea. Nu bărbatul este reprezentantul 
morţii în inconştient. Ci femeia este, pentru că de la ea provin 
satisfacţiile ce fac subiectul să îşi uite corpul şi pe copil propria făptură. 
Când este flămând, îl alină, când este înspăimântat, îl linişteşte, simte că 
a devenit ea, dar tocmai la ea trebuie să renunţe - atât fata cât şi 
băiatul. Ea nu ia înapoi ceea ce i-a dat, dar el, copilul, trebuie să se 
îndepărteze de solicitudinea ei începând de la un anumit punct în 
dezvoltarea lui, şi să refuze să îi ofere plăcerea pe care ea i-o cere de la 
un anumit moment, care este, cel mai târziu, cel al Oedipului. De aceea 
eu cred că mama poate fi atât simbolul vieţii cât şi al morţii. 

Poate acesta este motivul pentru care copiilor psihotici le este teamă 
de mama lor, când o regăsesc, pentru că cea pe care o regăsesc, nu este 
cea pe care o caută, mama arhaică, şi nici percepţia pe care o aşteaptă 
pentru a se regăsi. Între momentul în care s-au separat şi cel în care se 
regăsesc, ea nu mai este aceeaşi. Am văzut cum separarea precoce şi de 
lungă durată a unor copii de mama lor, între cinci şi nouă luni poate să-i 
facă pe anumiţi copii să intre în autism. Ei se tem să se lege din nou de 
ea ca şi cum, pentru ei, ea ar întruchipa moartea. Menţinerea unui 
subiect în căutarea unei plăceri arhaice pierdute o face pe făptura umană 
inadaptată pentru vârsta sa, fără limbaj pentru altcineva, fără 
complicitatea din priviri, fără regăsirea jocurilor motorii dinaintea 
traumatismului. Uneori, se mişcă fără încetare fără vreun scop, instabil, 
cum se spune. Uneori, dimpotrivă, el este complet imobil, încremenit, 
stuporos. Nu acceptă să fie distras de la obiceiurile stereotipe decât de 
tensiunea trebuinţelor sale de a defeca, sau de a mânca, indiferent ce. 
Jocul cu propriile excremente pare singura distracţie care ar avea un 
anumit sens pentru el. De fapt, el supravieţuieşte ca un copil neînţărcat 


de o mamă fantomatică, moartea, care îl ameninţă şi pe care, pentru a o 


238 


conjura, o mimează, ca şi cum ar deveni, uitând de sine, altul, cum e 
mama sa, care, atunci când era mic, îl alina. Există, la fiecare, unul din 
aceste niveluri mai mult sau mai puţin arhaice, şi mai mult sau mai puţin 
stagnante, relicvă a modului de a relaţiona cu lumea şi cu mama 
dinaintea nivelului narcisic Eu-Tu şi a limbajului verbal, şi apoi cel de Eu- 
Eu-subiect?,2. 

Anumite retarduri în vorbire sunt de fapt retarduri de limbaj, datorate 
unei infirmări a dorinţei de comunicare care nu este, din nefericire, 
recunoscută decât începând cu vârsta mersului. Mi se va spune: 
începând cu ce vârstă se poate vorbi despre retard în vorbire ? Ei bine, 
de la începutul vieţii orice copil este în stare de cuvinte, nu poate el să 
vorbească prin cuvinte, dar are capacitatea de a înţelege cuvintele, şi 
este permanent în căutarea comunicării cu celălalt, mai puţin atunci 
când doarme. Şi are nevoie, permanent, să fie înconjurat de comunicare, 
dovadă a participării sale în lume; şi chiar şi atunci când doarme, 
cuvintele nu îl stânjenesc. Non-structurarea sau destructurarea imaginii 
corporale orale şi anale apare clinic în manieră indubitabilă doar atunci 
când copilul a atins vârsta mobilităţii autonome; atunci anturajul social 
alertează părinţii care nu-şi dăduseră seama de nimic la un copil la care, 
cu toate acestea, obişnuinţa devenise aceea a unui animal domestic ce 
nu mai comunica nici chiar cu stăpânii săi. Ar fi fost uşor de remediat 
suferinţa lui, dacă mama, cei apropiaţi, pediatrul, pe care anumite mame 
îl alertează uneori degeaba - „Vă preocupaţi puţin prea mult de el”, 
„Asta o să se întâmple de la sine, când va merge la şcoală” - ar fi ştiut să 
înţeleagă şi să detecteze primele semne ale suferinţei. Absența 
zâmbetului, absenţa privirilor, a lalaţiilor, absenţa căutării mamei de 


către copil, de comunicare permanentă cu ea, de a o chema, tăcerea 


| N.T.: În text: „Moi-Je” (Fr.) 


? N.A.: Nu este această conştiinţă, la fiecare dintre noi, pe care o calificăm drept nucleu psihotic 
? 


239 


unui copil cuminte sau, dimpotrivă, ţipetele continue, stereotipe, iată 
semnele ce pot fi observate, de cine este atent, la un copil care nu este 
în comunicare intuitivă, elastică, şi în relaţie, cu adevărat, cu mama sa. 
Un bebeluş pasiv, indiferent, despre care se spune că este cuminte, 
placid, dar care nu reacţionează la mama lui şi la cei din jurul său, lipsit 
de expresivitate, fără înclinaţie ludică, aparent în permanenţă satisfăcut, 
dormind când mama îl pune la culcare, mâncând tot ce i se dă - este cu 
toate acestea îngrijorător. Dar nu pentru mulţi dintre medici. În măsura 
în care ia în greutate, are scaune bune, şi îi dau dinţii... „Ce vreţi mai 
mult ? spun ei mamei. Este foarte bine”. Şi în acest mod se pregătesc 
psihozele, cu zgomot scăzut, sau nevrozele precoce, la copii pe care i-am 
fi putut foarte bine ajuta dacă ar fi fost remarcată la timp suferinţa lor şi 
de pierderea comunicării, de defectul de exprimare a acestei suferinţe. 
La vârsta de dezvoltare la care schema corporală ar fi trebuit să devină 
mediatorul, în raportul cu altcineva, pentru imaginea corporală, pulsiunile 
cu dominante active sunt supuse doar satisfacerii trebuinţelor naturale 
ale acestor copii. Aceste pulsiuni sunt cele care fac să se exprime toate 
dorinţele sale, deghizate în trebuinţe insaţiabile de a bea sau a mânca, 
neverbalizate. El bagă totul în gură, obiecte mici, pietricele, excremente, 
tot ce găseşte. Singurele manifestări ale acestei dereglări, dacă acestea 
există, sunt cele ale somnului şi ale tubului digestiv. „Mănâncă toate 
porcăriile!”, se spune. Rareori apare diareea, mai adesea vărsături şi 
constipaţie. Face totul pentru a conserva în interior puţin din spaţiul său 
de securitate marcat în acest fel cu un minim efort!. Dar acest spaţiu 
dezumanizat, pe care îl înghite şi îl vomită uneori, nu vorbeşte, şi nu îl 
hrăneşte nici psihic nici afectiv. Crescând, copilul pre-psihotic îşi pune în 
act dorinţele în manieră compulsivă. Mergând uneori până la extremă: 


spre exemplu, în tentativele nebuneşti de a fugi de acasă, se rătăceşte, 


! N.A.: A se vedea cazurile clinice următoare, p. 240 şi p. 247. 

intră în apă aproape până să se înece; n-are nici un discernământ al 
primejdiei. Comite acte distructive şi jafuri, este periculos pentru el 
însuşi, pentru propria supravieţuire, şi pentru a altcuiva. Agresează 
plantele, florile, animalele mici, face, în orice caz, imposibilă acceptarea 
sa într-un grup mic de copii: tocmai ceea ce mama sa se aştepta să-l 
facă să iasă din dificultate. Şi întâlnim frecvent, din nefericire, un fel de 
constatare a „inadaptării” care, în spiritul părinţilor şi a multor medici, se 
încheie printr-un plasament, adică segregarea într-un mediu pentru 
„astfel de copii”. În cel mai bun caz, o educaţie aşa-zis specializată 
încearcă, de fapt să adapteze acest Marțian la comportamentul 
Pământenilor contemporani şi aparent de vârsta lui, dar nu poate 
promova acest subiect. Ar trebui, pentru asta, lăsat în familia sa, în 
timpul necesar construirii unui suport în familie de către un alt mediu de 
susţinere, şi ocupat acest timp cu un travaliu psihanalitic cu mama şi cu 
tatăl. În situaţia triunghiulară, psihanalistul, mama-tata sau alternativ 
unul sau celălalt, şi copilul, dacă acesta acceptă, se poate angaja o 
psihoterapie psihanalitică. Psihoterapia psihanalitică a unui copil psihotic 
singur, atunci când familia există, este inutilă. În cazul în care, într-o 
familie de grefaj, de plasament, dacă vrem, şi ajutat de o psihoterapie, 
copilul redobândeşte conştiinţa de sine, traumatismul separării de 
părinţi, fără un travaliu prin cuvinte între copil şi părinţii săi susținuți de 
un psihanalist, împiedică  regăsirea subiectului de dinaintea 
traumatismului. Reprezintă o lacună iremediabilă. De aceea insist atât de 
mult ca lucrul cu un copil psihotic să nu înceapă doar cu el singur; este 
necesar mai întâi un travaliu cu părinții, apoi cu părinţii şi copilul, înainte 
de a gândi orice altă soluție educativă. 

Nu este vorba încă de o educare, nici de o reeducare, ci de a regăsi o 
autenticitate, distinctă de viaţa imaginară a mamei cu privire la fetus, 

apoi la bebeluş, şi de viaţa imaginară a tatălui cu privire la copil, şi apoi 
de viaţa imaginară a copilului în raport cu părinţii lui, urmând 
evenimentele relatate de adulţi şi pe care le-au trăit toţi trei. Sunt în joc, 
pentru mamă, relicvele filiaţiei sale, după cum am arătat în toate cazurile 
de maternaj; la fel, pentru tată, de relicva filiaţiei sale cu mama sau cu 
tatăl său, în funcţie de faptul că este vorba de o fată sau un băiat 
psihotic. Travaliul psihanalitic cu un copil psihotic, constă în repunerea în 
funcţiune a unei comunicări între cele trei persoane - tata, mama, copilul 
- a scenei sale primitive. Transferul psihanalistului asupra copilului lor, 
ajută părinţii. Modul său de lucru, căutarea interlocutorului prizonier în 
închisoarea pe care copilul a construit-o modifică, uneori sub ochii lor, 
obiceiurile stereotipe ale copilului. Întrebaţi ce este cu copilul lor de către 
această persoană diferită, psihanalistul, care se interesează cu adevărat 
de viaţa şi istoria sa, părinţii pot să constate atunci că o relaţie diferită se 
stabileşte între acest adult şi copil. Asta reabilitează în ei speranţa unei 
relaţii umane cu copilul. Această speranţă o pierduseră zi de zi, în faţa 
gravităţii unei stări pe care, până atunci, nimeni nu o înţelegea. Asta nu 
vrea să însemne că în ziua de azi psihanalistul înţelege mai multe. 
Dealtfel nu asta este important. Important este ca, el, copilul, să se 
regăsească. În cadrul acestui travaliu psihanalitic, părinţii pot să 
înţeleagă, pornind de la ceea ce simt ei înşişi, interferenţele, în suferinţa 
pe care o constituie copilul psihotic, a relaţiei lor cu el, şi suferinţa pe 
care o reprezintă pentru alţi membrii ai familiei, în special pentru fraţii şi 
surorile lui, dacă are, în timp ce, până atunci, nu îşi dăduseră seama de 
nimic. Şi, deja, acesta nu este unul din micile avantaje şi roade ale 
psihoterapiei copilului psihotic, chiar dacă nu se ajunge la a-i reda 
bucuria de a trăi ca cetăţean liber şi autonom, şi ca ceilalţi membrii ai 

familiei, fraţii şi surorile, să nu păstreze o amintire traumatică pentru 
restul vieţii privind suferinţele îndurate de ei datorită acestui copil. 

Pentru copilul psihotic în sine, tratamentul psihanalitic poate începe 
să-şi arate roadele întâi în jurul relaţiilor precoce regăsite, ca cele ale 
unui sugar cu părinţii lui. Dificultatea provine din faptul că aceşti copii 
psihotici trebuie să treacă prin frica-panică de a trăi altfel, pentru a ieşi 
dintr-o angoasă generalizat colmatată. Ei trec, la începutul tratamentului 
psihanalitic, în special de îndată ce tratamentul începe să acţioneze, prin 
perioade agresive şi dezorganizări în comportament şi în habitusurile 
viscerale care, adesea, conduc la suspendarea tratamentului, pentru că 
aceste tulburări sunt luate drept contra-indicaţii de tratament psihologic, 
sau ca o maladie organică. Spital, investigaţii, etc., şi ciclul angoasat al 
adulţilor se reia. Din nou este izolat copilul, în loc să se continue 
tratamentul în ciuda perturbărilor ocazionale funcţionale sau somatice, 
pe care psihanalistul trebuie să caute să le înţeleagă împreună cu copilul, 
ca un limbaj reactiv la angoasa lui de a se vindeca. Angoasă pe care o 
comunică părinţilor lui, mamei şi generaliştilor. 

Aceste dereglări ale funcţionării somatice în raport cu obiceiurile atât 
de stereotipe, rigide, de bună sănătate ale copilului înainte de 
tratamentul  psihanalitic sunt, dimpotrivă, în favoarea continuării 
tratamentului. Ele dovedesc faptul că subiectul, la acest copil psihotic, 
este în curs de a regăsi comunicarea; dar că, înainte de a putea să 
exprime asta prin afecte şi cuvinte, reprezentări, desene, modelaj, 
mimare, jocuri, începe să reacționeze iniţial prin limbajul funcţional al 
corpului, acest pre-Eu inconştient. Ar fi de dorit, atunci, pe cât posibil câţi 
mai mulţi medici să fie informaţi despre psihanaliză, să fie psihanalişti 
pedo-psihiatri. Este nevoie de generalişti sau pediatri care să îşi asume 
tratamentul medical funcţional al acestor copii, încurajând în acelaşi timp 

părinţii şi copilul să continue psihanaliza în ciuda diferitelor dereglări prin 
care se exprimă suferinţa. Cel care îngrijeşte corpul copilului nu poate să 
se ocupe şi de psihoterapia lui; dar se poate ca unul să îl susţină pe 
celălalt, astfel încât copilul să poată continua acest travaliu, dificil 
desigur, dar care merită efortul: cu atât mai mult cu cât copiii psihotici 
sunt în general, în spatele măştii lor depersonalizate, fiinţe umane 
deosebit de inteligente, sensibili şi precoce. 

În prezent, mulţi copii prezintă acest tip de problematică de 
inadaptare precoce, pentru care diagnosticul ezită între nevroză şi 
psihoză. Se poate spune că psihoza infantilă survine în familiile în care 
cei doi părinţi au avut de depăşit, fiecare în propria familie, un episod 
traumatic inconştient datorat relaţiei cu părinţii lor înainte de vârsta 
Oedipului. Acest episod, refulat de ei, se exprimă la copilul lor în manieră 
ireperabilă, în afara psihanalizei. În acelaşi timp, putem întâlni copii 
calificaţi drept psihotici după simptomele pe care le au, a căror stare nu 
relevă de fapt decât perturbările precocisime ale istoriei lor particulare, 


fără a intra în rezonanţă cu traumatismele infantile ale părinţilor. 


VIRSTA ORALĂ, ANALĂ ŞI PERIOADELE ULTERIOARE 
PÂNĂ LA CASTRAREA PRIMARĂ 


Înainte de a continua cu exemplele clinice, şi pentru ca acestea să 
capete sensul deplin de ilustraţii ale ideilor mele, cu privire la articularea 
în fiecare moment a imaginii corpului cu schema corporală, este necesar 


să rezumăm în linii mari procesul de regresie sau de destructurare din 

aproape în aproape al imaginilor corpului, proces invers celui de 
structurare a lor. Să nu uităm că aceste procese privind imaginea 
corpului sunt întotdeauna, pentru a se dezvolta, dependente de o relaţie 
afectivă, în timp ce, schema corporală, se poate dezvolta chiar şi în 
condiţii de suferinţă afectivă. 

Îmi cer scuze pentru ariditatea abstractă a anumitor tablouri clinice, 
dar este o grilă necesară pentru a înţelege ce înseamnă patologia 
umană. Să ne ferim însă de a concluziona pripit un determinism - care ar 
fi la limita cvasi-organicistă; pentru că în relaţia prin limbaj între 
subiectul copil şi anturajul său generalitatea procesului de articulare a 
imaginii corpului cu schema corporală se limpezeşte ca personalizare 
narcisică defensivă a subiectului. De asemenea, prin transfer, atât al 
pacientului cât şi al psihanalistului, reversibilitatea va fi sau nu posibilă în 
cursul evenimentelor unei psihoterapii. lată deci ideile generale cu privire 
la înţelegerea clinică a patologiei din perspectiva imaginilor corpului. 

Să reamintim, pentru a avea în minte!, că imaginea corpului este 
trinitară: imagine de bază, imagine funcţională şi imaginea a zonei 
erogene, toate făcând subiectul reprezentărilor senzoriale fantasmate şi 
comunicabile între subiecţi. Copiii ne relevă existenţa, fie asociată 
acestei imagini trinitare, reprezentabilă în desen sau modelaj, fie 
disociată de ea, de o imagine dinamică lipsită de reprezentare, cu 
excepţia schiţei unei spirale sau a unei trăsături punctate; imagine 
dinamică a cărei dorinţă, legându-se de aceasta absoarbe potenţialităţile 
de reprezentare. Această imagine dinamică, solidară cu subiectul în stare 
de veghe şi în somnul superficial, devine, se pare, punctiformă în somnul 
profund, lăsând pulsiunilor de moarte, susținătoare ale schemei 
corporale în absenţa oricărei complicităţi a subiectului, satisfacția lipsită 


! N.A.: A se vedea capitolul 1, p. 47 

de afectul vreunei absenţe oarecare, şi de reprezentare a împăcării 


vegetative a organelor. 


Cazul lui Nicolas 


Îmi amintesc de Nicolas, un copil zis psihotic, care avea aproape şase 
ani când l-am văzut eu. Avea trei zile în momentul evacuării din Paris. A 
rămas fără lapte şi fără posibilitatea de a fi schimbat mai bine de două 
zile, din fericire însă împreună cu mama sa. Amândoi fără apă şi hrană, 
singuri într-un vagon părăsit de toţi ceilalţi. 

Nicolas era ultimul dintr-o familie cu cinci copii; cei patru fraţi mai 
mari, fete şi băieţi, se pierduseră pentru câteva săptămâni, separați de 
mama lor, fiind evacuaţi toţi patru, în cursul unui bombardament asupra 
trenului care îi ducea spre tatăl lor, deja evacuat în sudul Franţei odată 
cu administraţia. Mama şi noul-născut trebuiau să se îndrepte spre un 
spital, dar au fost duşi în alt oraş decât cel prevăzut. În plus, trenul, 
foarte curând, se oprise în plin câmp din pricina bombardamentului căii 
ferate care nu mai permitea înaintarea spre gara prevăzută. Nu mai erau 
nici oameni, nici vaci, nici apă prin fermele din apropiere. Toată lumea 
fusese evacuată şi toată canalizarea aruncată în aer. Femeia, despărțită 
de cei patru copii mai mari, şi îngrijorată pentru ei, a rămas deci singură 
cu sugarul la sânul rămas fără lapte, după o lactaţie aparent normală, 
dar pe care angoasa îl stopase. A trăit două zile îngrozitoare, asistând la 
moartea de inaniţie şi de sete a bebeluşului său, pe care nu-l putea 
schimba, ea însăşi fiind complet epuizată şi neputincioasă. În cele din 
urmă lucrurile s-au aranjat, ea şi copilul ei fiind salvaţi, Nicolas a scăpat 
de moartea prin deshidratare, şi a crescut. Este ceea ce mama a putut 
să-mi povestească despre acest copil. Când l-am văzut, avea mai bine de 

cinci ani şi era psihotic; a putut fi scos din situaţia asta prin psihanaliză. 
Nu pot povesti aici desfăşurarea acestei cure, dar o menţionez pentru că 
în istoria acestui caz, zis de psihoză, nu existase nimic patologic în 
relaţiile mamei sau tatălui, în cursul copilăriei lor, în relaţiile cu părinţii 
lor. Războiul trecuse peste cele două familii fără sfâşieri sau dolii 
importante. Cei patru copii mai mari depăşiseră şocul evacuării, şi toţi 
erau bine. Rămaşi în zona liberă, la ţară, pe timpul războiului, copiii, în 
special Nicolas, n-au suferit carenţe. Doar că, rămăsese un copil ce părea 
sălbatic, indiferent, fără însă a se feri privirii. Ceea ce se făcea remarcat 
imediat la el - o spun ca indicație clinică - era o claie de păr dezordonat. 
Avea o voce aspră, era angoasat, se mişca fără direcţie, ca şi părul său, 
un du-te, vino, cu coatele îndoite, genunchii semi-îndoiţi, fără a vorbi, dar 
nu rău, niciodată rău intenţionat, ci imprevizibil. Nu se juca realmente. Se 
„ocupa” de una de alta, mutând obiectele. Trebuia vegheat permanent 
să nu se întâmple un incident sau un accident. 

Era în 1946, aveam puţină experienţă. Singurul semn pe care îl 
aveam de la Nicolas că venirile lui la dispensarul unde mă vedea contau 
pentru el, era că, în dimineaţa respectivă, era în picioare la şase 
dimineaţa, se străduia să se îmbrace şi o aştepta pe mama lui lângă uşă. 
A fost unul dintre lucrurile cele mai ciudate, să văd evoluând mai întâi 
sistemul capilar al copilului. Printre atâtea anomalii şi bizarerii ale 
copilului, mama nu se gândise să îmi vorbească despre aceasta, care 
frapa de la prima vedere. Efectele tratamentului au început prin a face 
părul copilului suplu şi ordonat, spre surprinderea mamei care, în acel 
moment mi-a vorbit despre asta, şi despre faptul că acesta regăsea un 
ritm normal de somn, niciodată instalat înainte; apoi treptat, continenţa 
diurnă, apoi cea nocturnă, mersul cu corpul vertical, plăcerea de a se 


juca, exprimarea sentimentelor tandre faţă de mama sa, şi în final 

cuvintele, iniţial sărace gramatical, dar adecvate pentru ceea ce se 
petrecea. 

Orice infirmare a unei imagini funcţionale, indiferent de motivul şi 
natura acesteia, când subiectul este animat de o dorinţă, stimulează mai 
întâi intensitatea acestei dorinţe. În revanşă, dacă această infirmare nu 
cedează, provoacă apariţia unei imagini trecute a corpului, dintr-un 
trecut în care satisfacția legată de alinarea tensiunilor a fost cunoscută şi 
asupra căreia narcisismul rămâne informat. Subiectul poate, un timp mai 
mult sau mai puţin îndelungat, să trăiască prin fantasma unei satisfacţii 
arhaice, până ce vitalitatea reală, prin schema corporală, îşi epuizează 
complet forţele. 

Reprezentarea morţii reale, reprezentare a corpului devenit lucru 
inanimat, arhaic, ca un obiect fecal, sau un lucru, stimulează toate 
pulsiunile actuale să se focalizeze în căutarea regăsirii imaginii 
funcţionale şi a imaginii erogene în căutarea unui obiect; întotdeauna 
articulat, acesta, unui obiect primar pierdut în realitatea senzorială, dar 


nu în imaginari. În caz de non-satisfacere, în caz de non-adecvare a nici 


! N.A.: Acest fapt este bine ilustrat de finalul curei lui Nicolas: după câteva luni cu şedinţe 
săptămânale, vindecarea stării psihotice a acestuia s-a anunţat în mai multe şedinţe în care 
părea să-şi mimeze moartea. Se arunca pe jos, cu mai mult sau mai puţină violenţă, şi 
rămânea acolo câteva clipe, apoi lua jocul de la capăt. Îmi amintesc, probabil la ultima sau una 
din ultimele şedinţe (îmi notam), cele mai elaborate fantasme: îmi arăta pe propriul lui corp, 
înainte de a cădea, abdomenul, în jurul ombilicului, ca şi cum ar fi fost acolo o masă care îl 
ocupa. Eu: „Ce-i acolo ?” El: „piatră”. Apoi, ca şi cum această greutate îl dezechilibra, pica în 
faţă cât era de lung. Rămânea aşa o clipă, apoi se ridica în patru labe, mergea puţin, apoi se 
ridica din nou în picioare şi reîncepea. „Faci un desen ?” În mare grabă, Nicolas desenează: 
„casă, fereastră, un omuleţ” (se arată pe el), cu o enormă pată neagră pe corp. Trasează o linie 
balistică: corpul cade jos, pe fereastră. Ajuns acolo nu mai există cap, trunchi, braţe, ci un 
dreptunghi vag cu trei prelungiri, „labe” (ai fi zis că este un câine fără cap şi coadă), pe 
pământ, înconjurat de grafisme mai mult sau mai puţin închise, „bucăţi”. Aceste bucăţi, „ce 
sunt ?” Imi arată chipul lui, mâinile, sfărâmate în „bucăţi” în jurul „corpului defenestrat”. „Cine 
este ?” Nicolas se arată pe sine şi spune: „Căzut, mort, fără apă, s-a terminat, io nu mai sunt” 
(în limba franceză.: „Tombé, vieux, mort, l'eau pas là, voilà fini, ma l'a pu”). Ceea ce s-ar mai fi 
putut scrie: „vis eux mord lo pas là, va las, fi, ni, moi y a plus”. Era acesta traumatismul iniţial ? 
Această scenă nu era „pentru mine”, dar îi eram martor. Un fel de mimă zgomotoasă, realizată 
cu o pasiune susţinută, un fel de joc al Misterului din Evul Mediu. Desenul, realizat totuşi la 
sugestia mea, nu-mi era arătat, el ilustra mimodrama acestui somnambul. Eu, tânără 
psihanalistă, eram acolo, acceptam, nu înţelegeam nimic. Nici bună ziua, nici la revedere. Intra, 
nerăbdător, încordat, şi pleca din ce în ce mai fericit să o regăsească pe mama lui. „Se” 

unui obiect la dorinţă, în cazul absenței persoanei ca obiect total, în lipsa 
unui obiect parţial asociat acesteia, imaginea dinamică, după ce a 
încercat o supra-activare rămasă inutilă, în locul aceleiaşi zone erogene, 
se deplasează asupra unei zone erogene corespunzătoare unei imagini 
corporale erogene sau funcţionale anterioare. În cazul în care această 
zonă regresivă a pierdut ea însăşi orice relaţie cu obiectul său arhaic, sau 
dacă este vorba despre o imagine funcţională, ce nu aduce nici o 
plăcere, imaginea dinamică pune în tensiune imaginea de bază care, prin 
definiţie, este lipsită de zonă erogenă. Subiectul se pierde, dacă nu are 
un obiect pentru dorinţa sa, şi în absenţa unei reprezentări în corpul său 
a unei tensiuni pentru acest obiect. Suferinţa sa apare atunci ca fiind 
somatică, nici conştiinţa nici emoția nu şi-o asumă. Acestea sunt 
perturbările somnului, fie somnul profund subit, fie criza de epilepsie, fie 
absenţele. 

Atunci când imaginea de bază se disociază de imaginile funcţionale 
şi erogene, fapt care se poate produce fără o anumită panică prealabilă, 
avem schema pe care Freud a descoperit-o în nevroze, în privinţa 
narcisismului secundar, şi pe care a explicat-o în I/nhibiţie, Simptom, 
Angoasă. În situaţiile descrise de el, arată cum simptomele stadiului 
genital vin din partea pulsiunilor pregenitale care nu se pot exprima 
decât prin intermediul imaginilor corporale pregenitale. Spre exemplu, în 
loc de a avea un coit, subiectul, bărbat, este apucat de diaree; în loc dea 
avea orgasm, femeia are crampe uterine sau greţuri. Simptomul devine 
oral sau anal, fie prin strângere, ca un sfincter care se contractă, 
vaginism, fie prin vărsături, rejecţie a unui obiect parţial falic, oral, hrana. 


Sunt imagini ale corpului orale sau anale puse în joc, ce deviază dorinţa 


vindeca. Nicolas mergea drept pe picioare, spatele încordat, capul liber deasupra trunchiului, în 
loc să se năpustească precum un mistreţ ca la începutul curei. Işi găsise repede somnul, 
apetitul, ca om, apoi continenţa diurnă sfincteriană, apoi urinară nocturnă. Vorbea mai bine, 
prin cuvinte legate gramatical. Nicolas începuse să îşi îmbrăţişeze tandru mama şi tatăl, să 
acţioneze în manieră coerentă. Şi în interiorul lui se ordonau subiectul, verbul, complementul. 

şi refuzând chiar plăcerea acestor pulsiuni regresive spre care s-a 
deplasat libidoul care refuză imaginea corporală genitală. Totul se 
petrece în raport cu zona genitală a partenerilor, dar cu imagini fobice 
orale şi anale. Să remarcăm însă că, toate acestea, uşor interpretabile în 
termeni de imagine inconştientă a corpului, nu sunt valabile decât pentru 
indivizi care, în principiu cel puţin, au atins posibilitatea unei asumpţii 
genitale a imaginii relaţionale a corpului lor, adică stadiul oglinzii, despre 
care am vorbit anteriori. 

Dar, când este vorba despre un copil înaintea castrării primare, adică 
înaintea inteligenţei de trei ani, adică înaintea cunoaşterii propriului sex, 
şi mai mult, când este vorba despre un copil care încă nu merge, înaintea 
maturizării neurologice a schemei corporale, dacă nu are măcar la 
dispoziţie salvatorul supt al degetului, frustrările tensiunilor necalmate 
nu au pentru el, ca loc al angoasei, decât pe cel care-i serveşte ca 
legătură cu mama, predominant cu simptome de dereglare pe care le-am 
putea numi vegetative: ale tubului digestiv sau ale cavităţii bucale, 
encompreza, enureza, sau rinofaringita, otita. Atunci când zonele 
erogene, faţa, gura, anusul, fesele, legate de pulsiunile orale şi anale, nu 
mai sunt integrate plăcerii, nici în relaţie de limbaj cu mama (chiar şi 
atunci când ea nu este lângă el), nici cu imaginile funcţionale (imaginea 
funcţională orală fiind peristaltismul neperturbat de la gură la anus), nici 
imaginea de bază corespunzătoare (abdomenul, stomacul, intestinele 
liniştite), se produce regresia subiectului până la imaginile cardio- 
respiratorii şi peristaltice perturbate. Poate să apară chemarea la o 
întoarcere imposibilă la mama fetală în cazul nerecunoaşteri olfactive de 
sine a copilului, sau chemarea în van a mamei tactile şi vocale, fapt care 
provoacă anumite crize de astmă, spasmul hohotului de plâns, laringitele 


şuierătoare. Se întâmplă ca aceste angoase, şi în special evenimentele 


! N.A.: Vezi p. 150. 

care le declanşează, să treacă neobservate de către mamă sau, 
dimpotrivă, să o îngrozească. Ea nu poate atunci reface, securiza, alina, 
adică să redea copilului său, pentru că nu este alertată sau pentru că 
este prea angoasată, ritmurile vitale ale vieţii cel puţin fetale, apoi orale, 
aeriene, din primele zile, purtându-l în braţe, legănându-l, vorbindu-i 
despre ceea ce se întâmplă şi liniştindu-l. Acest copil suferă şi nu mai are 
securitatea relaţiei sale de subiect cu obiectul total care este mama sa 
printr-un obiect parţial specific al acesteia, cum ar fi vocea sau mirosul 
mamei. Atunci imaginea corpului acestui copil, la care expresiile corpului 
său bolnav nu sunt verbalizate, sunt lipsite de semnificare, în suferinţa sa 
de a nu fi suscitat cuvintele şi gesturile de compasiune din partea 
mamei. Imaginea devine mută pentru el, şi îl reduce la o schemă 
corporală luptând cu pulsiunile de moarte. Asta este ceea ce se întâmplă 
prin izolarea copiilor la spital în boxe, lipsiţi de prezenţa frecventă mamei 
pentru a-i hrăni şi schimba, cu hospitalismul care poate urma dacă 
această situaţie se prelungeşte: hospitalism la care am făcut deja referire 
şi pe care îl vom vedea imediat în cazul lui Sebastian. Apar atunci, cel 
puţin la cei care reuşesc să evite disocierea între subiect şi imaginea 
corpului, grave tulburări de caracter, necesitând timp îndelungat pentru 
a le face să dispară şi niciodată fără regresii. 

Dincolo de aceste angoase, întărite de tăcerea mamei sau a 
persoanei care se ocupă de copil dacă aceasta nu vorbeşte copilului 
despre evenimentele traumatice pe care le-a trăit sau le trăieşte, 
traumatismele psihice precoce care sunt legate alterează durabil sau 
definitiv dezvoltarea imaginii corpului, în special dacă simptomele 
reactive secundare antrenează, prin nerecunoaşterea sensului de limbaj 
somatic pe care îl ia suferinţa psihică, prelungirea şederii la spital, 


desăvârşind ruptura  diadei  mamă-copil care, prin intermediul 

simptomelor regresive, încerca să se reconstruiască fantasmatic la 
acesta din urmă. Aceasta este originea celor mai multe dintre cazurile de 
copii traumatizaţi precoce în privinţa imaginii lor corporale, care sunt 
psihoticii; în particular cei care sunt traumatizaţi în imaginea de bază din 
stadiul fetal sau oral, şi mai puţin grav în imaginea de bază din stadiul 
anal (imaginea de bază a stadiului anal fiind coeziunea capului, 
trunchiului, membrelor). 

Acest tablou de ansamblu este de o importanţă capitală pentru 
înţelegerea a ceea ce se joacă în pediatrie, la creşă sau la spital. Vom 
reţine în special faptul că imaginea de bază este întotdeauna asociată, în 
originea subiectului, imaginii fetale dinaintea primei castrări, ombilicale, 
consecutivă naşterii, şi care trimite deci la scena primitivă, la scena 
conceperii copilului, şi la problema dorinţei originare a acestei fiinţe 
umane pentru părinţii săi ca şi a lor, nu numai pentru conceperea în 
momentul dorinţei lor reciproce de iubiţi, dar şi pentru supraviețuirea sa, 


ca şi pentru acceptarea sexului pe care îl are. 


Cazul lui Sebastian: o intrare în autism la cinci luni. 


Pentru a face mai perceptibile efectele precoce ale dificultăţilor 
psihotizante ale imaginii corpului, vom intercala aici exemplul unui 
bebeluş de cinci luni, Sebastian, ai cărui părinţi au fost nevoiţi să se mute 
de trei ori într-o săptămână. Părinţii, un cuplu tânăr al cărui unic copil era 
atunci, aştepta o locuinţă definitivă ce nu era încă gata. Copilul fusese 
hrănit la sân până la patru luni, şi în acest interval, între patru şi cinci 
luni, mama îl înţărcase. Acest fapt se petrecuse bine, mama spera să-şi 
reia lucrul pentru a plăti instalarea în noua locuinţă, şi căutase o femeie 
care să o înlocuiască, să vină la ea acasă şi să se ocupe de copil. Pentru 

că trebuise să schimbe locuinţa de două ori în câteva zile şi pentru că 
locuinţa ce le fusese împrumutată nu era decât temporară, în aşteptarea 
celei definitive, trebuise să schimbe şi persoana care îngrijea copilul, 
locuinţele aflându-se în cartiere îndepărtate unele de altele. În câteva 
zile deci, copilul fusese deja în două locuinţe diferite, şi cu două 
îngrijitoare diferite. Pentru a proteja pe copil de o a treia mutare 
cotidiană, mama s-a hotărât să caute o femeie care să poată să se ocupe 
de copil acasă la aceasta până ce vor avea o locuinţă a lor. Nici mama, 
nici copilul, nici tatăl, nu cunoşteau noua îngrijitoare, înaintea zilei în care 
copilul a fost dus la ea, într-o dimineaţă, în timp ce mama, pentru că 
venise timpul, reîncepea serviciul la care se angajase. Seara, atunci când 
mama a venit să-şi vadă copilul înainte de a se duce la ea acasă, 
îngrijitoarea i-a spus: „Copilul dumneavoastră este la spital, a făcut o 
diaree verde la ora unsprezece. Am mai avut un copil care a murit astfel, 
aşa că l-am dus imediat la spital”. Fireşte, la spital copilul a fost primit de 
urgenţă; totuşi, când mama a ajuns acolo, i s-a spus: „Nu am văzut 
diareea, dar lăsaţi-l pentru observaţie”. 

Acestea au fost mărturisirile mamei cu privire la începutul separării 
mamă-copil. Este un caz pe care eu l-am cunoscut când Sebastian, 
schizofren mut, avea deja şapte sau opt ani. Nu se aşeza niciodată, ca şi 
cum asta l-ar fi făcut să sufere. Stătea în picioare sau culcat. Am 
descoperit atunci, ajutând-o pe mamă să vorbească, ceea ce ea numea 
constipaţia lui, şi pe care o punea în legătură cu spusele medicului de la 
primul spital, în momentul în care Sebastian fusese externat. Ea 
pronunţase adesea acest cuvânt constipaţie, dar, spunea ea, fără a fi 
luat în seamă de diverşii medici consultaţi în privinţa lui Sebastian. 
„Puneţi-i supozitoare”, spunea unul. Cutare medicament, spunea un 


altul. De fapt, copilul era terorizat că trebuia să defecheze. La fiecare 

cincisprezece zile, urlând de durere, expulza un scaun imens care, 
spunea mama, nici măcar nu-l uşura. Medicul la care am sfătuit-o pe 
mamă să-l ducă pe copil a diagnosticat o fisură anală pe care a tratat-o, 
apoi, evaluând pericolul spitalizării acestui copil, a procedat, în cabinetul 
său, sub anestezie generală, în prezenţa mamei, la extirparea unui 
fecalom mare cât un cap de bebeluş. A trebuit să-şi anuleze toate 
consultaţiile în ziua aceea, atât era de insuportabil mirosul de putrefacție 
în încăperile cabinetului. Copilul purta această putrefacție fecală, acest 
corp străin fecal, de ani de zile, de mai bine de patru ani. Doar din timp 
în timp, făcea o imensă „treaba mare” urlând de durere. Mama spunea 
medicilor: „Este constipat, asta e tot”. Sebastian refuza orice aliment 
susceptibil să îl constipe, cum era ciocolata pe care mama şi bunica - 
oare de ce ? - o credeau bună pentru el. era dealtfel un motiv de conflict 
între cele două femei, această ciocolată pe care Sebastian o refuza. Din 
momentul în care peristaltismul său a fost restabilit, întâi prin intervenţia 
medicală, apoi prin tratamentul întreprins cu mine care îi verbalizam tot 
ce se petrecuse, în prezenţa mamei sale, Sebastian a putut să se aşeze 
şi să se bucure să mănânce orice. Dar toate acestea, din nefericire, nu 
însemnau că se vindecase de psihoza sa. Trăia însă, deja, într-o manieră 
mai agreabilă, era mai puţin angoasat. 

Să revedem geneza acestei psihoze. Deci la cinci luni fusese dus, 
fără a i se explica, lui, care era foarte prezent, la o dădacă pe care nu o 
cunoştea, şi Sebastian se dereglase în imaginea sa digestivă peristaltică, 
fără îndoială în mod secundar, datorită faptului că se văzuse rejectat şi 
lăsat succesiv la trei femei într-o săptămână. A treia femeie avusese în 
grijă un bebeluş ce murise de toxicoză, care debutase printr-o diaree. Ea 
se îngrozise în prima zi din pricina unui scaun diareic făcut de Sebastian 


la ora unsprezece dimineaţa. L-a dus la spital unde l-a lăsat într-o rezervă 

pentru observaţie. Seara, îngrozită de către dădacă, mama s-a dus să-l 
vadă, dar nu i s-a permis să intre la el să-l vadă şi să-i vorbească. Acolo, 
Sebastian, în câteva zile, a intrat într-o regresie profundă, agravată 
secundar de o bronho-pneumonie contractată în spital. lar pediatrul îi 
spusese mamei: „N-am văzut diaree, ar fi mai degrabă constipat, este 
bine, dar, ca măsură de precauţie, îl mai ţinem câteva zile”. Asta îi 
convenea cu atât mai mult mamei cu cât încă nu primise apartamentul 
promis. La cinci luni, desigur, pentru ea era foarte dificil să fie separată 
de pruncul său; dar avea serviciu şi i se spusese că era la fel de bine 
pentru el acolo ca şi în grija unei dădace necunoscute. Şi apoi, ea nu îşi 
dădea seama de nimic. Vorbind despre această perioadă şi-a amintit de 
suferinţa copilaşului aflat în rezervă. În spatele geamurilor, devenise de 
nerecunoscut în câteva zile. Făcuse apoi această bronho-pneumonie. De 
unde provenea ea ? Imaginii sale respiratorii îi lipsea mirosul şi prezenţa 
mamei. O căuta, când o zărea dincolo de geamurile rezervei; la început, 
urla; dar după trei, patru zile, devenise indiferent. Imaginea sa 
respiratorie pulmonară era privată de mirosul mamei, pustiind zona 
erogenă olfactivă. Ochii, urechile sale, ne mai auzind-o pe mamă, 
pulsiunile de moarte se mobilizaseră la nivelul imaginii funcţionale 
respiratorii, abandonată de subiectul doritor. Există întotdeauna microbi 
ambianţi care n-au nevoie de mai mult, ca şi creaturi vii ce sunt, pentru a 
se precipita să se înmulțească rapid într-un corp a cărui funcţionare 
circulatorie nu este prea grozavă. Schema corporală este deficitar 
ventilată atunci când copilul suferă, în imaginea corpului orală olfactivă, 
pentru că nu regăseşte mirosul mamei iubite. În ceea ce priveşte 
imaginea peristaltică, despre ea fiind vorba în constipaţie, imaginea 
funcţională a tubului digestiv reglează traiectul conţinutului alimentar în 
funcţie de schema corporală a tubului digestiv: această imagine 

funcţională încremenise, cum spusese şi medicul. „În loc de diareic, 
copilul dumneavoastră pare constipat, dar va trece. Puneţi-i supozitoare, 
şi apoi luaţi-l acasă, nu-i face bine aici”: este ceea ce i s-a spus imediat 
ce bronho-pneumonia se vindecase. Dar nu, nu-l putea lua acasă, 
apartamentul nu era terminat. Şi aşa, acest copil de cinci luni, superb 
când venise, a trebuit să rămână şase săptămâni la spital. Dintr-un copil 
care râsese de timpuriu, cunoscându-i bine pe mama, tata, bunicii, 
devenise un copil trist, apatic, pierdut, nu mai privea nimic şi nu se mai 
juca cu nimic. Atunci când mama, care începuse să se instaleze în 
propriul apartament, a venit să-l caute, crezând că totul va trece din 
momentul în care îl va lua acasă, starea lui Sebastian nu s-a ameliorat ş 
a devenit la scurt timp după aceea, progresiv, autist. Cum să se 
regăsească, într-un nou apartament, cel pe care părinţii îl aşteptaseră, 
de data aceasta, cu un pătuţ de copil, în ochii lor foarte bun, dar care nu 
mai era leagănul lui (obiectul său parţial, asociat cu el-mama lui, 
cunoscut cinci luni în urmă) ? Mama, care renunţase momentan la munca 
sa, mai mult pentru a aranja apartamentul decât pentru a se ocupa de el, 
nu îi cerea nimic, şi nici el nu îi cerea nimic. Ea era foarte ocupată şi, 
după cum spunea, el era foarte cuminte. 

Dacă dorim să generalizăm pornind de la un astfel de exemplu 
dramatic, dar, din nefericire, frecvent, să spunem că, fără cuvinte 
adresate copilului, cuvinte prin care se poate simţi recunoscut ca subiect, 
funcţia simbolică riscă să fie perturbată, şi să fie urmată apariţia unor 
tulburări fiziologice, datorită efectelor de-creative mortifere operând din 
aproape în aproape în dezorganizarea şi pierderea imaginilor corpului, 
mergind de la imaginea actuală până la cele mai timpurii, care sunt 


„încarnate” prin intersectarea lor cu schema corporală. 

Din nefericire, orice tulburare fiziologică pare adulţilor ca aparţinînd 
exclusiv corpului, singurul care este bolnav: ceea ce angoasează, şi nu 
degeaba, părinţii şi medicul. Dialectica imaginii corpului trinitare se 
răsfrânge asupra narcisismului copilului, iar acesta, în calitatea de 
subiect pe care o exprimă limbajul preverbal, suferind pentru că nu este 
înţeles şi recunoscut în afectivitatea sa, în dragostea sa pentru mama lui, 
regresează. Dorinţa de comunicare subtilă de la subiect la subiect este 
astfel refulată de partea copilului, şi devine imposibilă ulterior datorită 
unei tulburări funcţionale care nu este decodificată ca fiind o formă de 
limbaj. De partea adultului, apare angoasa faţă de tulburarea somatică a 
copilului, deci a acestui corp-obiect, singurul recunoscut ca reprezentant 
al copilului. În acest mod, angoasa şi corpul să par a fi tot ceea ce este 
recunoscut, din copil, de către anturaj. Subiectul, nu mai este recunoscut 
în ceea ce încearcă să spună. Se vorbeşte despre simptomele copilului, 
dar, din nefericire, nu se mai vorbeşte persoanei sale. 

În noul apartament, mama îşi aminteşte, de fapt, că nu-i mai vorbea 
lui Sebastian. Îi vorbise mult în primele patru luni când îl alăpta, ca şi în 
perioada de înţărcare, în luna în care fuseseră împreună, când se 
angoasa că va trebui să-şi reia lucrul. Şi apoi atâtea lucruri o ocupaseră, 
apoi el s-a îmbolnăvit, îl vedea în spatele geamurilor rezervei. El 
devenise inert, indiferent, ea nu îi mai vorbea, nici lui nici despre el. 
Vorbea altora despre Sebastian ca „micuţul”, dar nu mai era „Sebastian”. 
Îl privea cu ochi trişti şi angoasaţi. După zilele catastrofale ale schimbării 
succesive a locuinţelor, a îngrijitoarelor, şi în final izolarea în rezervă, 
observaţia-plasament în spital, considerată temporar comodă de către 
medic pentru părinţii în dificultate, fusese cu adevărat mortiferă pentru 
relaţia copilului cu ei, şi deci pentru Sebastian cu el însuşi şi cu lumea. ŞI 


asta neştiut de nimeni. Ori, Sebastian avea cinci luni, vârsta cea mai 

sensibilă, imediat, imediat după  înţărcare, pentru declanşarea 
autismului, când se produce o separare a copilului de mamă, şi nu numai 
a copilului de mamă, ci aici şi între copil şi spaţiul său de securitate 
cunoscut alături de mamă şi de tată. Această schimbare în obişnuinţele 
de viaţă ale copilului, care, până atunci, era grefat pe o singură 
persoană, tocmai în momentul în care înţărcarea s-a petrecut bine - ceea 
ce, în privinţa trecerii de la sân la alimentaţia variată şi la biberon, 
avusese loc - necesita foarte multă grijă şi mediere. Toate modificările 
de spaţiu, de obiceiuri de viaţă, trebuie să fie explicate, vorbite copilului. 
Le înţelege. Suferă, dar nu înnebuneşte. Este important să spunem asta, 
pentru că acum ştim: poate că printre cei ce vor citi această observaţie, 
vor fi pediatri care vor reţine acest fapt şi vor şti să prevină astfel de 
tulburări, avertizând copilul asupra lucrurilor ce se vor schimba pentru el, 
explicându-i motivele acţiunilor părinţilor lui, obligaţi să-l încredinţeze 


altora temporar. 


Simptomul ca echivalent 
de limbaj destinat părinților 


Simptomul devenit mijloc de exprimare printr-o disfuncţionalitate 
anxiogenă destinată părinţilor, este şi ceea ce se întâmplă în ceea ce se 
numeşte mericism, prin care copilul vomită, fără a fi digerat, laptele 
înghiţit. În toate cazurile pe care le-am putut vedea, relaţia mamă-copil 
era perturbată prin faptul că mama devine neatentă la el imediat ce i-a 
dat biberonul, dacă nu chiar în timp ce i-l dă, pe când copilul, precoce, 
inteligent, doreşte un schimb prin conversaţie, faţă în faţă. Ar dori, după 
ce a mâncat, o relaţie interpersonală, complice, afectivă şi animată. Este 


vorba în general despre fete, mai rar despre băieţi. Atunci când este 

vorba despre băieţi, vărsăturile precoce ale sugarului, vărsături în jet 
caracteristice, se datorează, se ştie, unei malformații lejere pilorice, al 
cărui tratament este foarte uşor. Dar atunci nu este vorba despre 
mericism, adică de vărsături în absenţa oricărei cauze organice. Cu 
mericism, întâlnim cel mai adesea o fată, inteligentă precoce, a cărei 
mamă pare mai puţin dezgheţată, să spunem aşa, decât copilul ei, şi în 
general deprimată după naştere. Ea nu vorbeşte copilului său, nu-şi face 
probleme decât cu privire la ore şi cantităţi, la greutate şi la orarul de 
somn; nu este atentă la manifestările acestei micuţe făpturi umane, şi nu 
stabileşte relaţii ludice, de complicitatea cu copilul. De fiecare dată când 
copilul o cheamă, ea interpretează că este pentru a mânca sau a fi 
schimbat. Dar când îl schimbă, copilul nu îi vede chipul, la fel ca şi atunci 
când îi oferă biberonul. Astfel încât sugarul ajunge să înţeleagă că 
singura relaţie interpsihică trece prin a mânca. Atunci, el varsă ceea cea 
mâncat sau băut, fiind vorba despre biberon, pentru ca ea să i le dea 
înapoi; pentru că astfel, cel puţin, acest schimb durează mai mult şi ea 
rămâne prezentă, graţie acestui subterfugiu. La început este vorba 
despre o manevră greşită, care instalează în manieră cronică. În locul 
sonorităţilor provenind de la imaginea funcţională pulmonară, aerul 
trecând prin laringe, sugarul se înşeală privind laringele care 
funcţionează, pentru o schemă corporală sănătoasă, în ambele sensuri, şi 
faringele învecinat, care nu trebuie să funcţioneze decât într-un sens; şi 
asta cu atât mai mult cu cât mama lui nu cântă şi nu vorbeşte la dorinţa 
lui. El se serveşte atunci de obiectul parţial al trebuinţei, laptele ajuns în 
stomac, pentru a-l scoate, acest lapte, prin faringe, atunci când de fapt, 
ar dori să prelungească sunetele dulci şi mângâietoare, prezenţa 


securizantă a mamei sale. În acel moment şi-ar fi dorit să fie ţinut în 

braţele ei; şi a vărsa laptele ei era o tentativă stângace de a-i semnala 
asta. 

În loc să îi aducă alintările şi cuvintele mamei, această regurgitare 
permanentă o angoasează pe mamă şi, mai departe, medicul. Ea nu mai 
îndrăzneşte să-şi mai ia în braţe sau să-şi mişte copilul. | se recomandă 
observaţia în spital. Sunt separați, ceea ce nu face decât să agraveze şi 
să provoace manifestarea în lanţ a unei relaţii perturbate cu mama, care 
se culpabilizează. Există o supra-valorizare a gurii care vomită devenind 
alarmantă, a funcţionării bucale de îndată ce nu mai e nimic de înghiţit şi 
vomitat. Este expresia unui subiect revendicând în van chipul definitiv 
pierdut al mamei care l-a întâmpinat la naşterea sa. Gura care vomită 
devine strigătoare, continuând în acelaşi timp să vomite. Pentru această 
gură, deschizătură enormă răspicată, căscată, zgomotoasă (la trei ani) şi 
care nu vorbeşte, toate obiectele parţiale sunt bune, caca, pământ, tot 
ceea ce, fără a putea fi numit, este asociat unei mame care nu îl 
numeşte altfel decât „micuţul”. Tot ce se poate înghiţi şi vomita este 
făcut să înlocuiască, atât cât poate, relaţia mamă-copil care nu îi mai 
oferă nimic nou. Mama este repetitivă şi stereotipă în narcisismul său de 
martir extenuat. „Micuţa” înghite orice, duce la gură orice. Mama se 
lamentează şi „apoi plânge”. Mericismul de acest gen poate trena uneori 
doi sau trei ani, în care copilul mănâncă şi dă înapoi tot, dar cu toate 
acestea ia în greutate şi creşte; în realitate este vorba de nevroze grave, 
experimentale, s-ar putea spune, provocate de faptul că n-a fost 
recunoscută o cerere a subiectului faţă de mama-subiect, o cerere de 
cuvinte, de comunicare psihică şi afectivitate. Această cerere se exprimă 
atunci prin singurul limbaj la îndemâna copilului, adică vomitarea laptelui 


nedigerat, imediat ce biberonul fusese terminat, pentru a face să 

continue relaţia perfuzantă de la mamă la copil; poate că asta este o 
deplasare de la perfuzia cordonului ombilical. 

De fiecare dată când apare mericismul între un sugar şi mama lui, ca 
şi atunci când survine anorexia sugarului, tratamentul ar trebui să 
constea în discuţii ale mamei nu cu un psiholog, ci cu un psihanalist, 
bebeluşul fiind prezent şi recunoscut ca interlocutor în aceeaşi măsură ca 
şi mama, în braţele mamei. În locul acestuia, medicul, neliniştit de 
angoasa mamei, se lasă antrenat în cercul infernal al tratamentelor 
organice, observaţiilor, calmantelor, şi în denegarea subiectului (copilul şi 
dorinţa sa), care-l face să nu se mai ocupe decât de corpul obiect. Corpul 
devine singurul lucru despre care se vorbeşte, dacă nu s-a ştiut să se 
vorbească persoanei  bebeluşului, adresându-i-se prin intermediul 
prenumelui său, atunci când era cazul, şi dacă nu s-a ştiut că un nou- 
născut, băiat sau fată, este deja un subiect, unii mai precoce decât alţii 
în a manifesta asta, dar toţi receptivi la cuvintele autentice adresate lor 
cu privire la istoria lor şi căutarea lor de a se face înţeleşi. Şi pentru asta 
de asemenea este necesară o ascultare suficient de fină a copiilor şi 
bebeluşilor după cum arată exemplul următor. 


Ce poate însemna a pune suferința în cuvinte 


Cazul lui Pierre 


Pierre este un băiat de trei ani care mi-a fost adus după un întreg 
periplu la neurologi, pentru că se plângea de dureri de cap din luna 
următoare intrării sale la grădiniţă. În cursul primei întrevederi, am văzut 
venind un copil abrutizat, cu un chip vultuos, ochii înlăcrimaţi, pe 
jumătate ascunşi de pleoapele superioare, şi care repeta pe un ton 
monoton: „Mă doare capul, mă doare capul, mă doare capul”. Am fost 

surprinsă, la început, că un copil de trei ani spune: „mă doare capul” fără 
să pună mâna la cap. De obicei, un copil de trei ani spune, punând mâna: 
„Capul meu doare”. Nu spune „mă doare”. 

În faţa acestui mod de a vorbi care mă face să mă întreb, la rândul 
meu pun o întrebare: „Te doare capul unde ?” Pierre îmi arată regiunea 
inghinală, aproape între picioare sau pubisul, probabil penisul. „Aici”, 
spune el. Eu: „Te doare acolo, la capul cui ?” El: „La cap la Mama”. Toate 
acestea în faţa celor doi părinţi complet stupefiaţi. Am întrebat-o atunci 
pe mamă: „Vă doare capul uneori, Doamnă ?” - Ah, da, am migrene 
premenstruale. De fiecare dată când sunt la ciclu, de când eram tânără, 
aşa se întâmplă, sunt obligată să rămân acasă două zile şi, cum sunt 
secretară într-o casă în care eram deja angajată, de şapte ani, înainte de 
a se naşte Pierre, mă cunosc, şi pot să lipsesc de la lucru două zile, şi să 
recuperez apoi. - Când au început durerile de cap ale fiului 
dumneavoastră ? - Mergea de puţin timp la grădiniţă, foarte încântat 
dealtfel, şi apoi, într-o dimineaţă, l-a dus tatăl lui la grădiniţă, eu nu mă 
simţeam bine, şi fiul meu s-a întors acasă, condus de o femeie de 
serviciu împreună cu un bilet de la educatoare: „Fiul dumneavoastră este 
bolnav, se plânge că-l doare capul”. Din fericire eram acasă. 
Rămăsesem, tocmai, din cauza ciclului şi a durerii de cap”. 

Datorită durerii de cap, mama nu mergea la serviciu. Pentru că acum 
el mergea la grădiniţă, ştia asta, mama îşi reluase lucrul, pe care îl 
întrerupsese la naşterea sa. Serviciu pentru Mama, grădiniţa pentru el, 
erau lucruri de mult convenite între ei, şi Pierre era un copil foarte 
inteligent. Dar în ziua aceea înţelesese. De trei ani, o cunoştea foarte 
bine pe mama lui. Era ziua în care îi venea ciclul, mirosea. Ea nu mergea 
la lucru. Atunci, el, de ce să se ducă la grădiniţă ? Vroia să rămână cu ea, 


din moment ce era acasă. El spunea cuvintele, fonemele, mai curând, 

pentru el, cu efect magic, cele care o făceau pe mama să rămână acasă. 
El de ce nu ? „Mă doare capul”. Şi iată ! Găsise aceste foneme, această 
înşiruire de cuvinte, ca expresie a unei dureri a capului lui, fusese dus la 
spital, ţinut sub observaţie şi, din investigaţie în investigaţie, după toate 
investigaţiile posibile, cum nu se găsise absolut nimic organic, fusese 
trimis la un psihanalist. Capul, unde ? Acolo, unde e sexul. Capul cui ? 
Capul Mamei. Ce cap, acolo ? Desigur, capul, sau (la tetâte), întreruptă, 
fără îndoială, când era sânge acolo, pe care acest copil inteligent nu 
putuse să nu-l observe când mama se culca, şi el alături de ea, în cele 
două zile de menstruaţie. 

Această mică istorioară, ne arată că este important să ascultăm 
copilul, dar cu condiția să înțelegem ceea ce cuvintele vor să însemne la 
vârsta pe care el o are. Şi asta depinde de imaginea corpului, care 
constituie un limbaj, şi un limbaj care nu devine un limbaj în numele 
copilului decât după dobândirea autonomiei complete, şi în special după 
castrarea oedipiană. Din acest moment, la copilul care a depăşit cu bine 
această încercare, cuvintele „sale” asumă ceea ce simte „el”. Nu poate 
întotdeauna să spună, dar îşi asumă ceea ce simte el, şi nu simple vorbe, 
cuvinte de trecere sau cuvinte cu efect magic asupra altcuiva. 

Coeziunea celor trei componente ale imaginii corpului, legate între 
ele prin imaginea dinamică, este sinonimă cu securitatea. Disocierea lor, 
dimpotrivă, poate permite  pulsiunilor de moarte să devină 
preponderente asupra pulsiunilor de viaţă. Şi acest fapt constituie cota 
de alarmă pentru integritatea narcisică a Eului sau pre-Euluil. 

Există riscul unei organicităţi patologice atunci când disocierea face 
să nu mai existe raportare la istoria subiectului; atunci pulsiunile de 


'N.A.: Să reamintim. Pre-Eul desemnează conştiinţa subiectului în schema sa corporală şi în 
imaginea corpului înainte de castrarea primară (imaginea corpului care nu este încă sexuată 
conştient, dar este deja erogenă, datorită erectilităţii locale; schema corporală este percepută 
ca erogenă în relaţie cu obiectele dorinţei: penis erectil pentru băieţel, vagin şi clitoris erectil la 
fetiţă). 

moarte prevalează, ceea ce menţine la minimum viaţa, să spunem aşa, 
vegetativă a corpului. Atunci când un copil este foarte bine îngrijit în 
ceea ce priveşte corpul său, trebuinţele sale, dar fără a-l pune în raport 
cu dorinţele sale particulare, cu plăcerile sale, cu acţiunile, cu sexul său, 
în relaţie cu tatăl şi cu mama sa, cu viitorul său, cu istoria sa începând de 
la naştere, pentru el este ca şi cum n-ar avea valoare decât ca 
organicitate. Dacă doar corpul şi trebuinţele sale sunt ceea face să ne 
ocupăm de el, este indus să facă la fel, să joace rolul care i se dă, să nu 
mai fie decât un obiect. Spre exemplu, este cuprins de trebuinţe 
imperioase, sau îi lipseşte ceva concret, sau este suficient ca cineva să 
se ocupe de el, să i se dea sau să i se facă orice. Ceea ce spune este 
stereotip, veşnic bomboane, veşnic o jucărie, veşnic să facă pipi sau 
caca. În unele cazuri particulare de relaţie mamă-copil, este durerea de 
urechi, de burtă, sau orice altă patomimie, necesară pentru a se ocupa 
de el. Atunci doar schema corporală susţine copilul într-un fel de 
narcisism de schimburi metabolice. Dacă survine o durere reală, ea îi 
poate reda, în izolarea sa afectivă, iluzia că există în calitate de subiect, 
să-l facă atent la această percepţie diferită pe care doar el o poate 
percepe. Narcisismul său primordial se disociază de starea de bine 
senzitiv pentru a se lega de o stare patogenă, această durere care 
devine companie, în absenţa unei persoane care să fie aproape de el. 
Suferinţa fiziologică poate deveni astfel semnificantul specific al 
statutului relational imaginar al subiectului cu orice altceva!, în absența 
cuiva. Imaginaţia face ca o parte din propriul corp să fie ca un altul, şi să 
se ocupe unul de altul, el de durerea sa, şi durerea sa de el, 


! N.A.: Orice altceva ? Adică voce ? Mirosuri ? Imagini tactile antropomorfizate care justifică, 
fără a putea spune asta, fobiile precoce ale bebeluşilor ?... Ca şi Dumnezeu şi demonii. La 
adultul „rezonabil”, reperăm existenţa acestei perioade nerezolvate a narcisismului primordial 
susţinut de o durere cronică psihosomatică: „Ficatul meu îşi face din nou mendrele”. Ficatul 
este „orice altceva” decât sine. 

consacrându-l acestei părţi din corpul său!. În acest fel trebuie să 
înţelegem fundamentul simbolic al ipocondriei, care este o nevroză la 
limita psihozei narcisice, complet diferită de isterie: istericul nu are alt 
scop decât să manipuleze altă persoană, în timp ce ipocondriacul se 
manipulează pe el însuşi. Atunci când are bani şi vede mulţi medici, îi 
face neputincioşi să îl ajute, dar nici măcar nu-i face plăcere. Ei sunt doar 
martorii conversaţiei sale interminabile cu râul din propriul corp, care 
este imposibil de vindecat, şi din motive temeinice. Este ca în cazul 
anumitor nevroze şi al anumitor bolnavi psihosomatici, pentru care 
vindecarea nu trebuie să se realizeze complet: trebuie doar alinaţi; 
vindecarea ar fi pentru ei simbol al pierderii narcisice, al amenințării 
morţii. Sunt mult prea singuri. Astfel de vechi suferinţe cronice, prea 
puţin grave ca diagnostic medical, şi care nu pun viaţa bolnavului în 
primejdie, le stânjeneşte existenţa şi relaţiile în mod considerabil, dar le 
sunt necesare. Este o formă de dragoste pentru ei înşişi, în care sunt în 
acelaşi timp mama şi copilul (nu asta este şi tema cântecului: „Plăcerea 
iubirii nu ţine decât o clipă, suferinţa iubirii ţine toată viaţa”?). Este o 
iubire care ocupă. 

A spune că imaginea corpului este încarnarea simbolică a subiectului 
înseamnă că în aceasta nu se înscriu decât emoţiile simbolizate, adică 
acelea care au un sens prin limbaj, de comunicare interumană, în orice 
caz cele care au căpătat acest sens pentru subiect. Simbolizarea despre 
care este vorba aici este de fapt o pre-simbolizare. Simbolizarea propriu- 
zisă nu intervine decât odată cu castrarea oedipiană şi accederea la 
ordinea simbolică a Legii, aceeaşi pentru toţi, fără prerogative deosebite 
pentru unii în raport cu ceilalţi. De fapt, numai după castrarea oedipiană 
subiectul poate spune „Eu” în numele său, „Eu” fiul sau fiica lui X..., 
numele care semnifică filiaţia sa şi justifică interdicţia incestului. El se 


! N.A.: Vezi cazul lui Tony, p.379. 

ştie individuat, născut din părinţii lui, dar diferit de tatăl şi de mama din 
care a ieşit, şi legat prin ei de două familii de origine. El accede la 
responsabilitatea de sine în societate, sub prenumele care i-a fost dat de 
părinţi şi patronimul primit de la ei, dar care reglează şi parentalitatea lor 
conform legilor ţării ai cărei cetăţeni sunt. În ce priveşte forcluderea 
numelui tatălui!, concept lacanian, cred că aceasta se instalează foarte 
timpuriu la copil, cu mult înaintea castrării oedipiene, la începutul 
castrării primare, dar n-am studiat în mod special elaborarea acestei 
absenţe patogene, pentru economia psihică, a  pre-simbolizării. 
Forcluderea numelui tatălui produce o enclavă psihotică, dar chiar 
această enclavă este garantul conservării narcisismului subiectului şi în 
special al unei etici orale, garant la rândul său al conservării şi coeziunii 


primelor imagini ale corpului, respiratorii şi digestive. 


Patologia imaginii corpului 


care a ratat doar înțărcarea 


Înţărcarea este ratată dacă nu a condus copilul la o relaţie de 
comunicare cu mama lui mai bogată decât când era la sân; nu numai cu 
mama prezentă, dar şi cu mama imaginară, când ea lipseşte; o mamă cu 
care este constant în conversaţie prin lalaţie în timpul jocurilor, prin 
încercarea de a pune în foneme toate observaţiile şi senzațiile tactile, ca 
şi cum ar fi mama cu care era în conversaţie permanent. 

Să spunem din nou că, efectele înţărcării prost simbolizate pot fi 
marcate la copil sub forma terorilor de devorare pe care o regăsim 
dealtfel mai mult sau mai puţin sub formă de vestigiu la mulţi dintre ei. 
În întuneric, îşi imaginează lupi, crocodili, care i-ar putea devora. Ca şi 


! N.A.: Această forcludere este corespunzătoare, cred, unei absenţe neformulate, unei denegări 
sau părăsiri complete a legăturii filiale cu propriul genitor, care coexistă cu narcisismul cel 
puţin al unuia dintre cei doi părinţi ai psihoticului. 

cum zonele orale care nu au fost suficient simbolizate ar putea să se 
plimbe prin spaţiu şi să îi ia, pe ei, ca obiect al dorinţei proprii. Această 
patologie a înţărcării se dezvoltă datorită greşelilor materne în cursul 
înţărcării, datorită absenței cuvintelor auzite de copil din partea mamei 
pentru a explica motivul înţărcării. De asemenea poate, datorită 
suferinţei pe care o îndură mama privându-se de plăcerea de a-şi alăpta 
bebeluşul. O altă situaţie de înţărcare ce nu permite simbolizarea 
pulsiunilor interzise, sub forma canibalismului faţă de mamă după 
înţărcare, se prezintă atunci când se produce o trecere bruscă a copilului 
de la sân într-un alt spaţiu care îl separă, pe timpul mai multor alăptări şi 
schimbări de scutece, de mama sa, aceasta fiind înlocuită de o altă 
persoană care să-l îngrijească. Atunci când, spre exemplu, mama retrage 
copilul de la sân, în aceeaşi zi în care îl încredinţează unei creşe sau unei 
dădace, bebeluşul său nu poate păstra integrală imaginea corpului 
achiziționată. Ea este amputată, cel puţin în parte, în imaginea zonei 
erogene şi chiar de o parte din imaginea funcţională a cavităţii bucale 
(olfacţia, audiţia, imaginea linguo-palatală) care a plecat cu mama. 
Pentru ca zona erogenă bucală să rămână vivace dincolo de doliul 
obiectului parţial, sânul, este indispensabil ca bebeluşul să păstreze o 
relaţie senzorială cu mama, ca mama sa obiect total să rămână prezentă, 
să revină în ritm cât mai frecvent şi ca sânul de care a fost înţărcat să-i 
rămână în amintire. Pentru aceasta, mama trebuie să se ocupe de copilul 
care nu mai este la sân cel puţin la fel de mult ca şi până atunci. Copilul 
trebuie să continue să-şi construiască imaginea corpului, a zonei orale, în 
loc să suptului şi al atingerii sânului, descoperind toate celelalte forme de 
tactilitate, gusturi şi mirosuri ale funcţionării alimentare, în climatul 
cunoscut al relaţiei sale cu mama, alternativ prezentă-absentă şi 


revenind, vorbindu-i şi alintându-l, incitându-l spre toate percepțiile 

alimentare noi pe fondul continuumului cunoscut al mirosului, al vocii, al 
privirii şi al ritmurilor, reprezentate de manipulările ei obişnuite. 

Trecerea la o altă persoană, o altă voce, în acelaşi timp cu pierderea 
sânului şi a îngrijirilor de toaletă din partea mamei, cu atât mai mult dacă 
asta se întâmplă într-un alt spaţiu decât cel în care copilul trăise 
împreună cu mama luni de zile, poate fi suficientă pentru a provoca un 
traumatism, o ruptură în imaginea corpului, amorsând debutul unei 
psihoze la un copil sensibil şi inteligent!. În urma ratării înţărcării, se 
poate totuşi găsi pe termen lung o soluţie de continuitate la nivelul 
imaginii corpului privind relaţia între gură (limbă, palat) şi faringe; prin 
intermediul căreia, laringele să devină moştenitor, prin contiguitate la 
nivelul schemei corporale, al deprivării faringelui, care înghiţea laptele 
matern, în acelaşi timp cu respirarea mirosului său. Laringele poate, în 
absenţa imaginii plăcerii, să  dezinvestească plăcerea  sonorizării 
fonemelor; copilul ţipă în continuare, dar nu mai „flecăreşte”, singur în 
pătuţul lui sau în braţele mamei. Aceasta provoacă, în continuare, 
tulburări cum ar fi bâlbâiala, retardul în limbaj sau inaptitudinea de a 
învăţa vorbirea, datorită suspendării imaginilor acestei regiuni în egală 
măsură funcţională şi erogenă, suspendare trecută neobservată în cursul 
celor câteva săptămâni ce au urmat înţărcării ratate, adică bruscă şi 
nemediatizată prin cuvinte de dragoste venind în locul relaţiei corp-la- 
corp, şi în special, să spunem din nou, atunci când înţărcarea se produce 
concomitent cu absenţa mamei, şi cu pierderea spaţiului cunoscut. Profit 
pentru a oferi o indicație asupra balbismului: care, cred eu, provine din 
brusca destructurare a unui tabu aparţinând vârstei orale, după o 
înţărcare aparent fără probleme, în care sublimarea constă în apetitul 
pentru toate celelalte alimente în afara celui provenind de la sânul 
matern, şi elaborarea unei noi etici inconştiente construite pe tabuul 


'N.A.: Cf. cazului lui Sebastian, p.247. 

canibalismului. Acest tabu se află în raport cu pulsiunile falice; simptomul 
bâlbâielii exprimă confuzia copilului, infirmat de o imagine sau o 
experienţă reală în mândria sa falică, şi care se loveşte în el de 
imposibilitatea de a regresa la imaginea activă de devorare orală nu 
numai a sânului, dar şi a obiectului total, substrat fizic viu al subiectului 
mamă. 

Pentru a mă face mai bine înţeleasă, voi cita cazul acestui tânăr pe 
care l-am urmărit când avea optsprezece ani. Să-l numim Joël. Balbismul 
său apăruse când avea trei ani. El se afla atunci într-o ceainărie 
împreună cu mama şi mătuşa sa, sora tatălui lui. Cele două femei se 
întâlneau în acest loc la fiecare opt zile, împreună cu el. în ziua aceea, 
cele două, conform obiceiului, discutau, batjocoritor, despre defectele 
tatălui copilului, soţul şi respectiv fratele lor. Deodată, Joel a dispărut sub 
masă, alunecând de pe scaunul lui, fără ca cineva să înţeleagă de ce. L- 
au ridicat, l-au pus la masă, certându-l bineînţeles. Părea să aibă un aer 
confuz. Toate acestea au fost evocate mai târziu de către mamă când, în 
analiză, Joël şi-a amintit de această scenă de la ceainărie, i-a vorbit 
mamei despre asta şi a primit de la ea confirmarea exactităţii amintirii 
sale. Ori, ceea ce fusese ocazia primei bâlbâieli, bâlbâială care nu mai 
încetase niciodată după aceea, se asociase cu prăjitura cu ciocolată pe 
care Joël o mânca în timp ce, cele două femei, se prăpădeau de râs 
batjocorindu-l pe tatăl lui. Amintire-ecran care a apărut ca reprezentând 
simultan abandonarea tatălui şi bâlbâiala fiului. Putem spune că Joël a 
supradeterminat falusul în calitate de controlor stenic motor al imaginii 
corpului vertical, într-o astfel de măsură încât nu a mai putut păstra 
postura în şezut, şi a pierdut controlul fonaţiei, sublimare a falismului oral 
compatibil cu un viitor de băiat. Mai trebuie spus şi că ciocolata este prin 


analogia culorii o imagine a excrementului anal. S-a produs o infirmare a 

posibilităţilor de transfer falic uretral şi anal asupra vorbirii care fusese 
achiziționată, şi asupra scandării coloanei de aer. Joel prezenta o 
bâlbâială particulară: în loc să emită sunetele, vorbea atât inspirând cât 
şi expirând. Asta caracteriza bâlbâiala sa. Inspira coloana de aer în 
momentul în care vroia să pronunţe fonemele, şi îşi umfla în asemenea 
măsură toracele cu aer încât nu-şi mai putea continua respiraţia. Aerul 
pe care îl inspirase bâlbâindu-se astfel ieşea, străin parcă scandării 
cuvintelor pe care încerca să le lege într-o expiraţie atât ventilatoare cât 
şi sonoră. Nici un fel de reeducare, din copilărie, nu l-a putut ajuta, şi 
Dumnezeu ştie câte încercase (nu se bâlbâia când citea cu voce foarte 
joasă, nici recitând pe dinafară poezii). Cura psihanalitică, refăcând 
istoria libidinală, l-a eliberat total de tulburările de fonație, după ce i-a 
eliberat imaginea corpului dinainte de vârsta de trei ani. 

În afară de diversele tulburări de limbaj, importanţa epocii orale şi a 
castrării asociate acesteia, cu noua etică a tabuului canibalismului 
(refularea muşcăturii), face ca în rateurile care au marcat-o să-şi aibă 
originea nevrozele fobice, după cum am expus pe larg mai sus. Un 
paliativ curent pentru această nevroză fobică este găsit de mulţi copii în 
obiectul tranziţional, veritabil fetiş tactil şi odorant, asociat suptului 
degetelor. Acest fetiş este destinat să suporte atât pulsiunile pasive cât 
şi pe cele active a căror satisfacere este întreruptă prin pierderea 
datorată absenței mamei fără o mediere suficientă prin cuvinte din 
partea acesteia. Această pierdere, pentru mulţi, aduce atingere 
interesului vocal, auditiv sau afectiv pentru limbajul verbal, insuficient 
investit prin înlocuirea relaţiei corp-la-corp, înlocuire ce se joacă în relaţia 
cu mama, apoi cu tatăl. După înţărcare, tatăl, în special la băieţi, este 
referinţa ca obiect total ce susţine imaginea inconştientă a corpului în 
dezvoltarea sa, şi, atât la fete cât şi la băieţi, narcisismul este susţinut 

atât prin relaţia cu tatăl cât şi cu mama; uneori, imaginea servind drept 
Ideal al Eului este o suprapunere, ca o entitate bicefală, mama-tată sau 
tata-mamă!. 

Obiectul tranziţional, odată investit, nu poate părăsi copilul fără ca 
acesta să intre într-o angoasă de panică. El traduce dorinţa pe care o are 
copilul de a conserva o senzaţie liminară tactilă a sânului în gura sa. Din 
nefericire este un sân lipsit de cuvinte şi de limbaj semnificant. Dacă 
pierde acest obiect, este ca şi cum ar pierde definitiv nu numai gura şi 
limba sa, dar şi o parte mai mult sau mai puţin importantă din entitatea 
Eului Ideal, care pentru el este asociată oricărei completudini a imaginii 
corpului. Ar pierde astfel, de asemenea, certitudinea coezivă de a fi, 
asociată imaginii de bază a imaginii inconştiente a corpului (în momentul 
înţărcării, la cinci sau şapte luni, este abdomenul, toracele, aparatul 
respirator şi cardio-vascular), certitudinea de a fi într-o viaţă vegetativă 
sigură. 


Patologia imaginilor corpului rămase sănătoase după înțărcare, 
în epoca anală şi a deambulării autonome a copilului. 
Patologia castrării anale. 


Perioada de învăţare a mersului şi a autonomiei corporale în spaţiu 
poate fi la originea distrugerii unei imagini a corpului până atunci 
sănătoase, adică dificultatea de structurare intervine pe fondul unei bune 
relaţii între copil şi sânul mamei, copilul evoluând, în orice caz, fără 
dificultăţi până la optsprezece luni. Prin „imagine a corpului sănătoasă” 
înţeleg o imagine a corpului ce permite comunicarea interumană, 


manipularea ludică şi utilitară a obiectelor, asociată unei anumite 


! N.A.: Cf. „Cuvinte şi fantasme”, în „Au jeu du désir”, op. cit. 

intenţionalităţi, generatoare de complicitate în raport cu tot ce se 
întâmplă, relaţia fecundă între copil şi persoanele din familie, creativitate 
şi fecunditate productive în raport cu stadiul de evoluţie al copilului. O 
imagine a corpului ce permite în ansamblu copilului să se dezvolte „fiind- 
devenind în geniul sexului său”, cu un narcisism bine instituit, în 
comunitatea sa umană. 

Evenimentul destructurării respective survine la un copil căruia 
experienţele şi descoperirile proprii vârstei mersului nu îi sunt marcate 
prin cuvinte încurajatoare, uneori prudente, dar explicându-i bine, atunci 
când este dornic de noi performanţe, manipulările necesare pentru 
descoperirea fără incidente majore a universului formelor. Înainte de a 
merge, copilul, datorită atenţiei sale vizuale şi auditive, participa deja 
prin identificare fantasmatică la ceea ce privea, la toate activităţile 
adulţilor şi celor mai mari pe care îi vedea deplasându-se. Făcea, dacă 
putem spune aşa, experienţe prin intermediul unor persoane. Era o 
anticipare a viitorului său apropiat. Odată cu mersul, are loc pentru el, 
prin intermediul dificultăţilor şi eşecurilor, uneori al incidentelor şi al 
durerii fizice, o reducere a imaginii corpului - pe care a fantasmat-o 
conform imaginii atotputernice a persoanelor mari - la dimensiunile 
realizabile pentru persoana lui micuță ce abia s-a ridicat în picioare şi a 
început să meargă. Este vorba de reducerea, acestei imagini, la 
realitatea experienţelor posibile pentru schema sa corporală de copil încă 
stângaci în ce priveşte bazinul său, membrele inferioare, datorită 
încheierii tardive a dezvoltării măduvei spinării la fiinţa umană (douăzeci 
şi opt, treizeci de luni), întârziere care este responsabilă de absenţa 


coordonării motorii îndelungate şi a incontinenţei excremenţiale infantile. 

Experienţa realităţii 


Copilul descoperă, uneori prin intermediul unor experienţe uneori 
penibile, limitele spaţiului de securitate ce îl înconjoară, spaţiu definit 
prin faptul că se poate deplasa fără prea mari riscuri, şi determinanţii 
unei temporalităţi, a cărei durată, nu mai este scandată doar prin 
apariţiile şi dispariţiile mamei. Este el însuşi cel care, prin puterea sa de a 
se deplasa şi de a deplasa obiectele, poate modifica aspectul spaţiului 
mobilat ce-l înconjoară, şi care caută prezenţa mamei sau să se sustragă 
acesteia. Trebuie înţeles că achiziţia acestei noi posibilităţi, care se 
finalizează de obicei prin autonomie, este o perioadă dificilă pentru copil 
ca şi pentru mamă, mai ales dacă ele sunt anxioase, şi pentru o mulţime 
de taţi care sunt uneori mai anxioşi decât mamele. Începând cu mersul, 
spontan, în picioare, între douăsprezece şi cincisprezece luni, până la 
treizeci de luni, modul de creştere şi cuvintele spuse sau nu copilului cu 
privire la activităţile lui, complimentele sau reproşurile, făcute de mamă, 
privind iniţiativele care îl fac să acţioneze fără ajutorul ei, atenţia oferită 
sau nu în acceptarea participării lui uneori încă stângace în activităţile la 
care el vrea să o ajute, încurajările sau atenţionările anxioase pe care le 
primeşte de la instanţa tutelară, libertatea controlată doar din priviri cu 
un ajutor din ce în ce mai puţin necesar sau, dimpotrivă, limitarea 
libertăţii sale fizice prin închiderea lui într-un ţarc sau un spaţiu redus, 
lipsit de surprize - toate acestea influenţează pentru toată viaţa o fiinţă 
umană. Optsprezece luni, perioada de vârstă pe care o putem numi 
„atinge tot”, este foarte dificilă pentru mame. Următoarele patru sau 
şase luni sunt cele mai importante pentru educaţie dacă sunt folosite 
pentru îmbogățirea limbajului asociat experienţelor motorii libere într-o 
relaţie de încredere cu adultul. Verbalizarea a ceea ce-l interesează pe 

copil, ceea ce priveşte, încearcă să apuce, atinge, manipulează, creează 
în el bogăţia vocabularului, nu doar pentru acum, ci şi pentru 
următoarele opt până la zece luni. Copilul „purtat” de acest limbaj 
informator, inițiatic, pe care mama i-l oferă pentru a cunoaşte lumea care 
îl înconjoară, poate renunţa la ajutorul purtării în braţe. A devenit prea 
greu şi poate renunţa progresiv la asistenţa fizică din partea mamei 
pentru nevoile sale. Ajuns la douăzeci şi două de luni, dacă, începând cu 
mersului (douăsprezece, paisprezece luni), a putut să încerce să facă tot 
ca adulţii, copilul este absolut capabil să mănânce singur, curat, să ia cu 
abilitate ceea ce-i trebuie, să se servească de tacâmuri la masă, să 
mănânce din farfurie, toate acesta la fel ca şi adulţii, dacă „doreşte” să 
mănânce împreună cu ei. El este mândru, dacă i se oferă libertate zi de 
zi, să-şi facă singur nevoile în locurile obişnuite pentru toţi, să se şteargă 
singur, dacă, evident, a fost învăţat să o facă asistându-l în perioada de 
timp necesară, apoi treptat să se spele, să se îmbrace, să se dezbrace 
singur. Să se culce singur, când îi este somn, şi să îi lase pe ceilalţi să 
doarmă, când el nu doarme. Să se joace cu tot ceea ce găseşte, să 
asculte cântece şi poveşti, să întrebe mereu, sigur că i se va răspunde şi 


devenind astfel rapid încrezător în sine şi în autonomia lui. 


Autonomia copilului 


Această autonomie a copilului în raport cu instanţele tutelare într-un 
spaţiu de securitate, înseamnă cucerirea sentimentului de libertate, 
sentiment inseparabil de acela de a fi o fiinţă umană. Ea depinde în mod 
esenţial, pentru fiecare copil, de toleranța faţă de el a narcisismului 
posesiv matern sau a persoanei însărcinate cu supravegherea sa. De 


asemenea, depinde de introiectarea acestei toleranţe de către copil. Este 

cert că un copil veşnic limitat în mişcare acasă, care este purtat în braţe 
sau în cărucior când e scos afară, care nu poate să încerce să exploreze 
în ritmul propriu spaţiul care îl înconjoară când a atins deja de mai multe 
luni dezvoltarea musculară care i-ar permite asta, se află în mare pericol: 
pentru că nu face decât experienţe vizuale, imaginare, prin intermedieri, 
identificându-se cu altcineva, fără nici o experienţă reală a propriului 
corp, cea a unui obiect parţial a spaţiului când este separat de mama lui 
care, înainte, îl mişca, ducându-l în braţe sau cu maşina. Este evident că 
un copil crescut prizonier în acest fel, de îndată ce va scăpa, fie afară, fie 
din ţarc în casă, riscă să se accidenteze: el nu are nici o experienţă nici a 
propriului corp, nici a spaţiului, ceea ce face ca mama, deja intolerantă 
faţă de libertatea lui, să devină din ce în ce mai anxioasă, şi să îl pună la 
loc în ţarc „ca să fie liniştită”; astfel se instalează cercul vicios. Copilul 
este îndreptat spre o lipsă totală a experienţei schemei corporale, 
dezvoltând în acelaşi timp fantasma atotputernică a unei imagini a 
corpului pur narcisică orală, lipsită de experienţa motorie, care îl va face 
din ce în ce mai puţin abil, mai neexperimentat; va fi într-un pericol din 
ce în ce mai mare în ziua în care nu va mai fi limitat din exterior, ceea ce 
pentru mamă era securizant, dar care, pentru copil, reprezenta o temniţă 
patogenă. În această temniţă, pulsiunile sale anale lipsite de posibilitatea 
de a se manifesta, reprimate fără cuvinte, deci nici măcar simbolizate, se 
mobilizează şi sunt utilizate, în registrul oral imaginar (bidimensional), în 
fantasmarea unei  atotputernicii asociate unei scheme corporale 
necunoscute, non-infirme, dar experimentate ca fiind aproximativ 
întotdeauna lipsită de raporturi cu imaginea funcţională a corpului pe 
care copilul a construit-o nu prin experienţă, ci identificându-se cu alții, 
privindu-i cum se mişcă şi utilizează spaţiul. În imaginaţie, el împumută 


imaginea sa corporală imobilizată imaginilor de mişcare ale altora, pe 

care îi observă şi îi ţine minte. El nu devine Eu-Sine!, ci este Tu, Eu-Tu. 
Dealtfel, mulţi dintre aceşti copii vorbesc despre dorinţele lor la persoana 
a doua: „Tu vreau asta, Tu vreau aia”, ca şi cum ar vorbi despre ei fiind 
celălalt. Sunt copii foarte inhibaţi din punct de vedere motor. După o 
înţărcare ce s-a petrecut cu bine, întrucât copilul avea o relaţie bună cu 
mama şi tolera ceea ce ea îi impunea, castrarea anală este cea care a 
fost ratată. Cordonul ombilical imaginar, am putea spune, ce continuă să 
lege încă mama de copilul ei, limitează sau eliberează copilul în funcţie 
de mamă, care îl suportă mai lung sau mai scurt. Ei bine, există unele 
mame care nu tolerează nici o libertate copilului lor, şi altele care ştiu să 
înlăture toate posibilităţile de accidente grave din jurul copilului lor şi, în 
această arie de libertate, să îl lase să îşi asume iniţiative şi să facă 
experienţe. Limbajul comportamental, emoţional şi verbal al instanţei 
tutelare, raportat la experienţele ludice şi utilitare pe care copilului îi 
place să le facă, îi permite acestuia să memoreze tot ceea ce mama i-a 
explicat, cu privire la obiectele aflate la îndemâna lui şi la tehnologia 
adecvată pentru a reuşi în manipularea lor: pentru ca asta să se întâmple 
fără incidente sau eşecuri. Asta contribuie la dobândirea autonomiei. 
Pentru copil, în acest fel se construieşte un pre-Eu limitata de un pre- 
Supraeu prudent, care susţine şi încurajează dorinţa. Acest pre-Supraeu 
este vocea interiorizată a mamei sau a tatălui, acel „Tu” la care se 
raportează copilul în curs de a deveni Eu. Această voce, dacă nu 
tolerează iniţiativele sale, inhibă relaţia imaginii corpului cu schema 
corporală. Dacă, dimpotrivă, ea tolerează iniţiativele sale şi verbalizează 
diferitele aspecte ale reuşitei, sau cauzele unui eşec, subiectul îşi asumă 
riscul dorinţei punîndu-şi în practică schema corporală în raport cu 
incitaţiile din lumea exterioară ce motivează dorinţa sa. Această voce 


introiectată, memorată în interiorul lui, în faţa unor noi iniţiative de 


| N.T.: În text: „Moi-Je” (fr.), „Je” desemnând Eul ca subiect de sine. 


276 


acţiune, parcă i-ar spune: „Dă-i drumul, poţi să faci asta, Mama (sau 
Tata) ti-ar permite dacă ar fi aici”. Sau, dimpotrivă: „Nu, n-ai voie, este 
periculos, Mama (sau Tata) aşa ţi-ar fi spus, ţi-a spus asta”. Asta explică 
dealtfel de ce ceea ce poate reprezenta o transgresiune pentru un 
anumit copil nu este la fel şi pentru un altul. Fiecare copil îşi dezvoltă 
autonomia în funcţie de cuvinte - de fonemele, de sonoritatea lor, de 
timbrul vocii încordate sau amuzate, neliniştite sau vesele, cu care mama 
a acompaniat primele sale iniţiative. Mama era acolo, a văzut, a spus da, 
sau nu a spus nimic, deci pot să merg mai departe data viitoare. Mama 
m-a văzut, era supărată, deci nu trebuie să mai fac asta. Această voce 
dinlăuntru, interiorizată, îl face pe copil să se simtă securizat sau 
insecurizat, în funcţie dacă a fost controlat cu sau fără angoasă, iubit sau 
rejectat pentru experienţele motorii cotidiene, conform cuvintelor de 
interdicţie ale mamei şi a modului lor, ţipete, ameninţare cu bătaia, sau 
că-i spune tatălui, poliţaiului, omului negru, etc., şi dacă acestea s-au 
aflat sau nu în raport cu realitatea unui pericol la care copilul se 
expunea. De fapt, dacă într-o zi, din întâmplare, sau dintr-un impuls 
violent, copilul transgresează aceste cuvinte de interdicţie şi zidurile 
artificiale create în jurul lui fără a se lovi de nici una din profeţiile de rău 
făcute, atunci îşi pierde întregul Supraeu şi deci orice criteriu de 
siguranţă, orice prudenţă. Pentru că Mama s-a înşelat sau l-a înşelat, nu 
mai există nici o Mamă în sens de instanţă tutelară de referinţă. Şi nu 
mai există nici un motiv de preocupare pentru siguranţă. Atunci i se 
întâmplă un incident, sau unei persoane din afara familiei, sau, mai rău, 
un accident, ce va aduce fie restricţia verbală, sau barajul din partea 
legii, al naturii lucrurilor, pentru acest copil care nu mai este controlat şi 
care, fără să ştie, din dorinţa sănătoasă de a trăi, se află în pericol, 


pentru că nu mai are încredere în părinţii lui. Vedem că, de la copilul 

inhibat, la copilul prudent şi până la cel necontrolat, care constituie un 
pericol pentru el însuşi şi pentru alţii, nuanțele de comportament traduc 
o imagine a corpului provenind din modul de creştere şi de educare la 
care este supus de câtre părinţi. 


Simbolizarea realității 


Simbolizarea realităţii, în raporturile copilului cu mama sa, se face în 
funcţie de două mari dimensiuni - spaţiul şi timpul. Spaţiu de securitate 
este cel oferit libertăţii sale şi pe care mama l-a investit prin cuvinte. 
Aceste cuvinte memorate îl însoțesc permisive şi auxiliare în toate 
ocupațiile pe care le poate găsi în acest spaţiu în absenţa sa. Dimpotrivă, 
prin reducerea spaţiului de securitate datorită cuvintelor privind 
atingerea, acţiunea, motricitatea, şi a limitării spaţiului să liber de viaţă, 
copilul simte că dorinţele şi iniţiativele sale sunt angoasante pentru 
mamă. Durata separării de mamă sau de orice persoană tutelară este de 
asemenea o referinţă pentru securitatea sa. Această durată poate fi 
compatibilă sau nu cu ritmul necesar pentru regăsirea euforică după 
momentele de eclipsare: asta depinde de copii, dar şi de frustrările 
resimţite de mamă prin separare şi pe care ei le percep. În cele mai 
fericite cazuri, această separare este semnul libertăţii copilului faţă de 
mama sa: nu este un abandon, din moment ce ea l-a prevenit şi el se află 
în siguranţă cu persoane cunoscute. Se regăsesc cu bucurie dacă, cel 
puţin, mama nu lipseşte pentru prea mult timp, şi dacă absenţa ei nu-l 
conduce pe copil la o angoasă care să inhibe dorinţa lui de libertate. 
Autonomia nu se poate dobândi decât în siguranţa legată de atenţia 
iubitoare a instanţei tutelare. Toate cunoştinţele copilului, unele 

dobândite prin dorinţa de a transgresa lucruri necunoscute anterior, 
altele dobândite în climatul de încredere oferit de instanţa tutelară, toate 
cunoştinţele experimentate jucându-se, îi aduc senzaţii noi, agreabile, 
sau dezagreabile. Şi această percepţie este cea care organizează 
imaginea corpului în interacţiune cu timpul şi cu spațiul schemei 
corporale, ca pe o urzeală sau un şir al unei ţesături. Ţesătura acestor 
relaţii între dorinţa lui şi lumea care îl înconjură, pe care ajunge să o 
stăpânească sau nu, este cea care structurează ceea ce am numit 
narcisism primar. Toate acestea se petrec în perioada în care se încheie 
dezvoltarea neurologică a măduvei spinării. Ea aduce capacitatea 
senzorio-motorie, pe care copilul o experimentează cu plăcere, a 
senzaţiilor fine ale tălpilor picioarelor, a perineului şi a întregii regiuni 
uro-ano-genitale, deci referinţele senzoriale ale continenţei sfincteriene 
asumate pentru propria plăcere. Este epoca la care copilul se joacă de-a 
retenţia şi expulzia voluntară a excrementelor, chiar dacă era deja relativ 
curat, cum spun mamele, adică putea fi continent cu ajutorul atenţiei 
mamei la funcţiile sale excretorii, şi trăieşte plăcerea securizantă, pentru 
un bebeluş neexperimentat şi imatur neurologic, de a fi dependent de 
ea. 


Educaţia în stadiul anal 


Continenţa sfincteriană apare spontan la orice copil, tocmai datorită 
faptului că este un mamifer superior. Toate mamiferele sunt continente 
de la natură odată cu încheierea maturizării lor neurologice. Această 
continenţă nu are deci, în sine, nici o valoare culturală. Dar dobândeşte o 
valoare culturală în mod secundar atunci când copilul descoperă că 
această continenţă, atunci când se joacă controlând-o, serveşte plăcerii 

sale, şi de asemenea că îi permite să-i dea satisfacţie sau să o 
manipuleze pe mamă, care reacţionează intens la ceea ce ea numeşte 
accidente în chiloţi şi care nu mai sunt, începând de la trei zeci de luni, 
accidente, ci dovada plăcerii brute a copilului obţinute din partea 
pulsiunilor anale. Prin identificarea cu adulţii şi prin plăcerea de a deveni 
„ca ei”, copilul, devenit neurologic capabil să-şi controleze sfincterele, 
doreşte să meargă, ca ceilalţi membri ai familiei, la toaleta destinată 
defecării pentru toţi, mici şi mari. Remarcase asta dintotdeauna; şi dacă i 
s-a răspuns cu privire la ceea ce făceau adulţii în locul acela unde 
stăteau singuri, şi el, într-o bună zi, după ce va trece de trei zeci de luni, 
va dori să se poarte ca un adult. Astfel, în două zile, continenţa 
sfincteriană este dobândită şi nu pentru a place altcuiva decât lui-însuşi. 

Mamele care interzic libertatea sfincteriană copilului numai pentru a 
nu se murdări, şi înainte de a avea posibilitatea anatomică, senzorială, 
senzorio-motorie de a-şi controla neurologic sfincterele şi de a trăi 
plăcerea asociată acestui control, se poartă ca şi cum i-ar interzice 
individuarea în raport cu ele, să cunoască liniştea corpului, să se 
intereseze de ceea ce întreabă şi să aibă mijloacele fizice de a le stăpâni, 
pentru plăcerea lor. 

A lăsa copilul să facă progresele în propriul său ritm este unul din 
secretele creşterii copiilor, dacă se doreşte prevenirea unor tulburări 
viitoare ale relaţiei cu sine (adică a tulburărilor narcisice), şi a relaţiei cu 
alţii. O mamă care, prin cuvintele sale, constrânge trebuinţele copilului, 
le împiedică să fie satisfăcute în ritmul lor propriu, care îl împiedică pe 
copilul ei să urineze sau să defecheze, îl constrânge în acelaşi timp să se 
inhibe, chiar dacă nu asta era ceea ce urmărea. Ea era interesată de pipi 
şi caca, dar asta atinge în manieră globală abilitatea, fizică şi manuală, 
uneori chiar şi capacitatea verbală, abilitatea de a se exprima. În 

perioada în care „atinge tot”, copilul are nevoie, pentru toate obiectele 
pe care vrea să le atingă, să fie învăţat tehnica necesară pentru a o face, 
prin cuvintele mamei, sau ale altei persoane familiare, arătându-i că are 
mâini, aşa cum au şi adulţii, sigur, mai micuţe, dar care pot fi mai dibace 
dacă sunt mai puţin puternice. Dacă se serveşte de mâinile sale cu 
inteligenţă, poate obţine aceleaşi rezultate ca şi adulţii. Dacă face orice, 
indiferent cum, nu va reuşi. Această învăţare de a atinge, prin cuvinte 
însoţind interesul de a manipula al copilului, reprezintă o educaţie mult 
mai importantă decât cea a disciplinei sfincteriene; este o educaţie în 
simbolizarea pulsiunilor uretrale şi anale prin deplasarea obiectului 
parţial asupra tuturor lucrurilor. Dar pentru multe dintre mame, doar 
controlul sfincterian şi să mănânce bine copilul face parte din educaţie. 
Ele încearcă să dezintereseze copilul, cât se poate de brutal, de caca şi 
de pipi (obiect parţial anal), fără a susţine transpunerea interesului 
sfincterian asupra mâinilor, care altădată erau mâini-gură, iar acum au 
devenit mâini-anus, şi care, prin apucarea şi manipularea diferitelor 
obiecte, printre care se număra apa şi nisipul, găsesc o plăcere ce se 
întrepătrunde cu aceea a inteligenţei. Ideile cu care copilul însoţeşte tot 
ceea ce face cu mâinile sunt în primul rând reprezentări imaginare, apoi 
simbolizare graţie cuvintelor celor din jur pe care copilului îi place să le 
repete, asociate activităţilor sale ludice. Plăcerea lui de „a face”, „a 
desface”, şi „a reface”, de „a arunca”, de a aduna, toată această plăcere 
fizică şi manipulatoare îşi are originea în pulsiunile anale deplasate, 
începând cu plăcerea peristaltismului în raport cu obiectul parţial solid şi 
lichid reprezentat de excremente, asupra tuturor obiectelor de 
manipulare, aflate permanent la dispoziţia copilului. 

Nu se poate suprima interesul pentru plăcerea uro-anală unde se 
joacă - cu prilejul trebuinţelor repetitive, asociate plăcerii îngrijirilor şi 

toaletei efectuate de mamă - dorinţa de comunicare a subiectului, fără 
ca obiectul parţial iniţial (excrementele) să fie înlocuite, şi asta într-o 
măsură chiar mai mare, de altele. 

Interdicţia unei dorinţe, sau a unei plăceri legate de satisfacerea 
(indiferent care ar fi) unei dorinţe, fără ca libidoul să aibă o altă ieşire 
pentru a-şi atenua tensiunile, pune în pericol vitalitatea, inteligenţa şi 


sensibilitatea fiinţei umane. 


Continenţa sfincteriană 


Atunci când copilul a dobândit o foarte bună abilitate manuală faţă 
de apă, de pământ, de toate obiecte, suport al fantasmelor sale, derivate 
din dorinţa ce-şi are originea în pulsiunile anale, jocuri de agilitate 
motrice a corpului, acrobaţii, şi îşi face singur de lucru sau în compania 
altor copii, continenţa sfincteriană survine absolut normal, cel mai 
devreme spre douăzeci şi cinci sau douăzeci şi şapte de luni. La fete asta 
se întâmplă puţin mai repede decât la băieţi, între nouăsprezece şi 
douăzeci de luni cel mai devreme, din alte motive, care sunt 
independenţa aparatului excretor în raport cu aparatul genital. 
(Continenţa sfincteriană poate fi solicitată unei fetiţe puţin mai devreme 
decât unui băieţel). Toate aceste achiziţii fac parte din plăcerea de a trăi 
a unui copil care iubeşte instanţa tutelară şi este capabil să-şi anticipeze 
progresele pentru a face plăcere mamei şi tatălui. Dar această anticipare 
nu trebuie să fie excesivă. Dacă se petrece prea devreme, prima 
dificultate afectivă în societate riscă să-l facă pe copil să piardă o 
continenţă sfincteriană din supunere şi dependenţă faţă de adult, şi nu 
din plăcerea pe care el însuşi, independent de adult, o găsea. 

Sentimentul de demnitate umană este foarte precoce. Orice acţiune 
sau orice cuvinte din partea adultului care nu respectă acest sentiment 
infirmă dorinţa de autonomie a copilului ca şi cum acesta ar fi vinovat 
pentru plăcerea acestuia de a creşte, de a-şi controla singur nevoile, de a 
descoperi plăcerea de a se stăpâni el însuşi în funcţionarea corpului său 
în spaţiu, care îi permite zi de zi dezvoltarea neurologică, încheiată spre 
treizeci de luni, a schemei sale corporale. 

Continenţa  sfincteriană, autonomia în satisfacerea trebuinţelor 
excretorii, face parte din exerciţiul demnităţii umane. Nici mai mult nici 
mai puţin decât autonomia în activitate şi odihnă, sau a mânca singur şi 
din plăcere cu tehnica observată la cei mai mari şi la adulţii model. 

Aceste modalităţi de autonomie gestuală, care integrează copilul în 
grupul membrilor familiei ca o fiinţă umană printre altele şi respectată de 
ei, trebuie, pentru a le câştiga, să nu fie tratat ca un animal domestic 
supus unor comenzi verbale imperative; trebuie ca plăcerea autonomiei, 
descoperită zi de zi (cu riscul uneori al neplăcerii, eşecului, când nu 
există încă o bună coordonare), să nu fie luată copilului pentru plăcerea 
pe care o procură, prin dependenţa sa, adultului: dependenţă din care el 
trebuie să se desprindă; sau din nou, nu trebuie ca plăcerea autonomiei 
să fie culpabilizată de un adult care are nevoie, pentru propriul narcisism, 
de dependenţa copilului, de putere asupra acestuia, şi care devine anxios 
în faţa acestei libertăţi de a trăi pe care copilul vrea să şi-o asume. 

Toate conflictele care înconjură, în creştere şi prima educaţie, 
achiziţia autonomiei şi disciplina sfincteriană, provin din aceste 
contradicții între dorinţa copilului şi mama care îl îngrijeşte şi îl educă; 
atingeri inconştient sau conştient aduse de către mame sentimentului de 
demnitate umană al băiatului sau fetei lor. 

Cheia acestui fapt este confuzia indusă copilului lor, sau pe care nu o 
risipesc dacă este creată de copilul însuşi, între situaţia sa de copil sau 
de neputinţă neurologică în stăpânirea sfincteriană şi ruşinea pe care o 
putea sau ar trebui să o aibă. Ruşinea spontană a copilului, ce dovedeşte 
neputinţa lui, sau ruşinea impusă şi cultivată, din nefericire ! ca mijloc 
educativ de către mamă, care se întinde prin contiguitate la toate 
senzațiile naturale de plăcere pe care le procură o regiune care este şi 
regiune genitală, a cărei valoare etică, erotică şi estetică ar trebui 
păstrată, dar sustrasă controlului parental care este intuitiv resimţit de 
copil ca incestuos. 

Pentru a reveni la narcisismul ataşat imaginii corpului în calitatea sa 
funcţională, sentimentul de demnitate umană este foarte strâns articulat 
cu acesta. Cum sunt dealtfel articulate toate cuceririle în stăpânirea de 
sine şi a spaţiului, devenite progresiv posibile pentru copilul care are 
această dorință, cu mult înainte ca încheierea dezvoltării sale 
neurologice (douăzeci şi opt, treizeci de luni) să-l facă apt fiziologic. 

Orice copil este mândru să-şi facă necesităţile aşa cum şi le fac 
adulţii, adică în acelaşi loc, în acelaşi mod, singur, fără ajutorul mamei. 
Controlul sfincterian prematur necesită ajutorul mamei sau al altcuiva. 
Când acesta vine la timp, copilul se descurcă rapid singur, şi asta este 
umanizant pentru el. 

Un reper pentru a şti dacă nu este prea devreme pentru a începe să 
se solicite copilului controlul sfincterian voluntar, este abilitatea lui pe 
care o arată, şi plăcerea pe care i-o face, să urce şi să coboare singur o 
scăriţă menajeră sau pe scări, ca şi plăcerea pe care o manifestă să stea 
pe vine mai mult timp pentru a se juca. Este dovada că sistemul 
neurologic al măduvei spinării este suficient dezvoltat pentru a permite 

atât raporturi de coordonare cât şi senzorio-motorii în vederea propriei 
plăceri. 

A pune copilul pe oliţă timpuriu riscă să inducă retarduri psihomotorii 
importante, sau chiar să pună bazele unei nevroze obsesionale. În 
general, este important ca performanţele cerute copilului de către părinţi 
să fie agreabil realizabile pentru ei. Este important de asemenea ca tata 
şi mama să nu pună decât interdicții progresiv modificabile în funcţie de 
creşterea lor şi de coordonarea lor neuro-musculară. 

Este important să primească încurajări copiii atunci când îşi asumă 
mici riscuri, felicitări atunci când au reuşit sau au încercat ceva, şi un mic 
incident i-a făcut să eşueze. Eşecurile sunt formatoare, dacă sunt 
acceptate şi se reflectează asupra lor. În faţa unei dificultăţi întâlnite în 
absenţa părinţilor, copilul trebuie să-şi poată spune: „Ah da, Mama sau 
Tata mi-a spus că s-ar putea să fie puţin dificil”; atunci, în faţa unui eşec 
vexant, se poate consola aşa cum ar fi făcut-o mama lui, dacă ar fi fost 
acolo, privind nereuşita lui actuală, având încredere în viitor. El ştie că se 
dezvoltă în fiecare zi. Este un moment extraordinar în descoperirea lumii 
de către copil, şi în dezvoltarea motricităţii sale, în special atunci când 
constată că, datorită acestei dezvoltări, toată lumea este fericită. 

Erorile de judecată, eşecurile în acţiuni nu trebuie să antreneze 
sentimente de culpabilitate sau de abandon. Sentimentele depresive 
cum ar fi, dimpotrivă, disprețul faţă de realitate şi aruncarea 
responsabilităţii asupra altora împiedică inteligenţa lucrurilor şi investirea 
schemei corporale; şi unul şi celălalt sunt rodul unei prime educaţii 
anxioase şi culpabilizante a copilului înainte de douăzeci de luni ce 
precede castrarea primară (la doi ani şi jumătate, trei ani). 

Castrarea anală şi sublimările sale 


Un copil foarte mic înţelege foarte bine că i se face o interdicţie 
momentan, dar că, în curând, i se va spune: „Acum poţi, ai crescut, nu 
puteai înainte, dar acum poţi”. Sau dimpotrivă, când este vorba de o 
înţelegere socială de bună vecinătate, spre exemplu: „Nu este permis 
altora, nu îţi este permis nici ţie, nu mi-ar fi permis nici mie dacă aş juca 
acelaşi joc ca şi tine”; interdicţia decurge aici din regulile unei vieţi 
sociale, nu este relativ la persoana copilului, la nepriceperea copilului, ci 
este relativ la un anumit loc şi la reglementările valabile pentru toţi, sau 
cel puţin pentru cei de vârsta lui, reglementări ce sunt aplicate în acel loc 
de către o instanţă superioară părinţilor şi care nu îi vizează personal. 
Atunci când ceva este interzis unui copil care are încredere în părinţii lui, 
el acceptă să se abţină pentru că ştie că este destinată evitării unui risc 
prea mare. Este posibil să nu fie agreabil, dar nu este vexant, datorită 
faptului că nu este resimţită ca o măsură inutilă. Când ceva este interzis 
pentru toţi şi în manieră durabilă, copilul ştie că este pentru motive de 
interes general ce depăşesc interesul particular al fiecăruia, inclusiv cel 
al părinţilor. Este importantă combaterea instinctului gregar, atât de uşor 
exploatabil la fiinţa umană, mamifer tribal, şi educarea simțului civic şi 
social, acceptarea regulilor fără a interzice criticarea lor. 

Trecând de stadiul anal, copilul va trebui, în orice caz, să accepte 
interdicţia de a lua, fără a cere, apoi fără a pune la loc după utilizare, 
ceea ce aparţine altuia, sau chiar ceea ce aparţine grupului familial. Dacă 
demnitatea sa umană este respectată în cuvinte şi în acte, el va integra 
perfect interdicţia oricărui comportament făcut în detrimentul altuia, 
interdicţia de a dăuna cu bună ştiinţă sieşi sau altuia. Această interdicție 


de a fura, de a lua cu forţa, a agresiunii asupra altor persoane sau a 


286 


obiectelor aparţinând altcuiva trebuie să-i fie semnificată prin cuvinte. 
Copilul înţelege şi admite perfect aceste restricţii puse pulsiunilor sale 
când vede adulţii supunându-se ei înşişi acestor reglementări, mai ales 
dacă aceştia nu utilizează forţa fizică faţă de el, tratându-l, pe el, ca pe 
un animal sau o posesie de care dispun. 

Corpul său propriu era, până acum, fatalmente „obiectul” părinţilor 
lui. Ce se întâmplă cu copiii atunci când se simt realmente rău ? Este 
suficient ca mama să pună puţin termometrul, să pună mâna pe locul 
dureros, ca ei să nu mai simtă nimic; şi cu toate acestea rana, sau arsura 
respectivă, va avea nevoie de câteva zile pentru a se vindeca. De-acum 
înainte, interdicția de a atenta la propriul corp sau de a risca să-l pună în 
pericol, trebuie să-i fie verbalizată: este învigorant pentru copil, 
înseamnă a avea încredere în el ca subiect, ca persoană. Unii copii, de 
bine de rău, se consideră un obiect al mamei sau tatălui lor, al persoanei 
tutelare. Este important să fie încurajați spre responsabilitatea față de ei 
înşişi. Este un moment foarte important, trecerea de la creştere la 
educaţie. Corpul copilului nu este, în realitate, un obiect particular 
aparţinând mamei, tatălui, sau altei persoane tutelare: este un obiect 
libidinal, prin ceea ce înseamnă el ca plăcere orală (imaginară şi 
senzorială), anală (motorie); plăcere narcisică în limitele castrării - 
interdicțiile raportate la oralitate şi analitate - care constituie umanizarea 
copilului. Dar pentru asta, trebuie ca mama, şi ea (ca şi tatăl), să fi 
acceptat să fie castrată anal de copilul ei. Ce înseamnă asta ? Că ea nu 
are nevoie permanent de copilul său pentru plăcerea sa orală şi anală, 
adică nu are nevoie să se bucure de prezenţa lui, să acţioneze în funcţie 
de el, nu are permanent nevoie să îl supravegheze, să-l sărute, să-l 
mângâie, să-l îngrijească, să-l îmbrace, să-l dezbrace, să-l spele, să-l 


culce, când îi place ei.... Dimpotrivă, copilul este încurajat să îşi asume el 

însuşi toate lucrurile pe care le poate face, zi de zi, să descopere, că le 
poate face singur şi că doreşte să le facă singur. Este necesar, desigur, 
ca ea să fie interesată de el, să nu fie indiferentă la progresele lui. Dacă, 
după ce i-a spus: „Poţi face asta singur”, nu se mai ocupă de el, copilul 
se simte abandonat şi nu mai ştie să facă nimic. El ştie să facă ceva în 
mod autonom sub privirile mamei şi cuvintele pe care i le adresează, 
pentru a-i oferi libertatea ca o relaţie de la ea spre el; şi, atunci, el este 
cel care se auto-îngrijeşte, cu autorizaţia ei, şi în mod necesar, la 
început, cu ajutorul ei verbal. Are nevoie ca ea să se alăture prin cuvinte 
la bucuriile lui, la reuşitele sale, când vine să i le împărtăşească; şi ea 
trebuie să îl compătimească şi să-l consoleze, prin cuvinte cel puţin, şi 
uneori prin gesturi materne, mângăâieri reconfortante, atunci când a avut 
loc o experienţă ce s-a arătat penibilă pentru el, dar şi bogată în 
învăţăminte. Ea poate, consolându-l, să verbalizeze faptele, fără a 
judeca, fără să-l certe pentru că a suferit un eşec. Şi fără să dea 
întotdeauna vina pe altcineva, atunci când el susţine că altcineva este 
responsabil de eşecul său. Se datorează acesta relaţiei dintre el şi 
altcineva ? Este de înţeles, dacă se poate. Toate acestea înseamnă 
pentru copil că este considerat o fiinţă în permanentă devenire, proiectat 
în viitor, în imaginaţia tatălui şi mamei sale, devenind fată mare, băiat 
mare, şi curând femeie sau bărbat; că este recunoscut de către adulţii 
tutelari ca un subiect animat de dorinţă, a cărui libertate şi fantasme 
sunt respectate. Copilul spune aproape tot ce face. Nu pentru a fi auzit 
de adult: nu poate face altfel. Spune ceea ce face pentru că astfel îşi 
umanizează actele; dar, dacă ceea ce spune, este folosit împotriva lui, 
sau chiar pentru a spiona ce face, ce gândeşte, se distruge libertatea 
care era pe cale să se construiască. El simte, când este crescut aşa cum 
am sugerat, ca un reprezentant viu al dorinţei autentic genitale a 

adulţilor. El se simte fiul sau fiica lor în privirea lor, când se întîlnesc cu el 
ca subiect, şi asta pregăteşte identificarea cu adultul cu acelaşi sex. 
Ceea ce va fi curând posibil pentru el, când se va încheia, graţie 
dezvoltării sale neurologice (către treizeci de luni), această asumare a 
fiinţei sale motorii şi umanizate. Până atunci, mama şi tatăl său sunt 
văzuţi ca un Eu Ideal bicefal, tutelar (poate este ceea ce şcoala Melaniei 
Klein numeşte părintele combinat). 


Efectele patogene asupra copilului ale erotizării 
orale şi anale de către părinţi. 
Efectul său retroactiv asupra înţărcării cu efect mutilator 


O mamă pentru care corpul copilului său este un obiect libidinal, oral, 
anal, asupra căruia exercită puteri discreţionare pentru propria plăcere, 
pe care îl sărută şi cu care se joacă precum cu o păpuşă, pe care o 
mănâncă din priviri, prin mângâieri, pe care nu îl lasă să se joace decât 
cu ceea ce îi place ei, o astfel de mamă arată că a rămas ea însăşi pasivă 
în dezvoltarea interdicţiei anale şi în special genitale, iar copilul ei joacă 
rolul unui animal de companie. Este păpuşa ei, sau mai curând 
bombonica ei, cum îi place să îl alinte sărutându-l cu poftă. Copilul nu 
poate atunci continua să se dezvolte fără a deveni fobic sau obsesional, 
şi pentru simptome în raport cu aceste două nevroze infantile, ce 
stânjenesc adaptarea sa în afara familiei, este adus la psihanalist (fiind 
încă norocos dacă este adus). 

Obsesia este o modalitate de a stopa dezvoltarea libidinală în raport 
cu o etică anală în care interdicţia vizează toate obiectele parţiale ale 
plăcerii. Copilul începe să se poarte, faţă de obiectele care îl înconjoară, 


ca şi cum toate ar fi caca interzis de Mama; interzis cu atât mai mult cu 

cât, dacă ea îl numeşte bombonica ei, el singur este caca valoros. Este 
investit deci cu o putere erogenă asupra mamei lui, putere care îl inhibă 
din ce în ce mai mult, întrucât este patogen pentru un copil să fie 
obiectul erotic al mamei lui, şi mai ales un obiect erotic arhaic ce nu are 
ca imagine de dezvoltare atitudinea genitală a unei femei faţă de soţul ei 
şi invers. Pulsiunile de viaţă ale acestui copil însufleţesc o dinamică de-a 
pururi blocată pe şanţul discului: „a lua”, a mânca, sau bomboană, „nu 
pune mâna” pipi, caca; şi, pentru relaţia afectivă, „pupic”, dacă copilul 
este măi-măi, adică „drăguţ”, şi na-na dacă este „mizerabil” (caca pentru 
ea), adică dacă s-a murdărit. Ceea ce complică mai mult această 
atitudine de „nu atinge” ceea ce, pentru mamă, pare murdar, este că 
aceste cuvinte sunt spuse şi la adresa penisului copilului care, în anumite 
cazuri este atât de obsesional încât nu poate face pipi singur. În cazul 
băieţelului, mama este cea care trebuie să-i scoată penisul din chiloţei 
pentru a face pipi. Sau trebuie să facă pipi aşezat ca şi cum ar fi fetiţă. În 
cazul fetiţei, ea nu se poate şterge singură, pentru că nu e voie să pună 
mâna, o dezgustă (ca şi pe băiat). Sunt atitudini fobic-obsesionale 
dezvoltate de o mamă necastrată, care frustrează în loc să ofere 
castrarea simboligenă. O mamă (sau o educatoare) ce educă un copil în 
acest fel este angoasată de propria genitalitate refulată, este prinsă în 
regresie într-o fixaţie fetişistă faţă de copilul ei, sub pretextul unei iubiri 
materne; exprimă un erotism pedofilic. Se străduieşte să întârzie 
utilizarea de către copil a propriei inteligenţe, de teamă ca acesta să nu 
devină interesat de funcţiile sale fiziologice şi de sexul său. Îi 
culpabilizează copilului curiozitatea  (pulsiunea epistemologică), 
fondatoare a spiritului uman. Când pune întrebări cu privire la sex sau la 
excremente, ea nu răspunde, sau îi spune: „Taci, e urât, nu e frumos să 


pui astfel de întrebări, nu se vorbeşte despre asta”. Pentru el, de fiecare 

dată când are o iniţiativă, acest pre-Supraeu acţionează ca şi cum, la 
fiecare intenţie de mişcare, cineva i-ar spune: „Atenţie, crocodil, nu face, 
jos labele !” Datorită supravalorizării pulsiunilor orale (a mânca, nevoia 
de a fărâmiţa), totul poate fi tăiat, făcut bucăţi, inclusiv el, totul se simte 
în pericol; pre-Eul uman frustrat interzice individuarea, se alienează în 
rolul unui animal domestic dresat după dorinţa stăpânului său, adultul 
tutelar, şi este pervertit; dorinţele subiectului se proiectează atunci 
asupra pre-Supraeului despre care spuneam, imaginând o zonă erogenă, 
orală, avidă, devoratoare, care frustrează plăcerea, şi mutilatoare, 
secantă pentru degetele care s-ar fi plimbat asupra unui lucru pe care 
mama a spus să nu îl atingă. La origine, nici un copil nu are o imagine a 
corpului fragmentată. Are o funcţionare orală care fărâmiţează obiectele 
lumii exterioare - în acest fel înghite - şi o funcţionare anală care 
fragmentează elementele lumii interioare pentru a le exterioriza - în 
acest fel face caca. Experienţa repetitivă a trebuinţelor sale de aport şi 
eliminare este însoţită de fărâmițarea obiectului parţial (oral şi anal), dar 
această experienţă a corpului nu este trăită ca o relaţie de subiecţi. 
Pentru a exista o relaţie de subiecţi, trebuie să existe cuvinte cu privire la 
alte activităţi decât schimbul de obiecte parţiale ale corpului, şi de relaţia 
corp-la-corp. Pentru copil, mama sa nu este încă decât un obiect total, 
am mai spus, un obiect pe care uneori şi-l reprezintă ca bicefal, tata- 
mama, mama-tata, cu care copilul se identifică fără să ştie încă faptul că 
el are un singur sex, asemenea doar unuia dintre aceşti doi adulţi. Deci el 
nu este fragmentat. Mama este cea care, în anumite modalităţi de 
educare, induce inflaţia imaginară a fragmentării dentare sau anale a 
obiectului parţial, pentru că face din copilul obiectul său parţial. Ea nu ia 
în considerare decât trebuinţele copilului său şi îl lasă să joace rolul unui 


corp care funcţionează, dar nu să se asume ca subiect al propriilor 

iniţiative; şi, în afara trebuinţelor sale, implicite şi reale, şi a îngrijirilor 
corpului, nu îi vorbeşte. În acest fel un subiect poate fi avid să îi ofere 
satisfacţii mamei sale, valorizându-se, chiar cu preţul fragmentării sale. 
Dacă are valoare, este pentru că este un mic fragment, fie de mîncare, 
fie de caca, şi mama devine imaginar pentru copil o gură care sfărâmă 
de care copilul are permanent nevoie să fie sărutat (mimând că 
mănâncă) sau privit (mâncat din priviri), ascultat sau purtat. El este 
titirezul ei, ea este pisicuţa ei, jucăria ei, o mutriţă, în astfel de cazuri 
copilul, băiat sau fată, nu este niciodată numit cu prenumele său; copilul- 
obiect poartă o mulţime de porecle care, pentru mamă, exprimă 
tandreţea faţă de un obiect căruia îi refuză, în realitate, calitatea de 
subiect uman. Copilul este supus unei dorinţe care realmente îl 
perverteşte şi care face, din acest băieţel sau din această fetiţă, un 
obiect de posesie erotică al mamei sale. 

Dacă cei doi părinţi se comportă în acest mod, timpul copilului, în 
calitate de fiinţă vie, este practic interzis să se petreacă în spaţiul lor. 
Este nevoit să trăiască într-un timp care s-a oprit. Trebuie să se comporte 
ca o larvă, o statuie, un falus ambulant, fără cap sau picioare: pentru că 
Tata şi Mama sunt realmente pentru copil (conform gândirii sale magice, 
care nu are experienţa realităţii senzoriale şi spaţiale, dar cu un imaginar 
conservat din epoca orală) guri secante şi ochi la pândă. Un copil poate fi 
astfel „distrus” în sensul că acesta se lasă acaparat de chemarea dorinţei 
mamei sau tatălui său (mai rar, trebuie să spun, este vorba despre tată, 
pentru că el este de obicei mai puţin acasă). Este ceea ce se întâmplă 
atunci când un cuplu se lasă prins în capcana fascinaţiei absorbante sau 
rejectante pe care o poate exercita sa un copil, fie el frumos sau 
năpăstuit de natură. Fiecare caută să-şi suplinească neîmplinirile 
protejând copilul, expunându-l, amuzându-se, răsfăţându-l, satisfăcându-l 

peste măsură, pentru a nu risca, ca el, să-şi caute în altă parte răspuns la 
privarea inerentă a dorinţei. Fără el, cuplul s-ar destrăma. Este pentru 
fiecare dintre ei iluzia unui falus. Ori, la copil, fie că recunoaştem sau nu, 
subiectul este întotdeauna prezent, nu ştim unde, încă de la concepţie; şi 
din moment ce există subiect, există dorinţa de articulare vitală cu Se-ul, 
cu ansamblul pulsiunilor ce decurg din capitalul genetic, reprezentat de 
corpul prezent: este însuşi fundamentul posibilităţii tratamentului 
psihanalitic; putem chiar să spunem că este obiectul credinţei prealabile, 
conştiente sau nu, pentru orice psihoterapeut, fără de care nu ar putea 
exercita această meserie. Subiectul este prezent, nu ştim unde, dar din 
moment ce există corpul, există un subiect. Dacă este în imposibilitatea 
de a se exprima în propriul corp, asta suscită travaliul psihoterapeutic. 
Înseamnă parcurgerea istoriei acestei suferinţe vii, pentru a ajuta 
subiectul să regăsească drumul parcurs pentru a ne comunica dorinţa sa 
autentică, prin intermediul schemei corporale, printr-o imagine a corpului 
care nu a mai evoluat dar care a rămas narcisic resuscitabilă. 

Ori, această dorinţă nu poate uneori nici să se manifeste şi nici chiar 
să fie imaginată de către copil. Copilul poate ajunge să fie, ca persoană, 
în totalitate, ca un ursuleţ de pluş, ca o păpuşă, obiect parţial al unui 
adult tutelar. Şi totuşi există undeva un subiect care are o dorinţă 
proprie, voalat, dar care aşteaptă printre pulsiunile pasive momentul 
când va fi descoperită de cineva; sau este un subiect care, disimulat de o 
indiferenţă prudentă, din cauza unei stări fobice invazive, este animat de 
pulsiunile active, şi doreşte să comunice prin intermediul lor cu cineva 
care acceptă să fie total pasiv, şi disponibil, în prezenţa lui. Acest fapt, 
această disponibilitate a întâlnirii cu pulsiunile cele mai arhaice ale unei 
fiinţe umane, este propriu transferului a priori asupra psihanalistului. În 
special a psihanalistului pentru copii. Există, uneori, dovezi liminare ale 

dorinţei subiectului, foneme pe care îndrăzneşte să le emită, care nu 
sunt încă ţipete, nici zâmbete, deci nu aparţin unui cod cunoscut, nici 
măcar nu sunt foneme apropiate auditiv de cele aparţinând limbii 
materne, dar care sunt poate, asemenea sunetelor care imită zgomotele 
naturii, semne care, pentru el, au un sens, pentru a fi elaborate şi puse în 
interacţiune, datorită funcţiei simbolice, cu senzațiile vieţii sale viscerale, 
în momentele de solitudine. Astfel, zgomotele maşinii, ale sirenelor, 
zgomotele făcute de muncitori, ciocăniturile care se aud, şi care, pentru 
el, întrucât aceste percepții ale lumii exterioare se intersectează cu 
perceptiile propriului corp sub tensiunea trebuinţelor sau a fantasmelor 
dorințelor, devin semnificanţi imposibil de descifrat. Aceşti semnificanţi 
sonori, gestuali, deveniți simptome compulsive, se ştie deja că au un 
sens uman pe care noi nu îl desluşim şi nu i-l putem spune, dar este 
indispensabil. Aceşti semnificanţi valabili doar pentru el, cred că nici 
chiar el nu ştie de ce i-a ales, şi apoi, cu riscul de a repeta, îi oferă ca 
semnificanţi. Nu mai devin în mod magic constrângeri, necesare pentru a 
reţine copilul în realitate prin articularea efemeră a unei percepții venite 
din lumea exterioară cu ceea ce îi rămâne ataşat, adică: fragmente de 
fantasme. Funcţia simbolică, ce nu mai leagă aceşti subiecţi de lumea 
celor ce vorbesc, îi leagă însă de universul cosmic, de natură, de 
obiectele ce îi înconjoară. Aceşti copii sunt foarte izolaţi, se spune despre 
ei că sunt bizari, cu retard în limbaj; în realitate, ei sunt pre-psihotici, 
stare care se agravează dacă sunt lăsaţi în izolarea lor. Sunt ratări ale 
educaţiei între douăsprezece şi treizeci de luni, în faza anală, motorie şi 
etică. În cursul acestei perioade, de fapt, în manieră constantă, membrii 
familiei se confruntă cu cele mai mari dificultăţi educative. La început, 
copilul este inhibat în dorinţele lui, sau este lăsat să şi-le satisfacă 
dezordonat, în funcţie de părinţi, care sunt exigenţi sau neatenţi; deci 

comportamentul lor faţă de copil este decisiv, dar, în mod secundar, el 
este cel care nu mai este în contact cu ei şi, singuri, nu mai sunt capabili 
să îl ajute. După câteva experienţe nereuşite, după câteva eşecuri 
întâmpinate în încercarea de a proceda „ca cei mari” din jurul lui, acelaşi 
copil se poate împăca cu sine graţie cuvintelor care îi sunt spuse cu 
generozitate de către părinţii care au înţeles, cu ajutorul cuiva (un 
psihanalist) cu care au discutat, ce l-a condus pe copilul lor la izolare. De 
asemenea, uneori, părinţii, chiar ajutaţi, nu mai sunt de ajuns. Contactul 
este definitiv rupt şi este într-adevăr necesară o cură personală a 
copilului, care este de lungă durată şi nu este posibilă decât dacă copilul 
este angoasat, ceea ce nu este întotdeauna cazul. „Marţianul”, cum spun 


părinţii, este mulţumit uneori cu viaţa lui imaginară. 


Structura unui copil zis psihotic 


Cele trei imagini ale corpului: de bază, funcţională şi erogenă, care, 
articulându-se în fiecare clipă între ele, constituie coeziunea unei fiinţe 
umane ce îşi păstrează narcisismul, pot fi „carambolate”; în loc ca ele să 
conserve valori etice umane similare celor pe care copilul trebuia să le 
achiziţioneze după înţărcare, şi cele care trebuie să fie descoperite în 
cursul castrării anale, copilul le poate ignora sau inversa. El se supune 
eticii fantasmelor arhaice absolut inadecvate nu numai pentru schema sa 
corporală actuală!, dar care sunt disforice şi în raport cu imaginea 
corpului ce corespunde marii majorităţi a copiilor de vârsta lui. Spre 
exemplu, are un strabism dublu, sau încearcă să atingă, pentru a apuca, 
cu dosul mâinii, sau doar cu gura, sau, când doreşte să meargă, în loc să 


deschidă fanta care permite avansarea unui picior în faţa celuilalt, 


! N.A.: Vezi cazul lui Pierre, p.255. 

picioarele sale se încrucişează, şi deci nu mai poate merge. Am dat astfel 
de exemple în alte scrieri ale mele, şi oricine le-a întâlnit în clinica 
infantilă. Copilul ar dori să crească, părinţii săi de asemenea, exprimă 
asta, dar, la fiecare manifestare a pulsiunilor sale libidinale, zi de zi 
reînnoite, cuvintele lor urmăresc să le interzică, să le frâneze, sau, mai 
rău, să devalorizeze dorinţa. Gesturile sau cuvintele lor vin să bareze 
iniţiativele lui, fie chiar aceea, la minimum, de a duce mâinile la gură, 
sau la sex, ceea ce este deja ceva pentru un copil care până atunci nu 
făcea nimic. 

De aici rezultă că subiectul-copil este făcut să integreze, să se 
structureze, printr-o imagine narcisică ce nu-l mai promovează în 
dobândirea potenţialităţilor schemei sale corporale (care i-ar permite 
achiziţionarea unei autonomii motorii) pentru că această achiziţie ar risca 
să-l pună în divergență cu instanţa tutelară. Ceea ce este important de 
înţeles, este că schimbarea în atitudinea educativă (dacă, spre exemplu, 
părinţii neliniştiţi de retardul psihomotor al copilului lor fac un travaliu 
psihanalitic) nu împiedică copilul să rămână la starea sa de retard. A se 
descoperi eliberat de mişcările sale a devenit periculos, chiar dacă în 
prezent i se permite, pentru că fiinţa umană care este bebeluşul, şi mai 
ales copilul de vârstă mică, introiectează imaginea adulţilor care s-au 
ocupat de el, în special dacă este precoce şi inteligent, ca şi cum aceşti 
adulţi ar fi prezentificarea de sine însuşi, ca viitor vorbitor, stăpân pe 
sine, vietate vegetativă şi vietate animată. Structură inconştientă 
intuitivă. Înainte de castrarea primară, procesul de integrare a celuilalt 
ca un sine-însuşi ştiutor este preluat de la toţi cei care sunt mai mari şi 
mai puternici, de ambele sexe. După castrarea primară, această 
integrare se face în profitul imaginilor altora, fraţi mai mari şi adulţi, de 
acelaşi sex cu copilul, dacă castrarea primară s-a petrecut bine; şi cu cei 

de sex opus dacă, dimpotrivă, castrarea l-a denarcisizat în privinţa 
propriului sex, în loc să-l narcisizeze. Sau copilul trăieşte ca şi cum n-ar 
vrea să ştie nimic despre sexul său, şi poate atunci doar să regreseze la 
funcţionarea uretral-anală (encopreza), ca expresie asociată perineului. 
Am văzut care sunt problemele în momentul castrării primare. Urmate 
uneori, în timp, de experienţe primejdioase pentru copil şi pentru ceilalţi; 
pentru că dorinţa, înainte de a se lăsa complet refulată, inversată sau 
neutralizată în raport cu viitorul genital - care este efectiv în chestiune 
referitor la problemele vieţii şi principiul său de „a creşte şi a se înmulţi” 
(în măsura în care este posibil) - această dorinţă se acumulează până 
când trebuie contrariată. Pulsiunile de viaţă, agresive, active şi pasive, se 
întăresc. Apar acte inconştiente, iraționale, imprevizibile, impulsive: 
pentru a scăpa de statutul mortifer de obiect, copilul, reprimat în 
acţiunile sale, prea pasiv iniţial, apoi instabil, devine un copil catastrofă, 
„Viitor delincvent”, cum se spune, care muşcă, este violent, prădător, 
demolator!, teroarea parcurilor publice şi a magazinelor. Reacţia 
părinţilor, atât coercitivă cât şi anxioasă, permanent în alertă, îi confirmă 
zi de zi că este ca un obiect, ca un lucru aparţinând părinţilor săi, şi că 
trebuie să fie astfel din ce în ce mai mult; în lipsa iubirii şi a mângăâierilor, 
pe care comportamentul lui le face imposibil de oferit, şi de asemenea 
pentru că orice blândeţe şi tandreţe exasperează sadismul său 
inconştient, pare să se străduiască să provoace adulţii, să reacționeze 
pentru ca ceva să se întâmple, pentru a nu se regăsi într-un deşert 
relaţional, expus doar propriilor pulsiuni active sau pasive. Instanţele 
tutelare, educatorii, mama, tata, pot fi consideraţi inconştient mutilatori, 
frustranţi, de către acest copil, secundar torţionari de copii. În anumite 
cazuri, aceşti părinţi, şi alţii la început mai toleranţi, nu pot repara 
consecinţele unei castrări neefectuate la timp şi cu dragoste. Pre-Eul 


! N.A.: Vezi incendiator. 

copilului nu mai poate fi domesticit de o fiinţă umană care l-ar iubi şi pe 
care ar iubi-o, o fiinţă umană educatoare în mod sănătos, care ar permite 
utilizarea şi simbolizarea licită a pulsiunilor interzise. 

Astfel de copii, crescuşi în acest mod, interzişi oricărei dorinţe, şi 
introiectând interdicţia de a dori, suferă adesea accidente psihosomatice 
şi devin bolnavi, victime ale altor creaturi, microbii, gata să se ocupe de 
corpul celui care nu şi-l mai asumă, sau de anumite organe ale corpului, 
insuficient vitalizate. Dacă rezistă corpul, devin copii caracteriali 
periculoşi. Nopțile lor sunt pline de coşmaruri sau de insomnii, pentru că, 
chiar şi în imaginar, interdicțiile izbucnesc într-o fabulaţie în care se 
satisfac prin transgresiune dorinţele pe care părinţii introiectaţi le 
împiedică sau le descalifică. În somnul superficial, copilul se află în război 
permanent fără milă cu dorinţa sa şi cu contradicţiile etice ale imaginii 
corpului, rămase sau redevenite necastrate. 

Nu voi încerca să figurez aici catalogul tuturor cazurilor în care o 
astfel de experienţă profund distorsionantă a narcisismului uman se 
produce în perioada de dezvoltare neuro-musculară finală a măduvei 
spinării, adică între douăzeci şi patru şi patruzeci de luni, între doi şi 
patru ani. Trebuie să precizez că în ratările inconştiente de educaţie, în 
cursul confruntărilor între libidoul copilului şi cel al adulţilor educatori, cu 
cea mai mare bunăvoință conştientă de-o parte şi de alta, îşi au originea 
aceste grave perturbări viitoare, sexuale şi psihosociale, fixaţii perverse 
sau procese psihotizante. În multe procese de educare, există momente 
de ratare a educaţiei. Ele se ventilează, din fericire, pentru majoritatea, 
prin tulburări de sănătate (psihosomatice), ce produc diversiuni, şi 
permit, graţie perioadei de regresie, reiniţierea. Dar când corpul nu-şi 
plăteşte datoria legii castrării simboligene, ratările se înscriu în 
obişnuinţa psihosocială, şi acestea se regăsesc, la cei care au mai târziu 

curajul de a face o psihanaliză, devenite foarte dificile la adolescent şi 
adultul sănătos fizic, dar suferind de o dezadaptare ce nu-i permite nici 


iubirea nici creaţia. 


Caracterialul. Pre-psihoza. 


Narcisismul imaginii corpului copilului este desolidarizat de schema 
corpului corespunzătoare vârstei sale fiziologice, în special atunci când 
dorinţa libdinală orală de a apuca, de a şti, de a înţelege, şi dorinţa anală 
de a face, de a acţiona, de a experimenta, trezeşte la instanţa tutelară o 
reacţie atât de erotizată sau de refulată (în inconştient este practic 
acelaşi lucru) încât mama este cuprinsă de o angoasă irepresibilă, 
asociată unei reacţii expresive mai mult sau mai puţin controlate: 
„Atenţie!” în care copilul percepe întotdeauna ceea ce nu este spus. 
Dacă ea reacţionează la angoasă printr-o culpabilitate a Supraeului - 
care aparţine epocii copilăriei sale - această culpabilitate se exprimă prin 
priviri dispreţuitoare, atitudini ostile sau cuvinte de reproş şi de pierdere 
a dragostei pe care le crede educative. Copilul nu are nici măcar 
posibilitatea de recurs la această fantasmă de plăcere arhaică: spre a fi 
consolat de ea pentru dificultatea sa, de a se împăca cu sine 
identificându-se prin introiecţie cu mama primitoare pentru bebeluşul 
încă neputincios şi pe care ea ştia să-l liniştească. Pentru că ea nu îl mai 
iubeşte, şi el o crede, şi are dreptate în ochii lui (pentru că el nu poate să 
nu se judece prin ochii ei), pur şi simplu ea îl doreşte şi, dacă ea nu îl mai 
doreşte, este pentru că ea are nevoie de el. Ea îi dă în continuare să 
mănânce, dar îi dă ca unui câine. Nu are scăpare. Atunci el este supus 


introiecţiei emoţiilor insolite, fără reprezentare, sau uneori având, ca 


299 


singură reprezentare asociată subiectului, prenumele lui, pronunţat 
agresiv, uneori împreună cu porecla, cu numele de familie al tatălui (sau 
al mamei, dacă este celibatară), cu care mama lui îl asociază atunci când 
nu este mulţumită de el, în calitate de copil aparţinându-i numai ei: „Eşti 
într-adevăr (fiul) Cutare, sau (fiica) Cutare”. Prenumele său, pronunţat 
sever, şi porecla Cutare ce îi este adăugată, sunt pentru copilul care se 
aude astfel admonestat, rejectat, semn al celei mai depresive trăiri. 
Atunci îşi fac loc în inconştient efectele pulsiunilor de moarte, ce 
investesc una sau alta dintre zonele funcţionale sau erogene ale corpului 
său în totalitate sau parţial, şi asta este ceea ce provoacă, spre exemplu, 
anorexia, vărsăturile, encopreza, enureza, insomniile. Auzim mame sau 
taţi care se cred vizaţi, ca şi cum ar fi vorba despre replici opoziţioniste 
din partea copilului!. Cu cât el manifestă mai multe astfel de simptome, 
cu atât mai mult vor ei să-l dreseze, şi se află într-o situaţie dramatică 
libidinal pervertită, între oameni care nu mai pot decât să se distrugă. 
Copilul pierde chiar şi sensibilitatea senzaţiilor sfincteriene distincte, a 
senzaţiilor de tranzit, este total abandonat pulsiunilor de moarte, pentru 
că este alarmat în imaginea sa de bază, cea mai fundamentală, care este 
asociată mamei, despre care am spus deja că ea este în acelaşi timp şi 
viaţă şi moarte. Dacă mama nu mai are nici o caracteristică de viaţă 
pentru spirit şi pentru suflet, atunci, pentru corp, care nu poate trăi fără 
spirit şi suflet, ea devine moartea ce vine, sau chiar speranţa de moarte; 
şi mama-moarte va fi referinţa anti-existenţială şi existenţială în acelaşi 
timp. Fără a mai socoti că semnificantul „moarte” în franceză, moarte, a 
muri, mort, a distruge, se înscrie în imaginea corpului: copii ajunşi la 


limita vieţuirii şi care sunt subiecţi extrem de inteligenţi, nu mai pot 


! N.A.: Cine nu-şi aminteşte de astfel de cuvinte la orice mamă: „El (sau ea) mi-a făcut diaree, 
el (sau ea) mi-a făcut pojar”, în timp ca taţii spun cel mai adesea: „El (sau ea) mă face să, sau 
mă provoacă. N-o să mă las dus de fiul tău sau fiica ta. Mi se suie ea în cap?”. Mamele suportă, 
taţii se simt provocaţi. 

înghiţi, nu mai pot merge: anorexia lor, care este o lipsă generalizată a 
dorinţei de a iubi, a dorinţei de a dori, de a face schimburi, este foarte 
particulară şi psihotică. În acelaşi timp, foarte rar gâtul lor mai ştie să 
bea. Atunci când vrem să-i ajutăm să bea, totul curge pe lângă, şi-au 
pierdut reperele relaţiei cu zona (erogenă şi funcţională) orală a 
deglutiţiei. Viaţa, înseamnă moarte.... Şi totuşi, în absenţa unui martor 
uman, copilul poate încă să mănânce în singurătate, să mănânce uneori 
chiar şi pământ, pentru că acest mod de funcţionare scheleto-musculară 
este asociat de el modului în care animalele domestice mici, care scapă 
interdicţiilor, care au fost introiectate în corpul lui. Comportamentele 
bizare ale copiilor în mare dificultate, zişi pre-psihotici nu sunt capricii. În 
schimb, mulţi copii au capricii trecătoare de acest gen, care însă nu se 
instalează. Toţi copiii psihotici intră astfel într-o stare cronică ce poate să 
fi fost traversată câteva ore, câteva zile, câteva minte de către un copil 
care a ieşit şi care, prin intermediul atitudinilor bizare ale corpului, 
spunea ceva ce nu se putea exprima altfel. Dar copilul psihotic, el, nu 
mai poate ieşi. Este prins în capcana pulsiunilor care, la cei care se 
dezvoltă normal, nu s-au manifestat decât o dată, fie că acestea sunt 
pulsiuni insolite provocate de o fantasmă sau un eveniment real, sau 
pulsiuni agresive împotriva instanţei tutelare. La copilul care devine 
psihotic, rareori lucrurile se opresc aici. În general, pulsiunile de moarte 
ale subiectului dorinţei sunt localizate în zonele erogene, şi singurul mod 
de a lupta împotriva relaţiei sale cu părinţii din prezent, este de a se 
refugia în amintirea părinţilor de ieri, a unui el-însuşi arhaic. S-ar putea 
spune că ne aflăm aici în faţa unui alt proces de autism, de o defazare în 
raport cu restul şirului vieţii relaţionale actuale, cu imaginea sa 
existenţială; de unde întoarcerea la anumite componente ale imaginii 


corpului copilului care nu poate rămâne constant focalizată asupra 


schemei corporale actuale, şi să facă înţelese manifestările dorinţei sale 
de subiect. 

Imaginea corpului, limbaj pasiv şi activ al pulsiunilor sale încarnate, 
face ca subiectul să îşi păstreze convingerea narcisizantă a unei scheme 
corporale anterioare celei din prezent, în care pulsiunile sale se exprimau 
altfel, spre exemplu cea pe care o avea la cincisprezece, la zece, la nouă, 
sau la şapte luni. Pulsiunile de moarte stăpânesc peste restul schemei 
corporale actuale, care este ca şi interzisă conştiinţei; imaginea 
anterioară respiratorie, circulatorie, tranzitul digestiv, pot doar ele 
singure să continue să existe ca fiind neinterzise. Copilul se simte parcă 
posedat de duşmani aflaţi în corpul său, pe care nu ştie să-i stăpânească. 
Ar dori să exprime ce se petrece în el, dar se loveşte de absenţa 
cuvintelor pentru a se exprima, absenţa chiar şi a mimicii; pentru că 
dorinţele se reflectă pentru el într-o non-manifestare umanizată de viaţă 
la adultul tutelar. Astfel încât în schimb viaţa adultului este un corolar al 
inexprimabilului vieţii lui. Şi, cum imaginea corpului este în fiecare clipă 
triplă, subiectul pune în disjuncţie una din aceste componente ale acestei 
triple imagini, fie cea erogenă, fie cea funcţională, sau, mult mai grav 
pentru sănătate şi pentru angoasă, pe cea de bază. O suferinţă neuro- 
vegetativă subită, sau o angoasă crescândă inexplicabilă, îl fac să-şi 
provoace singur un accident; dacă imaginea de bază este atinsă, rămâne 
definitiv bolnav. Imaginea disjunctă se disociază în prezent de subiect: 
care, pentru a nu rămâne mutilat, ceea ce se întâmplă când imaginea de 
bază este atinsă, şi pentru a-şi regăsi narcisismul, regresează la o 
imagine a corpului anterioară, la o etică arhaică a narcisismului, o etică 
pasivă sau agresivă. Aceasta din urmă se manifestă prin crize clastice, ce 


scapă conştiinţei, şi sunt dealtfel mai puţin grave pentru viitorul 

dezvoltării copilului decât stările stuporoase aproape catatonice! 
datorate regresiei la o etică pasivă. 

În unele cazuri, copilul care a cunoscut înainte o vitalitate 
satisfăcătoare păstrează, în ciuda coşmarurilor, un somn bun, şi, pentru 
că din epoca orală datează o vitalitate fantasmatică ce se menţine şi 
reapare în vise, gardieni ai somnului şi ai fantasmelor inconştiente, se 
pot vedea pulsiuni de viaţă cărora le este interzis să-şi facă loc în schema 
corporală actuală încercând să-şi regăsească focalizarea, în absenţa unei 
scheme corporale actuale sau chiar anterioare pe care nu o mai pot 
regăsi, şi să se proiecteze, împrumutând pentru asta, schema corporală a 
unui alt corp?. Acest corp poate şi să nu fie cel al unei fiinţe umane: astfel 
copilul fantasmează şi fabulează scene de satisfacţie, de plăcere şi 
pericol. Poate părea halucinant, unui martor la astfel de jocuri. Nu este 
astfel încă, dar fabulează fiinţe bizare, puternice, amenințătoare, în 
special spre lăsarea serii: obiectele din realitate pierzându-şi atunci 
contururile clare, iar viaţa exterioară o parte din ritmurile şi zgomotele 
umane, copilul simțindu-se subjugat de o viaţă imaginară al cărei creator 
nu mai este. Unii par a fi „desprinşi” de realitate, fantasmele lor pot fi 
luate, şi sunt uneori, drept halucinaţii; dar de fapt, de fiecare dată când 
mi-au fost trimişi copii într-o astfel de stare, sau când mi s-a telefonat cu 
ocazia unor astfel de crize dramatice pseudo-halucinatorii la unii dintre 
ei, s-a dovedit că, dacă cineva le vorbeşte cu gingăşie, calm, dându-le să 
bea un aliment care le plăcea când erau foarte mici, cum ar fi o cană de 
lapte cu cacao, sau un iaurt, şi li se vorbeşte chiar despre imaginile care 
li se impun şi de care se simt invadaţi, pot fi scoşi din această capcană. 
Se destind, pentru că sunt înţeleşi fără producă frică, li se poate explica 


! N.A.: Vezi cazul celor două păpuşi-floare, în Au jeu du désir, op. cit., cazul lui Pierre (copil 
psihotic) şi al lui Leon, infra.p.255 şi p.301. 

? N.A.: Acest proces persistă la artişti şi la scriitorii de romane, şi le serveşte ca „materie primă” 
în munca lor, operă de sublimare. 

că nu este nici un crocodil, şarpe, robot, leu, lup, extraterestru, sau 
marțian: ei sunt cei care îşi imaginează, şi persoana care se află lângă ei, 
îi poate linişti pe deplin pe aceşti romancieri de umor negru, de science- 
fiction, sau pe acest Douanier Rousseau în faşă, picat în mijlocul junglei. 
Nu este nimic rău, nimic dăunător sau neliniştitor ca ceilalţi să 
vorbească, să reprezinte sau să mimeze, ceea ce-şi imaginează. Dacă un 
copil cade în această stare întâlneşte persoane pe care asta îi 
angoasează în asemenea măsură încât îl duc să fie consultat, se separă 
de el pentru a fi pus sub observaţie, sau pentru a fi internat imediat într- 
un spital de psihiatrie, şi el nu se mai regăseşte. La fel şi dacă este 
ironizat. Corpul său, solidar cu schema corporală agresată de imaginea 
corporală arhaică, este supusă unui proces de fragmentare, părţile 
fragmentate devenind obiectul instanţelor imaginare care sunt singurii 
însoțitori presupuşi. Atunci, aşa numitele instanţe imaginare au efecte 
reale. Pot să survină boli de organ (există întotdeauna germeni infecţioşi 
gata să investească corpul uman, atunci când o parte din imaginea 
funcţională face ca schema corporală să fie atinsă de inhibiţii 
reacţionale). De asemenea, se pot organiza procese halucinatorii 
senzoriale, viscerale, datorită dificultății reprezentate de solitudinea în 
care copilul este lăsat, din cauza angoasei anturajului său. 

Să reținem că atunci când se produce o experienţă în care mama nu 
răspunde unei manifestări a dorinţei copilului nu se ajunge la 
mortificarea imaginii de bază, ci provoacă doar disjuncţia, faţă de 
aceasta, a imaginii erogene sau a imaginii funcţionale, şi apare o 
fantasmă, fantasma leului, a omului negru, a lupului cel rău, a vrăjitoarei, 
a diavolului care, în ochii copilului, sunt aliaţi ai instanţei tutelare. Dacă 
mama nu numai că lasă aceste fantasme credibile, cu care copilul este 


contaminat de către alţi copii, dar în plus, ea le utilizează ca mijloc de 

presiune, pentru a face frică sau pentru a-şi spori puterea asupra 
copilului, atunci, atunci putem spune că educaţia pregăteşte la acest 
bărbat sau la această femeie o fragilitate mentală şi, într-o perioadă 
ulterioară, dificultăţi şi sentimente de neputinţă, existând riscul 
derapajului libidoului în afara realităţii prin bufee delirante sau 
halucinaţii. 

În tratamentul adolescenților, al tinerilor adulţi ce vor fi, este foarte 
important pentru ei să regăsească amintirea primelor manifestări, 
datorate rezistenţei subiectului, în epoca libidoului oral, de a accepta o 
castrare primară oferită într-o manieră resimţită ca sadică, sau al unei 
castrări oedipiene nereuşite, stângace, devalorizante pentru dorinţa 
genitală; pentru că vorbind din nou despre această perioadă, perioada 
halucinatorie a adolescentului sau a adultului îşi va dobândi sensul, şi va 
lăsa loc dorinţei pentru a fi simțită şi spusă în transfer. Ceea ce era 
tradus într-o fabulaţie pseudo-halucinatorie se reprezintă ca un mijloc de 
expresie la dorinţa individului de astăzi, care caută, de-a lungul fisurilor 
imaginii sale corporale şi în transferul asupra analistului, să regăsească 
vechi sau arhaice. Pulsiunile genitale ale adolescentului sau adultului se 
exprimă în parte într-o sintaxă fantasmatică şi conform unei etici falic 
anale sau falic orale, pasiv anală sau pasiv orală. Asta conduce la bufee 
halucinatorii. Procesele sunt aceleaşi în raportul dintre conştient şi 
inconştient la persoanele care trăiesc, aşa zis, normal şi cei care sunt 
teribil de nefericiţi şi trăiesc în manieră nevrotică sau psihotică. Diferenţa 
provine din faptul că, pentru cei care pot să cadă în stări psihotice şi să 
fie prinşi în această capcană, este vorba despre situaţii de economie 
libidinală neomogenă; şi, pentru cazurile de nevroză, de enclave care, în 
mod cronic, intră în joc pentru a inhiba anumite tipuri de pulsiuni, şi fac 
să apară imagini ale corpului arhaice, asociate relaţiilor intersubiective 

anterioare!, şi care se reactualizează în procesul de elaborare în cură 
graţie transferului. Din acest motiv este foarte important ca analiza să 
pună capăt unor astfel de situaţii, pe care copilul le construieşte în cursul 
dezvoltării, într-o psihanaliză de adult. 

Când fantasma nu poate fi dusă până la capăt în lumina unei 
imaginaţii clare, exprimate în jocuri sau verbal, în cursul somnului, ia 
forma viselor, coşmarurilor, sau, dimpotrivă, vise de satisfacţie, 
satisfacția de a ucide, spre exemplu, de a ucide persoanele tutelare prin 
obiecte periculoase antropomorfizate sau animale nefaste. Toate acestea 
sunt favorizate prin supra-investirea imaginii funcţionale vegetative pe 
care o implică somnul. Această imagine funcţională pe care am numit-o 
vegetativă priveşte ceea ce este viaţă a organelor şi ceea ce este trăit în 
corp, în opoziţie cu viaţa animală ce corespunde activităţii scheleto- 
musculare, activităţii corpului animat în schema corporală în ceea ce 
este controlabil prin voinţă, fie exterioară, fie cea a subiectului. 
Prevalenţa posibilă a imaginii vegetative, cu originea în epoca orală 
înainte de înţărcare, se produce în vis; în somnambulism, imaginea 
funcţională animală aparţinând epocii anale înaintea interdicţiei de a 
dăuna (sau înaintea cunoaşterii acestei interdicții), este cea care este 
angajată. 

Încă o dată, graţie universalităţii acestor procese psihanaliza este 
posibilă, pentru că se produce o regresie a pulsiunilor în fabulaţiile 
verbalizate sau mimate, în jocuri, în asociaţiile libere, în cadrul 
transferului în şedinţa de psihoterapie, şi în gândurile în raport cu 
psihanalistul. Exprimarea copilului, care îşi utilizează libidoul în relaţia 
transferenţială, permite un travaliu de întoarcere a refulatului, fără ca 
regresia să fie pusă în act în corp sau în realitatea socială. Terapeutul, 
prin prezenţa sa şi pentru că acceptă fantasmele, fără a le valoriza, dar 


! N.A.: Cf. Cazului Dominique, „Este preistorie”. 

căutându-le originea în trăirea istorică, de la cea mai recentă până la 
cele din trecutul copilăriei pacientului, unind cuvintele şi imaginile 
evocate de acesta cu afecte ce sunt retrăite în transfer. Afectele epocii 
trecute, când aceasta a fost traumatică şi anxiogenă, se exprimă, aici şi 
acum, prin elemente ideative, emoţionale şi relaţionale, reactualizate 
faţă de psihanalist. Inconştient rememorate, adesea deformate, ele aduc 
în şedinţă, timpul şi spaţiul din trecut, emoţii şi expresii datând din 
această epocă a relaţiei copilului cu alţii. Rodul unei castrări neefectuate 
poate fi oferit tardiv, în discriminarea pe care o face pacientul, în analiză, 
în ascultarea cuvintelor sale, între imaginar şi realitate. Evenimentele 
care au însoţit castrarea nefăcută sunt retrăite în raport cu psihanalistul, 
care poate permite, ascultând, să fie doar verbalizate, fără vreo altă 
judecată în afara inadecvării lor cu realitatea relaţiei presupuse a 
psihanalistului cu el sau cu ea (pacientul sau pacienta sa). 

Pentru a oferi o ilustrație la tot ce am spus, vă voi prezenta un caz. 
Cititorul va înţelege mult mai bine ceea ce am vrut să spun de-a lungul 
acestor pagini în care, recunosc, expunerea travaliului cu imaginile 


corpului poate să pară foarte complicat. 


Cazul lui Leon. 


Leon a fost adus la dispensar de către mama lui la recomandarea 
şcolii şi a medicului care, după un număr de examinări, nu găsea nici un 
motiv neurologic habitusului său bizar. Leon prezenta un mers foarte 
particular, părea să nu se poată susţine, fiind un băiat mare de opt ani, 
moale, puţin greoi, cu ţesuturi sub-cutanate încă puţin infiltrate, ca cele 


ale unui copil mai mic. 

L-am văzut intrând în sala de consultaţie şi, de la uşă, mergând de-a 
lungul zidului pentru a se sprijini de el, apoi, venind să se aşeze, a întins 
mâna, s-a sprijinit de masă şi s-a prăbuşit pe scaun. Apoi s-a prăbuşit 
deasupra mesei, braţele, coatele şi toracele sprijinite pe ea, ca şi cum nu 
ar fi putut, aşezat, să-şi susţină trunchiul vertical în şezut. Întotdeauna 
merge aşa, agăţându-se de toate mobilele şi de ziduri, pe stradă de un 
adult sau de un coleg de şcoală, oarecum ca un copil mic ce începe să 
meargă în picioare şi nu poate încă parcurge spaţiul fără sprijin auxiliar. 
Şcoala a sfătuit-o pe mamă să îl aducă la centrul unde dau consultaţii, 
pentru că nu poate urma cursurile, nu se poate juca cu ceilalţi copii. Pe 
de altă parte, nu are nici o tulburare de caracter. În grupa sa de vârstă, 
nu are nici un duşman, este chiar ajutat să se deplaseze, nu deranjează. 
Acasă, este iubit. Este un copil aproape complet pasiv. 

Testele, ale căror rezultate mi-au fost comunicate, îi acordau un 
coeficient de inteligenţă de 63. are o figură lipsită de mimică, ochi 
rotunzi, puțin mobili, lipsiţi de expresivitate, gura permanent 
întredeschisă. Nu trăieşte decât aşezat, prăbuşit. Mama spune că are 
aceeaşi voce de când era mic, fredonează toate cântecele dar fără a le 
rosti cuvintele, cântecele pe care le aude la radio. Vorbeşte într-un 
tempo foarte curios, scandând cuvintele şi separând silabele într-un ritm 
foarte lent, pe un ton monocord. Răspunzând întrebărilor mele cu privire 
la acest mod de a vorbi (căruia mama nu îi remarcase bizareria), a 
confirmat că este modul în care a vorbit întotdeauna, din copilăria 
timpurie. Sora lui, care are cu doi ani şi jumătate mai puţin decât el, 
vorbeşte foarte bine; de când era mică, a fost foarte dezgheţată, şi cei 
doi copii se înțelegeau foarte bine, deşi erau atât de diferiţi. 

Soţul (pe care nu l-am putut cunoaşte) vorbeşte, spune ea, franceza 
cu un accent foarte puternic: este polonez de origine. Ea vorbeşte într-un 

ritm normal, cu o voce modulată, agreabilă. Mă surprinde că Leon poate 
fredona cântece cu laringele lui, dar nu şi să pronunţe fonemele. Am 
spus că Leon mi se pare muzician. Mama a răspuns că, de fapt, a fost 
remarcat de un profesor care, auzindu-l cântând şi ştiind despre 
eşecurile sale şcolare, i-a propus să-l înveţe pianul. Şi se ocupă de asta 
de câteva luni. O scrisoare de la acest profesor, ataşată dosarului, 
relatează că băiatul se dovedeşte foarte dotat şi că, în ciuda stilului 
obişnuit al motricităţii sale corporale, când se află la pian, cu condiţia să 
fie aşezat, sprijinit de un spătar, mâinile şi degetele sale sunt foarte 
vioaie. Leon are calităţi de virtuoz, conform acestui profesor, şi de aceea 
se interesează de el. el le-a recomandat părinţilor să vină în consultaţie. 
Fatigabilitatea lui Leon îl obliga pe profesorul lui să îi susţină braţele de 
sub coate sau umerii de la subţiori. Efortul muscular al umerilor este la 
fel de dificil pentru băiat ca şi eforul de a merge. Dimpotrivă, se serveşte 
foarte bine de pedalele pianului, dotate cu o prelungire şi aduse la nivelul 
picioarelor lui. Profesorul lui Leon, când acesta cântă la pian, îl ţine deci 
de subţiori, şi degetele copilului sunt atunci de o agilitate remarcabilă. 
Acest profesor de pian a fost cel care a alertat părinţii, sfătuindu-i să- 
| ducă la un specialist în motricitate. La spitalul pentru copii unde a fost 
ţinut câteva zile sub observaţie şi serios examinat, concluzia diagnostică, 
a fost că nu are nimic neurologic. Medicul le-a vorbit părinţilor de un 
element suplimentar, de o apatie generală şi de o debilitate mintală şi 
şcolară a copilului lor. Am aflat mai târziu că acest medic a făcut aluzie la 
cuvântul „psihoterapie” fără ca mama sau tatăl să-i acorde atenţie. La 
recomandarea specialistului, şcoala, după confirmarea debilităţii la 
testele pentru inteligenţă, a sfătuit mama să-l plaseze pe Leon în internat 
medico-pedagogic. Mama s-a simţit foarte necăjită, pentru că băiatul era 
foarte ataşat de părinţi şi de sora mai mică, îi place mult pianul, lua 

aproape în fiecare zi lecţii, profesorul locuind în acelaşi imobil cu ei, şi se 
gândea că toate acestea îi vor lipsi în internat. De aceea a venit la 
Centrul indicat de profesorul de pian şi a acceptat cu uşurinţă principiul 
unei psihoterapii, recurs pe care acest Centru, recent deschis la Paris, îl 
face posibil. Copilul a acceptat, şi el, să vină regulat să mă vadă, dacă 
asta îl ajută să evite să meargă în internat şi îi permite să rămână cu 
familia, şi chiar eventual la şcoala sa. 

Leon era sub urmărirea Centrului de consultaţie de cinci sau şase 
luni când a venit să mă vadă. Fusese, de la început, unui reeducator al 
psihomotricităţii, cu care tocmai terminase douăzeci de şedinţe. 
Reeducatoarea era descurajată; căci în loc să progreseze, copilul părea 
mai absent decât înainte, atât ei cât şi mamei şi anturajului. Buna voinţă 
a lui Leon nu era de pus la îndoială, şi nici a mamei lui. N-au lipsit la nici 
o şedinţă, în ciuda serviciului mamei şi a dificultăţilor de circulaţie 
(suntem la Paris, în plin război). Atunci directorul Centrului s-a gândit că 
am putea încerca o psihoterapie psihanalitică, din moment ce 
reeducarea eşuase. 

Avem deci imaginea unui copil cu un ritm încetinit al vorbirii, al 
motricităţii, al ideaţiei şi care, cu toate acestea, cântă bine, cu un ritm 
digital şi laringeal normal. Ce înseamnă atunci, această slăbiciune neuro- 
musculară, această nevoie de susţinere fizică, de a se sprijini cu spatele 
de zid sau de spătarul scaunului ? Ce înseamnă această lipsă de tonus, 
de origine non-organică ? Ce înseamnă această imposibilitate de a citi şi 
de a scrie la un copil de opt ani care dă dovadă, pe de altă parte, de o 
asemenea dexteritate manuală, dar exclusiv pe claviatura pianului ? De 
unde incapacitatea sa de calcul, la el, care a reuşit să integreze solfegiul 
şi deci ştie să cânte muzică citind (?) transcrierea grafică a sunetelor şi 


ritmurilor? 

O scrisoare de la profesorul de pian căruia i-am cerut, prin 
intermediul mamei şi al copilului, să-mi spună părerea lui actuală despre 
acesta din urmă (prima sa scrisoare datând de mai bine de zece luni, din 
perioada la spital pentru motricitate) mă informează că Leon poate 
urmări perfect notele cu privirea, dar nu poate numi notele pe care le 
citeşte. Dovada că citeşte notele şi a asimilat solfegiul, este că această 
lectură se transmite imediat degetelor lui. El, care este atât de lent, 
descifrează foarte uşor o bucată muzicală pe care nu o cunoaşte, şi o 
interpretează în tempo. Scrisoarea confirmă că Leon este excepţional 
dotat pentru un copil de opt ani şi că ar putea fi numit chiar virtuoz, dacă 
nu ar fi infirm. Profesorul a adăugat că, locuind în imobil de mult timp, îi 
cunoaşte bine pe părinţi, al căror atelier este la parter, sunt oameni 
corecţi şi cinstiţi, şi că este interesat de copil. Leon îi vorbise despre 
mine, şi spunea că are încredere în mine. 

Este vorba deci despre un caz complex. Cred că, atunci când şcoala îl 
declară incapabil să citească, nu este adevărat, pentru că, deşi nu putea 
pronunţa notele, le citea foarte repede. Trebuie să fi fost acelaşi lucru şi 
cu literele, pe care ochii săi ştiau foarte bine să le citească, fără a putea 
pronunţa fonemele pe parcursul lecturii. 

Leon are un caracter blând; şi asta este, în ochii mamei, încă o 
contra-indicaţie pentru a-l duce la o şcoală specializată unde, ea ştie şi 
aşa este, sunt mulţi copii caracteropaţi. La şcoală, şi în viaţa curentă, 
copii nu se bat niciodată cu el. ÎI ajută uneori, după spusele învăţătoarei 
şi ale surorii lui; dar într-un internat, cu atâţia copii dificili ?... 

Din întrebările pe care i le-am pus mamei cu privire la începuturile 
motricităţii lui Leon, am aflat că, foarte timpuriu, se ridica în leagănul 
său, că foarte timpuriu, îi vroia să-şi sugă degetul, dar ea l-a împiedicat, 
prinzându-i cu ace de siguranţă manşetele de hăinuţe; şi că de îndată ce 


a stat în şezut, l-a aşezat într-un scaun de copil înalt. Rămânea cuminte 
acolo ore în şir şi chiar o jumătate de zi, la înălţimea mesei de lucru a 
părinţilor care făceau croitorie într-un atelier de confecţii de tip familial. Îi 
privea cum lucrau zâmbind. Mai tărziu, l-a aşezat pe olita de noapte, în 
acelaşi timp şi fotoliu micuţ, fotoliu în care era prins cu o centură lată. Şi 
sora cea mică i-a luat locul pe scaunul înalt. Când trebuia să-şi facă 
nevoile, copilul era dezlegat din centură, se trăgea o planşetă, fiind un 
fotoliu cu fundul perforat, foarte comod pentru el care a mers atât de 
târziu. „Nu se îndepărta de noi niciodată, nu ne-a deranjat niciodată”. 
Astfel, Leon a trăit aşezat, legat, fără să facă nimic cu mâinile, privindu-i 
cum munceau pe tata, mama şi colegii lor, timp de trei ani. Dar ajungând 
la trei ani şi jumătate şi începând să meargă la grădiniţă cu orar redus, 
au vrut să pună fetiţa pe un fotoliu cu fund perforat, asemănător cu cel al 
fratelui său, ea a refuzat arcuindu-se spre spate şi plângând atât de tare 
încât mama ei a trebuit să renunţe la acest sistem de legare, şi să o lase 
pe un covor pe jos, fetiţa refuzând şi să mai stea pe scaunul înalt. Abia 
atunci l-a eliberat şi pe bietul Leon de pe scaunul său obişnuit. Leon nu 
mersese niciodată în patru labe. Când l-a eliberat din scaun, pe care era 
legat acasă, a rămas aşezat, sprijinit de un zid. Uneori, pentru a merge 
spre sora lui, se târa în şezut şi, când se ridica, se sprijinea de mobilă. A 
început să meargă cu adevărat, aşa cum l-am văzut făcând, în acelaşi 
timp cu sora lui, adică atunci când ea avea paisprezece luni iar el mai 
mult de trei ani şi jumătate. Mama se gândea, confirmând şi spusele 
colegilor de atelier, că frecventarea altor copii la şcoală îi va fi bună, şi a 
încercat acest lucru de Paşti în 1939, când Leon avea cinci ani. 
Evenimentele războiului a u întrerupt această experienţă. Toată lumea a 


evacuat Parisul şi mama s-a refugiat în Bretagne la bunica maternă. 

În cursul şedinţelor de psihomotricitate, Leon desena de fiecare dată, 
permanent acelaşi lucru, cu creionul negru: o casă pătrată cu un acoperiş 
aproximativ trapezoidal, ferestre fără încrucişări, goale, coşul casei fără 
fum şi o uşă. Între casă şi latura superioară foii, este un fel de „n” foarte 
întins, care este „cerul”. Partea de jos a casei coincide cu latura 
inferioară a foii de hârtie, deci nu este reprezentată de nici o trăsătură 
grafică, ce ar delimita aşezarea sa pe pământ. Toate aceste desene 
stereotipe se găseau în dosarul ce cuprindea observarea lui Leon, care 
mi-a fost trimis. Mama mi-a spus că nu a făcut niciodată alte desene 
acasă. Sora lui desenează, Leon nu. Nu a folosit niciodată vreo culoare, 
deşi la Centru se aflau de fiecare dată creioane colorate la dispoziţia sa. 

Am început tratamentul. Primele şedinţe au fost foarte sărace în 
cuvinte şi acţiuni. Mă întâlneam cu mama înainte de sta cu băitul, dar în 
prezenţa lui, apoi cu copilul. La fiecare şedinţă, îmi aducea acelaşi desen, 
făcut în timp ce aştepta să intre sau refăcut cât vorbeam cu mama lui. 
Îmi răspundea la întrebările puse cu privire la acest desen prin foarte 
puţine cuvinte, lente, sacadate, cum spuneam mai-nainte, fără nici o 
expresie mimică (acoperişul-cerul-uşa). Nu puteam, după atitudinea lui, 
să-mi dau seama dacă era interesat de psihoterapia lui: cu toate acestea, 
mama spunea că, îi amintea întotdeauna ziua de consultaţie. Scrisoarea 
profesorului de pian, după câteva şedinţe, mi-a confirmat interesul său 
pentru psihoterapie şi transferul asupra mea. Am aflat de la mamă, în 
cursul acestor şedinţe, că ea era bretonă, că tatăl, de origine poloneză, 
naturalizat francez, era evreu. Dealtfel, ea nu ştiuse, când se căsătorise, 
ce însemna „evreu”, şi nu înţelesese nimic din ceea ce soţul ei îi spusese, 
întrucât el nu avea nici o religie. Toate acestea se întâmplaseră în 1934- 
1935, pe atunci ea având nouăsprezece ani. Îl cunoscuse plimbându-se 
într-o duminică, cu prietena sa din oraş, aflată ca şi ea la Paris. Aceasta 

se pricepea la toate, era aşezată, corpolentă. Soţul ei era cu 
cincisprezece ani mai în vârstă decât ea, era primul bărbat pe care îl 
cunoscuse, fiind timidă. S-au căsătorit la biserică, conform tradiţiei ei, la 
Paris; mama ei venise din Bretagne. Ea însăşi nu era practicantă, dar se 
considera credincioasă, devotată Mariei. Mama şi prietenele ei din 
copilărie n-ar fi putut înţelege ca ea să nu se mărite la biserică. Soţul ei 
nu avea religie, dar era mulţumit să îi facă pe plac. Copiii au fost botezați 
împreună, când Leon avea cinci ani, într-o vară, în Bretagne, prima oară 
când se întorsese acasă după ce părăsise provincia (era vara Evacuării). 
Tatăl lui Leon îşi dăduse, prin scrisoare, acordul pentru acest botez, dar, 
de atunci, nu mai discutaseră despre asta. Din religia sa catolică bretonă, 
mai ştie câteva cântece religioase în latină şi bretonă care îi plăcea să le 
cânte în atelier, şi cărora Leon le cunoştea bine melodiile, dar nu le 
pronunţa cuvintele. Cuplul se înţelegea foarte bine. Lucrau amândoi în 
acest micut atelier familial de confecţii care-l primise pe soţul său 
emigrat din Polonia cu şapte, opt ani înainte. Ea era singura care trăia 
dintr-o familie cu cinci copii, din care mai mulţi muriseră la vârstă foarte 
mică, iar alţii ceva mai târziu, dar ea nu avea decât amintiri foarte vagi 
despre asta. Nu trecuse examenul de studii, nu fusese capabilă, spunea 
ea. Urmase un curs de croitorie la maicile din Bretagne. Părinţii săi erau 
săraci, motiv pentru care venise la Paris, la început fiind plasată ca bonă; 
apoi, când l-a cunoscut pe soţul ei, fusese angajată la atelierul la care 
lucra el. O prietenă din Bretagne o găzduise pentru un timp, apoi s-a 
căsătorit, a trăit împreună cu soţul ei, şi apoi a venit Leon. Erau o familie 
foarte unită, mama nu trebuise niciodată să certe sever sau să 
pedepsească copiii săi, iar tatăl era foarte blând cu ei. Tatăl avea mâini 
foarte pricepute. El fusese cel care amenajase casa lor din suburbie, cu o 


mică grădină de zarzavaturi, în care îşi cultivau legume; dar în ciuda 

interesului pentru Leon, şi al lui Leon faţă de tată, copilul era prea slab şi 
obosit pentru a-l ajuta pe tatăl său la grădină. Se aşeza şi îl privea. 

Mama s-a îngrijorat pentru viitorul şcolar al lui Leon, fiind incapabilă 
să îl ajute, pentru că ea însăşi nu făcuse studii şi citea foarte încet, 
spunea ea (eu gândeam, în sinea mea, că vorbirea sacadată a lui Leon 
imita probabil modul de a citi al mamei sale). În ce-l privea pe tată, cum 
el nu făcuse studii în limba franceză, nu putea, nici el, să-şi ajute fiul, 
fiind singurul emigrant din familie, restul rămânând în Polonia. Mama 
văzuse fotografia uneia dintre surori, care scrisese foarte frumos fratelui 
său cu ocazia căsătoriei. Sora lui Leon, de aproape şase ani, era deja în 
şcoala primară, şi învăţa foarte bine. Spre deosebire de Leon, ea nu ştia 
să cânte, dar era foarte vioaie şi dibace, şi îi ajuta deja pe mama ei în 
casă şi pe tatăl său la grădină. Am mai aflat şi că, în 1939, când se 
declarase războiul, tatăl, naturalizat francez, fusese mobilizat; şcolile din 
Paris se închiseseră toate pentru clasele primare, şi mama plecase în 
Bretagne la părinţii săi. Acolo, Leon trebuise să meargă la şcoală, pentru 
că mergea deja la grădiniţă la Paris, unde şcoala era uşă în uşă cu 
atelierul părinţilor. 

În Bretagne, a frecventat în manieră foarte neregulată şcoala, 
trebuia pentru că avea şase ani; dar şcoala nu era foarte aproape, iar, 
cu modul său de a merge, asta îl obosea, chiar însoţit de mama sa. Nu 
exista cantină. Copiii trebuiau să meargă acasă la prânz şi să revină la 
şcoală după-amiaza. Mama se gândea că acest prim an şcolar pierdut i-a 
creat un handicap lui Leon în continuare. După înfrângerea din 1940, 
tatăl, a cărui unitate se retrăsese, a fost demobilizat în Sud, şi a revenit 
la Paris unde i s-a alăturat şi mama şi şi-au reluat amândoi lucrul, în 
ciuda dispariţiei patronului şi a unora dintre ceilalţi lucrători (majoritatea 


evrei care părăsiseră Parisul şi nu se mai întorseseră, precum tatăl lui 

Leon). Se aflau Germanii acolo, iar tatăl lui Leon, care ar fi trebuit să 
poarte steaua galbenă, a refuzat. Atunci i-a explicat din nou soţiei lui că 
era cetăţean francez, că fusese mobilizat, şi din acest motiv credea că nu 
trebuie să se teamă de nimic, dar că era evreu, şi ea nu înţelesese nimic 
legat de asta. A înţeles doar că Germanii era împotriva evreilor, pentru 
că de obicei aceştia sunt bogaţi - de ce s-ar fi luat de soţul ei care nu 
era ? Asta nu a împiedicat faptul că soţul ei a trebuit să se ascundă. Ela 
trebuit să rămână să lucreze acasă, iar ea să meargă la atelier, în acelaşi 
local pentru confecţii unde se regrupaseră câţiva colegi francezi, care nu 
erau evrei, şi care erau foarte drăguţi cu ea. Era o muncă foarte diferită 
de ceea ce făceau înainte de război: retuşuri, nimic nou, din lipsă de 
materiale. Soţului care se ascundea, îi ducea haine pe care apoi le 
aducea la atelier când erau terminate de lucrat. Mi-a spus de asemenea, 
având totală încredere în mine, că soţul ei îşi făcuse o groapă în grădină 
şi dormea acolo, acoperit de crengi, pentru că germanii veniseră deja să 
aresteze evreii în împrejurimi şi veneau întotdeauna noaptea sau 
dimineaţa foarte devreme. 

În cursul zilei, soţul lucrează acasă, ea pleacă dimineaţa, împreună 
cu copiii care merg la şcoală lângă atelier, şi revin la patru şi jumătate, şi 
acolo, în imobilul în care se află atelierul, locuieşte profesorul de pian 
care l-a auzit cântând pe Leon şi care, acum aproape în fiecare zi, îi dă 
lecţii, pentru care nu cere să fie plătit, ci atelierul lucrează pentru el şi, 
uneori, ea îi mai dă făină sau unt de contrabandă, aduse din suburbii de 
unul sau altul dintre lucrători. Mama mi-a mai povestit că are o „manie”: 
duminica dimineaţa, pentru că în restul zilelor nu are timp, îi cheamă pe 
copii în patul ei. Şi, în timp ce tatăl pregăteşte micul dejun, ea se pune în 
patru labe, cu capul scos de sub aşternuturi, cu cei doi copii sub ea, şi se 
joacă, schelălăind, de-a mama căţea cu căţelanarii ei. Jocul acesta a fost 

început în Bretagne: mama ei, văduvă, trăia singură împreună cu o căţea 
care făcuse pui. Şi ea, se amuzându-se împreună cu copiii, a început 
acest joc care este momentul de bucurie al săptămânii pentru întreaga 
familie. Tatăl râdea să îi vadă amuzându-se în acest fel, şi ea nu vedea 
nici un rău în jocul acesta. Vorbea despre soţul ei aşa cum vorbeşte o 
fetiţă mică despre o persoană mare de sex neutru. Spunea că era o 
persoană foarte sălbatică atunci când l-a cunoscut pe soţul ei, timidă cu 
băieţii şi puţin vorbăreaţă cu fetele, cunoscând doar o prietenă din satul 
ei natal, plasată ca şi ea; şi aşa a fost până să se mărite, când soţul ei a 
devenit totul pentru ea. Se înţelege foarte bine cu colegii de la atelier, 
fiind pentru ea ca o a doua familie. 

În privinţa raporturilor sexuale, îi sunt indiferente, ceea ce-i place 
este să fie mângâiată, să se lipească de soţul ei care este atât de drăguţ 
cu ea. Sarcinile ei se petrecuseră bine, îşi alăptase complet copiii, 
aproape un an, cum era obiceiul în Bretagne, şi, întotdeauna, îi purta cu 
ea peste tot, până când deveneau prea grei pentru a mai fi purtaţi în 
braţe; apoi în cărucior. 

La primele două şedinţe, Leon mi se părea buimac şi mut, sau 
aproape, în faţa desenului său. Când l-am întrebat despre acest desen, 
sau despre ceea ce mama lui îmi spusese în faţa lui şi care îl priveau, nu 
mi-a răspuns. Şi abia la a patra şedinţă am înţeles ce se petrecea. Aş fi 
putut să înţeleg de la a treia, dar a fost abia la a patra şi chiar mai clar în 
cea de-a cincia: de fapt Leon a răspuns opt zile mai târziu, sosind la 
şedinţă, la întrebările pe care i le pusesem cu opt zile înainte. Când am 
înţeles asta şi i-am spus, felicitându-l că nu răspunde fără să se 
gândească bine, căci este semn de inteligenţă, ochii săi rotunzi, puţin 
globulari şi fără expresie până atunci, au început să strălucească şi să 


exprime bucuria. l-am cerut atunci să facă un modelaj. părea să nu fi 

auzit. (Era a patra şedinţă). Când a venit la a cincia şedinţă, ca de obicei 
cu acelaşi desen şi acelaşi comportament - agăţându-se de ziduri şi 
prăbuşindu-se pe masă - a luat imediat pasta de modelat şi a rupt câteva 
bucăţi: patru batoane de aceeaşi mărime, pe care le-a aşezat pe masă 
unul lângă altul; după care s-a oprit. L-am felicitat şi i-am spus că, 
desigur, are în suflet ceva ce încearcă să-mi spună prin acest modelaj: 
poate faptul că sunt patru acasă, patru persoane asemănătoare, din 
aceeaşi familie; dar poate că are altă idee. Săptămâna următoare a venit 
din nou lent şi sprijinindu-se de zid, cu acelaşi desen. Într-o tăcere 
deplină, reia modelajul şi ideea celor patru batoane de aceeaşi mărime, 
pe care le reface exact ca la şedinţa precedentă; apoi, după ce le 
priveşte, continuă făcând încă două batoane de aceeaşi mărime, dar mai 
mici, el fiind în continuare susţinut de masă, cu antebraţele total 
sprijinite şi mâinile doar parţial. Apoi a încercat să asambleze cele şase 
bucăţi cilindrice, aceste şase obiecte parţiale, fără ca eu să înţeleg ce 
încearcă să facă. Aceeaşi declaraţie din partea mea: cu siguranţă, 
încearcă să facă ceva, să spună ceva prin ceea ce fac; eu nu îl înţeleg, 
dar doresc să înţeleg şi, poate, se va vedea mai bine data viitoare. 
Săptămâna următoare se prezintă în acelaşi mod în privinţa ritmului 
motor, dar de data asta abia atingând zidul până la micul spaţiu pentru a 
ajunge la masă, spaţiu pe care l-a străbătut realmente, fără a se pune 
mâna pe masă înainte de a se aşeza, pentru a se sprijini, cum făcuse de 
fiecare dată până atunci. Desenul este diferit, este un vapor, la fel de 
geometric şi de gol ca şi casa, iar „n”-ul larg ce reprezenta cerul atunci 
când Leon desenase casa era acum sub vapor (fără îndoială 
reprezentând apa); Leon n-a spus un cuvânt şi s-a apucat imediat de 
modelaj. cu ajutorul aceloraşi elemente ca şi înainte, modelând foarte 
rapid batoanele cilindrice, şi adăugând o placă foarte iscusit făcută, a 

realizat un scaun, şi o placă pentru spătar, şi mi-a spus: „Este un scaun”, 
scandând silabele. Am întrebat dacă scaunul este mulţumit de soarta lui 
de scaun, dacă l-a făcut pentru cineva. Nu mi-a dat nici un răspuns, nici 
la prima nici la a doua întrebare. Săptămâna următoare, a venit cu un 
desen al aceluiaşi vapor ca şi data precedentă, dar de această dată, 
pagina nu era suficientă pentru a conţine vaporul. Cele două capete, ca 
şi partea superioară a triunghiului pânzelor vaporului sunt în afara 
cadrului paginii. Carcasa vaporului ajungea la limita inferioară a paginii, 
ca şi casele din primele desene. A regăsit câteva elemente din scaunul 
pe care îl făcuse în cutia de modelaj, le-a luat, şi a refăcut încet obiectul, 
cu grijă. „Este scaunul”, a zis el; apoi, după o tăcere în care privea 
alternativ obiectul şi pe mine, mi-a zis: „Este mulţumit că este scaun”. 
(Era răspunsul la întrebarea mea din şedinţa precedentă). l-am spus: 
„Aşteaptă pe cineva ? - Da. - Atunci, probabil că cineva va veni şi se va 
aşeza pe el ?” Atunci a început să facă un omuleţ. O masă ovală, foarte 
netedă; i se adaugă o sferă reprezentând capul, şi încă doi cilindri curbați 
ca picioare. Apoi o „pălărie”, placă triunghiulară ascuţită în partea de 
sus, ca triunghiul pânzelor de la vapor, este lipită de bula capului. Şi, pe 
faţa anterioară a acesteia, a lipit două bule micuţe, în chip de ochi, şi în 
spaţiul dintre ele, face împingând cu creionul o gaură, pentru nas-gură. 
Fără urechi, păr, gât, şi nici braţe. Pune omuleţul întins pe pământ, în 
faţa scaunului. „Ce este asta ?” Nici un răspuns. „Este un omuleţ ?... Tu? 
- Da. - Vrei să te aşezi pe scaun ?”. Nu-mi răspunde. „Scaunul vrea ca tu 
să te aşezi pe el ?”. Fără să spună nimic, aşează omuleţul pe scaun şi, 
îndoindu-i picioarele, le face să atingă solul în faţa picioarelor scaunului; 
apoi apasă tare dosul omuleţului pe spătarul scaunului. „Este mulţumit 
omuleţul ? - Da”. Amândoi, în tăcere contemplăm îndelung obiectul pe 
care l-a făcut. Eu: „Ce se gândeşte omuleţul ?”. Nici un răspuns. „Este 


319 


prieten cu scaunul ?”. Nici un răspuns. „Scaunul este mulţumit ? - Oh, 
da”, spune Leon repede cu un accent de convingere. Şi adaugă: „Este 
mai mulţumit decât omuleţul”. Îl privesc întrebător. „Ei bine, da, când el 
va pleca, îi va păstra şezutul, omuleţului, şi el nu va mai avea şezut”. A 
schiţat un muc surâs sarcastic. L-am întrebat: „Dar îşi va păstra capul, 
spatele, picioarele ?”. Nici un răspuns, dar o mimică ce-mi pare aceea a 
unui copil aflat pe oliţă, care împinge pentru a defeca, umflându-şi 
pântecele. Şedinţa s-a încheiat fără cuvinte. 

Săptămâna următoare, mama a cerut să-mi vorbească singură; într- 
una din zilele săptămânii, veniseră, dimineaţa foarte devreme, să-l 
aresteze pe soţul ei; din fericire, era ascuns în groapa din grădină, şi nu l- 
au găsit. Nu-l căutaseră. Le-au pus întrebări, ei şi copiilor pe care i-au 
trezit şi i-au sculat din paturi. Ea spusese ceea ce se înţeleseseră să 
spună: că soţul ei plecase în zona neocupată, şi că nu avea veşti de la el. 
l-au interogat pe copii, dar ei nu au răspuns, abia se treziseră. L-au 
dezbrăcat pe Leon, nu ştia pentru ce. Şi i-au spus că avea dreptul să 
divorţeze. l-au întrebat pe copii unde era tatăl lor. Ei au răspuns că nu 
ştiau. De atunci, Leon este tulburat. A făcut în pat, a vomitat după 
plecarea poliţiei, şi a avut diaree toată ziua. Am întrebat-o: „Nu începuse 
diareea asta înainte de venirea poliţiei ?” (imi aminteam mimica sa de 
defecare şi perplexitatea mea privind ceea ce ar fi putut semnifica). „Ba 
da, mi-a răspuns ea, aveţi dreptate. A doua zi după ultima şedinţă, a 
început diareea”. Şi tocmai, ceea ce a surprins-o, nu în timpul zilei, ci în 
pat. În schimb, nu a vomitat decât după plecarea nemților, şi tot de 
atunci, de trei zile, făcea pipi în pat. Mi-a precizat atunci că nu mai 
făcuse pe el foarte timpuriu, pentru că ea fusese foarte atentă la asta, şi 
schimbase copiii imediat ce se udau pentru a evita răceala ucigătoare 
pentru burtica bebeluşilor (fraţii şi surorile morţi când erau foarte mici). 

Am întrebat-o dacă ştia de ce soldaţii germani îl dezbrăcaseră pe fiul ei. 
„Nu”. l-am explicat atunci că o făcuseră pentru a vedea dacă Leon este 
circumcis. Nu cunoştea nici termenul nici ce însemna el. Nu remarcase că 
soţul ei era circumcis ? Nu, dar nu ştia nici cum este „asta” la bărbaţi (se 
referea la penis). Îşi amintea că, atunci când au avut primul raport 
sexual, soţul ei i-a spus că putea să se uite, dar că trebuia să ştie că el 
este evreu. Ea i-a răspuns că nu ştia ce înseamnă, dar că asta nu 
schimba nimic, pentru că îl iubea. Şi, până la purtarea obligatorie a stelei 
galbene, pe care ar fi trebuit să o accepte pentru că era evreu, nu a ştiut 
nimic mai mult şi ignora în continuare ritualul circumciziei. „Aha, deci 
pentru asta l-au dezbrăcat! Ca să vadă! Căci m-au întrebat dacă copiii 
erau evrei şi am răspuns că soţul meu era francez, că eu eram 
franţuzoaică, şi copiii de asemenea”. De fapt, soţul ei, ca mulţi alţi evrei, 
se crezuse un cetăţean protejat de Franţa, din moment ce fusese 
naturalizat şi fusese chiar mobilizat sub drapelul ei. A adăugat că, în faţa 
primejdiei de a fi arestat, tatăl plecase efectiv ca să încerce să treacă în 
zona liberă şi că, dacă găsea acolo o locuinţă, îl va urma şi ea acolo 
împreună cu copiii. 

Mama a plecat. A venit Leon, cu un aer foarte obosit. A mers direct 
de la uşă la scaun, fără a se mai sprijini deloc de zid, nu s-a mai prăvălit 
pe scaun nici pe masă. A rămas aşezat normal pe scaun, şi m-a privit. 
Nici desen, nici modelaj. l-am vorbit despre ceea ce-mi spusese mama 
lui. Leon mi-a spus că tatăl lui plecase „de-adevăratele” şi că vor merge 
să-l reîntâlnească împreună cu Mama şi cu sora lui când va găsi o casă 
acolo unde nu este război. l-am vorbit despre modelajul lui de data 
trecută, şi de spătarul scaunului care vroia să păstreze şezutul băiatului. 
Mi-a povestit atunci că mama deja îmi spusese, când îi vorbisem, în 


primele şedinţe - şi adesea singură, Leon o lăsa câtva timp cu mine, din 

pricina lentorii sale şi a desenului în curs de elaborare. „Când eram mic, 
şi sora mea la fel, Mama vroia să rămânem pe oliţă şi ne lega”. Lui îi 
plăcuse asta ? Nu ştia dacă îi plăcuse, dar surorii lui nu-i plăcuse. Ea a 
tipat atât de mult încât mama nu i-a mai făcut şi ei asta: sora mai mică 
nu a mai fost legată; atunci, mama nu a mai făcut asta nici cu el. Îşi mai 
aminteşte al ce vârstă s-a întâmplat asta ? Trebuie să fi avut patru sau 
cinci ani, în Bretagne, după ceea ce mi-a spus el sau, cel puţin, din ceea 
ce am înţeles eu din ce mi-a spus el. Am înţeles mai ales că bunica nu 
vroia ca fetiţa să plângă, şi de aceea mama nu a mai făcut asta cu ea. ŞI 
atunci, a procedat la fel şi cu el, care totuşi nu plângea. Era cu siguranţă 
vara în care a început ritualul cu căţeaua cu pui. l-am vorbit despre 
faptul că făcea din nou pipi în pat. „Mama spune că este din cauză că au 
venit soldaţii să-l caute pe Tata şi că mi-au făcut frică. - Este adevărat 
asta ? Ţi-e frică ?”. Nu ştia. „Ce vroiau soldaţii ? - Vroiau să vadă pe unde 
fac pipi” a răspuns el cu o mimică puţin stânjenită. l-am explicat atunci 
ce este circumcizia, care dovedeşte că bărbatul sau băiatul este evreu, 
sau nu. Dacă este evreu, este circumcis, este la fel ca şi botezul, dar asta 
se vede. Se îndepărtează băieţeilor pieliţa pe care o au la capătul pe 
unde fac pipi - pentru care i-am spus numele real de penis, ca şi pentru 
pielita care era prepuţul - şi această pieliţă foloseşte la acoperirea 
capului penisului - pe care l-am numit gland. l-am spus că, în acea zi, în 
familia tatălui său, a tatălui tatălui său, etc., se pune numele băiatului. 
Este o sărbătoare cum este botezul în familia mamei sale, în Bretagne. 
Când el a fost botezat la biserică, împreună cu sora lui, tatăl nu fusese 
acolo pentru că era soldat; dar scrisese că era de acord ca el şi sora lui 
să fie botezați creştini. În acea zi, nu se tăiase nimic la penisul său, s-a 
pus doar apă pe creştetele lor, şi li s-a spus prenumele. Am profitat, 
pentru că vorbeam despre penis şi prepuţ, şi am vorbit despre erecţia 

penisului, şi l-am văzut atunci pe Leon ascultându-mă cu multă atenţie. 
Am remarcat în această şedinţă că, vorbind despre plecarea tatălui şi 
despre dezbrăcarea de câtre nemți, ritmul său verbal devenise aproape 
normal, cu, unele momente, de tăcere ca de siderare, cu un aer 
indiferent: puţin ca un bâlbâit care se opreşte înainte de a găsi cuvântul 
care să îi permită să îşi reia fraza. Am tăcut şi eu, după ce am vorbit 
despre penis şi circumcizie, apoi am spus: „Ştii care este diferenţa între 
fete şi băieţi ?” El mi-a răspuns: „Mămicile au bebeluşi, fetiţele nu au, şi 
nici tăticii. - Dar tu ai ? - Eu, da. Am puţine ţâţici, am mai multe decât 
sora mea, dar nu ca mama mea. - Şi nu ai observat că sora ta nu poate 
face pipi ca tine ? Că ea nu are pe unde face pipi ca tine ?” Mi-a răspuns: 
„Nu, au păr care le ascund, doar că taţii au păr pe burtă! ca şi pe faţă, şi 
nu au părul blond ca fetele”. 

Culoarea părului ? Sora lui era blondă ca şi mama lui, el şaten ca 
tatăl lui care era brunet (şi avusese, spunea el, părul de aceeaşi culoare 
ca şi el când fusese mic). Va deveni brunet când va creşte. l-am spus în 
cuvinte exacte realitatea diferenţei între sexe, absenţa penisului la fete 
şi femei, l-am întrebat ce ştie despre toate astea, şi îmi spune. Mi-a 
răspuns că îi pare bine că asta nu va creşte la sora lui, dar la mama lui... 
credea că ea are. Nu îi spusese ea asta. O întrebase? „Nu, nu am 
întrebat-o. Dar vacile, ele au patru, cu lapte pentru viței. Dar nu este la 
fel, la capre cred că sunt două. La câini, este ca la mame. Dar ele nu au 
păr acolo”. Îmi arată locul unde este buricul său, pe mijlocul burţii. „Ele 
au mulţi pui, şi este bine, să îi hrănească cu mai multe ţâţe pe burtă, dar 
îi îneacă după aceea”. 

Citez din textul exact, pe care l-am scris pe măsură ce el vorbea, 


într-un ritm normal. Asistam la o dezlegare a cuvintelor, ca desprinderea 


! N.A.: Abdomenul este confundat cu toracele, ca şi la corpul nediferenţiat al omuleţului 
modelat. 

excrementelor, am putea spune, privind fantasme ale imaginilor corpului 
disparate şi confuze. Toate acestea pornind de la un scaun, o mobilă, şi 
de la un şezut obiectalizat. Modelajele acopereau idei vagi şi angoasante 
de viol, castrare, confundând sexul, părul, sânii, buricul şi judecăţile 
morale. Foarte bine că sora lui nu avea pe unde face pipi ca el şi nici 
sâni, foarte bine că el este ca mama lui, incredibil însă că mama lui nu 
are penis, dar sfârcurile le are cu adevărat, totuşi. 

Cura se apropia de final. Eram conştientă de asta, sau cel puţin 
speram asta pentru această familie pentru că trebuiau curând să plece în 
zona liberă, dacă tatăl reuşea să treacă linia de demarcaţie, cum îi 
doream. În cursul şedinţelor următoare, mama a venit deliberat singură 
înaintea lui Leon, pentru a-mi vorbi despre întrebările pe care îl sfătuisem 
pe fiul ei să i le pună. Ca urmare a discuţiei noastre, în fapt, îi spusesem 
lui Leon să vorbească cu mama lui despre tot ce vorbisem împreună. Ea 
fusese foarte stânjenită. Nu ştia cum să vorbească despre lucrurile astea. 
Am făcut atunci şedinţa în trei, mama, Leon şi eu, ei doi vorbindu-şi, şi ea 
cerându-mi din priviri să o ajut să răspundă. Genitudine, aceea a lui 
Leon, erecţie, concepţie, sarcină, naştere, aceea a lui Leon, alăptare, a 
sa, naşterea surorii mai mici, conformaţia sexuală a fetelor şi a femeilor 
adulte, viitorul social al fiecăruia dintre ei, el şi sora lui, interdicţia 
incestului la oameni: totul a fost spus prin asocierea cuvintelor şi ideilor. 
În momentul în care incestul era în discuţie, mama a intervenit pentru a 
vorbi despre căţeaua de la bunica din Bretagne. Leon i-a spus, tăindu-i 
vorba: „Da, ea a avut pui cu fiul ei căţel”. Asta mi-a permis să-i explic că 
ceea ce se poate întâmpla la animale nu se poate şi la oameni. Leon mi-a 
spus atunci că profesorul lui de pian nu este căsătorit, că este căsătorit 
cu muzica, că i-a spus lui asta, şi că este mai bine. Mama a zâmbit 


amuzată. l-am spus că este cu toate acestea un bărbat, şi că există 

muzicieni, pianişti, care se căsătoresc cu femei, fiind în acelaşi timp 
devotați muzicii, şi care au copii, dar nu cu muzica, ci cu femei. Leon a 
spus: „Dar dacă sunt însuraţi, trebuie să divorţeze. Nemţii aşa au spus. 
Dar asta costă scump”. Mama l-a privit, surprinsă!. l-am spus că, atunci 
când te iubeşti aşa cum se iubesc mama şi tatăl lui, nu divorţezi; că 
nemţii au pronunţat acest cuvânt pentru că ei cred că oamenii care sunt 
evrei cum este tatăl lui, nu sunt buni; şi am adăugat că ei spun asta 
pentru că sunt proşti. Mama lui, nu va divorța, şi foarte curând, se vor 
reuni cu tatăl lui, care a plecat în zona liberă. Am schiţat rapid o hartă a 
Franţei, pentru a-i explica ce înseamnă zona ocupată, zona liberă, linia 
de demarcaţie, toate aceste cuvinte ce se utilizau frecvent în jur la epoca 
respectivă. 

La sfârşitul şedinţei, mama m-a întrebat dacă o poate aduce şi pe 
fiica ei, care dorea şi ea să ştie lucrurile acestea ca şi fratele ei, pentru că 
ea, mama, nu ştia ce să răspundă, având în vedere că ea însăşi nu 
fusese niciodată nimic învățată. Nu ştia cum se pot spune astea. Leona 
fost de acord ca sora lui să vină. Şedinţa următoare, care era de fapt 
ultima, a fost împreună cu cei doi copii şi cu mama. Fetiţa ştia despre 
absenţa penisului la fete şi despre maternitate. Dar nu ştia despre 
penetrarea necesară fecundării. A asociat imediat cu căţeaua bunicii şi 
împerecherea câinilor pe stradă, despre care vorbise cu prietenele ei. 
„Se urcă deasupra, se lipesc, nu este frumos”. Am vorbit despre 
interdicţia incestului la oameni, ceea ce a făcut-o visătoare. Apoi am 
văzut-o schimbând ocheade cu mama ei. Aceasta a spus: „Uite că te-ai 
păcălit, tu care spui tot timpul că o să te măriţi cu Tata!”. l-am răspuns: 
„Toate fetiţele spun asta când sunt mici, pentru a se amuza, dar, 


crescând, învaţă adevărul. Mama ta nu s-a măritat cu bunicul tău, adică 


! N.A.: Căsătoria ei, în Bretagne, dacă ar fi mers împreună cu soţul ei şi cu martorul, un prieten 
de la atelier, ar fi costat prea scump; de aceea se căsătoriseră la Paris, plătindu-i drumul 
mamei ei. 

tatăl ei; tatăl tău nu s-a însurat nici cu mama nici cu sora lui”. (Vorbisem 
de sora tatălui, despre fotografia ei). Ea a râs şi a spus: „Bine, fără asta 
nu aşi fi avut Mamă. - Exact, i-am răspuns, copiii tăi, cei pe care îi vei 
avea cu un soţ, care acum este un băiat pe care nu îl cunoşti, o vor avea 
bunică pe mama ta, iar tatăl tău va fi bunicul lor. Şi dacă fratele tău se 
însoară, ei bine, tu vei fi mătuşa copiilor lui, iar el va fi unchiul copiilor 
tăi”. Leon a luat cuvântul atunci, şi a spus: „Eu n-o să mă însor 
niciodată...Sau poate... Dacă o să mă însor, o s-o fac cu profesorul meu 
de pian. Dacă nu, o să fiu...”. N-a mai continuat pentru că sora mai mică 
a început să râdă: „Asta nu se poate, un domn care se însoară cu un alt 
domn. Un domn se însoară întotdeauna cu o doamnă. - Da, a zis Leon, 
atunci am să fac ca şi el, o să mă însor cu muzica”. l-am răspuns: „Da, 
poate”. lar sora, furioasă: „Haide, nu-i drept, muzica, nu este o doamnă, 
pentru că eu vreau să fiu mătuşă, şi atunci trebuie să te însori, fără asta, 
eu nu pot deveni mătuşă, muzica nu poate face copii!” Cei doi copii se 
tachinau pe această temă, mama a zâmbit, amuzată, ne-am spus adio şi 
familia a plecat. 

Am primit o scrisoare de la mamă care ne spunea că are prea mult 
de lucru, că era prea ocupată pentru a-l mai aduce pe Leon; îşi pregăteau 
bagajele. Urma să plece în zona liberă unde soţul ei găsise de lucru şi o 
locuinţă pentru ei. Leon era foarte bine. Colegii de la atelier îl găseau 
foarte schimbat, şi scrisoarea continua spunându-mi asta în detaliu. La 
şcoală începea să citească bine, să scrie şi să socotească, şi avea note 
bune în fiecare seară. Se distra sărind într-un picior, şi începea chiar să 
se joace cu mingea şi să alerge. Scrisoarea continua: mama se speriase 
foarte tare într-o zi când se întorsese acasă şi copiii nu erau acolo; îi 
găsise ascunşi în groapa din grădină, ca să-i joace o farsă. Continua 
spunându-mi nerăbdarea ei de a-şi regăsi soţul şi încheia mulţumindu-mi: 

ar trebui spus mamelor că este de necrezut că doctorii nu au găsit mai 
devreme ce avea el că nu era ca ceilalţi; a adăugat că nu se mai jucau 
de-a căţeaua cu puii (cum îi recomandasem), asta o priva puţin, dar 
înţelesese ce i-am spus, şi că era pentru binele copiilor. Soţul ei şi copiii 
erau totul pentru ea, şi ea vroia să facă totul pentru ca ei să fie bine şi 
fericiţi. 


Am descris cazul lui Leon în întregime, şi cu detalii, pentru a face 
înţeles modul în care psihanaliza copiilor permite observarea funcţiei 
inconştiente, organizatoare, a simbolismului corpului acţionează de la 
vârsta orală şi anală a libidoului, înaintea oricărei reflectivităţi conştiente, 
şi cum narcisismul acestui bărbat sau femei în devenire investeşte 
viitorul său sexual, care depinde deci de modul în care copilul este îngrijit 
şi educat, cu mult înainte de a cunoaşte particularităţile diferenţelor între 
sexe. Vedem foarte limpede aici consecinţele care au urmat, pentru 
dorinţă, la constituirea imaginii corpului şi efectele asupra atitudinii 
schemei corporale a lui Leon, consecinţe ale educării cu dragoste a unui 
copil legat de scaun. Această imagine a corpului, a unui subiect a cărui 
dorinţă era interzisă motricităţii, s-a jucat la nivelul schemei corporale 
însăşi, inhibând potenţialităţile neurologice sănătoase, rămase totuşi 
intacte. Motricitatea, agilitatea părţilor distale, mâini, degete, laringe, 
ochi, picioare, era posibilă, dar nu şi coeziunea imaginilor între ele, şi 
deci a tonusului articulat al schemei corporale. În plus, văzându-l pe Leon 
mai întâi cum îi lipseşte şezutul şi spătarul în reprezentarea unui scaun, 
ilustrând absenţa reprezentării propriului spate şi şezut din schema sa 
corporală, înţelegem că acest copil care n-a avut niciodată o jucărie la 
îndemână şi care, legat de scaunul său, doar i-a privit trăind pe adulţi, a 
dezvoltat o aparentă debilitate mintală, ideativă, verbală şi corporală; 

dar a păstrat şi chiar a dezvoltat, asemenea adulţilor, o potenţială 
agilitate a degetelor, văzând lucrând, cosând, toate acele mâini 
pricepute din atelierul de confecţii, şi introiectând ceea ce vedea. Am 
văzut în acest caz cum aceeaşi educaţie a fost trăită şi integrată cu mari 
pagube de către băiat dar nu şi de către fată, cu treisprezece luni mai 
mică decât el. nici ea nu îşi putea încă rezolva Oedipul, dar cel puţin, ea 
îl începuse. Prin a-l „începe”, vreau să spun: să fantasmeze mariajul 
incestuos cu tatăl său. În timp ce Leon nici măcar nu îşi începuse 
Oedipul, datorită unei identificări canine, de căţelandru, ca şi sora lui, a 
unei mame căţea, fără îndoială incestuoasă imaginar în privinţa 
părintelui iubit, soţul ei, tatăl copiilor săi, dar care nu era dorit sexual în 
calitate de bărbat. 

Şi apoi, ceea ce nu am spus, la toate acestea se adăuga trunchierea 
patronimului patern. Mama mi-a spus asta, nu mai ştiu la care şedinţă. 
Era scris chiar şi în dosar. „Cutare”, zis „Cutare”. | se spunea, de fapt, 
„Karpo” în loc de Karpocztski, sau chiar mai complicat. Mama nu putea 
pronunţa exact numele legal al soţului său. Leon auzise acest nume, 
diferit de cel pe care îl cunoştea, doar din modul în care era numit la 
şcoală, încă din prima zi la şcoala din Bretagne, dar pe care nu-l ştiuse 
când mergea la grădiniţă la Paris, unde copiii erau strigaţi după 
prenume. La atelier, în viaţa curentă, părinţii şi el însuşi, prietenii lui, la 
şcoală, pronunţau doar primele două silabe ale patronimului patern, 
numele întreg fiind considerat prea complicat pentru gurile franceze. 
Este probabil ca această mutilare a patronimului patern şi revelaţia pe 
care o avusese la şcoală îşi adăugaseră impactul simbolic mutilator la 
confuzia imaginară relativă, la Leon, a diferenţei sexuale, în raport cu 
care nu primise o castrare umanizantă. Asta trebuie să fi supra- 


determinat un simbolism de infirmare ce a condus la identificarea unui 


328 


subiect uman cu un semi-individ feminin sau asexuat, mamifer, culoarea 
părului fiind singura caracteristică a corpului său, ce se asemăna cu cel 
al tatălui său. Jocul de-a căţeaua cu pui, care exista de mult timp, cel 
puţin de trei ani, în fiecare duminică, se continuase după faimoasă vară a 
botezului, moment pe care sora îl trăia împreună cu el şi cu mama sa, în 
absenţa tatălui. În acel an fuseseră separați de tatăl lor, mobilizat timp 
de mai mult de un an, până la sfârşitul lui 1940. Jocul cu mama 
permanentizase identificarea canină de la epoca respectivă, când 
căţeaua bunicii făcuse pui despre care spunea că sunt ai fiului său. Ceea 
ce îi dăduse, în relaţia familială a lui Leon cu mama sa, pe-atunci singură 
cu ei, fără prezenţa unui bărbat, autorizarea imaginară a incestului, dar 
fără a vorbi despre asta. Deplasase această fantasmă asupra scaunului, 
lent construit din elemente de formă falică asamblate, şi care, luând în 
posesie omuleţul modelat (care, prudent, ezitase să se aşeze pe el), avea 
o plăcere sadică de a-l deposeda de spatele şi bazinul său. Prin asociaţii 
referitoare la Tata care nu trebuia să afle asta (ştiţi cântecul de marş pe 
care îl cântă toţi copii de la grădiniţă: „Am pierdut nota do la clarinet, vai, 
dacă Tata, ar şti asta ?”) despre care am înţeles că avea o legătură cu 
Oedipul, dar care nu a fost explicată nici de el nici de mine. Vedem cum, 
în psihanaliza copiilor, ceea ce este exprimat prin modelaj, desen, cele 
câteva cuvinte şi asociaţii pe care copilul i le adaugă, dau valoare de vis 
la ceea ce este spus în şedinţă; şi în care poate fi decodificat, ca în cazul 
unui vis, travaliul inconştientului care, la întâlnirea unui psihanalist 
(terapeutul), îşi expune problematica, în timp ce terapeutul, punându-şi 
şi el inconştientul în serviciul curei, asociază liber. Numai prin agilitatea 
degetelor şi vocalizările laringiene într-un tempo rapid de cântec fără 
cuvinte, narcisismul de băiat al lui Leon, subiect al dorinţei, ce nu fusese 


încă interzisă înainte de înţărcarea lui, la un an, în manifestările 


329 


pulsiunilor sale active, fuseseră interzise în integritatea sa de viitor 
bărbat. Sexualitatea orală a lui Leon, mergând spre genitalitatea viitoare, 
fusese barată, aproape în întregime, în momentul înţărcării, în acelaşi 
timp cu apariţia libidoului anal, datorită restricţiei impuse mâinilor şi 
braţelor lui, apoi întregului său corp. Se blocase în toate articulările 
labiale, dentale, coloana falică de aer laringo-traheală. Sexualitatea sa 
anală nu investise pulsiunile falice active în corpul său, în schema 
corporală scheleto-musculară. Această prevalenţă a pulsiunilor pasive 
inhibase tonicitatea articulaţiilor scapulo-umerale, sacro-iliace, coapse şi 
genunchi, dând această absenţă de structură verticală care la prima 
vedere s-ar fi spus că era un fel de miopatie organică. Limbajul său bizar 
îi permitea să nu se identifice nici vorbirii cu accent a tatălui său nici 
modului de a vorbi al femeilor, mama şi sora sa: astfel rezista inconştient 
identificării feminine. Dar totul trebuia blocat: atât în articularea activă a 
inteligenţei sale, în articularea verbală, linguală şi bucală, şi în joncţiunea 
ce trebuia făcută între percepțiile optice şi vorbirea sa, pentru a pronunţa 
fonemele compuse de litere sau notele pe care le putea citi. Nu putea 
nici scrie nici citi, după spusele învăţătoarei sale; dar probabil, cu 
răbdare i s-ar fi putut permite să înveţe literele, să le citească cu ochii, 
fără să pronunţe fonemele, cum remarcase profesorul său de pian că 
făcea cu notele muzicale a căror reprezentare grafică, decodificată de 
ochii săi, treceau direct prin intermediul degetelor la execuţia la pian. Pe 
scurt, narcisismul său fundamental rămăsese marcat de o etică orală 
pasivă sau aproape, dar Leon, păstra o dorinţă masculină în relaţia sa cu 
lumea, cu lucrurile, şi în spaţiu. Relaţia sa în schimburile interpersonale 
era aproape în întregime o relaţia obiectalizată, pe care desenul stereotip 
al casei îl ilustra. Efectul reeducării nu putea decât să îl facă mai 
obsesional într-o inhibiţie crescândă. Schema sa corporală era invalidată 

de o imagine a corpului în care, pentru a fi valoros pentru mama lui, 
trebuia să accepte să fie obiectul său parţial erotic, oral sau anal, adică 
fragmentat, fragmente menținute împreună de scaunul exterior prădător 
în mod oral. Era obligat, pentru a menţine fragmentele în coeziune, 
pentru a menţine întreagă această schemă corporală, să găsească 
permanent un sprijin, lucru sau persoană, un tutore fizic, exterior 
corpului său gata să se desfacă precum un puzzle. 

Prin intermediul acestui caz clinic, înţelegem cum şezutul, care, la 
început, pentru embrion, este o regiune caudală, devine succesiv o 
regiune ce emite urina in utero, apoi o regiune uro-excremenţială şi 
genitală, apoi o regiune a unui tonus specific al verticalităţii pentru 
schema corporală a centurii pelviene, cu cele două prelungiri ale sale 
care sunt membrele inferioare, la început nefuncţionale. Apoi, în această 
regiune a bazinului, urmează focalizarea uro-genitală, imagine a 
trebuinţelor, şi a treia focalizare, cea a sexului la băiat, sub forma celui 
de-al treilea membru, penian, care nu are la început decât senzațiile 
substanţiale funcţionale - urinare la băiat. Cu toate acestea penisul este 
erectil în cursul micţiunii urinare a băieţilor până în jur de douăzeci şi opt 
sau treizeci de luni. Atunci, în câteva zile, datorită dezvoltării organului 
numit veru-montanum, penisul în comunicare cu vezica rămâne flasc, şi 
intră în erecţie când comunică cu veziculele seminale, în acest moment 
al dezvoltării lor fiind nefuncţionale. La băiat, atât trebuinţa cât şi dorinţa 
genitală, la începutul vieţii, până la douăzeci şi opt sau treizeci de luni, 
sunt deci însoţite de o imagine peniană erectilă. La fată, semnalul vizibil 
al senzaţiilor sexuale, penisul, acest al treilea membru inferior al 
băieţilor, este absent. Dar funcţia urinară este prezentă. Clitorisul şi 
vulva sunt organe erectile, unul falic, celălalt orbicular la intrarea în 


vagin. Ele sunt invizibil sensibile la întîlnirea fetei cu alte persoane care 


suscită în ea o atracţie afectivă sau fizică. Funcţia urinară excremenţială 
poate fi confundată cu funcţia anală. Dealtfel, în limbaj, mamele vorbesc 
adesea de fund „mic” sau „mare”: „treaba mică” sau „mare”. În afara 
olfacţiei, care diferenţiază foarte bine emisia urinară de cea a scaunului, 
copiii nu sunt abilitaţi să facă diferenţa între defecare, micţiune şi 
sexualitate. Şezutul se poate obsesionaliza, devenind ca un obiect static, 
dacă postura aşezat este prea mult timp impusă bebeluşilor, care 
trebuie, pentru ca schema corporală să devină dinamică şi motorie, să 
experimenteze progresiv în spaţiu agilitatea devenită posibilă graţie 
dezvoltării lor neuro-musculare. Trebuie făcuţi să se mişte, să împingă, 
să tragă, obiecte, mobilă, să apuce, să schimbe locul obiectelor 
prehensibile, să le arunce, să le ia din nou, să se simtă stăpâni ai acestor 
obiecte parţiale în spaţiul exterior corpului lor. Acest control asupra 
obiectelor exterioare, asociate adulţilor, este o deplasare a controlului 
asupra obiectelor parţiale digestive din interior, alimente, urină, 
excremente. Când dezvoltarea măduvei spinării le permite, copiii de 
ambele sexe trebuie să se aşeze, să se caţere, să-şi deplaseze corpul în 
şezut, apoi în patru labe; şi, când coada de cal, dezvoltându-se, oferă 
reperele senzorio-motorii, graţie maturizării terminaţiilor nervoase fine 
ale picioarelor şi perineului, apare plăcerea mişcării în patru labe, apoi pe 
cele două picioare, împingând un scaun sau sprijinindu-se de un suport 
fix înainte de a-l părăsi pentru a merge, apoi pentru a fugi, a sări, şi a 
face acrobaţii pentru simpla plăcere. 

La Leon, copil pasiv, țesuturile infiltrate, reprezentarea de mamifer, a 
câinilor în patru labe, nu permitea verticalitatea. Această reprezentare 
era raportată la urcarea în pat, la căldura mamei cuibărită în pat cu sora 
mai mică, toate acestea concomitent cu o imagine incestuoasă şi 


fecundă a puiului de câine cu mama sa. Această maternitate a căţelei, 

care a făcut pui, alăptarea lor, pe care el a observat-o, cum putuse să o 
vadă şi pe mama lui alăptând-o pe sora lui, aceste imagini scopice 
conştiente înregistrate în memoria sa, nu erau deci complet străine de 
raportarea la oameni; dar simbolizarea umană îi era carambolată în toate 
stadiile. Stadiul oral şi cel anal al bazinului făceau din el un obiect parţial 
ce aduna (aport alimentar) sau scădea (eliminarea excrementelor), 
asociate ambele operaţiilor de adunare şi de scădere ale calculului 
simbolic. Ceea ce ar fi permis lectura şi calculul era invalidat prin 
fragmentarea imaginii corpului şi a efectului său asupra schemei 
corporale. Stadiul uro-genital era confundat cu imaginile de bază 
ventrală şi caudală statice (presupusul păr din jurul ombilicului la bărbaţi, 
numit burtă). Ceilalţi aveau bazin, mămicile şi tăticii, dar el nu. 

Asamblarea centură scapulară - centură pelviană prin coloana 
vertebrală ce le reuneşte face articularea coezivă şi tonusul imaginabil al 
schemei corporale. Ori, la acest copil, nu existau decât fragmente 
împiedicând coeziunea ce se dobândeşte prin experienţele mişcării şi a 
liberului joc al unui corp ce construieşte, prin eşecuri şi reuşite, 
posibilitatea de a exprima acest corp şi de a-şi face o reprezentare a 
schemei corporale; care este o abstractizare pre-conştientă şi conştientă 
a puterilor actuale ale corpului animat, în calitate de Eu, temporo-spaţial 
printre alţii, Tu. Stadiul oral, pentru Leon, era legat de mamelele 
presupuse peniene şi de pântecele lactifer al căţelei („Dar după aceea, 
căţeii, sunt înecaţi”). Subiectul uman fiind dealtfel confundat de mama 
însăşi cu un animal falic, căţeaua, având un căţelandru, tată al propriilor 
pui; mama se juca identificându-se cu câinii şi copiii imitau fantasma 
mamei. 

În privinţa tatălui, acesta era redus, pentru Leon, la semnificaţia 


fragmentată a primelor silabe ale numelui său de familie şi la vorbirea sa 

cu un accent deosebit care justifica vag, legat de dezbrăcarea băiatului 
de către nemti şi de faptul că trebuia divorţat de un evreu conform Legii, 
ceea ce spusese mamei lui polițistul care venise să îl aresteze pe tatăl 
lui. Bărbatul care, prin ceea ce spusese, declanşase o reacţie sfincteriană 
necontrolată, îl făcuse probabil pe Leon-căţelul să se înece noaptea în 
pipi. Nu îi provocase frică, nu, dar spusese că împerecherea temporară a 
mamei-femelă cu tatăl său - mai mult evreu decât bărbat, dar mascul cu 
mama-femelă - trebuia să se termine. Tatăl lui, care prepara micul dejun 
de duminică, putea trece drept cel care creştea copiii-câini incestuoşi. 
Trebuie spus că Leon nu îşi cunoscuse bunicul matern, bunica bretonă 
fiind văduvă de mult timp. Imagoul masculin nu era, în ciuda naşterii 
surorii, cuplat genital, fără îndoială pentru că mama era frigidă. Pentru 
Leon, imagoul masculin patern părea deţinut de profesorul de pian, 
singurul care permitea investirea motricităţii dinamice a degetelor, pe 
clapele pianului, acei dinţi imenşi ai unui pian-obiect sonor, prin care se 
manifesta virtuozitatea lui Leon şi velocitatea ochilor săi de a descifra 
partitura muzicală: hârtia pe care notele şi ritmurile sunt imprimate pe 
două benzi de linii paralele, ce se puteau asocia probabil celor cinci 
degete ale mâinii în schema corporală, degete care pe care le investea, 
poate fragmentat, dar eficiente pentru plăcerea şi talentul excepţional de 
a cânta la pian. Acest profesor drag îl recunoscuse ca muzician, care se 
ocupase de el, şi care îi stima părinţii. El permisese, în sfârşit, subiectului 
să se exprime, atenuând infirmitatea sa prin ajutorul oferit de corpul său 
corpului copilului ai cărui umeri şi braţe nu erau capabile, singure, să 
susţină greutatea antebraţelor, a încheieturilor şi mâinilor. Restabilirea 
completă a acestui copil de opt ani s-a făcut prin transferul asupra mea, 
asociată cu relaţia în trei (eu, el şi mama sa), apoi, cu scrisoarea de la 
profesorul lui de pian într-o altă situaţie în trei (eu, el şi profesorul lui). În 

fine, cu mine, el, sora şi mama lui, aceasta fiind o situaţie în patru când 
am discutat despre tată şi primejdia, pentru el, de a circula, motiv pentru 
care nu putuse să mă cunoască; dar se interesa foarte mult de copiii lui 
şi în special de fiul lui, de venirile şi plecările pentru tratamentul lui, pe 
care mama lui le făcea în timpul serviciului, pentru a-l putea însoţi. 

Restabilirea lui Leon ne spune mai mult decât teoriile asupra 
schemei corporale infirme a unui organism integru neurologic, şi asupra 
modului în care imaginea inconştientă a corpului poate sta la originea 
acestei dereglări simbolice a funcţionării unui corp, pe care dorinţa de 
băiat cu dominantă ce devine falică în stadiul genital nu o poate investi 
fără pericol pentru etica elaborată în cursul relaţiilor inter-subiective din 
copilăria timpurie. 

Am văzut că, pentru Leon, imaginea corpului: 

1. nu avea o referinţă umană clară; 

2. era fragmentată ca în stadiul oral şi anal pasiv: nu primise nici 
castrarea orală (deşi, fusese înţărcat) nici castrarea anală, urmate de 
simbolizarea pulsiunilor de atunci interzise în expresia corp la corp; 

3. această imagine a corpului era ambiguă genital, ca să nu spunem 
că lipsea. Este sigur că travaliul psihanalitic a făcut în acest sens mai 
mult decât orice plasament într-un centru de sănătate mentală şi 
savanta reeducare specializată. 

Ceea ce a fost psihanalitic (diferit de o psihoterapie de reeducare 
psihomotorie) în istoria pe care am relatat-o, este că Leon însuşi a fost 
cel care a spus cuvintele şi a semnificat prin limbaj ceea ce permitea, 
prin transfer, ca subiectul să regăsească în el dorinţa. Psihanalistul nu 
ştia nimic despre plăcerea pasivă masochistă, simultan fascinantă şi 
redutabilă, pe care o avea Leon şi care îl susţinuse să trăiască. Cum era 
expresia sadică a zâmbetului său şi reacţia rapidă de a vorbi despre 

plăcerea prădătoare avută de un lucru în detrimentul unei fiinţe vii, care 
a adus schimbarea în cura sa. 

Aşa este întotdeauna, indiferent ce caz ni se adresează, şi chiar dacă 
nu întrezărim nimic privind aspectele generale ale unei imagini a corpului 
la un anumit moment al evoluţiei copilului. Spiritul modului meu de a 
lucra este de a clarifica procesele inconştiente al unui anumit copil, în 
relaţia sa cu o astfel de mamă şi un astfel de tată, şi să încerc să-i fac pe 
psihanalişti, prin exemple clinice, să-i asculte la fel pe alţii. În orice caz, 
trăirea fiecăruia, dincolo de procesele comune, nu o cunoaştem deloc. El, 
acest copil, acest altul, este cel care o poate şti. Graţie acestui lucru, 
ceea ce câştigă este, poate, o sensibilizare în a asculta, în sensul larg al 
termenului. 

Indiferent de cunoaşterea acumulată din experienţa cu alţii, nimic nu 
înlocuieşte observaţia cu toate simţurile noastre, a ceea ce vine din 
partea unei anumite fiinţe umane. Noi ştim, şi un caz cum este cel al lui 
Leon, prezentând un aspect de abrutizare, de debilitate, chiar de 
psihoză, o dovedeşte, că, dincolo de acest aspect, subiectul doritor este 
întotdeauna acolo. El caută să comunice cu subiectul prezent, acolo, în 
noi psihanaliştii, care suntem o altă fiinţă doritoare a speciei umane. 
Cum să îl întîlneşti ? Cum se vor întâlni aceste două părţi ale cochiliei, 
care sunt cei doi interlocutori ? Cum pot ajunge să facă asta, în mod 
simbolic, adultul psihanalist şi copilul pacient, fiecare de partea lui, ca să 
se întâlnească ? 

Psihanalistul nu este instruit decât prin propria experienţă de 
analizat, de fost analist, de istoria sa şi de propriile dificultăţi relaţionale 
în cursul istoriei sale, pe care a putut să le regăsească şi să le retrăiască 
împreună cu analistul său. De aceea, experienţa la care asistăm, când 


am devenit psihanalişti, în curele de copii este atât de prețioasă pentru a 

ne putea ocupa de alţi copii în curs de dezvoltare. Limbajul prin care se 
exprimă dorinţa unui copil în curs de dezvoltare, şi limbajul unui copil 
mai mare ce suferă de o tulburare, care îşi recuperează ordinea prin 
exprimarea dificultăţilor relaţionale din trecut pe care le retrăieşte cu 
analistul său în cadrul curei, este ceea ce ne serveşte drept mijloc de 
lucru şi care a permis folosirea psihanalizei în cura psihoticilor şi a 
copiilor. 

Nu ştiu ce ar fi putut deveni Leon într-un serviciu de sănătate 
mintală, loc de şcolarizare şi socializare în care personalul educativ este 
extrem de devotat şi adesea informat cu privire la psihanaliză, adică 
tolerant cu privire la modul de exprimare al copiilor foarte puţin conform 
cu ceea ce şcoala obişnuită aşteaptă de la ei. Am văzut deja eşecul, şi 
chiar agravarea stării lui Leon, după douăzeci de şedinţe de 
psihomotricitate. Cred că acest caz ne dovedeşte în ce măsură o 
investigaţie psihanalitică este necesară înaintea oricărei reeducări, şi nu 
după eşecul său, pentru orice copil care prezintă un coeficient de 
inteligenţă scăzut (Leon avea, la teste, un QI de 63, ori el fusese un 
bebeluş precoce), o debilitate psihică cel puţin aparentă, un 
comportament infirm (fără a se putea decela leziuni organice), un limbaj 
verbal şi motor aberant. O investigaţie psihanalitică, care să-i asculte pe 
părinţi, atâta timp cât este nevoie, este necesară, înainte de a decide 
dacă un copil pe care părinţii l-au adus la psihanalist, are nevoie de 
ajutor, suferă, dacă are nevoie sau nu de o educaţie specializată, alături 
sau nu de o cură psihanalitică, şi mai ales dacă i-ar fi profitabilă o 
separare de părinţii lui, pentru care trebuie pregătit, chiar şi în cazurile în 
care părinţii, ei, ar profita de pe urma separării, şi dacă nu ei, atunci 
ceilalţi copii ai lor. Întreaga familie, atât bunicii cât şi părinţii, fac parte 


din istoria unui copil care nu se simte bine. Asta nu înseamnă că trebuie 

să se simtă vinovaţi. Mama lui Leon nu era cu nimic vinovată de tot ceea 
ce se petrecuse dar care, totuşi, i se datora, dar se datora şi complicităţii, 
sensibilităţii particulare a lui Leon. Sora lui mai mică, nu suportase 
coerciţia motorie a mamei sale, care credea că face bine, când a vrut să 
i-o impună. Responsabilitatea debutului unei tulburări de dezvoltare nu 
revine doar părinţilor. 

Uneori, complicitatea dorinţei între copii şi părinţii lor poate impieta 
viitorul copilului, şi chiar viitorul relaţional al părinţilor cu copilul lor. Este 
tocmai ceea ce psihanaliza permite să se studieze. Leon fusese păcălit, 
„pervertit” este cuvântul corect, de iubirea pentru mama lui, fără 
îndoială, pentru că era băiat; sora lui însă nu se lăsase păcălită. Dar Leon 
avea o sensibilitate excepţională, o inteligenţă intuitivă şi reflexivă, 
potenţialităţi libidinale precoce, bogate în pulsiuni pasive, şi Dumnezeu 
ştie cât le-a exploatat, aceste pulsiuni pasive. Nu vom termina de căutat 
şi de găsit motive pentru această cădere a lui Leon în cursa unui statism 
angoasat de fragmentare. Important era: cum să fie ajutat să găsească o 
ieşire din acest blocaj la care era supusă comunicarea sa ? Este o 
descoperire la care formațiunea psihanalizat-psihanalist, şi studiul 
analitic al relaţiei de transfer, poate conduce. 

Pornind de aici, încă o dată, ce ar fi devenit Leon într-o instituţie 
medico-pedagogică ? Dificil de prevăzut. Dar aceea ar fi părut o separare 
artificială, şi intolerabilă atât pentru el, cât şi pentru ai lui. Leon ar fi 
trebuit să suporte într-o astfel de instituţie, toţi copiii aberanţi ce sunt 
primiţi acolo, şi toţi sau aproape toţi suscită interesul, afecțiunea 
adulţilor devotați copilăriei marginale; pentru fiecare din aceşti copii, 
care fiecare în felul său este o corabie în derivă, prost condus, există un 
adult care încearcă să îl ajute să poată naviga. Dar ce motivaţie ar fi 
putut avea Leon pentru a ieşi din închiderea în sine în care se afla ? Ce s- 

ar fi întâmplat cu educaţia lui muzicală ? Agresat de copii caracteropaţi, 
fineţea sensibilităţii lui Leon şi lentoarea reacţiilor sale l-ar fi făcut să se 
închidă şi mai mult, poate chiar să se bucure în mod masochist de aceste 
agresiuni. 

Spiritul educativ ce conduce lucrul în instituţiile medico-pedagogice 
se realizează prin metode care vizează utilizarea de către aceşti copii a 
ceea ce le rămâne din posibilităţile lor care nu s-au dezvoltat, sau care 
nu au fost încă refulate. Un mediu social afectiv pseudo-familial, para- 
familial, tolerant, exersează asupra lor o îndrumare instruită într-un 
climat ce se doreşte securizant. Anumiți copii, neglijaţi în familie de către 
nişte părinţi lipsiţi de disponibilitate faţă de ei, găsesc o atenţie 
educativă faţă de care sun gata imediat să aibă încredere. Prietenia 
personalizată a educatorilor specializaţi, autoritatea calmă a altora, 
redau, copiilor care nu mai credeau în asta, încrederea în adulţi, 
susţinători şi modele pentru creşterea lor fizică şi dezvoltarea lor 
psihosocială. Ortofonia, psihomotricitatea, chiar psihoterapia suportivă 
sau de alt fel, permit acestor copii aflaţi în eşec şcolar şi inaptitudine 
pentru schimburile afective, o nouă învăţare de a fi în lume. 

Copilul inadaptat se presupune că este carenţat de iubirea maternă 
şi paternă care l-au lipsit de educaţia pe care ar fi trebuit să o primească. 
Ideea reeducării în astfel de locuri de viaţă şi îngrijire este de a „repara” 
efectele unui prejudiciu suferit anterior. Într-o astfel de instituţie, se 
acţionează ca şi cum, cu mama, cu doica, cu acei primi „alţii” pentru 
copil, care îl aveau în grijă, legătura relaţională nu a avut o calitate 
suficientă pentru buna dezvoltare comportamentală şi a limbajului 
copilului. Aceasta este ipoteza de lucru, şi de ce nu ? Educaţia în astfel 
de instituţii vizează crearea unei noi legături relaţionale a copilului cu 


adulţii, adică cu el însuşi care îi foloseşte ca suport şi modele pentru 

dezvoltarea lui. Echipa de educatori elaborează pentru fiecare copil un 
proiect pedagogic ce încearcă să-l conducă spre bine educatorul sau 
educatoarea însărcinată în mod special cu el. Acest interes specializat 
are rol de auxiliar al forţelor de dezvoltare rămase sănătoase la copil, 
forţe pe care relaţia afectivă de substitut de parental asumată de acest 
adult urmăreşte să le utilizeze cât mai bine, pentru a suscita efortul de 
adaptare a copilului în grupul din care face parte. 

Dar dorinţa acestui copil, dorinţa lui, aşa cum, de când s-a născut, a 
elaborat-o în armonie sau în contrapunct cu dorinţele celor care se 
ocupau de el, este uitată. Nu se poate ţine cont de ea. Trecutul trebuie 
abandonat şi, aici, copilul este privit ca pornind de la zero. Nu se ţine 
cont de dorinţa şi de structura lui anterioară; dealtfel, nu se află în 
condiţiile în care să se ţină cont şi să se descifreze rolul patogen al 
dorinţei copilului şi motivațiile sale, sau al acceptării inconştiente a 
eşecului şi marginalităţii sale, ca dealtfel nici a supunerii de a fi obiectul 
solicitudinii medicale şi pedagogice. 

Dorinţa de a comunica poate fi, altfel decât înainte, efectiv suscitată 
la un copil, ca răspuns la ataşamentul unui educator faţă de persoana lui. 
Acest stil de motivaţie antrenează erotizarea relaţiilor copilului cu acest 
adult, care poate atunci să mobilizeze noi pulsiuni libidinale pe fondu 
transferului relaţiilor anterioare. Pentru a limita erotizarea, educatorii se 
străduiesc să ia un rol parental, desigur, şi inevitabil artificial, dar 
jucându-şi ei înşişi propriul transfer materno-patern asupra copilului. Sunt 
păcăliţi astfel, mai mult sau mai puţin, ambii, atât copilul cât şi adultul. În 
orice caz, acest rol al transferului nu poate decât să fie manipulat în 
beneficiul achiziţiilor copilului, care îl valorizează pe educatorul său 
preferat. Dar relaţia, nu poate fi demistificată. Transferul nu poate fi 


analizat, pentru că nu se poate ca simultan să analizezi şi să te bucuri de 

situaţia relaţională. O relaţie este pusă în act în realitate, şi nu doar 
gestual sau verbal. Este imposibil să se facă simultan psihanaliză în 
sensul de cură - analiza transferului şi a rezistenţelor - și educație sau 
reeducare, fie în familie, fie în instituţie; într-un loc în care trăiesc şi se 
întâlnesc psihanalişti şi analizaţi, nu se poate face psihanaliză. În ceea ce 
constituie transferul care ar putea fi analizat se amestecă mult prea 
multe relaţii reale cu beneficiu libidinal reciproc, vreau să spun: atât 
pentru adulţi cât şi pentru copii. 

Travaliul psihanalitic, oricare ar fi vârsta celui analizat, nu poate fi 
angajat decât la dorinţa manifestă şi perseverentă a pacientului care 
suferă şi doreşte să lucreze pentru a ieşi dintr-un mod de trai insuportabil 
pentru el. Ori, simptomele, la copii, sunt modalităţi ale subiectului de a 
utiliza angoasa şi de a o face mai uşor de suportat. Asta face ca puţini 
copii să dorească analiza şi, cum nu pot prevedea viitorul lor barat de 
aceste simptome, nu sunt angoasaţi aşa cum sunt adulţii, care întrevăd 
un viitor foarte dificil pentru ei. Copilul poate fi făcut să dorească o cură 
prin cuvintele părinţilor lui sau ale educatorilor lui, care au ei înşişi 
încredere în această metodă şi îl fac să spere un mod de a fi mai bun, 
când, în ciuda simptomelor, rămâne angoasat, şi mai ales atunci când îi 
susţin curajul în cursul unui tratament care este în anumite momente 
foarte penibil dacă este eficient, penibil nu numai pentru el, dar şi pentru 
anturajul său. 

Pentru Leon, ceea ce a făcut posibilă o vizită la Centru, a fost 
ameninţarea ce plana asupra lui şi a mamei sale: separarea. Internatul 
medico-pedagogic era singura propunere de şcolarizare posibilă pentru 
Leon, conform spuselor învăţătoarei şi directorului, care îl cunoşteau 
bine. Recursul la o eventuală psihoterapie fusese evocat de către 


medicul care examinase starea neurologică şi cronaxia! lui Leon, cu doi 


! N.A.: Viteza de excitabilitate neuro-musculară fiziologică. 

ani înainte, şi care nu decelase anomalii organice. „O psihoterapie l-ar 
putea ajuta, spusese acesta mamei în concluzie. Debilitatea motorie a 
fiului dumneavoastră este ca şi debilitatea mintală şi şcolară, nu este de 
natură organică”. Dar mama nu era atunci pregătită nici să înţeleagă şi 
nici să accepte. 

A fost un mare noroc pentru Leon că a venit vremea înscrierii sale la 
şcoală, şi că mama şi copilul au fost confruntaţi cu angoasa unei 
apropiate şi inevitabile separări. Fusese nevoie de asta pentru a motiva 
recursul la o consultaţie medico-pedagogică privind starea patologică de 
pasivitate de tip infirmitate psihosocială. Am putea spune că Leon 
prezenta o isterie precocisimă, asociată unei stări libidinale potenţial 
perverse, fără a înceta să fie inocent, de care nu era conştient, şi nici 
părinţii lui. 

Leon, venit la Centru la recomandarea profesorului de pian, fusese la 
început încredinţat unei psihomotriciene care a încercat să îl deblocheze. 
A fost un eşec total. Chiar mai mare. Ea însăşi, medicul care-l examinase 
la venire şi îl orientase spre psihomotricitate, anturajul lui, toţi cei care îl 
cunoşteau, îl găseau mai abrutizat şi mai încet decât la venirea sa la 
Centru şi la reeducare. Ceea ce făcuse să se scrie următoarele cuvinte în 
observaţia lui Leon care mi-au fost trimise: „Evoluție către o stare 
schizoidă”. 

Bunăvoinţa conştientă a lui Leon nu era de pus la îndoială, şi nici a 
mamei sale, perseverentă, în ciuda faptului că lucra, a dificultății 
deplasării lui Leon, şi a rarităţii transportului urban. Poate că era vorba 
de inadecvarea metodelor de lucru. Reeducarea, cu proiectul său 
pedagogic, nu lua în calcul interdicţia din partea Supraeului a dorinţei 
inconştiente a subiectului. Imaginea sa corporală îi interzicea cu 


siguranţă mobilizarea corpului, ameninţându-l cu fragmentarea. 

Se putea încerca travaliul psihanalitic, care nu caută să facă să 
cedeze rezistenţele, ci încearcă să le dea ocazia să se exprime în alte 
modalităţi prin limbaj decât cele prin corpul însuşi, în obişnuinţele şi 
funcţionarea sa. Dorinţa mea era de a reda acestui copil libertatea de 
subiect, mascată de aspectul de manechin prost articulat, greoi. 

Cu un a priori datorat formaţiei mele psihanalitice, contam pe 
existenţa unui narcisism fundamental, conform pentru subiectul uman cu 
geniul sexului său, adică în acord cu schema sa corporală prin care 
subiectul, în realitate, se prezintă şi intră în relaţie cu alţii şi cu lumea. 
Corpul lui Leon nu avea nici o leziune, nici o disfuncţiune organică. 
înfăţişarea, aspectul său, se datorau deci imaginii corpului pe care şi-o 
construise, imposibilităţilor de tonus şi de motricitate imaginare şi 
inconştiente. Leon nu suferea în nici un chip, cu excepţia „oboselii la 
efort muscular”. Dacă subiectul dorinţei rămăsese impermeabil sau chiar 
rezistase inconştient travaliului de reeducare, şi relaţiei pozitive cu 
cineva de la care sperase conştient o ameliorare a stării sale, care să-i 
permită să rămână în familia şi la şcoala sa, era pentru că acest travaliu, 
al psihomotricienei, nu se adresa subiectului istoriei dorinţei sale; se 
adresa doar corpului lui Leon, corp care era rezultanta patologică a 
istoriei sale relaţionale. Originea infirmităţii sale era fără îndoială 
psihogenă, dar infirmitatea era fizică, încarnată, dacă pot spune aşa. 
Corpul său era realmente infirm, chiar dacă acest fapt era inexplicabil 
organic. M-am gândit că, din moment ce Leon spera atât de mult de la 
Centru, încercarea unei psihoterapii psihanalitice ar putea eşua. 

Mi-am propus deci să ascult ceea ce avea de spus diada mamă-fiu, 
mai întâi de partea mamei (şi de partea tatălui dacă era posibil), apoi de 
partea fiului; fără a-mi propune să modific nimic din efectele actuale ale 
fuziunii lor libidinale patogene, sau în orice caz patogenă pentru Leon. 

Psihanalistul trebuia să aibă încredere în aceşti doi subiecţi, mama şi 
copilul, rătăciţi într-o magmă fuzională ce le neutraliza sexualitatea, 
fiecăruia, sau în orice caz pe cea a lui Leon, ambii conservând plăcerea 
unei sexualităţi arhaice, incestuoase, reciprocă şi inconştientă. Trebuia 
ascultat atent tot ce încerca să exprime în şedinţă, în mod tacit, acest 
Leon aparent pe jumătate adormit. Postura lui, desenele sale repetitive, 
modelajul său sărac, stereotip, trebuiau să fie, aşa cum erau, acceptate, 
în acelaşi timp ştiind în mod pertinent că, aşa cum erau, exprimau un 
mesaj ce trebuia descifrat; dar care ? Doar Leon putea să ştie ceea ce 
lentoarea sa, neîndemânarea, şi mâinile lui spuneau. Trebuia ca prin 
lucrările sale, reprezentând lucruri prin grafisme şi modelaje 
rudimentare, Leon să poată de viaţa imaginară şi să regăsească sensul 
dorințelor sale, împrumutând cuvinte, ale sale, acestor bucățele - în 
special - de plastilină, să le atribuie intenţii, sentimente, plăceri. Ceea ce 
doar cuvintele lui puteau să exprime, trebuia legat de către psihanalist 
de ceea ce mama lui spusese cu privire la istoria sa, şi de amintirile pe 
care le păstrase el însuşi cu privire la aceasta. Acest travaliu de 
descifrare prin obiectul de transfer interpus a permis analiza transferului 
matern asupra scaunului, prădătoare a coeziunii motorii, care îl 
fragmenta. Efect al fantasmelor de satisfacţie pasivă ale unui obiect oral 
iubit, la dispoziţia unui subiect canibal care era mai mult sau mai puţin 
presupus în orice interlocutor interesat de el. Acest mod de a gândi 
satisfacția orală este, pentru copilul care creşte, confruntat cu 
fantasmele de mutilare peniană, şi, mai târziu, cu castrarea genitală. 
Aceste fantasme angoasante vin, în istoria sa, în sprijinul interdicţiei 
incestului, a cărei acceptare susţine efectul simboligen şi dinamic 
cunoscut sub denumirea de „rezolvare a Oedipului”. Leon avea opt ani. 
Dar unde se afla el în această evoluţie ? Nu aveam cum să ştiu. Dorinţa 

mea era să încerc să-l înţeleg pe Leon prin intermediul relaţiei sale de 
transfer cu mine. Respectarea rezistenţelor, a-l face să vorbească, mai 
degrabă decât să mimeze, permiterea întoarcerii pulsiunilor refulate, era 
de asemenea dorinţa mea. Travaliul de psihanalist, în ceea ce mă 
priveşte, era susţinut de pulsiunile mele epistemologice care mă făceau 
să sper că Leon, dacă subiectul din el ajungea să prevaleze asupra Eului, 
ar fi putut să-şi recapete inteligenţa ideativă şi psihomotorie conținută în 
capitalul său genetic de fiinţă umană, de fiu al unui bărbat şi nu numai al 
unei femei şi subjugat de aceasta. Poate că va regăsi etica narcisică a 
unei fiinţe umane, ieşit sănătos din corpul celei care i-a dat naştere, etică 
de validare a schemei corporale, privind corpul propriu, de băiat (sau de 
fată, în alt caz) fiind-devenind bărbat (sau femeie), şi pe care fiecare 
stadiu de dezvoltare îl repune în chestiune. Punere în chestiune care se 
face prin raportare la falus şi la pulsiunile active şi pasive ale dorinţei, pe 
care experienţa angoasei de castrare a fiecărui stadiu le face să se 
organizeze pentru supraviețuirea narcisismului!. Am văzut, în expunerea 
şedinţelor, cum simbolizarea imaginii corpului se poate face prin 
intermediul obiectelor parţiale. Prin desene sau modelaje, copilul 
exprimă ceea ce simte în transfer pentru psihanalist, în acest caz 
angoasele şi satisfacţiile fragmentării în calitate de subiect complet 
alienat ca obiect al dorinţei pentru altul. Limbajul verbal atribuit acestor 
reprezentări permite focalizarea imaginară a dorinţei asupra acestor 
obiecte de transfer inventate şi executate de către copil: subiectul din el 
ia aceste obiecte parţiale ca obiecte reprezentându-l pe el însuşi, obiecte 
dotate cu intenţii, acţionând ca şi persoanele care au constituit modele 
pentru el în copilărie, şi pe care le transferă din nou asupra analistului. 


Sarcina mea de psihanalist era să îl chestionez acolo unde mă simţeam 


! N.A.: Definiţia pe care o propun pentru narcisism este, reamintesc, următoarea: un 
continuum, începând din cursul vieţii fetale până în momentul prezent, al subiectului fiind- 
devenind în geniul sexului său. 

chestionată de comportamentul lui, şi unde, în special de către el, mă 
simţeam, treptat, chestionată în relaţia pe care el o avea cu mine. 

Ceea ce reiese clar din cazul lui Leon, şi explică de ce orice altă 
metodă în afara psihanalizei era sortită eşecului, este că transferul, 
oricât de pozitiv ar fi fost din partea lui, pentru cineva care ar fi vrut să îl 
ajute, nu putea face din el, în relaţie cu persoana care îl ajuta, decât un 
obiect de consum canibalic. În relaţia sa de transfer, toată lumea era 
precum scaunul faţă de omuleţul modelat, mutilant al încercării de 
coeziune unificatoare a corpului său şi, prin această ameninţare de 
mutilare, se exprima interdicţia eticii falice. 

Asta simţise el în atitudinea pedagogică a psihomotricienei, ca şi din 
partea persoanei mele în cursul primelor şedinţe, în ciuda faptului că 
doar îl ascultam şi îl acceptam ca persoană. Din acest motiv nu putea 
răspunde la întrebările mele: întrebări care îl interesau, din moment ce 
suscitau opt zile de cugetare! Mă interesam de ceea simţea şi gândea, 
mai mult decât de ceea ce făcea şi îmi arăta. Orice persoană care dorea 
să îl ajute, să îl sprijine, să îl îndrume, Leon o resimțea ca pe acest scaun, 
fotoliu-oliţă din copilăria lui, care făcuse din el un voyeur, în parte 
paralizat, neiniţiat în nimic care ar putea face plăcere mâinilor sale, 
tocmai în timpul în care vedea toate celelalte persoane, pe părinţii lui şi 
colegii lor de atelier, având mâinile atât de animate, şi tot lucrând, cu 
plăcere. Înţelegem că ar fi fost mai rău, pentru Leon, dacă nu ar fi suferit 
această infirmare a dorinţei sale pentru plăcerea motorie, pentru că 
aceasta ar fi semnat apartenenţa lui la sexul feminin (el accepta 
ciudăţeniile mamei sale, spre deosebire de sora lui şi, prin asta, îşi păstra 
virilitatea potenţială). Sora lui, fetiţă, refuzase coerciţia fotoliului, şi se 
răzvrătise într-atât faţă de a fi legată de scaun încât mama ei o scutise 
de asta. Apărarea acestui prim şi ultim bastion al apartenenţei sale 

umane, păstrarea unui libidou masculin, a unui narcisism de băiat la 
începuturile destinului său sexual a întrupării sale, care, în spatele 
ecranului caricatural de mare infirm motor, îşi salvase inteligenţa şi 
sensibilitatea de bărbat în devenire ce era Leon. Dincolo de paiaţa prost 
articulată şi lipsită de putere, exista un subiect ai cărui ochi alergau cu 
velocitate peste semne şi le transmiteau sensul degetelor, care alergau 
la rândul lor cu velocitate pe pian; un suflet iubitor, un fiu şi un frate 
solidar cu o familie, cu un grup, o fiinţă a sublimării dorinţei, pe scurt, un 
copil precoce, o fiinţă rară: aşa era Leon. Da, dar...prins în capcana unei 
nevroze isterice precocisime şi perversiunea sexuală a unui obiect parţial 
falic de mamă infantilă inocent incestuoasă. 

Leon, este o istorie printre multe altele. Există astfel un număr mare 
de copii care prezintă anomalii precoce de adaptare când ajung la vârsta 
la care, obligatoriu, părinţii trebuie să îi încredinţeze societăţii pentru a fi 
instruiți, formaţi psihosocial, adică şcoala obligatorie. Toţi cei care - 
indiferent care ar fi fost motivele dinamogene, ţinând de condiţiile lor de 
dezvoltare în cursul vieţii lor fetale, apoi post-natale, apoi a creşterii lor - 
nu corespund exigenţelor de ordin fizic, mintal, caracterial, impuse de 
reglementările instituţionale, sunt îndepărtați de la frecventarea şcolii 
pentru toţi. Pentru ei, sunt instituţiile destinate să-i ajute şi să-i reeduce 
pe cei care au dificultăţi în a trăi, dificultăţi de socializare, de vorbire, de 
mişcare, ca şi cum nu ar putea fi respectaţi aşa cum sunt, atât de către 
ceilalţi copii cât şi de adulţii învăţători. De fapt, ei sunt fiinţe ale 
limbajului, ca toţi ceilalţi, dar rătăciţi într-un mod de receptivitate şi de 
expresivitate care îi fac dificil de înţeles. Suferințele care se află la 
originea acestei inadaptări a copiilor de a trăi împreună cu alţii de vârsta 
lor nu sunt toate evitabile; pentru că mulţi dintre aceşti copii, în spatele 
măştii lor de retard pseudo-organic, de debilitate, de psihoză, sunt copii 

precoce care nu au fost recunoscuţi ca atare în primele lor săptămâni de 
viaţă, şi care s-au descurajat definitiv să mai caute să comunice cu un 
anturaj care nu îi înţelegea şi care nu răspundea problemelor pe care, 
adesea, corpul lor le punea, întrucât nu puteau încă vorbi. 

Psihanaliza nu a adus doar ciuma, cum spunea Freud, ea a inaugurat 
şi un studiu, un mijloc de studiu al evoluţiei fiinţei umane, atât de mult 
timp imatură şi dependentă de părinţii săi înainte de înflorirea 
genitalităţii sale. Ea permite, în special, clarificarea momentelor de 
fragilitate inevitabilă a structurii psihice în care se organizează, în 
copilăria timpurie, contradicții insolubile între trebuinţele fizice şi 
dorinţele afective relaţionale: neînţelegeri şi contradicții care îşi pun 
amprenta în economia libidinală viitoare a subiecţilor, şi mai ales a celor 
care sunt mai precoce inteligenţi şi sensibili. Poate, şi asta este dorinţa 
mea, dacă vom fi mai mulţi psihanalişti interesaţi de prevenirea 
tulburărilor psihosociale printr-o creştere mai adecvată a fiecărui copil, 
vom putea elabora reguli de comportament pentru adulți, 
comportamente care să fie respectate de toţi adulţii care trăiesc în 
contact cu copiii, fie că asta se întâmplă în grădiniţe, în spitale, în şcoli, 
astfel încât cei mai dotați să nu devină, cum le este sortit în prezent, 
clienţii instituţiilor pentru arieraţi şi psihotici. Este într-adevăr păcat, mai 
ales dacă este evitabil. 

De la naştere, angoasa dorinţei şi cea a morţii se împletesc cu axa 
care, pentru fiecare dintre noi, uneşte imaginarul cu sexul, articulând 
atracţia noastră pentru o fiinţă cu teama de a-i displace. Narcisismul 
fiecăruia este obligat inconştient să împlinească cu ceea ce este destinul 
omului, la masculin ca şi la feminin. Singură, o fiinţă umană nu 
supravieţuieşte. Armonia cu mama care îl îngrijeşte, adultul, femeia sau 
bărbatul care este răspunzător de el, este, pentru bebeluş, co-existenţial 

cu supraviețuirea lui. Dar, individuându-ne în raport cu această primă 
dependenţă prin limbaj vitală, avem nevoie unii de alţii pentru a suporta 
acest destin dramatic de doritor capabil imaginar şi de individ în realitate 
foarte neputincios. Ceilalţi ne aduc, prin dificultăţile lor diferite sau 
asemănătoare cu ale noastre, posibilitatea de a ne recunoaşte ca fiinţe 
umane, cu toţii în dificultate, şi posibilitatea de a ne vorbi unii altora. 
Psihanaliza a adus dovada că, copilul, oricât de mic ar fi, înţelege sensul 
cuvintelor care privesc fiinţa lui pe lume. De asemenea, dovada că, 
cuvântul poate elibera fiinţa umană dacă reuşeşte, prin ea însăşi, să 
exprime suferinţa ascultată cu atenţie şi fără a o judeca. Am învăţat 
astfel că, copilul, înainte de a-şi putea verbaliza stările afective, îşi 
exprimă bucuria prin sănătate şi starea de bine; iar dificultăţile 
relaţionale prin tulburările funcţionale ale stării de sănătate. Ori, 
medicina pentru copii este permanent confruntată cu tulburări 
funcţionale la sugari şi, în majoritatea cazurilor, ele sunt de origine 
psihogenă; dacă am putea oferi cuvântul mamei, pentru a putea spune 
ceea ce s-a întâmplat, şi a spune prin cuvinte ceea ce şi el ar vrea să 
spună şi traduce prin corpul lui, am vedea cum majoritatea acestor 
simptome reactive dispar fără să fie nevoie să se interzică, prin mijloace 
medicamentoase şi chimice, corpului, manifestările funcţionale ale 
tulburării. Copiii pot fi ajutaţi să trăiască, cu tot ceea ce are inevitabil, 
destinul lor dificil, făcându-i să se exprime şi descifrând sensul 
enunţurilor lor, fără a-i împiedica şi opri prematur din semnificarea în 
felul lor a dorințelor. Mă gândesc la urletele semnificative ale copiilor 
care suferă din pricina climatului angoasant care-i înconjoară, spre 
exemplu, şi care se doreşte să fie făcuţi să tacă; la copiii care nu pot 
dormi, la copiii care vomită, şi care au nevoie să fie înţeles sensul 


suferinţei pe care o manifestă în acest fel. Toate acestea, constituie 

obiectul de lucru al psihanliştilor pentru copii în consultaţiile din spital. În 
general, se închide gura acestor copii, prin intimidare sau prin 
medicamente inhibitoare, sunt opriţi prematur din semnificarea, în felul 
lor, a dorinţei. Aceste piedici puse activităţii de reglare provin din faptul 
că adulţii (părinţi sau responsabili) suportă foarte rău expresia suferinţei 
copiilor. Şi apoi, din motive care îi privesc, uneori sunt angoasaţi ei înşişi 
şi contaminează secundar copilul cu angoasa lor copilul care, 
exprimându-şi suferinţa, încerca să se debaraseze de propriile angoase. 
Orice ar fi, copiii, bântuiţi fiind de dorinţe anxiogene pentru părinţii lor pe 
care îi iubesc, simt că aceste dorinţe trebuie falsificate, în aşa măsură 
încât le vor travesti, contraria, perverti, şi asta foarte precoce, pentru a fi 
pe placul părinţilor lor. Părinţii nu sunt educatori de meserie. Ei se 
folosesc de iniţiatori şi de modelele primare. Celor dinafară care nu sunt, 
cum sunt ei, implicaţi narcisic în relaţia imaginară cu copilul, adulţilor 
oamenilor, le revine această imensă sarcină de prevenţie şi de tratament 
precoce a eşecurilor în sănătatea psiho-afectivă şi comportamentală a 
copiilor. Ei trebuie să ştie că a vindeca de acum complet tulburările 
funcţionale ale corpului copiilor înseamnă agravarea  refulării 
sentimentelor şi afectelor lor, atâta timp cât cuvântul nu vine în sprijinul 


lor pentru a enunta ceea ce corpul lor încerca să exprime.. 


'N.A.: Ar trebui ca în serviciile de pediatrie, mama şi tatăl să fie lăsaţi, sau chiar obligaţi, să 
intre însoţiţi în rezerva în care copilul este izolat, să-l atingă, să-l ia în braţe, să-l schimbe şi să-l 
hrănească, să vorbească despre el cu personalul medical şi lui despre acesta, care îi înlocuieşte 
pe părinţi atunci când ei lipsesc, şi despre medicii care îl tratează temporar în acest loc, pentru 
a-l reda părinţilor vindecat. 

Pentru bebeluşi şi pentru copiii foarte mici care sunt bolnavi, prezenţa repetitivă de mai 
multe ori pe zi a contactului senzorial cu mama şi cu tatăl este indispensabilă pentru 
conservarea măcar a imaginilor de bază ale corpului, ca şi pentru imaginile funcţionale. 
Această conservare este garantul unei regăsiri rapide a sănătăţii psihosociale depline, fără 
sechele psihice, afective sau psihosomatice, după întoarcerea acasă şi vindecare. 

Există două pretexte sub care sunt interzise sau descurajate vizitele părinţilor:1) pentru a 
evita plânsul copilului la plecarea lor; 2) pentru a evita angoasa provocată de aparatul medical. 
Ori, reacţia emoţională a copilului este garantul coeziunii sale de subiect-pre-Eu în corpul său 
suferind. In ce priveşte angoasa părinţilor, ea este în aceeaşi măsură şi a copilului, dar 

PATOLOGIA IMAGINII CORPULUI 
ÎN PERIOADA DE LATENŢĂ 
(DUPĂ UN OEDIP REZOLVAT LA TIMP) 


Am văzut că odată cu Oedipul se inaugurează la copil narcisismul 
secundar, adică o atitudine emoţională (activă şi pasivă) faţă de sine 
însuşi în calitate de prezenţă în lume prin acest corp, cu sexul pe care îl 
are, căruia îi sunt definitiv interzise realizările procreative cu membrii 
familiei. Am spus că, spre opt ani cel mai târziu, pentru majoritatea 
copiilor, începe faza de latenţă: în acelaşi timp apare o diminuare a 
intensității organice a funcţionării glandelor genitale, apare o trecere în 
surdină a intensității emoţionale a relaţiilor copil-părinţi. Aceasta 
înseamnă că, nu trebuie uitat, de la naştere, orice copil este inconştient 
informat cu privire la sexul său, datorită dorinţei sale intuitive, elective, 
care-l atrage, spre reprezentanţii celuilalt sex. Această dorinţă, o resimte 
confuz prin senzaţii intime. lar această dorinţă, deşi pe măsură ce creşte 
se focalizează din ce în ce mai mult asupra părinţilor, este globală. Ea 
joacă pentru observator un rol incontestabil în orice opţiune emoţională 
faţă de mamă şi tată, în calitate de reprezentanţi ai sexului atrăgător 
pentru subiect, şi nu doar în calitate de reprezentanţi ai siguranţei şi 


vârsta numită a raţiunii, copiii ştiu că dragostea mamei şi a tatălui lor nu 


cuvintele personalului permit simbolizarea ei, şi, mai târziu, înţelegerea cuvintelor copilului 
privind amintirile raportate la această perioadă de spitalizare, care i-a pus la încercare pe el şi 
pe părinţii lui. 


este de acelaşi ordin cu dragostea asociată dorinţei fizice pe care o 
intuiesc în relaţia dintre adulţi. Dorinţa lor, mai mult sau mai puţin 
fantasmată, de a ajunge la act genital cu mama sau tatăl lor nu se va 
realiza: copiii ştiu asta, dar au nevoie să li se spună, şi să le fie semnificat 
prin acţiuni şi non-acţiuni emoţionale sau pasionale faţă de ei de câtre 
adult. Din nefericire, atunci când părinţii nu au primit castrarea din 
partea propriilor părinţi, copiii sunt confruntaţi cu comportamente 
senzuale ambigue sub pretextul afecțiunii parentale. 

Atunci când cei doi părinţi se iubesc, se stimează, şi îşi trăiesc 
dorinţele şi dragostea într-o manieră moderat conflictuală, adică cel mai 
adesea amicală, în contact cu societatea în care au prieteni de vârsta lor, 
faza de latenţă este mai uşor de trăit de către copii. Dar nu se întâmplă 
la fel atunci când părinţii nu se înţeleg sau nu au o viaţă socială pe care 
copiii să o poată observa. Corpul tatălui are întotdeauna, indiferent cum 
ar fi, o valoare emoţionantă, atât pentru fată cât şi pentru băiat; dar, în 
funcţie de persoana şi acţiunile tatălui, de felul său de a fi, nu este 
întotdeauna valoros, nu este întotdeauna uşor pentru ei, în faţa 
societăţii, să fie fiica sau fiul acestui bărbat, tatăl lor, sau al acestei 
femei, mama lor. 

Spre exemplu, este dificil pentru copiii ai căror părinţi divorţează şi 
sunt oficial în conflict, conflict ce trebuie să se încheie prin păstrarea 
custodiei copilului de către unul sau altul, să se simtă în siguranţă pentru 
a utiliza în mod creativ libidoul lor în societate. Distanţa afectivă pe care 
este necesar să o ia faţă de cei doi părinţi devine imposibilă fie datorită 
conflictului lor, fie datorită custodiei decise în favoarea unuia sau altuia. 
Copiii confruntaţi cu un divorţ sunt adesea aduşi la psihanalist pentru 
tulburări clinice. Regăsim, ca simptom al suferinţei lor, alterări ale 


comunicării subiectului cu schema sa corporală, sau putem întâlni 

tulburări datorate invalidării sublimării pulsiunilor orale şi anale care 
fuseseră iniţiate prin castrările din copilăria timpurie, înainte de Oedip. 
Dificultăţile generate de o castrare oedipiană nemenţinută de modelul 
parental coincid cu conflictele familiale, devitalizând libidoul angajat în 
sublimările anterioare!. Sublimările, care dau copilului valoare în familie 
şi în societate în concordanţă cu sexualitatea sa, s-au construit în epoca 
în care părintele care realiza castrarea era incontestabil credibil. lar 
separarea părinţilor a modificat, la copilul în curs de structurare şi de 
creştere, valoarea de model şi credibilitatea sa de adult. 

Şi apoi, mai există, în afară de pudoarea ce a apărut în epoca 
diferenţierii sexuale, şi mai mult odată cu castrarea oedipiană, o pudoare 
simbolică, care vizează faptul de a se arăta sau nu fericit atunci când 
este simțită nefericirea părinţilor, sau de a se vedea obligat să 
reuşească, cu scopul unic de a-l consola pe tată sau mamă pentru eşecul 
lor conjugal. Atunci copilul regresează, sau rămâne prins în capcana unei 


relaţii duale pre-oedipiene care se prelungeşte. 


Cazul lui Marc 


Îmi amintesc de acest copil, pe care îl vom numi Marc, ai cărui 
părinţi, fără a fi divorţaţi, trăiau o dramă conjugală datorată neînţelegerii 
reciproce de la moartea fiului lor mai mare, un copil deosebit de dotat, 
mort într-un accident cu trei ani în urmă. Marc, al doilea copil, care, în 
copilărie, promitea să fie la fel de dotat ca şi fratele mai mare şi nu 
prezentase nici o dificultate până atunci, de doi ani era trimis peste tot. 


La recomandarea psihologilor, părinţii - doi profesori - îl trimiseseră în 


! N.A.: Aceste opriri ale dezvoltării, întoarceri înapoi, a căror victimă se simte copilul, pentru el, 
nu sunt lipsite de legătură cu jocul de zaruri. 

final la pension, din cauza dificultăţilor caracteriale pe care le avea 
acasă, şi a comportamentului insuportabil de provocator pe care îl avea 
faţă de tatăl lui. Când l-am cunoscut, era pe cale de a fi exmatriculat din 
liceu pentru falsificarea permanentă a carnetului de note şi din nou 
pentru comportament provocator faţă de profesori şi supraveghetori. Am 
privit împreună cu el carnetele falsificate pe care le aduseseră părinţii. 
Vorbind cu el, am descoperit, spre surprinderea mea, sensul falsificărilor 
făcute în carnete. 

Am aflat de la el şi de la părinţi că, atunci când era extern, îşi pierdea 
întotdeauna carnetul de note şi nu îl dădea niciodată părinţilor la semnat; 
şi acest comportament, pe care instituţia şcolară îl tolerase câteva luni, 
condusese la exmatricularea lui. În prezent, Marc fiind în regim de 
internat, îi era greu să-şi mai piardă carnetul. Ce schimbase atunci ? 
Calificativele din primele luni, care erau înscrise în acest carnet, fuseseră 
falsificate şi pusese, în locul notelor excelente din primele săptămâni de 
la sosirea sa la liceu, note proaste şi calificative slabe. Carnetul, mâzgălit 
şi falsificat, căzuse în mâinile directorului liceului din provincie în care 
fusese Marc plasat în urmă cu mai puţin de un trimestru. Acesta, văzând 
carnetul mâzgălit, şi primind permanent plângeri cu privire la conduita 
băiatului, hotărâse, pentru a-i da o pildă, să-l trimită acasă pe copil 
pentru opt zile. 

Marc era un băiat de doisprezece ani, bine dezvoltat, foarte tensionat 
nervos. Vinovat ? Nu: necăjit. Şi în defensivă. „Nu sunt nebun. Nu ştiu de 
ce m-au adus la dumneavoastră”. L-am întrebat dacă directorul se 
interesase de motivele pentru care falsifica notele. „Nu, n-a vorbit cu 
mine”. Dar de ce le falsifica ? „Ei, o făceam pentru ca părinţii mei să nu 
ştie” (că era un elev bun). Şi de ce trebuia ca părinţii să nu ştie ? Aici era 
foarte complicat. Reieşea din explicaţiile lui stânjenite, că, dacă părinţii 

ar fi ştiut că era un elev foarte bun, n-ar mai fi putut să fie aşa. În primul 
rând, nu era drept. Nu făcea eforturi, şi notele bune pur şi simplu îi picau 
aşa. Şi apoi nu era în situaţia asta pentru a-i consola pe părinţii lui după 
moartea fratelui său mai mare. El, da, fratele mai mare, era un elev 
strălucit. Era întotdeauna primul. lar el, Marc, chiar dacă avea note bune, 
nu ar fi niciodată un elev la fel de bun cum fusese fratele lui. Marc 
plângea. Şi apoi, dacă înveţi bine la ore, poţi să mori. Nişte prieteni ai 
părinţilor spuseseră asta: la doisprezece ani, începând de la vârsta de 
nouă ani, Marc clocea în minte această frază a prietenilor părinţilor lui, 
spusă după moartea fratelui, frază care îl măcina. Spuseseră despre 
fratele mai mare: „Era prea inteligent, prea perfect. Acest copil era dintre 
aceia care nu trebuie să trăiască”. Dădea prea multe satisfacţii, era prea 
bun. „Întotdeauna cei buni sunt cei care mor”. Cuvinte de acest gen, care 
se spun în momente de doliu, cuvinte de pretinsă consolare între adulţi 
privind persoana care a murit. Cunoaştem fraze ca: „Nefericitul, e mai 
bine că a murit”, „Cei mai buni se duc”, etc. Sunt expresii curente. Marc 
luase aceste cuvinte ca profetizând propria lui moarte dacă avea, la 
şcoală, o reuşită comparabilă cu cea a fratelui său. Pentru că el, care era 
de asemenea excepţional de inteligent, nu putea decât să reuşească, şi 
asta îl teroriza; în plus, ştia că, născându-se, îl decepţionase pe fratele lui 
care vroia o surioară, şi spunând asta, plângea şi mai tare. 

Travaliul meu cu acest copil a fost în foarte mică măsură un travaliu 
psihanalitic. Dealtfel, venise în regiunea pariziană, la părinţii lui, în 
săptămâna în care fusese trimis acasă şi care preceda o vacanţă de 
cincisprezece zile, după care trebuia să se întoarcă la pension. Cu 
permisiunea lui, şi în prezenţa lui, la a doua sau a treia întrevedere pe 
care am avut-o împreună, am vorbit la telefon cu directorul liceului. 


Acesta a fost stupefia să afle de la mine că fusese falsificat carnetul 

pentru a înlocui notele bune cu unele proaste. Nu căutase deloc să afle 
motivele mâăzgălirii carnetului; în plus, nu mai văzuse niciodată aşa 
ceva ! Ori, tocmai acest director l-a vindecat pe băiat; nu o cură analitică, 
ci una educativă şi umană. A vorbit cu Marc, şi au hotărât că atunci când 
se va întoarce la liceu, va merge întâi să-l vadă pe director. Ceea ce s-a 
petrecut în continuare, mi-a fost comunicat de către director care mi-a 
telefonat de două ori în cursul ultimelor două trimestre. Stabilise o 
înţelegere cu Marc: va avea două carnete, unul în care se vor trece 
notele şi calificativele, aşa cum erau ele în realitate; acest carnet va fi 
păstrat de director. Şi părinţii lui Marc nu vor şti de el. şi va mai avea un 
carnet, ticluit între copil şi director, care era destinat părinţilor, cu note şi 
calificative mediocre, care, prin semnătura directorului să-i facă pe 
părinţi să creadă că băiatul era tolerat, că-şi făcea anul şcolar, şi nimic 
mai mult; astfel ei nu se vor mai îngrijora pentru el, dar mai ales nu vor 
avea prea mari satisfacţii din partea lui. Pentru Marc era intolerabil să le 
dea aceste satisfacţii, căci, aşa cum spunea: „Nu sunt pentru a le face lor 
pe plac”. În contrapartidă la angajamentul directorului privind secretul 
carnetului, Marc se angaja să nu mai deranjeze orele provocându-i pe 
profesori. 

Era un pact ingenios. Marc era uşurat de o culpabilitate magică faţă 
de fratele lui, care îi interzicea să reuşească la fel de bine la şcoală ca şi 
cel mort, ca şi de teama de a muri şi el dacă era, ca şi fratele lui, un copil 
model. Nu mai avea nevoie să îi provoace pe profesori aşa cum făcea cu 
părinţii lui; şi îşi dăduse cuvântul faţă de director. Dar mai ales, însăşi 
sursa comportamentului său fusese înlăturată. Care era sursa ? Marc 
fusese înnebunit de faptul că simţea aşteptarea, din partea părinţilor 
deprimati, de a fi reconfortaţi de fiul lor, în loc să facă asta unul pentru 
celălalt, ca într-un cuplu armonios. Directorul înţelesese deplin că acest 

copil era supus unui mecanism auto-punitiv, şi hotărâse să-l ajute. Era o 
situaţie dificil de susţinut pentru un educator, şi era şi acesta un motiv 
pentru care îmi telefona. Ar fi vrut, pe la spatele elevului său, să 
telefoneze părinţilor lui şi să le spună secretul pe care îi venea greu să-l 
păstreze; dar îşi luase angajamentul faţă de Marc, şi i-am spus: „Trebuie 
să mergeţi până la capăt, altfel, totul va eşua”. Şi s-a abținut, fericit să 
ajute fiul unui profesor, aşa cum era şi el, să iasă dintr-un impas. La 
sfârşitul anului şcolar, Marc obținuse rezultate excelente, lăsându-i pe 
părinţi să creadă, din scrisorile lui (şi l-au crezut realmente) că, 
săptămână după săptămână, risca să fie trimis acasă, dar că târâş- 
grăpiş, lucrurile mergeau totuşi, etc. 

Când Marc a revenit ca să mă vadă împreună cu tatăl lui, la sfatul 
directorului, a avut loc o şedinţă, cu noi trei, în care adevărul a fost scos 
la lumină între cei doi bărbaţi, în care şi-au vorbit şi s-au înţeles cu 
adevărat; dar Marc l-a făcut pe tatăl lui să-i promită că nu va spune nimic 
din toate acestea mamei lui: ea n-ar fi acceptat, după părerea lui, 
această minciună. Cred că făcea asta pentru a exista un secret, un pact, 
între cei trei bărbaţi, directorul, puţin mai în vârstă decât tatăl (care a 
servit aici, fără îndoială, ca bunic), tatăl şi Marc. Ştiu că tatăl, după 
aceea, a făcut o psihanaliză. 

lată o istorie care ne arată că după un Oedip petrecut cu bine, drama 
pierderii fratelui ar fi putut conduce un băiat ca Marc la consecinţele 
angoasei mortifere şi angoasei de castrare în cazul în care ar fi dat 
satisfacţie părinţilor săi!, să-şi distrugă imaginea pe care o avea şi să se 
facă judecat greşit social. Oedipul acestui băiat se rezolvase cu mult 
înainte de moartea fratelui; dar accidentul fatal fragilizase echilibrul 
libidinal a ceea ce mai rămăsese din familie. Dacă s-ar fi angajat o 
psihanaliză (dacă băiatul ar fi fost motivat, ceea ce nu fusese cazul), am 


! N.A.: Mă refer aici şi la Supraeul interiorizat pe care îl construise secundar. 

fi regăsit cu siguranţă rivalitatea între fraţi din copilăria timpurie, 
rivalitate complet refulată la cel mic, aflat întotdeauna în admiraţie faţă 
de cel mare; rivalitate dealtfel, fără îndoială, reciprocă la cei doi băieţi 
între care exista o diferenţă de doi ani, şi amândoi erau supradotaţi. 
Această rivalitate fusese cu certitudine retrăită diferit la vremea 
fantasmelor oedipiene, şi apoi în timpul rivalităţii pe care Marc o arătase 
faţă de tatăl său sub forma permanentelor provocări. Mama era 
învăţătoare, la fel ca şi tatăl, şi era deprimată de la moartea fiului mai 
mare. Toate acestea ar fi fost explicitate, odată cu trezirea a ceea ce 
fusese  refulat, dar nu tocmai simbolizat în copilăria timpurie, 
culpabilitatea, lui Marc, de a nu fi fost fată. Dar în viaţă, aceste energii 
libidinale refulate, făceau alt joc. De ce? Deoarece, odată cu rezolvarea 
Oedipului, la copilul care intră în latenţă se produce introiecţia 
caracteristică a Eului Ideal şi a Supraeului pre-oedipian în Eul însuşi. 
Narcisismul Eului său, acest narcisism primar transformat în narcisism 
secundar, era în acelaşi timp exacerbat de introiecţia unui Eu Ideal ce se 
construise pe un frate prestigios şi un tată ce trebuia satisfăcut. Eul Ideal 
matern, al unei bune învăţătoare, de asemenea contase, şi această 
imagine persistentă a mamei reale devenită angoasantă, pentru că era 
deprimată, se suprapusese cu siguranţă Eului băiatului, accentuând un 
fel de feminizare a pulsiunilor pasive survenite după moartea fratelui. 
Mama nu era mai severă cu el, nu-i cerea mai mult, era prea deprimată. 
Dimpotrivă, ea se ruga să fie pace în casă, să fie menajată, ca tatăl să nu 
se înfurie, etc. Toate acestea au avut un efect depresiv asupra lui Marc, 
care reacţionase prin pulsiuni active agresive: această mamă, ar fi 
trebuit îndreptată, dar nu fiul ei trebuia să o facă, ci soţul ei. Ar fi trebuit 
să fie iertat de ea că a supravieţuit, el, cel de-al doilea copil, care nu o 


satisfăcuse pe mamă în aceeaşi măsură ca şi primul fiu, din moment ce 

şi ea ar fi preferat să fie o fetiţă al doilea copil. Ar fi trebuit deci ca Marc 
să se substituie fratelui său. Era imposibil, şi cât de riscant ? Să se 
substituie tatălui, pentru a o consola pe mamă, era pervers pentru un 
copil care a acceptat interdicţia intimităţilor tandre şi de iubire senzuală 
cu mama sa: tocmai ceea ce este propriu copilului care a depăşit 
castrarea oedipiană şi a intrat în faza de latenţă. 

Toate acestea ar fi fost explicitate într-o psihanaliză, dar toate 
acestea, toate forţele libidinale inconştiente, acționau în mod inconştient 
în direcţia interdicţiei prestanţei şi reuşitei lui Marc în mediul său social, 
oricare ar fi fost acesta. Dacă nu ar fi fost găsită o soluţie pentru această 
cursă auto-distructivă, de auto-însingurare, de rejecţie socială, acest 
copil ar fi căzut probabil într-o depresie asemănătoare celei a mamei 
sale, sau chiar mai rău. Ar fi fost pierdut. De fapt starea sa mintală îl 
neliniştise într-atât pe psihiatrul care îl văzuse în provincie încât îl 
sfătuise pe tatăl lui să îl conducă la un psihanalist, temându-se ca 
tulburările sale caracteriale să nu evolueze fie spre o stare mai gravă - 
nu spusese care - din punct de vedere mintal, fie spre un eşec şcolar 
urmat de delincvenţă juvenilă. Într-adevăr, era vorba, pentru subiectul 
post-oedipian care era Marc, traumatizat, de a-şi salva pielea. 

Prin Marc, vedem fragilitatea unei structuri post-oedipiene care era 
reuşită şi sănătoasă la nouă ani; copilul, zguduit în acel moment, a 
declanşat la doisprezece ani o nevroză de angoasă şi o stare depresivă 
împotriva cărora a luptat cu disperare. Marc nu a ştiut, oedipian şi post- 
oedipian cum era, să se distanţeze de părinţi pentru că devenise copilul 
unic, singura speranţă, după doliul dificil de făcut al unui fiu mai mare 


exemplar. 


359 


Despre fragilitatea post-oedipiană 


Dacă teoria psihanalitică spune că după un complex oedipian bine 
rezolvat individul dispune de un libidou solid structurat pentru viitor - şi 
asta este adevărat - trebuie adăugat că această soliditate are încă 
nevoie de ajutorul anturajului, şi în special să nu apară în cascadă 
incidente traumatice emoţional. Psihanaliza clasică ne permite să 
surprindem această dinamică inconştientă aflată în joc în cursul fazei de 
latenţă, după o rezolvare oedipiană normală, adică atunci când 
interdicţia incestului a fost clar asimilată şi copilul este bine integrat în 
societatea clasei sale de vârstă. 

Experienţa consultaţiilor ne arată că, copiii de cele două sexe sunt 
încă fragili şi pervertibili (fără ca asta să fie neapărat vizibil, datorită 
faptului că reuşitele sau eşecurile lor suscită efecte denarcisizante sau, 
dimpotrivă, narcisizante, asupra părinţilor lor. Şi, în particular, asupra 
părintelui la care trebuie încă să se raporteze - în funcţie de sexul lor - 
pentru a ajunge la un statut de adult. Deşi au părut cât se poate de 
sănătoşi în viaţa familială şi socială până la vârsta opţiunilor genitale şi 
după Oedip, nu au avut loc incidente în realitate, iată că o dată cu 
nubilitatea, la anumiţi adolescenţi, sau chiar la unii tineri adulţi, apare o 
angoasă cu efecte de epuizare ce dezorganizează psihicul: efecte 
inhibitoare, destructive, psihosomatice. În cazul lui Marc, toate 
recomandările erau convergente pentru a „trimite acest bărbat tânăr 
deprimat şi pe cale de a deveni caracteropat la un liceu într-o regiune 
climaterică”, aerul curat trebuind să-i facă bine. De ce nu ? Dar nu din 
lipsa aerului curat suferea el. Cel puţin dacă asta nu însemna lipsa unui 


climat armonios între părinţii lui. 

Toţi aceşti tineri care, de fapt, erau pregătiţi pentru o sexualitate 
adolescentă şi adultă suferă, în momentul în care aceasta ar trebui să 
apară, de o veritabilă impotenţă ce se poate numi sexuală, care este 
ignorată, caracteristică fazei de latenţă, şi care nu-l va preocupa pe 
subiect decât după confirmarea adolescenţei. Această impotenţă 
potenţial genitală nu atinge numai subiectul, în ce priveşte dorinţa lui de 
a-i întâlni pe alţii şi de a se confirma luându-şi zborul din familie; ci, 
această impotenţă, atinge şi sublimările dorințelor pregenitale deja 
castrate. Este ceea ce se observă la cei care suferă de dificultăţi de 
concentrare, de dificultăţi şcolare. 

De asemenea pot să apară stări de angoasă mortiferă care provoacă 
depresii, acting out-uri de disperare, cu prilejul aşa-ziselor trădări 
amicale, spre exemplu. Nu este vorba neapărat de o amiciţie conştient 
sexuală, ci poate fi o amiciţie sentimentală intensă, la fel de bine putând 
fi homosexuală ca şi heterosexuală, dar vagă, aşa cum sunt la această 
vârstă. 

Tot ca o trădare este resimţit şi ceea ce se petrece atunci când 
părinţii divorţează, când copilul, de un sex sau altul, este în faza de 
latenţă sau în perioada de pubertate. Faptul că mulţi copii ai căror părinţi 
au divorţat recurg la psihoterapii de tot felul, este pentru că, cel mai 
adesea - oricât de puţin ar fi acestea psihoterapii autentice - este nevoie 
de o psihoterapie care să susţină castrările pregenitale, care tind să 
cedeze sub angoasa de separare a părinţilor, şi a alegerii între unul sau 
altul pe care copilul crede că trebuie să o facă, în timp ce-i aude vorbind 
pe partizanii unuia sau altuia dintre partenerii cuplului. Este extrem de 
dificil să continue să-i valorizeze pe amândoi. Atunci, o amiciţie foarte 
puternică, marcată de exclusivitate narcisică, serveşte ca refugiu. Şi 
dacă prietenul, sau prietena, de moment trădează, este o dramă. 


Fragilitatea adolescenţei 


Există de asemenea adolescenţi care au aerul de a fi depăşit 
Oedipul, dar care nu au înţeles deloc interdicţia incestului homosexual 
sau heterosexual, pentru că nu au avut mai înainte experienţa puterii lor 
de exprimare coerentă în calitate de băiat sau de fată şi poate nu s-au 
confruntat cu tentaţii erotice nici homosexuale nici heterosexuale pentru 
fraţii şi surorile lor, sau pentru mamă, înainte de şapte, opt ani. Această 
conştiinţă a erotismului poate surveni subit odată cu nubilitatea. Atunci, 
pre-adolescenţii se simt tulburaţi, fetele în apropierea tatălui lor, sau a 
unchiului, băieţii în apropierea mamei, a mătuşii, a surorii, pentru că nu 
ştiu cum să vorbească despre ceea ce simt. Pulsiunile sunt trăite fără 
cuvinte, fără imagini, corpul este emoţionat, şi ei nu ştiu ce să facă nici 
cu cine să vorbească. Şi asta poate suscita comportamente perverse, 
adesea compulsive, sau masturbatorii, pentru care se simt vinovaţi, şi 
prin care evită de fapt travaliul necesar pentru a le face să înceteze; 
adică să vorbească, să îl viziteze pe cel (sau pe cea) pe care îl iubesc în 
fantasmele lor şi în masturbaţiile lor în secret. Cum vor acţiona aceste 
pulsiuni, dacă nu invers decât la fiinţele umane şi în particular a celor 
care umplu imaginaţia unui adolescent ? Ele vor suscita, la adolescentul 
solitar afectiv, achiziţia ilicită şi compulsivă de lucruri, de maşini, în 
absenţa câştigării de prieteni, fete sau băieţi, în vederea unor activităţi 
de plăcere împărtăşită. Sau mai pot suscita pasiunea pentru animale, 
cărora le oferă şi de la care primesc mângâieri valorizante, pentru că nu 
ştiu să scrie cuvinte de dragoste şi să ofere şi să primească mângăieri 
din partea celor care le ocupă gândurile. Astfel de băieţi şi fete refulează 

adesea dorinţele lor active, pe care le resimt social vinovate, şi intră într- 
o retragere pasivă, neputincioasă, traducându-se uneori printr-o stare 
cronică de oboseală, care este de fapt o oboseală isterică, de care nu-şi 
dau seama. Nu pot face sport, îi obligă pe părinţi să umble cu ei pe la 
medici, de îndată ce apare o competiţie, un efort oarecare, o obligaţie 
din partea societăţii, care îi priveşte. Totul îi epuizează. Emotivitate 
tenebroasă, palpitaţii, tonus scăzut. Bolnavi ? Climatul de însingurare 
afectivă în care se află este cel care îi deprimă. 

De la eşecuri la reuşita dorințelor lor, toate au efecte ambigue la 
aceşti copii. Se simt bizari, nu ştiu cum să vorbească, au impresia că sunt 
singurii care au astfel de senzaţii sexuale, bulversante, la vederea sau 
întâlnirea cu obiectul iubit, sau a obiectului dorit dar pe care nu-l iubesc. 
Ar dori să se comporte cum îi văd pe toţi ceilalţi comportându-se, şi asta 
le oferă toate aspectele unei patologii de origine anxiogenă. Procese 
compensatorii îi fac uneori să dorească să devină poate nu ucigaşi, dar 
delincvenţi, delincvenţi pasivi, exhibiţionişti, căutând să scandalizeze, 
temători, adăugându-se unui grup motor de marginali subjugaţi de un 
lider. Excitaţia pe care le-o aduce pregătirea unei lovituri le permite 
uneori să intre în contact cu alţii de aceeaşi vârstă, ceea ce n-ar fi 
îndrăznit dacă nu era vorba despre o alianţă împotriva celor care apără 
legea pentru a încerca să-i înşele!. Transgresarea regulilor, cum o făcea 
Marc atunci când provoca fără încetare profesorii şi supraveghetorii 
liceului, sau transgresarea regulilor societăţii civile, sunt foarte tentante 
pentru copiii inhibaţi, băieţi dar şi fete. La fete este cel mai adesea furtul 
din magazine, pentru a trăi satisfacția temerii de a fi prinse. Am avut în 
analiză câteva femei şi fete tinere care numeau asta cleptomanie: ori, 
asta nu este cleptomanie, ci furt isteric, pentru a trăi senzațiile apropiate 
de orgasm de a înşela şi transgresa supraveghetorii din marile magazine. 


! N.A.: Vezi cazul unchilor lui Tony când erau adolescenţi: cazul lui Tony, p.379. 

De asemenea, este plăcerea de a fi prins şi de a-şi susţine cauza: că este 
bolnav, că n-a făcut-o expres, mitomanizând orice poveste pentru a 
încerca să posede, este cazul să o spunem, gardienii magazinelor. Este 
un întreg joc de-a pisica şi şoarecele cu aceşti poliţişti în civil, ce 
populează momentele de detentă ale vieţii pustii şi angoasate ale 
acestor băieţi şi fete. Şi apoi, poate exista în anumite cazuri dorinţa de a 
face să fie greşit judecaţi părinţii prin intermediul copilului lor, sau de a le 
produce necazuri, pentru că nu s-au ocupat suficient de copiii lor. În 
astfel de cazuri, ne întoarcem tot la răstălmăcirile copilului în faţa 
suferinţei sale de a nu mai fi obiectul dorinţei şi iubirii exclusive a 
părinţilor săi. 

La fel, poate apărea, la tinerii de ambele sexe, o homosexualitate, 
sau mai curând o homosexualitate comportamentală revendicată ca o 
homosexualitate înrădăcinată, cu aroganță pasivă la băieţi, şi cinism 
activ la fete. Există, în acest comportament spectaculos de 
homosexualitate afişată, un fel de abandon al competiţiei. În acest caz, 
în planul sexualităţii; dar acest abandon al competiţiei se poate vedea pe 
toate planurile, şcolar, şi de asemenea profesional. A existat astfel epoca 
„bof !”, a grupurilor de tineri care nu erau decişi în sexualitatea lor, 
incapabili de a-şi asuma responsabilitatea iubirii lor şi independenţa 
pentru a-şi asuma o relaţie amoroasă. De fapt, aceste homosexualităţi 
sau chiar aceste heterosexualităţi spectaculoase sunt artificiale. Sunt 
acţiuni reacţionale. Sunt strigăte după ajutor ale unor copii întârziaţi, 
care se ignoră pe sine şi pe ceilalţi. Se arată altfel decât ceea ce cred că 
societatea admiră şi valorizează, pentru ca societatea să-i ia în seamă, 
să-i remarce. Alcoolul, drogurile, la început, fac parte, pentru tinerii care 
le utilizează, din acest mod de însingurare, de abandon al competiţiei şi, 
am putea spune, dintr-un mod de suicid lent şi progresiv. 

De altfel, toate astea, pot conduce la un suicid veritabil, echivalent al 
unei scene primitive, cea a propriei conceperi, în care adolescentul 
refuză să accepte că a participat la actul iniţial al vieţii sale. Aceşti tineri 
nu pot să admită că s-au născut din propria dorinţă, dorinţă reasumată zi 
de zi, şi datorită căreia au supravieţuit până în prezent. Auzim adesea: 
„N-am cerut eu să trăiesc”, spus pe un ton revendicativ şi persecutor; 
uneori este un: „Nimeni nu mă iubeşte”, care, în realitate, traduce un: 
„N-am pe nimeni pe cine să iubesc”, şi putem spune chiar mai mult: „Eu 
însumi, mă suport cu greu”. Această disperarea a singurătăţii sufleteşti, 
în loc de a o recunoaşte şi a vorbi clar despre ea, este returnată de către 
adolescent sub forma revendicărilor exagerate, se falicizează, îndrăznesc 
să spun, într-un „Mă iubesc învins”. Şi atunci, purtaţi de iubirea de sine, 
într-un acting impulsiv al dorinţei de altceva, de ceva nou, al dorinţei de 
a scăpa, se sinucid, cred, în speranţa unei ultime senzaţii erotice- 
nirvanice. Din fericire, unii ratează (şi pornind de aici putem studia 
psihanalitic, împreună cu ei, procesele care i-au condus în acest punct). 
Subiectul a vegheat în cursul stării de comă, şi este mai lucid, după 
tentativa de suicid a Eului, decât înainte. Şi probabil este deculpabilizat 
de faptul că trăieşte, după ce a depăşit ocazia unei morţi iminente: din 
moment ce aceasta a fost refuzată, asta poate să însemne că trebuie 
făcut jocul vieţii. 

Majoritatea copiilor pe care îi văd psihanaliştii după faza de latenţă 
sunt copii cărora le lipsesc mijloacele creative, pe care le-ar fi putut 
descoperi prin castrarea dorințelor din stadiile arhaice ale dezvoltării lor. 
În cazurile clinice pe care eu le-am putut studia, aceste castrări fuseseră 
ratate, nu conduseseră la simbolizarea pulsiunilor, care fuseseră pur şi 
simplu refulate, în ce privea obiectul lor, fără a fi utilizate în cucerirea 


altor obiecte licite aducând copiilor atât plăcerea cât şi socializarea 

legată de împărtăşirea acestei plăceri cu alţii. Uneori au fost copii care au 
suferit timpuriu o mutilare a imaginii corpului, la vârsta stadiului oglinzii, 
sau la cea a castrării primare. Aceştia sunt copiii zişi psihotici, inadaptaţi. 

Dar cei care corespund într-adevăr tulburărilor nevrotice post- 
oedipiene, sunt subiecţii pe care îi vedem cramponându-se de oglinda 
ochilor celor care îi privesc, adică reuşesc nu pentru ei înşişi, ci pentru a 
fi văzuţi, reuşind fără a proiecta această reuşită într-un viitor de adult. 
Aceşti tineri se cramponează de o imagine a chipului lor, a corpului, a 
aspectului lor, de aparenţa suprafeţei lor vizibile. Este o inflaţie de a se 
face văzuţi, pentru a ascunde suferinţa interioară. La cea mai mică 
îndoială asupra eventualului succes al unei acţiuni vizând realizarea 
dorinţei lor, se ridică un zid imaginar, ca un obstacol între ei şi lume. Este 
o angoasă de vid, de absurdul care conduce la nonsensul unui proiect, 
urmată de absenţa dinamismului care l-ar putea susţine şi asuma. Ei 
recurg la oglindă pentru a se regăsi, pentru a nu se pierde complet. Este 
mult mai puţin grav când recurg, solitari, în prezent, la tranzistoare, la 
muzică, pentru a-şi calma şi duce angoasa. Este de asemenea mai puţin 
grav atunci când această muzică solitară îi incită să se plimbe în manieră 
ritmată pe patine cu rotile sau să danseze: pentru că în asta există o 
plăcere a întregului corp, şi care oboseşte, şi care, de asemenea, le 
permite să se arate indiferenți în timp ce circulă în mijlocul celorlalţi. Îşi 
simt cu bucurie dezinvoltura schemei lor corporale. Şi jogging-ul pe care 
îl vedem peste tot, gimnastica acrobatică şi rapidă în cursul căreia nici nu 
se poate gândi, care abrutizează, dar care susţin o falsă veselie epuizând 
corpul, sunt mai bune totuşi decât pasivitatea şi drogurile: este o căutare 
a unei supravieţuiri fizice, printr-o dezinvoltură a corpului care, 
instantaneu, satisface tensiunile corpului, în absenţa satisfacerii 
tensiunilor sufletului. 

Există de asemenea o fragilitate în faţa primei iubiri, prima dragoste 
sentimentală, sau prima iubire sentimentală asociată unor proiecte de 
viitor, datorită faptului că începe să se amestece şi dorinţa. Până acum, 
tinerii nu cunoscuseră decât amiciţiile. De data aceasta, este o dorinţă 
amoroasă, şi când ajung în cele din urmă să atingă obiectul iubirii, iată că 
această persoană îi respinge. În loc să considere experienţa ca pe un fapt 
datorat probabil inadecvării imaginaţiei lor, care a idealizat persoana 
iubită, care se descoperă a fi, în realitate, cu totul alta, cu totul altul este 
raţionamentul pe care tânărul bărbat sau femeie îl face. Imediat este 
vorba despre o însingurare insuportabilă. Apare imediat în ei rezonanţa - 
o rezonanţă ce se poate descifra în visele lor, când le povestesc - 
obiect s-au simţit, din partea unui părinte iubit în mod conştient; dintr-o 
dată, apropierea inconştientă între cele două trăiri îi face să se simtă 
vinovaţi, ca şi cum ar fi fost incestuos în sine să fi iubit pe cineva care nu 
a răspuns speranţei lor. Vedem unii tineri care se sinucid şi nu ratează, 
iar alţii, care nu vorbesc despre depresia lor, cad în stări psihosomatice 
cu efecte organice grave. Trebuie neapărat ca o persoană care nu este 
rudă apropiată - nu este necesar întotdeauna ca acesta să fie psihanalist, 
dar este nevoie de cineva neutru şi cu experienţă, unele bunici se 
descurcă foarte bine - să audă disperarea din dragoste a acestui băiat 
sau fete, să-l asculte, să-l înţeleagă, fără să-l consoleze, să-l critice, sau 
să-l judece, dar susţinând discret narcisismul celui părăsit. 

Se poate întâmpla ca obiectul iubit de către adolescent sau de tânăr, 
fata sau băiatul îndrăgostit, să fie pus pe un piedestal, total idealizat, 
astfel încât este de neconceput, pentru el sau ea, să intre în comunicare 
cu această entitate sublimă; dintr-o dată, subiectul îşi pierde toate 
posibilităţile pentru orice lucru. Devine un fel de câine abătut care se 

străduieşte să-şi întâlnească iubirea şi îşi petrece viaţa aşteptând o 
privire ce nu vine niciodată, şi asta pentru că, celălalt, căruia el nu 
îndrăzneşte să-i spună că îl (o) iubeşte, nu se îndoieşte că este dorit(ă), şi 
pentru că el, sau ea, trăieşte în cu totul alte sfere decât acest îndrăgostit 
sau îndrăgostită cuprins(ă) de teamă. Este erotomania tinerilor, dintre 
care unii sunt grupaţi în fani ai vedetelor lor, ai eroilor sau eroinelor 
viselor lor. Pentru unii acest lucru nu este foarte periculos, le ocupă 
momentele de recreaţie şi le permite să se întâlnească cu alţi fani; dar 
alţii trăiesc o dezamăgire veritabilă că nu sunt remarcaţi, iubiţi, susținuți, 
în viaţă de cel sau cea de care sunt îndrăgostiţi. 

Există deci două modalităţi, pentru un subiect care a atins 
narcisismul secundar caracteristic unui post-Oedip sănătos, să fie 
denarcisizat, şi într-o manieră ce are rapid efecte anti-creative şi 
mortifere severe. Fie este răspunsul negativ la dorinţa lui, şi atunci nu 
mai are de ce să continue să trăiască, se produce distrugerea tuturor 
imaginilor corpului, care îl face să piardă drepturile şi chiar mijloacele de 
a seduce. Sau, cel dorit reacţionează ca şi cum această dorinţă nici nu l- 
ar interesa, ceea ce, pentru cel îndrăgostit, poate fi înţeles ca şi cum 
dorinţa lui ar fi interzisă printr-o pseudo-magie: asta trezeşte în 
adolescent sau adolescentă chinurile epocii oedipiene, obsesia de a fi în 
plus, gelozia sfredelitoare faţă de cei sau cele pe care îi vede primiţi cu 
căldură iar ei nu; iar asta poate provoca, în locul unei însingurări ce 
conduce la suicid lent sau rapid, un act de răzbunare împotriva rivalului 
mai fericit. Este cazul, în special, al subiecţilor la care regăsim, atunci 
când ajungem să le cunoaştem istoria, faptul că nu au fost narcisizaţi 
când erau copii, în momentul castrărilor, care (în calitate de realităţi, faţă 


de vis, cărora fiecare copil trebuie să li se supună) care nu au fost 

percepute ca promovări, ci ca încercări penibile într-un timp în care fraţii 
şi surorile lor păreau să fie obiectele preferate ale părinţilor. 

Aceste castrări rău aplicate şi prost primite, făcute fără respect sau 
înţelegere pentru suferinţa unor copii care le primesc ca pe nişte lovituri, 
conduc la faptul că, după perioada de latenţă abia îndurată şi debutul 
unei adolescenţe suportabile, primele eşecuri amoroase în afara familiei, 
fie că este vorba despre o iubire clar heterosexuală sau homosexuală sau 
doar vag impregnată de sexualitate, tânărul este cuprins de culpabilitate. 
O culpabilitate absolut imaginară, care nu are nimic de-a face cu 
responsabilitatea actelor nefaste care l-au făcut să rateze fericirea sau cu 
vreo logică. Cunoaştem testul care descrie istoria unui băieţel, sau a unei 
fetiţe (în funcţie de sexul copilului care este testat), care a avut un 
diferend cu tatăl sau cu mama lui de care nu a ascultat, în timp ce un alt 
copil este în termeni foarte buni cu părinţii săi. În acest test, care este 
verbal, cei doi copii trebuie să o apuce pe acelaşi drum şi să treacă peste 
un pod care, printr-un accident, se prăbuşeşte. Unul dintre cei doi copii 
este ucis în accident. Care ? Un copil în faza de latenţă, sau la începutul 
pubertăţii, a cărui rezolvare oedipiană nu a fost simboligenă, sau un copil 
mic, ar spune acelaşi lucru, şi anume că, cel care a fost ucis era cel 
neascultător. Dimpotrivă, un copil care a trecut cu bine faza de latenţă, 
un adolescent care are încredere în el însuşi şi care suportă să fie 
îndepărtat de cei pe care i-a ales să-i iubească, va răspunde imediat: 
„Dar cum se poate şti asta ?” Cel care atribuie moartea accidentală 
copilului neascultător, face o proiecţie a gândirii magice asupra 
entităţilor lumii, privind omnipotenţa parentală, Supraeul. Copilul 
proiectează astfel ceea ce ar fi dorit să aibă şi crede că părinţii lui 
posedă: omnipotenţa. Aceasta este evident o castrare ratată, pentru că 
orice părinte trebuie perceput de câtre copilul lui ca cineva care nu este 

omnipotent, dar care se simte responsabil de copilul lui şi care suferă că 
este obligat să-l facă să sufere pentru a-l ajuta; care îl înţelege, pentru că 
a trecut prin asta el însuşi, şi ştie să-i explice asta copilului. Copilul 
necastrat nu avea capacitatea să-l înţeleagă, când era mic sau chiar mai 
mare, prin discuţiile cu părinţii lui, ca urmare a incidentelor reale, 
istorisirilor descrise sau a faptelor diverse: toate lucrurile despre care 
părinţii, preocupaţi de educaţia şi dezvoltarea lui, le vorbeau cu copilul. 
Copilul nu a fost iniţiat, spre exemplu, în faptul că a nu asculta poate fi 
uneori necesar pentru a câştiga autonomia şi pentru a ieşi dintr-o situaţie 
blocată, cu condiţia ca cel neascultător să reflecteze bine la ceea ce face, 
să evalueze bine riscurile şi să ia singur decizia de a se confrunta cu 
acestea, inclusiv riscul de a nemulţumi şi a fi certat de către părinţi. Este 
adevărat că persoanele experimentate, cum par a fi adulţii, ştiu să 
prevadă primejdiile pe care copiii nu le pot prevedea. Din nefericire, 
mulţi părinţi prevăd şi primejdii care nu există, şi inhibă prin interdicțiile 
lor abuzive sau profeţiile absurde dorinţa pe care orice copil o are, de a 
deveni autonom, datoria şi dorinţa de a gândi el însuşi şi de a-şi asuma 
riscurile atunci când a luat o decizie. 

Revin la acest leitmotiv: este rolul şcolii să susţină la copii spiritul 
critic cu privire la spusele adulţilor şi a reglementărilor deseori absurde la 
care sunt supuşi, şi pe care copilul se simte vinovat dacă le 
transgresează, când trebuie să facă asta. 

Trezirea simțului critic în raport cu cei care deţin puterea este de 
asemenea foarte importantă; şi, dacă părinţii nu o pot face, şcoala va 
trebui să o facă. Cei care deţin puterea sunt, conform Legii, cei 
însărcinaţi, spre exemplu, să îi facă să o respecte. Dar cei care vor să 
utilizeze în mod manipulator puterea pe care o au şi care se identifică cu 


rolul lor, sunt conducători răi; putem ajuta copiii să îi tolereze un timp, 

dar trebuie susţinut şi exerciţiul simțului critic în faţa unor astfel de 
comportamente autoritare lipsite de sens, şi care nu sunt decât 
autoritate de dragul autorităţii, adică lipsite de sens uman, social utile. 


Anorexia 


În patologia imaginilor corpului după castrarea oedipiană, apoi în 
perioada de latenţă, la începutul vieţii responsabile în societate, 
adolescenţii prezintă foarte adesea, din punct de vedere clinic, probleme 
de anorexie, uneori lejere, dar care pot deveni foarte grave. Trebuie 
înţeles acest simptom în raport cu imaginea corpului. Şi asta începând nu 
cu momentul oedipului, ci cu mult înainte, între trei şi şase ani. Oedipul 
nu a făcut decât să remanieze ceea ce s-a întâmplat când aceste fetiţe 
erau mult mai mici, în momentul castrării primare, adică atunci când au 
dobândit cunoştinţele legate de apartenenţa lor sexuală şi mândria, 
gratificantă narcisic, de a deveni femei ca mama lor. Moment ce se 
dialectizează de asemenea în funcţie de numele tatălui, aşa cum mama 
reuşeşte să-l aducă în conştiinţă; pentru că în jurul unui bărbat, 
reprezentantul falic valoros, se organizează întreaga sexualitate la fată. 
Fetiţele care au acceptat, în momentul castrării primare, la trei ani, 
amânarea vieţii lor sexuale până la nubilitate, dar care au fost convinse 
de valoarea persoanei lor în calitate de fiică a acelui bărbat şi femei, 
astfel de fete fac rareori - eu n-am întâlnit niciodată - anorexie. Când 
ajung la pubertate, ştiu să păstreze falismul necesar pulsiunilor lor 
arhaice, adică a activităţii constructive, activităţii cu scop de joc, în 
serviciul vieţii sociale; ele reuşesc în viaţa şcolară şi socială. Cu pudoare, 
fără să le fie ruşine de ele însele, sunt bucuroase să se arate într-o 


lumină favorabilă şi să atragă privirile altuia când corpul lor se dezvoltă şi 
devin fete tinere. Şi rivalizează cu celelalte fete fără culpabilitate. 
Trebuie ştiut şi că, printre aceste fete care ajung la nubilitate după 
un Oedip reuşit şi o fază de latenţă social reuşită, sunt unele care, în 
momentul adolescenţei, se deghizează, am putea spune, în falşi băieţi. 
Nu este întotdeauna semnul unei homosexualităţi în curs de a se 
construi. Uneori este semnul unei prea mari bogății feminine, alteori este 
rezistenţa de a vorbi despre dorinţele pasive de seducţie, sau chiar o 
tactică din prudenţă: pentru că este foarte dificil pentru o fată care 
atrage privirile şi dorinţa băieţilor, şi rivalitatea altor fete, să continue să 
dobândească arme pentru viaţa socială. Poate fi tentată să diminueze 
competiţia şcolară. Ori, în prezent, ştim cât de important este pentru o 
femeie să fie capabilă să-şi câştige existenţa dacă vrea să fie autonomă 
în orice situaţie, mai ales când va avea în grijă copii, în cazul în care va fi 
necesar salariul său, sau în acela în care va îngriji singură copilul. 
Dominanţa pulsiunilor pasive la fete în perioada pubertăţii poate 
împiedica reuşita într-o meserie; şi fetele de tip „băiat ratat”! sunt uneori 
în mai mare măsură heterosexuale în dorinţă decât fetele aşa-zis foarte 
feminine, al căror farmec feminin este recunoscut şi lăudat de toţi şi 
care, uneori, nu sunt nici băiat nici fată, ci extrem de pasive, şi care 
aşteaptă să fie obiectul ales al unei persoane falice, indiferent care ar fi, 
care le va oferi tot ceea ce ele nu încearcă să-şi procure prin ele-însele - 
adică posibilităţile vieţii în societate - în calitate de parazite, legale sau 
ilegale. Când găsesc un bărbat care să se ocupe de ele, soţ legitim sau 
amant regulat, acesta este pentru ele o persoană răspunzătoare falică 
social de care profită ca un sugar de sânul matern şi de adultul tutelar de 
care este dependent. Atunci când devin femei şi din nefericire mame, nu 


sunt capabile să-şi crească copiii. Pot să fie bune gestante, să îngrijească 


| N.T.: În text: „garçon manqué”. 

bine copiii, dar aceştia sunt crescuţi în narcisismul propriei persoane 
sexuate. Nu pot oferi copiilor castrările şi să suscite în ei simbolizarea 
pulsiunilor interzise expresiei brute. Educaţia lor este pentru a mânca 
bine, de a face bine, de a arăta bine, dar nu pentru a deveni autonom în 
a dori un băiat sau o fată. 

Anorexia mintală sau bulimia, sindroame mult mai frecvente la fete 
decât la băieţi în perioada adolescenţei sau a pubertăţii, sunt simptome 
ce îşi au rădăcinile libidinale în jurul unei castrări primare prost susţinute 
prin educaţie de către mamă. La băieţi, bulimia este uneori un sindrom în 
perioada oedipiană; iar, în faza de latenţă este mai degrabă anorexia; la 
adolescenţă, este din nou bulimia. La fete, în perioada pubertară, şi după 
aceea, survine anorexia. Asta deoarece la fată pulsiunile genitale îşi 
reiau o organizare economică puţin asemănătoare cu cea a pulsiunilor 
orale: adică, în momentul înţărcării, pulsiunile orale relative la dorinţa 
sânului (nu vorbesc despre nevoia de lapte, ci despre dorirea sânului ca 
obiect parţial al mamei) poate să fi fost refulate fără ca simbolizarea în 
relaţia de subiect la subiect, pentru plăcere, între bebeluşul fetiţă şi 
mama sa, să fi înlocuit şi să fi depăşit cu mult interesul tactil şi gustativ 
al sânului pentru gura sa. Interesul pentru relaţia cu mama şi dorinţa 
sexuală în sens larg sunt, la fetele care devin anorexice, total refulate, 
fără a fi mutate în relaţii interumane cu mama şi cu alte femei. La 
pubertate, interesul penian, interesul pentru falus, care este reprezentat 
la bărbat de penis, iar la femeie de sâni, face că puseul pubertar, 
creşterea sânilor, venirea menstruației, semnifică pentru fată, conştient 
şi inconştient, posibila sa fecunditate. Ori, cuplul părinţilor săi trăieşte în 
continuare, cel mai adesea, într-un mod infantil, într-un climat fie 
agreabil fie dezagreabil; şi ideea inconştientă de graviditate nu este 
suportabilă pentru aceste fete. Teama lor conştientă este că se îngraşă. 

Trăiesc un fel de magmă conflictuală, în care sexualitatea de adult se 
prăbuşeşte, marcată de un semn negativ, oroarea de a avea piept, sâni, 
oroarea de a fi grasă. Asta necesită analiză, şi este vorba despre 
perturbarea relaţiilor reale între mamă şi fiica sa, între fată şi hrană, între 
fată şi tatăl ei, între feminitatea sa imaginară şi absenţa experienţei cu 
băieţii, între fată şi oglinda ei. A se îngrăşa, cuvânt inconştient raportat la 
cel de graviditate, periculos pentru estetica unei fete tinere care vrea să 
seducă: asta o va împiedica, să spunem aşa, să placă. Dar în primul rând 
ei în oglindă, propriilor ochi, vrea să placă, îndepărtând toate rotunjimile 
feminine ale corpului său, chiar şi pe cele mai discrete. Dorinţa faţă de 
tată se deghizează atunci fie într-o afecţiune complicată şi conflictuală, 
fie dimpotrivă fuga manifestă de a-l vedea şi refuzul de a răspunde când 
el îi vorbeşte. Problema sa îşi are rădăcinile într-un conflict de iubire şi 
dorinţă faţă de tată, în conflict cu feminitatea în rivalitate cu mama 
pentru care copilul rămâne un bebeluş-pisică: mama, desigur, îşi face 
griji pentru ea, dar nu a considerat-o niciodată o fată pe cale de a deveni 
femeie. Narcisismul fetei este prins într-o capcană. Trăieşte conflicte 
inconştiente autonome, datând din perioada de la trei la şase ani, care 
nu au decât foarte puţin în comun cu comportamentul actual al părinţilor 
faţă de ea, comportament în realitate secundar, legat de neliniştea lor 


justificată privind starea sa deteriorată de sănătate. 


Graviditatea şi imaginea corpului 
Vărsăturile datorate gravidităţii, la femeia însărcinată, provin şi ele 


dintr-un conflict datând de al o imagine a corpului din copilăria timpurie, 


atât a înţărcării cât şi a începutului oedipului. 

În ceea ce priveşte apendicita, atât la băieţi cât şi la fete, reprezintă 
o tulburare psihosomatică în raport cu epoca la care îşi imaginau 
concepţia conform unei tehnologii digestive. Aceste fantasme sunt 
demult depăşite, dar a existat o epocă la care au fost operaţionale şi au 
lăsat posibilitatea unei infecţii, mai târziu, într-un anumit loc al schemei 
corporale, tocmai datorită faptului că imaginea corpului de gravidă a 
femeilor însărcinate era văzută ca plină de caca magic. Băieţii, sau chiar 
fetele, presupuneau dincolo de naştere un tip particular de potenţă anală 
a mamei. Copilul incestuos inconştient pe care orice copil înainte de 
Oedip doreşte să-l aibă, asemenea mamei sale, ca dovadă a dragostei şi 
dorinţei pentru tată (şi nu mă refer numai la fetiţe, ci şi la băieţi), acest 
copil incestuos, inconştient, trebuie realmente avortat, înainte de a putea 
lichida Oedipul. Apendicele devine astfel sediul unei inflamații şi trebuie 
scos, pentru a salva subiectul dintr-o capcană arhaică care ar fi realizat, 
prin disfuncţia schemei corporale, fantasma unei dorinţe care altădată nu 
a putut fi spusă clar de către copil. Corpul lui deci, repetă ceva, care este 
semnificat, prin acest apendice: expresie care, în prezent, nu mai are 
realmente un sens pentru copilul care a atins şapte, opt, sau 
paisprezece, cincisprezece ani. Se poate ca cititorul să fie foarte surprins 
de ceea ce am scris, dar, dacă ar frecventa copii, ar vedea cât de 
surprinzător este numărul celor care fantasmează, care afirmă faţă de 
toată lumea, că vor avea un copil, şi care presupun şi arată că se află în 
corpul lor, în burtică. Nu se poate face nimic altceva, desigur, decât râde: 
„A, crezi serios!”. Au spus-o. Şi aceştia nu vor face apendicită mai târziu; 
cei care refulează această dorinţă şi nu o rostesc sunt cei al căror corp va 
trebui să o semnifice înainte de a părăsi copilăria. lată diferenţa: 
cuvântul exprimă o dorinţă şi evită să fie corpul cel care o exprimă, dacă 


nu în prezent, atunci mai târziu. De aceea fantasmele copiilor, când le 

spun, nu trebuie să provoace nici ecouri, nici denegări, nici sentimente; 
sunt lăsaţi să le spună, este tot şi e suficient; aceste cuvinte sunt 
eliberatoare pentru ceea ce este pe cale de a fi sănătos refulat; după 
care, va fi simbolizat altfel decât în corp, în manieră culturală. Pulsiunile 
feminine ale băiatului sunt sublimate atunci altfel decât purtând rodul în 
pântece, şi pulsiunile emisive genitale ale fetei sunt sublimate altfel 
decât în dorinţa de a face ea însăşi un copil cu tatăl ei. 


ISTERIE ŞI PSIHOSOMATICĂ 


Dezvoltările aduse de-a lungul acestei lucrări noţiunii de imagine 
corporală, raportată la schema corporală şi în acelaşi timp distinctă de 
ea, mă conduc la precizarea modului în care se desfăşoară raportul între 
corpul real şi imaginea dinamogenă libidinală inconştientă pe care 
subiectul şi-o face, şi diferenţa în raport cu narcisismul dintre simptomele 
implicate în isterie şi cele implicate de tulburările psihosomatice. 

Numim isterie comportamentele care au inconştient scopuri 


manipulatoare faţă de altul; în timp ce numim tulburări psihosomatice 

atingerile funcţionale ale corpului care nu se datorează unor cauze 
organice: nu este o infecţie, iar la început nu există nici măcar semne 
lezionale; nu sunt tulburări neurologice; şi cu toate acestea, individul 
este dereglat în sănătatea sa, suferă. Corpul său este bolnav, dar 
originea acestei dereglări funcţionale fiziologice este o tulburare 
inconştientă psihologică. 

În oricare din cazuri - isterie sau psihosomatică - bolnavul sau 
bolnava suferă realmente şi este stânjenit în activitatea sa psiho-socială. 
În tulburările zise isterice, se spune că subiectul este cel mai adesea 
femeie; mă îndoiesc!. 

Individul isteric se comportă bine în ansamblu, dar, prin tulburări 
“mimate” care apar neaşteptat, se complace inconştient în manipularea 
celuilalt, aş spune prin intermediul slăbiciunii. La femeia isterică, un 
libido frustrat se traduce prin scene spectaculoase care o paralizează, şi 
care-l fac vinovat pe partenerul ei care nu o satisface sexual; dar ea 
însăşi trăieşte ceva de ordinul orgasmului inconştient cu ocazia acestor 
scene: ea are o economie libidinală care ajunge, cu ocazia acestor crize, 
la o descărcare nervoasă inconştientă, urmată de o stare de bine, ca şi în 
cazul unui orgasm. 

Istericul impietează viaţa  interindividuală, relaţională, fie prin 
intermediul bunului mers al cuplului, fie al relaţiilor profesionale; în timp 
ce persoana cu tulburări psihosomatice nu impietează buna desfăşurare 
a relaţiilor afective pe care le are cu alţii: medicul devine pentru el obiect 


! N.A.: Cred că faptul că se vorbeşte de isterie în special la femei provine din aceea că isteria, la 
bărbat, este utilizată în mai mare măsură social decât la femeie, în comportamente falocrate, 
în comportamente de prestanţă, care sunt apreciate ca valori în societate, deci narcisizante 
pentru subiect şi operaţionale în acţiunea asupra altora. Ceea ce face să depistăm mai frecvent 
isteria la femeie, este că, atunci când eşuează în atingerea scopului şi suferinţa narcisică este 
accentuată, ea perseverează uneori în acelaşi simptom, inconştient ca origine, astfel că, isteria, 
pare fără legătură cu reuşita socială. Făcând ca să numim isterie la femeie ceea ce constituie 
modalităţi admirate ca accesorii ale reuşitei sociale la bărbat. 

de manipulare, prin starea cronică de bolnav la limita suportabilului, 
dacă nu chiar îngrijorător. 

O paralizie isterică stânjeneşte sau aduce suferinţă subiectului, 
inconştient de ceea ce el însuşi a provocat; scopul său inconştient era să 
manipuleze pe cineva care-l face să se simtă frustrat, dar în final devine 
prizonierul unui mesaj în corp, pe care îl crede atacat de un agent 
exterior, microbian de exemplu, sau din cauza unui accident datorat 
neîndemânării sale, şi care-l împiedică să se mişte. Se simte victimă 
dintr-o cauză care-i este străină, în timp ce de fapt, fără să ştie, se auto- 
victimizează, pentru un scop inconştient, de a acţiona asupra anturajului 
sau de a se împiedica să acţioneze el însuşi. În tulburarea psihosomatică, 
avem de-a face cu efectele unei lupte inconştiente (ce trebuie 
decodificată) între instanţele psihice, aflate în contradicţie în interiorul 
individului însuşi; în timp ce isteria este o luptă imaginară între un individ 
şi altul, asupra căruia doreşte sau se teme inconştient să obţină 
satisfacţie într-o realitate pe care nu o poate altfel stăpâni. Freud citează 
în acest sens cazul de paralizie isterică a braţului unei tinere fete al cărei 
frate îşi fracturase piciorul, motiv pentru care unul din camarazii lui 
venise să-l viziteze acasă. Fata s-a îndrăgostit în secret de tânărul 
vizitator. Dar fratele odată vindecat nu l-a mai făcut pe prietenul său să-l 
mai viziteze. Fără să ştie, ea, care dorea să-l revadă pe tânăr, dar 
neputând nici să-şi mărturisească şi nici să spună acest lucru, îşi 
paralizase braţul pentru a-l imita pe fratele ei. Braţul ei se afla ca într-un 
ghips imaginar, cu această logică magică inconştientă: “Dacă un 
membru este imobilizat, tânărul va veni din nou”. Sub hipnoză, Freud a 
făcut-o pe fată să vorbească despre semnificaţia braţului imobilizat ca şi 
cum ar fi fost rupt. În somnul hipnotic, subiectul dorinţei este lucid în 
ceea ce priveşte Eul; tânăra adormită ştia deci că braţul imobilizat era un 

apel pentru vizita tânărului. Eul adaptat la limbajul ambiant nu avea 
acces la semnificantul dorinţei, datorită rezistenţelor mobilizate în el şi 
care împiedicau subiectul să depăşească interdicțiile care au însoţit 
educaţia sa. Adormită, fata putea să-şi spună speranţa unei vizite din 
partea tânărului. Această înţelegere de sine, fata nu ar fi putut-o avea 
trează, dacă Freud nu i-ar fi spus ceea ce ea mărturisise sub hipnoză. 
Dealtfel, remarcând daunele emoţionale narcisice ale unor astfel de 
revelații, Freud a realizat că este inutil, şi chiar nociv să procedezi la 
apropierea bruscă a inconştientului de conştient prin intermediul 
hipnozei şi comunicarea apoi subiectului: aceasta nu putea decât să 
genereze traumatisme. 

Freud a dovedit că era mult mai important lucrul cu rezistenţele 
subiectului conştient pentru a spune adevărul despre dorinţa sa 
inconştientă. Căci, odată ce ele au fost exprimate şi analizată perioada 
lor de organizare, rezistenţele nu mai au nevoie să se menţină. Mai 
precis, în cursul acestui travaliu între analizat şi analist, transferul relaţiei 
emoţionale cu persoanele din copilăria sa s-au stabilit asupra analistului 
şi, rezistenţele fiind epuizate, dorinţa poate fi spusă şi remisă în relaţia 
cu epoca la care a apărut pentru prima oară. 

În locul revelaţiei sălbatice, adesea traumatică şi inutilizabilă, a 
dorințelor refulate, Freud a inaugurat cura tulburărilor psihosociale prin 
intermediul transferului pe care pacientul îl face asupra celui care îl 
ascultă şi îl asistă, în cursul întâlnirilor regulate contractual în timp, 
întotdeauna în acela[i loc, contra cost. Relaţia între cei doi protagonişti 
devine ocazia unor experienţe fie retrăite fie noi, pentru pacient, care se 
află confruntat în acelaşi timp cu o distanţă în aprecierea, diferită pentru 
psihanalist şi el, imaginarului şi a realităţii materialului produs, şedinţă 
după şedinţă. De aici se produce, pentru pacient, o maturizare: care 

decurge din elucidarea fără culpabilitate a dorințelor despre care 
vorbeşte fără a le pune în act, şi prin limbajul de care dispune pentru a le 
exprima. Acest travaliu îl ajută să descopere valoarea relativă pe care o 
au între ele dorinţele sale, spunerea sau trecerea lor sub tăcere, în 
funcţie de etica pe care o critică în fiecare zi pe divan. Această etică este 
reajustată pe măsura dezvoltării nivelului de conştienţă ce se degajează 
de a priorismele arhaice, iar judecata lui - conştientă - rafinează în raport 
cu relaţia sa cu psihanalistul. Relaţie care se “dezintimizează”, se 
banalizează, se deziluzionează. Analistul, ghid al travaliului subiectiv al 
pacientului, nu intervine niciodată în realitatea care suscită la acesta 
acte ce trebuie îndeplinite, decizii ce trebuie luate conform dorinţei sau 
dorințelor ce trebuie negociate social pentru a le asuma în maniera 
optimă realizării lor. Cura se încheie prin quitus reciproc între analizat şi 
analist, primul ne mai fiind motivat să continue explorarea unei istorii 


care nu-l mai interesează, celălalt, de preferinţă, dându-şi acordul. 


Un caz de isterie la băiat: Alex 


Am avut ocazia să cunosc un copil, un băiat de treisprezece ani, care 
îşi fracturase braţul drept de mai multe ori şi căruia nu i se putea 
mobiliza cotul după îndepărtarea ghipsului. Braţul lui rămânea blocat, 
deşi radiografia nu evidenția obstacole pentru extensia sau flectarea 
antebraţului spre braţ. În cursul unei perioade de două săptămâni de 
reeducare care trena, băiatul şi-a fracturat din nou acelaşi braţ. Din nou 
ghips, apoi scoaterea din ghips. Din nou, imposibilitate de mobilizare a 
braţului drept. Apoi a treia fracturare a aceluiaşi braţ, deci al treilea 

ghips. Desigur, încă o dată, la scoaterea ghipsului, braţul rămânea 
imobil. 

Pentru a confirma libertatea deplină de mişcare a cotului, radiografia 
neindicând nici o anomalie articulară (consultaţia se desfăşura în secţia 
de chirurgie a unui spital de pediatrie), s-a procedat la anestezierea 
generală a băiatului: sub anestezie, braţul său complet liber s-a dovedit 
perfect mobilizabil pasiv. Recuperarea funcţională n-ar fi trebuit să ridice 
nici un fel de probleme. La trezirea din anestezie, s-ar fi putut rupe cotul 
băiatului încercând mobilizarea sa. Şi nici el însuşi nu reuşea să facă asta 
atunci când încerca. Deşi nu resimțea nici o durere a membrului superior 
infirm. Atunci şeful serviciului, ştiind că eu, externul consultaţiei, eram 
psihanalizată, m-a întrebat dacă m-aş putea ocupa de băiat şi să-l 
conving că nimic nu împiedica, în realitate, recuperarea mobilităţii 
braţului său. 

Am acceptat şi eu, şi băiatul. Alex venea la fiecare două zile la 
consultaţie la chirurgie, dar într-o altă încăpere decât cea în care se 
acordau îngrijirile. Stăteam împreună o jumătate de oră la o masă. El 
desena, şi discutam. Nu-l îngrijisem eu pentru fractură, şi nici pentru vreo 
tentativă de reeducare. Mă aflam deci în situaţia clasică pentru a juca 
rolul terapeutului. După foarte puţine şedinţe, dorinţa inconștientă care îl 
obliga pe Alex la imobilizarea braţului a apărut clar. El trăia “în zonă”, o 
regiune specific defavorizată, în apropierea spitalului. Avea o soră, cu 
patru ani mai mare, care l-ar fi sedus când el avea opt ani - deci cu cinci 
ani înainte - iar ea doisprezece, sau cel puţin aşa spunea el. Adevărat 
sau fals ? Îşi iubea mult sora; avea încă un frate, cu patru ani mai mic 
decât el, şi îl iubea şi pe acesta. Mi-a vorbit despre dorinţa lui reală faţă 
de sora lui. Dorinţă reală, amintiri recunoscute cu o anumită jenă, pentru 


că se jucase de-a soţul ei, şi ea, soţia lui, în cursul unei scene de 


tandreţe pseudo-maternă, cu fratele mai mic. Dar asta nu era important, 
spunea el. Într-o altă şedinţă, mi-a spus că mai important, pentru el, 
fusese un vis care-l deranja, dar pe care nu-l putea spune. Desena scene 
agresive implicând cuțitul, maşinal, în timp ce vorbea, iar aceste desene 
se asociau imposibilității de a vorbi despre acest vis repetitiv. Asocia 
asupra acestui vis, de la o şedinţă la alta, şi urmând caracteristicile 
variate ale povestirii, le şi mima în timp ce le povestea. 

Într-o zi, în timp ce mima o scenă, o variantă a visului în care “sora 
mai mare” apărea (aşa o numea el în vis, în timp ce în conversațiile 
obişnuite îi spunea întotdeauna “sora mea”), a început să mişte braţul 
drept, spre marea lui uimire, ca şi cum, mâna lui, înarmată cu un pumnal 
imaginar, se îndrepta spre persoana mea, presupusă ca reprezentând 
locul surorii mai mari în vis. Am putut atunci discuta despre gesturile pe 
care le mima şi, în acelaşi timp, să le comparăm cu desenele făcute, 
maşinal, în timp ce vorbise. Aceasta putea însemna că braţul său drept, 
înarmat cu un cuţit, era susceptibil să dea o lovitură mortală surorii sale, 
sau poate mamei sale de când era mic, din moment ce vorbea despre 
sora mai mare, sau altei femei, cum aş fi fost eu, spre exemplu. Având 
braţul drept paralizat, evident, era împiedicat să facă vreo nenorocire. 
Această piedică venea din conştiinţa sa umanizată - conştiinţă 
inconştientă poate - din interdicţia incestului, din interdicţia crimei. 
interdicţia de a ucide, cum am văzut, provine din castrarea anală, iar 
interdicţia incestului vine odată cu castrarea oedipiană. Ceea ce se 
traducea pentru el prin culpabilitatea unei transgresiuni incestuoase, pe 
care sora lui încercase să i-o impună, în acelaşi timp cu culpabilitatea 
eventualei ucideri a surorii lui, ucidere ce putea fi dealtfel deplasarea 
simbolică a dorinţei sale incestuoase arhaice, din moment ce, aşa cum 


am văzut, în imaginea corporală a băiatului, splendoarea erecţiei 

penisului şi dorinţa ce o însoţeşte pentru obiectul matern ales, fac copilul 
să viseze la masacrarea obiectului iubirii. 

Era un răspuns adresat surorii lui care, în prezent, în realitate, avea 
şaptesprezece ani, iar el treisprezece, vroia ca el să împartă cu ea patul 
parental în care dormea de câteva luni de când mama se afla la spital. Ea 
îl presa să accepte. Spunea că vor pune între ei o pernă, dar el refuza. 
Acesta era conflictul actual. Alex prefera să se culce pe jos sau în altă 
cameră a casei, care avea două, unde dormea tatăl, când era acolo, şi 
fratele mai mic. Totuşi, el şi sora lui, împărtăşiseră acelaşi pat în copilăria 
timpurie, şi chiar înainte de plecarea mamei la spital. Dar acum nu mai 
vroia. Ca reacţie faţă de sora lui, care îi propunea probabil un aparent 
corp la corp care i-ar face plăcere, ei, el vroia să răspundă printr-un corp 
la corp care ucide, şi faţă de asta se apăra inconştient. 

Paralizia isterică era o auto-mutilare imaginară, indoloră, incomodă, 
dar mai puţin gravă decât fracturile veritabil auto-mutilante. Era doar un 
mim inconştient; cădea, întotdeauna pe acelaşi braţ care se fractura. 
Odată fractura vindecată, şi-l fractura din nou. Dar isteria, în somnul 
anestezic, dispăruse. De atunci devenise conştient că aceasta îl fixase în 
impotenţa totală a braţului ucigaş, devenit imobil. Alex avea aproape 
treisprezece ani, ajunsese deci la pubertate. Era în plină creştere, şi 
această pubertate trezise în el amintirea unei seducţii, după spusele lui 
mult anterioară. Seducţie în cursul căreia sora lui, spunea el, îl obligase 
să o masturbeze, după ce şi ea îi făcuse acelaşi lucru. Această amintire, 
dacă nu cumva era o fantasmă, povestită cu foarte puţin afect, era fără 
îndoială la originea unei fantasme inconştiente. Era probabil amintirea 
unei dorinţe fantasmate la vârsta fratelui mai mic, dorinţă heterosexuală 
încă prea puţin în rivalitate cu tatăl, dar dorinţă masculină, care se 


exprimase în dorinţa de penetrare a surorii sale sau a mamei înaintea 

perioadei oedipiene. Deplasase penetrarea peniană asupra penetrării cu 
cuțitul. Deşi braţul era paralizat, mâna sa putea desena reprezentările 
grafice. Se putea vedea o mână, înarmată cu un cuţit de măcelărie, dar 
niciodată nu se vedea pe acelaşi desen persoana eventual vizată de 
cuţit. În jurul acestor desene şi a visului pe care nu-l putea povesti s-a 
centrat întregul travaliu analitic. 

Ce tată avea el, ce bunic ? O emigrare dificilă adusese această familie 
venită din Est în situalia precară cunoscută din jurul Parisului. Ori, deşi 
braţul copilului nu avea nevoie de reeducare, kineto-terapeutul, care 
avea o relaţie bună cu Alex, şi după ce psihoterapia a permis 
îndepărtarea motivaţiilor psihogene ale acestei ciudate infirmări a 
motricităţii, a dorit să reia lucrul cu el. Şi lui Alex îi plăcea foarte mult să 
vorbească cu acest kineto-terapeut bărbat. Practic i-a povestit ceea ce- 
mi spusese şi mie iar kineto-terapeutul a trebuit să joace rolul de foarte 
bun educator pentru acest băiat puber, al cărui tată, absent sau foarte 
ocupat, îşi neglija copiii. Mama, nu ştiu din ce motiv, se afla într-un spital 
de luni de zile. Sora de cincisprezece sau şaisprezece ani se ocupa de 
casă, în măsura în care, această baracă împărţită în două camere, se 
putea numi casă. 

Putem spune că isteria este întotdeauna o cerere de ajutor adresată 
în mod vizibil altuia, în scopul de a obţine o satisfacţie libidinală mai mult 
sau mai puţin evident erotică, simultan dorită şi refulată. Această 
ambivalenţă a dorinţei provoacă subiectului o regresie inconştientă a 
pulsiunilor, deşi probabil ea a fost iniţial conştientă. Această regresie 
exprimă pulsiunile, asociindu-le unui mod arhaic de satisfacţie. 

La Alex, pulsiunea de penetrare genitală se transformase în pulsiune 
a membrului penetrant pe care nu vroia să o realizeze. Acesta era 


simptomul isteric, deplasarea de la penis la braţ şi la cuţit. 

Tulburarea psihosomatică provine mai curând dintr-o durere datorată 
unor suferinţe intime: suferinţe pricinuite de o relaţie decepţionată cu o 
anumită persoană, care se traduce printr-o rană imaginară, ce face 
trimitere la o imagine corporală arhaică şi la epoca relaţiei subiectului cu 
o altă persoană decât cea despre care este vorba în prezent. Tulburarea 
psihosomatică actuală este repetiţia, uneori amplificată, a unei 
disfuncţiuni din trecut, reală sau imaginară, a propriului corp al 
pacientului. Acest corp devine substitutul unui partener contemporan cu 
o dificultate asociată dificultăţilor din prezent, un partener despre care 
subiectul crede că l-ar fi înţeles, nu l-ar fi lăsat singur în faţa suferinţei şi 
a rănii sale actuale. Deci nu este acelaşi narcisism care pare a fi atins în 
tulburarea psihosomatică şi în isterie. În isterie, cred că narcisismul 
secundar este cel aflat în pericol; în tulburarea psihosomatică este cel 
primar. În isterie, ceea ce am putea numi etica erotică se organizează în 
jurul genitalităţii; în tulburarea psihosomatică, ea se organizează în jurul 
dependenţei de a mânca şi a face, sau a autonomiei în raport cu 
persoana iubită în copilărie, a persoanei iubite în relaţia electivă care l-a 
acompaniat în cursul dificultăţilor castrării anale şi orale. 

Ar fi implicat deci ceva mult mai arhaic în tulburările psihosomatice 
decât în cele isterice. Să cităm un caz - cel al unei mame - care mi se 
pare tipic pentru tulburările psihosomatice. În cursul funeraliilor fiului 
său, decedat adult, în momentul îngropării sicriului, mama a simţit ca o 
lovitură de pumn în stomac. La examinarea făcută curând după aceea, s- 
a dovedit că avea un cancer la stomac din cauza căruia a murit luna 
următoare, în ziua aniversării morţii fiului său. Este posibil să fi fost 


atinsă de acest cancer, fără să-şi fi dat seama, de mult timp: este ceea 

ce au spus medicii soţului său; dar ea a simţit durerea în acea zi, chiar în 
momentul în care era coborât în mormânt fiul ei. Ca şi cum moartea 
acestui prim copil, primul pe care îl alăptase, trezea în ea o înţărcare 
imposibilă. Probabil că rămăsese inconştient, fizic ataşată de acest copil, 
chiar dincolo de epoca înţărcării sale; în momentul morţii lui, 
desprinderea definitivă de corpul lui îi smulgea substanţa viscerală a 


“ 


propriului stomac. Să moară la exact “o lună”! după propriul copil! 
Moarte a acestui “Eu” care a transformat femeia în mamă la naşterea 
primului copil (şi femeile ştiu bine - există un prim copil pentru fiecare 
sex, ca şi pentru taţi): să devii mamă pentru prima oară, este o mutație, 
o mutație a Eului, o mutație a narcisismului femeii; dar nu a subiectului 
doritor: acest subiect este în afara interacțiunii timpului cu spaţiul, el nu 
cunoaşte nici naştere nici moarte, ci doar verbul a fi pentru a iubi. 

Ca subiecţi, nu-i cunoaştem pe ceilalţi decât prin intermediul relaţiei 
Eului cu ei, şi al lor cu noi: aici este problema persoanei cu tulburări 
psihosomatice, legată de raportul simbolicului cu realitatea, a timpului 
intersectat cu spaţiul, pe care-l constituie corpul viu, prin intermediul 
articulării imaginii corporale cu schema corporală. 

Subiectul nu are cuvinte pentru a rosti suferinţa care sfâşie 
continuumul unei relaţii vitale. Corpul este parcă mutilat, într-un loc 
specific al istoriei de iubire sfâşiate; şi el semnifică, jugulând mai mult 
sau mai puţin o parte, expresia imposibilă a suferinţei îndurate, 
anesteziată astfel parţial. 

În aceeaşi ordine de idei, este binecunoscut faptul că un cardiac nu 
trebuie să aibă emoţii, pentru că emoţiile ating inima, aceea a imaginii 
corpului, a emoţiilor; această inimă se repercutează asupra schemei 


corporale, şi a funcţionării inimii ca organ visceral. “Sufletul inimii” şi 


! N.T.: Autoarea face referire la echivalenţa fonetică a cuvintelor “mois” (lună) şi “Moi” (Eu) în 
limba franceză. 

“inima cărnii”, cum m-a învăţat să spun un băiat pe care-l îngrijeam, sunt 
distincte, diferenţiabile, dar uneori, în patologie, interferează una asupra 
celeilalte. 

Este binecunoscut şi faptul că, atunci când sunt discuţii dramatice 
într-o familie, poate să apară un ulcer de stomac la un potenţial ulceros 
cronic. Analiza unui subiect ulceros confirmă deplin arhaicitatea acestei 
tulburări psihosomatice. Libidoul său a rămas marcat de iubirea mamei 
sale, confundată cu dorinţa sa pentru ea. Reprezentările onirice, în cursul 
analizei, se supun unei etici canibale, analizatul retrăind epoca la care 
mama sa îl alăpta la sân. Această etică a iubirii materne, această 
mâncare din săruturi, joacă, până în stomac, rolul său în relaţiile cu 
persoanele cu care împărţim masa şi ale căror accese caracteriale se 


repercutează emoţional asupra celorlalţi. 


Cazul lui Tony: tată cu tulburări psihosomatice, 
copil hipocondriac (sau isteric ?) 


Am cunoscut un bărbat, să-l numim tatăl lui Tony, care era ultimul 
copil al unei familii cu cinci băieţi. Avea un ulcer la stomac de ani de zile, 
şi suferise de gastrită de la vârsta de paisprezece ani. Era singurul dintre 
cei cinci fraţi care avea o viaţă socială şi genitală normală: era căsătorit, 
iar Tony era singurul lui copil. Cei patru fraţi ai săi erau delincvenţi care 
îşi petreceau timpul în închisori. 

Tatăl lor, deci bunicul patern al lui Tony, copil al Asistenţei Publice ca 
şi mama lor (bunica lui Tony), murise într-un accident de muncă atunci 
când tatăl lui Tony era copil: de care nu-şi mai amintea. În ce o priveşte 
pe mamă, alcoolică (sau devenită alcoolică după ce a rămas văduvă ?), 


murise de delirium tremens când tatăl lui Tony avea zece ani. El spunea 


387 


că îi hrănise pe toţi la sân. Avea lacrimi în ochi când vorbea despre ea, 
atât de bună, dar care trăise într-o manieră dezorganizată şi fusese 
respinsă de societate datorită alcoolismului său. Cu atât mai mult cu cât 
la moartea ei, el, care avea zece ani, şi doi dintre fraţii săi, fuseseră luaţi 
în grijă de Asistenţa Publică. Această mamă, respinsă de toţi, indusese la 
toţi copiii săi când erau bebeluşi, şi care o iubeau toţi, un conflict intim al 
iubirii pierdute de ea, de la suflet la suflet, apoi de ruşine de ea, faţă de 
societate. Pe măsură ce creşteau, erau lipsiţi de mijloace materiale. 
Ceilalţi patru fraţi îşi construiseră structura libidinală conservând ca 
singur Eu Ideal mama iubită când erau mici! Nu fuseseră susținuți decât 
de această identificare, „travaliul” tatălui fiind „ucis” într-o epocă în care 
nu exista Asigurare socială, Alocaţii familiale, nici compensaţii pentru 
accidente de muncă pentru muncitorii accidentaţi mortal. Crescând doar 
cu ea, fără altă familie, deveniseră ca ea, indivizi inadaptaţi în raport cu 
legile, şi obiecte ale rejecţiei Societăţii. Toţi începuseră prin delincvenţă 
juvenilă, de la paisprezece ani, şi de la aceeaşi vârstă tatăl lui Tony 
plătea prin gastrită un fel de delincvenţă a tubului său digestiv. Avea 
aceeaşi fixaţie la o mamă care îl alăptase bine şi rămăsese tandră şi 
iubitoare, blândă în amintirea lui. Fraţii lui începuseră prin a fura, apoi să 
bea, apoi ajunseseră în închisoare, apoi atacul armat. Doi dintre ei 
deveniseră ucigaşi în cursul recidivelor lor. El era un delincvent 
psihosomatic: stomacul era cel pe care îl sau care îl ataca, sau mai 
degrabă se auto-devora el însuşi, în absenţa sânului matern pe care îl 
supsese ultimul şi care, din acest motiv, îl hrănise mai mult decât pe 
ceilalţi, după spusele lui. 

Vedem aici, distribuit în familie, distincţia despre care vorbeam, între 
tulburările isterice şi cele psihosomatice. Trei dintre fraţi, cei care aveau 


mai mult de patru ani la moartea tatălui lor, erau isterici, erau delincvenţi 

isterici activi, al patrulea, un isteric pasiv. Al cincilea, tatăl lui Tony, avea 
o tulburare psihosomatică. 

Ocazia cu care l-am cunoscut pe acest bărbat şi istoria lui nu este, 
cum s-ar putea crede, o cură psihoterapeutică pentru ulcerul său. L-am 
cunoscut la o consultaţie la spital, cu ocazia cererii din partea serviciului 
în care mă aflam a unui examen psihologic la un băiat de zece ani, Tony. 
De mai multe luni, Tony lipsea de la şcoală sub pretextul unor dureri 
acute la genunchi. Observaţia la spital şi toate examenele şi analizele nu 
permiteau înţelegerea cauzei acestei suferinţe. Era un simulant ? Care 
era nivelul său mintal ? Se spunea că durerile îl împiedicau realmente să 
doarmă şi îi stânjeneau mersul. În cursul unui interval prelungit de 
observaţie la spital, Tony nu s-a arătat nici caracteropat nici retardat 
şcolar. Coeficientul său de inteligenţă era 105; pe scurt, era un caz 
încurcat. Nu, acest copil nu era nici delincvent, nici retardat, nici 
caracteropat, suferea. Era hipocondriac. Genunchi ? Eu, noi. Ce înseamnă 
noi, tatăl meu şi cu mine ? S-ar spune că era un joc de cuvinte sau de 
dureri. Şi tocmai asta reieşea din şedinţele în care îl ascultam. Punea clar 
problema familiei sale paterne, prin intermediul unei cereri de ajutor 
care luase forma limbajului acestui simptom mediat de durerea de 
genunchi. La origine, se aflau cuvintele unui medic din cartierul lui, 
chemat într-o zi când suferea efectiv din cauza unui genunchi umflat şi 
fierbinte, pentru care medicul recomandase un repaus şi să nu mai 
meargă la şcoală o săptămână, şi diagnosticat ca „dureri de creştere”. 
Asta se petrecea cu câteva luni în urmă. Apoi Tony şi-a sărbătorit cei 
zece ani, vârstă la care tatăl lui îşi pierduse mama şi fusese încredinţat 
Asistenţei Publice. Este posibil ca la aniversarea de zece ani a fiului său, 
toate aceste amintiri vechi să fi revenit în mintea tatălui, dar nu spusese 


nimic. Căci nimic din copilăria acestui tată, sau despre familia lui, nu 

fusese vreodată spus, nici soţiei nici fiului său. Soţia lui, provenind şi ea 
de la Asistenţa Publică, fusese abandonată mult mai timpuriu decât el, şi 
îşi amintea bine de o doică din copilăria ei, din nefericire moartă la puţin 
timp după plecarea ei în întreţinerea Asistenţei Publice. Ştia doar că soţul 
ei avusese mamă până la zece ani, şi că atunci biata femeie.... Dar nu 
ştia despre delincvenţa vreunuia dintre cumnaţi, pe care nu îi văzuse 
vreodată, decât într-o manieră vagă, datorită „hărtiilor şi scrisorilor de la 
avocat” pe care le primise într-o zi soţul ei. El îi spusese atunci că trebuia 
să se ducă să vorbească cu un avocat despre prostiile făcute de fratele 
lui, cel mai apropiat de el. Ea fusese discretă şi tandră, îl iubea pe soţul 
ei, orfan ca şi ea, şi lovit de ghinion. Nimic din ceea ce privea originea şi 
familia lui Tony de ambele părţi, maternă şi paternă, nu era cunoscut de 
către copil. Şi această cură psihoterapeutică, psihanalitică, a unui nepot, 
a permis înţelegerea a ceea ce este destinul libidinal într-o ascendență, 
când narcisismul este rănit în cursul structurării sale. 

Etica dorinţei se fixase, la tatăl lui Tony, în epoca orală, în 
problemele narcisice de validitate falică ale mamei sale; şi, pentru fraţii 
lui, în jurul problemelor secundare, legate de disprețul şi abandonul unui 
tată învins într-un accident de muncă. 

Graţie tulburărilor hipocondriace ale băiatului am putut cunoaşte 
istoria acestei familii şi de asemenea, prin cuvinte şi întoarcerea spuselor 
cu privire la acest întreg ne-spus, am putut ajuta copilul să-şi regăsească 
sănătatea. Traumatismele sufleteşti care nu sunt puse în cuvinte pot fi 
deci exprimate prin corp, care se simte traumatizat, prin intermediul 
imaginii corpului, intersectată ca bază şi înlănţuire cu țesătura 
narcisismului nostru. Era vorba, în cazul acestui genunchi dureros, de 
sufletul tatălui lui Tony şi al lui, suflet asociat cu cel al tatălui lui, pe 
scurt, nu despre genunchi, ci de Eu-Noi; aceste două inimi în sensul 

legăturii afective ce uneşte o fiinţă umană de părintele lui, de cel pe care 
îl iubeşte la începutul vieţii sale şi care îl face să se iubească pe sine, 
adică vreau să spun tatăl sau cel care îi ţine locul. Tocmai acest tată, 
responsabil de copilul lui, fată sau băiat, este cel care, pornind de la trei 
ani, îl desprinde din relaţia duală cu mama, pentru a face din el o fiinţă 
socială sexuată şi conform Legii. Din acest motiv tot ceea ce se spune 
sau rămâne nespus cu privire la un tată este atât de traumatizant, în 
sensul absenței unor elemente structurale în viaţa inconştientă; şi tot din 
acest motiv acest traumatism este transmis generaţiei următoare, 
aceasta fiind una din descoperirile cele mai importante ale psihanalizei: 
moştenirea unei datorii inconştiente ce distruge dinamismul unuia dintre 
descendenţii din a doua sau a treia generaţie. 

Tatăl lui Tony, la epoca înţărcării sale, necunoscându-şi tatăl, nu 
putea fi crescut decât în raport cu ceea ce societatea îi semnala în ceea 
ce o privea pe mama lui, pentru a-l face să se detaşeze de ea. Ori, 
această societate nu-i ajutase nici pe fraţii lui, ca substituţi de tată 
pentru el. Pentru un copil mic, fraţii mai mari reprezintă alte persoane 
mari aflate în contact cu mama lui, sunt într-o oarecare măsură substituţi 
paterni. Ei bine, aceşti fraţi mai mari erau incapabili să servească drept 
puncte de referinţă în raport cu Legea, ei înşişi fiind traumatizaţi prin 
decapitarea familiei şi neajutorarea în care rămăsese mama cu cei cinci 
copii. Traumatismul cauzat de abandonarea copiilor de câtre unul sau 
altul dintre părinţi este diferit în funcţie de vârsta de dezvoltare, nu 
fizică, ci afectivă şi sexuală, a fiecăruia dintr-o familie. Dacă, în urma 
unui traumatism care i-a atins pe toţi copiii, ca şi pe mama (sau tatăl) 
care îngrijeşte singur(ă) copiii după dispariţia soţului, fiecare reuşeşte să 
vorbească despre ceea ce-l face să sufere cu cineva care ştie să-l 
înţeleagă, să-l înţeleagă pentru el însuşi, atunci, fiecare poate ajunge să 


îşi asume trăirea, şi să o depăşească. Şi chiar să iasă mai puternic din 
această experienţă, dacă a putut cu această ocazie să exprime tot ceea 
ce o fiinţă aflată într-o suferinţă cumplită are de spus despre un astfel de 
eveniment. Orice astfel de încercare este o experienţă a supravieţuirii 
corpului şi totul se petrece ca şi cum acesta ar avea ca metaforă 
psihismul; dar, pentru ca psihismul să rămână viu, trebuie să existe un 
schimb prin limbaj, expresiv, actual, cu cineva care acordă celui pe care 
îl ascultă valoarea de subiect al propriei istorii. 

Orice încercare este o experienţă în realitate care poate fi asumată 
psihic, dacă corpul îi supravieţuieşte. Dar, pentru asta, este necesar un 
travaliu care se numeşte travaliu psihanalitic, şi acest travaliu nu poate fi 
făcut decât cu cineva care, prin felul de a asculta şi propria formare, 
oferă celui care vorbeşte o castrare simboligenă, adică îl ajută să se 
înţeleagă prin simbolizarea a ceea ce a pierdut şi care ajunge astfel să îi 
aparţină la propriu. Astfel, acestui tată curajos care a fost nevoit să 
abandoneze postul de cap de familie datorită unui accident de muncă 
mortal, fiecare dintre fiii lui ar fi putut, pentru a-l onora, ajutaţi de o altă 
persoană, să se descurce cu aceste dificultăţi, pentru că toţi erau copii 
inteligenţi; dar ar fi trebuit reabilitată şi persoana tatălui în raport cu care 
nu aveau altă experienţă decât aceea a abandonului în care se găsise 
mama, şi suferinţa mamei a cărei singură soluţie fusese aceea de a bea 
pentru a lăsa mâncarea băieţilor, într-o epocă în care vinul se vindea 


bine în cârciumi. 


SUFERINŢĂ, DATORII ŞI MOŞTENIRI 


392 


DE LA GENITORI LA COPII: 
SUFERINŢA IMAGINARULUI ÎN REALITATE: 
DATORIILE ŞI MOŞTENIRILE 


Punerea în cuvinte a suferinţei unei trăiri, pentru a putea asculta 
aceste cuvinte, şi a acorda atenţie şi încredere subiectului care vorbeşte, 
diminuează angoasa. Şi fără angoasă, viaţa, supraviețuirea, permite celui 
care a depăşit apogeul acestei trăiri să găsească prin el însuşi 
rezolvarea. Asta înseamnă că pulsiunile a căror satisfacţie este interzisă 
provoacă supratensiuni libidinale şi deci angoasă, ca tot ceea ce este 
supratensiune la o fiinţă umană. O subtensiune libidinală generează 
retragerea şi somnul; supratensiunea, generează angoasă. lar angoasa 
din supratensiune generează suferinţa, stare de rău ce este deja 
resimţită ca o culpabilitate de prim ordin; apoi, pentru că încleştează 
forţele vii ale individului, acesta se simte vinovat pentru că nu face faţă, 
nu are demnitatea asociată asumării dorinţei sale, care este înrădăcinată 
în fiinţa umană de la originea sa. De aceea angoasa trebuie să se 
exprime. Dacă nu se poate exprima prin cuvinte, angoasa se exprimă 
prin comportamentul sau funcţionarea corporală, comportamentul 
corpului în societate sau conduita caracterială, sau prin disfuncţiunile 
corpului vegetativ sau motor. Totul este limbaj la fiinţa umană. Corpul 
însuşi, prin sănătate, sau prin boală, este limbaj. Sănătatea este expresia 
stării de bine; boala este expresia suferinţei şi, uneori, a angoasei. A fi 
bolnav este semnul unei lupte împotriva unui inamic al acestui echilibru 
al schimburilor, pe care îl numim sănătate. Toată energia este atunci 
focalizată pentru a rezista durerii, sau a vindeca durerea pe care un 


agent exterior a provocat-o direct (accident, rană, boală) sau secundar 

ca reacţie de apărare. Am încercat, în aceste ultime pagini, să decodific 
evoluţia imaginii corporale în raport cu narcisismul primar, apoi cu 
narcisismul secundar, după rezolvarea complexului Oedip. Am afirmat că 
ea este şi erogenă şi funcţională şi, de asemenea, la origine, ceea ce am 
descris ca imagine de bază, împotriva integrităţii căreia orice primejdie 
este resimţită ca mortală. Ea leagă corpul de limbajul cel mai vegetativ, 
cardio-respirator-digestiv. Integritatea acestei imagini corporale cardio- 
respiratorii şi digestive, oferă fiinţei umane siguranţă chiar şi în timpul 
somnului; în absenţa ei subiectul doritor nu mai poate anima carnea, şi 
conduce la mari perturbări psiho-organice. 

Dacă imaginea de bază este atinsă, se produce devitalizarea parţială 
sau totală, până la reacţie lezională. Dacă imaginea funcţională este 
atinsă de un eveniment traumatic ce nu este spus, reacţia este 
funcţională,  umorală,  neuro-musculară. Efectele  dereglante ale 
homeostazei şi tonusului, având punctul de origine în inconştient, 
alterează mai mult sau mai puţin Eul şi ordinea instanţelor psihice, şi, 
pornind de aici, comportamentul ca expresie lingvistică globală. Dacă 
imaginea erogenă este în cauză, se produce infirmarea sau dimpotrivă 
surexcitarea dorinței, într-o manieră ce depăşeşte capacitatea 
subiectului de a stăpâni trecerea expresiei sale în schema corporală. La 
copiii mai mari ai tatălui lui Tony, spre exemplu, suferinţa trăită la o 
vârstă apropiată de pubertate, când mama lor a decăzut complet din 
punct de vedere social, nu le-a permis să se mai structureze prin prisma 
unei etici de muncitor. Tatăl lor a fost disprețuit în calitatea lui de 
muncitor, din moment ce-şi lăsase pielea iar societatea nu ţinuse în nici 
un fel cont de demnitatea lui de cap de familie, ajutând copiii lui să 
supravieţuiască, şi material, nu numai educativ. La moartea tatălui, 


pentru copiii mai mari, pe care tatăl îi educase prin exemplul muncii, al 

unei vieţi cinstite şi ordonate, castrarea pe care începuse să le-o dea a 
pierit (dacă pot spune aşa). Frâiele pulsionale împotriva distructivităţii şi 
crimei au scăpat, luând cu ele simbolizarea sexualităţii orale şi anale, 
trambulină a libidoului utilizabil în şcolaritate şi muncă. În plus, mama, 
tandră şi iubită, fiind lăsată la discreţia lor, emoţiile incestuoase s-au 
trezit în aceşti copii. Toate acestea în inconştient; dar rezultatul era că 
munca nu mai avea valoare; în plus, iubirea filială pentru mamă era 
batjocorită, din moment ce copiii nu puteau încă munci, să câştige bani 
pentru a o ajuta şi nu puteau face nimic altceva decât să asiste la modul 
în care oamenii, în jurul lor, o blamau că suportă să nu mănânce cât 
trebuie prin băutură. Copiii mai mari, loviți până în demnitatea lor 
umană, adică în imaginea de bază a narcisismului, prin părăsirea 
completă suferită din partea tatălui şi a mamei lor la vârsta socială 
oedipiană, n-au putut decât să devină delincvenţi gravi, mergind, pentru 
doi dintre ei, până la crimă sângeroasă, trecând prin escapade şi puşcării 
succesive, frecventând delincvenţi probabil mai rău ca ei, care nu 
păstraseră o imagine a mamei la fel de bună ca aceea păstrată de 
fiecare dintre ei. 

Cel pentru care tatăl lui Tony fusese convocat de către avocat, era 
fratele care îl preceda imediat. El era abulic, isteric pasiv, nu-i plăceau 
fetele şi, după spusele avocatului, fusese exploatat de către o bandă, dar 
nu comisese, personal, nici furt nici crimă. Acest frate îl însoţise la 
pensionat pe tatălui lui Tony, la Asistenţa Publică, atunci când murise 
mama lor. Era cel pe care mama îl înţărcase în momentul în care 
rămăsese însărcinată cu tatăl lui Tony. 

Acesta din urmă nu făcea nici o judecată peiorativă la adresa fraţilor 
lui. Era lovit de mâhnire şi vorbea cu resemnare despre fraţii lui, dar 


exprima o dragoste inalterabilă şi arzătoare pentru mama lui, o stimă 

idealizată pentru un tată despre care nu avea nici o amintire şi despre 
care nu auzise spunându-se nimic altceva decât despre destinul lui de 
copil al Asistenţei Publice şi accidentul de muncă. 

Simptomele, că erau hipocondriace ca în cazul lui Tony, nepotul celui 
accidentat la locul de muncă, isterice ca în cazul unchilor lui, sau 
psihosomatice ca în cazul tatălui lui Tony, pot fi înţelese ca limbaj al Eului 
inconştient în calitate de solidar cu corpul propriu, loc al schemei 
corporale. Aceste simptome care împovărează libertatea de a trăi sunt 
tot atâtea mijloace de a exprima suferinţa unei fiinţe umane atinsă în 
narcisismul său: care este arimat din castrare în castrare, simboligenă 
sau nu, în cursul primei dezvoltări, unei etici inconştiente, şi asigură 
continuitatea în coeziunea structurii psihice şi sexuale. 

Această continuitate a structurilor psihice şi sexuale este tocmai ceea 
ce este înţeles sub denumirea de narcisism, legat de intersectarea 
imaginii corporale inconştiente cu schema corporală preconştientă şi 
conştientă. Este condiţia articulării subiectului, care nu este nici temporal 
nici spaţial, spre deosebire de ceea ce putem spune despre corpul său, 
care ţine de Eul prin care subiectul se obiectivează în motivațiile sale de 
comportament; justificându-le în realitate prin fantasme sau raţionalizări 
verbale care se manifestă prin schimburile sale cu universul, dacă putem 
spune aşa, adică sănătatea, relaţiile sale cu animalele şi cu oamenii, 
habitusul său caracterial. 

Celelalte corpuri sunt şi ele obiecte aparţinind realităţii intersectate 
de timp şi spaţiu. Fiecare corp este reprezentativ pentru un subiect 
doritor, dacă este uman; dar este perceput de ceilalţi sub forma sa de 
obiect oferit dorinţei lor, provocându-i să-l dorească într-o manieră filică 


sau fobică; vreau să spun să-l dorească pentru a intra cu el într-o relaţie 

de schimb de plăcere, sau pentru a refuza o relaţie de schimb cu el care 
ar fi neplăcere. 

Subiectul dorinţei - nu doar în calitate de martor, ci şi de actor al 
propriei istorii, prin intermediul corpului - se întrupează în acest corp în 
momentul conceperii fiecăruia, şi conduce contractul său de fiinţă vie, 
din inspiraţie în inspiraţie, după ce, din expiraţie în expiraţie, a riscat, cu 
încredere, acest contract. Putem spune că din secundă în secundă 
narcisismul unui subiect conduce contractul subiectului doritor cu corpul 
său. Aceasta înseamnă a trăi, pentru o fiinţă umană. 

Acest contract care leagă subiectul de corpul lui este enigma 
misterioasă a fiecărei făpturi umane. Atunci când vorbeşte, fiecare 
vorbeşte despre el însuşi sub acoperirea cuvântului “Eu” distinct de “Tu” 
şi “Ei”, dar, în acelaşi timp, persoana care vorbeşte în calitate de “Eu- 
subiect” poate dezavua Eul, sau poate să şi-l asume conştient (sau în alt 
mod). Şi din nou, în somn, acest subiect, este martorul celuilalt “Eu” 
imobil, sau am putea spune vegetativ; şi, în acelaşi timp, travaliul de re- 
asumare a propriului corp se face de către subiectul pe care dorinţa, în 
stare de veghe, îl obosise: deci narcisismul de bază veghează la 
reînnoirea, în făptura vie, a contractului, la reînnoirea acestei enigme. 
Acest “Eu” adormit, care nu ar putea nici măcar să spună “Eul 
gramatical al unei fraze, acest “Eu” adormit veghează, nu ştiu de unde, 
permiţând corpului refacerea forţelor sale, fiind martorul dorinţei tuturor 
fiinţelor doritoare care se pierd în negura timpului, ce s-au născut din 
mamă în fiică, din tată în fiu, de când există lumea. 

Această enigmă, copilul o abordează în jurul vârstei de trei ani. El 
crede, inocent, că adultul, imaginea de sine împlinită, îi va da răspunsul 


la toate întrebările pe care şi le pune; dar adultul însuşi, aşteaptă de la 

copiii lui răspunsul la enigme sensului vieţii lui, răspunsul la enigma 
eşecurilor Eului în raport cu dorinţa lui “Eu”. 

Şi această eroare, această ne-înţelegere în care fiecare aşteaptă de la 
altul un răspuns pe care nimeni nu i-l poate da, creează problema relaţiei 
copii-părinţi. Nu-şi pot accepta cu uşurinţă neputinţa: copilul, pe cea a 
părinţilor, iar părinţii, pe a copilului (neputinţa de a le oferi satisfacția pe 
care dorinţa imaginară ar dori să şi-o găsească în realitate. 

În orice caz, pentru Tony, care avea dureri de genunchi, articulațiile 
membrelor inferioare, enigma acestei dureri pusă medicilor, care nu 
aveau, cu toată cunoaşterea lor privind corpul uman, soluţie pentru ceea 
ce se întâmpla, a permis ca prin contactul cu psihanalistul să elucideze 
cealaltă enigmă, adresată tatălui, pusă de “Eu-Noi” în corpul fiului său, şi 
copilului în dragostea sa pentru familia lui, înainte de a trebui să-şi 
asume singur dorinţa sa. Această poveste a permis şi tinerei analiste 
care eram pe atunci să înţeleagă cum suferinţa nespusă a două 
ascendente poate să se exprime la un băiat de zece ani, moştenitorul lor: 
Tony, privat de o viaţă normală şi de somn printr-o durere hipocondriacă 
îngrozitoare, urla o suferinţă ce urca în timp la tatăl şi la bunicul lui, şi 
poate chiar mai departe. 

Desigur, nimic nu s-a schimbat pentru tată, prin faptul că, vorbindu- 
mi, reactiva în el, la vârsta pe care o avea, emoţiile afective din copilărie. 
Dar nu era complet singur: putea, regândind sensul vieţii sale, să 
vorbească fiului său despre ceea ce nu ştia, dar care îi pusese probleme, 
sau despre ceea ce ştia, şi îi provoca durere. 

Tony, nu pusese întrebări directe tatălui său; prin intermediul corpului 
său se puneau întrebările, fără răspuns din partea corpului ca obiect al 
cunoaşterii medicale. Enigma mutaţiilor impuse de creştere şi de destinul 


fiinţelor umane, în diferite perioade ale istoriei lor personale, acoperă în 

ei evenimente interioare trecute şi chiar moarte. Sunt evenimente care s- 
au petrecut între bunicii şi părinţii lor, precum şi evenimente petrecute în 
cursul vieţii subiectului, dar care nu au putut fi rostite pe măsură ce se 
produceau mutaţiile în viaţa lui. Corpul lui Tony părea să-l împiedice să 
trăiască, dar nu era asta, ci ceea ce era ne-spus reprezenta corpul lui. 
Tony a permis ca în final tatăl lui să poată pune în cuvinte, pentru un 
psihanalist care îl asculta, istoria sa de fiu, de nepot, de tată şi genitor al 
unui copil. A putut, cu aceste cuvinte, să vorbească despre soţia şi fiul 
lui, când nu mai vorbise despre asta niciodată şi nimănui; să vorbească 
despre mama lui, de nefericirea lor, de curajul acestei femei, de fraţii lui 
nefericiţi despre care nu-i vorbise niciodată lui Tony, acei unchi înfrânți 
de propria lor forţă libidinală pe care tatăl, dispărut prea devreme, nu i-a 
putut iniţia într-o altă lege decât cea a muncii şi curajului, lege devenită 
ea însăşi caducă şi absurdă prin moartea sa, lipsită de onoarea cuvenită, 
la locul de muncă. 

Şi ce să mai spunem despre disperarea în care dispariţia sa lăsase 
soţia şi copiii mici, aceeaşi disperare pe care o cunoscuse tatăl lui Tony, 
abandonat la Asistenţa Publică, aceeaşi disperare pe care o cunoscuse 
mama lui Tony, şi ea abandonată Asistenţei Publice ? Dar trebuie să 
urcăm mai mult în istoria acestor subiecţi doritori, la disperarea 
străbunicilor materne şi paterne ale lui Tony, în cursul gravidităţii lor 
negate ca valoare de către societate; femei care serviseră ca obiect unui 
bărbat iresponsabil şi care nu fuseseră susţinute în ceea ce însemna 
asumarea copilului lor. Toate acestea le rezuma Tony în corpul său, în 
genunchii lui, fiecare din membrele inferioare reprezentând aşezarea în 


viaţă, cei doi părinţi ai săi, pentru care enigma era “Eu-Noi”. 

În loc de concluzie pentru această lucrare 


Enigma vieţii noastre - a fiecăruia şi a tuturor - în relaţia sa, prin 
corpul nostru, cu corpurile altora, şi, prin limbaj, cu alţi subiecţi, prin 
intermediul lucrurilor celor mai substanţiale până la cele mai subtile ale 
privirii şi sunetelor, această enigmă persistă. 

Imaginea corpului, intersectată în fiecare micro-secundă cu schema 
corporală, substrat al fiinţei noastre în lume, liant al subiecţilor de corpul 
lor în substanţialitatea sa palpabilă, loc al aparenţei lor: aşa s-ar putea 
vorbi şi despre dorinţa inconştientă. Enigma rămâne, legată de masa 
carnală, întotdeauna multiplă, cu trebuinţele şi dorinţele sale, în care Eul 
fiecăruia (împreună cu cel al celorlalţi) se consumă. Şi apoi ce se poate 
spune despre acest subiect în căutarea unei uniuni subtile cu un alt 
subiect ? Dorinţă ce se vrea în acord cu a altuia prin legătura subtilă a 
dragostei. Enigma „Eu-Noi” dăinuie, din generaţie în generaţie, în timp ce 
Eu, Tu, Ceilalţi mor, şi limbajul este enigma care, aşa separați cum 
suntem unii de alţii, ne uneşte de-o parte ... şi de cealaltă... prin ce ? În 
cine ? Să fie oare, acest incognoscibil, Subiectul verbului A Fi ? 

Cazuri clinice 
ilustrând tulburările 


imaginii corporale 


44 Frédéric, 7 ani: surd, instabil, rolul prenumelui pierdut. 

57 Gilles, 7 ani: enurezis, instabil, inapt şcolar, fobic. 

64 Agnes, câteva zile: pierderea imaginii olfactive a corpului, stătea să moară. 

114 François, 13 ani: elev strălucit, la liceu, tentativă de suicid prin eventraţie cu 
cuțitul, imagine corporală non-masculină. 

240 Nicolas, 7 ani: psihotic prin lipsa identităţii umane, imagine corporală orală 
mortiferă. 

247 Sébastien, 8 ani: autist mut, hospitalism la cinci luni. 

255 Pierre, 3 ani: istero-fobic („dureri de cap” şi obsesional verbal, aspect 
aparent de debil pre-psihotic. 

263 Jo€l, 18 ani: balbic de la doi ani, castrare primară defectuoasă. 

301 Leon, 8 ani: încet, distonic motor, istero-fobic debil, muzician. 

346 Marc, 12 ani: supradotat, caracteropat anxios pre-delincvent, decompensat 
post-oedipian. 

373 Alex, 13 ani: paralizie isterică după fracturi repetate ale braţului, post- 
oedipian ameninţat de decompensare şi trecere la act incestuoasă, angoasă 
fobică. 

379 Tony, 11 ani, genunchi invalizi, dureri acute psihosomatice, pe cale de a 
deveni hipocondriac, nevroză familială. 


Nu cred că din întâmplare majoritatea acestor exemple sunt dintre băieţi. Băieți şi 


fete, sunt purtaţi şi crescuţi de mama lor (sau, după naştere, de alte femei). Prima 


identificare o are ca model pe mamă. În cursul castrărilor succesive, băieţii se separă 


de primul alter ego iubit, dorit în pulsiunile feminine de mamă şi surori. Fetele 


regăsesc în ele însele ceea ce părăsesc, puterea feminină a pulsiunilor lor pasive 


reprezentate în mamă şi femei. Rolul Tatălui şi al legii este dominant la băieţi. 

Devenite mame, multe dintre fete îi feresc pe fii lor de încercările castratoare ale 


tatălui şi ale legii, devalorizând astfel filiaţia simbolică umană în beneficiul maternității 


fiziologice şi al parentalităţii afective. 


Narcisismul băieţilor şi al fetelor este diferit. Legea, inevitabilă pentru băieţi. 

Unele 
teme anexe 


abordate 


Obiecte tranziționale. 


Continenţa sfincteriană. 

Oglinda. 

Şcoala la trei ani, rolul ei. 

Psihozele infantile. 

Fobii precoce psihotizante. 

Instituţiile medico-pedagogice: 

recuperarea sănătăţii psihosociale; 

psihoterapia psihanalitică este imposibilă; 

pledoarie pentru şcolarizarea în timp parţial nespecializat, 

şi în restul timpului într-un mediu de îngrijire şi reeducare. 
Pentru o prevenţie spitalicească a tulburărilor 

psihosociale la copiii mici. 

Anorexia. 


Isterie şi psihosomatică. 

